iCNJ 

io> 

=^ 


i<o 


SANTERI   INGMAN 


A  FLEMING 


/j^-^>^^ 


(.  ^\^ 


^''UJf^ 


Presented  to  the 

LIBRARY  of  the 

UNIVERSITY  OF  TORONTO 

by 

Laurentian  University 
kibrary 


Digitized  by  the  Internet  Archive 

in  2010  with  funding  from 

University  of  Toronto 


http://www.archive.org/details/annafleminghistoOOival 


f\NNR  FLEMING 


ANNA  FLEMING 


HISTORIALLINEN    ROMAANI 


SANTERI   INGMAN 


PORVOOSSA 
Werner   Söderström 


PORVOOSSA 

Werner  Söderströmin  kirjapaino 

1898 


.^2;:oJh.O^:£^ 


Keväinen   veneretki. 

Liukkaasti  halkoi  kepeä  soutovene  tyyneitä  salmi- 
vesiä.  Jo  ehti  se  salmen  suuhun,  josta  avarampi  selkä 
avausi  eteen,  ja  siihen  se  hetkeksi  pysähtyi.  Soutaja  le- 
puutti airojaan  ja  jäi,  samoin  kuin  perässä  istuja,  ääneti 
katselemaan  auvenneen  ulapan  selälle. 

Meri  näytti  siellä  ikäänkuin  höyryävän.  Hienoa  huu- 
rua liiteli  vedenpinnan  tasalla,  hyppeli  kuin  kepeä  utu- 
aallokko  hilpeässä  karkelossa  meren  tyynellä  selällä.  Ne 
leijailivat  nuo  aallot  parin  vaaksan  verran  vettä  korkeam- 
mas  ja  hälvenivät  siitä  päivän  kuumentamaan  ilmaan. 
Joskus  vain,  kun  hieno  maatuuli  hengähti  ulapalla,  kohosi 
huuru  autereisena  hattarapilvenä  taivasta  kohden,  jättäen 
puhtaaksi  meren  kiiltävän  kalvon. 

Se  oli  voittoisan  kevään  taistelua  taittunutta  talvea 
vastaan,  joka  kumminkin  vielä  syvässä  merivedessä  sit- 
keästi piti  puoliaan.  Olihan  vielä  moniaita  viikkoja  sit- 
ten raskaita  jäätelejä  uiskennellut  ulappavesillä  ja  niiden 

välissä  värisevä,  kylmä  aalto  oli  saanut  syleillä  lumista 
ahdetta.  Vaan  keväinen,  paahtava  helle  oli  sitten  muuta- 
missa päivissä  loihtinut  vapaaksi  meren  ja  suliksi  rannat; 
ainoastaan  syvällä  pinnan  alla  oli  vesi  vielä  talvisen  kyl- 
mää, ja  siksi  se  huurusi,  kun  sitä  päivän  säteet  kuu- 
mensivat. 

Tyttö,  joka  perässä  istui,  suojasi  kauan  aikaa  käm- 
menellään silmiään,  ihaillessaan  noita  sumulaineikon  hil- 
peitä hyppyjä,  jotka  ikäänkuin  eläväksi  loihtivat  aution 
selän.  Sitten  hän  yhtäkkiä  käänsi  nuorteat,  verevät  kas- 
vonsa toverinsa  puoleen,  niin  äkkiä,  että  hänen  tuuhea, 
hartioille  valloillaan  riippuva  tukkansa  heilahti  kullalta 
välähdellen. 

—  Katso,  Elina,  virkkoi  hän,  eivätkö  olekin  nuo 
kuin  ketteriä  kevään  hengettäriä,  jotka  iloissaan  tanssivat 
ja  muodoltaan  myötään  vaihtelevat? 

—  Taikka  talven  pakenevia  peikkoja,  vastasi  toi- 
nen, soutoteljolla  istuva  solakka  tyttö,  vetäen  hienon 
harsohuivin  syvemmälle  varjostamaan  tummahtavia  sil- 
miään. —  Muuten  sinä  voit  vilkkaalla  mielikuvituksella 
nähdä  tuossa  sumustossa  mitä  tahdot. 

—  Niin  voinkin,  katso,  nyt  se  on  aivan  kuin  komea 
ratsujoukko,  joka  täydessä  laukassa  laskettaa  rantaa  koh- 
den. —  Valkotukkainen  tyttö  viittasi  innostuneena  kädel- 
lään, osottaen  kuinka  tuo  ratsastava  joukko  muka  tah- 
dikkaasti notkui.  Hänen  toverinsa  naurahti  veitikkamaisesti 
ja  virkkoi: 

—  Aivan  oikein,  tuossa  ratsastaa  töyhtöpäinen  ritari 
ylinnä.      Minussapa    onkin    vähän    noidan    vikaa,    näenpä 

selvästi,  että  siinä  ajaa  kosijoita  Kuitiaan,  jotka  tulevat 
pyytämään  jalosukuista  neitoa  Anna  Flemingiä  avioon. 
Vaan  vielä  en  varmasti  tunne  kuka  tuo  komea  ritari  on 
onko  se  joku  Horn,  vai  Kurki,  vai  Särkilahti  .  .  . 

—  Ei,  Elina,  sinun  noitasilmäsi  näkevät  väärin.  Töyh- 
töpäiset  ritarithan  ajavat  poispäin  Kuitiasta,  ne  tietävät, 
että  orpotyttö  siellä  ei  heitä  odotakaan.  Ne  ratsastavat 
luultavasti  Suomenlahden  rannalle,  Peipotin  hoville,  siel- 
lähän neiti  Elina  Fincke  uneksii  korkeita  sulhasia,  ko- 
meutta ja  mainetta. 

Keulateljolla  istuva  tyttö  käännähti  silloin  päin  to- 
veriinsa, hänen  silmänsä  säkenehtivät  ja  hänen  lujapiir- 
teisillä  kasvoillaan  kuvastui  intohimoa.  Vilkkaasti  hän 
virkkoi : 

—  Niin  se  uneksiikin,  korkeutta,  voimaa,  mainetta, 
tulkoonpa  se  sitten  sulhasen  muodossa  taikka  muuten. 
Joutukaa  te  keveät  ratsastajat,  ajakaa  välemmin  minun 
apujoukokseni!  Minä  tähtösin  päästä  tilaisuuteen  teke- 
mään jotakin  suurta  ja  tavatonta,  jotakin,  josta  kaikki 
ihmetellen  kertoisivat  ja  jota  jälkimaailmakin  vielä  ihaileisi. 

Vaan  peränpitäjä  puisteli  päätään. 

—  Suuruutta,  mainetta,  ihailua,  niitä  sinä  Elina  haa- 
veksit, —  mitäpä  voittaisit,  jos  niitä  saavuttaisitkin.  Oli- 
sit kunnianhimoinen  ja  ylpeä,  janoisit  lisää,  aina  hsää,  etkä 
saisi  kumminkaan  koskaan  kyllältäsi;  et  olisi  koskaan 
onnellinen. 

—  Onnellinen!  —  mitä  sellaisesta  pikkuonnesta,  oli- 
sinpa toki  tehnyt  jotakin.  —  EHna  viskausi  selälleen  keula- 
teljolle   ja   katseU   ylös    taivasta   kohden,   jonka    sineä   ei 


hattarakaan  häirinnyt.  —  Minä  voisin  tehdä  vaikka  mitä, 
vaikka  kuinka  hurjaa  ja  vaaraUistakin,  kunhan  se  vain 
olisi  suurta  ja  mainehikasta. 

Hänen  toverinsa  ei  vastannut  siihen  mitään  ja  het- 
kisen vaUitsi  äänettömyys  ominvalloin  kelluvassa  ven- 
heessä. Vaan  tuo  hoikkasempi,  tummahtava  tyttö  oikasi 
hentoset  käsivartensa  kuin  rukoukseen  taivasta  kohden 
ja  jatkoi: 

—  Luin  eilen  Ebba-tädin  kirjastosta  tuon  ranska- 
laisen kirjan,  sinä  tiedät,  kertomuksen  Orleansin  neitsyestä 
ja  hänen  matkastaan  vapauttamaan  kuningastaan  ja  maa- 
taan. Ah,  se  olisi  jotakin  minun  unelmaini  tapaista,  — 
vaan  meikäläisillehän  ei  ilmesty  enkeleitä  unissakaan. 
Mutta  olisipa  multakin  unelmissani  valtakuntia,  joita  täh- 
tösin vapauttaa,  kruunuja,  joita  tahtoisin  kukistaa  ja  pys- 
tyttää, kuninkaita,  joita  tähtösin  suistaa  ja  asettaa,  —  oi, 
Anna,  jospa  olisin  minäkin  sellainen  suuri,  historian  jär- 
jestäjä Johanna! 

Anna  hymähti,  merelle  viitaten: 

—  Siispä  kuuluvat  sinun  unelmiisi  nuo  ratsut,  jotka 
korskuvat  ja  höyhentöyhdöt,  jotka  liehuvat.  Ja  pidä  ne, 
Elina,  en  niitä  suita  kadehdi,  kokonaan  toista  olisi  se,  jota 
minä  tähtösin  unelmoida,  mutta  kumminkin  paljo  iha- 
nampaa ja  jalompaa. 

KeulateljoUa  lepäävä  tyttö  hyppäsi  pystyyn,  siirtyi 
venheen  perään  ystävättärensä  viereen,  kierasi  kätensä 
hänen  vyötäreilleen  ja  kysäsi  veitikkamaisesti: 

—  Ja  minkälainen  olisi  se  unelma,  jonka  Anna  Vie- 
ming  toivoisi  toteutuvan? 


Anna  istui  kauan  aikaa  vastaamatta,  katsellen  ven- 
heen laidan  yli  kirkkaaseen  kalvoon,  johon  kuvastui  tuo 
sama  taivas,  jonka  sineä  Elina  oli  ylöspäin  ihaillut.  Ja 
hän  näki  siinä  oman  kuvansakin,  joka  seurasi  mukana, 
venheen  hiljaa  keinuessa  eteenpäin:  näki  kahdenkymmen- 
vuotiset  tytönkasvot,  joita  tuuhea  tukka  seppelöi,  näki 
korkean  otsan  ja  hienosti  punehtivat  posket.  Mutta  ku- 
vastuipa  ikäänkuin  pieni  surunvoittoinen  varjo  suun  tie- 
novilla, joka  oh  vakava  ja  suljettu,  ja  silmistä  säteili  kuin 
hillittyä  kaihoa  ja  tyydyttämätöntä  kaipausta.  —  Elina  ku- 
martui myös  tuota  kuvaa  katsomaan  ja  virkkoi  viitaten 
siihen  sormellaan: 

—  Jotakin  Annakin  kaipaa,  kaipaa  hartaasti  ja  sy- 
västi.    Mutta  mitä? 

Anna  katseli  yhä  alas  vesikuvastimeensa  ja  vastasi 
siitä  melkein  kuin  itselleen: 

—  Hartaasti  ja  syvästi,  se  on  totta.  Ja  kumminkin 
minä  tyytyisin  niin  vähään,  niin  vaatimattomaan,  kunhan 
sitä  vain  saisin  vilpitöntä  ja  puhdasta. 

—  Ja  mitä  se  olisi? 

Anna  ujosteli  hiukan  ja  lausui  verkalleen: 

—  Se  ohsi  kipene  hellyyttä,  rakkautta,  —  muuta 
en  mitään  vaatisi  elämältä.  Mutta  juuri  sitä  olen  ikäni 
saanut  kaivata  ja   kaihoilla  ja  saan  ehkä  kaihoilla  aina. 

Ikäänkuin  pettyneenä  siirrähti  Elina  taas  toverinsa 
vierestä  ja  virkkoi  melkein  ilkkuen: 

—  Vähäänpä  tyydyt,  pikkusielu!  —  »Kipene  rak- 
kautta», —  niin  mitätöntä,  niin  imelää!  Vaan  on  kai  on- 
nellista, kun  vaatii  vähän,  sen  toki  saapi  tyydytetyksi. 

—  Ja  kuitenkin  se  on  minulle  kaikki.  Tuota  »mi- 
tätöntä» olen  lapsuudestani  asti  unelmoinut  ja  aina  olen 
sitä  ollut  vailla.  Vaan  jos  kerran  löydän  ihmisen, 
johon  täydellisesti  luottaa  voin,  niin  minä  en  häntä 
enää  laske,  en  koskaan,  oi,  en  mistään  hinnasta.  Minä 
riipun  hänestä  hellittämättä  kiinni,  sillä  minä  tahdon  to- 
teuttaa elämäni  unelman,  toteuttaa  täydelleen,  juoda  pit- 
kissä siemauksissa  polttavaan  janooni.  Oi,  te  kevään  hen- 
not hengettäret,  taikokaa  mulle  tuo  pikkuinen  onneni! 

—  Kas,  voithan  sinäkin  Anna  olla  intohimonen,  huu- 
dahti Elina  nousten  pystöön  venheessä.  —  Se  on  oikein, 
silloin  pääset  kyllä  toiveesi  perille.  Vaan  katsoppas 
tuonne  selälle,  siellä  näet  jo  onnen  linnasi  liehumassa, 
jatkoi  hän  viitaten  ulapalle,  jossa  leppeä  maatuulen  hen- 
gähdys taas  oli  hetkeksi  kohottanut  pinnalla  liitelevät 
huurut,  jotka  nyt  paksuna  usvana  kohosivat  taivaalle 
muodostaen  häilyviä  harjoja  ja  torneja. 

—  Linna  tai  tölli,  sama  se,  kunhan  siinä  on  onnea, 
vastasi  Anna  ja  rupesi,  asettuen  taas  suorana  istumaan 
perään,  melomaan  venettä  eteenpäin.  —  Mutta  aamupäivä 
kuluu  ja  me  unehdumme  tähän  haaveilemaan.  Souda 
vielä  hetkinen,  Elina,  että  ehditään  kirkkorantaan,  ja  minä 
saan  viedä  kukkaseni  äitini  haudalle. 

Elina  istui  soutamaan  ja  voimakkaasti  hänen  hen- 
toset,  mutta  jäntevät  kätensä  vetivätkin,  joten  venhe  no- 
peasti kiiti  niemien  ohi  ja  siitä  laajenevan  lahden  pohjaa 
kohden.  Perässä  istuva  tyttö  katseli  uinaillen  tuota  ohi- 
liitelevää  rantaa,  jossa  luonto  keväiseltään  heräili.  Vesi- 
rajassa kasvavat   lepät  tekivät  parhaallaan  lehteä,  vaan 

koivikko  ylempänä  törmällä  helotti  jo  vihannalta  isolla 
hiirenkorvalla.  Ja  rinteellä  oli  nurmikko  nuorella  nukalla 
ja  rannan  valkonen  hiedikko  näytti  ikäänkuin  hekkumoi- 
den  kylpevän  päivän  kuumentavassa  paahteessa.  Niin 
kirkas,  niin  iloisa  oli  tuo  rannan  valoisa  väri  ja  veden 
kiiltävä  kalvo,  jotta  neitonen  sitä  melkein  kadehtien  kat- 
seli. Noin  paljo  valoa  ja  lämpöä  oli  kumminkin  maa- 
ilmassa, ah,  miksi  piti  kuitenkin  hänelle  yksin  elämän  olla 
näin  ilotonta  ja  lämmötöntä  ja  valotonta!  Yksi  säde 
vain  hänellekin  tuota  luonnon  lämmittävää,  virkistävää 
lempeä,  ja  hän  tunsi,  että  hänenkin  sydämmessään  voisi 
vallita  tuollainen  valoa  ja  voimaa  uhkuva  kevät. 

Jo  kääntyi  venhe  viimeisen  niemen  kärjestä  ja  siinä 
olikin  korkealla  rantaäyräällä  edessä  Paraisten  vanha, 
valkeaseinäinen  kivikirkko,  jonka  pienet,  värikkäät  lasit 
kimaltelivat  kirjavina  päiväpaisteessa.  Neitoset  nykäsivät 
venheensä  hiedikoUe  ja  nousivat  törmälle.  Kirkko  oli 
vielä,  kuten  oH  tapana  ollut  katoolisajalla,  arkisinkin  auki 
kaikkien  käytäväksi,  joten  tytöt  suorastaan  astuivat  sisälle, 
kävelivät  alttarin  luo  ja  polvistuivat  hetkeksi  sen  eteen. 
Se  oH  pieni,  vanha  saaristolaiskirkko,  vanhimpia  Suo- 
messa, ulkoapäin  karkean  näköinen,  vaan  sisästä  se  oli 
kaunis;  seinät  olivat  täynnänsä  maalauksia  ja  katoolis- 
aikaisia  veistokuvia,  joita  ei  tästä  kirkosta  vielä  oltu  riis- 
tetty, katosta  riippui  kullattuja  ruunuja,  kimaltelevia  oli- 
vat kynttilänjalat  alttarilla  ja  kirjatut  ompeleet  koristivat 
seinällä  riippuvia  messupukuja,  —  niitä  olivat  kirkon  yl- 
häiset suosijat  sille  lahjoittaneet. 

Alttarin  molemmilla  puolilla  oli  useita  hautakum- 
puja, koristeinaan  raskaat  kiviarkut.  Elina-neiti,  joka 
ensi  kertaa  oli  käymässä  Paraisten  kirkossa,  katseli  ute- 
liaisuudella näitä  vanhoja  muistomerkkejä,  sillävälin  kuin 
Anna  laski  mukanaan  tuomiaan  tuoreita  seppeleitä  kah- 
delle vierekkäin  olevalle  kummulle.  Toisen  ääressä  niistä 
hän  viipyi  polvistuneena  kauan  ja  Elina  seisoi  syrjem- 
mässä ääneti,  sillä  hän  tiesi,  että  orpana  lepäsi  siinä  äi- 
tinsä haudalla. 

—  Ovatko  nämä  kaikki  esivanhempaisi  hautoja? 
kysyi  hän  vihdoin,  kun  Anna  astui  hänen  luokseen  pe- 
remmäs  kuoriin. 

—  Kaikki  Flemingejä.  Ne  ovat  isäni  jälleen  kun- 
toonpanemat,  sittenkuin  kirkko  hautakammioineen  kauan 
oli  ollut  tanskalaisten  hävityksen  jäliltä  rappeutuneena. 

Ja  Anna  kertoi  orpanalleen  kuka  kussakin  haudassa 
lepäsi,  tulkiten  niiden  latinaisia  hautakirjoituksia. 

Perimmäinen  hautakumpu  alttarin  kupeella  oli  van- 
han laamannin  Jaakkima  Heikinpoika  Flemingin,  joka  oli 
perustanut  suvun  tilukset  ja  vallan  Suomessa  ja  kuollut 
Paraisissa  Sturein  hallituksen  levottomina  aikoina  15- sata- 
luvun alulla.  Hänen  vieressään  makasivat  hänen  kuului- 
sat poikansa,  P^erik  ja  Ivar  Jaakkimanpojat,  joista  edelli- 
nen oU  Annan  isänisä,  yhtä  kunnioitettu  sotasankarina 
ja  Suomen  vapauttajana  tanskalaisten  ikeestä,  kuin  pel- 
jätty  alustalaistensa  rasittajana.  Hänen  hautakummussaan 
luettiin  sanat:  »Flos  et  columna  Finlandiae»,  Suomen  kau- 
nistus ja  tuki,  kuollut  Kuitiassa  1548.  Paljo  vereksempi 
hautakumpu   oli   hänen   rinnalleen   pystytetty   hänen  vai- 


moUeen,  Hebla  Sparrelle,  joka  ankarana  emäntänä  oli 
Suomessa  llemingin  tiloja  hallinnut  kolmattakymmentä 
vuotta  miehensä  kuoleman  jälkeen.  Eerik  ja  Hebla  Fle- 
mingin kaksi  poikaa  lepäsi  myöskin  jo  Paraisten  kirkossa; 
toinen,  Filippa,  Annan  setä,  ja  toinen  hänen  isänsä  Jaak- 
kima. Tässä  viivähti  Anna  taas  hetken:  tuota  isäänsä 
hän  ei  ensinkään  muistanut,  hän  oli  ollut  aivan  pieni  tä- 
män kuollessa.  Vaan  sitä,  joka  siinä  viereisessä  hau- 
dassa lepäsi,  Jaakkiman  puolisoa,  äitiään,  Agda  Pietarin- 
tytärtä,  Anna  vielä  vähän  muisti  niinkuin  herttaista,  su- 
loista unelmaa  lapsuutensa  ajoilta.  Juuri  tätä  hautaa  hän 
vielä  vuosittain,  äitinsä  kuolinpäivänä  keväillä,  kävi  kuk- 
kasilla koristamassa,  viettäen  hetken  siinä  lapsuutensa 
muistoissa.  Olihan  hänelle  kuin  vuotuinen  juhlapäivä  tämä, 
jolloin  hän  aina  souti  Paraisten  vanhaan  kirkkoon  Kui- 
tiasta,  jossa  hänellä  oli  kotinsa  Klaus  Plemingin  perheessä. 
Tällä  kertaa  oli  hänellä  nyt  tällä  matkallaan  mukanaan 
sukulaisensa  ja  ystävättärensä  Elina  Fincke,  Peipotin  her- 
ran Sten  Fincken  tytär,  joka  äitinsä  puolelta  oli  hänkin 
Fleming  sukua  ja  tänä  kevännä  oli  vieraillut  Kuitiassa 
mahtavan  Klaus  herran  ja  hänen  yhtä  mahtavan  vai- 
monsa, Ebba  Stenbockin,  perheessä. 

Tyttöjen  seistessä  siinä  vanhojen  hautakumpujen 
vieressä  kuului  yhtäkkiä  etempää  kirkosta  vanha,  ystä- 
vällinen ääni: 

—  Kukkasia  kirkossa,  kukkia  haudoilla  ja  hautain 
vieressä! 

Tytöt  kääntyivät  }'mpäri  ja  Anna  tunsi  Paraisten 
vanhan   kirkkoherran,    Maunu    Gröningin,   joka  oli  nähnyt 

Kuitian  venheen  laskevan  kirkkorantaan  ja  nyt  tuli  ter- 
vehtimään isäntänsä  väkeä.  Klaus  Flemingillä  oli  näet 
hallussaan  melkein  koko  Paraisten  pitäjä  ja  oli  Maunu- 
herra  siis  hänestä  suuressa  määrin  riippuvainen. 

—  Niin,  nythän  on  taas  rakkaan  Agda-rouvan  kuo- 
linpäivä, Jumala  siunatkoon  sen  lempeän  rouvan  muistoa, 
puhui  pappi  tyttöjä  tervehdittyään.  Hän  oli  Annan  eri- 
tyinen suosija  ja  ystävä  ja  hänen  luokseen  pistäysi  Anna 
mielellään  keskustelemaan  äidistään,  jonka  nimeä  Klaus 
herran  ylhäisessä  perheessä  harvoin  mainittiin.  Tässä 
suvussa,  joka  oli  maansa  ensimmäisiä  ja  jossa  emännöitsi 
Kustaa  Waasan  kolmannen  puolison,  Katarina  Stenbockin 
sisar,  katsottiin  näet  Jaakkima-vainajan  käyneen  suvulleen 
ja  nimelleen  arvottomaan  liittoon,  kun  nai  porvaristyttä- 
ren,  eikä  asiata  arveltu  parantavan  senkään  seikan,  että 
hän  oli  tehnyt  sen  korkean  suosijansa  Eerikki  XIV:nen 
nimenomaisesta  tahdosta.  Anna  itse  oli  usein  setänsä 
perheessä  saanut  tuntea  tuon  äidinpuoleisen  syntyperänsä 
halpuutta,  joskaan  hänelle  ei  (;ltu  koskaan  tehty  täyttä 
selkoa  äitinsä  aikusemmista  vaiheista.  Mutta  siksi  hänessä 
kytikin  harras  halu  saada  siitä  selkoa,  ja  hän  oli  nyt  ker- 
rankin päättänyt  kirkkoherralta,  tuolta  vanhempaiusa  luo- 
tettavalta ystävältä,  pyytää  tarkempia  tietoja  äidistään  ja 
suvustaan. 

Anna  ja  kirkkoherra  astuivat  rinnakkain  ulos  kir- 
kosta, mutta  Elina  viivähti  siellä  vielä  katsellen  noita  van- 
hoja seinäkuvia.  Törmälle,  venheen  kohdalle,  ehdittyään 
jstahti  Anna  nurmikolle,  viittasi  vanhuksen  viereensä  ja 
kysäsi  häneltä  äkkiä: 

—  Mistä  ajasta  asti  tunsitte,  Maunu-isä,  äitini? 

—  Äitisi,  Anna,  oi  siitä  on  jo  kauan,  vastasi  kirkko- 
herra, istuen  hänkin  ruohoselle  rinteelle  ja  kooten  muis- 
tojaan, —  kauan  lapseni,  yli  neljäkymmentä  vuotta,  yli 
koko  joukon.  Minä  olin  siihen  aikaan  Turun  koulussa  ja 
monta  ateriaa  söi  köyhä  teini  Pietari-porvarin,  äidinisäsi, 
varakkaassa  talossa.  Agda,  äitisi,  oli  siihen  aikaan  vielä 
pieni  tyttö,  5-6  vuotias,  kirkassilmäinen,  kultatukkainen. 
Monesti  keinutin,  ateriaa  odotellessani,  häntä  näillä  pol- 
villani, kerroin  hänelle  satuja  ja  lauloin  vanhoja  lauluja, 
joita  hän  halulla  opetteli. 

—  Vaan  sitten  muutti  äidinisäni  Tukholmaan? 

—  Sinne  muutti  perheineen,  liikkeineen.  Olot  oUvat 
silloin  venäläis-sodan  aikana  levottomat  ja  epävarmat 
täällä  Suomessa.  Vaan  kerran  tapasin  vanhan  hyvän- 
tekijäni Pietarin  Tukholmassakin,  kävin  hänen  talossaan- 
kin,  ollessani  saaristolaisten  kanssa  maalaistavaroita  kau- 
palla. Hänen  talonsa  oli  siellä  pohjoisen  tulliportin 
vieressä  ja  siksi  äidinisääsi  siellä  kutsuttiinkin  Portin 
Pietariksi,  —  hänellä  oli  siellä  arvokas  sija  porvariston 
joukossa. 

—  Oliko  äitini  silloin  jo  .  .  .,  oliko  hän  silloin  vielä 
kotonaan?  kysyi  Anna  ikäänkuin  arastellen.  Mutta  kirkko- 
herra ei  tuota  arkuutta  huomannut,  hän  oli  aivan  vaipu- 
nut omiin  muistoihinsa. 

—  Kotonaan  oli,  vastasi  hän,  oli  nuoruutensa  tuo- 
reimmassa kukoistuksessa,  kaunis,  viehkeä  neito,  joka 
kuului  panneen  kaikkien  nuorten  porvarispoikain  päät 
pyörälle.     Vielä   hän   tunsi   minutkin,   laihan   kappalaisen, 

kuten   hän   sanoi,  ja  muisti  vielä  opettamiani  suomalaisia 
lauluja. 

—  Vaan  mitenkä  joutui  äitini  sitten  ylimyspiireihin, 
niin,  Maunu-isä,  tiedänhän  minä  sen,  mutta  kuinka  saattoi 
suomalainen  por vääristy ttö  joutua  kuninkaan  hoviin? 

Tästä  juuri  oli  Anna  niin  kauan  halunnut  lähempiä 
tietoja  ja  odotti  nyt  jännityksellä  vastausta.  Vanha  pappi 
viivähti  hetkisen. 

—  Niin,  mitenkä,  puhui  hän  sitten  verkalleen,  — 
äitisi  oli  nuori  ja  perintöprinssi  Eerik  Kustaanpoika  oli 
pulska  ritari;  hänen  uinailevat  silmänsä  lumosivat  useam- 
man kuin  yhden  nuoren  neitosen,  sekä  ylhäisen  että  al- 
haisen. Prinssi  oli  pohjoisportilla  usein  nähnyt  kauniin 
tytön  ja  iskenyt  silmänsä  häneen;  ja  prinssistä  tuli  kunin- 
gas ja  kuninkaan  mieltyminen  kävi  nuorelle  tytölle  vaa- 
ralliseksi. Agda  joutui  hoviin.  Eerik  kuninkaan  hovissa 
oli  paljo  naisia,  eri  säätyä  ja  syntyperää,  eri  asemassa  ja 
arvossa,  vaan  korkeinna  kuninkaan  suosiossa  oli  niistä 
Adga,  »Caritas»,  lempeys,  joksi  kuningas  häntä  lempini- 
mellä kutsui.  Kerrottiin  Eerik  kuninkaalla  olleen  aikomuk- 
sen tehdä  suomalaisesta  porvaristyttärestä  Ruotsin  kunin- 
gattaren, vaan  se  kunniapaikka  jäi  kuitenkin  ruotsalaiselle 
soturintyttärelle  .  .  .  Hän  oli  sillävälin  Tukholman  torilla 
nähnyt  Kaarina  Maununtyttären,  joka  uuteen  liekkiin  sy- 
tytti hänen  levottoman  lempensä  ja  intohimonsa. 

—  Hän  hylkäsi  äitini?  kysyi  Anna  kuiskaten. 

—  Niin.  Vaan  hänen  suosionsa  tätä  entistä  »lem- 
peyttään» kohtaan  säilyi  sittenkin.  Agda  Pietarintytär 
ei  jäänyt  elämään  siihen  hyljättyjen  hovinaisten  joukkoon, 

joka  yhä  edelleen  Tukholman  linnassa  kuninkaan  ympä- 
rillä liehui,  piti  juominkeja  ja  vietti  iloista  elämää.  Isäsi 
oli  myöskin  siihen  aikaan  Tukholman  hovissa,  kuninkaan 
hovijunkkarina,  ja  hän  oli  jo  aikusin  oppinut  pitämään 
arvossa  Agdan  kainoa  mieltä.  Kuninkaan  suostumuksella 
ja  välityksellä  he  menivät  naimisiin  ja  Agdasta  tuli  siten 
Fleming-suvun  vanhimman  haaran  emäntä. 

—  Ja  silloinko  isäni  muutti  takasin  Suomeen? 

—  Ei  heti.  Ne  olivat  levottomia  aikoja,  Eerik  ku- 
ningas kävi  synkäksi  ja  hurjaksi,  useimmat  hänen  kan- 
nattajansa luopuivat  hänestä  ja  menivät  hänen  veljiensä 
puolelle.  Vaan  Jaakkima  Fleming  pysyi  uskollisesti  ku- 
ninkaan luona,  —  kunnes  tämä  kukistui.  Juhanan  tullessa 
hallitukseen  laskeusi  Eerikin  viimeisiltä  ystäviltä  suosion 
päivä,  isäsi  muutti  tänne  Kuitiaan  äitisi  kanssa  ja  tänne 
hän  pian  kuolikin,  samoihin  aikoihin  kuin  sinä  synnyit. 

Elina  oli  tämän  keskustelun  ajalla  tullut  kirkosta, 
vaan  pysähtynyt,  huomatessaan  mistä  toiset  puhuivat, 
syrjemmäs,  vuokkosia  poimimaan.  Nyt,  kun  keskustelijat 
näkyivät  istuvan  äänettöminä,  tuli  hän  kumminkin  lähem- 
mäs ja  ehdotti  Annalle,,  että  he  lähtisivät  paluumatkalle. 
Oli  alkanut  puhaltaa  selällä  ja  Elina  oli  levoton  saadak- 
seen  nostaa   purjeen  ja  ohjata  tuulessa  köykästä  alusta. 

Anna  nousikin  lähteäkseen,  vaan  vielä  hän  kummin- 
kin kirkkoherralle  jäähyväisiä  heittäessään  pysähtyi  ja 
kysyi : 

—  Tapasitteko  usein  äitiäni  täällä  Suomessa? 

—  Usein.  Kuitian  emäntänä  voitti  hän  kohta  mei- 
dän, kaikkien  alustalaistensa,  vilpittömän  rakkauden;  hän 

oli  niin  ystävällinen  kaikille,  niin  armelias  ,  .  .  Niin,  niin, 
se  ei  ole  Fleming-suvun  tapoja,  eikä  äitiäsikään  suku 
suosinut  ja  itse  hän  sitä  vältti,  niinkuin  aatelistoa  yleensä,  — 
hän  oli  saanut  sen  puolelta  kokea  paljo  nöyryytystä  ja 
pilkkaa;  —  ja  senkin  vuoksi  hän  antautui  seurustelemaan 
meidän  alhaisten  ihmisten  kanssa  . .  .  Valitettavasti  saimme 
pitää  häntä  täällä  niin  lyhyen  ajan,  —  seitsemästoista  ke- 
vät kuluu  jo  siitä,  kuin  tässä  kirkossa  siunasin  hänen  ruu- 
miinsa. 

—  Silloin  ohn  minä  neljännellä  vuodellani,  vaan  vielä 
sen  muistan. 

—  Pikkunen  käärö  olit,  kun  ankara  Hebla-rouva, 
isoäitisi,  vei  sinut  täältä  kotiinsa  Siuntioon. 

—  Se  oli  lemmetön  aika  se  Hebla-rouvan  aika  — 
ja  sitä  se  on  sittenkin  ollut.  Vaan  se  on  mennyt.  Kiitos 
kirkkoherra,  että  äitiäni  hellyydellä  muistelette,  —  niin  ei 
tehdä  Kuitiassa. 

Elina  oli  jo  venheessä  nostanut  purjeen  pystöön  ja 
kohta  kun  Anna  siihen  astui,  lähti  kevyt  alus  maatuulen 
kiidättämänä  sukkelasti  soljumaan  selälle  päin.  Elina  istui 
varmana  perässä;  purjehtiminen,  niinkuin  soutaminen  ja 
ratsastaminen,  oli  tämän  pirteän  immen  mielityötä.  Tai- 
tavasti hän  viiletti  niemien  ohi  ja  käytti  hyväkseen  joka 
salmen  suusta  tulevia  vihureita,  ollen  siihen  toimeensa 
kokonaan  kiintynyt.  Vaan  Anna  istui  ääneti  purjeen  alla 
keskiteljolla,  mielessään  yhä  hautoen  tuota  äitinsä  elämän- 
tarinaa. Ilotonta  oli  äidin  elämä  ollut  Flemingin  kors- 
'keassa  perheessä  ja  itse  hän  oli  sen  saman  ilottomuuden 
ikäänkuin   äidiltään   perinyt :  ilman   hellyyttä,    ilman    rak- 

kautta  oli  hänen  nuoruutensa  kulunut  ja  äitinsä  muistokin 
oli  hänelle  melkein  kuin  rikokseksi  luettu.  Hän  oli  nyt, 
isoäitinsä  kuoltua,  elänyt  kymmenen  vuotta  Klaus  Fle- 
mingin ja  Ebba  Stenbockin  perheessä.  Nuo  vuodet  olivat 
painaneet  hänen  luonteeseensa  ankaruutta  ja  jäykkyyttä, 
ne  olivat  virittäneet  siinä  arkuutta  ja  salattua  kaihoa,  josta 
hän  jo  nuorena  oli  käynyt  suljetuksi  ja  kylmäksi.  Ja  siitä 
hän  itse  kärsi. 

Näin  äänettöminä  purjehtien  olivat  neitoset  jo  ehti- 
neet takasin  tuolle  väljemmälle  selälle,  jossa  aamulla  olivat 
meriusvan  leikkejä  selitelleet,  ja  täällä  taas  talttui  tuo 
hieno  maatuuli.  Venhe  kulki  aivan  hiljaa  eteenpäin,  Elina 
heittäytyi  takanojoon  istumaan  perään,  viilettäen  veltosti, 
ja  siitä  hän  kysyi: 

—  Te  keskustelitte  äidistäsi  äsken  kirkkoherran 
kanssa.     Hän  kuuluu  olleen  niin  lempeä  ja  hyvä. 

—  Hän  oU  porvaristyttö.  Minäpä  uskon,  että  noilla 
halvoilla  aateUttomilla  yleensä  on  enemmän  tunnetta, 
enemmän  sydäntä,  kuin  meillä  jalosukuisilla,  jotka  jo  syn- 
typerä ja  arvonsa  alituinen  tunteminen  tekee  kylmiksi  ja 
tylyiksi  —  ikäänkuin  viran  puolesta.  Mutta  minussakin 
on  porvarisverta  ja  siksi  mahdan  niin  hartaasti  kaihotakin 
elämältä  lämpöä. 

Elina  loi  serkkuunsa  tutkivan  katseen;  hän  tarkas- 
teli, kuinka  kauniit  ja  pehmeät  nuo  kasvojen  piirteet  oh- 
vat  ja  hän  tuli  ajatelleeksi,  että  nekin  kai  ovat  perintöjä 
hänen  äidiltään.     Ja  hän  virkkoi  naurahdellen: 

—  Äitisi  kuuluu  myöskin  olleen  hyvin  kaunis  ja  sinä 
olet  perinyt  häntä   siinäkin  kohden.     Mutta  isäsi  oli  Fle- 


—    20    — - 

ming  —  kylläpä  tulet  huomaamaan,  että  on  sitä  aatelis- 
tossakin vielä  lämpöä  ja  hellyyttä. 

—  Oi,  minä  soisin,  että  isänikin  olisi  ollut  porvaris- 
poika,  taikka  talonpoika  tai  laivuri,  sama  se,  mutta  äitini 
veroinen.  Silloin  oHsi  toki  olemukseni  ehyt  ja  asemani 
maailmassa  selvä. 

—  Vielä  se  selvenee,  maltahan  vain! 

—  Sinulla  on  veitikka  silmässäsi,  Elina!  Mutta  usko 
pois,  tuon  pikkuonnen  vuoksi  vaihtaisin  kernaasti  aatelis- 
linnan  laivurin  matalaan  majaan. 

Päivä  oli  korkeimmillaan  ja  tuuli  oli  jo  aivan  tyyntynyt. 
Se  oli  verkalleen  tuonut  heidät  selän  poikki,  mutta  kape- 
neville salmensuille  päästyä  loppui  se  kokonaan  ja  purje 
lepatti  höllänä  venheen  keinuessa  laskeutuvilla  laineilla. 
Elina  rupesi  ajan  kuluksi  viskaamaan  vettä  venheen  poh- 
jalta, vaan  Anna  istui  suojassa  purjeen  takana  ääneti 
katsellen  näitä  kauniita  salmivesiä.  Silloin  näki  hän  yht- 
äkkiä edessä  olevan  saaren  takaa  laivan  huippupurjeiden 
kuvastuvan  sinertävää  taivaanlakea  vastaan.  Se  läheni 
tuo  laiva,  korkeammalla  ilmassa  liikkuva  tuulenhenki  pu- 
halsi vielä  sen  ylempiin  purjeisiin  ja  työnsi  sitä  verkal- 
leen ja  ääneti  eteenpäin.  Nyt  se  jo  lipui  esiin  erään  leh- 
tevän  niemen  kupeitse;  ensiksi  tuli  keulapurje  ja  etumasto 
näkyviin  ja  vähitellen  koko  kaunis,  täysissä  purjeissa 
oleva  alus. 

Se  kulki  hiljaa  kuin  varjo  sen  salmen  poikki,  jossa 
tyttöjen  venhe  kellui.  Koko  tuo  laivan  ilmestyminen  oh 
ollut  niin  salaperäistä,  että  Anna  melkein  kuin  silmät  lu- 
mottuina  sitä   katseli   virkkamatta  sanaakaan  toverilleen. 

Se  mahtaa  olla  joku  ruotsalainen  laiva,  joka  siinä  hie- 
nossa vastatuulessa  luoviessaan  Turkuun  päin  on  sortu- 
nut tänne  asti,  päätteli  hän,  sillä  oman  puolen  laivat  hän 
jotenkin  tarkalleen  tunsi.  Helteisesti  paahtava  päivä  näytti 
uuvuttaneen  nukuksiin  laivan  koko  miehistön,  koska  ei 
kannella  näkynyt  muita  ketään,  kuin  ruoripuuhun  nojau- 
tuva perämies.  Laivan  alimmat  purjeet  lepattivat  her- 
vottomina, peittäen  keskikannen  näkymättömiin;  mutta 
yhtäkkiä  heilautti  pieni  vihuri  suurpurjetta  syrjään  laidan 
yli  ja  sen  takaa  ilmestyi  nyt  näkyviin  toinenkin  elävä 
olento:  nuorukainen,  joka  seisoi  laitapuitteisiin  nojautu- 
neena ja  liikahtamatta  katseli  kelluvaa  ruuhta.  Hän  ei 
ollut  merimiehen  näköinen;  ruskeaan,  leveähiaiseen  sametti- 
takkiin oli  hän  puettu  niinkuin  aatelisjunkkari  ja  päässä 
oli  hänellä  laajalierinen,  sulkaniekka  huopahattu,  jonka 
alta  lainehti  esiin  ruskeakiharainen  tukka,  valahtaen  Val- 
koselta kimaltavalle,  väljälle  kaulustalle. 

Uteliaana  häntä  Anna  katseli,  laivan  lipuessa  viis- 
toon salmen  poikki,  pyrkien  toisen  saaren  taa.  Hatun 
liepeen  alta  näki  hän  nuorteat,  hymyilevät  kasvot,  ilosesti 
vilkkuvat  silmät  jotkar  veitikkamaisesti  häntä  katselivat. 
Ja  ikäänkuin  vastaukseksi  nuorukaisen  avomieliseen  kat- 
seeseen sulivat  Annankin  äsken  vielä  surumieliset  kasvot 
ystävälliseen  hymyyn.  Olipa,  kuin  olisivat  he  siinä  van- 
hoina tuttavina  ääneti  vaihtaneet  tervehdyksiä. 

Jo  soljui  laiva  etemmäs,  väUmatka  piteni  ja  laivan 
keula  rupesi  jo  kätkeytymään  toisella  puolella  olevan 
saaren  rantaleppäin  taakse.  Silloin  oikasihe  nuorukainen 
laivan   kannella   suoraksi,  tempasi  hatun  päästään  ja  hei- 

lautti  sitä  iloisesti  korkealla  ilmassa.  Se  vaikutti  kuin 
taikatemppu  ruuhessa  purjeen  takana  istuvaan  neitoseen, 
hänkin  tempasi  hurmaantuneena  käteensä  olallaan  olevan, 
Valkosen  liinan  ja  heilutti  sitä  vastaukseksi. 

Se  oli  kaikki  tapahtunut  yhdessä  tuokiossa,  seuraa- 
vassa oli  laiva  jo  häviämässä  näkyvistä  pois. 

—  Mitä  sinä  nyt,  kelle  sinä  huiskit,  kysyi  Elina  kum- 
missaan kohottautuen  työstään  ja  syrjäyttäen  kädellään 
edessään  olevaa  purjetta.  Mutta  laiva  oli  silloin  jo  niin 
peittynyt  saaren  taa,  että  ainoastaan  sen  perä  ja  ylim- 
mät purjeet  olivat  näkyvissä.  —  Tuolle  laivalleko  ja  sen 
uniselle  perämiehelle? 

—  Huiskin  huvikseni  vain,  sällithän  minulle  niin  pie- 
nen huvin,  vastasi  Anna,  mutta  hänen  äänessään  oli  nyt 
sellaista  harvinaista  iloa  ja  keveää  kaikua,  että  VAina.  tar- 
kemmin tarttui  asiaan. 

—  Hä,  Anna,  Anna,  siellä  oli  varmaankin  joku  kan- 
nella.    Kuka? 

—  En  tiedä,  outo  laiva,  joka  tämän  kautta  luovii 
Airiston  selälle. 

—  Ja  johon  sinun  silmäsi  sellaisella  riemulla  luovi- 
vat, —  joku  salaperäinen  »laivuri»  sulia  siellä  oli. 

Anna  ei  vastannut,  ilosesti  vain  nauroi  ja  istui  kohta 
airoihin  soutaakseen  Kuitiaa  kohden.  Vaan  hänen  käsi- 
vartensa tempoivat  nyt  kuin  riemulla  ja  hänen  kasvoillaan 
viipyi  vielä  kauan  tuo  iloinen,  onnellinen  ilme,  jota  hänen 
orpanansa  ihmetellen  katseli,  ymmärtämättä  sen  lähdettä. 

Ennen  pitkää  kääntyi  jo  venhe  niemen  kärjestä  ka- 
peaan salmeen,  jonka  rannalta  levisi  esiin  pienonen  satama 

ja  sen  varrella  kylän  tapainen  rakennusryhmä.  Vaan 
ylempää  törmältä  näkyivät  rantaan  korkean,  harmaaki- 
visen  linnan  muuriseinät,  joiden  keskellä  koliosi  pieni, 
pyöreä  torni.  Se  oli  Kuitia,  Flemingein  sukukartano  ja 
jo  silloin  sadan  vuoden  vanha  linna,  jossa  Suomen  maa- 
herra Klaus  Fleming  enimmäkseen  rakasti  asua.  Linna 
oli  umpinainen,  keskiajan  tapaan  rakennettu  pienillä  ikku- 
noilla ja  tykinsuuaukoilla.  Vanha  laamanni  Fleming  oli 
sen  siihen  aikoinaan  rakentanut  ja  varustanut  tanskalais- 
ten merirosvojen  hyökkäysten  varalle  ja  sitä  säilytettiin  yhä 
edelleen  entisessä  kunnossaan  ja  entisissä  varusteissaan. 
Satamassa,  laiturin  vieressä,  kelluili  joukko  aluksia, 
suurempia  ja  pienempiä,  ja  niiden  lomitse  laskivat  tytöt 
purtensa  venhevalkamaan.  Samassa  juoksi  törmältä  alas 
rantaan  hoikkanen,  noin  15-vuotias  poika,  joka  jo  etääm- 
mältä huusi: 

—  Joudu,  Anna,  meidän  on  jo  tänään  lähdettävä 
äitiä  vastaan,  joka  tulee  Siuntiosta,  ja  sitten  hänen  seu- 
rassaan Vääksyyn,  häihin, 

—  Vääksyyn  häihin,  matki  Anna  ihmeissään.  — 
Mutta  sinnehän  ei  oltu  aijottu  lähteäkään. 

—  ¥A,  vaan  nyt  on  isä  päättänyt,  että  sittenkin  läh- 
detään, aivan  jo  kohta. 

—  Onko  setä  jo  palannut  hylkeenpyyntimatkaltaan? 

—  On.     Ja  hänelle  on  tullut  vieraita. 

Kun  tytöt  nousivat  törmälle  ja  lähestyivät  harmaa- 
kivistä  Unnarakennusta,  näkyi  sen  kiviseinään  avatulla  por- 
tilla seisovan  kookasryhtinen  mies,  puettuna  karkeaan  sar- 
katakkiin  ja  pitkävartisiin  kalastajasaappaisiin,  —  hän  oli 

nähtävästi  vasta  palannut  pyyntimatkalta.  Hän  seisoi 
siinä  avopäin,  hiukan  jo  harmajalta  kajastava  tukka  vas- 
toin ajan  tapoja  lyhyeksi  leikattuna,  mutta  sitä  pitemmät 
olivat  tuuheat  viikset  ja  sankka,  tasalatvainen  pukinparta. 
Kasvot  olivat  ankarannäköiset,  karkeapiirteiset,  värähtä- 
mättömät,  ja  silmät,  joita  paksut  kulmakarvat  varjostivat, 
kertoivat  vakavuutta  ja  luonteen  lujuutta.  Se  oli  Kuitian 
isäntä,  Viikin  vapaaherra,  valtioneuvos,  valtakunnan  marski 
ja  amiraali  Klaus  Eerikinpoika  Fleming. 

Tytöt  tervehtivät  häntä  kunnioittaen  ja  Anna  kysyi 
hiukan  tutkivasti: 

—  Setä  on  sittenkin  päättänyt  lähteä  Kustaa  Sten- 
bockin  häihin? 

—  Niin,  lankoni  oh  täällä  vastassani,  hän  on  jo  vii- 
sastunut. Sinä  matkustat  Erkin  ja  Elinan  kanssa  Hämeen- 
linnaan, jossa  tapaatte  Ebba-rouvan  ja  tulette  sitten 
yhdessä  Vääksyyn.  Eenokki  ja  kymmenen  ratsumiestä 
seuraa  mukananne.  Minä  lähden  jo  kohta  edeltäkäsin 
lankomiehen  seurassa  matkalle, 

Anna  katseli  setäänsä  vieläkin  vähän  kummeksuen. 
Hän  älysi,  että  jotakin  oli  tapahtunut,  koska  setä  nyt 
oli  päättänyt  lähteä  Stenbockin  häihin  tämän  seurassa  — 
äsken  juuri  olivat  langosten  välit  olleet  hyvin  kireät  Vaan 
siinä  ei  ollut  tilaisuutta  enempiin  kyselemisiin,  täytyi  kii- 
rehtiä matkalle.  Ja  viipymättä  riensivät  tytöt  linnan 
tukevia  rappusia  myöten  ylös  naisten  huoneisiin  valmis- 
tautumaan tuolle  pitkälle  retkelle.  Elinakin  toivoi  Hä- 
nrieenlinnassa  tapaavansa  Uudeltamaalta  tulevat  omaisensa, 
heidän  kanssa  yhdessä  matkustaakseen  häätaloon.    Iloisina 

he  pukeusivat  matkatamineihinsa.  Anna  varsinkin,  joka 
tavallisesti  oli  vakava  ja  tasainen,  lenteli  nyt  melkein 
tanssien  kivitettyjä  siltoja  pitkin  ja  hyräili  vallatonna  reip- 
paita säveleitä;  näin  ilonen  hän  ei  muistanut  olleensa 
vuosikausiin  ja  hän  ihmetteli  sitä  itsekin,  sillä  ainoastaan 
häämatka  siihen  ei  ollut  syynä. 

Se  oli  toukokuussa  vuonna   1593. 

II. 

Häät  Wääksyssä. 

Uteliasta  kylänväkeä  aherteli  ja  tungeskeli  niiden  pui- 
sevain,  jykeäin  vaunujen  ympärillä,  jotka  ilman  etupyöriä 
keulallaan  kehottivat  tien  varrella  erään  Pirkkalassa,  Pyhä- 
järven rannalla,  olevan  talon  kohdalla.  Useimmat  noista 
maalaispojista  ja  eukoista  näkivät  nyt  ensi  kerran  pyö- 
rillä kulkevat  ajopelit  ja  ihmettelivät  sen  vuoksi  suuresti 
niiden  rakennetta,  niiden  valjaita  ja  niiden  mukavuutta. 
Mutta  mitään  neuvoa  tapahtuneen  tapaturman  auttami- 
seksi he  eivät  osanneet  antaa,  särkyneitä  ajopelejä  ei 
sanottu  voitavan  korjata. 

Käsittämättöminäja  neuvottominaseisoivat  matkusta- 
jat vähän  syrjemmässä  tien  varrella.  Ebba  rouva,  —  tuo 
vanhempi,  lihavanpuoleinen,  kookas  nainen,  joka  seisoi 
siinä  ojan  partaalla  jäykkänä  kankeassa  pystykaulustassa 
ja  ruumiinmukaisessa  umpipuvussa,  jonka  pussihihat  pal- 
'loina  pullottivat,  oli  näet  Eijba  Fleming,  —  katseli  jom- 
moisellakin    levottomuudella  tuota  kihisevää  väkijoukkoa, 

jonka  pakinoista  hän  oli  ymmärtävinään  huonosti  peitet- 
tyjä pistopuheita,  ja  huovien  ja  talonpoikain  välillä  vaih- 
detut kiihkeänlaiset  sanansutkaukset  tekivät  hänet  vielä- 
kin rauhattomammaksi.  Hän  tiesi  etteivät  talonpojat  lem- 
peillä silmäyksillä  katselleet  Klaus  Flemingin  perhettä 
eikä  huoveja.  Ja  suutuksissaan  hän  sen  vuoksi  lohdutuk- 
sekseen  toruskeli  vanhaa,  uskollista  Eenokkia,  joka  kyllä 
oli  viaton  sattuneeseen  tapaturmaan,  mutta  joka  ei  hän- 
kään keksinyt,  miten  tästä  nyt  olisi  matkaa  jatkettava. 

—  Minä  varotin  jo  lähdettäessä,  —  niin  puolusteli 
vanha  huovipäällikkö  itseään  — ,  näillä  raivaamattomilla, 
kuoppaisilla  teillä  tuskin  lie  ennen  koskaan  muuta  pyörä- 
peliä  kulkenut  kuin  sotilaskuormastoja.  Niinpähän  vis- 
kasi nyt  tuossa  mäessä  eräs  kannon  kärki  etuakselin  poikki. 

—  Niin,  niin,  vaan  meidän  täytyy  päästä  matkaa 
jatkamaan,  emmehän  me  tänne  voi  jäädä  noiden  pahan- 
suopain talonpoikain  luo,  riiteU  Ebbarouva.  —  Ja  Wääk- 
syssä  alkavat  häät  huomenna,  meillä  on  sinne  vielä  kolme 
peninkulmaa,  sinne  meidän  täytyy  tänä  iltana  ehtiä  vaikka 
miten. 

Kuitian  mahtava 'emäntä,  joka  muuten  ei  ollut  niitä 
naisia,  jotka  vähällä  joutuvat  neuvottomiksi,  tunsi  nyt  ole- 
vansa ikävässä  pälkäässä.  Hän  oU  kiukuissaan  itselleen 
siitä,  että  hän,  kun  ratsastaminen  oli  hänen  ijälleen  ja 
lihavuudelleen  jo  työlästä,  oli  vastoin  vanhan  palvelijansa 
neuvoa  lähtenyt  matkalle  vaunuillaan,  joilla  hän  tavalli- 
sesti kulki  Turun  ja  vaapaaherrakuntansa  väliä.  Mutta 
vahinko  oli  nyt  kerran  tapahtunut  .  .  . 


—  Jos  teidän  armonne  suvaitseisi  nousta  ratsun  sel- 
kään, olisi  täällä  yksi  vanha,  puinen  naissatula,  —  se  oli 
Eenokin  ainoa  neuvo. 

—  Yksi  vanha  puinen !  —  ja  miten  Anna  sitten  kul- 
kee, miehen  satulassako?  Ja  mistä  otat  ratsuhevoisia, 
näilläkö  talonpoikain  laiskoilla  koneilla  minun  pitäisi  läh- 
teä ajamaan,  vaiko  huovien  hurjilla  hevosilla?  Olisipa 
sekin  arvokas  tapa  Klaus  Flemingin  puolison  saapua  vel- 
jensä häihin. 

Ebbarouva  oli  selvillään  siitä,  että  hänen  tuli  esiin- 
tyä kaikella  sillä  arvokkuudella,  jonka  hänen  miehensä 
asema  Suomen  käskynhaltijana  vaati,  nyt  varsinkin  enem- 
män kuin  koskaan.  Juonia  oli  vireillä,  joilla  tahdottiin 
syrjäyttää  Klaus  Fleming  hänen  asemastaan  Suomesta, 
niitä  viritettiin  Kaarlo  herttuan,  kuninkaan  sedän,  toimesta 
Ruotsista  päin  myötään,  ohpa  herttua  aivan  äsken  mää- 
rännyt hänen  oman  veljensä,  Kustaa  Stenbockin,  Klaus 
herran  sijaiseksi,  eikä  Ebba  vielä  tiennyt,  miten  tämä  riita 
oli  sovittu.  Ja  talonpojissa  kiehui  kiehumistaan  tyyty- 
mättömyyttä marskin  ankaruuden  takia.  Näihin  asti  oli 
Klaus  Fleming  jäntevyydellään  ja  kuningas  Sigismundon 
suosioon  nojaten  hajottanut  nuo  vehkeet,  mutta  juuri  sen 
vuoksi  täytyi  sekä  aatelisiin  että  talonpoikiin  arvokkuu- 
della vaikuttaa,  sen  Ebbarouva  hyvin  oivalsi. 

—  Sinäkin  Anna  istut  siinä  niin  tyyneesti,  kuin  ei 
mistään  olisi  kysymys,  pauhasi  rouva  kääntyen  neitosen 
puoleen,  joka  oli  istahtanut  ojan  reunalle  odottamaan. 
-^   Etkö    ole   kysellyt   noilta   ihmisiltä  neuvoa,  sinä,  joka 

heidän    kieltään    puhut?    —   Anna    näet    osasi    paremmin 
suomea  kuin  Ebbarouva,  joka  oli  Ruotsista  kotosin. 

—  Olen.  He  sanovat,  että  osan  taipaleesta  pääsisi 
venheelläkin,  vaan  sitten  on  taas  maamatkaa. 

—  Venheellä  ja  maitse,    —  siitä  ei  tule  mitään, 

—  Täytyy  kai  sitte  jäädä  tänne  odottamaan. 

—  Tänne  odottamaan,  sehän  se  juuri  on  mahdo- 
tonta. Täällä  ei  ole  meidän  turvallistakaan  kauan  viipyä, 
etkö  tiedä,  että  talonpojat  ovat  vihamielisiä  meille.  — 
Ebbarouva  tunsi,  kuinka  kovasti  kansa  kärsi  hänen  mie- 
hensä määräämän  sotaväenmajoituksen  takia,  tiesi  sen  siis 
syystäkin  napisevan,  ja  siksi  vielä  soimaava  omatuntokin 
lisäsi  hänen  kärsimättömyyttään  ajatellessaan,  että  hänen 
täytyisi  vuorokausiksi  jäädä  tänne  tuon  kansan  armoille. 
Hän  polki  jalkaa  vihasena  ja  kääntyi  taas  Eenokkia  to- 
rumaan. 

Pari  tuntia  oli  niin  jo  neuvottomina  tuumailtu  sinne 
ja  tänne,  kun  taas  kylän  pojat,  jotka  olivat  keräytyneet 
siihen  töUistelemään  vieraita  ja  heidän  ajopelejään,  yht- 
äkkiä päästivät  uuden  ihmettelyn  huudahduksen.  Tien 
käänteestä  näkyivät  näet  ajavan  toiset  samanlaiset  pari- 
hevosten  vetämät  vaunut  ja  se  oli  jo  jotakin  kovin  mer- 
killistä näillä  mailla.  Väkijoukko  syöksähti  uusia  tulok- 
kaita vastaan,  jotka  myös  pysähtyivät  talon  kohdalle,  ja 
uteliaina  katselivat  heitä  Flemingin  vaunujen  matkusta- 
jatkin, arvaten,  että  siinäkin  tuli  muitakin  Wääksyyn 
menijöitä,  vaan  ketä? 

Äkkiä  kävivät  Ebbarouvan  katseet,  jotka  saapuvan 
avun    toivosta   jo    olivat    vilkastuneet,    taas    kylmiksi   ja 


ankaroiksi  ja  hänen  vartalonsa  oikeni  entistään  jäykem- 
mäksi.  Hän  oli  tuntenut  Kankaisten  kilven  vaunujen  kyl- 
jessä; saapujat  olivat  siis  Horneja,  tuota  Fleming-suvun 
kilpailijaa,  mahtavaa  heimoa,  jonka  kanssa  Klaus  herra 
jo  kauan  oli  ollut  katkerassa  riidassa.  Siltä  taholta  ei 
Klaus  Flemingin  puoUson  sovi  pyytää  mitään  apua,  se 
oli  Ebbarouvan  ensimmäinen  päätös.  —  Vaunuista  hyp- 
päsi niiden  pysähdyttyä  ensiksi  noin  20-vuotias  nuoru- 
kainen, joka  auttoi  alas  valkohapsisen,  kumaraselkäisen 
miehen,  ja  kuin  kevät  ja  syksy  seisoivat  he  siinä  tuokion 
rinnakkain,  isänisä  ja  pojanpoika,  toinen  isä,  toinen  poika 
sen  miehen,  Kaarlo  Hornin,  joka  Suomen  aatelisista  oli 
Klaus  Flemingin  vaarallisin  valtiollinen  vastustaja,  Kaarlo- 
herttuan  uskollisin  kannattaja. 

Liikahtamatta  seisoi  Ebbarouva  paikoillaan,  kun  mo- 
lemmat tulokkaat  kävivät  häntä  tervehtimään,  ja  kan- 
keasti, kaavamaisesti  kumartaen  vastasi  hän  heidän  ter- 
vehdykseensä.  Vaan  siitä  huolimatta  istahti  vanhus, 
Henrik  Klaunpoika  Horn,  hänen  viereensä  pölkylle  tari- 
noimaan ja  pojanpoika,  nuori  Henrik,  Henrik  Kaarlon- 
poika,  joka  jo  kohta  oli  saanut  tiedon  Flemingin  mat- 
kueelle  sattuneesta  tapaturmasta,  rupesi  heti  innokkaasti 
ehdottelemaan,  miten  matkaa  yhdessä  olisi  jatkettava. 
Tällainen  ystävällisyys  tuntui  Kuitian  rouvasta  ensiksi 
rasittavalta  eikä  hän  saanut  mielestään  karkotetuksi  kiu- 
sallista tunnetta,  että  tuo  puuhaava  nuorukainen  tuossa 
oU  sen  miehen  poika,  joka  Klaus  Flemingin  toimesta  oli 
vuosikausia  istunut  vankikopissa,  jopa  käynyt  mestaus- 
lavallakin.    Vaan    pula   ja    pakko    sulattelivat    vähitellen 

Wiikin  ankaran  vapaaherrattaren  mielen  ja  ennen  pitkää 
oli  jo  sovittu,  että  Ebbarouva  nousisi  vanhan  Henrikin 
viereen  Hornein  vaunuihin,  jotavastoin  nuoret,  Anna  ja 
Erik  Fleming  sekä  nuori  Horn,  kulkisivat  ratsastamalla. 

—  Siis  on  tehty  välirauha,  rouva  Ebba,  virkkoi 
vanhus  leikillisesti,  kävellen  Flemingin  puolison  rinnalla 
vaunujensa  luo. 

—  Niin,  minun  on  ollut  pakko  suostua  ehtoihin, 
vaan  te  olettekin  jalomielisesti  laatineet  ne  muUe  varsin 
edulliseksi,  vastasi  Ebbarouva  samaan  leikilliseen  tapaan. 

—  Ja  sotilakon  aikana  lepää  taistelu  kokonaan, 
eikö  niin? 

—  Se  on  sovittu.  Ja  noiden  nuorten  siitä  tuskin 
tarvinnee  sopiakaan, 

Matkueen  etupäässä  ratsastavista  nuorista  oli  tämä 
matkavaihtelu  näet  hyvin  mieleenkin  ja  rattoisaksi  hei- 
dän seurustelunsa  kävi  jo  kohta  alussa.  Anna  oli  saanut 
tuon  ainoan  naissatulan  ja  ohjasi  nyt  kulkueen  etupäässä 
varmalla  kädellä  outoa  ratsuaan.  Pienuudesta  pitäin  oli- 
vat siihen  aikaan  kaikki  aateliset,  niin  pojat  kuin  tytöt- 
kin, harjautuneet  ratsastamaan,  koska  se  vielä  oH  kesäi- 
sin maalla  matkustettaessa  miltei  ainoa  kulkuneuvo  ja 
Anna  Flemingikin  oli  täydellisesti  tämän  taidon  omista- 
nut; sulavasti  ja  notkeasti  hän  satulassa  istui.  Nuori 
Henrik  Kaarlonpoika,  joka  itse  enemmän  oH  kiintynyt 
kirjaUisiin  harrastuksiin  kuin  urheiluihin,  —  hänen  kotiin 
jääneen  nuoremman  veljensä  Evertin  laita  oli  aivan  toi- 
nen, —  katseli  ihaillen  neidon  notkeaa  ratsastusta  ja  ru- 
pesi  siitä   yhä   suuremmalla   mielihyvällä   itse  neitostakin 


katselemaan.  Annan  rinnalla  ratsastaen  pani  hän  pian 
alulle  hienostelevan  keskustelun  Tukholmassa  oppimaansa 
ajan  kaavamaiseen  tapaan.  Ja  Anna  itse  oli  parhaalla 
tuulellaan,  virkistävä  ratsastus  ja  sydänmaan  vapaa  luonto 
irroittivat  hänet  kokonaan  hänen  tavallisesta  ujosta  äänet- 
tömyydestään ja  häntä  huvitti  tahallaan  kiertää  nuoren 
aatehsherran  pikkuisen  pihteihin. 

—  Ja  nyt  pieni  kilpa-ajo  tuonne  järven  rantaan, 
virkkoi  Anna,  kun  he  tulivat  aukealle,  hienosti  luisuvalle 
kankaalle,  jonka  takaa  pienen  lammen  silmä  siinsi,  ja 
samassa  hän  nykäsi  hevosensa  menemään  täyttä  neliä. 
Somer  soi  ja  risut  raskuivat  kavioiden  alla. 

Nuori  Horn  nelisti  jälestä  ja  ponnistamista  hänellä 
oli  perässä  pysyäkseen;  neidon  hevonen  pölisti  hiekkaa 
vasten  hänen  silmiään,  joten  hän  tuskin  mitään  näkikään, 
—  täytyi  laskettaa  vaan.  Vaan  rannalle  tultaessa  py- 
säytti Anna  yhtäkkiä  hevosensa  ja  antoi  sen  sitten  kah- 
lata lammikkoon  juomaan.  Nuorukainen  karauttaa  pe- 
rästä ja  hevonen  kiitää  yhtä  kyytiä  aina  veteen  saakka 
eikä  puutu  paljoa,  ettei  ratsastaja  singahda  hevosen  pään 
yli  satulasta  alas  liejakkoon,  kun  vauhti  yhtäkkiä  pysähtyy. 

Neito  heläytti  helakan  naurun.  Vaan  nuorukainen 
virkkoi  hiukan  häpeissään,  juottaen  hevostaan  hänkin: 

—  Jospa  tiesin  teidät  matkalla  tapaavani,  niin  jo 
totta  tosiaan  harjoittelinkin  itseni  vielä  taitavammaksi  rat- 
sastajaksi, kuin  on  nuorempi  veljeni. 

—  Olisitte  tulleet  Kuitiaan  sopimaan  matkatove- 
ruudesta. 

—  Kautta  kunniani,  enpä  ole  tiennyt  Kuitiassa  tei- 
dänlaista impeä  olevankaan,  muuten  kyllä  olisin  tullut. 

—  Hm  .  .  ,  ettekö  tiedä,  että  Kankaisista  Kuitiaan 
on  sangen  pitkä  ja  vaikea  matka? 

—  Vaikka  olisi  vielä  vaikeampi.  Meillä  on  Mas- 
kussakin kepeitä  purjeita.  Ja  tokkohan  Kuitiaa  kummin- 
kaan olisi  tarvinnut  piirittää? 

—  Ehkä,  se  on  linnoitettu. 

—  No  hyvä,  minä  tahdon  sen  valloittaa,  vaikka  am- 
mattini ei  olekaan  soturin. 

—  Koettakaa,  löydettävissä  se  on.  Oma  syynne, 
jos  pommitatte  turhaan. 

—  Ei  hätää:  minä  olen  sitkeä  suomalainen. 

—  Niinpä  olen  minäkin,  vastasi  Anna  veitikkamai- 
sesti, kääntäen  hevosensa  tielle,  johon  juuri  vaunutkin 
myötämaata  saapuivat.  Ja  matkaa  jatkettiin  entiseen 
tapaan. 

Vaan  vaunuissa  olijat  katselivat  hymysuin  nuorten 
elkeitä,  eivätkä  voineet  välttää  katseitaan  tapaamasta  toi- 
siaankin.  Olihan  tuo  kisailu  tuossa  niin  omituista:  nuo 
hilpeät  ratsastajat  edustivat  hekin  Flemingejä  ja  Horneja, 
jyrkästi  toisistaan  eroavia  puolueita,  vaan  hyvin  he  siltä 
näyttivät  sopivan.  Ja  vaunuissa  istujat  tulivat  tuumineeksi, 
että  ehkä  olisi  terveellistä  hyvälle  naapurisovulle,  jos  var- 
sinaisetkin edustajat  näistä  molemmista  suvuista  voisivat 
näin  sovinnossa  rinnakkain  kulkea.  Ja  kuinka  olikaan, 
nopeasti  kului  matka  vaunuissakin.  Vanha  Henrikki  herra, 
joka  oli  paljo  maailmaa  kokenut,  osasi  keveillä  pakinoillaan 
pitää  vierustoverinsa   hilpeällä  tuulella  ja  olivatpa  he  jo 

kuin  hyvät  ystävykset,  kun  Kangasalan  kauniit  vesistöt 
aukenivat  esiin  ja  he  ajelivat  sen  korkeita  harjuja  ja  leh- 
teviä  laaksoja  pitkin  Vesijärven  rannalle. 

Vaan  vanha  Eenokki,  joka  herrasväkensä  jälestä 
huovien  päällikkönä  ratsasti  ja  näiden  tuumia  seurasi, 
puisteli  päätään  ja  virkkoi: 

—  Ovatpa  hyvillään  nyt  nuo  kaikki  kärryjen  pyö- 
räin särkymisestä,  vaan  mitähän  Klaus  herra  sanoo? 

—  Mitäpä  hän  noista  pyöristä  paljo  välittäisi,  tuumi 
toinen  huovi. 

—  Ka  sitä  et  sinä  ymmärrä.  Vaan  minäpä  luulen, 
että  jos  mieli  Kankaisten  ja  Kuitian  väen  välien  pysyä 
näin  hyvinä,  täytyisi  särkeä  paljo  pyöriä,  hyvin  paljo 
pyöriä,  veljeni.     Vaan  sitä  nyt  et  sinä  ymmärrä. 

Iltapäivä  ei  ollut  vielä  pitkälle  ehtinyt,  kun  matkue 
saapui  Huutjoen  rannalle,  jossa  metsästä  aukeni  viljelty 
kylä  ja  tuokion  kuluttua  oltiin  jo  häätalossa,  Vääksyssä, 
joka  sijaitsi  rannalla  tuuhean  puiston  keskellä  ja  joka 
juhlan  kunniaksi  oli  lehvillä  ja  köynnöksillä  vihannaksi 
puettu.  Portin  pielistä  kohosi  kaksi  korkeaa  juhlariukua 
ja  niiden  välitse  ajoi  matkue  väljälle  pihalle. 

Siellä  ^oli  pihoilla  ja  kuisteilla  jo  suurin  osa  häävie- 
raista koolla  ja  nämä  nyt  saapuivat  uusia  tulokkaita  vas- 
taanottamaan,-useat  kumminkin  oudoksuen  ja  ihmetellen, 
miten  tämä  riitaisten  sukujen  yhteensulautuminen  oli  ollut 
mahdollista.'  Ensiksi  saapuu  tänne  Klaus-herra  Stenbockin 
kanssa  ja  sitten  Ebba- rouva  Hornein  seurassa,  mitähän 
tämä  tietää  .  .  ?  Muiden  jälestä  asteli  sieltä  saapuneiden 
vaunujen    luo   Klaus    Eleming    itsekin   hiukan    rypistellen 

kulmakarvojaan.  Hän  oli  nyt  juhlapuvussaan,  päässä  sul- 
kaniekka  hattu  ja  vyöllä  leveä  hirvennahkainen  vyö,  josta 
raskas  miekka  riippui;  väljät  ratsusaappaat  ja  takki,  joka 
teki  hartiat  tavattoman  leveän  näköisiksi,  suurentivat  vielä 
hänen  mahtavaa  varttaan.  Kun  Ebba-rouva  kiirehti  häntä 
tervehtimään,  kysyi  hän  hiljaa: 

—  Mitä  tämä  on,  Ebba? 

—  Niin,  katsos,  minäkin  olen  ruvennut  toimimaan 
valtiollisella  alalla,  kuiskasi  Ebba-rouva  leikillisesti,  yhä 
vieläkin  äskeisen  hilpeän  mieUalansa  vallassa. 

—  Ne  eivät  ole  naisten  toimia  ne,  —  kunhan  sinä  et 
tee  erehdyksiä,  vastasi  marski  nyt  leppeämmin. 

—  En  minä,  —  jos  eivät  muut,  lisäsi  rouva  vilkas- 
ten syrjäsilmällä  ratsuiltaan  nousseiden  nuorten  puoleen, 
jotka  lämpimissään  ja  vallattomina  siinä  vielä  hevosiaan 
taputtelivat.  Klaus  Fleming  siirsi  myös  katseensa  sinne 
päin  ja  se  viivähti  siellä  kotvasen  aikaa,  sillävälin  kuin 
Ebba-rouva  kertoi  hänelle  Pyhäjärvellä  sattuneesta  vaunu- 
tapaturmasta.  Mutta  sanaakaan  virkkamatta  marski  sit- 
ten kääntyi  pois  ja  astui  takasin  rakennuksen  väljälle 
kuistille,  jossa  joukko  muita  suomalaisia  aatelisherroja 
istui. 

Vaan  Vääksyn  toimekas  emäntä  oli  jo  myöskin  ta- 
loustoimistaan ehättänyt  vieraita  vastaan  ja  saatteU  Ebba- 
rouvan  lepäämään  talon  väljään  vierastupaan.  Huoneet 
kuhisivat  siellä  täynnänsä  väkeä,  palvelijoita  juoksi  edes- 
takasin  ja  tottuneen  emännän  silmällä  katseh  Ebba-rouva 
miehhyvällä,  kuinka  ketterästi  ja  tarkasti  Vääksyn  emäntä, 
Kaarina  Hannuntytär,  itse  valvoi  ja  järjesti  kaikkia  moni- 

naisia  häävarustuksia.  Hän  oli  jo  yli  50-vuotias  nainen, 
vaan  vielä  komea  ja  ryhdikäs,  ja  aivan  ihmetellen  näki- 
vät vieraat,  etteivät  ne  monet,  kirjavat  elämänvaiheet, 
joiden  läpi  tämä  nainen  oli  kulkenut,  olleet  riistäneet  hä- 
nen kasvoiltaankaan  niiden  entistä,  nuorteaa  suloa, 

Kaarina  Hannuntytär,  Vääksyn  toimekas  emäntä, 
oli  aatelitonta  alkujuurta,  papin  tytär  Tukholmasta,  joskin 
äitinsä  puolesta  mahtavaa  ja  sitten  onnetonta  Sturen  su- 
kua. Hän  oli  aikoinaan  elänyt  hovipiireissä  hänkin  ja  jo 
aivan  nuorena  synnyttänyt  kolme  lasta,  joiden  isä  oU 
Kustaa  Vaasan  toinen  poika.  Suomen  herttua  Juhana. 
Rikkaana  ylhäisen  rakastajansa  suosiosta  oli  hän  Juhanan 
loistoaikoina  Turussa  m^ennyt  naimisiin  Juhanan  hovipal- 
velijan  Klaus  Vestgöthen  kanssa,  joka  oli  suomalaista 
aatelia,  ja  elänyt  hänen  puolisonaan  pari  onnellista  vuotta 
Suomen  herttuan  iloisessa  hovissa  Turussa.  Vaan  Eerik 
kuninkaan  kukistettua  veljensä  loppui  se  onnellinen  elämä; 
Turun  valloituksen  jälkeen  v.  1563  mestattiin  Klaus  Vest- 
göthe  Juhanan  kannattajana  ja  Kaarina  rouvan  koko  omai- 
suus, kalleudet,  vaatteet,  kaikki,  rj^östettiin  niin  puhtaiksi, 
ettei  hänelle  jäänyt  riepua,  mihin  kääriä  silloin  vastasyn- 
tyneen tyttärensä  Birgitta  Vestgöthen,  vaan  täytyi  hänen 
esiliinaan  kapaloituna  kantaa  pois  pienokaisen  isävainajan 
kodista.  Köyhyydessä  ja  puutteissa  eli  Suomen  vangitun 
herttuan  entinen  lemmikki  senjälkeen  seitsemän  pitkää 
vuotta  työllään  elättäen  lapsiaan,  kunnes  hän,  Juhanan 
noustua  valtaistuimelle,  sai  tältä  eläkkeekseen  Vääksyn 
kartanon  Kangasalla.  Täällä  oU  hän  mennyt  toisiin  nai- 
misiin kuninkaan  voudin  ja  läänitysmiehen  Lauri  Hordellin 

kanssa,  joka  nyt  kumminkin  muutamia  vuosia  sitten  hän- 
kin oli  kuollut.  Tämä  näin  monien  vaiheiden  läpikäynyt 
Vääksyn  rouva  naitti  nyt  pois  tuon  äskenmainitun,  avio- 
liitostaan Vestgöthen  kanssa  syntyneen  tyttärensä  Bir- 
gitan, jonka  oli  puolisokseen  pyytänyt  nuorin  mahtavaa 
Stenbock  sukua,  Kustaa,  leskuningatar  Katarinan  ja  Ebba 
Flemingin  veH.  Se  oli  ylhäinen  liitto  ja  siksi  olivat  häät 
Vääksyssä  päätetyt  vietettäviksi  kaikella  ajanmukaisella 
komeudella  ja  siksi  oli  sinne  Suomen  aatelisto  niin  lukui- 
sasti kutsuttu  ja  saapunut. 

Väsymättömänä  hyöri  nyt  toimekas  emäntä  viimei- 
sissä varustuksissa  käyttäen  häävieraiksi  saapuneita  naisia 
apunaan. 

—  Elina,  lapseni,  vartioi  sinä  tätä  hillokeittoa,  sillai- 
kaa  kuin  minä  pidän  seuraa  viimeksi  tulleille  vieraille, 
kuiskasi  hän  Elina  Finckelle,  joka  jo  edellisenä  päivänä 
oli  saapunut  häätaloon,  tavattuaan  vanhempansa  Hämeen- 
linnassa. 

—  Oi,  Elina  tarvittaisiin  täällä,  hän  on  niin  taitava 
seppeleen  punoja.  Ehkä  voi  Sigrid  paremmin  hoitaa 
hillokeittoa. 

Se,  joka  näin  puuttui  puheesen,  oli  arvokkaan  nä- 
köinen, keski-ikäinen  rouva,  joka  naisten  huoneessa  johti 
nuorten  neitosten  iloista  parvea,  kun  se  siellä  viimeisteli 
morsiamen  hääkoristeita. 

—  Kiitos,  kaimaseni,  kiitos,  vastasi  Vääksyn  emäntä 
sydämmellisesti.  —  Käytä  sinä  vain  nuoria  apulaisiamme 
mihin  he  parhaiten  sopivat.  Ah,  kuinka  sinä  Kaarina 
meitä  paljo  autat! 


—  Siitä  elä  puhu,  naapuri,  sinä  autoit  meitä  Sig- 
ridin  häiden  aikana  Liuksialassa  paljo  enemmän. 

Liuksialan  emäntä  oH  näet  tämä  puhuja,  Vääksyn 
läheinen  naapuri,  Ruotsin  kruunattu  kuningatar,  onnetto- 
man Eerik  XIV:nen  leski.  Kaarina  Maununtytär  oli  jo 
lähes  l6  vuotta  sen  jälkeen,  kuin  hänen  kuninkaallinen 
puolisonsa  oli  syönyt  kuolettavaa  hernerokkaa  (Jrbyhusin 
linnassa,  asunut  syrjäisenä  ja  unhotettuna  täällä  Liuksialan 
kartanossa,  jonka  Juhana  kuningas  oli  hänelle  eläkkeeksi 
antanut.  Vaan  vieläkin  oH  hän  kuningattaren  näköinen:  pys- 
tössä  kantoi  hän  solakan  vartalonsa,  jonka  pehmoisesti 
peitti  musta  samettipuku,  —  hän  kulki  aina  mustiin  puet- 
tuna ja  sitä  vastaan  kuvastuikin  vielä  hienonen  hipiä  sitä 
valkosemmalta  ja  katseen  surumieHsyys  sai  sitä  syvem- 
män ilmeen.  Vaatimattomana,  mutta  samalla  arvonsa 
tuntevana,  liikkui  hän  siellä  aatelisrouvain  parissa. 

Omituinen  sattuma  oli  tuonut  nämä  kuningasveljes- 
ten  nuoruudenkmmet  molemmat  tänne  vierekkäin  Suomen 
sydänmaalle.  Heidän  välinsä  oli  kauan  ollut  kylmä  ja 
kireä  —  kiinnittiväthän  heitä  heidän  tunteensa  niin'  vas- 
takkaisille tahoille,  —  vaan  yhteinen  syrjäytyminen,  yh- 
teinen kohtalo,  on  omiaan  lähentämään  sydämmiä  ja  niin 
olivat  molemmat  Kangasalan  Kaarinat  vähitellen  sulaneet 
hyviksi  naapureiksi  ja  nyt  oli  jo,  sittenkuin  kumpastenkin 
kuninkaalliset  suosijat  olivat  kuolleet,  herttainen  ystävyys 
heidän  välillään  solmiutunut. 

—  Sigrid,  vaihda  paikkaa  Elinan  kanssa,  virkkoi 
Liuksialan  emäntä  vieressään  olevalle  tyttärelleen.  Tämä 
kuninkaantytär  oli  nykyjään  Kirkniemen  emäntä,  sillä  jo 

kuusi  vuotta  sitten  oli  Sigrid  Vaasa  mennyt  naimisiin 
silloin  i8-vuotiaan  suomalaisen  aatelismiehen,  Kirkniemen 
herran,  Henrik  Tottin  kanssa. 

—  Meillä  on  harso  valmis,  huutelivat  nuoret  äänet 
pöydän  toisesta  päästä.  —  Mihin  me  nyt  ryhdymme? 

—  Seppeleitä  sulhaspojille,  —  se  kai  He  teille  mie- 
luinen tehtävä. 

—  Niin,  vaan  se  työ  on  tehtävä  ummessa  silmin,  — 
peitot  silmillenne  tytöt! 

Hilpeä  parvi  siellä  niin  iloisena  kuhisi  Kaarina-rou- 
van ympärillä  naurellen  ja  ilkamoiden  hupaisessa  työssään. 
Tämmöiset  hääpidot  ne  olivat  juhlahetkiä  varsinkin  aate- 
liston nuoremmille  jäsenille,  jotka  niissä  saivat  tavata  toi- 
sensa ja  pitkän  yksitoikkoisuuden  lomaan  viettää  muuta- 
mia rattoisia  päiviä  yhdessä.  Vaikka  näet  tässäkin  neitosten 
parvessa  useat  olivat  sukujakin  toisilleen,  tapasivat  he  nyt 
täällä  vasta  ensi  kerran  toisensa,  —  siksi  hajaallaan  asui 
aatelisto  ympäri  laajan  Suomenniemen  ja  hankalat  kulku- 
neuvot tekivät  matkat  vaikeiksi.  Siksi  oHkin  tällaisten 
hääpitojen  merkitys  heille  sitä  suurempi.  —  Vaan  pojat 
ja  nuoret  miehet,  jofka  pihalla  ja  törmällä  odottelivat 
kauan  sisässä  viipyviä  neitosia,  kurkistivat  toisinaan  si- 
sään oven  raosta  ja  silloin  kirkasivat  peittosilmäiset  nei- 
toset juosten  ovea  sulkemaan,  —  ei  ollut  lupa  epäpyhäin 
katseiden  nähdä  tätä  neitseellistä  työtä. 

Taas  komenti  Kaarina-rouva  nuoret  apulaisensa  vii- 
meiseen tärkeään  työhön,  morsiuskruunua  sitomaan,  ja 
kuin  pääskysparvi  kuhahti  naurava  lauma  hänen  ympä- 
rilleen   iloiten   ja    viserrellen.      Niin    jatkettiin    kukkaista 

työtä.  Vaan  tuota  nuorten  iloa  katsellessaan  kävi  Kaarina- 
rouva  itse  hetkeksi  surumieliseksi  ja  hänen  täytyi  väliin 
nuorten  ilottelijain  huomaamatta  pyyhkästä  kyyneleen  pois 
silmäkulmastaan.  Yksi  neitosista  sen  kumminkin  huomasi, 
tummasilmäinen  tuttavamme  Paraisten  selältä,  joka  hä- 
nen vieressään  istui.  Elina  Fincke  oli  nyt  ensi  kerran 
tutustunut  Ruotsin  entiseen  kuningattareen,  jonka  vaihte- 
levat vaiheet  niin  usein  olivat  hänen  mieltään  jännittäneet, 
ja  tutkien  olivat  hänen  katseensa  nyt  Kaarina- rouvaa  tar- 
kanneet. Tuossa  oli  siis  se  nainen,  joka  katukauppiaasta 
oli  kohonnut  kuningattareksi  ja  siitä  taas  suistuttuaan  ajau- 
tunut Suomen  sydänmaiden  kätköön,  —  Elinan  mainetta 
ja  seikkailuja  intoileva  mieli  ei  voinut  tuosta  ajatuksesta 
irtautua.  Ja  kun  hän  nyt  näki  kyyneleen  kuningattaren 
silmässä  aavisti  hän  sillekin  syvemmän  lähteen. 

—  Miksi  pyrkii  kyynel  silmäänne,  täti?  kysyi  hän 
hiljaa,  kun  toiset  tytöt  oHvat  vetäytyneet  kauemmas  su- 
pattelemaan ja  nauramaan. 

—  Oi,  se  on  vain  karkulainen,  siitä  elä  välitä  lap- 
seni. Muistot  viettelevät  toisinaan  mielen  pois  keskellä 
ilojakin. 

Vaan  Elina  ei  tyytynyt  tuohon  ylimalkaiseen  seli- 
tykseen, hän  tarttui  Kaarina-rouvan  käteen,  katsoi  hänen 
silmäänsä  ja  kuiskasi: 

—  Te  muistelitte  poikaanne,  täti,  eikö  totta? 

—  Luethan  ajatuksiani,  lapseni,  vastasi  Kaarina  ih- 
metellen. —  Niin,  häntä  muistelen;  kun  näen  neitosten 
sitovan  kukkia  sulhaspojilleen,  kun  näen  ympärilläni  nuo- 
ruutta ja   iloa,    en   voi   olla   muistelematta  häntä,  joka  ei 

koskaan  ole  saanut  nauttia  nuorison  iloista  eikä  tuntea 
perhejuhlain  hauskuutta,  — ja  hänkin  on  vasta  24-vuotias!  — 
Rouva  huoahti,  vaan  jatkoi  sitten:  —  Mutta  kuinka  tulit 
sinä  häntä  ajatelleeksi,  Elina? 

—  Ajattelen  häntä  usein,  tähtösin  hänet  kerran  nähdä. 
Milloin  olette  te  hänet  viimeksi  nähnyt? 

—  Hän  oli  kuusivuotias  silloin,  kun  hän  eräänä  yönä 
vietiin  luotani  Turusta.  Niin,  niin,  minä  olen  paljo  ko- 
kenut, vaan  kaikki  tähtösin  kokea,  jos  saisin  lapseni  luok- 
seni. Vaan  minä  en  saa:  hän  on  kuninkaanpoika,  hän  ei 
saa  tuntea  iloa  eikä  onnea  .  .  .  eikä  edes  äitiäänkään,  — 
Kaarina-rouva  kätki  hetkeksi  kasvonsa  käteensä,  vaan 
oikasihe  sitten  taas  suoraksi  ja  virkkoi  reippaasti,  varoen 
ettei  hänen  mielialansa  tarttuisi  neitosiinkin:  —  Vaan  mi- 
nun muistoni  eivät  saa  ilojanne  häiritä.  Kuinka  joutuu 
morsiuskruunu? 

—  Se  on  kohta  valmis,  kas  siinä,  kuului  iloisia  ääniä 
vastaan.  Eikä  Elinakaan  nyt  rohennut  Kaarinalta  enem- 
pää kysellä  tuosta  maanpakolaisena  kiertelevästä  Kustaa 
Eerikinpojasta,  joka  kerran  oli  ristitty  Ruotsin  kruunua  var- 
ten ja  Ruotsin  toivoksi  jä  jonka  kohtalo  niin  usein  oli  pyö- 
rinyt hänen  mielessään.  Vaan  hän  päätti  käyttää  ensi 
tilaisuuden  puhuakseen  äidin  kanssa  enemmän  tuosta 
kovaonnisesta  nuorukaisesta.  Nyt  hän  yhtyi  neitosten 
joukkoon,  joka  työnsä  lopetettuaan  oventäydeltä  syök- 
sähti pihalle  ja  törmille  jatkamaan  keskeytettyjä  karkeloita 
siellä  odottavain  kanssa.  Vaan  Anna  Fleming,  joka  hän- 
kin vielä   matkalta   perityllä   rattoisuudellaan  oli  yhtynyt 

toisiin  aatelisneitosiin,  tarttui  käsipuolesta  serkkuunsa,  joka 
siinä  ääneti  ja  ajatuksissaan  kulki,  ja  virkkoi: 

—  Sinä  olet  niin  miettiväinen  tänään,  Elina.  Ethän 
vain  ole  keksinyt  unelmiesi  ruhtinasta? 

—  Eipä  tiedä.  Vaan  sinä  .  .  .,  taisit  tuoda  hänet 
mukanasi.     Katsoppas  tuossa! 

Siinä  kulki  nuori  Henrikki  Horn  hakevin  katsein, 
eikä  ollut  vaikea  arvata,  ketä  hän  tyttölaumasta  haki. 
Vaan  Anna  teivasi  serkkuaan  vyötäreiltä  ja  juoksutti  hä- 
net jo  edeltä  törmälle,  kuiskaten: 

—  Erehdys,  Elina.    Vaan  tule,  ollaan  iloisia  tänään ! 
Ja   ilon   ääni  kajahti  kohta  heleänä  Huutjoen  vihan- 
nalta törmältä. 


Vaan  sillävälin  kuin  Vääksyssä  hääaattona  emännät 
taloushommissaan  touhusivat  ja  nuoret  rakensivat  tutta- 
vuuksia, istuivat  häihin  saapuneet  suomalaiset  aateHsher- 
rat  päärakennuksen  väljällä  kuistilla  tarinoiden  niistä  het- 
ken valtiollisista  tapauksista,  jotka  pitivät  heidän  kaikkien 
mieliä  vireillä  ja  pakostakin  joutuivat  puheeksi,  missä 
vain  kaksi  tai  kolme  sattui  yhteen.  Aika  oU  epävakava  ja 
levoton,  ei  kukaan  tiennyt,  minnepäin  suunnat  lähtisivät 
ohjautumaan;  tärkeitä  käänteitä  saattoi  tapahtua  minä 
hetkenä  tahansa.  Ruotsin  kuningas,  jesuiittain  lankoihin 
kietoutunut,  heikko  Sigismund,  oleskeli  kaukana  vaalival- 
takunnassaan  Puolassa,  mutta  häntä  odotettiin  perintö- 
valtakuntaansa,   järjestämään  sen,    isänsä  jo   lähes    vuosi 

sitten  tapahtuneen  kuoleman  kautta,  varsinaista  päätä 
vaille  jäänyttä  hallitusta.  Yhä  suuremmalla  päättäväi- 
syydellä kokosi  Ruotsissa  kuninkaan  setä,  Söderman- 
lännin  herttua  Kaarlo,  ohjaksia  käsiinsä  ja  moni  aa- 
visti jo  tapahtuvaa  räjähdystä  tämän  tarmokkaan  protes- 
tanttisen ruhtinaan  ja  kavalan  katoolisen  kuninkaan  vä- 
lillä. Vaan  syrjässä  Ruotsin  hallituksen  vaikutuksesta, 
omilla  hoteillaan,  alkoi  jo  olla  Suomi,  jota  isännöivä 
kuninkaan  käskynhaltija  Klaus  Fleming  totteli  ainoastaan 
niitä  suoranaisia  käskyjä,  joita  hän  sai  Puolasta.  Klaus 
Flemingin  anastama  itsenäinen  asema  Suomessa  epäilytti 
kumminkin  vielä  monta  eikä  Suomen  aatelistokaan  tah- 
tonut uskaltaa  häntä  seurata.  Tosin  oli  Klaun  asema 
entisestään  vakaantunut  äsken  Venäjälle  tekemänsä  onnel- 
lisen sotaretken  ja  solmimansa  edullisen  väUrauhan  kautta, 
vaan  Suomen  aatelisto  tiesi  myös,  että  syvällä  kansassa 
kyti  synkkää  katkeruutta  marskia  vastaan  juuri  sen  sota- 
väen vuoksi,  johon  hän  valtansa  rakensi. 

Vähän  kaartelemalla  kävi  senvuoksi  aluksi  keskus- 
telu \Vääksyn  kuistilla;  Suomen  aateHset  lausuivat  varos- 
kellen  arvostelujaan  hetken  tapahtumista,  joista  he  eivät 
niin  tarkoin  tunteneet  toistensa  mieltä.  Fleming  oli  itse 
saapuvilla,  vaan  ohhan  siellä  myöskin  Horn-vanhus,  Kaar- 
lon isä,  ja  sitäpaitse  Stenbock  .  .  . 

Varsinkin  eräs  merkillinen  seikka  kummastutti  näet 
Suomen  herroja. 

—  Miten  on  oikeastaan  selitettävä,  että  Klaus  herra 
on    saapunut    näihin   Stenbockin   häihin?    —    se   kysymys 

kulki    kuiskeena   miehestä    mieheen  ja    kaikki    puistelivat 
päätään. 

—  Onko  lankomies  peräytynyt,  vai  aikoisiko  marski 
todellakin  taipua  .  .  .? 

Kaikki  näet  tiesivät,  että  Stenbockilla  oli  Suomeen 
tullessaan  ollut  herttualta  nimenomainen  käsky  erottaa 
Klaus  Fleming-  kaikista  hänen  viroistaan  ja  arvoistaan 
Suomessa  ja  itse  ruveta  armeijan  ja  laivaston  päälliköksi. 
Ja  nyt  .  .  .!  Aksel  Kurki,  Anolan  herra,  arvossaan  ylimpiä 
Suomen  aatelisista,  päätti  vihdoin  kautta  rantain  tiedustella 
sulhasmieheltä  itseltään  tuota  asiaa.  Silloin  Kustaa  Stenbock 
katsoi  parhaaksi  suoraan  ja  julkisesti  selittää  koko  jutun. 

—  Minä  olen  tullut  Suomeen  häitäni  viettämään  ja 
tahdon  viettää  ne  sovinnossa  ja  rauhassa  sukulaisten 
kanssa,  sanoi  hän.  —  Minulle  annettiin  lähtiessäni  toi- 
meksi ottaa  haltuuni  Suomen  sotaväki  ja  Suomen  lai- 
vasto. Minä  tulin  tänne,  tapasin  ne  virat  miehen  käsissä, 
jolle  kuningas  ne  itse  on  uskonut  ja  joka  niitä  ymmärtää 
paremmin  kuin  minä,  —  minä  olen  tottumaton  tämän 
maan  oloihin.  Siksi  minä  vietän  täällä  hääni  ja  palaan 
takasin  tiloilleni  Ruotsiin. 

Suomen  herrat  ymmärsivät  yskän:  ei  ollut  Stenboc- 
kissa  ollut  miestä  riistämään  Suomea  Klaus  Flemingin  kä- 
sistä.    Mutta  vähän  hämillään  kysyi  Anolan  herra  vielä: 

—  Entä  herttua? 

—  Hän  kyllä  käsittää  aseman,  —  tulkoonpa  itse 
ottamaan  ne  virat! 

Suomen  herrat  eivät  voineet  olla  ääneen  hymähtä- 
mättä   tälle   selitykselle  ja   Klaus   Fleming,  joka  oli  syr- 

jästä    kuunnellut  keskustelua,    päästi    rämäkän   naurun  ja 
astui  lankonsa  luo  taputtaen  häntä  olalle: 

—  Siinä  teet  viisaimmin,  lankomies,  vietät  hääsi  ja 
palaat  kauniin  Birgittasi  kanssa  kuhertamaan  Ruotsiin. 
Koetammehan  me  täällä  sinun  avuttasikin  hoitaa  Suomen 
asiat,   sano   niin  herttualle,  —  vai  miten  Suomen  herrat? 

Mutta  Suomen  herrat  eivät  vastaneet  mitään,  eivät 
nauraneetkaan  enää  tuolle  leikinlaskulle,  joka  heistä  tuntui 
vaaralliseltakin.  Stenbock  itse  käveli  jo  poispäin  herrain 
seurasta  naisten  joukkoon,  jossa  hän  näki  morsiamensa. 
Vaan  Klaus  herrakin  vilkasi  nurkkasilmällä  vanhan  Hor- 
nin puoleen,  joka  siinä  rappusilla  ääneti,  istui  ja  jatkoi  nyt 
vakavalla  äänellä: 

—  Niin,  leikittä  puhuen,  meidän  tulee  täällä  pysyt- 
tää olot  aivan  ennallaan  ja  odottaa  kuninkaan  kotiintuloa, 
siitä  en  minä  peräydy.  Hän  on  täällä  parin  kuukauden 
perästä  ja  hänen,  eikä  kenenkään  muun,  on  määrättävä 
valtakuntansa  viroista.  Sillä  hänelle  olemme  me  kaikki 
valamme  vannoneet. 

Marski  vaikeni,  eikä  kokoontuneilla  herroillakaan 
ollut  siihen  mitään  sanomista.  Vaan  portailla  istunut 
Horn-vanhus  nousi  ja  lähti  sauvansa  nojassa  hiljaa  kepit- 
tämään pihamaan  poikki  törmälle,  josta  kajahti  nuorison 
iloinen  ääni.  Jonkinlainen  painostava  mieliala  vaUitsi 
portailla  eikä  Fleming  voinut  olla  huomaamatta,  kuinka 
Suomen  herroja  epäilytti  hänen  niskottelunsa  herttuaa  vas- 
taan.    Tuokion  vaijettuaan  hän  senvuoksi  vielä  jatkoi: 

—  Pienimmätkin  mullistukset  olisivat  juuri  tähän 
aikaan    sitä   vaarallisemmat,    kuin  kaikenlaisia   huhuja   ja 

vehkeitä  maassa  on  pantu  vireille.  Hämeenlinnassa  ker- 
rottiin, että  muka  Kustaa  Eerikinpoika  olisi  täällä  Suomessa. 

—  Hän  Suomessa?     Ja  missä  tarkotuksessa? 
Kaikki  katsoivat  kysyvin  silmin  nuorta  Henrik  Tattia, 

joka  äänettömänä  istui  seurassa.  Hänhän  oli  naimisissa 
maanpakolaisen  prinssin  sisaren  kanssa,  —  oliko  hänellä 
tietoa  tällaisista  uhkarohkeista  tuumista?  Tott  kalpeni  ja 
näytti  peljästyvän,  mutta  vakuutti,  että  Kirkniemessä  ei 
ainakaan  tietty  siitä  mitään  eikä  hän  sitä  uskonut. 

—  Hm!  —  Marski  käännähti  vähän  epäilevänä.  — 
Tuollaiset  pelkät  huhutkin  ovat  omiaan  herättämään  kan- 
sassa vääriä,  haitallisia  käsitteitä,  jotka  lankeavat  sitä 
hedelmällisempään  maahan,  kun  tänne  saapuu  käskyjä 
oikealta  ja  vasemmalta. 

Hän  käveli  pitkillä  askelilla  edestakasin  kuistia  pit- 
kin ja  kokoontuneet  herrat  katseUvat  äänettöminä,  kuinka 
synkkänä  varjo  kuvastui  hänen  tuuheista  kulmakarvois- 
taan. Silloin  Sten  Fincke,  Peipotin  herra,  muuten  Klaus- 
herran  uskollinen  kannattaja,  lausui  ikäänkuin  kaikkien 
yhteisenä  huokauksena: 

—  Kunpa  kuningas  tulisi  pian!  -—  Hän  siemasi  haa- 
rikasta kulauksen  olutta  ja  kääntyi  sitten  Flemingin  puo- 
leen. —  Mutta  tuskalliselta  sekin  tuntuu,  kun  noita  jesuiit- 
toja taas  rupee  maassa  liehumaan. 

Klaus-herra  huiskasi  kärsimättömänä  kädellään,  — 
häntä  kiusasi  aina,  kun  noita  uskon  asioita  sotkettiin  het- 
ken valtiollisiin  kysymyksiin. 

—  Ole  hupsimatta  jesuiitoista,  virkkoi  hän,  tänne- 
hän ne  nyt  tulevat  meidän  rämeitä  kääntämään!     Noista 

opin    asioista   vastatkoon   muuten   hänen  kunnia-arvoisuu- 
tensa piispa  Ericus,  eikä  hän  teitä  jesuiitoilla  uhanne. 

Ja  kääntäen  keskustelun  taas  toisille  tahoille,  kertoi 
marski  jo  muutamain  viikkojen  perästä  lähtevänsä  laivas- 
tollaan, jota  parastaikaa  varustettiin  Pikkalassa,  Uudella- 
maalla, noutamaan  kuningasta  Danzigista. 

—  Sinä  kai  seuraat  mukana,  Ivar,  virkkoi  hän  kään- 
tyen nuoren,  pulskan  ritarin  puoleen,  joka  sattui  hänen 
rinnalleen.  Se  oli  Ivar  Tavast,  Wiipurin  linnapäällikön 
Arvid  Tavastin  poika,  reipas  soturi,  jonka  marski  tiesi 
uskolliseksi  kannattajakseen.  Hän  oli  naimisissa  Sten 
Fincken  vanhimman  tyttären  Katariinan  kanssa,  Elinan 
sisaren,  ja  kuului  siten  hiukan  Flemingin  heimoonkin. 

—  Lähdenpä  tietysti,  kun  vain  tietäisin,  mihin  saan 
sijoitetuksi  kaiken  sen  sotaväen,  jota  tuolta  Wenäjän  ra- 
jalta tulvii  ja  jolla  ei  ole  elatusta. 

—  Mitä,  etkö  vielä  ole  majoittanut  osastoasi  talon- 
poikain luo,  kuten  olen  käskenyt? 

—  Olen  oman  osastoni,  vaan  noita  pohjolaisia  ja 
ruotsalaisia  ratsumiehiä  ei  saa  mihinkään  mahtumaan, 
talonpojat  eivät  enää  enempiä  jaksa  elättää. 

Marskin  silmä  salamahti  taas  ja  hänen  kasvonsa 
värähtivät,  —  hänen  nuori  ystävänsä  oli  juuri  arimpaan 
kohtaan  koskenut. 

—  Mutta  heidän  täytyy,  huudahti  hän  ankaralla 
äänellä,  —  sotaväen  täytyy  saada  elatuksensa! 

—  Tiukalle  ottaa,  väitti  vanha  Knuutti  Kurki,  Lau- 
kon herra,  Akselin  veli,  puheeseen  puuttuen.  —  Talon- 
pojat ajavat  korennoilla  huoveja  pellolle. 

—  Ole  huoletta,  kyllä  huovit  aina  talonpojista  suo- 
riutuvat. —  Ja  mitä  on  meidän  tekeminen?  Linnaleiriä 
täytyy  kestää,  se  on  kuninkaan  käsky. 

Marski  tahtoi  päättää  tämän  keskustelun  siihen,  sitä 
oli  hyödytön  jatkaa,  se  kiihotti  vain  mieliä.  Hän  tiesi, 
kuinka  Suomen  aatelisetkin  yleensä  säälivät  noita  sotilas- 
majoituksen  tuottamia  suuria  rasituksia,  jotka  tekivät  rah- 
vaan tilan  aivan  sietämättömäksi,  mutta  helpottaahan  sitä 
ei  voinut,  hänen  täytyi  pitää  sotaväen  koolla  Suomessa, 
maksoi  mitä  maksoi.  Sen  Suomen  herratkin  oivalsivat, 
eivätkä  tahtoneet  äkästä  marskia  enää  ärsyttää.  Aksel 
Kurki,  Anolan  herra,  vain  virkkoi  huoahtaen: 

—  Se  on  kuninkaan  käsky,  vaan  Jumala  auttakoon 
Suomea  sitä  kestämään.    Se  voi  nääntyä  tämäkin  kansa. 

—  Se  ei  näänny,  on  se  kummempiakin  kokenut,  va- 
kuutti marski.  —  Ja  sitäpaitse:  meillä  ei  ole  valitsemisen 
varaa! 

—  Niin,  niui,  sepä  ehkä  juuri  onkin  pahinta.  —  Ja 
Anolan  herrakin  laskeusi  portaita  alas,  kävellen  törmälle 
keräytyneiden  rouvien  luo,  jonne  toisetkin  vanhemmat 
herrat  äänettöminä  vetäysivät.  Vaan  Klaus  Fleming  jäi 
kuistille  seisomaan  synkästi  silmäillen  eteensä.  Hän  tunsi, 
että  tuossa  talonpoikain  rasituksessa  se  oU  hänen  val- 
tansa heikoin  kohta,  se  se  siirsi  Suomessa  suosion  Hor- 
neille ja  herttualle  ja  kaiversi  ontoksi  hänen  asemansa. 
Mutta   ei  auta,  kansan  täytyy  kärsiä.     Rautaa,  enemmän 

•  rautaa,    hänen    täytyy    olla    kovan,    kovan    kuin   isänsä, 
kovan  kuin  oman  maineensa! 

Vaan  muutamat  nuoremmat,  kuistille  jääneet  aate- 
lismiehet  olivat  sillävälin  keskenään  tarttuneet  vilkkaaseen 
keskusteluun  ja  ennen  pitkää  kääntyi  marskinkin  huomio 
heidän  tuumiaan  kuulemaan.  Siinä  oli  Ivar  Tavast,  Maunu 
livarinpoika  Särkilahti  (Stiernkors)  ja  muutamia  muita, 
kaikki  marskin  innokkaita  kannattajia.  Se  oli  Särkilahti, 
pitkä,  vankka,  tulinen  nuorukainen,  joka  enin  oli  äänessä 
ja  marski  kuuli,  kuinka  hän  tovereilleen  soimasi  Kurkien 
ja  noiden  muiden  epäilyksiä  ja  huokauksia  raukkamaisuu- 
deksi ja  pelkuruudeksi. 

—  Mitäs  jesuiitat  ja  talonpoikain  ruikutukset  tällai- 
sen kysymyksen  rinnalla  merkitsevät.  Tässähän  on  ky- 
symys siitä,  pitääkö  meidän  suomalaisten  ijänkaiken  tah- 
dottomina kulkea  Ruotsin  herrain  talutusnuorassa,  vai 
uskallammeko  joskus  astua  omaa  tietämme.  Hitto  soi,  em- 
emmekö  me  ole  yhtä  hyviä  aatelismiehiä  kuin  nuo  Ruot- 
sissa, pitääkö  meidän  aina  virua  heidän  vanavedessään, 
vaikkapa  itse  kuningastakin  vastaan!  Ei,  nyt  se  on  valittava. 

Klaus  Flemingiä  tuo  keskustelu  huvitti,  hänestä  oli 
hauska  nähdä,  että  olipa  niitä  sentään  uskaltajiakin  jos 
oli  arkojakin.  Ja  noissa  nuorukaisten  puheissa  tuntui  pii- 
levän tuumia,  joista  hänen  teki  mieli  tietää,  mitenkä  he  niitä 
oikeastaan  olivat  ajatelleet.  Sen  vuoksi  hän  yhtäkkiä 
kääntyi  nuorukaisten  puoleen  ja  kysyi  hymähdellen: 

—  Omaa  tietä,  sanot  sinä  Särkilahti.  Oletko  aja- 
tellut, minnekkä  se  veisi? 

Nuorukainen  kävi  ensiksi  vähän  hämilleen  tästä  mah- 
tavan marskin  kysymyksestä,  mutta  varsin  reippaasti  ja 
avomielisesti  hän  sitten  vastasi: 

Anna  Fleming.  4 

—  Olisihan  se  tie  suora  ja  selvä.  Olemmehan  me 
suomalaiset  yhtä  hyviä  kuninkaan  alamaisia  kuin  ruotsa- 
laisetkin. Mutta  kuningas,  laillinen  hallitus,  on  Puolassa,  — 
sieltä  asti  ei  meitä  kumpiakaan  voida  suorastaan  hallita. 
Olkoon  hallitus  Ruotsissa,  mutta  olkoon  samanarvoinen 
myöskin  Suomessa  —  kuningas  yhteinen. 

—  Ja  minkälainen  olisi  Ruotsin  ja  Suomen  väli? 

—  Kuin  kahden  vapaan  aatelismiehen.  Omin  voi- 
mimmehan  meidän  kuitenkin  täytyy  täällä  tulla  toimeen 
ja  me  tulemme,  —  yhteinen  mieli  vain  ja  voimakas  johto, 
niin  me  voimme  olla  Ruotsista  riippumattomia  suoma- 
laisia ! 

Klaus  Flemingin  kasvot  olivat  nuorukaisen  selityk- 
sen aikana  käyneet  vakaviksi  ja  kun  Särkilahti  lopetti, 
seisoi  hän  hetkisen  äänettömänä. 

—  Riippumattomia  suomalaisia,  matki  hän  sitten,  — 
te  käytätte  uusia,  koreita  sanoja,  vaan  onko  niillä  vasta- 
kohtaa todellisuudessa?  Kuka  on  suomalainen?  Nuo 
herrat  tuossako?  Vaiko  tuo  napiseva  kansa?  Ei,  sinä 
haaveksit,  Särkilahti,  ja  meidän  ei  pidä  koskaan  haaveksia, 
ainoastaan  toimia.     Mutta  toimia  miehinä. 

—  Ja  suomalaisina  miehinä!  lisäsi  Särkilahti, 

—  Hm,  oletko  sinä  varma,  että  me  olemme  edes 
ensi  kädessä  suomalaisia? 

—  Mutta  mitä  me  sitten  olisimme? 

Marski  ei  vastannut,  seisoi  vaan  siinä  ja  naputti  sor- 
mellaan kuistin  kaidepuuhun.  Hän  oli  aavistanut  tuollaisia 
tuumia  liikkuvan  Suomen  nuorimpain  aatelismiesten  jou- 
kossa,  eikä  hän   ollut  niistä  pahoillaankaan,  mutta  aivan 

yleiseen  huutoon  ei  hän  kumminkaan  tahtonut  noiden  tuu- 
main  leviävän.  »Ruotsista  riippumattomia  suomalaisia», 
tuo  ajatus  ei  ollut  niinkään  uusi,  kuin  marski  oli  sanonut 
noille  nuorille,  huimapäille  aatelismiehille,  sen  käsitteen 
ilmauksia  oli  jo  kuluneina  aikoina  Suomessa  joskus  pil- 
kistänyt. Marski  muisti,  kuinka  hänen  isänsä,  Eerik  Fle- 
ming, aikoinaan,  jouduttuaan  Kustaa  Vaasan  epäsuosioon, 
oli  ollut  kirjeenvaihdossa  Preussin  herttuan  Albertin  kanssa, 
joka  oli  koettanut  saada  Suomen  johtavia  miehiä  tähän 
ajatukseen  mieltymään.  Ja  Juhana  herttuan  itsenäinen  hal- 
litus Suomessa,  hänen  7-vuotias  hovinpitonsa  Turun  lin- 
nassa, olihan  sekin  ollut  omiaan  tuota  samaa  käsitettä  suo- 
malaisille tutustuttamaan.  Entä  hänen  oma  hallitusaikansa 
Suomessa  .  .  .  »Yhteinen  mieli  ja  voimakas  johto»,  oli 
nuori  innottelija  sanonut  .  .  .  Vaan  marski  katkasi  tuon 
ajatuksensa:  ei  saa  haaveksia,  ainoastaan  toimia  .  .  . 

Ilta  oli  tullut,  nuorison  leikki  törmällä  oli  vaijennut 
ja  Vääksyn  lukuisat  vieraat  olivat  ruvenneet  keräytymään 
talon  suureen  ruokahuoneeseen,  johon  illallinen  oli  ka- 
tettu. Klaun  vanhin  poika,  tuo  hoikkanen  ja  hento  Eerik, 
juoksi  pihan  poikki  ilmottamaan  isälleen,  että  Vääksyn 
emäntä  kutsui  häntä  illalliselle.  Marski,  tuo  voimakas, 
roteva,  rautanen  mies,  katseli  melkein  säälien  hentoa  poi- 
kaansa, jonka  poskille  leikki  ja  juoksu  oli  nostanut  kel- 
meät  ruusut,  ja  taas  eräs  ajatus,  joka  oli  lahtosin  nuoren 
Särkilahden  sanoista,  vilahti  hänen  mieleensä.  Vaan  hän 
karkotti  sen,  siveli  poikansa  pehmyttä  tukkaa  ja  virkkoi 
leikillisesti,  ikäänkuin  jatkoksi  edelliseen  keskusteluun: 

—  Mitä  arvelet  sinä,  Erkki,  asiasta?  Olemmeko  me 
suomalaisia? 

—  Mutta  mitä  me  sitten  olisimme,  isä? 

—  Kas,  jo  toinen  tekee  saman  kysymyksen.  No, 
olkaamme  sitten  suomalaisia! 

Hän  käveli  poikansa  rinnalla  pihan  poikki  ruoka- 
huoneeseen, jossa  toiset  vieraat  jo  häntä  odottivat,  — 
sillä  niin  epäilevällä  kannalla  kuin  Suomen  aatelisto  vielä 
olikin  seuratessaan  marskin  tuumia,  tunnusti  se  kummin- 
kin empimättä  hänet*  ensimmäiseksi  joukostaan.  Kunnia- 
paikalle, pöydän  päähän,  oli  hänelle  sija  varattu.  Vaan 
siinä  vieressä  istui  jo  Henrik  Horn,  Kankaisten  herra  — 
Horneilla  oli  aina  yhä  sijansa  Flemingein  rinnalla. 


o 


Kaksi  viestintuojaa. 

Häitä  Vääksyssä  kesti  ajan  tavan  mukaan  katkea- 
matta kolme  päivää.  Toisena  hääpäivänä  tapahtuivat  vih- 
kiäiset. Koko  juhlayleisö  lähti  saattokulussa  Kangasalan 
kirkkoon,  joka  oli  lehväsillä  vihannaksi  puettu  ja  johon 
seudun  koko  rahvas  oli  näitä  muhkeita  juhlamenoja  saa- 
punut katsomaan.  Tämä  rahvas  ruokittiin  sitten  vihkiäis- 
ten päätyttyä  häätalossa;  kuka  tahtoi,  oli  sinne  tervetullut 
eikä  loppunut  kesken  -olut  eikä  lihakeitto,  joita  Vääksyn 
pihoilla  runsaissa  mitoissa  tarjottiin.  Vaan  sisässä  väl- 
jissä asuinhuoneissa  tanssivat  morsiuspiijat  ja  rengit  tai- 
dokasta, siroa  häätanssia,  huilut  soivat  ja  häälaulut  kai- 
kuivat. Morsiamen  ja  sulhasen,  jotka  puoliväkisin  vietiin 
rinnakkain  istumaan  häävuoteelle,  oli  siinä  koko  vieras- 
joukon edessä  yhteisestä  hopeasarvesta  juotava  häämalja, 
jolloin  Kangasalan  kirkkoherra,  »isoherra»,  Georgius  Hen- 
riä, luki  sepittämänsä  latinalaisen  häärunon  vastanaineiden 
kunniaksi.     Näitä   häätemppuja,  joissa   osaksi   oli   iloista 

ilvettä,  osaksi  vakavaa  uskonnollista  vivahdusta,  kesti 
iltaan  saakka,  jolloin  morsiuspari  laululla  ja  soitolla  saa- 
tettiin makuuhuoneeseensa.  Sillävälin  olivat  vanhemmat 
ja  sukulaiset  tehneet  lopulliset  sopimukset  myötäjäisistä 
ja  huomenlahjoista  ja  Kustaa  Stenbockin  oli  ollut  nimi- 
tettävä, mitkä  hänen  tiloistaan  olivat  hänen  vaimonsa 
omiksi  luettavat. 

Tanssin  hyörinässä  ja  talon  vankkoja  varusteita  ku- 
lutettaessa oli  niin  jo  päästy  kolmannen  hääpäivän  ilta- 
puoleen  saakka  ja  seuraavana  aamuna  piti  sekä  nuoren 
pariskunnan  että  häävieraiden  lähteä  Vääksystä.  Kesäinen 
ilta  oli  herttaisimmillaan  ja  ikäänkuin  oikein  uhasta  käyt- 
tääkseen hyväkseen  yhdessäolon  viimeisiä  hetkiä  jatkoi 
nuoriso  karkeloimistaan  entistään  suuremmalla  innolla. 
Ja  nuorten  ilot  olivat  vanhoissakin  herättäneet  haihtuvia 
muistoja  heidän  nuoruudestaan  raikkaina  henkiin  ja  hekin 
nauttivat  kasvavan  polven  leikkejä  katsellessaan. 

Siinä  lähti  taaskin  muuan  pari  nuorten  piiristä  juok- 
semaan pitkin  laajaa  pihanurmea.  Nuoren  Henrik  Hornin 
oli  pyydettävä  kiinni  karkuun  päässyt  tyttönsä  ja  hän 
pani  ilmeisesti  parastaan  tavatakseen  edessään  nopeana 
lentelevän  Anna  Flemingin.  Tyttö  mutkitteli  sukkelana 
ja  pyytäjäänsä  hilpeästi  härnäillen  tikapuiden  takana  ja 
vinttikaivon  ympärillä,  oli  monasti  ansaan  joutumaisillaan, 
vaan  väisti  kumminkin  aina  notkealla  Hikkeellä  tavotte- 
lijansa.  Hänellekin  nä}'tti  jo  käyneen  kunnia-asiaksi  olla 
kiinni  joutumatta,  sillä  koko  hääyleisö,  sekä  nuoret  että 
vanhat,  olivat  tuota  juoksua  kääntyneet  katsomaan.  Lää- 
hättäen paransi  nuori  Horn  vauhtiaan. 

—  Kas  noin,  nyt  hän  on  vangittu,  virkkoi  Ebba- 
rouva  vanhalle  Hornille,  joka  siinä  hänen  vieressään  istui 
sukkeluuksillaan  naisväkeä  naurattamassa. 

—  Ei  vielä,  Ebba-rouva,  näettekös,  hän  väisti.  Kum- 
pasellakin  on  tahtonsa,  voitto  riippuu  lopuksikin  sitkey- 
destä. 

—  Sitkeys  on  naisissa  harvinainen  avu,  ei  se  Annas- 
sakaan kauan  kestä. 

—  Vaan  kun  naisella  on  oikkunsa,  ei  hän  siitä 
vähällä  luovu.  Toivon  toki  pojanpoikani  voittavan,  hä- 
nellä näkyy  olevan  halu  harras. 

—  Ja   vastarinta  näennäinen.     Noin  ...  no  nyt  .  .  . 

—  Eipä  sittenkään,  siinä  lentää  tyttö  vapaana. 

—  Ihme  kyllä.     Mutta  saatte  pian  nähdä. 
Vaikka    palavissaan   ja    väsyneenä    oli   Anna    vielä 

kerran  luiskahtanut  pyytäjänsä  käsistä.  Nuorukainen  pon- 
nisteli hänen  kintereillään.  Ratkaiseva  hetki  oli  lähellä, 
Anna  oli  juuri  pääsemäisillään  sovittuun  suojapaikkaan, 
jännityksellä  kaikki  tulosta  odottivat.  Silloin  pysähtyi 
neitonen  yhtäkkiä,  veräjän  ohi  juuri  juostessaan,  kuin  ki- 
vettyneenä ja  jäi  seisomaan  paikalleen  tuijottaen  kuja- 
tielle,  väistämättä  enää  ensinkään  tavottelevaa  nuorukaista. 

—  Mitä  minä  sanoin,  —  hän  antautui,  kehui  Ebba- 
rouva  hymyillen  Horn-ukolle. 

—  Nyt  on  minun  vuoroni  ihmetellä.  Mutta  sano- 
kaapa, miksi  hän  yhtäkkiä  pysähtyi? 

—  Siksi,  että  hän  on  nainen.  Ettekö  ole  tyytyväi- 
nen tulokseen?  —  Sitä  sanoessaan  vilkasi  Ebba-rouva  hiu- 
kan  arasti   miehensä  puoleen,  joka  istui  hänen  takanaan. 

—  Olen  kyllä,  jos  sitä  oikein  uskoisin,  vastasi  Horn 
päätään  puistellen. 

Mutta  kaikkien  katseet  kääntyivät  nyt  tähystämään 
sinne  veräjälle  päin,  jonne  Anna  yhä  liikahtamatta  sei- 
soen katseli.  Sieltä  maantieltä  oli  hän  nähnyt  jotakin, 
joka  hänet  oli  pysäyttänyt  ja  ennen  pitkää  sen  näkivät 
muutkin.  Taloa  kohden  ajoi  sieltä  pölynen,  hiestynyt 
ratsastaja,  vaan  jo  kujalta  oli  Annan  katse  tarttunut  noi- 
hin kasvoihin,  jotka  hän  joskus,  mutta  melkein  kuin  unessa, 
muisti  nähneensä.  Vaan  tuo  silmien  hilpeä  hymy  oli  niin 
painunut  hänen  mieleensä,  että  kun  hän  sen  taas  yhtäkkiä 
näki  ilmielävänä  edessään,  hän  aivan  säpsähti  ja  pysähtyi, 
koettaen  mielessään  selittää,  miksi  nuo  kasvot  häneen 
niin  vaikuttivat. 

Vaan  ratsastaja  saapui  pihalle,  viskausi  veräjällä 
hevosensa  seljasta,  sitasi  sen  suitsista  patsaaseen  kiinni 
ja  käveli  nopeasti  kokoontunutta  häärahvasta  kohden. 
Leikki  oli  pysähtynyt,  kaikkien  huomio  kiintyi  airueeseen, 
joka  virallisena  virkkoi: 

—  Haen  marski  Klaus  Flemingiä,  Viikin  vapaaher- 
raa, jolle  mulla  on  kirjeitä. 

Äänettömyys  vallitsi  koko  hääjoukossa,  josta  marski 
rivakasti  astui  esiin. 

—  Minulleko  kirjeitä.     Mistä? 

—  Ruotsista,  hänen  ruhtinaalliselta  armoltaan  Sö- 
dermanlannin  herttualta. 

—  Seuratkaa  minua. 

Nopein  askelin  astui  marski  päärakennukseen  ja 
salpausi  sinne  huoneeseensa  sanantuojan  kanssa.     Pihalle 

jääneet  seisoivat  supatellen  pienissä  parvissa  ja  uteliaina 
he  tarkastelivat  sanantuojaa,  kun  tämä  kotvasen  kuluttua 
astui  ulos  marskin  luota,  ja  talonväki  kiirehti  toimitta- 
maan hänelle  ja  hänen  hevoselleen  ruokaa  ja  hoitoa. 
Vaan  marski  itse  viipyi  vielä  huoneessa,  ikkunasta  vain 
nähtiin  hänen  kävelevän  ankarannäköisenä  edestakasin 
lattiata  pitkin,  niin  että  siltapalkit  soivat  hänen  aske- 
leinsa  alla.  Mitähän  on  tapahtunut,  minkälaisia  viestejä 
on  marski  herttualta  saanut?  Kyselevinä  katselivat  Suo- 
men herrat  toisiaan  ja  eräs  joukosta  virkkoi  hiukan 
ivallisesti: 

—  Eikö  tee  kenenkään  mieli  lähteä  kyselemään  mars- 
kilta Ruotsin  kuulumisia? 

Toiset  hymähtivät.  Suomen  karhu  näytti  olevan 
vihassa,  ei  ollut  sinne  nyt  lysti  mennä. 

—  Näyttää  siltä,  kuin  herttua  ei  olisi  aivan  leppoi- 
sia terveisiä  Suomeen  laittanut,  jatkoi  tuo  sama  veiste- 
lijä.  Mutta  yleensä  eivät  mielet  olleet  leikinlaskuunkaan 
taipuvaisia,  epävarma  jännitys  rasitti  kaikkia,  tuntui  kuin 
ukkosta  olisi  ollut  ilmassa. 

Mutta  hetken  kuluttua  näkyi  toinen  pölypilvi  tup- 
rahtavan  maantieltä  ja  häärahvas  kiirehti  veräjälle  kum- 
meksuen katsomaan,  kun  jo  toinen  ratsastaja  täyttä  neliä 
lasketti  pihalle,  ja  kysyi,  ennenkuin  satulastakaan  nousi, 
oUko  marski  vielä  Wääksyssä. 

—  Tulen  Puolasta,  tuon  kirjeitä  kuninkaalta. 
Suoraa   päätä   vietiin   tämäkin   airut   marskin   luo  ja 

hän  viipyikin  siellä  pitemmän  hetken.     Äänettöminä  kat- 
selivat nyt  toisiaan   pihalla   olijat  Suomen  herrat,  nyt  ei 

enää  supateltukaan,  kukaan  ei  osannut  arveluita  laskea. 
Saattoihan  otaksua  mitä  tahansa:  viestit  herttualta,  vies- 
tit kuninkaalta  samalla  tunnilla  —  mitähän  myrskyä  tämä 
taas  tiesikään?  Mutta  marski  viipyi  yhä  huoneessaan 
eikä  Suomen  herrain  uteliaisuus  tuntikausiin  tullut  tyy- 
dytetyksi. 

Vaan  kun  myöhemmin  tullut  sanantuoja  saapui  ulos 
ja  vietiin  aterialle  samaan  huoneeseen,  jossa  edellinen  sitä 
jo  lopetteli,  jäivät  nämä  tuokioksi  sanattomina  toisiaan 
katsomaan  ja  purskahtivat  sitten  nauramaan. 

—  Mitä  hittoja,  sinäkö  täällä,  lankomies?  Mistä 
sinä  tulet  ja  kenen  asioilla? 

—  Ruotsista,  herttuaallisena  sanansaattajana.  Vaan 
entäs  sinä,  mistä  sinä  tänne  lennät? 

—  Puolasta,  airueena  kuninkaan  luota.  Vaan  hitto- 
soi,  sinunhan  pitäisi  olla  kotonasi  Saksassa  opettelemassa 
papiksi  —  ja  nyt  ratsastelet  täällä  herttuan  käskyläisenä. 

—  Kuten  näet.  Vaan  kuka  opettaa  nyt  Turun  po- 
jille latinaa,  teetkö  sen  sinä  ratsastusmatkojesi  välillä? 

—  Minä  veisasin  viisi  latinalle  ja  olen  nyt  Flemingin 
väkeä,  kuten  näet. 

—  Väärällä  tolalla,  sen  pahempi.  Vaan  eipä 
siitä  riitaa. 

—  Eipä  riitaa  mitään.  Vaan  sinä  Suomessa  hert- 
tuan asioissa,  —  ai,  ai,  lankomies:  vaarallisella  tiellä! 

Talonväki  kuunteli  kummissaan  ja  ymmärtämättä 
paljo  mitään  nuorten  sanansaattajain  keskenäisiä  paki- 
noita ja  kauan  saivat  nämä  toisilleenkin  selitellä,  ennen- 
kuin pääsivät  asemasta  aivan  selville.     He  olivat  todella- 

kin  ystävykset  ja  langokset,  vaikka  eri  maista  kotosin  ja 
nyt  niin  eri  asioilla.  Ensiksi  tullut  heistä,  tuo  hymykat- 
seinen  nuorukainen,  jonka  tulo  oli  pysäyttänyt  Anna  Fle- 
mingin hänen  juoksussaan,  oli  syntyjään  saksalainen,  vaan 
oli  kolmisen  vuotta  sitten  sattumalta  tullut  Suomeen  ja 
löytänyt  työalansa  Ruotsista  —  nimeltään  hän  oli  Hiero- 
nymus Birckholtz.  Hänen  ylioppilasaikanaan  Heidelber- 
gissa oli  sinne  näet  tullut  nuori  suomalainen  opiskelija  Kas- 
par  Gröning,  papin  poika  Paraisista,  joka  oli  osunut  asu- 
maan hänen  vanhempainsa  kotiin.  Gröning,  tuo  myöhem- 
min tullut  sanantuoja,  oli  yliopistovuosinaan  niin  tutustunut 
Birckholtzin  perheeseen,  että  oli  sieltä  lähtiessään  tuonut 
vaimonaan  mukaansa  Suomeen  Hieronymon  sisaren,  ja 
olipa  silloin  nuori,  seikkailuhaluinen  Hieronymus  itsekin 
lyypekkiläisellä  kauppalaivalla  seurannut  lankomiestään 
tämän  kaukaiseen  maahan.  Siellä  talven  viivyttyään  ja 
maan  kieliä  jo  vähän  opittuaan  oli  hän  Ruotsin  kautta 
lähtenyt  paluumatkalle  kotimaahansa,  vaan  jäänytkin  Tuk- 
holmaan, jossa  Kaarlo-herttua  juuri  silloin  tarvitsi  kielen- 
taitoisen  airueen  ja  kirjurin.  Gröning  taas  oli  kyllästynyt 
latinan  opettamiseen,  johon  hän  ensiksi  ulkomailta  palat- 
tuaan Turun  lukiossa  ryhtyi,  ja  kun  Klaus  Fleming,  joka 
itse  ei  ollut  mikään  kynämies,  halusi  taitavan  ja  luotetta- 
van sihteerin,  oli  hän  isänsä  välityksellä  tullut  siihen  toi- 
meen ja  matkusteli  väliin  tärkeissä  asioissa  marskin  ai- 
rueenakin. 

—  Ja   mitäs   uusia   sinä  nyt   Ruotsista   tuot?     Paljo 
vehkeitä  tekeillä,  vai  miten? 

—  Niitä  varokaa!  Vielä  joudutte  herrasi  kanssa 
lujille,  minä  tuon  sellaisia  terveisiä.  —  Entä  Puolassa  — 
siellä  kai  torkutaan? 

—  Elkää  luottako  siihen,  siellä  pian  herätään  teidän 
tuumia  tarkastelemaan.  —  Vaan  mitäs  me  molemmat 
niistä!  Tässä  on  satuttu  häätaloon,  tule,  käydään  hää- 
iloa  katsomaan. 

Hilpeällä  mielellä  astuvat  airueet  pihalle,  jossa  Suo- 
men herrat  yhä  kasvavalla  jännityksellä  ja  epävarmoina 
odottelivat  tietoja  niistä  molemmista  kirjeistä,  jotka  äsken 
olivat  saapuneet.  Mutta  Fleming  viipyi  kauan  huonees- 
saan. Kun  hän  vihdoin  astui  sieltä  ulos,  oli  hän  kylmän 
tyyneen  ja  ankaran  näköinen,  niinkuin  ainakin,  vaan  siltä 
näytti,  että  hänellä,  aatelisherrain  joukkoon  kuistille  kävel- 
lessään, oli  pää  tavallista  pystömmässä  ja  varressa  vielä 
entistä  enemmän  arvokkuutta.  Hän  istahti  rauhallisesti 
portaille  ja  piirteli  ääneti  miekkansa  huotralla  kuvioita 
hiedikkoon.  Ei  kukaan  virkkanut  sanaakaan.  Vihdoin 
käännähti  marski  katsomaan  kokoontuneita  herroja  ja 
naurahti : 

—  Te  olette  uteliaita  tietämään  mitä  maailmalle 
kuuluu,  eikö  niin?  No,  kuulumiset  eivät  ole  mitään  odot- 
tamattomia, mutta  siltä  varsin  hauskoja.  —  Marski  vii- 
vähti hetkisen,  ikäänkuin  tahallaan  vielä  kiduttaakseen 
odottavia  herroja,  ja  otti  sitten  poveltaan  kaksi  paperi- 
kääröä. —  Tässä  on  kirjeitä  kahdelta  taholta.  Lukekaa 
itse,  hyvät  herrat,  tämä  mytty  on  Ruotsista,  tämä  Puo- 
lasta.    Lukekaa,  me  emme  tahdo  salata  mitään. 

Hän  avasi  paperikääröt,  ojensi  ne  herroille  ja  las- 
keusi  itse  mukavasti  selkänojoon  tarkastamaan,  minkä 
vaikutuksen  kumpanenkin  kirje,  kiertäen  kädestä  käteen, 
teki  ahmiiviin  lukijoihin. 

Herttuan  kirjeessä  vilisi  uhkauksia  ja  syytöksiä  ja 
haukkumasanoja,  eikä  ainoastaan  Flemingiä,  vaan  koko 
Suomen  aatelistoa  kohtaan,  joka  ei  ollut  yhtynyt  hänen 
Upsalan  kokouksessa  teettämiinsä  päätöksiin,  vaan  lykän- 
nyt kaikki  valtakunnan  hallintoa  ja  maan  uskontoa  kos- 
kevat asiat  kuninkaan  kotiintultua  ratkaistaviksi.  Klaus 
herraa  herttua  vaati  —  arvaten,  ettei  Stenbock  ollut 
kyennyt  vaikeaa  tehtäävänsä  suorittamaan,  —  luopumaan 
kaikista  viroistaan  ja  vallastaan  Suomessa  ja  »heti  pai- 
kalla saapumaan  Ruotsiin  vastaamaan  teoistaan». 

Tämä  kirje  pani  Wääksyn  vieraat  miettiväisiksi. 
Toiset  näyttivät  loukkautuneilta,  varsinkin  kun  herttua 
kutsui  Suomen  aatelisia  nimellä  »rebelles»,  kapinoitsijat, 
vaan  toiset  teki  kirjeen  jyrkkä,   uhkaava  muoto  aroiksi. 

Tuli  sitten  toisen  kirjeen  vuoro. 

Kuningas  Sigismund  kiitti  Suomen  aatelisia,  jotka 
olivat  kieltäytyneet  yhtymästä  mihinkään  kuninkaan  oi- 
keuksia rajoittaviin  toimiin  ja  yleensä  vastustaneet  Ruot- 
sista häntä  vastaan  viritettyjä  juonia.  Syyskesällä  hän 
lupasi  tulla  perintövaltakuntaansa  itse  järjestämään  sen 
hallintoa  ja  kutsui  Flemingin  laivastolla  häntä  noutamaan. 
Klaus  herralle  hän  oli  vielä  erityisesti  suosiollinen,  vah- 
visti hänet  uudella  valtakirjalla  kaikkiin  hänen  virkoihinsa 
Suomessa,  käskien  hänen  siellä  pitää  sotaväkensä  koossa 
ja  totella  ainoastaan  kuninkaalta  suorastaan  tulevia  käskyjä. 

Äänettöminä  laskivat  aatelismiehet,  yksi  toisensa 
perästä,  nuo  kirjeet  käsistään.  He  olivat  ymmärtäneet 
niiden  sisällön,  vaan  heidän  oli  vaikea  käsittää,  miten  ne 
olivat  sovellettavat  toisiinsa. 

—  No,  mitäs  arvelette?  kysyi  Klaus  herra  hiukan 
pirullisesti  kääntyen  Kurki-veljesten  puoleen.  —  Ne  ovat 
hieman  vastakkaisia  nuo  kirjeet.  Te  näette,  molempia 
emme  voi  totella,  täytynee  kai  siis  valita. 

Neuvottomilta  näyttivät  aatelismiehet  ja  surumieli- 
sesti vastasi  vanha  Laukon  herra: 

—  Kiista  on  kehittynyt  liian  pitkälle,  voineeko  siitä 
enää  sopua  syntyäkään  kuninkaan  ja  herttuan  välillä. 

Marski  käännähti  kärsimätönnä: 

—  Mitä  se  meihin  kuuluu.  Mutta  meidän  on  totel- 
tava "toista  tai  toista.     Kumpaako? 

—  Siitä  ei  liene  epäilystä,  virkkoi  Sten  Fincke,  Pei- 
potin  herra,  joka  nyt  katsoi  turvallisesti  voivansa  täy- 
delleen kannattaa  marskia.  —  Kuninkaan  tahtohan  on  selvä. 

—  Selvä  on,  selvä,  matki  mietteissään  Anolan  herra. 

—  Ja  selvä  on  herttuankin  kirje. 

~  Siitä   herttua  itse    vastatkoon,   väitti  Sten  herra 

—  Mutta    me   olemme   liian   halpoja  kuninkaan   käskyjä 
vastustaaksemme. 

Se  näytti  olevan  yleinen  vaikutus  saapuneista  vies- 
teistä ja,  vaikka  tämä  ristiriita  muutamia  hyvinkin  arve- 
lutti, olivat  kaikki  valmiit  tunnustamaan,  että  Klaus  her- 
raa heidän  nyt  ainakin  vastaiseksi  on  seurattava  —  ei 
ole  siinä  valitsemisen  varaa.  Mutta  ne  nuoremmat  mie- 
het,  joista   kaikkien   suomalaisten  kannan  olisi  pitänyt  jo 

ennakolta  olla  niin  selvänä,  olivat  ihastuksissaan  tästä 
uudesta  käänteestä. 

—  Olisipa  sekin,  jos  me  suomalaiset  vasten  kunin- 
kaan nimenomaista  käskyä  lähtisimme  ruotsalaisten  pe- 
rässä juoksemaan,  intoili  Särkilahti  nuoremmille  tovereil- 
leen. —  He  vastatkoot  teoistaan,  me  olemme  valinneet, 
me  olemme  heistä  irti! 

Mutta  yksin  syrjässä  istui  sanaa  puhumatta  vanha 
Kankaisten  herra  kuunnelleen  näitä  uutisia  ja  arvosteluja. 
Siinä  oli  nyt  Suomen  aatelisto  väistymässä  yhä  edemmäs 
siltä  kannalta,  joka  oli  hänen  sukunsa  oma.  Ukko  tunsi, 
että  tapaukset  valmistivat  ja  kehittivät  mieliä  Suomessa 
yhä  enemmän  Flemingin  eduksi,  hänen  asemansa  vahvis- 
tui, hän  oli  nousemassa  itsevaltiaaksi  Suomessa,  ja  Kan- 
kaisten suvun  merkitys  siitä  samaa  rintaa  laskeusi,  —  Mutta 
tämä  käänne  voi  olla  hetkellinen,  tuumi  ukko  toisakseen, 
pian  saattaa  taas  tuulla  Flemingillekin  vastaan.  Suomi- 
kaan ei  ole  yksinomaa  Suomen  aatelisto,  —  vielä  ei  ole 
Klaus-herran  asema  varma  .  .  .  Olipa  koko  joukko  uhkaa 
ukon  varressa,  kun  hän  "nousi  ja,  eroten  toisista  herroista, 
yksin  käveli  kuistilta  pois. 

Tuota  katseli  Klaus  Fleming  ja  siitä  taas  synkistyi 
hänen  äsken  niin  kirkastunut  muotonsa.  Tuossa  on  vielä 
paha  kanto  kaatamatta;  niinkauan  kuin  Hornin  suku  on 
vastassa,  on  Flemingein  valta  Suomessa  epävarma.  Tuo 
sitkeä  suku  täytyy  kukistaa  .  .  .,  ellei  sitä  ehkä  voisi  voit- 
taa hyvällä  .  .  . 

Koko  suureen  häärahvaaseen  olivat  nämä  äsken  saa- 
puneet   uutiset,    jotka    nopeasti    suusta    suuhun   levisivät, 

yleensä  varsin  rauhoittavasti  ja  rohkaisevasti  vaikuttaneet. 
Miehala,  joka  tietoja  odotettaessa  oU  ollut  alakuloinen  ja 
raskas,  virkistyi  ja  keveni,  kun  taas  tiettiin,  että  kunin- 
gas oli  yhä  edelleen  uskonut  tämän  maan  johdon  ja  hei- 
dän kaikkien  turvallisuuden  Klaus  Flemingin  varmoihin 
käsiin.  Rauhoittava  ratkaisun  tunne  vallitsi  siis  VVääksyn 
vieraissa,  kun  illan  suussa  vielä  lähdettiin  yhteiselle  kävely- 
matkalle kappaleen  matkan  päässä  talosta  olevalle  kau- 
niille Sarsakoskelle,  jota  myöten  Lägelmävesi  vielä  siihen 
aikaan  laski  vetensä  Roineeseen  —  vasta  ykstoista  vuotta 
myöhemmin  »ilkeä  Iharinkoski  saattoi  Sarsan  vaivaiseksi». 
Nuorten  mieliä  vain  näytti  jonkinlainen  kaipuu  paina- 
van lähellä  olevan  eron  johdosta;  nämä  iloiset  yhdessäolon 
päivät  olivat  liian  nopeasti  kuluneet,  ne  tuttavuuden  hitot, 
joita  oh  solmittu,  katkaistiin  nyt  taas  tiesi  kuinka  pitkiksi 
ajoiksi.  Sarsakosken  rannalla  levättäessä  haki  siis  kukin 
toverikseen  sen,  johon  hänen  mielensä  näinä  lyhyvinä 
juhlapäivinä  syvimmin  oli  kiintynyt,  ja  niinpä  istuttiin 
enimmäkseen  parittaisin  siellä  kosken  kuohuja  ihailemassa. 
Nuori  Hornkin  lenteli  yhä  vain  perhosena  Anna  Flemin- 
gin ympärillä,  kakskymmenvuotiaan  avomiehsyydellä  salaa- 
matta mieltymystään  ja  lämmenneitä  tunteitaan.  Vaan 
senkäänvertaista  myötätuntoisuutta,  jota  hän  edellisinä 
päivinä  oh  luullut  tytön  puolelta  tapaavansa,  ei  hän  enää 
löytänyt.  Annasta  oli  taas  hilpeys  ja  vallattomuus  poissa» 
hän  oh  jälleen  suljettu  ja  kylmä,  ja  vastaili  seuralaisel- 
leen hajamielisesti,  ikäänkuin  omain  mietteidensä  keskeltä. 
Nuori  Henrikki  ei  voinut  käsittää,  mikä  hänet  nyt  äkkiä  oli 
muuttanut,  vaan,  ryhtymättä  sitä  aprikoimaankaan,  rakenteli 

hän  itse  yhä  vain  suunnitelmia,  miten  hän  kotiin  tultuaan 
asettaisi  asiat  niin,  että  Kankaisten  ja  Kuitian  väet  vielä 
tapaisivat  toisensa. 

—  Monenko  viikon  perästä  olette  te  Kuitiassa?  ky- 
syi hän  harvasanaiselta  neitoselta,  jota  hän  ei  oikein  saa- 
nut mukaan  tuumiinsa. 

—  Tuskinpa  tänä  kesänä  ollenkaan.  Me  matkus- 
tamme sedän  mukana  syksyllä  Ruotsiin,  kuninkaan  kruu- 
najaisiin. 

—  Oh,  sepä  vahinko,  olin  jo  pian  aikonut  purjehtia 
veljieni  kanssa  Paraisiin.  Vaan  sama  se,  me  tavataan 
Ruotsissa,  minä  tulen  myös  syksyllä  sinne,  isäni  luo. 

—  Tavataanko?     Missä? 

—  Missä  tahansa.  Ei  Tukholma  niin  suuri  ole,  ettei 
siellä  toisiaan  löytäisi,  jos  tahtoo. 

—  Niin,  olette  oikeassa,  tässä  maailmassa  kyllä  löy- 
tää sen,  jonka  tahtoo. 

Anna  lausui  sen  entistä  vilkkaammin,  mutta  nuo- 
resta Hornista  tuntui  sittenkin,  ettei  se  ollut  hänelle  oikein 
rohkaisuksi  sanottu.  Näytti  siltä,  kuin  Annan  silmät  oli- 
sivat jotakin  hakeneet,  ja  ensimmäisten  parvessa  lähtikin 
hän  jo  paluumatkalle  Sarsakoskelta,  yhtyen  Elina  Fincken 
seuraan. 

Vaan  Ebbarouva,  joka  miehensä  rinnalla  siinä  takana 
asteli,  virkkoi  veitikkamaisesti  tälle: 

—  No,  mitä  arvelet  noista  valtiollisista  vehkeistä? 

—  Hm,  lasten  ilveitä.  Eikä  Anna  näytä  liioin  roh- 
kaisevan liehakoitsijaansa. 

—  Kas,  sinä  et  tunne  kaikkia  naisten  metkuja. 

Anna  Fleming.  5 

Kävelyretkeltä  palattua  lausuttiin  jo  yleiset  jäähy- 
väiset; marskin  perheineen  piti  näet  jo  aamun  koitteessa 
lähteä  matkalle  laivastonsa  luo,  jonka  kuntoonpanoa  nyt 
täytyi  kiirehtiä,  ja  toisten  etelään  päin,  Hämeenlinnaan  ja 
Helsinkiin  matkustajain,  kuten  Finckein  ja  Tottien,  tuli 
seurata  heitä.  Turkuun  päin  kulkijat  aikoivat  äskenvihi- 
tyn  pariskunnan  seurassa  lähteä  päivemmällä.  Aikusin 
hankkiusi  siis  tänä  iltana  koko  Vääksyn  hääseura  levolle, 
kukin  hänelle  määrättyyn  suojaansa. 

Anna  ja  Elina  sanoivat  myös  jäähyväiset  häävie- 
raille ja  astelivat  yhdessä  pihan  poikki  siihen  suureen 
vaateaittaan,  jossa  yhteinen  sisarvuode  oli  laitettu  kaikille 
morsiustytöille.  Vaan  tällä  lyhyellä  taipaleella  heille  mo- 
lemmille vielä  ehti  jotakin  merkillistä  tapahtua.  Pihalla 
tulivat  näet  ensiksi  vastaan  molemmat  päivällä  saapuneet 
airueet  ja  näistä  toinen  tervehti  heitä  kohteliaasti,  toivot- 
taen hyvää  yötä  armollisille  neitosille.  Eihän  siinä  mi- 
tään outoa  ollut,  vaan  Annan  poskille  se  tervehdys  kum- 
minkin nosti  helakan  punan  eikä  hän  sitä  kätkiessään 
voinut  vastata  mitään.    Vaan  Elina  vastasi  ystäväUisesti : 

—  Hyvää  yötä  teillekin.  Joko  huomenna  matkus- 
tatte takasin  Ruotsiin? 

—  En.  Marski  on  käskenyt  minun  seurata  muka- 
naan, saadakseni  vastauksen. 

—  Tervetullut  siis  matkatoveriksi. 

—  Niin,  tervetullut  matkatoveriksi!  sai  nyt  Annakin 
sanotuksi,  silmäillen  vielä  taakseen,  kun  Elina  jo  oU  kään- 
tynyt poispäin.  Vaan  hänen  äänessään  oli  tavaUista  hel- 
lempi  kaiku,  joten  EHnakin  kääntyi  ympäri  katsomaan,  ja 

näki   nyt   veren   liekkivän    serkkunsa   poskilla  ja  veitikan 
näki  hymyilevän  tervehtivän  nuorukaisen  silmästä. 

—  Mitä,  tunsitko  sinä  entuudestaan  tuon  airueen? 
Mikä  on  hänen  nimensä? 

—  En  tiedä,  en  tosiaankaan  .  .  . 

—  Vaan  sinä  tunsit  hänet  kumminkin,  tunnusta  pois. 

—  Tunsin  ja  en.  Kerran  olen  hänet  nähnyt,  sil- 
loinkin kaukaa.     Ensi  kerran  hän  nyt  minua  puhutteli. 

—  Ja  kumminkin  .  .  !  Osaako  vakava  Anna  Fle- 
mingkin  seikkailla?     Vai  mitä? 

—  Elä  kysy,  Elina,  en  tiedä  mitään,  en  ainakaan 
vielä.     Tule! 

Hän  juoksi  edeltä  aittaan,  —  eikä  Elina  tullutkaan 
jälestä.  Anna  näki  Liuksialan  rouvan  tarttuvan  toverinsa 
käteen  ja  taluttavan  hänet  keskustellen  rannalle  päin.  Ja 
kauan  viipyi  EUna  poissa  yhteiseltä  sisarvuoteelta.  Siellä 
nuoret  tytöt  vallattomina  vielä  hetken  pelihtivät  ja  ker- 
toivat' toisilleen  naureskellen  pikkusalaisuuksiaan,  kunnes 
yksi  toisensa  perästä  vaikeni  ja  hymy  huulillaan  vielä 
nauruunsa  nukahti.  Va:an  Anna  makasi  valveilla  odo- 
tellen serkkuaan  rinnalleen  ja  mielessään  uudistellen  sitä 
sanatonta,  salaista  tarinaa,  joka  hänelläkin  oli  muistonaan 
vietävänä  näistä  upeista  Vääksyn  häistä. 

Vihdoin  saapui  Elinakin  sisarvuoteelle,  hiipi  hiljaa 
Annan  viereen.  Vaan  nyt  paloivat  hänelläkin  posket  ku- 
ten äsken  Annalla  ja  hänen  äänensä  värähti  kuiskatessaan 
serkkunsa  korvaan: 

—  Anna,  nyt  olen  keksinyt  unelmaini  ruhtinaan.  Nyt 
on  minulla  tilaisuus  tehdä  jotakin  suurta  ja  sankarillista  . .  I 

—  Ja  mitä  sitten? 

—  Se  on  salaisuus,  suuri  salaisuus,  suurin  maail- 
massa. Mutta  tehkäämme  eräs  luja  liitto,  Anna,  ...  si- 
nulla on  myös  salaisuutesi  . .  ,  onhan? 

—  Salaisuusko    —  en  tiedä.    Vaan  tehdään  Hitto, 

—  Liitto,  että  säilytämme  toistemme  salaisuudet  kuin 
omamme  —  tehdäänkö? 

--  Ja  autamme  toisiamme,  —  tehdään,  Elina. 

Peiton  alla  puristivat  serkukset  toistensa  kättä.  Vaan 
vielä  kauan  makasi  Elina  valveilla,  ajatellen  suurta  salai- 
suuttaan, ja  hänen  rinnallaan  lepäsi  Anna  omaan  pikku 
salaisuuteensa  vaipuneena,  —  muut  aateHsneitoset  uinuivat 
jo  aikoja  sitten  sisarvuoteella  vaateaitassa  nuoruuden  ter- 
vettä unta,  hääilojen  muistoja  uneksuen. 

Yön  hiljaisuus  vallitsi  pian  suuressa  häätalossa.  Vielä 
kuului  kumminkin  askeleita  päärakennuksen  suurimmasta 
vierashuoneesta,  johon  Klaus  Flemin^^  puoHsoineen  oli 
sijoitettu.  Ebba-rouva  oli  jo  käynyt  vuoteelle,  vaan  marski 
mitteli  vielä  pitkin  askelin  lattiata,  pysähtyi  väliin,  virk- 
koi jonkun  sanan  itsekseen  ja  käveH  taas.  Kulunut  päivä 
oli  ollut  hänelle  tärkeä  päivä,  hänen  asiansa  oU  harpannut 
reippaammin  eteenpäin,  kuin  hän  koskaan  oli  voinut  aavis- 
taakaan. Herttuan  ja  kuninkaan  kirjeiden  saapuminen  yh- 
teen aikaan  oli  ollut  onnen  oikku,  mutta  hänelle  erittäin 
eduUinen,  varsinkin  siksi,  että  hän  kokoontuneelle  aatelis- 
tolle oli  saattanut  näyttää  nuo  molemmat  kirjeet.  Asema 
oli  selvennyt,  ohjakset  kokoontuivat  yhä  kiinteämmin  hä- 
nen käsiinsä,  eikä  Suomen  aatelisto  pian  voinut  muuta, 
kuin   seurata   häntä.     Muutamat   tosin   vielä   epäilivät  .  .  , 

yksi  on  paha  solmu  —  Hornin  suku.  Sillä  on  vielä  paljo 
vaikutusta  aatelistoon,  sillä  on  kansan  suosio  ja  se  käyttää 
vaikutuksensa  aina  Flemingejä  vastaan  .  .  .  Marski  py- 
sähtyi tuokioksi,  nosti  käden  otsalleen,  —  mutta  riuhtasi 
seuraavassa  tuokiossa  taas  käsivartensa  suoraksi  ...  Se 
on  ruhjottava  tuo  suku,  sen  täytyy  taipua,  lisää  rautaa 
vain  .  .  ! 

Vaan  sittenkin  —  marski  seisattui  taas,  —  voisiko 
sen  sovinnolla  suosittaa?  Viha  on  vanha,  katkera  ja  syvä. 
Vaan  jos  se  suku  tahtoo  pysyä  suomalaisena,  on  sen 
käytävä  toisten  kanssa  sovintoon  .  .  .  Marski  sukasi  pari 
kertaa  levottomasti  sormillaan  sankkaa,  harmahtavaa  tuk- 
kaansa ja  seisattui  sitten  yhtäkkiä  rouvansa  eteen  vuo- 
teen reunalle: 

—  Arveletko  todellakin,  Ebba,  että  naimisliittoa  voisi 
syntyä  Annan  ja  Kankaisten  pojan  välillä? 

—  Kas  noin,  johan  olet  sinäkin  kääntänyt  huomiosi 
tuohon  minun  valtioviisauteeni.  Päivällä  vielä  puistelit 
päätäsi. 

—  Niin,  katsos,  sfllä  voisi  olla  merkityksensä.  Tuo 
suku  tulisi  sen  kautta  meitä  lähemmäs,  ikäänkuin  sido- 
tuksi .  .  .  ainakin  näennäisesti  .  .  .;  oUsi  häitä  ja  sukulais- 
pitoja  .  .  .  muuta  ei  paljoa  tarvittaisikaan. 

—  Ja  Anna  on  järkevä  tyttö,  —  kunhan  vain  suostu- 
nee, lisäsi  Ebba-rouva,  nyt  hän  vuorostaan  vähän  epäillen. 

—  Jos  minä  tahdon,  täytyy  hänen  suostua.  Minä 
tarvitsen  Hornit,  niiden  täytyy  joko  olla  puolellani  taikka 
kukistua. 

—  Tahdotko  siis,  että  puhun  asiasta  Annalle? 

—  Ei  sanaakaan,  ei  kellekään,  muista  se,  Ebba,  huu- 
dahti marski  melkein  kiivastuen.  —  Antaa  asian  kehit- 
tyä, —  enkä  ole  vielä  varma,  olisiko  se  edes  viisasta. 
Ja  nyt  on  meillä  ensiksi  suuremmat  tuumat  kysymyksessä; 
ensiksi  on  kiirehdittävä  laivaston  luo  Uudellemaalle,  sieltä 
kuningasta  vastaanottamaan  ja  sitten  Ruotsiin  .  .  .  Niin, 
Ruotsissa,  siellä  tulee  vielä  kuumasti  oteltavaksi,  otelta- 
vaksi tuimasti  .  .  ,  mutta  malttia  vain,  me  ollaan  sitkeitä 
suomalaisia. 

Näin  monenlaiset  mietteet  ja  suunnitelmat  päässään 
laskeutui  marskikin  vihdoin  vuoteelleen.    . 

Vaan  sittenkin  vielä  kuului  Vääksyssä  ääniä,  kuului 
uUakkokamarista  juuri  marskin  huoneen  yläpuolelta.  Ai- 
rueiile  oU  sinne  laitettu  yösijat  ja  nämä,  jotka  jo  iltapäi- 
vällä olivat  ensi  väsymykseensä  ottaneet  pienet  unet,  kes- 
kustelivat siellä  nyt  vuoteillaan  yhteisistä  muistoistaan. 

—  Etkö  käynyt  tullessasi  meillä  Paraisissa  sisartasi 
tapaamassa?  kysyi  Gröning. 

—  Sekös  hitto  olisi  joutanut,  vastasi  Birckholtz.  — 
Tyyneet  ilmat  pidättivät  laivaamme  monta  päivää  siellä 
saaristossa  ja  kun  vihdoin  Turkuun  päästiin,  kuulin,  että 
marski  jo  oli  matkoilla.  Mutta  sitä  ei  kukaan  uskonut, 
että  hän  täällä  oHsi,  Stenbockin  häissä.  Vihdoin  sain 
siitä  toki  varmuuden  ja  silloin  ei  muu  auttanut,  kuin  nouse 
hevosen  selkään  ja  aja  synkimpään  Hämeeseen.  Vaan 
niitä  matkavaivojani  en  enää  kadu,  kuuletko  lankomies, 
en  kadu  .  .  . 

—  Kunhan  ei  vielä  sittenkin  tule  katuminen,  —  aje- 
let herttuan  asioilla   Suomessa!     Etkö  sinä  huomaa,  että 

herttua  turhaan  niskottelee  laillista  kuningasta  vastaan; 
me  pidämme  kuninkaan  puolta  ja  meidänhän  siis  täytyy 
voittaa.  Tule  pois  Suomeen,  taikka  matkusta  kotiisi 
Saksaan! 

—  En  tee  kumpastakaan,  olen  päässyt  onneni  kyn- 
nykselle ja  nyt  multa  kaikki  luistaa  kuin  lipeässä.  —  Ja 
»tekö»  muka  voitatte  . . ,  teillä  ne  juuri  ovat  yritykset  vaa- 
ralliset. Olette  nyt  kuninkaan  puolella,  vaan  luulenpa,  että 
»te»  puuhailette  päästäksenne  irti  ensiksi  yhdestä  ja  sit- 
ten toisesta,  —  tiedättehän  »tekin»,  että  laillinen  kunin- 
gas voi  pian  olla  perintömaastaan  varsin  löyhässä  .  .  . 
No  niin,  mutta  samahan  se  meille  on,  ollaan  ystävykset 
siltä  ja  langokset.  Minä  tulen  usein  Suomeen,  siihen  pää- 
tökseen olen  nyt  tullut,  olen  keksinyt  täällä  mainion  aar- 
teen ja  se  on  oleva  minun,  minun,  minun  .  .  . 

—  Minkä  aarteen?  Elä  sinä  vain  vehkeile  täällä 
meidän  selän  takana,  vähemmästä  tässä  maassa  on  aate- 
lismiehiäkin  hirtetty, 

—  Ei  meitä  niinkään  hirtetä,  meillä  on  täällä  hyviä 
puolustajia  ...  on  meillä  .  .  . 

Nyt  Gröning  vasta  keksi,  mitä  hänen  lankonsa  tar- 
kotti.  Olihan  hän  nähnyt,  kuinka  Anna  oli  Birckholtzin 
tervehtiessä  punastunut,  vaikkei  ollut  siihen  silloin  suu- 
rempaa merkitystä  pannut.  Mutta  nyt  hän  puolittain  hal- 
veksuen, puolittain  säälien  naurahti. 

—  Voi  poika  parka,  miten  haaveksitkaan,  yhteen 
silmäniskuun  rakennat  kokonaisia  ilmalinnoja  ja  kuvittelet 
mahdottomuuksia.  Varo  vain,  ettet  vedä  päällesi  marskin 
vihoja. 


—  n  — 

—  Ehei,  lankomies,  meistä  tulee  marskin  kanssa 
hyvät  tuttavat  ja  ehkä  vielä  muutakin,  —  ehei,  lanko- 
mies! Mutta  se  mulle  lupaa:  elä  käy  ennen  aikojasi 
kieliä  kantelemaan,  jos  mitä  huomaatkin. 

—  Minä  en  lupaa  mitään,  mutta  sinä  hupsit,  lanko- 
mies, vai  unissasiko  puhut? 

—  Perästä  kuuluu,  miten  minä  hupsin.  Meidän  po- 
jilla on  suuret  aikeet  ja  hyvät  toiveet.  Vaan  ei  nyt  pu- 
huta —  nyt  nukutaan. 

—  Nuku  pois  houreet  päästäsi,  lankomies,  parasta  on. 
Niin  vaipuivat  viimeisetkin  valvojat  Vääksyssä  uneen. 

IV. 


Helsingissä  vuonna   1593. 

Suomen  nykyisen  pääkaupungin  paikka  eli  n  s.  Est- 
näsin  niemi  oli  vielä  kolmisen  vuosisataa  sitten  autio, 
jylhä,  karu  kivikkokangas,  jossa  kallioisten  vuorten  rin- 
teillä kasvoi  harvaa,  huonoa  näreikköä  ja  jossa  kukkulain 
välisissä  laaksoissa  olevain  lampien  matalat,  hejuiset  sa- 
vikkorannat  vieroittivat  asutusta  luotaan.  Meren  lahtien 
varsilla,  siellä,  missä  ystävällisempi  ruohokkoranta  katkasi 
tylyn  ja  kylmän  kivikko-ahteen,  samoin  kuin  suuremmissa 
saarissa,  oli  siellä  täällä  kalastajain  mökkejä,  vaan  ei  ollut 
siihen  aikaan  vielä  kukaan  ajatellut  kaupungin  rakenta- 
mista näille  niemekkeille  eikä  mikään  tähtienlukijakaan 
ollut  ennustanut  sinne  Suomen  vastaista  pääkaupunkia. 
Asutus  keskittyi  yleensä  noihin  aikoihin  jokisuihin  ja  joki- 
varsille ja  niinpä  oli  Vantaanjoen  suistokin  jo  vanhas- 
taan seutunsa  asutuksen  keskustana,  kaupan  ja  liikkeen 
välityskohtana.     Ja   siellä  se  oli  kertomuksemme  aikoina 

jo  nelisenkymmentä  vuotta  sijainnut  se  kaupungintapainen, 
joka  siihen  aikaan  kantoi  Helsingin  nimeä. 

Kustaa  Vaasa  se  oli  aikoinaan  tämän  kaupungin 
sinne  perustanut  ja  koettanut  väkisinkin  luoda  siitä  vah- 
vaa kauppapaikkaa,  vaan  Helsingillä  ei  ollut  Vantaan 
suussa  minkäänlaisia  edellytyksiä  paisuakseen  merkittä- 
väksi kauppakaupungiksi.  Joen  matala,  soinen  ranta  ei 
houkutellut  asukkaita  luokseen,  satama  joen  suussa  oli 
matala,  suojaton  ja  huono,  etäisemmät  kauppalaivat  sinne 
harvoin  uskalsivat  eikä  kaupungin  harvalukuisella  porvaris- 
tolla ollut  laajaa  maakuntaakaan  kauppa-alanaan,  niinkuin 
maan  muilla  kaupungeilla.  Toiselta  puolelta  näet  Por- 
voo, vanha,  suosittu  kauppapaikka,  ja  toiselta  Tammi- 
saari tunkivat  sen  ahtaalle  alalle.  Kustaa  Vaasa  oli  tosin, 
tavaUisen  käskijäluonteensa  mukaisesti,  Helsinkiä  perus- 
taessaan antanut  määräyksen,  että  Porvoon  ja  Tammi- 
saaren asukkaiden  pitäisi  muuttaa  tähän  uuteen  kaupun- 
kiin, jolle  aijottiin  suoda  laajempia  etuoikeuksia,  ja  jotkut 
tammisaarelaiset  oHvat  sen  tuhmuuden  tehneetkin,  muut- 
taneet Helsinkiin.  Vaan  nuo  molemmat  vanhemmat  kau- 
pungit pysyivät  kumminkin,  kuninkaallisesta  kuolinkäs- 
kystä  huolimatta,  pystössä  ja  Helsinki  riutui.  Ruunun 
viranomaisetkin  olivat  jo  ruvenneet  huomaamaan,  että  koko 
kaupunki  oli  sopimattomalla  paikalla  ja  että  se  olisi  siir- 
rettävä kauemmas  merelle  päin,  —  olipa  ehdotettu  m.  m. 
Sandön  saarta  nykyisen  Helsingin  edustalla  uudeksi  kau- 
punkipaikaksi  — ,  vaan  vielä  ei  niistä  tuumista  mitään 
tullut  ja  Helsingin  siirtäminen  lykkäytyi  vielä  puolensa- 
taa   vuotta   tuonnemmaksi  kreivi  Pietari  Brahen  aikoihin. 

Ensimmäinen  Helsinki  siis  elää  kitkutti  edelleen  siellä 
Vantaa-joen  varrella,  joka  nykysille  pääkaupunkilaisille 
on  tunnettu  Vanhankaupungin  nimellä,  mutta  jossa  tuskin 
muuta  kuin  muutamia  muinaisen  kirkon  perustusraunioita 
enää  on  vanhaa  kaupunkia  muistuttamassa. 

Kosken  yläpuolella,  kaupungin  ainoan  kadun  var- 
rella, kohosi  tähän  aikaan  komeimpana  talona  kaupungin 
yhdistetty  raatihuone  ja  kievari,  ja  tämän  talon  pihalla 
nähtiin  eräänä  kesäpäivänä  1 593  Ebba  Flemingin  raskaat, 
viime  tapaturman  jälkeen  jo  korjatut  vaunut.  Marski 
Klaus  Fleming  oH  näet  perheineen,  huoveineen,  pari  päi- 
vää sitten  saapunut  tänne  Vääksyn  häistä,  jatkaakseen 
Helsingistä  vesitse  matkaansa  Pikkalan  satamaan,  joka 
oli  hänen  oman  vapaaherrakuntansa  aluetta  ja  jossa  hä- 
nellä oli  valtakunnan  laivasto  koolla.  Marskin  perhe  ja 
huovit  oHvatkin  vielä  Helsingissä,  itse  oli  hänen  täytynyt 
kiirehtiä  edeltä  laivastoonsa. 

Kohta  hänen  Helsinkiin  tullessaan  oli  marskilla  näet 
ollut  pahoja  viestejä  vastassaan.  Hänen  poikansa  Olavi, 
Olavi  Klaunpoika,  enrien  hänen  Ebba  Stenbockin  kanssa 
solmittua  avioliittoaan  aviottomasti  syntynyt,  mutta  hänen 
kodissaan  siltä  kasvatettu  nuorukainen,  oli  näet  Pikkalastä 
rientänyt  isäänsä  vastaan  kertomaan,  että  laivastossa 
Hikkui  Kaarlo-herttuan  Ruotsista  laittamia  lähettiläitä, 
jotka  koettivat  houkutella  laivojen  pääUiköitä  luopumaan 
Flemingistä,  lähtemään  Suomen  rannikolta  ja  purjehtimaan 
Tukholmaan.  Eikä  ollut  päällikköihin  paljokaan  luotta- 
mista, kapina  saattoi  puheta  minä  hetkenä  tahansa. 

—  Vai  sellaiset  vehkeet!  huudahti  marski  synkästi 
kirasten  tuon  viestin  kuultuaan.  —  Ja  eikö  sulia  ollut  lai- 
vastossa riittävästi  köyttä  hirttääksesi  niitä  roistoja? 

—  Sitä  vaadin,  isä,  vaan  mieliala  on  laivastossa  sem- 
moinen, etten  voinut  mitään  tehdä.  Lähettiläillä  oli  turva- 
kirjeet  herttualta  ja  sitäpaitse  käskykirjeet  tuoda  laivasto 
Tukholmaan,  josta  sen  muka  pitäisi  lähteä  kuning^asta 
vastaanottamaan. 

—  Mutta  olenhan  siitä  minä  antanut  laivastolle  sel- 
vät määräykset. 

—  Vielä  on  toinenkin  seikka.  Laivaväki  ei  ole  saa- 
nut palkkaansa  .  .  . 

—  Kyllin,  minä  riennän  sinne  itse.  Vai  veisit  multa 
laivani,  herttua,  parhaan  tukeni,  oho!  On  kai  laivasto 
nyt  vielä  Pikkalassa? 

—  Toivottavasti,  jos  sinne  pian  ehdimme. 

Hätimittäin  ehti  marski  rannalta  lähettää  Ebba- rou- 
valle terveiset,  että  perhe  odottaisi  häntä  Helsingissä, 
kunnes  hän  laivoilla  tulisi  heitä  noutamaan,  sekä  käskyn 
huoveille  ehtimiseen  ratsastella  ympäristössä  ja  vangita 
kaikki  epäilyttävät  kulkijat,  —  marski  näet  tiesi,  että  paitsi 
näitä  laivaston  viettelijöitä  herttuan  lähettiläitä  oli  muu- 
tenkin maassa  liikkeellä  kiihottamassa  kansaa  häntä  vas- 
taan. Samassa  hän  jo  istui  venheessä,  soutajat  kiskoivat 
kolmessa  hangassa  ja  venhe  kiiti  hyvää  vauhtia  länttä 
kohden. 

Tällä  matkallaan  hän  jo  oli  viipynyt  kaksi  päivää 
ja  perhe  oh  sillaikaa  odottanut  Helsingissä.  Mutta  kai- 
kille   perheen    jäsenille    ei    tuo    odotusaika   ollut   käynyt 

kovinkaan  pitkäksi.  Elina  Fincke,  joka  vielä  sai  oles- 
kella marskin  perheessä  kunnes  tämä  matkustaisi  Ruot- 
siin, käytti  hurmaantuneena  tätä  joutoaikaa  hyväkseen, 
saadakseen  harjoittaa  mielityötään,  ratsastella  vanhan 
Eenokin  mukana  maita  ja  mantereita  pitkin  huovien  hur- 
jimmilla  hevosilla,  ja  hän  panikin  toimeen  siellä  sellaisia 
kilparatsastuksia,  että  pienen  Helsingin  porvarit  sitä  kum- 
missaan katselivat.  Ja  Anna  Fleming  taas,  hän  säilytti 
nämä  Helsingin  päivät  kauan  mielessään  herttasimpina 
muistoina  ilottoman  nuoruutensa  ajoilta. 

Jo  matkalla  Hämeestä  Helsinkiin  oli  sitä  pikaista 
tuttavuutta,  minkä  hän  Vääksyn  pihalla  oli  tehnyt  hert- 
tuan sanansaattajan,  nuoren  Hieronymon  kanssa,  salasesti 
jatkettu  ja  Annan  herkkä  mieli,  joka  Paraisten  selällä 
kerran  oli  nuorukaisen  hymyileviin  katseisiin  niin  omitui- 
sesti kiintynyt,  oli  sen  jälkeen  yhä  lämmennyt  ja  sula- 
mistaan sulanut.  Hieronymus  Birckholtz  oli  aikansa  oloihin 
nähden  ja  varsinkin  Suomen  puolisivistyneeseen  aatelis- 
toon verraten  oppinut  ja  hieno  mies,  oli  saanut  kotonaan 
huolellisen  kasvatuksen  ja  oli  itse  maailman  koulussa,  pit- 
killä matkoillaan  ja  seikkailuillaan,  oppinut  tuntemaan  ih- 
misiä ja  kohtelemaan  heitä.  Hänen  isänsä  oli  oppinut 
mies,  lakitieteen  tohtori  Heidelbergin  yliopistossa  ja  oli 
antanut  pojalleen  huolellisen  kasvatuksen.  Suvun  sanot- 
tiin kuuluvan  johonkin  sivuhaaraan  Meklemburgilaista  aate- 
listoa, mutta  vanha  Hieronymus  oli  siirtyessään  yliopiston 
opettajaksi  toiseen  valtioon  tiedemiehen  halveksumisella 
laiminlyönyt  valvomasta  aatelisoikeuksiaan  Brandenburgin 
vaaliruhtinaskunnassa,  ja  siksi  ei  nuorella  Hieronymollakaan 

ollut  aateliskilpeä.  Mutta  miellyttävällä  persoonallisuu- 
dellaan ja  runsailla  lahjoillaan  oli  Hieronymo  Ruotsissa 
pian  osannut  voittaa  ylhäistenkin  suosion  ja  hän  nautti  jo 
Kaarlo-herttuan  erityistä  luottamusta,  ollen  hänen  kamari- 
palvelijansa. Hänellä  oli  hyvä  pää  ja  iloinen  mieli,  kaksi 
ominaisuutta,  joita  herttua  piti  suuressa  arvossa,  hän  oli 
sukkela  ja  leikillinen  ja  valloitti  niillä  avuillaan  helposti 
ihmisten  suosion.  Niillä  hän  pian  oli  voittanut  Anna 
Fleminginkin  taipuvan  mielen  ja,  huomatessaan  tehneensä 
neitoseen  tavaUista  syvemmän  vaikutuksen,  pani  hän  pa- 
rastaan sitä  vaikutusta  yhä  vahvistaakseen.  Se  huvitti 
hänen  seikkailijaluonnettaan  ja  hilpeästi  virkkoi  hän  Grö- 
ningille,   joka   väliin    varottaen  puisteli  hänelle  sormeaan: 

—  Miksi  emme  valloitteleisi  aateUsneitosia,  onhan  se 
niin  hauskaa  ajanvietettä  ikävillä  pikaratsastusmatkoilla  ja 
viatontahan  se  myöskin  on. 

—  Viatonta  —  panna  hulluja  tuumia  neitosten  päähän. 

—  Mitä  hulluja,  muUa  on  rehelliset  aikeet! 

—  Sinun  aikeesi  .  .  ! 

Mutta  leikin  sekaan  tuli  Hieronymon  mieleen  pian 
todempiakin  tuumia;  nuori  seikkailija  rupesi  miettimään 
valloitustaan  ja  ne  mietteet  valtasivatkin  hänen  mielensä. 
Odotuspäiviään  Helsingissä  käytti  hän  tavatakseen  nei- 
tosen niin  usein  kuin  suinkin,  eikä  se  vaikeata  ollutkaan. 
Annan  serkku,  nuori  Eerikki,  oli  vähän  sairaana  ja  Ebba- 
rouva  oleskeli  siis  enimmäkseen  huoneessa  häntä  hoitele- 
massa Sillävälin  tapasivat  aatelisneito  ja  nuori  airut 
usein  toisensa  Vantaajoen  varsilla  ja  kävelivät  ahdetta 
myöten   pitkiä   matkoja    keskustellen    ja    leikkiä    laskien. 

Hieronymo  esiintyi  koko  ajan  käytökseltään  nöyränä,  ala- 
maisena ja  kunnioittavana,  niinkuin  vennon  ylioppilaan 
sopi  ylhäistä  aatelisneitoa  kohtaan,  kertoili  hauskasti  mat- 
koistaan ja  seikkailuistaan  ja  kuvaiU  sattuvasti  valtiollisia 
henkilöitä  ja  luonteita,  jotka  hän  jo  pohjoismaissa  tunsi 
melkein  kaikki.  Ja  aina  väliin  levättiin  törmillä,  piirret- 
tiin nimiä  koivun  runkoihin  ja  ihailtiin  sydänkesän  kau- 
neutta. 

—  Ettekö  tunne  ikävätä  kotimaahanne,  kysyi  Anna 
eräänä  iltapäivänä,  kun  he  yhdessä  olivat  istahtaneet  joen 
rannalle  pienen  putouksen  kohdalle  katselemaan  veden 
vaahtoavia  leikkejä,  saman  putouksen,  jonka  viattomia 
kevättulvia  katsomaan  sen  jälkeen  niin  monet  sukupolvet 
helsinkiläistä  nuorisoa  on  kokoontunut. 

—  En.  Jos  minua  koti-ikävä  vaivaisi,  en  olisikaan 
se  mikä  olen,  vapaa  ja  huoleton  luonnonlapsi,  aina  ilonen 
ja  tyytyväinen  missä  olenkaan.  Luulenpa,  että  voisin  elää 
ikäni  aivan  yhtä  onnellisena  Suomessa  kuin  Saksassa,  — 
niin,  ehkä  paljo  onnellisempanakin. 

—  Viihdytte  siis  meidän  kylmässä  maassamme? 

—  Ei  ole  kylmä  —  nuorukainen  kuivasi  hattuaan, 
joka  äskeisellä  kävelyllä  oli  hiestynyt  —  enkä  muuten 
tiedä,  viihdynkö  erityisesti  täälläkään.  Kun  ensi  kerran 
tänne  tulin,  tuntui  siltä,  että  johan  joutunenkin  jäisten 
peikkojen  maahan.  Vaan  täällä  olen  tavannut  parhaita 
ystäviäni;  —  eihän  onnellisuus  riipu  paikasta,  vaan  siitä 
mitä  siellä  löytää,  niistä  vaikutuksista,  niistä  ihmisistä, 
joita  kussakin  paikassa  tapaa.  Ja  minä  olen  varma,  että 
muUe  olisi  onnenmaani  Suomi  .  .  . 


—  Josta  ehkä  huomenna  lähdette,  tuskin  koskaan 
enää  palataksenne, 

—  Monasti,  neitiseni,  monasti  palaan  vielä.  Tänne- 
päin on  aina  asioita  ja  onneni  on,  että  ne  asiat  tavalli- 
sesti koskevat  marski  Klaus  Flemingiä.    Ja  sitäpaitse  . .  . 

Nuorukainen  keskeytti  lauseensa,  hiukan  epävarmana, 
uskaltaisiko  hän  sitä  jatkaa  siihen  suuntaan,  johon  oli  aiko- 
nut. Vaan  neitosessa  ei  näkynyt  minkäänlaista  suuttu- 
muksen eikä  vierottavaisuuden  merkkiä.  Hän  siis  jatkoi 
rohkeasti: 

—  Ja  sitäpaitse:  tehän  seuraatte  marskin  mukana 
Ruotsiin,  kruunausjuhliin,  eikö  niin? 

—  Niin  on  aikomus. 

—  Silloinhan  en  tarvitse  Suomeen  tullakaan  ...  Ei, 
elkää  suuttuko  suoruuttani,  korkea-arvoisa  neiti.  Mutta 
sen  luvan  minä  pyydän,  että  saan  nähdä  teidät  sielläkin. 

Anna  loi  auki  suuret,  vakavat  silmänsä. 

—  Miksi  suuttuisin,  te  sillä  minulle  ilon  teette. 

—  Hei,  tuohon  käteen:  me  olemme  ystävät  siellä- 
kin, niinkö? 

—  Niin  .  .  . 

Poski  hehkui  jo  nuoren  neitosen  ja  povi  kohoili, 
vaan  hän  ei  tahtonutkaan  sitä  salata  eikä  peitellä,  avo- 
naisesti hän  katsoi  nuorukaista  silmiin  ja  nautti  siitä,  että 
sai  antaa  tunteensa  rentonaan  valloilleen.  Hän  ei  aja- 
tellut, miten  muut  aatelisneitoset  hänen  sijassaan  olisivat 
tehneet,  miten  he  olisivat  nousseet  loukkautuneiöa  pys- 
töön  ja  sanaa  puhumatta  jättäneet  tuon  röyhkeän  muu- 
kalaisen.    Ei,   hän  ei  liikahtanut  paikoiltaan,  ei  sysännyt 


syrjään  tarjottua  kättä.  Miksi  olisi  hän  omaa  onnen  tun- 
nettaan kahlehtinut?  Olihan  hän  aina  saanut  kätkeä  kai- 
honsa ja  tunteensa,  saanut  kokea  kylmyyttä  ja  tylyyttä 
ja  löytänyt  myötätuntoisuutta  ainoastaan  kuin  armosta  . .  . 
Ei,  hän  ei  tahtonut  karkottaa  lämpöä,  kun  se  kerran  vil- 
pittömänä ja  suorana,  kuten  hän  luuli,  lehahti  häntä  vas- 
taan, hän  tahtoi  siitä  nauttia,  vaikkapa  se  tulisikin  halpa- 
syntyisen  pikaratsastajan  taholta. 

Keskustelu  taukosi  hetkeksi.  Maantieltä  kuului  ka- 
vion kopsetta  ja  he  irroittivat  kätensä,  jotka  tuokion 
olivat  toisiaan  puristaneet.  Samassa  he  näkivät  EHnan 
täyttä  laukkaa  karauttavan  vaahtoavan  ratsun  selässä 
kaupungista  päin.  Elina  huomasi  heidät  myöskin,  py- 
säytti vauhdin  ja  ajoi  huolestuneena  kohti. 

—  Oletteko  nähnyt  Eenokkia,  oi,  teidän  täytyy  tulla 
auttamaan  minua,  muuten  tapahtuu  suuri  onnettomuus. 

Anna  ja  hänen  toverinsa  kiirehtivät  hätääntyneinä 
Elinan  luo. 

—  Mitä  on  tapahtunut,  mikä  hätänä? 

—  Niin,  kun  huovit  ovat  vanginneet  erään  miehen, 
luullen  häntä  ruotsalaiseksi  kiihottajaksi.  Vaan  hän  on 
viaton,  minä  tunnen  hänet,  hän  on  viaton,  hän  on  ulko- 
maalainen. 

—  Mitä  ihmeitä  tarinoit,  Elina?  kysyi  Anna,  voi- 
matta ymmärtää  serkkunsa  hätääntyneitä  selityksiä.  — 
Ovatko  huovit  vanginneet  jonkun  sinun  tuttaviasi?  Ja 
mistä  tiedät,  että  hän  on  viaton? 

—  Minä  tiedän  ...  Oi,  elä  kysele,  minä  kerron  sit- 
ten myöhemmin.    Hän  on  vapautettava,  vaan  huovit  eivät 

Anna  Fleming.  6 

laske  häntä  minun  pyynnöstäni  vapaaksi.  Anna,  tule 
sinä  puhuttelemaan  Eenokkia. 

Anna  arvaili  nyt  ystävättärensä  salaperäisyyden  ole- 
van yhteydessä  juuri  tuon  Elinan  Vääksyssä  mainitseman 
»suuren  salaisuuden^)  kanssa,  eikä  sen  vuoksi  kysellyt 
enempää.  He  lähtivät  hakemaan  Eenokkia  ja  löysi vätkin 
hänet  nukkumasta  muutaman  pensaan  juurelta  joen  ran- 
nalla, —  ukko  oli  väsähtänyt  ja  antoi  nuorempain  huo- 
vien ratsastella  maanteitä  myöten  itse  nauttien  pitkiä 
ettoneita. 

Vaan  kun  ukko  sai  tiedon,  mistä  oli  kysymys,  ei 
hän  enää  ollutkaan  uninen. 

—  Hä,  mieskö  vangittu,  huudahti  hän  hypähtäen 
pystöön  ja  puisteli  päätään,  kun  Anna  pyysi  häntä  van- 
gittua päästämään.  Eenokki,  marskin  huovien  päällikkö, 
oli  harmahtunut  Flemingin  palveluksessa,  kuului  Kuitian 
vanhoihin  alustalaisiin  ja  oH  erityisesti  kiintynyt  Fleming- 
suvun  varsinkin  nuorempiin  jäseniin,  jotka  siellä  ikäänkuin 
hänen  suojeluksessaan  olivat  syntyneet  ja  kasvaneet. 
Kuitia  oli  aikoinaan  ollut  Annan  isän,  Jaakkiman,  oma 
ja  oli  Eenokki  siis  ollut  tämänkin  palvelija  ja  muisti  eri- 
tyisellä hellyydellä  Annan  äitiä,  lempeää  Agda-rouvaa. 
Ja  Annaa  itseä,  joka  orpona  oli  siellä  kasvanut  ankaran 
marskin  perheessä,  oli  hän  lempilapsenaan  suosinut  eikä 
raskinut  känen  pyyntöjään  kauan  vastustaa.  Vaan  nyt: 
asia  oli  arka  ja  arveluttava. 

—  Alutta  tässä  on  tullut  erehdys,  koetti  Anna  selit- 
tää, —  vangittu  mies  on  eräs  Elina-neiden  tuttava,  ulko- 
maalainen herra  eikä  mikään  vehkeilijä. 

Vaan  ukko  katseli  epäillen  Elinan  levottomuutta  ja 
virkkoi  hiukan  pistelijäästi: 

—  So,  SO,  tästä  täytyy  ottaa  selko.  Vai  armollisen 
neiden  ystävä  ja  ulkomaalainen  herra  eikä  vehkeilijä,  — 
mikähän  otus  se  oikeastaan  onkaan? 

Mutta  Elina  ei  huomannutkaan  pistoksia  vanhuksen 
puheissa,  hän  pyysi  vain  yhä  hartaammin: 

—  Oi,  hän  on  vapautettava,  ennenkuin  marski  pa- 
laa .  .  ,  muuten  siitä  selkkauksia  sukeutuu. 

—  Vai  juuri  ennen  —  sehän  tässä  onkin  arin  kohta! 
Katsotaan,  tutkitaan! 

He  saapuivat  kievariin,  jossa  huovit  olivat  lukinneet 
mukanaan  tuomansa  miehen  erääseen  aittaan.  Huovit  ker- 
toivat hänet  tavanneensa  Porvoon  tieltä,  hänen  pukunsa 
oli  heitä  epäilyttänyt  ja  sitten  hän  vielä  oli  lähtenyt  tie- 
puoleen lymyilemään.  Ja  kun  hän  ei  osannut  tehdä  sel- 
koa, mikä  hän  oli  ja  minne  hän  kulki,  olivat  he  nipistä- 
neet pojan  kiinni  ja  tuoneet  tänne,  vaikka  kyllä  Elina-neiti 
vastaan  tullessaan  oU  rukoillut  häntä  vapaaksi. 

—  Hyvä  on,  katsotaan,  kenties  tässä  on  tullut  ereh- 
dys, puhui  Eenokki,  ottaen  huoveilta  aitan  avaimet. 

Siellä  istui  kumotun  nelikon  päällä  pitkä,  kalvakka, 
synkkäkatseinen  mies.  Hänen  kasvonsa,  vaikka  väriltään 
kellertävät,  oHvat  piirteiltään  kauniit,  mutta  niistä  kuvastui 
kärsimystä  ja  veltostumista,  ja  hänen  katseensa,  kun  hän 
ne  maasta  verkalleen  kohotti  oven  avaajiin,  olivat  väsy- 
neet ja  välinpitämättömät.  Samaa  raukeata  väsymystä 
kertoi  koko  hänen  kokoonpainunut  vartalonsakin:  kädet 
lepäsivät    hervottomina    polvilla,    kylki    nojasi    hinkalon 

laitaan   ja    pää    retkotti    veltosti    sisään  vaipunutta   rintaa 
vastaan. 

—  Vai  tämä  tässä,  virkkoi  Eenokki  hiukan  halvek- 
suen neitosille,  astuessaan  aittaan  tutkimaan  vankia.  Hän 
kyseli  suomeksi,  kyseli  ruotsiksi,  vaan  ei  saanut  vangilta 
ymmärrettävää  vastausta;  mies  puhui  hänelle  outoja  kie- 
liä, eikä  näyttänyt  hänen  puheestaan  tajuavan  muuta  kuin 
muutamia  ruotsalaisia  sanoja. 

—  Mikä  perhana  olet  sinä  miehiäsi,  oletko  ruotsa- 
lainen kansanyllyttäjä,  hä? 

Vanki  puisti  päätään  ja  viittasi  kädellään  meren 
puolelle. 

—  Vai  Vironmaalta.  Mitä  sinä  täällä  sitten  kuljes- 
kelet?    Tunnetko  tätä  neitosta? 

Eenokki  viittasi  Elinaa.     Vanki  puisteli  päätään. 

—  Hä,  etkö  tunne?  Mutta  hän  tuntee  sinut.  Vai . .  . 
Ukko  katseli  hyvin  epäilevästi  Elinaa,  —  vai  mitä  hit- 
toja tämä  on?    Teettekö  te  tässä  minusta  ilmeistä  pilkkaa? 

—  Ei,  hyvä  Eenokki!  Tämä  mies  on  virolainen 
aatelismies,  joka  on  käynyt  isäni  kodissaTeipotissa,  muttei 
muista  enää  minua.     Saanko  kysellä  häneltä  saksaksi? 

Fincken  perheessä,  kuten  muutamissa  muissa  suo- 
malaisissakin aatelisperheissä,  annettiin  jo  tähän  aikaan 
tyttärillekin  jonkunlainen  kasvatus.  Elinan  vanhempi  sisar 
Katarina,  joka  nyt  oli  naimisissa  Ivar  Tavastin  kanssa, 
oli  varsin  oppinut  nainen  ja  Elinakin  oli  etenkin  kieliä 
saanut  oppia. 

—  Hitto  ties,  te  ehkä  vehkeleitte  tässä,  tuumi  Ee- 
nokki,   voimatta    käsittää,    mitä   varten   neitoset  niin  har- 

rastivat  juuri  tämän  vangin  vapauttamista,  —  Vai  häh  .  .  ? 
Olisiko  sattunut  siipeen  ,  .  ,  pulska,  nuori  mies  . . .  hm  . . . 
vaikka  vähän  laiha  ja  laiska.  Puhutelkaa  häntä  vain,  ei 
tuo  mikään  kansanvillitsijä  voi  olla,  siksi  hän  on  liian 
tyhmä,  eikähän  tuo  osaa  meidän  kieliäkään. 

Elina  ilmoitti  silloin  vangille  niin  tyynellä  äänellä 
kuin  saattoi  tuntevansa  hänet  ja  tahtovansa  pelastaa  hä- 
net, vaan  kehotti  nuorukaista  heti  sen  jälkeen  palaamaan 
takasin  meren  yli,  koska  hänen  nykyhetkenä  on  vaaral- 
lista oleskella  Suomessa. 

—  Mutta  kuinka  te  . .  ? 

—  Elkää  kyselkö,  sittemmin  ilmotan.  Sanokaa  vain 
olevanne  virolainen  kuljeskelija. 

Vanki  nyökäytti  ihmettelevän  näköisenä  päätään; 
hänen  vetelään  vartaloonsa  tuli  toki  pikkusen  pirteyttä  ja 
sameaan  silmään  hiukkasen  kiiltoa,  kun  hän  puhutteli 
outoa,  ystävällistä  neitosta, 

—  Niin,  häntä  odottaa  venhe  Porvoossa,  hän  tah- 
too heti  purjehtia  takasin  kotiinsa,  —  siten  oli  Elina  tul- 
kitsevinaan keskustelun' Eenokille.  —  Laskettehan  hänet, 
Eenokki  ? 

—  Hm,  mikä  lie  veitikka.  Vaarallinen  tuo  ei  näy 
olevan  —  virkkoi  vanha  palvelija  aitasta  ulos  astuessaan 
kovemmalla  äänellä  huovienkin  kuullen  — ,  vaan  olkoon 
siellä  tallessa,  kunnes  marski  palaa. 

Ja  hän  väänsi  oven  lukkoon.  Vaan  Elina  hätäysi 
ja  kävi  toivottomaksi. 

—  Ettekö  siis  tosiaankaan  laske  häntä? 


—  En  minä,  jos  eivät  muut  .  .  .  Sen  hän  oli  sano- 
vinaan hyvinkin  päättäväisesti,  vaan  vilkasi  samalla  vei- 
tikkamaisesti ylöspäin  ja  köpitti  sitten  avaimineen  tiehensä. 
Anna  tunsi  vanhuksen  elkeet,  seurasi  hänen  katsettaan 
ja  —  ymmärsi.  Heti  kahden  jäätyään  kertoi  hän  kovin 
levottomalle  serkulleen  havaintonsa,  palauttaen  EUnassa 
taas  uuden  toivon.  Annakaan  ei  tosin  ymmärtänyt,  mistä 
syystä  Elina  niin  oh  kiintynyt  tuon  oudon  ulkomaisen 
kohtaloon,  vaan  hänestä  oli  aivan  luonnollista,  että  hänen 
piti  auttaa  ystävätärtään.  Mutta  kiitollisena  kuiskasi  Elina 
Annan  korvaan:  »Sittemmin  kerron  sulle  kaikki,  —  se 
on  nyt  se  suuri  salaisuus!»  Ja  hän  oli  melkein  ylpeän 
näköinen  sitä  sanoessaan. 

Ilta  oU  käsissä.  Päivän  ratsastuksesta  väsyneet  huo- 
vit laskeusivat  ennen  pitkää  huolettomina  levolle,  välittä- 
mättä vangistaan,  joka  ei  kuulunut  olevan  vaaralHnenkaan, 
ja  itse  Eenokki  jatkoi  pian  äskeistä  kuorsaamistaan. 
Tytöt  olivat  myös  käyneet  makuuhuoneeseensa,  kievari- 
raatihuone  lepäsi  ennen  puoltayötä  sikeimmässä  unes- 
saan, kuten  koko  silloinen  piiskuinen  Helsinkikin;  ainoas- 
taan Vantaan  putouksen  hiljainen  lorina  ja  kesannolla 
märehtiväin  kaupungin  lehmäin  kellojen  kalke  katkoili 
kesäyön  täydellistä  hiljaisuutta. 

Mutta  juuri  yön  pimeimmillään  ollessa  hiipi  Elina 
majatalosta  ulos  ja  Anna  seurasi  häntä  jälempänä  pihalle 
asti,  vähän  huolestuneena  serkkunsa  rohkeista  tuumista. 
Ketteränä  kiipesi  Elina  ulkoapäin  noustavia  pystyportaita 
myöten  aitan  parvelle,  josta  ullakon  ovi  oli  salvalla  avat- 
tavissa, katosi  hetkeksi  sinne  sisälle,  vaan  tuli  jo  tuokion 

kuluttua  sieltä  ulos  taluttaen  käsipuolesta  alas  tuon  sala- 
peräisen vangin.  Se  oli  kaikki  hiukan  hullunkurisenkin 
näköistä  eikä  Anna  voinut  pidättää  pientä  hymyilyä,  kun 
näki  nuoren,  hentosen  Elinan  taluttavan  katveita  myöten 
kadulle  tuon  pitkän  miehenroikaleen,  joka  seurasi  mukana 
kiltisti  kuin  lapsi.  Mutta  EHnalla  oli  siinä  työssään  täysi 
tosi  ja  hän  huoahti  helpommin,  kun  he  olivat  ehtineet 
rakennusten  edustaiselle  törmälle. 

—  Mitä  syytä  teillä,  neitonen,  on  näin  armahtaen 
kohdella  minua,  ventovierasta?  kysyi  siellä  kuiskaten  lu- 
kon takaa  päässyt  mies. 

—  Minä  tunnen  teidät,  minulla  on  kuvanne. 

—  Minun  kuvani? 

—  Niin,  olen  saanut  sen  äidiltänne.  Hän  tiesi  tei- 
dän piiloilevan  isäni  tilan  läheisyydessä  täällä  Lahen  ja 
Löf kosken  kartanoissa,  oli  saanut  viestinne  ja  uskoi  mulle 
koko  salaisuuden.  Nyt  ette  voi  tavata  täällä  äitiänne,  se 
maksaisi  vapautenne,  ehkä  henkenne,  eikä  siskonnekaan 
Kirkniemellä  uskalla  ottaa  teitä  suojelukseensa.  Koko 
maa  vilisee  täynnä  Flemingin  huoveja  ja  hänellä  on  vihiä 
teidän  olostanne  Suomessa.  Palatkaa  Saksaan  ja  odot- 
takaa otollisempaa  hetkeä,  —  ehkä  äitinne  voi  kunin- 
kaalta hankkia  teille  luvan*  tulla  Suomeen. 

Aivan  hengästyneenä  kertoi  tyttö  näitä  nuorukai- 
selle heidän  nopeasti  kävellessä  sillalle  päin,  —  häntä 
pelotti,  hän  tahtoi  kiirehtiä  vankia  pois.  Mutta  tämä 
seisattui  ja  kyseh: 

—  Te  olette  tavannut  äitini? 


—  Muutamia  päiviä  sitten  .  .  ,  tuossa  teille  häneltä 
kirje  .  .  .  Hän  itkee  kohtaloanne,  vaan  luottakaa  te  itse 
siihen,  silloin  se  paranee,  olkaa  rohkea! 

—  Minun  kohtaloni  on  tähdissä  kirjoitettu. 

—  Ei,  te  erehdytte,  lukekaa  ne  uudelleen.  Vaan 
rientäkää,  koettakaa  jo  tänä  yönä  päästä  Suomenlahden 
toiselle  puolelle. 

—  Siis  äitiäni  tapaamatta  ...  Ja  te  neiti,  kuka 
olette  te  .  .  ? 

—  Sitä  ei  teidän  ole  tarvis  tietää.  Rientäkää  ja 
luottakaa  onneenne,  se  on  välttämätöntä,  sillä  teillä  on 
vielä  maailmassa  paljo  tekemistä.  Ja  teillä  on  ystäviä, 
muistakaa  se. 

Nuorukainen  olisi  vielä  tahtonut  kysellä  ja  tiedus- 
tella, vaan  EHna  melkein  työnsi  hänet  sille  kapealle  hirsi- 
sillalle,  joka  siihen  aikaan  vei  Vantaajoen  poikki.  Siinä 
kiitollinen  nuorukainen  tarttui  Elinan  käteen,  vaan  tämä 
riuhtasi  sen  melkein  säikähtyneenä  pois,  kuiskaten: 

—  Ei,  ei,  rientäkää,  pelastukaa!  —  Ja  hän  lähti  juok- 
semaan takasin,  mutta  pysähtyi  vielä  kerran,  katsellen 
kuinka  kalpea  varjo  joen  toisella  puolella  vähitellen  häipyi 
öiseen  kuusikkoon.  Hänen  rintansa  aaltoili  mielenliiku- 
tuksesta  ja  hänen  suonensa  tykytti  melkein  kuultavasti. 
Olihan  hän  astunut  ensimmäisen  askeleensa  suuren  elä- 
mänkutsumuksensa  alalla;  varmaan  oli  sallima  hankkiva 
hänelle  vastakin  tilaisuutta  vielä  vaikuttavammin  puuttu- 
maan tuon  heikon  nuorukaisen  kohtaloon  ja  auttamaan 
häntä  sorrosta  ja  alennuksesta  kunniaan.  Hän  luotti  on- 
neensa —  kunpa  tuo  toinenkin  tekisi  samoin! 

Päättäväisenä  ja  voitonvarmana  astui  hän  portilla 
odottavan  Annan  luo,  tempasi  hänet  vyötäreiltä  ja  vei 
niin  sanaa  puhumatta  makuuhuoneeseen.  Vaan  tyttöjen 
mentyä  hiipi  vieläkin  eräs  varjo  esiin  vaunujen  takaa  kie- 
varin pimeältä  pihamaalta,  pysähtyi  siihen  tuokioksi  miet- 
timään, naurahti  ja  virkkoi  itsekseen: 

—  Rohkeita  neitosia,  toinen  vehkeilee  päivillä,  toi- 
nen öillä.  No,  se  on  kaikki  hyvä  tietää,  jos  tässä  maassa 
joskus  kiikkiin  jouduttaisiin.  Mutta  kukas  hitto  oli  tuo 
mies,  oliko  se  todellakin  .  .  .,  ja  noinko  mitätön  .  .  .? 

Tuo  tuumija  oli  Hieronymus  Birckholtz,  joka  oli 
neitosten  kujeita  huomatessaan  hiipinyt  ulos  niitä  tarkas- 
tamaan, vaan  vielä  ei  ollut  niistä  selvillä,  ei  ainakaan 
kuin  puoleksi. 

Hiljaa  vihellellen  meni  hänkin  makuutilalleen.  — 

Seuraavana  aamuna  saapui  Helsingin  satamaan 
marski  Klaus  Fleming  takasin  Pikkalasta  kolmella  puis- 
kimmalla  laivallaan  noutamaan  perhettään  vapaaherra- 
kuntaansa. Hän  oli  ajoissa  ehtinyt  laivastonsa  luo,  hert- 
tuan ruotsalaiset  viekottelijat  olivat  heti  marskin  soutu- 
veneen ilmestyttyä  selälle  hävinneet  kuin  tuhka  tuuleen 
ja  laivastossa  vallitsi  kohta  taas  vanha  järjestys,  kuuliai- 
suus ja  kova  komento.  Fleming  piti  tarkastuksen  laivas- 
tossa, nuhteli  epäileviä  päällikköjä  ja  rankaisi  syyllisimpiä. 
Mutta  muuten  oli  hän  laivastoonsa  tyytyväinen.  Siinä  oli 
nyt  kohta  valmiina  30  laivaa,  kokonainen  suomalainen 
armada,  jolla  hän  aikoi  parin  viikon  perästä  lähteä  kunin- 
gasta   Puolasta   noutamaan,    —   laivaväkeä   oli  nyt  vain 

saatava   riittävästi   kokoon  niihin   kaikkiin.     Ja   tyytyväi- 
senä hän  palasi  perhettään  Helsingistä  noutamaan. 

Helsingin  satamassa  siirrätti  marski  kohta  perheensä 
laivoihin,  vaan  muutamain  kirjeiden  kirjoittaminen  ja  asia- 
miesten kulku  viivytti  häntä  itseään  vielä  koko  aamu- 
päivän majatalossa.  Hän  käveli  siellä  edestakasin  huo- 
neessaan ja  saneh  kirjeitä,  —  paitsi  Gröningiä  oli  hä- 
nellä nyt,  kuten  usein  ennenkin,  apunaan  kirjurina  myöskin 
Anna,  joka  marskia  itseään  varten  teki  muistiinpanoja 
sitä  myöten  kuin  tämä  määräsi.  Kirjeiden  saneleminen 
näytti  olevan  marskille  varsin  vaivaloista  työtä,  usein  hän 
peruutti  jo  kirjotetut  sanat  ja  käänsi  lauseen  toiselle 
uralle.  Lauseista  tuH  siten  usein  mutkikkaita  ja  hajanai- 
sia, ne  olivat  tarpeettoman  laajoja  ja  sanarikkaita  ja 
monasti  sekaantui  hän  joutaviin  sivuasioihin  kuin  umpi- 
mutkaan.! Mutta  sisältö  noissa  kirjeissä  oli  siltä  aina  hy- 
vin mietittyä,  varovaista  ja  viisasta,  samalla  kuin  se  oli 
ytimekästä  ja  varmaa.  Ulkopinta  rosonen,  vaan  ydin 
terästä,  niinkuin  marskissa  itsessäänkin.  Suutuksissaan 
marski  aina  oli,  kun  häntä  näissä  kirjotustöissään  häirit- 
tiin, vaan  nyt  varsinkin  juoksi  hänen  luonaan  asiamiehiä 
ehtimiseen,  kun  oU  tieto  levinnyt,  että  maaherra  oleskeli 
paikkakunnalla,  mutta  aikomuksessa  lähteä  pitemmäksi 
ajaksi  koko  maasta  pois. 

—  Kuka  siellä  nyt  taas  on?  huusi  Klaus-herra  kes- 
kellä sanelemisiaan,  kun  Eenokin  harmahtava  pää  pilkisti 
sisään  oven  raosta. 

—  Täällä  on  miehiä  Savon  puolelta,  jotka  ovat  tul- 
leet valittamaan. 

—  Valittamaan  ja  valittamaan!  Vieköön  hitto  hei- 
dät valituksineen.  Tekisivät  työtä  kotonaan,  se  olisi 
heille  paljo  hyödyllisempää,  kuin  tärvellä  aikaansa  näillä 
turhilla  valitusretkillä.     No,  käske  heidät  sisälle  pian. 

Huoneeseen  astui  vitkastellen  mutta  päättäväisesti 
neljä  talonpoikaa;  he  tekivät  kömpelön  kumarruksen  ja 
pysähtyivät  lakit  kourassa  ovensuuhun.  Vähän  arkoja  ja 
epävarmoja  he  näyttivät  olevan,  miten  esittäisivät  asi- 
ansa, vaan  heidän  innokkaat  katseensa  ja  värähtelevät 
kasvonpiirteensä  osottivat,  että  heillä  oli  tuo  ajettavansa 
asia  raskaana  sydämmellään. 

—  No,  miehet,  mitäpä  kuuluu  itämaille?  Kaunis 
kesä.     Ruis  heilimöipi  parhaallaan,  vai  miten? 

—  Heilimöipihän  sillä  ruis,  ken  viime  syyssä,  sodan 
jaloissa,  sai  sen  pannuksi  ja  keneltä  se  sotaväen  mars- 
siessa jäi  polkematta.  Mutta  siitä  on  pelko,  ettei  jää 
syksyyn  asti  eläjiä,  jotka  sen  korjaavat,  sillä  meillä  ei 
ole  mistä  elää,  sotaväki  ryöstää  kaiken,  minkä  päiväk- 
semme jaksamme  ruoaksi  saada. 

Miehet  rupesivat  sitten  tarkemmin  kuvaamaan  kan- 
san avutonta  tilaa.  Linnaleiriin  majoitetut  ratsumiehet 
eivät  välitä  mistään  heille  säädetyistä  mitoista  eikä  mää- 
ristä, vaan  ottavat  väkisin  kaikki,  mitä  taloista  irti 
saavat.  Ja  Hsää  ratsuväkeä  tulvii  myötään.  Kun  kan- 
salla ei  ole  itsellään  mistä  elää,  on  se  aivan  epätoivon 
partaalla, 

—  Ja  mitä  te  sitten  tahdotte?  kysyi  vihdoin  marski 
noita  kaikkia  valituksia  ääneti  ja  miettiväisnä  kuun- 
neltuaan. 

—  Että  linnaleiriä  helpotettaisiin,  että  vieras  sota- 
väki siirrettäisiin  pois. 

Klaus  Fleming,  jonka  kasvot  olivat  talonpoikain 
puhuessa  sulaneet  vähän  lempeämmiksi,  kävi  taas  anka- 
raksi ja  kovaksi. 

—  Se  pyyntönne  on  mahdoton,  ainakin  tällä  kertaa, 
kuningas  on  itse  käskenyt  kotiintuloonsa  asti  pitää  sota- 
väen Suomessa.  Mutta  hän  palaa  nyt  aivan  kohta  koti- 
maahansa, olen  juuri  lähdössä  häntä  noutamaan.  Ja  sil- 
loin hän  määrää  kaikki,  säätää,  miten  sotaväkikin  on 
sijoitettava. 

—  Vaan  mepä  tarvitseisimme  helpotusta  heti,  me 
emme   kestä   enää.     Siihen    kurki   kuolee,  kuin  suo  sulaa. 

Tuosta  rohkeudesta  marski  jo  närkästyi: 

—  Puhukaa  oudommille,  kuolematta  te  olette  kum- 
mempiakin kestäneet.  —  Vaan  vielä  heltyi  hänen  äänensä 
vähän  lempeämmäksi,  jatkaessaan  :  —  Tiedänhän  minä,  että 
tämä  rasitus  teitä  kovasti  painaa,  vaan  minkä  minä  sille 
teen.  Mihin  panen  tuon  sotaväen,  jota  taas  tarvitaan, 
kun  välirauha  Venäjän  kanssa  loppuu.  Teidän  täytyy 
kärsiä  vielä  vähän  aikaa,  muutamia  kuukausia,  muuta 
neuvoa  en  voi  teille  antaa.  Menkää,  lohduttakaa  naa- 
pureitanne  sillä  tiedolla,  että  kuningas  kohta  palaa 
maahansa. 

Masentuneina  ja  toivottomina  lähtivät  talonpojat, 
eikä  marskikaan  voinut  sitä  surkeilematta  katsella:  tuo 
lohdutus,  jonka  hän  oli  heille  antanut,  oU  sekin  niin  tuiki 
ontto.  Hän  käveU  rauhatonna  hetkisen  huoneessaan  itsek- 
seen puhisten  ja  kiukutellen. 

—  Sotaväkeä  ei  voi  hajoittaa,  me  tarvitsemme  sen 
täällä,  sillä  se  on  meidän  voimamme.  Kansan  täytyy 
kärsiä.  —  Vai  pitäisi  meidän  lähettää  Ruotsiin  sotavä- 
kemme,  kylläpä  silloin  olisi  herttualla  valta  komennella  sekä 
meitä  että  kuningasta!  Ehei,  kansan  täytyy  kärsiä,  sitä 
on  pakotettava  siihen. 

Tuokion  niin  itsekseen  tarinoituaan  ryhtyi  marski 
taas  jatkamaan  kirjeensä  sanelua.  Vaan  kauan  ei  hän 
ollut  saanut  tätä  työtä  tehdä,  kun  Eenokki  taas  pisti  pör- 
röisen päänsä  sisään  ovesta. 

—  Joko  taas,  sinä  vanha  konna!  huudahti  Klaus 
kiivastuneena.  —  Kuka  lurjus  siellä  uskaltaa  häiritä  meitä? 

—  Se  on  eräs  pappi. 

—  Pappi!  Lähetä  pappi  aUmmaisen  hei — tiin,  meillä 
ei  ole  hänen  kanssaan  aikaa  tarinoida. 

Eenokki  peräysi  juhlallisesti  ikäänkuin  sanain  mu- 
kaan täyttämään  herransa  käskyä,  vaan  sillävälin  ennätti 
jo  pappi  oven  raosta  luiskahtaa  sisälle  ja  alkoi  kohta 
surkealla  ja  liukkaalla  äänellä  ruikuttaa  niin  vikkelästi,  ettei 
siihen  toinen  ehtinyt  saada  sanaakaan  rakoon: 

—  Suomen  kirkon  seurakunnissa  vallitsee  sekasorto 
ja  epävarmuus  ja  me  papit  emme  tiedä,  mitä  me  kan- 
salle opettaisimme.  Meidän  korkeaarvoinen  piispamme 
Ericus  Erici  on  käskenyt  meidän  Lutheruksen  opin  mu- 
kaan poistaa  kaikki  paavilaiset  kuvat  ja  menot  kirkois- 
tamme, mutta  nyt  liikkuu  seurakunnissamme  miehiä, 
omankin  maan  poikia,  jotka  tahtovat  tuoda  kaikki  roo- 
malaiset kuvat  ja  väärät  liturgiiat  takasin  kirkkoihimme, 
ja  sanovat  teidän   armonne   sen   sallivan.     Ja  kansa  itse 

suosii  noita  paavilaisia  menoja,  teidän  armonne,  ja  Ruot- 
sista meille  lähetetään  Upsalan  kokouksen  päätökset  alle- 
kirjoitettaviksi.    Mitä  pitää  meidän  tekemän? 

Marski  oli  kärsivällisyydellä,  jota  Gröning  ja  Anna 
suuresti  ihmettelivät,  kuunnellut  tätä  sanatulvaa,  mutta 
nyt  se  kärsivällisyys  jo  olikin  lopussa  ja  hän  pani  jyrkän 
sulun  tuolle  tulvalle. 

—  Jo  riittää,  jo  riittää,  jo  tuhattulmimainen  riittää- 
kin! No  kanan  villat!  Pitäisikö  meidän  tässä  vielä  puut- 
tua neuvomaan,  mitä  kuvia  te  saatte  pitää  kirkoissanne 
ja  mitä  ette.  Jos  ette  siitä  muuten  pääse  selville,  kanta- 
kaa aina  joka  toiseksi  pyhäksi  kuvat  kirkosta  ulos  ja 
joka  toiseksi  taas  sisään.  Ja  minun  puolestani  saarnat- 
kaa mitä  oppia  tahdotte.  Saksan  tai  Rooman,  sama  se, 
mutta  niihin  elkää  koskeko,  jotka  toista  saarnaavat,  sen 
minä  vaadin. 

—  Mutta  siitä  syntyy  omientuntojen  ristiriita. 

—  Ei  sanaakaan  enää  !  Opettakaa  kuvilla  taikka 
kuvitta,  mutta  jättäkää  omattunnot  rauhaan!     Menkää! 

Eenokki  autteli  vähän  pappia,  joka  vieläkin  vitkas- 
teli ja  marski  jäi  taas  tapansa  mukaan  hetkeksi  itsek- 
seen porisemaan : 

—  Papitkin  tässä!  Itse  eivät  tiedä  tämäntaivaallista 
erotusta  tämän  taikka  tuon  opin  välillä,  vaan  heitä  Ruot- 
sista lusikalla  syötetään,  heitä  ärsytetään  ja  heidän  kaut- 
taan kansaa  meitä  vastaan.  Mutta  vielä  minä  niille  litur- 
giiat  laitan  .  ,  .  Niin,  mihin  me  jäimmekään  tässä  kirjoi- 
tuksessamme, Kaspar  Gröning? 


—  95  - 

Taas  jatkettiin  kirjettä  kotvanen  aikaa,  kunnes  oven 
takaa  jälleen  kuului  ääniä  ja  väittelyä.  Eenokki  ei  nähtä- 
västi tahtonut  laskea  sisään  uusia  pyrkijöitä.  Vaan  nuo 
äänet  kiusasivat  marskia,  hän  tyrkkäsi  oven  auki  ja  huusi: 

—  Ketä  siellä  taas  on? 

—  Pohjolaisia  valittamassa  samasta  asiasta  kuin 
äsken  savolaiset,  selitti  Eenokki.  Vaan  yksi  miehistä, 
joita  hän  hääteU  ulos,  huusi  ääneensä: 

—  Meidän  kuninkaan  turvaamia  oikeuksia  loukataan, 
kun  laitetaan  majotusväkeä  Pohjanmaalle. 

Marski  oli  nyt  kiukusta  kiivaana: 

—  Vai  valittamassa  taas  tekin  Pohjanmaan  miehet, 
Pohjanmaan,  jota  aina  on  lellitellen  kohdeltu  ja  jolle  aina 
on  erityisiä  vapauksia  muiden  rinnalla  suotu!  Ja  aina  te 
kumminkin  olette  kärkkäimpiä  juoksemaan  vaHtusretkillä. 
Mutta  nyt  se  laupeus  onkin  jo  lopussa;  viisisataa  ratsu- 
miestä lisää  minä  teille  lähetän,  sen  te  tarvitsette,  sillä 
te  olette  paljo  helpommalla  kuin  rnuut  ja  teidän  niskanne 
ovat  liian  jäykät.  Juoskaa  sitten  taas  ruikuttamaan  hert- 
tualle Ruotsiin! 

Marski  löi  äkäsesti  oven  kiinni  ja  ryhtyi  heti  taas 
sanelemaan  kirjettä.  Nyt  se  olikin  käsillä  viimeinen  kirje, 
kirje  Kaarlo-herttualle,  äkänen  ja  pureva  vastaus  tämän 
vihaseen  kirjeeseen.  Marski  saneli  vielä  loppulauseen  ja 
otti  itse  kynän  allekirjoittaakseen  ja  sinetillään  varustaak- 
seen kirjeen. 

—  Kutsukaa  sisälle  herttuan  lähettiläs! 

Anna  säpsähti  ja  painoi  päänsä  papereihinsa,  sillä- 
välin kuin  Hieronymo  tuotiin  sisälle.     Marski  katseli  het- 

kisen  äänettömänä  nuorta  lähettilästä.  Tämä  teki  häneen 
sen  vaikutuksen,  että  siinä  on  liukas  ja  epäiltävä  mies, 
joka  tietää  asioita  enemmän  kuin  tavalliset  pikaratsasta- 
jat,  ehkä  liiankin  paljo.  Marski  tuli  ajatelleeksi  niitä 
kiihottajia,  joita  laivastossa  oli  liikkunut  ja  sitä  vankia, 
jonka  oli  täältä  yön  aikana  kerrottu  karanneen,  —  kunhan 
ei  tällä  veitikalla  oUsi  osaa  noissa  elkeissä. 

—  Mitä  tehtäviä  on  herttua  määrännyt  sinun  Suo- 
messa suorittamaan?  kysyi  hän  kylmästi  Hieronymolta, 

—  Viemään  kirjeen  teidän  armollenne  ja  tuomaan 
vastauksen  takasin. 

—  Eikä  mitään  muuta?  Etkö  tunne  niitä  miehiä, 
jotka  ovat  laivaväkeämme  olleet  yllyttämässä  kapinaan? 
Etkö  sattumalta  tiedä,  millä  tavalla  meidän  huovien  van- 
gitsema maankulkija  on  yön  aikaan  päässyt  pakenemaan 
lukitusta  aitasta,  etkä  mihinkä  hän  on  joutunut? 

Veitikka  kimalsi  nuoren  lähettilään  silmässä;  hän 
tiesi  tosin  »sattumalta»  vähän  tuosta  karanneesta  van- 
gista ja  arvasi  loput  ja  hänen  kieltään  kutkutti  tehdäk- 
seen jurosta  marskista  vähän  pilkkaa.  Vaan  hän  kat- 
sahti samassa  Annaan  ja  vaikeni,  puistellen  vain  päätään. 
Marskista  tuossa  kumminkin  oli  jotakin  epäilyttävää  ja 
hän  lausui  ankarasti: 

—  Te  herttuan  kätyrit  vehkeilette  ja  kiihotatte  täällä 
ymmärtämätöntä  kansaa  laillista  esivaltaa  vastaan,  — 
kuka  siitä  sitten  vastaa,  jos  onnettomuus  tapahtuu.  — 
Tuossa,  vie  tämä  vastaus  herrallesi.  Mutta  jos  sinut 
tavataan  tällä  puolen  meren  kansaa  tai  sotaväkeä  yllyt- 
tämässä, niin  muista,  että  nikamat  ovat  niskassasi  löyhät. 

Nuorukainen  kumarsi  ääneti  ja  kääntyi  poispäin, 
mutta  nurkkasilmällä  hän  heitti  vielä  pöydän  ääressä  pu- 
nehtivalle  tytölle  hymyilevät  hyvästit. 

Samassa  teki  marskikin  lähtöä  laivoihinsa.  Kansaa 
oli  runsaasti  keräytynyt  Vantaan  varrelle  katsomaan,  kun 
tämä  mahtava  ja  peljätty  mies  käveli  rantaan;  siellä  oli- 
vat nuo  kansan  lähettämät  valittajamiehetkin,  eivätkä  he 
leppein  silmin  Suomen  karhua  katselleet.  Vaan  otsa 
pystössä,  vartalo  suorana,  päätään  pitempänä  kaikkea 
muuta  kansaa  käveli  marski  väkijoukon  lävitse  venheel- 
leen, joka  odotti  putouksen  alla,  viedäkseen  matkustajat 
ulompana  satamassa  oleviin  laivoihin,  jotka  jo  levotto- 
mina puUistivat  purjeitaan.  Ennen  pitkään  niistä  ankkurit 
nostettiin  ja  laivat  lähtivät  soljumaan  aavalle  merelle. 

Johtajalaivan  kannella  seisoi  Anna  Fleming  kauan 
katsellen  rannalle,  josta  väkijoukko  jo  oH  harvennut  ja 
huvennut.  Vaan  vielä  viipyi  siellä  törmällä  eräs  nuoru- 
kainen, joka  aina  toisinaan  heilautti  sulkaniekkahattua. 
Ja  tyttö  laivan  kannelta  vastasi  varkain  viuhkaansa  hei- 
lauttamalla. Ehna  Fincke,  joka  seisoi  taaempana  maston 
luona,  huomasi  sen  kyllä,  vaan  ei  siitä  huolinut,  hänellä 
oli  omia  mietteitään  kyllältä.  Vasta  kun  manner  katosi 
saarien  suojaan  ja  Helsingin  pienen  kirkon  tornikin  häipyi 
näkymättömiin,  astui  hän  orpanansa  luo  ja  virkkoi: 

—  Sinnekö  jäi  Flemingin  Annan  ihanne?  Vai  lie- 
kin se  vain  hetken  unelma:  aateliton,  aseeton,  outo  muu- 
kalainen! 

—  Ei  ole  hetken  unelma,  vastasi  Anna  melkein  louk- 
kautuneena.  —  Mitä  minä  aateHsista  ja  aseista,  niitä  olen 

Anna  Flemiii".  7 


-  98  - 

tavannut  usein  ja  kyllältä;  minä  janoon  tunnetta  ja  läm- 
pöä ja  onnea,  ja  sen  olen  tavannut  vasta  nyt. 

Tuota  Elina  tuskin  kuunteli,  hänen  ajatuksensa  kul- 
kivat omaa  uraansa  ja  hän  virkkoi: 

—  Niin,  Anna,  olet  oikeassa,  —  raivatkaamme  onni 
itsellemme  kukin  omalla  tahollamme.  Katsos  tuota  venhettä 
tuossa,  taikka  tuota  etäisempää  purjetta,  joka  pyrkii  Vi- 
ron rannalle.  Kenties  jommassakummassa  niistä  mat- 
kustaa minun  »suuri  salaisuuteni»  tuntematonna,  piilotet- 
tuna, syrjäytettynä  ja  halveksittuna.  Vaan  minä  paljastan 
kerran  maailmalle  sen  salaisuuden,  minä  nostan  sen  kun- 
niaan ja  korkeuteen  ja  voitan  päämääräni.  Sillä  minäkin 
luotan  onneeni. 

—  Ja  tuon  »suuren  salaisuutesi»,  joko  nyt  sen  mulle 
uskallat  ilmaista? 

—  Sulle  uskallan,  muille  en.  —  Elina  oikasihe  suo- 
raksi ja  virkkoi  juhlallisesti:  —  Se  on  Kustaa  Eerikin- 
poika Vaasa. 

—  Nuorukainen,  joka  oli   vankina  kievarin  aitassa? 

—  Se  oli  kuninkaaksi  syntynyt  nuorukainen,  Eerik 
XIVrnen  ja  hänen  kruununsa  laillinen  perillinen,  Vaasa- 
suvun  päämies.  Ruotsin  toivo. 

—  Onneton  prinssi!     Mistä  sinä  tunsit  hänet? 

—  Tuosta. 

Elina  veti  poveltaan  pienen  luuhun  piirretyn  muoto- 
kuvan, joka  silkkirihmasta  riippui  hänen  kaulassaan.  Se  oli 
nuorukaisen  kuva,  muutamia  vuosia  nuoremman  näköisen 
kuin  tuo  väsynyt  mies,  jonka  Anna  oli  aitassa  nähnyt 
istuvan  nelikon  pohjalla  hinkaloon  nojaten,  vaan  silmistä 


—  99  — 

ja  kasvojen  piirteistä  saattoi  siltä  erehtymättä  tuntea  mie- 
hen samaksi. 

—  Sinä  sait  tuon  kuvan  Vääksyssä? 

—  Ruotsin  entiseltä  kuningattarelta. 

Ja  siinä  laivan  kannella,  istuen  vierekkäin  laivatykin 
jalustalla,  kertoi  Elina,  hienon  maatuulen  kulettaessa 
laivaa  länteen  päin,  orpanalleen  kuiskien  sen  »suuren  sa- 
laisuuden», joka  viime  päivinä  oli  niin  kokonaan  hänen 
mielensä  täyttänyt  ja,  kuten  hän  sanoi,  muuttunut  hänen 
elämänsä  päämääräksi. 

Huomatessaan  Vääksyssä  Elinan  erityisellä  myötä- 
tuntoisuudella  seuraavan  hänen  onnettoman  poikansa  koh- 
taloa, oli  Liuksialan  emännässä,  Kaarina  Maununtyttäressä, 
herännyt  halu  hänen  kauttaan  lähettää  viestin  pojalleen, 
jonka  hän  tiesi  samana  kevännä  tulleen  Saksasta  Viroon 
ja  sieltä  Suomenlahden  yli  Porvoon  tienoille.  Jo  pari 
vuotta  aikasemmin  oli  Kaarina  pyytänyt  Juhana-kunin- 
kaalta lupaa  pojalleen,  joka  kiihkeästi  ikävöitsi  äitiään 
tervehtimään,  tulla  Suomeen,  vaan  kuningas  oli  silloin 
jyrkästi  kieltänyt.  Valepuvussakaan  ei  Kustaa  siitä  syystä 
uskaltanut  lähteä  Liuksialaan  asti,  vaan  toivoi  äitinsä  tu- 
levan tapaamaan  häntä  Porvoon  tienoille;  kirjoittaessaan 
äidilleen  siitä  Virosta  oli  hän  ehdottanut  Löfkosken  kar- 
tanon Porneesin  pitäjässä  yhtymäpaikaksi.  Vaan  Kaa- 
rina ei,  poikansa  henkeä  ja  vapautta  peljäten,  uskaltanut 
tälle  retkelle  lähteä;  hän  tiesi,  että  häntä  pidettiin  tar- 
koin silmällä  ja  varsinkin  Vääksyn  häissä  oli  hän  huo- 
mannut Klaus  Flemingin,  joka  oli  Juhana-kuninkaan  suvun 
uskollinen  puoltaja,  epäluulolla  varovan  kaikellaisia  vehkeitä 


—    100   — 

Eerikin  perillisten  ja  ystäväin  taholta.  Nyt  matkusti  tuo 
ankara  marski  huoveineen  juuri  samoille  seuduille,  jossa 
hänen  onneton  poikansa  piiloili,  —  häntä  piti  siis  varot- 
taa, vaan  Kaarina-rouvalla  ei  ollut  luotettavaa,  kielentai- 
toista miestä  lähettää  tälle  matkalle,  —  Kustaa  Eerikin- 
poika oli  jesuiittikoulussa  oppinut  kuutta  kieltä,  vaan 
unhottanut  kotikielensä,  ruotsin  ja  suomen.  Silloin  tur- 
vautui hän  Elinaan,  jonka  isän  koti,  Peipotin  kartano,  oli 
juuri  niillä  tienoin.  Pikemmin  kuin  luulikaan,  oli  Elina  nyt 
ollut  tilaisuudessa  tapaamaan  valepukuisen  prinssinsä  ja 
pelastamaan  hänet  joutumasta  Flemingin  vangiksi. 

—  Mitä  luulisit  tapahtuneen,  jos  sinä  et  ajoissa  olisi 
häntä  tavannut?  kysyi  Anna. 

—  Hän  olisi  kai  saanut  kuolla  tyrmään  kuten  hänen 
isänsäkin.  Vaan  minun  täytyy  tavata  hänet  vieläkin,  mi- 
nun täytyy  antaa  hänelle  elämän  rohkeutta,  sillä  sitä  hä- 
neltä puuttuu,  sen  ovat  tahallaan  häneltä  riistäneet. 

Ja  Elina  kertoi  vielä,  kerran  alkuun  päästyään,  ser- 
kulleen piirteitä  onnettoman  kuninkaanpojan  elämänvai- 
heista, joista  oli  hänen  äidiltään  kuullut.  Kaksikymmentä 
vuotta  sitten  oli  pieni  Kustaa  määrätty  katoamaan  ihmis- 
ten ilmoilta,  mutta  helläsydämminen  aatelismies,  kreivi 
Eerik  Sparre,  jonka  hoidossa  hän  silloin  oli,  pelasti  hä- 
net varkain  ja  omalla  uhallaan  Saksaan,  jossa  poika  pan- 
tiin jesuiittikouluun.  Varattomana  jätettiin  hän  sinne  oman 
onnensa  nojaan  ja  kuninkaanpoika  sai  kouluaikanaan  hen- 
kensä pitimeksi  öisin  harjata  matkustajain  kenkiä  ja  ruok- 
kia heidän  hevosiaan.  Luostarissa  ollessaan  harjaantui 
hän  jo   myöskin   alkkemiaan,  tuohon  aikansa  suosittuun, 

salaperäiseen  tieteeseen,  ja  se  oli  hänen  suurin  onnetto- 
muutensa, koska  hän  oli  tähdistä  lukevinaan  ilottoman  ja 
maineettoman  kohtalonsa  ja  senvuoksi  menetti  kaiken 
luottamuksensa  elämäänsä  ja  onneensa  ja  lankesi  synk- 
kään alakuloisuuteen,  joka  jo  oli  muuttunut  hänen  luon- 
teensa pääpiirteeksi.  MieUpiteiltään  hän  oli  ankara  katooli- 
nen,  tavoiltaan  puhdas,  mutta  häneltä  puuttui  yritteliäisyyttä 
ja  uskallusta.  Hänen  tarkotuksensa  oli  ollut  saada  joku 
hengellinen  virka  jossakin  katoolisessa  maassa  ja  sitä 
varten  oli  hän  kuusi  vuotta  sitten  käynyt  toivioretkeilijän 
puvussa  Roomassa.  JesuiittakoUeegion  suurmestari  Clau- 
dius Aqvaviva  olisikin  hänelle  sellaisen  viran  antanut, 
vaan  Ruotsin  kuninkaan  Juhanan  kiellon  vuoksi  ei  hän 
uskaltanut  ja  Ruotsin  lähettilään  vaatimuksesta  karkotet- 
tiin Kustaa  Eerikinpoika  pois  koko  Roomasta.  Kerjä- 
läisen puvussa  oli  hän  seuraavana  vuonna  saapuvilla,  kun 
hänen  serkkuaan  Sigismundoa,  Puolan  kuninkaaksi  valit- 
tuna, juhlallisesti  vastaanotettiin  Krakovaan.  Hänen  sisa- 
rensa Sigrid  Vaasa,  joka  prinsessa  Annan  hovinaisena  oli 
juhlallisuuksissa  saapuvilla,  tunsi  hänet  silloin  ja  toimitti 
hänelle  Sigismundolta  rahoja  ja  vaatteita.  Sen  jälkeen 
eli  Kustaa  muutamia  vuosia  itävallan  keisarin  Rudolfin 
vieraana,  joka  myös  oli  taipuvainen  alkkemismiin.  Mutta 
sitten  valtasi  hänet  voittamaton  halu  tavata  äitiään.  Tur- 
haan koetettuaan  luvallisilla  keinoilla  päästä  tämän  luo 
oli  hän  nyt  koettanut  sitä  varkain,  mutta  nytkin  — 
turhaan. 

Elina  vaikeni.     Hän   oli  puhunut  itsensä  aivan  läm- 
pimäksi,   niin    syvästi    oli    hän   kiintynyt   tähän   »suureen 

salaisuuteensa'-.     Hän  huoahti  kerran,  vaan  virkkoi  sitten 
toivehikkaasti  ja  päättävästi: 

—  Vaan  tuon  synkän  katseen  pitää  vielä  kirkastua 
ja  nuo  väsyneet  piirteet  elpyvät,  sinä  saat  sen  nähdä, 
Anna! 

Anna,  joka  oli  ääneti  kuunnellut  serkkuaan,  katsel- 
len alas  meren  loivasti  loiskivaan  aallokkoon^  nosti  nyt 
päänsä  ja  virkkoi: 

—  Toivon  luottamuksesi  kestävän,  toivon  onnistu- 
vasi. Se  on  suuri  tehtävä  ja  kaunis  ja  sinulle  se  sopii. 
Mutta  jos  onnistutkin,  en  koskaan  sinun  unelmaasi  ka- 
dehdi, enkä  tahtoisi  vaihtaa  omaani  siihen. 

—  Me  emme  toisiamme  kadehdi  emmekä  vastusta. 
Vääksyssä  tekemämme  liitto  on  luja. 

—  Luja,  luja. 

Laivat  olivat  jo  ehtineet  ohi  puolen  matkan,  Pork- 
kalan kalliosärkät  kuumottivat  jo  edestäpäin  ja  ne  suuret 
purjeet,  jotka  sieltä  täältä  näkyivät  Porkkalan  selältä, 
olivat  Flemingin  komennossa  olevan  Suomen  laivaston 
purjeita. 

,, Tyttö  on   minun." 

Suurin  osa  Suomen  aatelistoa  vietti  syksyn  ja  tal- 
ven 1593—94  Ruotsissa,  jonne  kuningas  Sigismund,  Fle- 
mingin laivastollaan  saattamana,  vihdoinkin  syyskuussa 
oli  saapunut  vastaanottamaan  perintövaltakuntansa  kruu- 
nua. Olipa  Klaus  Fleming  erityisesti  kehottanutkin  Suo- 
men aatelisia  perheineen  saapumaan  »juhlapukimissa  ja 
muuten  juhlavarusteissa«  näihin  moninkertaisiin  juhlalli- 
suuksiin, —  samoihin  aikoihin  olivat  näet  Upsalassa, 
vanhassa  kuningaskaupungissa,  vietettävät  Juhana-vaina- 
jan viralliset  hautajaiset  ja  Sigismundon  kruunajaiset.  Ja 
omastakin  halustaan  pyrkivät  toki  monet  tähän  aikaan 
olemaan  läsnä  niissä  tapauksissa,  joiden  kautta  niin  tär- 
keitä maata,  sen  hallintoa  ja  uskontoa  koskevia  asioita 
oli  ratkaistava;  olihan  sitäpaitse  hyvä  pysyä  nuoren  hal- 
litsijan muistossa,  aina  joku  virka,  läänitys  tai  muu  lahja 
saattoi  juhlan  yhteydessä  tipahtaa  hallitsijan  armosta  saa- 
puvilla olevalle. 

Moni  oli  ehkä  odottanut  myöskin  iloista  hovielämää 
ja  rattoisaa  seurustelua  nuoren  hallitsijaparin  ympärillä, 
vaan  siinä  oli  kumminkin  kerrassaan  petytty.  Raskas 
mieliala  oli  koko  syksyn  vallinnut  Tukholmassa,  epäluuloja, 
epävarmuutta  ja  levottomuutta  oli  kestänyt  lakkaamatta  ja 
valtiolliset  ja  uskonnolliset  puolueet  olivat  käyneet  arve- 
luttavan kireiksi  ja  vihasiksi.  Valtiolliset  ja  uskonnolliset 
puoluekysymykset,  kuninkaan  ja  herttuan  puolueet,  ka- 
tooliset  ja  protestanttiset  puolueet,  riehuivat  aateliston 
keskuudessa  ja  olivat  jo  kiihottavina  tunkeutuneet  porva- 
ristoon, sotaväkeen  ja  talonpoikiinkin  ja  kun  näitä  arvos- 
telukyvyttömiä  ihmisiä  eri  tahoilta  koetettiin  imarrella  ja 
houkutella,  törmäsivät  erisuuntaiset  joukot  usein  vastak- 
kain; tapahtui  tappeluita,  katukahakoita  ja  öisiä  rauhatto- 
muuksia. Olipa  vaarallista  johtavain  miesten  ja  heidän 
perheiden  liikkua  Tukholman  kaduillakin,  sillä  kansan 
suosio  ja  epäsuosio  vaihteli  tiheämmin  kuin  tuuli  suun- 
taansa. 

Tämä  yleinen  epävarmuus  virisi  ylhäältä  päin  ja  ke- 
hittyi alaspäin.  Hallitsija  oli  päätöksissään  häilyvä  ja 
muutteleva  eikä  voitu  luottaa  mihinkään  hänen  lupauk- 
siinsa. Samoin  eivät  alamaiset  luottaneet  toisiinsakaan, 
kukaan  ei  uskonut  toistaan,  tuskin  parasta  ystäväänsä ;  ei 
milloinkaan  tietty  missä  oltiin  ja  minnepäin  olot  oHvat 
kehittymässä,  —  mieHala  oU  sietämättömän  painostava. 
Muutamat  Suomen  herrat  olivat  siitä  syystä  jo  syksyllä 
avoveden  aikaan  lähteneet  pois  koko  juhlapaikoilta  taikka 
lähettäneet   ainakin   perheensä  kaukaisten  kotien  turvaan. 

Yleinen  kiukku  oli  kääntynyt  kuninkaan  lähimpiä 
neuvonantajia  kohtaan,  joita  syytettiin  näistä  alituisista 
vehkeilyistä  ja  juonista,  ja  Klaus  Fleming,  joka  tiettä- 
västi oli  vaikuttavin  mies  kuninkaan  yksityisissä  neu- 
votteluissa, oli  vihamiestensä  värittelyjen  avulla  varsinkin 
joutunut  yleisen  mielipiteen  vesikiveksi.  Hänen  sanottiin 
kannattavan,  jopa  kiihottavan,  kuninkaan  paavilaisia  py- 
rintöjä ja  yleensä,  maan  eduista  välittämättä,  tahtovan 
ajaa  yksityisiä  harrastuksiaan  ja  etujaan;  ja  varsinkin  sen 
jälkeen  kuin  Kaarlo-herttua,  johon  kansa  luotti,  oli  jou- 
lun alla  vehkeisiin  kyllästyneenä  vetäytynyt  pääkaupun- 
gista herttuakuntaansa,  oli  mieliala  Klaus-herraa  vastaan 
vihanen.  Kun  marski  sotavoimalla  esiintyi  hillitsemässä 
katukahakoita,  kun  hän  toimitteli  kuninkaaUisia  julistuksia 
kansalle  taikka  muissa  virkatoimissa  liikkui,  huudettiin 
hänelle  haukkumasanoja  vasten  silmiä.  Hän  oli  tosiaan- 
kin näihin  aikoihin  vihatuin  mies  valtakunnassa  ja  hän 
tiesi  sen  itse. 

Mutta  tuo  tieto  ei  olisi  paljokaan  lamauttanut  rauta- 
sen  marskin  mieltä,  ellei  olisi  ollut  olemassa  vielä  toinen 
seikka,  mikä  teki  hänen  asemansa  hänelle  itselleen  sietä- 
mättömäksi. Se  hänet  pani  raivostumaan  ja  synkeästi 
itsekseen  kiroilemaan  eräänäkin  pakkaspäivänä  uudella- 
vuodella  1594,  astuessaan  alas  Tukholman  Hnnasta  ja 
ajaessaan  huovijoukon  saattamana  asuntoonsa  saarikau- 
pungin  etelärannalle. 

—  Niin,  tietääpä  sen  mitä  siitä  voisi  syntyä,  jutteli 
hän  puoliääneen,  —  kun  mies  on  akka  ja  nahjus  akaksi- 
kin.    Ei   jaksa   pitää   yhtä   päätöstä   kahta   päivää,  vaan 

peruuttaa  ja  peruuttaa  ja  taas  peruuttaa.  Ja  tästä  kai- 
kesta huutaa  kansa  minua  valtakunnan  petturiksi.  Sama 
se!  Vaan  kun  minut  vielä  pakotetaan  liehakoimaan  ja 
pyytämään  anteeksi,  niin  —  hyi  hitto! 

Marski  siirrähteH  suuttuneena  reessään. 

—  Mutta  mitäs  tuo  taas  on,  huusi  hän  äkkiä  kovem- 
malla äänellä  ajajalleen,  kun  reki  ehti  torin  laitaan  ja  siellä 
väkitungos  näytti  sulkevan  tien.  Sieltä  kuului  huutoja  ja 
tappelua,  kadun  viereiset  portit  ja  myymälät  suljettiin  kii- 
reesti, akkoja  juoksi  hiukset  hajallaan  marskin  rekeä  vastaan 
huutaen  »verta«  ja  »murhaa«!    Klaus  pysäytti  hevosensa. 

—  Mikä  perhana  siellä  on? 

—  Se  kuuluu  olevan  jatkoa  tuosta  toisöisestä  mete- 
listä, ilmoitti  eräs  marskia  seuraavista  huoveista,  joka 
muutamalla  portilla  oU  puhutellut  porvareita.  —  Paavi- 
laiset tahtoivat  juhlasaatossa  viedä  silloin  tapetun  pa- 
pin vihitylle  hautausmaalle,  vaan  kansa  on  noussut  sitä 
estämään. 

—  Kyllä  minä  näytän  niille  molemmille  vihityt  pai- 
kat!    Ajetaan  ratsuväen  luo. 

Koko  viikon  oli  Tukholmassa  taas  ollut  melskeitä 
ja  levottomuutta  ja  riita  eri  uskontojen  välillä,  joka  näi- 
hin aikoihin  niin  tulisesti  mieliä  kiihotti,  oli  siihen  taas 
syynä.  Sigismundon  mukanaan  tuomat  johtavat  katooli- 
set,  kuten  paavin  lähettiläs  Malaspina,  eivät  Tukhol- 
massa uskaltaneet  saarnata  katoolista  oppia  muualla  kuin 
linnankirkossa  ja  Katariina  Jagellottaren  kappelissa,  vaan 
silloin  tällöin  esiintyi  kuitenkin  joitakin  nuorempia,  in- 
toilevia katoolisia  pappeja,  jotka  ikäänkuin  uhalla  käytti- 

vät  kuninkaan  Tukholmassa-oloa  hyväkseen  taas  levit- 
tääkseen  Ruotsissa  paavilaista  oppia,  vaikka  sillä  vain 
ärsyttivät  kansaa.  Niin  oli  äskenkin  eräs  Justus- niminen 
pappi  Ritariholman  kirkossa  todistellut  Luteruksen  op- 
pia harhaopiksi.  Tukholman  luterilainen  pappi,  intohi- 
moinen Eerik  Schepperus,  piti  sen  johdosta  sarjan  vasta- 
saarnoja.  Tässä  riidassa  ei  suinkaan  mahtisanoja  sääs- 
tetty vastapuolueen  maalaamiseksi  ja  kansan  kiihkon  yl- 
lyttimeksi.  Katooliset,  joita  Tukholmassa  oli,  paitsi  ku- 
ninkaan ulkomaista  seuruetta,  vielä  paljo  ruotsalaisiakin, 
suuttuivat  niin  pappi  Schepperuksen  haukkumisista,  että 
kerran  kirkossa  tekivät  väkirynnäkön  ja  kiskoivat  hänet 
saarnastuolista  alas.  Tämä  oli  luterilaisista  tietysti  ääre- 
tön häväistys,  rikos,  kansa  nousi  ilmi  kapinaan,  eikä  ka- 
toolisten  ollut  enää  ollenkaan  liikkumista  kaduilla.  Hei- 
dän papit  ja  jesuiitat  varsinkaan  eivät  uskaltaneet  näyt- 
täytyä kansalle,  joka  olisi  repinyt  heidät  palasiksi.  Yleistä 
kurittomuutta  käytti  roistoväki  hyväkseen  panemalla  toi- 
meen aiheettomiakin  katukahakoita,  sekasorron  aikana 
ryöstääkseen  porvarien  myymälöitä.  Ja  tämän  kaiken 
kestäessä  kuningas,  uskaltamatta  antaa  ankaraa  järjestys- 
käskyä,  lymyili  linnassaan  puolalaisen  vartioväkensä  tur- 
vissa ja  harjoitti  siellä  kaikenmoisia  katoolisia  temppuja, 
pesi  m.  m.  eräänä  päivänä  I2:den  palvelijansa  jalat,  — 
hyi  hitto,  kuinka  Fleming  sydämmessään  halveksi  tuol- 
laista kyvyttömyyttä! 

Kuninkaan  omia  pappejakin  kiihtynyt  kansa  niin 
ahdisteh,  että  näiden  täytyi  valepuvussa  kulkea  linnaan- 
kin.   Niin  oh  sinne  pari  päivää  sitten  eräs  pappi  koettanut 

puikahtaa  hovisoittokunnan  joukossa  soittajan  pukuun 
puettuna.  Vaan  hänet  tunnettiin,  hurjistunut  kansa  pal- 
jasti valepukuisen  papin  ja  siitä  syntyneessä  metelissä  sai 
tuo  pappi  surmansa.  Nyt  vaativat  katooliset  toki  jota- 
kin toimenpidettä  kuninkaan  puolelta,  vaan  ei  mitään 
kuulunut.  Mielenosoitukseksi  panivat  silloin  kaikki  kau- 
pungissa olleet  Paavilaiset  toimeen  saattokulkueen  kau- 
pungin kaduilla  viedessään  murhattua  pappia  hautaan. 
Protestanttinen  väestö  piti  tätä  tietysti  ärsytyksenä  ja 
taas  syntyi  uusi  kahakka,  jonka  alkua  Tukholman  torilla 
Fleming  nyt  reestään  oli  nähnyt.  Saattokulkueessa  ole- 
vat aseeUiset  vetivät  miekkansa  ja  porvarit  juoksivat  ko- 
tiinsa hakemaan  aseita.  Ilmi  tappelu  oli  kohta  valmis. 
—  Vaan  vielä  sinne  kerkeän  minäkin,  tuumi  marski 
ajaessaan  ratsuväkensä  luo,  jota  hänellä  oli  kaupungin 
laidassa  varalla  kaikenmoisia  odottamattomia  tapauksia 
varten.  Heti  olivatkin  huovit  satulassa  ja  niiden  etupäässä 
karautti  nyt  Fleming  itse  puhdistamaan  katuja.  Niin  pro- 
testantit kuin  katoohset  saivat  rinnan  kiltisti  väistyä  ja 
hajaantua  ja  kun  torilla  ei  sittenkään  tahtonut  tulla  puh- 
dasta, komensi  Fleming  väkensä  hyökkäykseen.  Ei  armoa 
suotu  kummallekaan  puolelle,  porvareilta  riistettiin  aseet, 
katooliset  ruumissaattajat  saivat  laputtaa  jalkoihinsa  ja 
ennen  pitkää  oli  rauha  palautettu.  Ruumisreki  lähetet- 
tiin muutamain  huovien  seuraamana  kaikessa  siivoudessa 
hautuumaalle.  Vaan  kansan  viha  kääntyi  taas  Flemingiä 
kohtaan,  portinraoista  ja  ikkunoista  huudettiin  hänelle 
haukkumasanoja  ja  soimattiin  häntä  paavin  kätyriksi  ja 
isänmaan  petturiksi. 

—  Siitä  viisi,  tuumi  Fleming-,  ajaessaan  asuntoonsa. 
—  Mutta  tämmöisinään  eivät  olot  voi  kauan  jatkua,  tästä 
ei  tule  koskaan  mitään  selvyyttä.  Kun  ei  kuninkaaseen 
voi  luottaa,  täytynee  tässä  hieroa  sopua  herttuan  ja 
Hornin  kanssa,  vaikka  se  selitettäisiinkin  peräytymiseksi. 
Muuten  on  kapina  maassa  yleinen. 

Asuntoonsa  tultuaan  käski  marski  heti  panna  matka- 
reen  kuntoon  sekä  kutsui  Gröningin  puheilleen.  Hänen 
perheensä  ei  ollut  kotosalla,  se  oleskeli  Ebba-rouvan  sisa- 
ren, leskikuningatar  Katariinan  luona  Strömsholman  lin- 
nassa, jossa  tämä  Kustaa  Vaasan  kolmas  puoliso  piti 
leskihovia  ja  jonne  marski  itsekin  nyt  muutamiksi  päi- 
viksi lähti,  —  hän  ei  ollut  joulupyhiksikään  joutanut  sinne 
kuninkaan  luota. 

—  Sinun  täytyy  Gröning  seurata  minua  Strömshol- 
maan,  jonne  nyt  lähden  häärääpijäisiin,  virkkoi  marski 
kirjurilleen.  —  Meidän  täytyy  siellä  panna  kokoon  eräs 
sangen  vaikea  kirje,  arvaappas  kenelle? 

—  Luultavasti  Södermanlannin  herttualle. 

—  Niinkö  luulet?  Niin  arvelin  itsekin  ensin,  vaan 
annan  kumminkin  kuninkaan  itsensä  kirjoittaa  hänelle. 
Mutta  meidän  täytyy  kirjoittaa  ystävällinen  ja  kohte- 
lias kirje  Kaarlo  Hornille,  —  rakentaa  ystävyyttä  senkin 
kautta. 

—  Syntyyköhän  siitä  pysyvää  sopua? 

—  Niin,  epäilyttää  minuakin.  Vaan  tässä  ei  nyt 
muu  auta;  ellei  herttuaa  saada  lepytetyksi,  ei  tule  mitään 
hautajaisista  eikä  kruunajaisista  eikä  valtakunnan  hallin- 
nosta, ei  tule  tästä  muuta  kuin  yleinen  kapina.  Kuninkaalla 

ei  ole  tarmoa  käskeä,  hän  epäilee  ja  peräytyy  ehtimi- 
seen. Herttua  täytyy  siis  saada  suositetuksi  ja  saapumaan 
Upsalaan  ja  siihen  häntä  tuskin  kukaan  paremmin  voi 
taivuttaa  kuin  Horn. 

—  Niin,  vaan  .  .  . 

—  Vaan  mitä? 

—  Eiköhän  herttua  silloin  anasta  ohjaksia  yksin- 
omaa omiin  käsiinsä? 

Marski  istui  kotvasen  ääneti.  Tuo  kysymys  ei  näyt- 
tänyt olleen  hänelle  vieras,  hän  oli  sitä  ajatellut  paljokin. 
Hän  tarkasteli  kirjuriaan  kauan  ja  virkkoi  sitten  ver- 
kalleen: 

—  Se  on  luultavaa,  se  on  varmaakin.  Hän  anastaa 
vaikutusvallan,  pakottaa  veljensäpojan  itseään  tottelemaan, 
esiintyy  mahtavana  majordomuksena.  Me  kai  tulemme 
syrjäytetyiksi,  ainakin  joksikin  ajaksi,  eikä  herttua  tule 
sitä  tilaisuutta  laiminlyömään  kootakseen  vastaseksikin 
kaiken  vallan  Ruotsissa  omiin  käsiinsä  ja  masentaakseen 
meidät  Suomessakin.  Niin,  niin.  Jos  kuninkaalla  oUsi 
selkärankaa,  antaisimme  herttuan  paikata  mökönturkkia 
Söderköpingissä,  viettäisimme  kruunajaiset  ja  järjestäi- 
simme hallituksen.  Vaan  hän  ei  uskalla  . . ,  päättää  ja 
peräypi! 

Marski  mietti  taas  hetkisen  ja  jatkoi  sitten: 

—  Ja  meidän  on  suostuttava  peräytymiseen,  —  hert- 
tua saakoon  vallan  —  ajakseen.  Kauaksi  ei  hän  sitä  saa, 
siksi  häilyviä  ollaan  tuolla  kivilinnassa,  ettei  siellä  antau- 
duta täydellisesti  peräytymäänkään.  Kuinka  tahansa,  tällä 
hetkellä  on  herttua  lepytettävä  ja  Horn  myös. 

Klaus-herra  rupesi  pukeutumaan  matkapukuunsa  ja 
Gröning  riensi  niinikään  matkalle  varustautumaan.  Silloin 
tultiin  ilmoittamaan,  että  eräs  nuori  herra  pyrkii  sisälle. 
Kärsimätönnä  käski  Fleming  päästää  sisään  tuon  »nuli- 
kan» ja  jatkoi  yhä  matkapukuun  pukeutumistaan. 

Sisäänastuja  oli  nuori  Henrik  Horn.  Marski  katsoi 
pitkään  ja  aluksi  epäillen  nuorukaista,  joka  siinä  seisoi 
ujona  ja  osaamatta  heti  tehdä  selkoa  asiastaan.  Hänen 
ensi  ajatuksensa  oli,  että  tässä  on  joku  viekkaus  tekeillä, 
että  poika  kulkee  isänsä  ja  herttuan  asioilla.  Mutta  mitä 
varten  herttua  lähettäisi  hänen  luokseen  tuollaisen  puhu- 
mattoman penikan,  jos  vakavat  asiat  olisivat  kysymyk- 
sessä? Klaus- herra  ei  tullut  ajatelleeksi  Vääksyn  tapah- 
tumia, vaan  jo  nuorukaisen  ensimmäisistä,  katkonaisista 
selityksistä  pääsi  hän  jälille,  mistä  oli  kysymys. 

Henrik  Horn  kertoi  juurikaan  tulleensa  jäiden  yli 
Suomesta  kruunausjuhUin,  joihin  isänsä  oli  hänet  vaatinut. 
Vaan  isä  oli  tällä  hetkellä  Södermanlannissa,  herttuan 
luona,  hänellä,  Henrikillä,  oli  vähän  tuttavia  Tukholmassa. 

—  Ja  Vääksyssä  ollessamme  lupasin  käydä  Tuk- 
holmassa tervehtimässä  armollista  rouva  Ebbaa  ja  hänen 
perhettään,  joiden  seurassa  minulla  oU  onni  tehdä  niin 
hauska  ratsastusmatka. 

Ahaa!  ei  mitään  valtiollista,  poika  kulkee  ilmeisesti 
lemmentuumissa  isänsä  tietämättä,  päätteli  marski,  ja  se 
oli  hänestä  niin  hullunkurista,  että  häneltä  ensiksi  pääsi 
nauru,  vetäessään  siinä  poronnahkaisia  kallokkaita  jalkoi- 
hinsa. Mutta  sitten,  huomatessaan  pojan  käyvän  yhä 
enemmän  hämilleen,  herkesi  hän  melkein  ystävälliseksikin, 

kyseli  miten  jäät  kestävät  Ahvenanmeren  yli  ja  minkä- 
lainen sato  Suomessa  oli  viime  syksynä  saatu.  Jäät  oli- 
vat tällä  hetkellä  hyvät  meren  poikki,  kertoi  Horn.  Vaan 
sato  Suomessa  oli  tullut  huono,  enimmissä  osissa  maata 
täysi  kato.  Niin,  niin,  siitä  oli  marski  kuullut  kerrottavan, 
ajat  eivät  ole  siellä  iloiset. 

Sillävälin  oli  marski  jo  saanut  turkitkin  päälleen  ja 
seisattui  nyt,  vyötä  kiinnittäessään,  tutkivin  katsein  nuo- 
rukaisen eteen. 

—  Minun  on  nyt  lähdettävä  Strömsholmaan,  jossa 
rouvani  ja  perheeni  on,  joten  en  voi  pyytää  teitä  jäämään 
taloon.  Mutta  .  .  .  Hm,  te  olette  tullut  tervehtimään  mi- 
nua ja  perhettäni,  vaikka  tiedätte,  että  Hornein  ja  Fle- 
mingein  välit  eivät  ole  hyvät. 

—  Olen  uskaltanut,  rouvanne  lupaukseen  luottaen. 
Enkä  käsitä,  mikseivät  välit  voisi  vielä  muuttua  .  .  . 

—  Ja  ainakin  toisessa  polvessa  parata,  niin,  niin, 
tapahtuuhan  semmoista,  varsinkin  jos  on  pieni  lemmen- 
juttu  välissä.  Vaan  te  ette  ole  puhuneet  käynnistänne 
isällenne  mitään,  ettehän? 

—  En  ole  tavannut  häntä  pitkiin  aikoihin. 

—  No  hyvä.  Matkustakaa  te  isänne  luo  Söderman- 
läntiin  ja  kertokaa  hänelle  suoraan  käyneenne  täällä.  Ja 
jos  hän  teille  luvan  antaa,  niin  en  kiellä  minä  teitä  vas- 
takin käymästä  veljentytärtäni  tervehtimässä.  Hyvästi, 
nuori  mies. 

Henrik  Horn  punastui  ja  kalpeni,  kun  marski  noin 
suoraan  paljasti  hänen  asiansa.  Hän  näytti  vieläkin  tah- 
tovan jotakin   selittää,   vaan  silloin  oli  marski  jo  ulkona, 

istui  matkareessään,  johon  otti  Gröningin  viereensä  ja  ajaa 
karautti  nyt  aivan  tyheiden  katujen  lävitse  kaupungista 
alas  Mälarille,  jota  myöten  talvitie  vei  Strömsholman 
linnaan. 

Kustaa  Vaasa  oli  lähes  6o-vuotiaana  vielä  mennyt 
kolmannen  kerran  naimisiin,  ottanut  puolisokseen  nuoren 
neitosen  eräästä  maansa  vanhimmasta  ylimyssuvusta,  ja 
tämä  leskikuningatar  Katariina  Stenbock  eli  vielä  62  vuotta 
puolisonsa  vuonna  1560  tapahtuneen  kuoleman  jälkeen, 
nähden  monenlaisten  vaiheiden  ja  käänteiden  pilkkovan 
ja  taas  vahvistavan  puolisonsa  perustamaa  Vaasan  ku- 
ningassukua. Hän  ei  ollut  nyt  vielä  viidenkymmenen  ikäi- 
nen, pitäessään  talvisin  Strömsholmassa  —  kesät  vietti 
hän  Kastelholmassa,  Ahvenanmaalla,  joka  myös  oli  hä- 
nelle läänitetty  —  muhkeaa  hovia,  missä  ylhäisiä  vieraita, 
puolueisiin  ja  suuntiin  katsomatta,  usein  vieraili  hänen 
luonaan.  Tänä  uudenvuoden  aikana  oli  Strömsholmassa 
varsinkin  ollut  paljo  vieraita,  —  ohhan  siellä  kaikilla  ajan 
ja  arvon  mukaisilla  juhlallisuuksilla  vietetty  komeita  tu- 
paantulijaisia. 

Eräs  leskikuningattaren  suosikki.  Saksasta  syntype- 
räisin oleva,  vaan  parhaan  ikänsä  Ruotsissa  ja  Suomessa 
elänyt  ylhäinen  aatelismies,  Kristofter  Schenck,  oli  näet 
nyt  joulun  aikana  mennyt  naimisiin  valtioneuvoksen  Pie- 
tari Brahen  tyttären  Katariinan  kanssa  ja  upeat,  pitkäl- 
liset, loistavat  häät  oli  ensiksi  vietetty  Visingsborgissa, 
Brahen  sukutilalla,  ja  sieltä  oli  koko  komea  hääseu- 
rue siirtynyt  Strömsholman  linnaan,  jossa  Schenck  kor- 
kean  suosijansa   luona  asui  ja  jossa  leskikuningatar  vietti 

taloontulijaiset.  Vieraiden  joukossa  oli,  paitsi  lukuisasti 
Ruotsin  ja  Suomen  aatelisia,  virallisia  edustajia  myöskin 
itse  kuninkaan  ja  herttua  Kaarlon  puolesta,  jotka  eivät 
itse  olleet  voineet  häihin  saapua.  Tämä  avioliitto  oli  näet 
varsin  ylhäinen,  Schenck  oli  saksalaista  suuraatelia,  joka 
kehui  sukujuurensa  ulottuvan  aina  muinoisen  Rooman  yli- 
myssukuihin saakka,  ja  morsian  taas  Brahen  vanhaa, 
suurta,  kuulua  perettä. 

Näiden  häiden  »rääpiäisiin^>  nyt  marski  Tukholmasta 
matkusti,  lähinnä  kumminkin  tervehtimään  Strömsholmassa 
olevaa  perhettään. 

Kuten  muu  hääväki  oli  näet  Ebba-rouva  perheineen 
ollut  saapuvilla  myöskin  itse  häissä  Visingsborgissa  ja 
saattanut  vastavihityn  pariskunnan  sieltä  Strömsholmaan. 
Ja  Anna  Flemingille  oli  näillä  hääpyörteillä  ollut  aivan 
erityistä,  hurmaavaa  merkitystä.  Ilosiksi  olivat  hänen 
kasvonsa  kirkastuneet,  kun  hän  tätinsä  seurassa  Visings- 
borgiin  tullessaan  oli  aivan  oudossa  häärahvaassa,  Kaarlo- 
herttuan  edustajain  joukossa,  tuntenut  sen  hilpeän  nuoru- 
kaisen piirteet,  jotka  keväästä  asti  alinomaa  oHvat  olleet 
hänen  mielessään.  Hän  arvasi,  ettei  tuo  yhtyminen  ollut 
niin  aivan  satunnaistakaan  ja  käytyään  arkailematta  Hie- 
ronymus Birckholtzia  tervehtimään  olikin  tämä  ihastuneena 
hänelle  kertonut  erityisesti  herttualta  hankkineensa  luvan 
päästä  näihin  häihin,  joissa  hän  tiesi  tapaavansa  marski 
Flemingin  perheen.  Usein  he  sitten  hyöriväin  hääpitojen 
aikana  olivat  olleet  tilaisuudessa  tapaamaan  toisensa  ja 
Birckholtz   oli,   samoin   kuin  suuri  osa  muuta  hääjoukkoa. 

seurannut   vastavihittyä  pariskuntaa  myöskin  Strömshol- 
maan,  jossa  jo  pari  päivää  oli  iloisia  juhlia  jatkettu. 

Näitä  päiviä  käytti  nuori  junkkari  monella  tavalla 
hyväkseen.  Hän  lujitti  yhä  niitä  siteitä,  joilla  hän  Suo- 
men-retkellään  oli  saanut  Anna  Flemingin  niin  helposti 
verkkoihinsa  käärityksi,  ja  hän  oli  nyt  jo  varma,  että 
saalis'  pysyi.  Mutta  uutterasti  ja  toimekkaastil  puuhasi 
hän!  myöskin  valmistaakseen  maaperää  hyvällä  alulla  ole- 
van yrityksensä  perilleviemiseksi.  Iloisella  luonteellaan  ja 
hauskoilla  pakinoillaan  suositti  hän  häissä  olevia  aatelis- 
herroja puolelleen  ja  erityisesti  oli  hänen  onnistunut  hie- 
rautua  ylhäisen  sulhasen,  Kristoffer  Schenckin,  suosioon. 
Tämä  saksalainen  tunsi  kai  jo  maamiehenä  myötätuntoi- 
suutta  herttuan  iloista  palvelijaa  kohtaan  ja  ennen  pitkää 
hän,  samoin  kuin  monet  muut  häävieraista,  rupesi  huo- 
maamaan nuoren  seikkailijan  lemmenvehkeitä  Anna  Fle- 
mingin kanssa. 

—  Sinä  veitikka  olet  kiertänyt  neitosen  pään  pyö- 
rälle, virkkoi  hän  HieronymoUe  eräänä  päivänä  naures- 
kellen. —  Aijotko  pyytää  häntä  avioksi  ? 

—  Jos  uskaltaisin.  Vaan  muUa  on  vähän  suosijoita 
ja  marski  on  ankara  herra. 

—  Tarvitset  puhemiestä.  No  hyvä,  minä  rupean 
puhemieheksesi  marskin  luona,  —  tytön  kanssa  näyt  itse 
sopivan  parhaiten.  Koetan  taivuttaa  marskia  myönty- 
mään, hän  kuuluu  pian  saapuvan  tänne. 

Huolissaan  Hieronymo  oli  tuon  tuuman  onnistumi- 
sesta, vaan  kiitollisena  hän  kumminkin  vastaanotti  ylhäisen 
herran  ystävällisen  tarjouksen,  —  täytyihän  siinä  koettaa 

onneaan!  Vaan  sillävälin  olivat  Hieronymon  ja  Annan 
väliset  suhteet  ruvenneet  herättämään  yhä  enemmän  huo- 
miota häärahvaassa,  —  Anna  salasi  mieltymyksensä  huo- 
nosti ja  liian  usein  nähtiin  heidän  kuhertavan  yhdessä, 
milloin  linnan  syrjähuoneissa,  milloin  kävelyretkillä  Mä- 
larin  jäällä,  milloin  nuorten  iloisissa  mäenlaskuissa,  joita 
ajanvietteeksi  pantiin  toimeen.  AateUsherrat,  jotka  Hie- 
ronymus hilpeillä  jutuillaan  oli  voittanut  puolelleen,  sille 
hymähtelivät,  toiset  ilkkuen,  toiset  päätään  puistellen, 
muistaen  kuinka  arka  Suomen  ankara  marski  on  ylhäi- 
sestä nimestään.  Vaan  aatelisrouvat  pyörittelivät  silmiään 
ja  supattelivat  syrjässä,  —  tuo  oli  heistä  jo  liian  julkeata 
ja  ajan  ahtaita,  kaavamaisia  muotoja  loukkaavaa.  Ennen 
pitkää  saapuivat  supatukset  Ebba-rouvankin  kuuluville; 
hän  rupesi  tarkkaamaan  nuoren  sukulaisensa  käytöstä  ja 
huolestui  kohta  huomatessaan,  kuinka  peittelemättä  tämä 
ilmaisi  mieltymyksensä  liehakoivaan  junkkariin.  Hän  päätti 
viipymättä  nuhdella  ja  varottaa  Annaa,  ettei  toki  mitään 
puheita  enää  kuuluisi,  kun  marski,  kuten  oli  luvannut,  ehkä 
jo  samana  iltana  saapuisi  Strömsholmaan. 

Taas  oli  nuoriso  huvittelemassa  kelkkamäessä  ja 
ilo  raikui  sieltä  ylös  linnaan  asti,  jonka  ikkunasta  Ebba- 
rouva  yhä  ärtyvin  mielin  katseli  nuorten  elkeitä.  Anna, 
joka  kotonaan  tavallisesti  oli  suljettu  ja  hiljainen,  liehui 
siellä  iloa  hehkuvana  ja  reippaana  toisten  joukossa,  ja 
haikailematta  hän  aina  istahti  sen  kelkan  keulalle,  jota 
herttuan  junkkari  ohjasi  alas,  —  he  näyttivät  aivan  kuin 
yhteen  kuuluvilta.  Ebba- rouvan  katse  synkistyi,  hän  ei 
voinut    käsittää,    kuinka    hän    ei    ennen    ollut    huomannut 

tuota  vaarallista  peliä.    Heti  lähetti  hän  kutsumaan  Annan 
sisälle  puheilleen. 

—  Anna,  virkkoi  hän  holhokilleen,  kun  tämä  punak- 
kana ja  vielä  iloisen  mielialansa  vallassa  istahti  hänen 
viereensä,  —  minä  olen  sinulle  nuoruudestasi  pitäin  opet- 
tanut, että  aatelisneiden  ensimmäinen  velvollisuus  on  olla 
arka  nimestään,  kunniastaan  ja  arvostaan,  sillä  hän  ei 
omista  sitä  yksin,  se  on  hänelle  yhteistä  sukunsa  ja  sää- 
tynsä kanssa.  Ei  leikilläkään  hän  saa  unhottaa  aateliat- 
taan, tieto  syntyperästään  pitää  hänellä  olla  veressään  — 
enkö  ole  sitä  suUe  opettanut? 

—  Olette  täti,  vastasi  Anna  hiljaa,  säikähtäen  tätä 
ripitystä.  Hän  ei,  antautuneena  uuden  ihastuksensa  val- 
taan, ollut  tullut  ajatelleeksikaan,  että  häntä  jo  niin  vä- 
hästä moitittaisiin. 

—  Ja  sinun  nimesi  on  Fleming",  jatkoi  Ebba-rouva,  — 
kuulut  maasi  ensimmäiseen  sukuun.  Sinä  ymmärrät  minut. 
Täällä  kuuluu  kuiskeita,  että  Anna  Fleming  on  nähty  so- 
pimattoman tuttavallisesti  seurustelevan  jonkun  herttuan 
kamaripalvelijan  kanssa,  jonka  syntyperästä  ja  maineesta 
ei  ole  tietoa,  tuntemattoman  ulkomaalaisen  onnenonkijan 
kanssa.  Minä  uskon,  että  se  on  ollut  vallattomuutta  ja 
hetkellistä  ajattelemattomuutta,  mutta  siltä  minua  suret- 
taa, että  joku  perheeni  jäseniä  on  voinut  piloillaankaan 
unhottaa,  mitä  Flemingin  nimi  merkitsee. 

Annalla  tuota  kuullessaan  ikäänkuin  silmät  aukenivat, 
hän  tuli  nyt  vasta  ymmärtämään,  minkälaiset  vaikeudet 
hänellä  tulisi  olemaan  saavuttaa  sen  onnen,  jonka  hän  jo 
mielessään    oli   omakseen    kuvaillut.     Hän   ei   ollut  näihin 

asti,  antautuen  rentonaan  hänelle  niin  uuden  ilon-tunteen 
valtaan,  vielä  tarkemmin  ajatellut,  miten  olot  lähtisivät 
edelleen  kehittymään;  nuorukaisen  kanssa  ei  siitä  ollut 
vielä  koskaan  ollut  puhetta,  heidän  seurustelunsa  oH  kyllä 
ollut  tuttavallista  ja  kuin  sovittua,  vaan  tulevaisuudestaan 
he  eivät  olleet  puhuneet.  Nyt  Anna  käsitti,  että  aika  on 
käsissä  juuri  sitä  ajatella  ja  että  hänen  alun  pitäin  on 
paras  asettua  varmalle  ja  päättäväiselle  kannalle,  tulkoon 
vastamyrsky  kuinka  tuimana  tahansa.  Ja  siinä  tuokiossa 
hän  ikäänkuin  vakaantui  ja  kypsyi  ja  tyynesti  hän  Ebba- 
rouvalle  vastasi: 

—  Ei  se  ole  vallattomuutta,  täti,  eikä  pilaakaan. 

—  No  mitä  se  sitten  on?  kysyi  Ebba-rouva  anka- 
rammin. —  Sinä  päästät  oudon  miehen  puheillesi  ja  oso- 
tat  hänelle  huomattavaa  suosiota,  —  siten  tietämättäsikin 
ehkä  kasvatat  hänessä  mielikuvia,  jotka  eivät  kumminkaan 
koskaan  voi  eikä  saa  toteutua. 

Nyt  Annankin  varsi  oikeni  suoremmaksi  ja  hänen 
ääneensä  tuU  terästä,  kun  hän  vastasi: 

—  En  ole  seurustellut  tuon  miehen  kanssa  salaa, 
vaan  kaikkien  nähtävästi.  Enkä  tiedä,  mitä  mielikuvia 
olen  hänessä  herättänyt,  en  ainakaan  sopimattomia. 

—  Koko  seurustelu  on  ollut  sopimaton,  enkä  voi 
antaa  itselleni  anteeksi,  etten  jo  ennen  ole  sitä  huomannut 
ja  estänyt.  Mutta  nyt  sen  tuttavuuden  tuon  keinottelijan 
kanssa  pitää  ollakin  lopussa! 

Tyyneesti  mutta  varmasti  Ebba-rouva  tämän  lausui, 
vaan  Annassa  nousi  kuin  luonto  kapinaan  tuota  solvausta 
vastaan  ja  miltei  kiihkosesti  hän  vastasi: 

—  Hän  ei  ole  keinottelija,  vaan  rehellinen,  kelpo 
nuorukainen. 

—  Mitä?  Aivanhan  minua  säikytät.  Käy  toisten 
aatelisneitosten  pariin  ja  käyttäydy  niinkuin  he  .  .  .  No, 
mitä  viivyttelet? 

—  Täti,  minä  en  voi  luvata,  etten  enää  seurustele 
herra  Hieronymon  kanssa. 

—  Herra  Hieronymon  .  .  . ,  mutta  minä  voin  luvata. 
On  parasta  että  istut  tänne  käsitöihisi,  minä  tahdon  kat- 
soa, eikö  tuon  nuoren  herran  tehtävä  tässä  talossa  jo  ole 
päättynyt. 

Ebba-rouva  meni  päättävin  askelin  ulos  ja  sulki  oven 
takanaan.  Anna  ymmärsi,  että  hän  nyt  oli  vankina  siksi, 
ettei  saisi  nuorta  junkkaria  tavata,  ja  että  hän  itse  varo- 
mattomuudellaan oli  tämän  aikaansaanut,  mutta  hän  ei 
saanut  vieläkään  oikein  ajatuksiaan  tottumaan  siihen,  että 
häneltä  todellakin  tahdottiin  riistää  tuo  hänen  uusi  ja  kai- 
vattu onnensa.  Niin  rutosti  oli  tullut  tuo  kolaus  sulosen 
innostuksen  keskeen,  ettei  Anna  ollut  sitä  arvannut  va- 
roakaan. 

Vaan  Ebba-rouva  ei  sentään  vieläkään  pitänyt  tätä 
pientä  lemmenjuttua  niin  varsin  vaaraUisena.  Ainahan 
nuorten  päähän  tuollaisia  pieniä  elkeitä  ja  unelmia  pääsee 
pälkähtelemään,  jotka  hetken  hurmaavat  ja  sitten  uneh- 
tuvat  ja  haihtuvat.  Eikähän  niitä  sentään  niin  kovin  anka- 
rastikaan  tuomita.  Itsehän  prinsessa  Anna,  kuninkaan 
sisar,  Stegeborgissa  panee  huvikseen  toimeen  pikkuro- 
maaneja  hoviherrainsa  ja  neitostensa  kanssa;  niille  pudis- 
tetaan   ensiksi    arveluttavasti    päätä,    mutta    sitten    niille 

nauretaan  .  .  .  Vaan  Klaus  herra  ei  ymmärrä  leikkiä  ja 
siitä  syystä  on  tämä  juttu  hänen  veljensätyttären  ja  hert- 
tuan palvelijan  välillä  tukahdutettava  alkuunsa. 

Siltä  kannalta  kuvaili  Ebba  sisarelleenkin  tätä  ikävää 
tapausta,  vaatien,  että  herttuan  puolesta  tullut  lähetys- 
kunta  sopivalla  tavalla  laitettaisiin  linnasta  pois.  Vaan 
leskikuningattaresta  asia  ei  ollut  niinkään  yksinkertainen. 
Eihän  herttuan  lähettilästä  muitta  mutkitta  voida  kar- 
kottaa talosta,  väitti  hän,  hän  on  täällä  kutsutun  aatelis- 
herran arvossa  ja  sitäpaitse  herra  Schenckin  erityisessä 
suosiossa.  Ja  voikohan  tämä  asia  muuten  enää  aivan 
suorituksetta  päättyäkään,  nuo  nuoret  näyttävät  jo  liiaksi 
päässeen  kiintymään  toisiinsa. 

—  Mitä  tarkotat?  Juuri  senvuoksihan  he  ovat  heti 
toisistaan  erotettavat. 

—  Kuinka  tahansa,  asia  on  kai  ajettava  jonkunlai- 
seen loppuun.  Herttuan  lähettiläs  aikoo  ehkä  pyytää 
Annaa  avioksi. 

—  Avioksi  .  .  ,  mitä  hulluja,  siitä  ei  saa  koskaan 
tulla  puhetta,  onneksi  Annakaan  ei  salli  asian  toki  niin 
pitkälle  menevän. 

—  Tiedätkö  sen?  Ja  sitäpaitse:  olisiko  se  niin  suuri 
onnettomuus?  Mies  on  herttuan  suosikki,  tuntuu  toimek- 
kaalta  ja  kyvykkäältä  ja  nousee  epäilemättä  vielä  kor- 
keallekin .  .  . 

Nyt  Ebba-rouva  vasta  oikein  hätäysi.  Tuollaista 
hurjuutta  hän  ei  toki  ollut  ajatellutkaan.  Sehän  olisi  hä- 
peä koko  suvulle  ja  sitäpaitse  .  .  ,  olihan  Annalle  jo  kat- 
sottu   aviomies,    maansa    parasta    sukua;    pitikö    tämän 

lemmenjuonen  nyt  tulla  sotkemaan  sitä  liittoa  Flemin^^ein 
ja  Hornein  välillä,  jonka  Klaus-herrakin  oli  suotavaksi 
katsonut.  Ei  koskaan,  —  vaan  miten  on  juttu  nyt  eh- 
käistävä? —  Ebba- rouva  asteli  levottomana  huoneesta 
huoneeseen,  hän  olisi  heti  lähtenyt  pois  koko  Strömshol- 
masta,  matkustanut  perheineen  Tukholmaan,  ellei  Klaus- 
herraa  nyt  juuri  olisi  odotettu  linnaan  saapuvaksi. 

Vaan  nuori  Hieronymus  Birckholtz  seurasi  katseil- 
laan Ebba-rouvan  retkiä  ja  hänen  levottomuuttaan  mel- 
kein yhtä  suurella  levottomuudella.  Kohta  kun  Anna  oli 
kutsuttu  kelkkamäestä  pois,  oH  hän  aavistanut,  että  nyt 
ollaan  merrassa,  nyt  on  juttu  julkinen.  Ja  huomatessaan 
tyttönsä  katoavan  sisähuoneisiin  ja  rouvain  supattavan 
sivummassa,  tunsi  hän  ukkosta  ilmassa.  Hänj  oli  kyllä 
itse  sitä  valmistellut,  vaan  ilma  oH  lämmennyt  pikemmin 
kuin  hän  luuli,  ratkaisu  läheni  liian  rutosti.  Hän  ei  ollut 
vielä  valmis  sitä  kestämään  .  .  ,  eräs  seikka  hänet  var- 
sinkin teki  huolestuneeksi:  hän  ei  ollut  vielä  neidolle  mi- 
tään lopullista  puhunut,  ei  ollut  kosinut  Anna  Flemingiä. 

Tosin  oli  hän]  jo  kauan  ollut  varma  neiden  suostu- 
muksesta, mutta  hän  oh  itse  tahallaan  esiintynyt  näin  hie- 
notunteisesti ja  varovasti.  Hän  tiesi,  että  hänellä  tytön 
omaisten  taholta  tulisi  olemaan  suuriakin  vaikeuksia,  siksi 
täytyi  lalunpitäin  notkeasti  luovia.  Ja  vielä  oli  siihen  toi- 
nenkin syy,  joka  Hieronymoa  sekä  suututti  että  nauratti, 
mutta  jolle  hän  ei  voinut  mitään,  ja  se  juuri  sekotti  hänen 
selvän  ohjelmansa  ja  lamautti  hänen  toimintakykynsä. 

Nuori  saksalainen  oli  aluksi  pitänyt  koko  tätä  lem- 
menjuttua  leikkinä,  huvituksena,  vaihteluna,  —  kuten  monta 

muutakin.  Mutta  pian  siihen  oli  punoutunut  mietteitä  ja 
laskuja;  miehelle  hänen  asemassaan  olisi  avioliitto  maan 
miltei  ylhäisimmän  aatelisperheen  kanssa  mahtava  porras 
ylöspäin  ja  eteenpäin,  temppu,  jota  ei  voinut  jättää  koet- 
tamatta, vaikka  se  uskalias  olisikin;  —  mitäpä  hän  me- 
netti, tyhjänä  ylioppilaana  oli  hän  lähtenyt  maailman  seik- 
kailuihin, vähät  hän  tappasi  jos  tappasikin,  vaan  voitti 
paljo  jos  voitti!  Vaan  nämä  laskutkin  sotkeutuivat.  Seu- 
rustellessaan tuon  kainon  ja  luonnonpuhtaan  neidon  kanssa, 
oli  hänen  oma  mielensäkin,  niin  kevyt  kuin  se  oUkin  ja 
huikenteleva,  kietoutunut  samoihin  pauloihin,  joilla  hän 
Annan  oli  vanginnut.  Neidosta  lähtevä  lemmen  tuok- 
sahdus kasvatti  hänessä  itsessään  sellaista  ujoutta,  ettei 
hän  enää  itseään  ymmärtänyt.  »Minustahan  on  tulemassa 
rakastunut  narri,  joka  en  uskalla  tuumiani  toteuttaa»,  niin 
oli  hän  usein  puolipilkalla  hokenut  itselleen,  vaan  ei  siitä- 
kään lähtenyt  apua. 

Ja  nyt  hän  tarkalla  vaistollaan  huomasi,  että  rat- 
kaisu läheni,  ja  nyt  juuri  Annaa  ei  näkynyt  missään,  nyt, 
jolloin  kallista  hetkeä  olisi  ollut  käytettävä. 

Näissä  mietteissä  asteli  nuori  junkkari  linnan  huo- 
neissa tavatakseen  Anna  Flemingin,  vaan  turhaan,  —  lo- 
puksi hän  arvasi,  että  Ebba- rouva  oli  kai  hänet  salvannut 
lukkojen  taa.  Ja  taas  hän  meni  istumaan  suureen  arki- 
tupaan  muitten  junkkarien  joukkoon,  jutteli  ja  laski  leikkiä 
ja  vihelteh  sekaan  iloisia  säveleitä.  Siellä  kerrottiin,  että 
marskia  odotettiin  illaksi  linnaan.  Siitä  poika  kävi  yhä 
levottomammaksi.  Jos  hän  saa  vihiä  asiasta  ja  puuttuu 
siihen,   silloin  .  .  .     Hehei!     Hän  vihelteh   taas  ja  nauratti 

toisia  ja  lohdutti  sekaan  levotonta  mieltään  sillä  ajatuk- 
sella, että  eiköhän  se  onni  taas  auta  suosikkiaan! 

Ja  päivä  kului  iltaan  saakka. 

Pihalta  rupesi  silloin  äkkiä  kuulumaan  kulkusten  ki- 
linää, linnassa  syntyi  hälinää,  isäntäväki  riensi  vierasta 
vastaanottamaan,  —  tiettiinhän  mahtavan  marski  Fle- 
mingin sieltä  tulevan.  Silloin  rupesivat  Hieronymon  sil- 
mät taas  pälyilemään  ja  hän  teki  uuden  retken  sisä- 
huoneisiin:  olisipa  ihme,  ellei  tämän  hälinän  aikana 
saisi  silmänräpäykseltä  edes  nähdä  neitostaan.  Ja  aivan 
oikein,  eräässä  käytävässä  tulee  Anna  Fleming  arkaillen 
häntä  vastaan,  hänkin  hakevin  katsein  ja  huolestuneen 
näköisenä. 

—  He  tahtovat  lähettää  teidät  täältä  pois,  kuiskasi 
Anna  hätääntyneenä. 

—  Ei  siitä  hätää.  Mutta  totta  on,  meidät  tahdo- 
taan erottaa,  ratkaiseva  hetki  on  käsissä. 

Ja  nuorukainen,  jossa  uhkaava  vastus  ja  hetken  tär- 
keys viroitti  valveille  kaiken  hänen  tavallisen  toiminta- 
tarmonsa, tempasi  tytön  käsipuolesta  mukaansa  yläker- 
taan vievään  porraskäytävään  ja  virkkoi  siellä  pitemmittä 
valmistuksitta: 

—  Hetki  on  kiireellinen  ja  teidän  tähänastinen  ystä- 
vyytenne antaa  muUe  rohkeutta.  Uskallatteko  ruveta  hal- 
van ulkolaisen  puoHsoksi? 

—  Te  kysytte  sitä,  minkä  tiedätte.  Tunteeni  mulle 
vakuuttaa,  että  olemme  määrätyt  toisillemme,  ja  siksi  us- 
kallan. 

—  Mutta  minä  olen  aateliton,  tuntematon  ulkomaa- 
lainen. 

—  Minä  tiedän  sen. 

—  Ja  te  olette  mahtavan  marski  Flemingin  ylpeää, 
ylhäistä  sukua. 

—  Mutta  minun  äitini  oli  porvaristyttö. 

—  Minä  olen  herttuan  väkeä,  sukunne  vastustajan 
palveluksessa. 

—  Minä  en  anna  puolueiden  määrätä  onneani. 

—  Vaan  teitä  tahdotaan  naittaa  toiselle. 

—  Minä  en  suostu,  sillä  —  sydämmeni  on  valinnut. 

—  Te  sanotte  sen.  Silloin  olette  minun,  vaikka 
teidät  teljettäisiin  vuorien  onkaloon! 

Kättä  kerkesivät  nuoret  kerran  puristaa  kiireisen 
liittonsa  vahvikkeeksi,  muuta  eivät  ehtineet,  sillä  samassa 
kuului  askeleita  alhaalta  ja  heidän  oli  erottava.  Mutta 
ennenkuin  he  ehtivät  alas  eteiseen,  seisoi  jo  turkkipääl- 
linen  mies  heidän  edessään.  He  säpsähtivät  molemmat, 
pysähtyivät,  luullen  hämärissä  tapaavansa  jo  itse  mars- 
kin. Vaan  nuortealla,  veitikkamaisella  äänellä  virkahti 
tulija: 

—  Joko  taas,  —  noin  teidät  viimeksikin  näin  yh- 
dessä.    Ai,  ai,  vaarallista  leikkiä,  marski  tulee. 

—  Sinäkö  Gröning,  terve  lankomies,  huudahti  Hie- 
ronymus iloisena,  Annan  rientäessä  takasin  naisten  huo- 
neisiin. —  Tulkoon  nyt  vaikka  itse  pääpiru,  tyttö  on 
minun! 

—  So,  SO,  hiljemmin  ja  varovammin. 

—  Ei  tarvis.  Vaan  mistä  hitosta  sinä  taas  lennät 
tänne  minun  matkoilleni? 

—  Herrani  kumppalina  tulen,  —  hänen  miehenään 
pitäisi  minun  oikeastaan  ilmiantaa  sinut,  joka  tunkeudut 
meidän  alueelle  vaarallisissa  vehkeissä. 

—  Ole  huoletta,  asia  kyllä  itsensä  ilmiantaa.  Jo 
tänä  iltana,  ellen  erehdy,  tulee  siitä  tulinen  tora,  kirousta 
ja  kauhistusta,  vaan  minä  olen  valmis  kaikkeen,  marskisi 
ei  voi  mulle  mitään. 

—  Köykänen  olet  Klaus-herran  käsissä,  lankomies. 
Sitäpaitse,  tyttöä  hommataan  luullakseni  jo  kihlata  toi- 
selle, siellä  kävi  meillä  jo  kosijoita  Tukholmassa. 

—  Ketä,  —  Horneja? 

—  Niin,  nuori,  ylhäinen  aatelismies. 

—  Sitä  olen  varonut,  vaan  nyt  se  on  myöhää;  tul- 
koon vaikka  viisi  sarvipäätä,  mulla  on  vankat  varusteet, 
sillä  tyttö  on  minun,  kuuletko,  minun, 

—  Kuulen,  kuulen,  vaan  elä  nuolase  ennenkuin  tipah- 
taa. Ja  näytä  mulle  nyt  se  huone  yläkerrassa,  johon 
minut  käskettiin  asumaan,  —  totta  lie  marskin  kirjurille 
laitettu  parhaita  huoneita. 

—  Sama  kuin  muillekin,  kuin  herttuan  edustajalle. 
Tule,  nouse. 

He  nousivat  sinne  nuorille  miehille  varattuun  ma- 
kuuhuoneeseen molemmat  ja  jatkoivat  tarinoimistaan.  Hie- 
ronymus oli  reippaimmalla  ja  vallattomimmalla  tuulellaan, 
mutta  aina  toisinaan  palasi  kumminkin  mieleen  muisto 
siitä  myrskystä,  jonka  hän  itse  oli  ennustanut  vielä  sa- 
mana iltana  ilmipuhkeavan.    Eikä  hän  ollutkaan  ennustanut 

väärin.  Tuskin  tunnin  ajan  oli  hän  jutellut  lankomiehensä 
kanssa,  kun  hänelle  tuotiin  sana,  että  marski  Klaus  Fle- 
ming kutsuu  hänet  puheilleen. 

—  Ka  niin,  tässä  sitä  nyt  ollaan,  virkahti  hän  lan- 
golleen hieman  kalveten.  —  Puhemies  on  esittänyt  asian 
ja  nyt  on  sulhasen  itsensä  käytävä  tuleen. 

—  Poika  parka,  enpä  tahtoisi  olla  housuissasi,  vas- 
tasi Gröning  melkein  sääUen.  Mutta  sitä  ei  nuori  saksa- 
lainen enää  kuullut,  hän  oli  nopeasti  sukassut  tukkansa  ja 
lähtenyt  laskeutumaan  alas  portaita  linnan  suureen  juhla- 
tupaan,  niin  reippaana  kuin  voi.  — 

Marski  Klaus  Fleming  oH  saapunut  linnaan.  Hän 
oli  tullessaan  ollut  harvinaisen  hilpeällä  mielellä.  Ohhan 
hän  nyt  muutamiksikaan  päiviksi  päässyt  irti  noista  tus- 
kastuttavista valtiollisista  vehkeistä  ja  loppumattomista 
neuvotteluista,  päässyt  pakoon  pääkaupungin  katukaha- 
koita,  vastustajain  pilkkapistoksia  ja  roistoväen  sadatus- 
huutoja.  Hän,  tuo  ankara,  juro,  jäykkä  mies,  joka  pelkillä 
silmäkulmillaan  saattoi  pelottaa  väriseväksi  miehisenkin 
miehen,  hän  oU  kotioloissaan,  perheensä  ja  lastensa  kes- 
kuudessa, usein  lempeä  ja  leikkisä  isä,  joka  saattoi  pitkät 
puhteet  istua  kertomassa  kaskuja  taikka  leikkimässä  las- 
tensa ikanssa.  Häntä  sanoivat  hänen  vihamiehensä  raa'aksi, 
jopa  epäsiistiksi,  ja  totta  olikin,  ettei  Klaus  Fleming,  ku- 
ten useat  muut  aikalaisensa  aateliset,  ollut  nuoruudessaan 
tullut  omistaneeksi  silloisia  puolihienostuneita  ulkonaisia 
käytöstapoja  eikä  sievisteleviä  puheenparsia.  Hän  oli 
kasvanut  Suomessa  maalla,  ankaran  isänsä  Eerik  Jaakki- 
manpojan    sotaisessa    komennossa,   ja    hänen    seuranaan 


—    127    ~ 

olivat  olleet  huovit  ja  suksimiehet  ja  hylkeenpyytäjät. 
Siksi  hän  kaikenlaisia  muotoseikkoja  ja  temppuja  hal- 
veksi eikä  häikäillyt  jossakin  hienossa  aatelisseurassa  jul- 
kisesti loukata  niitä.  Niin  saattoi  hän  käyttää  saapas- 
varsiaan  nenäliinanaan  ja  kun  hän  joltakin  ankaralta 
ratsastusmatkaltaan  tomusena  saapui  hyvästi  katetun  ruo- 
kapöydän ääreen,  ei  hän  salannut  ruokahaluaan,  vaan 
ahmi  arastelematta  vatsansa  täyteen.  Ebba-rouva  torui 
häntä  väliin  tuosta  hänen  käytöksestään,  vaan  teki  sen 
enemmän  leikillä  kuin  tosissaan,  sillä  hän  kyllä  tiesi,  että 
Klaus-herra  kaiken  karkeutensa  ja  maalaismaisuutensa 
ohessa  osasi  olla  lempeäkin  ja  sävyisä. 

Nytkin  marski  nälkäisenä  matkalta  saavuttuaan  ahmasi 
linnassa  vankan  aterian  ja  rupesi  sen  jälkeen  tarinoimaan 
lastensa  kanssa,  joita  hän  ei  ollut  pitkiin  aikoihin  nähnyt 
ja  jotka  tapansa  mukaan  keräytyivät  hänen  ympärilleen. 
Siinä  oh,  paitsi  hänen  vanhinta  poikaansa  Eerikkiä,  joka 
oli  kalpea  ja  sairaloisen  näköinen,  hänen  toinen  poikansa 
Juhana,  14-vuotias,  ter.ve,  reipas  poika,  isänsä  ylpeys  ja 
toivo,  sekä  molemmat  tyttäret,  Katariina  ja  Hebla,  jotka 
olivat  Juhanaa  nuoremmat.  Iloisina  tavatessaan  isänsä 
niin  pitkästä  ajasta  kietoutuivat  nämä  Klaus-herran  ym- 
pärille ja  tämä  kertoi  heille  tarinoita  alkavista  komeista 
kruunausjuhlista,  joita  jo  valmisteltiin,  sekä  tapahtumista 
Suomesta,  josta  hän  oli  saanut  terveisiä.  Mutta  yhtäk- 
kiä kääntyi  Klaus  Ebba-rouvan  puoleen  ja  kysäsi: 

— j  Missä  on  Anna,'  häntähän  en  vielä  ole  nähnyt- 
kään ja  hänelle  muUa  juuri  on  tuoreita  terveisiä? 

Seurassa  istujat,  joita  oli,  paitsi  leskikuningatar  ja 
herra  Schenck  nuorikoineen,  vielä  muutamia  aatelisherroja 
ja  rouvia,  kävivät  nyt  varsin  tarkkaaviksi  ja  Ebbarouva 
säpsähti  ilmeisesti.  Häneltä  oli  tyttö  lemmenvehkeineen 
jo  hetkeksi  unhottunut  ja  nyt  häntä  pelotti,  että  marski 
saisi  linnassa  liikkuneista  puheista  tiedon.  Hän  koetti 
kumminkin  vastata  varsin  tyyneesti: 

—  Anna  Henee  jäänyt  naisten  huoneeseen,  hän  ei 
tainnut  olla  oikein  terve  .  .  .,  tulee  kai  kohta  sinua  ter- 
vehtimään. 

Mutta  siksiverran  taisi  Ebbarouva  kumminkin  sekaan- 
tua sanoissaan,  että  marski  jäi  häntä  epäillen  katsomaan 
ja  kysyi: 

—  Mitä,  eikö  terve,  ja  muUe  ei  puhuta  mitään. 
Taikka  mitä  sinä  sotket,  Ebba? 

Silloin  puuttui  sulhasmies,  herra  Schenck,  puheeseen, 
käveli  marskin  luo  ja  virkkoi  hänelle  puolittain  leikillä, 
puolittain  juhlallisesti: 

—  Tässä  taitaakin  nyt  olla  minun  vuoroni  seUttää, 
koska  olen  siihen  toimeen  pyydetty  ja  asia  nyt  joutuu 
puheeksi.  Eihän  se  parane  viivyttämällä.  Niin,  marski 
Klaus  Fleming,  sinä  olet  veljesi  tyttären,  Anna  Jaakki- 
mantyttären,  holhooja.  Häntä  pyydetään  suita  nyt  avio- 
liittoon ja  minä  olen  saanut  toimekseni  esittää  sinulle  tä- 
män pyynnön,  virallisesti  ja  juhlallisesti.  Minä  olen  puhe- 
mies ja  kosin  neitosta. 

Klaus  Fleming  hämmästyi  ensiksi,  vaan  vastasi  sit- 
ten samaan  puolileikilliseen  tapaan: 

—  Äsken  olet  oman  onnesi  löytänyt,  Schenck,  ja 
tahdot  nyt  jo  toimittaa  toisille  samaa,  —  kyllä  ymmärrän, 
että  olet  valmis  puhemieheksi.  Ja  Annasta  näkyy  tul- 
leen hyvin  haluttu  tavara.  Mutta  nimitä  toki  kosija,  vai 
oletko  niin  kiihkoinen,  että  tahtosit  minun  umpisilmin  myö- 
vän  holhokkini.  Täällä  on  saapuvilla  useita  jaloja  aate- 
lismiehiä, kenet  heistä  on  Annamme  täällä  sinun  ilopäivi- 
näsi kietonut  lemmen  pauloihin? 

—  Tuttavuus  on  jo  tätä  juhlaamme  vanhempi.  Nuo- 
ren miehen,  joka  nyt  holhokkiasi  vaimokseen  pyytää,  olet 
Suomessa  nähnyt;  hän  on  lupaava,  kelpo  mies,  vaikka 
kuuluukin  herttuan  väkeen. 

Marski  katseli  epäillen  puhemiestä  ja  rouvaansa. 
Oliko  tässä  kysymys  nuoresta  Hornista,  niin,  tottakai 
hänestä,  vaikkei  marski  oikein  ymmärtänyt,  miten  se  oli 
mahdoUista. 

—  Mitä,  Ebba,  onko  hän  ollut  jo  täälläkin?  Hän 
kävi  luonamme  Tukholmassa  juuri  lähtiessäni,  syvästi  ra- 
kastuneena. 

—  Mutta  täällähän  hän  on  ollut  jo  monta  päivää.., 
eli  kenestä  puhut?  kyseli  Schenck  vähän  äUistyneenä. 
Vaan  Ebba-rouva  istui  siinä  aivan  hätääntyneenä  kuin 
tulisilla  hiihllä,  hän  oivalsi  nyt  vasta  oikein,  kuinka  pit- 
källe asia  oli  mennyt.  Schenckin  kosinta  tuli  kuin  iskuna 
hänellekin  ja  hän  arvasi,  miten  marski  siitä  kiivastuisi.  Le- 
vottomana hän  vastasi: 

—  Täällä  näkyy  olleen  ikäviä  salajuonia  tekeillä. 
Vaan  marski,  joka  ei  vielä  ollenkaan  älynnyt,  mistä 

oli  kysymys,  kiivastui  ja  lennähti  pystöön. 

Anna  Fleming.  9 


—  130  — 

— ■  Mitä  hittoja,  tehän  laskettelette  minulle  arvoi- 
tuksia ja  ongelmoita.  Niistä  en  huoli,  suorat  ja  selvät 
puheet,  se  on  tunnussanani.  Schenck,  kuka  on  aatelis- 
mies, jonka  puolesta  kosit  ? 

—  Hänen  sukunsa  on  kyllä  aatelista,  joskaan  hän  ei 
itse    tällä   hetkellä   kanna  kilpeä  .  .  ,  niin  alkoi  puhemies. 

Vaan  Klaus-herra  kävi  yhä  maltittomammaksi  ja 
tarttui  Schenckin  käsivarteen: 

—  Kuka  on  mies,  vastaa  suoraan? 

—  Se  on  herttua  Kaarlon  kamariherra  ja  edustaja 
näissä  häissäni,  Hieronymus  Birckholtz.  Ulkomainen  syn- 
tyjään, niinkuin  olen  itsekin,  vaan  maahan  jo  perehtynyt, 
kyvykäs  nuorukainen. 

—  Jo  riittää,  minä  ymmärrän,  virkkoi  marski  ja  kat- 
seU  tuokion  ajan  puhemiestä  tutkivasti,  syvän  äänettö- 
myyden vallitessa  huoneessa.  —  Kutsutko  sinä  Schenck, 
jota  aina  Juhana-herttuan  ajoilta  Suomesta  olen  pitänyt 
ystävänäni,  minut  häihisi  tehdäksesi  minusta  pilkkaa,  ko- 
siaksesi  holhokkiani  herttuan  halpasyntyiselle  palvelijalle? 
Unhotatko,  että  hänenkin  nimensä  on  Fleming? 

Schenck  herra  hölmöstyi  tästä  hiukan,  hän  ei  ollut 
ajatellut  marskin  käsittävän  asiaa  toki  noin  ankaralta  kan- 
nalta. Ja  menettelyään  puolustaakseen  rupesi  hän  se- 
littämään, kuinka  Birckholtzin  etevä  suku  oli  Saksassa 
aateloittu  ja  kuinka  Kaarlo  herttuakin  epäilemättä  oli  suo- 
sikilleen kilven  hankkiva.  Liitto  ei  siis  ollut  hänen  mie- 
lestään niinkään  päätön,  Hieronymon  isänkoti  ei  ole  heti- 
kään  varaton,  hän  voi  helposti  hankkia  10,000  talaria 
huomenlahjaksi  .  .  . 

—  Onpa  hän  sinuun  juttuja  syöttänyt  tuo  vehkei- 
lijä; kylläpä  taitaisivat  hänen  huomenlahjansa  supistua 
kymmeneen  talariin  ja  aateliskilpi  samaan  arvoon,  vastasi 
marski  vihaisena  ja  halveksuen.  —  Missä  on  Anna,  miten 
ovat  nämä  vehkeet  päässeet  vireille?  Kuinka  olet  sinä- 
kin, Ebba,  voinut  päästää  tämän  häväistysjutun  näin  pit- 
källe? 

Turhaan  koettivat  leskikuningatar  ja  saapuvilla  ole- 
vat aatelismiehet  lauhduttaa  marskia,  kuvaten  kuinka  lem- 
menliitto  oli  nuorten  kesken  salaa  syttynyt  ja  kehuen 
kosijan  hyviä  puolia.  Marskista  oli  leikki  ja  hilpeys  poissa 
ja  ankarasti  käski  hän  kutsua  Annan  eteensä. 

—  Sinä  olet  holhokkini,  Anna,  lausui  hän  tyynesti, 
mutta  päättäväisesti,  —  ja  minulla  on  oikeus  vaatia,  että 
minua  isänä  tottelet.  Eikä  ole  vaatimukseni  liikanainen  kun 
käsken,  että  sinä  tästä  hetkestä  luovut  kaikista  lemmen- 
vehkeistä  tuntemattoman  saksalaisen  seikkailijan  kanssa. 
Sinä  olet  ymmärtänyt  minut. 

Vapisevana  oli  Anna  leskikuningattaren  saattamana 
astunut  sisään,  koska  hän  arvasi  ukonilman  puhenneen,  ja 
kainosti  ja  arasti  oli  hän  luonut  silmänsä  alas,  kun  setänsä 
häntä  terävillä  katseillaan  tarkasti.  Hän  oli  odottanut  pi- 
tempää tutkimista  ja  tunnustusta.  Vaan  setänsä  lyhyet, 
päättäväiset  sanat  ikäänkuin  palauttivat  rohkeuden 'hänen 
mieleensä  ja  varma,  peloton  oli  taas  hänen  silmänsä,  kun 
hän  sen  loi  auki  ja  hiljaa  virkkoi: 

—  Sitä  en  voi,  setä. 

—  Voit,  minä  tahdon,  —  Hetkisen  salamahti  marskin 
silmä.  —  Vai  aijotko   vastustaa  minun  tahtoani:  muista, 

että  minä  olen  musertanut  voimakkaampiakin  tahtoja  kuin 
sinun! 

Anna  älysi,  että  tässä  oli  turha  vastustella  mahtavan 
sedän  käskyä  ja  vetäysi  äänetönnä  pois  naisten  huonei- 
siin. Raskas  ja  alakuloinen  oli  hänen  mielens?,  vaan  hä- 
nen silmänsä  ei  vuotanut  kyyneliä  eikä  hänen  tahtonsa 
ollut  masennettu.  Tuo  isku  oli  ollut  ankara,  vaan  hänen 
unelmaansa  se  ei  jaksanut  musertaa. 

Annan  mentyä  kutsutti  marski  heti  Hieronymus  Birck- 
holtzin  eteensä.  Huoneessa  olijat  katsoivat  vähän  rauhat- 
tomina toisiaan,  peljäten,  että  suuttuneen  marskin  kiivaus 
herttuan  edustajaa  kohtaan  menisi  liikanaisuuksiin.  Uh- 
kaavan ja  synkän  näköiset  olivatkin  hänen  kasvonsa,  kun 
hän  näki  edessään  tuon  viekkaannäköisen  nuorukaisen, 
jota  hän  jo  kerran  Suomessa  muisti  epäilleensä,  —  vaikkei 
hän  silloin  osannut  epäillä  häntä  tällaisista  vehkeistä.  Vaan 
hän  nähtävästi  hääseurueen  vuoksi  ja  arvokkuuttaan  yllä- 
pitääkseen koetti  hillitä  kiihkonsa  ja  virkkoi  verrattain 
tyynesti  kalvakalle  nuorukaiselle: 

—  Te  ette  ole  voineet  olla  oivaltamatta,  että  avio- 
liitto teidän  ja  minun  veljenityttären  välillä  on  mahdoton. 
Kuinka  olette  niin  ollen  uskaltaneet  minun  poissaollessani 
panna  toimeen  sellaisen  juonen,  josta  minulle  täällä  tänä 
iltana  on  kerrottu? 

Hieronymo  vastasi  avonaisesti  ja  varmasti: 

—  Minun  juoneni  ei  ole  tavattomampi  kuin  kahden 
nuoren  ihmisen  molemminpuolinen  mieltymys  yleensä.  Ja 
jos  nykyinen  asemani  estäisi  minua  saamasta  tätä  jalo- 
syntyistä    neitosta    omakseni,    tahdon    asettaa    niin,    että 

minulla  on  aateliskilpi  ja  riittävät  huomenlahjat  tullessani 
häntä  pyytämään. 

Marski  naurahti  ivallisesti. 

—  Niin,  sitten  kuin  aateliskilpi  ja  huomenlahjat  ovat 
hankitut,  olisi  aika  ollut  pyytää  herra  Schenckiä  puhe- 
mieheksi. Mutta  siihen  taitaa  kyllä  kulua  aikaa  ja  sil- 
loinkin on  herttuan  palvelijan  kosinta  Flemingin  nimelle 
häpeäksi.  Painakaa  mieleenne  nuori  mies:  minä  en  anna 
häväistä  nimeäni,  ja  jos  vielä  teette  yrityksenkin  siihen 
suuntaan,  on  se  oleva  teille  kallis. 

Marski  käveli  pari  kertaa  lattian  poikki,  aikoi  näh- 
tävästi vielä  sanoa  jotakin  jyrisevää,  vaan  hillitsi  mielensä» 
leväytti  seposeljälleen  sen  väljän  oven,  joka  vei  suureen 
arkihuoneeseen,  missä  palvelijat  hyörivät  puuhissaan  ja 
nuoret  aateUsherrat  nauttivat  linnan  olutvaroja.  Hän  viit- 
tasi sinnepäin  ja  virkkoi: 

—  Tätä  tietä,  kosija!  —  Ja  kun  Hieronymo  vielä 
vitkasteli,  teki  marski  uhkaavan  liikkeen  jalallaan,  huu- 
dahtaen: —  Tätä  tiefä! 

Etuhuoneessa  remahti  äänekäs  nauru,  kun  Hiero- 
nymo sellaisilla  eväillä  sieltä  laputti  ulos.  Vaan  marski 
sulki  oven  paukkeella  ja  virkkoi  salissa  ääneti  istuvalle 
häärahvaalle: 

—  No,  nyt  se  juttu  on  selvä.  Nyt  on  aika  mennä 
levolle,  aamulla  täytyy  kääntää  huomio  tärkeämpiin  asioi- 
hin. —  Ja  hiljaisuudessa,  ikäänkuin  helpotuksen  tunteella, 
hajausi  Strömsholman  juhlasalissa  istunut  häärahvas  ma- 
kuuhuoneisiin. Vaan  nuoren  Hieronymon  korvissa  soi  tuo 
ilkkuva   nauru   lakkaamatta   hänen   kiirehtiessään   takasin 

yläkertaan;  hänen  vertansa  kuumenti  ja  hänen  jäsenensä 
värähtelivät.  Eikä  hän,  astuttuaan  Gröningin  luo,  pitkiin 
aikoihin  saanut  sanaa  suustaan.  Marski  oli  palvelusväen 
edessä  häntä  pilkannut  ja  häväissyt,  —  sitä  hän  ei  ollut 
suotta  tehnyt,  sen  pilkan  hän  vielä  oli  itse  syövä,  oli 
tottatotisesti,  niin  vannoi  kiihtynyt  nuorukainen.  —  Tuo 
ivallinen  nauru!  —  kaikkea  muuta  hän  olisi  voinut  sietää, 
sitä  ei. 

—  No,  sinä  lensit  korkeammas  kuin  siipesi  kantoi- 
vat, eikö  niin?  kysyi  Gröning  mielenliikutuksessa  ole- 
valta langoltaan.  —  Olisit  pysynyt  maaperässä. 

Hieronymo  istui  vielä  hetken  puhumattomana,  vaan 
lennähti  sitten  pystöön  ja  virkkoi: 

—  Mutta  ne  siivet  kasvavat,  usko  pois,  lankomies, 
ne  kasvavat  vielä.  Ei,  sinä  kopea  marski,  ei  me  vielä 
viime  kertaa  toisiamme  tavattu,  ei  hetikään.  Sinä  häpäsit 
minut  palvelijaisi  edessä,  hyvä,  katsotaanpa,  kuka  tässä 
vielä  viimeksi  nauraa.  Sillä  tyttö  on  minun  —  ymmär- 
rätkö, mitä  se  merkitsee? 

Gröning  katseli  hymyillen  lankomiehensä  kiukkua  ja 
virkkoi: 

—  Herkeä  pois,  enhän  sinua  enää  tunnekaan  van- 
haksi, iloiseksi  velikullaksi.  Kun  et  saanut  tyttöä  Flemin- 
gin suvusta,  niin  viisi  siitä,  eihän  sulia  ole  tytöistä  ennen 
ollut  puutetta. 

—  Eipä  siltä,  vaan?  juuri  se  tyttö  minun  täytyy 
saada,  ja  minä  otan  hänet,  saatpa  nähdä.  Vaan  olet  oi- 
keassa,  minun   täytyy   taas  ruveta  iloiseksi  ja  reippaaksi 

ja  nauraa   naurulle,    muu    ei   auta.     Tule,   lähdetään   alas 
arkitupaan. 

Siksi  oli  kumminkin  nuorelta  lähettiläältä  luonto  la- 
mautunut, että  hän  käski  kohta  valjastaa  hevosensa,  päätti 
vielä  tänä  yönä  ajaa  pois  koko  Strömsholman  linnasta. 
Vaan  sillävälin  oli  hän  taas  iloinen  ja  vallaton  nuorten 
aatelisherrain  seurassa  arkituvassa,  jossa  nämä  vielä  olut- 
maljojen  ääressä  viettivät  iltayötä,  ja  vastasi  leikillä  hei- 
dän pilkkaansa,  joten  hän  kohta  taas  oli  voittanut  heidät 
puolelleen. 

—  Ei  tainnut  olla  lysti  karhun  kynsissä.  Kiitä  onneasi 
että  sillä  kunnialla  pääsit,  jos  tyttösi  menetitkin,  veisteli 
eräs  pilkkakirves  joukosta. 

—  Mitä  menetin,  kysyi  Hieronymo  kummissaan.  — 
Päinvastoinhan  karhu  mulle  lupasi  holhokkinsa,  kunhan 
tulen  aateliskilpi  toisessa  ja  huomenlahjapussi  toisessa 
kourassa  kosimaan.  Silloin  saa  Schenck  tehdä  uuden 
yrityksen. 

—  Schenck  tuskin  siihen  kauppaan  toista  kertaa 
käypi,  hän  lie  jo  vahingosta  viisastunut. 

—  No,  silloin  otetaan  joku  vielä  mahtavampi  puhe- 
mies, sama  se.  Marski  ujostelee  muka  kutsua  minua  vä- 
vykseen,  mutta  kyllähän  minä  varsinaiset  syyt  tiedän: 
hänen  veljensä,  Jaakkima  vainajan,  omaisuus,  jonka  perijä 
tyttöni  on,  taitaa  olla  tilittämättä  ja  siksi  hän  tahtoisi 
jättää  tytön  kyöpeliin;  mutta  olisihan  vahinko  noin  ve- 
revää impeä.  Ja  vielä;  me  ne  tilitkin  tehdään,  tehdään 
ne,  näettepähän. 

—  P2lä  uhkaile,  Fleming  on  arvostaan  ylpeä. 

—  Ylpeä,  niin,  hänen  ylhäisyytensä  dominus  admi- 
rabilis,  hän  on  ylpeä.  Hieno  aatelisherra,  joka  ei  kuu- 
kausiin pese  silmiään  ja  jolle  jo  talonpojatkin  ovat  anta- 
neet nimeksi  »nokinokka».  Suoraan  sanoen,  minua  vähän 
ilettääkin  joutua  hänen  sukuunsa,  sillä  rakkaalla  appiukol- 
lani ovat  tavallisesti  kasvot  ja  vaatteet  sellaisessa  siivossa, 
että  hänen  rouvansakaan  ei  laske  häntä  luokseen  kuin 
kerran  viikossa,  lauvantaisin,  ja  silloinkin  lähettää  hän 
miehensä  ensiksi  saunaan.  Mutta  tytön  vuoksi  tuohon 
sukulaisuuteen  vielä  täytynee  suostua,  uhrautua  kaikkeen, 
sillä  tyttö  on  nyt  kerran  minun. 

Herrat  purskahtivat  nauramaan  näille  nuoren  vei- 
tikan selityksille  ja  joivat  kaikin  »dominus  admirabiliksen» 
maljan.  Tämä  oH  marskilla  tunnettu  liikanimi,  hänen  töy- 
keän  ja  karkean  käytöksen  vuoksi  olivat  puolalaiset  hovi- 
miehet,  hänen  Puolassa  käydessään,  antaneet  hänelle  tä- 
män nimen  (ihmeteltävä  herra),  kun  muuten  ohsi  ollut 
sanottava  »dominus  admiralis»,  herra  amiraali. 

—  Ja  sinun  maljasi  myöskin,  iloinen  veitikka,  jonka 
mieli  ei  masennu,  ehdotti  eräs.  —  Olkoon  vain  tyttö  ker- 
ran vielä  omasi! 

—  Mutta  hänhän  on  omani,  tyttö  on  minun. 
Kotvanen  jatkettiin   yöhetkien  kuluessa  tätä  iloista, 

huoletonta  seurustelua  ja  Hieronymo  piti  sukkeluuksillaan 
koko  seuran  parhaalla  tuulella.  Mutta  hänen  sisässään 
kävi  aallokko  hyrskyten,  kiukku  ja  suru  siellä  kamppai- 
livat keskenään  ja  haikeasti  hän  ajatteli,  että  hänen  nyt 
tällaisissa  oloissa  oli  jätettävä  tyttönsä,  jätettävä  jäähy- 
väisittä,  —  milloin  tavanneekin  hänet  taas?    Ja  kun  hetken 

kuluttua  tultiin  ilmoittamaan,  että  hänen  hevosensa  oli  val- 
jaissa, käveli  hän  varsin  masentuneena  pukeutumaan  mat- 
kapukuunsa  ja  hiipi  sitten  hiljaa  portaita  alas  pihalle. 
Vaan  ajaessaan  erään  linnan  päätypuolessa  olevan  tut- 
tavan ikkunan  ohi,  josta  vielä  tuli  loisti,  reipastui  hänen 
mielensä  vielä  kerran  ja  hän  huudahti  aivan  ääneensä: 
—  Tyttö  on  minun,  ijäti  minun! 


VI. 

Kruunausjuhla  Upsalassa. 

Fyris-joen  törmällä,  vähän  ulkopuolella  Upsalan  v-an- 
haa  kuningaskaupunkia,  keskellä  rauhaisaa  sisämaan  maa- 
kuntaa, oli  suurenlainen  sotaleiri.  Kylän  talot  olivat  kaikki 
ahdetut  täyteen  majoitettua  ratsuväkeä  ja  kun  se  ei  kaikki 
niihin  sittenkään  sopinut,  oli  hangelle  pitkin  jokivartta 
pystytetty  telttoja,  joiden  edustalla  nuotiot  paloivat  tup- 
ruttaen savua  talviseen  ilmaan.  Sinne  oli  majoitettu  Sö- 
dermanlannin  herttuan  Kaarlon  yksityinen  ratsuväki,  jonka 
hän  oli  tuonut  mukanaan  herttuakunnastaan,  saapuessaan 
veljensäpojan,  kuningas  Sigismundon  kruunausjuhlaan. 

Nähdessään,  ettei  hän  vakuutuksen  tietä  eikä  järki- 
syillä voinut  taivuttaa  kuningasta  myöntymään  niihin 
ehtoihin  ja  sitoumuksiin,  joita  Ruotsin  kansa  hänen  kaut- 
taan vaati  hallitsijaltaan  uskontonsa  ja  vapautensa  tur- 
vaksi, oli  herttua  päättänyt  esiintyä  uhkaajana  ja  pelot- 
telijana viimeisen  kerran  esittäessään  kuninkaalle  ja  valtio- 
neuvostolle vaatimuksensa  valtakunnan  vastaisesta  hoidosta. 

Ja  Ruotsin  säädyt,  jotka  kruunauksen  johdosta  olivat 
kutsutut  kokoon,  olivat  kieltäytyneet  vannomasta  uskolli- 
suudenvalaa kuninkaalle,  ellei  tämä  hyväksyisi  herttuan 
vaatimuksia.     Se  oli  vihdoinkin  tepsinyt. 

Muutamia  päiviä  sitten  oli  ratkaiseva  ottelu  tapah- 
tunut Upsalan  kuninkaallisessa  linnassa.  Herttua  oli  siellä 
tehnyt  julkisen  kanteen  kuninkaan  neuvonantajaa,  Klaus 
Flemingiä,  vastaan,  vaatien  häntä  säätyjen  tuomittavaksi 
hänen  huonoista  neuvoistaan.  Kuninkaan  puoluelaiset  oli- 
vat silloin  koettaneet  Flemingiä  puolustaa,  vaan  herttua 
ärjäsi  heille,  käskien  heidän  olla  vaiti.  Mieliala  yltyi, 
väittely  oli  kiivasta:  eräs  kuninkaan  puoluelaisista  oli 
väittelyn  kuumuudessa  tarttunut  vihasta  riehuvan  herttuan 
käsivarteen  ja  siitä  tämä  niin  tulistui,  että  uhkasi  kutsua 
henkivartijansa  pihalta  sisälle.  Ohpa  ilmi  tappelu  synty- 
mässä ja  silloin  oli  vihdoinkin  kuningas,  tuntien  valta- 
istuimen heiluvan  allaan,  peräytynyt.  Hän  oli  suostunut 
allekirjoittamaan  herttuan  esittämät  ehdot  ja  Fleming  oU 
saanut  nöyrtyä  ja  pyytää  herttualta  vastarintaansa  an- 
teeksi, —  hän,  marski  Klaus  Fleming,  oli  pyytänyt 
anteeksi  koko  neuvoston  läsnäollessa,  se  oli  nöyryytys, 
jota  Kaarlo-herttuakaan  tuskin  oli  voinut  toivoa. 

Siten  oli  herttua  nyt  ehdottomasti  voitolla,  ja  johti 
näihin  juhla-aikoihin  kaikki  asiat  Upsalassa;  kuningas 
häntä  totteli,  ei  vakuutuksesta,  vaan  pakosta.  Paavin 
lähettiläs  Malaspina  oli  karkotettu  juhlain  ajaksi  Upsa- 
lasta, Sigismundon  inhoama  Ruotsin  arkkipiispa  oli  mää- 
rätty kruunajaisia  toimittamaan  ja  Klaus  Flemingiltä,  vaikka 
hän    oli    valtakunnan    marski,    kiellettiin    oikeus     kantaa 

valtakunnan  miekkaa  Juhana-kuninkaan  äsken  tapahtu- 
neissa hautajaisissa. 

Mutta  tuon  näennäisen  myöntymisen  ohessa  kiehui- 
vat mielet  katodisten  taholla  vihaisina  ja  siellä  haudot- 
tiin kostoa.  Kohta  kuninkaan  peräytymiseii  jälkeen  oli 
laskiaista  vietetty  näytelmällä  linnassa,  jossa  herttuakin 
oli  ollut  saapuvilla,  ja  tämä  sai  vasta  jälestäkäsin  tiedon, 
että  katooliset  olivat  tässä  tilaisuudessa  aikoneet  raivata 
hänet  tieltä  pois,  vaikka  salamurhaajat  sitten  viime  het- 
kessä jostakin  syystä  olivat  tulleet  estetyiksi.  Ja  vielä 
samana  yönä  olivat  katooliset  aikoneet  ottaa  herttuan 
vangiksi  hänen  kotonaan,  —  hän  asui  silloin  vielä  kau- 
pungissa, linnan  vieressä.  Siitä  vihin  saatuaan  herttua 
yhtäkkiä  yöllä  nousi  satulaan  ja  ajoi  ratsuväkensä  luo: 
siellä  hän  nyt  asui  puolisoineen  ja  komeine  seurueineen 
kylässä  olevassa  kuninkaankartanossa  uskollisen  väkensä 
keskuudessa,  johtaen  sieltä  valtakunnan  hallintoa. 

Täällä  nousi  herttua  aikusin  kuten  ainakin  eräänä 
aamuna  maaliskuussa  1594  vuoteeltaan  ja  tapansa  mu- 
kaan oli.  hän  kutsunut  kirjurinsa  ja  kamaripalvelijansa 
Hieronymus  Birckholtzin  makuuhuoneeseensa.  Aamusin, 
verkalleen  pukeutuessaan,  oli  näet  herttua  aina  pirteim- 
mällä  päällään  ja  ne  hetket  käytti  hän  suunnitellakseen 
uusia  tuumiaan  ja  järjestääkseen  vastaisen  toimintansa. 
Hän  istuskeli  puolipuettuna  lepotuoHssaan,  mietti  ja  jut- 
teli itsekseen,  aina  toisinaan  ikäänkuin  piloillaan  kysästen 
kirjurinsa  mieltä  jostakin  tuumastaan.  Ja  kun  suunnitelma 
oli  valmis,  sai  kirjuri  panna  sen  paperille.  Söderman- 
lännin  herttua  Kaarlo  oli  kookas,  romuluinen  mies,  kaljupää, 


—   141  — 

kalvakkaihonen  ja  lihavanläntä;  hän  ei  ollut  kasvoiltaan 
niin  kaunis  eikä  vartaloltaan  niin  siro,  kuin  olivat  olleet 
molemmat  hänen  vanhemmat  veljensä,  vaan  koko  hänen 
olentonsa  osotti  voimaa  ja  hänen  miettivät  silmänsä  ku- 
vastivat terävää,  kylmästi  punnitsevaa  järkeä.  Tarkasti 
hän  harkitsi  kaikkia  asianhaaroja  johonkin  toimenpitee- 
seen ryhtyessään  ja  sitä  tehdessään  hän  usein  varsin  avo- 
mielisesti keskusteli  kirjurinsa  kanssa  aikeistaan. 

—  Klaus  Fleming  on  nyt  nöyrtynyt  ja  pyytänyt 
anteeksi  .  .  .  Me  olemme  lykänneet  vastaseksi  aikeemme 
syyttää  häntä  säätyjen  edessä.  Mutta  mitähän,  jos  lähet- 
täisimme koko  otuksen  samalla  tavalla  kuin  Malaspinan 
pois  kaikista  näistä  juhlista  .  .  .  Tiedätkö,  miten  me 
lopullisesti  nöyryytimme  tuon  kopean  marskin? 

—  Kansa  kertoo  Sigismundon  säikähtäneen  sitä  veri- 
peitettä,  joka  Juhana-kuninkaan  hautajaisten  jälkeisenä 
yönä  oli  näkynyt  hänen  hautapatsaallaan,  ja  siksi  peräy- 
tyneen. Ja  silloin  kai  hän  luopui  kannattamasta  Fle- 
mingiäkin. 

—  Niin,  kuningas  säikähti  uhkaavaa  verta,  mutta 
kyllä  hän  sen  jo  lähempänä  näki  kuin  isänsä  hautapat- 
saalla, —  se  kuva  ilmestyi  hänelle  meidän  ratsuväkemme 
muodossa.    Mutta  Flemingille  annoin  viime  sysäyksen  itse. 

—  Tuolla  kanne-uhalla? 

—  Jo  sitä  ennen.  Kopeana  kuin  ruhtinas  tuU  hän 
sinäkin  aamuna  ajaen  linnaan,  reessään  pyssyjä,  joukko 
suomalaisia  huoveja  ympärillään.  Samalla  hetkellä  satuin 
minä  ajamaan  puolisoni  kanssa  linnaan  ja  tuo  marskin 
mahtavoitseminen   minua  jo  suututti.     Pysäytin  hevoseni, 

komensin  hänet  ylös  reestä  ja  uhkasin  erottaa  hänet  sekä 
henkivartioistaan  että  hengestään,  koska  tuollainen  saatto- 
seurue  kuuluu  ainoastaan  ruhtinaallisille  henkilöille.  Kan- 
saa keräysi  ympärillemme  siihen  kadulle  ja  se  olisi  ollut 
valmis  pienimmästä  viittauksestani  repimään  Suomen  kar- 
hun kappaleiksi.  Siinä  seisoi  kopea  marski  edessäni  kilt- 
tinä ja  äänettömänä,  uskaltamatta  vastata  sanaakaan, 
vaikka  kyllä  parran  vinkeistä  näin,  että  hänellä  mieU  teki. 
Uhkasin  valittaa  tästäkin  kuninkaalle;  ja  niin  siinä  luonto 
läksi  Kuitian  Klaulta,  että  hän,  kun  vähää  myöhemmin 
tavattiin  kuninkaan  luona,  jo  oli  kypsä  tunnustamaan  syn- 
tinsä, —  sitä  oli  iloisa  nähdä. 

—  Pyysi  anteeksi  koko  neuvoston  edessä? 

—  Niin,  se  oli  pakosta.  Mutta  hänen  nöyrtymi- 
seensä  en  luota;  kun  hän  kerran  on  tämän  verran  voinut 
hillitä  itseään,  osaa  hän  nähtävästi  viekastella.  Olenpa 
ruvennut  ajattelemaan,  eikö  olisi  parasta  laittaa  mies 
ajoissa  täältä  kotiinsa  Suomeen,  —  silloin  on  hän  lopussa. 
Mitä  siitä  arvelet? 

—  Ei  ainakaan  minua  marskin  nöyryyttäminen  su- 
reta, me  ei  olla  liian  hyviä  ystäviä,  vastasi  nuori  kirjuri, 
tahallaan  vetäen  oman  asiansa  mukaan  keskusteluun. 

Vai  ei  sureta  sinuakaan  .  .  .!  Herttua  katseli  kot- 
vasen aikaa  veitikkamaisesti  kirjuriaan  ja  remahti  sitten 
nauramaan.  —  Luuletko,  etten  ole  kuullut  tuosta  yhtymi- 
sestänne Strömsholmassa,  —  sehän  oli  lysti  juttu.  Sinä 
olit  liehakoinut  itsellesi  marskin  veljentyttären  suosion 
ja    rakkauden    ja    aijoit    muitta    mutkitta    siepata   hänet 

aviosiipaksesi,  eikö  niin?     Eipä  huonosti  ajateltu.     Mutta 
rukkaset  tuli  niin  että  helähti. 

—  Niin,  marski  kohteli  minua  siten,  ettei  muUa  ole 
syytä  hänelle  iloja  toivotella. 

—  Hän  ei  kärsi  sinua  siksi,  että  olet  minun  palveli- 
joitani.    Häpäsikö  hän  sinut? 

—  Kuin  koiran. 

—  Yhyy,  marski,  niinkö  minun  edustajaani  kohte- 
let, pannaanpa  muistiin  sekin.  Vaan  elähän  hätäile  sinä, 
muUe  johtuu  jotakin  mieleeni.  Marski  on  kopea  nimes- 
tään ja  sinä  olet  vailla  aateliskilpeä  ja  minun  palveli- 
jani, —  kyllä  ymmärrän  .  .  .  Herttua  vaikeni  tuokioksi, 
näytti  miettivän,  napsautti  sitten  sormiaan  ja  virkkoi: 
—  Minä  hankin  sinulle  tuon  tytön  marskin  kiukusta  huoli- 
mattakin ja  juuri  häntä  kiukuttaakseni,  hankinpa  kautta 
kunniani.  Schenck  oli  huono  puhemies,  minä  olen  oleva 
kaunopuheliaampi. 

Nuori  kirjuri  nousi  syvästi  kiitollisena  paikaltaan  ja 
näytti  olevan  aivan  typiertynyt  siitä  suunnattomasta  suo- 
siosta.    Ja  ujostellen  hän  sammalsi: 

—  Mutta  minulla  ei  ole  huomenlahjoja  .  .  . 

—  Niitä  sulia  ei  pidä  ollakaan,  —  jos  tarvitaan, 
kyllä  niitäkin  saadaan.  Mutta  marskin  holhokki  minun 
palvelijani  vaimoksi,  —  se  on  mainio  tuuma,  siitä  näkyy 
arvon  erotus.     Onko  tyttö  suUe  ehdottomasti  uskollinen? 

~  Siitä  olen  varma.  Häntä  tahdotaan  kyllä  naittaa 
toiselle,  nuorelle  Henrik  Kaarlonp ojalle  Kankaisista  .  .  . 

Tässä  herttua  yhtäkkiä  heristi  korviaan  ja  hypähti 
pystöön  kysymään: 

—  Mitä?  Kankaisten  Horneille,  Kaarlo  Henrikin- 
pojan  pojalle?  Avioliitto  Flemingein  ja  Hornein  välillä, 
onko  sellainen  tekeillä? 

—  Se  kuuluu  olevan  marskin  puolison  lempiajatus, 
kenties  marskinkin. 

Herttua  tähysti  tiukasti  lähettilästään. 

—  Vai  niin,  —  minä  rupean  ymmärtämään.  Hän 
koettaa  liittää  kaikki  suomalaiset  yhteen  vyyhteen,  voit- 
taa Hornitkin  puolelleen.  Ja  sitten  hän  aikoo  hankkia 
vankat  valtakirjat  ja  hallita  Suomessa  kuin  ruhtinas  uskol- 
listen alamaistensa  joukossa,  —  rohkeat  tuumat  tosiaan- 
kin. Vaan  niitä  tahdomme  vähän  lähempää  tarkastella  .  .  . 
Tietääkö  Kaarlo  Horn  tuosta  naimishommasta? 

—  Luultavasti,  poika  kuuluu  jo  kerran  yrittäneen 
kosioretkellekin. 

—  Yhy!  —  Herttua  vihelteli  hetkisen,  katsoen  ulos 
talviseen  luontoon.  Hän  oli  käynyt  tavallista  miettiväm- 
mäksi, näytti  punnitsevan  päässään  jotakin  mietettä,  jota 
hän  ei  tahtonut  suosikilleenkaan  ilmaista.  Kotvasen  ku- 
luttua virkkoi  hän  sitten  tälle  äskeiseen,  leikiUiseen,  välin- 
pitämättömään tapaansa:  —  Entä  sinä,  miten  olet  sinä 
aikonut  pitää  puolesi  tuossa  epätasaisessa  kilpailussa? 

—  Olen  aikonut  odottaa  vastaseksi  ja  antaa  asian 
kypsyä.  Ebba- rouvaa  koetan  kerran  vielä  kauniisti  puhu- 
tella, ja  jos  hän  on  yhtä  äkänen  kuin  miehensä,  —  sitten 
viimeinen  keino. 

—  Ja  mikä  se  on? 

—  Hm,  en  tiedä  itsekään,  mutta  tyttö  on  puo- 
lellani. 

Herttua  nauroi. 

—  Sinä  vanha  veitikka!  Vaan  koeta  sinä  keinosi 
kaikki,  kyllä  minä  puhemieheksesi»  rupean  ja  Flemingin 
neiden  suUe  hankin,  ole  siitä  varma.  —  Vaan  nytpä  on 
jo  aika  ryhtyä  vakavampiinkin  tuumiin.  Kutsu  sisään  Horn. 

Hieronymus  lähti  ja  ilmeinen  mielihyvä  säteili  hänen 
kasvoiltaan,  kun  hän  etuhuoneeseen  astui.  Hän  oli  toi- 
vonut ja  valmistellut  tällaista  käännettä,  herttua  hänen 
täytyi  saada  avukseen,  sen  hän  oli  jo  aikoja  päättänyt, 
mutta  nyt  tämä  itse  tuli  pyytämättä  häntä  vastaan,  olipa 
vielä  kiitollinen  kun  sai  auttaa.  Ahäs,  Fleming,  vielä  me 
toisemme  tavataan,  vielä  tulen  suita  tyttöä  kysymään  ja 
sappeasi  koettamaan  .  .  .  Hän  napsautti  ilosta  sormiaan, 
niin  että  Kaarlo  Horn,  joka  etuhuoneessa  odotti,  sitä 
aivan  ihmeissään  katseli,  käydessään  nuoren  kamari- 
palvelijan ohi  herttuan  huoneeseen. 

Tavallisuuden  mukaan  meni  näet  Horn  ensimmäi- 
seksi ja  yksin  yksityiseen  aamuneuvotteluun  herttuan  luo, 
kun  tämä  vielä  makuuhuoneessaan  viipyi.  Horn  oH  ikään- 
kuin herttuan  omatunto  ja  valpas,  puolueeton  arvostelu, 
herttua  kuulusteU  melkein  aina,  ennenkuin  teki  vähänkään 
tärkeämmän  päätöksen,  tämän  sivistyneen,  kokeneen, 
selväjärkisen  ja  ehdottomasti  oikeamielisen  miehen  mieltä 
ja  kysyi  hänen  neuvoaan  tuumistaan  ja  suunnitelmistaan. 

Kaarlo  Horn  oli  näihin  aikoihin  tuskin  5o:nen  ikäi- 
nen mies,  mutta  paljon  vanhemman  näköinen;  monet  elä- 
män kokemukset  ja  kärsimykset  olivat  hänestä  aikusin 
harmajan  tehneet.  Kasvojenpiirteet  olivat  hienot  ja  kau- 
niit ja  jonkinlaista   leppeää   hellyyttä   osotti  koko  hänen 

olentonsa.  Lahjomattoman  oikeudentuntonsa  vuoksi  pitivät 
häntä  kaikki,  yksin  pahimmat  vastustajansakin,  suuressa 
kunniassa.  Hän  oli  se -Tnies,  joka  kerran  Juhana-kuninkaan 
aikana  syytettynä  valtionkavalluksesta,  —  kun  oli  venäläi- 
sille menettänyt  muutamia  Inkerinmaan  linnoja,  —  mie- 
luummin tahtoi  kuolla,  kuin  sietää  tuollaista  syytöstä;  siksi 
hän  jo  oli  mestauslavalla  seisonutkin.  Herttuan  puoluelai- 
sista oli  hänellä  kansan  joukossa  enin  luottamusta  ja  hän 
ansaitsikin  täydellisesti  »reheUisen  suomalaisen/)  nimen. 

—  No,  Horn,  asiat  käyvät  hyvin,  me  voimme  tur- 
vallisesti käydä  kruunausjuhlaan  tänään.  Onko  linnasta 
kuulunut  mitään? 

—  Klaus  Fleming  oli  siellä  illalla  useita  tunteja 
yksityisessä  neuvottelussa. 

—  Sepä  ei  ole  mikään  hyvä  enne,  —  mitähän  juo- 
nia siellä  taas  punotaan!  Se  mies  täytyy  meidän  lähet- 
tää siksi  kauas,  että  hänen  kavala  äänensä  ei  pääse  kuulu- 
ville, muuten  ei  työmme  koskaan  jää  pysyväksi. 

Kaarlo  Horn  seisoi  hetkisen  ääneti  tarkastellen  kiu- 
kustunutta herttuaa  miettivin  katsein.  Herttua  tunsi  tuon 
katseen  ja  tiesi,  että  />omatunto»  ei  ollut  hänen  kanssaan 
samaa  mieltä.     Hän  jatkoi: 

—  No,  mikä  sinua  siinä  epäilyttää?  Sinulla  on  hieno 
järki,  mutta  rohkeutta  puuttuu. 

—  Teidän  armonne,  vastasi  Horn,  minun  arveluni  Fle- 
mingistä  eroaa  tosiaankin  jonkunverran  teidän  käsitykses- 
tänne  hänestä.  Vehkeilyssä  tai  viekkaudessa  sitä  miestä  ei 
liene  vaikea  voittaa  eikä  ole  kavaluus  hänen  vankimpia 
puoliaan.    Hän  on  siinä  suhteessa  suomalainen  hänkin  .  .  . 

Niin  vihamielisellä  kannalla  kuin  Hornit  ja  Fle- 
mingit  olivatkin  toisiaan  vastaan,  tunnusti  Kaarlo  Horn 
aina  vastustajansa  ansiot.  Erittäinkin  näissä  Ruotsin  viime- 
aikaisissa tapauksissa  oli  marski  osottanut  taipumusta  ra- 
kentamaan rauhaa,  —  olihan  Hornilla  tallessa  se  kirje, 
jonka  hän  Strömsholmasta  oli  Klaulta  saanut  ja  joka, 
joskaan  se  ei  ollut  voinut  johtaa  mihinkään  tuloksiin,  kum- 
minkin oli  ollut  hyvän  tahdon  selvä  merkki. 

—  Hm.     Mitä  tarkotat?  kysyi  herttua. 

—  Ettei  meidän  ole  tarvis  Klaus  Flemingiä  peljätä 
niinpaljo  koukuttelijana,  kuin  itsepäisenä  jurottajana  ja 
tarmokkaana  isäntänsä  palvelijana.  Hänellä  on  omat  tuu- 
mansa, mutta  katoohset  vehkeet  ovat  hänelle  sivuseik- 
kana ja  senvuoksi  minusta  on  hyvä  merkki,  että  juuri 
hän  eilen  oli  kutsuttu  linnaan. 

Herttua  seisoi  Horniin  selin  ja  katseli  miettiväisnä 
ulos  ikkunasta.  Joku  epäilys  näytti  häntä  rasittavan  ja 
hän  virkkoi  melkein  ilkkuen: 

—  Sinä  puhut  -tänään  niin  kauniisti  Klaus  Fle- 
mingistä. 

Horn  ei  vähttänyt  ollenkaan  pilkallisesta  piirteestä 
herttuan  äänessä,  vaan  vastasi  vakavasti: 

—  Sen  teen  syystä,  että  me  ehkä  yleensä  olemme 
yksipuolisesti  asioita  arvostelleet,  häntä  liiaksi  ja  muita 
liian  vähän. 

—  Hm,  tarkotat  kai,  että  on  tärkeätä  aina  olla  selvillä 
siitä,  missä  mikin  vastus  on  ja  minkäarvoinen  se  on,  — 
sillä  voi  olla  puolensa.  Pitäisit  siis  epäviisaana,  jos  lähet- 
täisimme Klaus-herran  Suomeen? 

—  Epäilemättä,  —  Suomesta  hän  juuri  olisi  poissa 
pidettävä. 

Kaarlo  herttua  pyörähti  päin.  Hän  näytti  ymmär- 
tävän neuvonantajansa  ajatuksenjuoksun. 

—  Niinkö  luulet?  Niin,  niin,  sinne  sen  miehen  sil- 
mät tähtäävät.  Taitaa  olla  sittenkin  parasta  leikkiä  so- 
vintoa vastaseksi  Klaus  Flemingin  kanssa  ja  pitää  silmällä 
kuningasta.  —  Herttua  istahti  nojatuoliinsa,  lepäsi  hetken 
mietteissään  ja  nosti  sitten  yhtäkkiä  päänsä  ylös  virkkoen 
Hornille:  — Vaan  asiasta  toiseen:  Sinun  poikasihan  kuu- 
luu kosivan  Klaus  Flemingin  veljentytärtä? 

Horn  hyrähti  nauramaan  tämän  oudon,  odottamatto- 
man kysymyksen  kuullessaan. 

—  Teidän  armonne  tietää  minun  poikanaskalini  lem- 
menunelmista, jopa  enemmän  kuin  hän  itse  uskaltaa  unek- 
siakaan. Hän  on  vasta  kahdenkymmenenvuotias  ja  vielä 
vuosikseenkin  nuori. 

—  Mutta  on  kumminkin  olemassa  joitakin  lemmen- 
vehkeitä  Hornein  ja  Flemingein  välillä?  kysyi  herttua 
vielä  tiukemmin. 

Horn  ei  voinut  pidättää  uutta  hymyilyä,  tuntui  niin 
hullulta,  kun  herttua  aivan  tosissaan  näytti  kiinnittäneen 
huomion  moiseen  lapsellisuuteen.  Sen  verran  mitä  hän 
itse  asiasta  oli  poikansa  puheista  ymmärtänyt,  oli  koko 
juttu  lapsellista  haaveilua,  —  hänen  vanhin  poikansa  tuumi 
ja  haaveksi  kaikenmoisia  asioita. 

—  Tämähän  kuulostaa  siltä,  kuin  olisi  kysymyk- 
sessä aivan  valtiollisia  yrityksiä.  Nuo  lemmenvehkeet 
supistunevat  kumminkin  siihen,  että  nuoret  ovat  tavanneet 

toisensa   joissakin  häissä  sisä-Suomessa  ja   siellä   leikki- 
neet, kuten  nuorten  on  tapana. 

—  Mutta  nuorten  on  myöskin  tapana  mennä  naimi- 
siin, kaiveli  herttua  vielä. 

—  Siitä  ei  minulla  ole  tietoa.  Mutta  poikani  Hen- 
rik on  tuolla  ulkona,  seuratakseen  minua  kruunausjuhlaan, 
vastatkoon  itse  tuumistaan,  jos  teidän  armonne  niille  to- 
della antaa  sellaisen  merkityksen. 

Horn  lausui  tämän  närkästyneenä  siitä,  että  herttua 
näytti  olettavan  miltei  salavehkeitä  olevan  tekeillä,  ja  hän 
luuli  tämän  nyt  toki  huomaavan  asian  joutavuuden  ja  jättä- 
vän sen  sikseen.  Vaan  herttua  tarttui  vilkkaasti  tähän 
ehdotukseen  kiinni: 

—  Niin,  niin,  kutsuppas  sisään  se  poikasi,  en  ole 
häntä  vielä  nähnytkään,  pitäähän  minun  toki  tuntea,  minkä- 
laisia vesoja  sieltä  nyt  Kankaisten  mailta  on  kasvamassa. 

Vähän  loukkautuneena  poistui  Horn  huoneesta  ja 
hetken  kuluttua  hänen  seurassaan  astui  hoikka  nuorukai- 
nen ujostellen  voimakkaan  herttuan  eteen,  aivan  ihmeis- 
sään, kun  hänet  sinne  kutsuttiin.  Syvän  kumarruksen 
tehtyään  jäi  hän  katseet  alasluotuina  seisomaan  oven- 
suuhun. Hän  näytti  todellakin,  kuten  isänsä  oli  sanonut, 
vuosikseenkin  vielä  hennolta  ja  kehittymättömältä;  ja  kun 
hän  ei  kantanut  miekkaa,  kuten  muuten  tavallisesti  hänen 
ikäisensä  aatelisnuorukaiset,  vaan  oli  puettuna  yksinker- 
taiseen, mustaan  lukumiehen  pukuun,  näytti  hän  melkein 
tyttömäiseltä  esiintymisessään. 

—  Sinä  olet  kaksikymmenvuotias  etkä  kanna  miek- 
kaa, lausui  herttua  ensi  sanoikseen. 

Nuorukainen  ei  tiennyt  mitä  vastata  näihin  moit- 
teelta tuntuviin  sanoihin,  joten  hänen  isänsä  virkkoi: 

—  Vanhin  poikani  on  mieltynyt  kirjoihin  ja  tietei- 
siin ja  olisi  muuten  ruumiiltaankin  heikko  miekan  mitte- 
löihin; hänen  nuoremmat  veljensä  sitävastoin  kasvavat 
pyssyjen,  miekkain  ja  hevosten  seurassa. 

—  En  sitä  moiti,  me  tarvitsemme  aatelistomme  jou- 
kossa yhtä  hyvin  kirjamiehiä  kuin  miekkamiehiä.  —  Ja 
nytkö  aijot  mennä  naimisiin  aatelisneitosen  Anna  Fle- 
mingin kanssa? 

Nuorukainen  loi  kysyvän  katseen  isäänsä,  hämmäs- 
tyen tätä  omituista  kysymystä.  Sitäkö  varten  oli  hän 
kutsuttu  tänne?  Mitä  hänestä  siis  tahdottiin?  —  Hän  ei 
saanut  sanaakaan  herttualle  vastatuksi,  ennenkuin  isänsä 
vielä  rohkasi  häntä,  hiukan  leikkisästi  virkkoen: 

—  Kerro  vain  avomielisesti,  mitä  suuria  tuumia  sulia 
on  tekeillä,  herttuaa  huvittavat  sinun  naimisaikeesi.  — 
Kaarlo  Horn  oli  varma,  että  hänen  poikansa  väittäisi 
leikiksi  koko  lemmenunelmansa  ja  kummastui  sen  vuoksi 
suuresti,  kun  nuori  Henrik  nyt  rohkeasti  nosti  päänsä  pys- 
töön  ja  virkkoi: 

—  Toivoni  olisi  todellakin  saada  omakseni  tämä 
nuori  neitonen  ja,  jos  isäni  antaa  luvan,  olen  koettava 
onneani. 

Herttua  katseli  voitonvarmana  Kaarlo  Hornin  häm- 
mästystä. 

—  Kuten  näet,  poikasi  aikoo  mennä  naimisiin,  ja 
juuri  neiti  Flemingin  kanssa,  lausui  hän  Hornille.  —  Ja 
minkälaiset  sulia  on  toiveet?  kysyi  hän  taas  nuorukaiselta. 

—  Niin,  minä  tiedän,  että  toiveeni  eivät  ole  suuret, 
vastasi  Henrik  hiukan  surumielisesti. 

Herttua  hymähti  ystävällisesti: 

—  Vai  tiedät  sen,  tuli  ja  vesi  ei  sula  helposti  yh- 
teen. No  hyvä.  Haaveksi  sinä  vain  ja  koeta  onneasi, 
vaan  jos  se  pettää,  hae  lohdutusta  kirjoistasi.  Jos  miek- 
kamies olisit,  tarjoisimme  sulle  paikan  vartioväessämme, 
vaan  nyt  odotamme  siksi,  kunnes  sinusta  kasvaa  apu- 
mies ajattelemisessa,  kuten  isästäsi.     Hyvästi  nuori  mies. 

Nuorukainen  poistui  vielä  hämmästyksensä  vallassa, 
ja  hänen  mentyään  virkkoi  herttua  Kaarlo  Hornille,  ikään- 
kuin leikkipuheen  jälkeen  kääntyen  tosiasioihin. 

—  Ja  nyt,  Horn,  luokaamme  vielä  silmäys  tämän 
päivän  tapahtumiin,  niin  ettei  meitä  millään  odottamat- 
tomuudella hämmästytetä.  Meidän  on  pidettävä  huoli, 
että  kaikki:  tekevät  velvollisuutensa,  —  rakas  veljenpoi- 
kamme  etupäässä. 

Sittenkuin  kuningas  vihdoinkin  oh  ilmoittanut  suos- 
tuvansa säätyjen  ja  herttuan  kaikkiin  vaatimuksiin,  olivat 
hänen  kruunajaisensa  nyt  tänään  määrätyt  pidettäviksi 
Upsalan  tuomiokirkossa;  —  kuninkaan  oli  vannottava  va- 
lansa ja  kansan  tunnustettava  hänet  hallitsijakseen.  Vaan 
kun  Sigismund  niin  kauan  oli  vetänyt  vastaköyttä,  koet- 
taen avata  perintövaltakunnassaan  väyliä  katooliselle  us- 
kolle ja  paavin  vaikutukselle,  jonka  harras  tunnustaja  hän 
itse  oli,  oli  peljättävä,  että  hän  vielä  viime  hetkessä  koet- 
taisi joillakin  verukkeilla  peräytyä.  Huhuja  siitä  oli  myös 
ollut  liikkeellä.  Mutta  herttualla  oli  nyt  valta  käsissään 
ja  hän   päätti  tarkasti  valvoa,  että  kaikki  lupaukset  tuli- 

sivat  täydellisesti  täytetyiksi.  Kuninkaan  oli  ne  valallaan 
vahvistettava,  sitten  hänellä  ja  kansalla  oli  jotakin,  mistä 
kiinni  pitää.  Hornin  neuvosta  päätti  hän  nyt  myös  antaa 
Flemingin  edelleen  esiintyä  kaikessa  arvossaan  kruunaus- 
juhlassa  kuninkaan  lähimpänä  miehenä,  koska  hänen  vai- 
kutuksensa sentään  oli  vaarattomampi  kuin  kuninkaan 
katoohsten  seuralaisten.  Suunniteltuaan  tarkalleen  kaikki 
antoi  herttua  käskyn  koko  suurelle  seurueelleen  valmis- 
tautua loistavassa  saattokulussa  ajamaan  kaupunkiin,  en- 
siksi linnaan  ja  sieltä  saattamaan  kuningasta  kirkkoon. 

Tunnin  kuluttua  herttuan  seurue  jo  olikin  matkalla 
kaupunkiin.  Runsas  varustusväki  seurasi  edessä  ja  ta- 
kana ja  komeana  ajoi  herttua  puolisonsa  rinnalla  muh- 
keassa reessä  saaton  etupäässä.  Vaan  seuraavassa  reessä 
istui  Kaarlo  Horn  nuoren  poikansa  rinnalla  ja  tässä  reessä 
jatkettiin  nyt  isän  ja  pojan  välillä  keskustelua  siitä  nuo- 
rukaisen lemmentuumasta,  jonka  herttuan  käsky  nyt  äsken 
vasta  oli  isällekin  oikein  ilmeiseksi  paljastanut.  He  olivat 
kotvasen  aikaa  ajaneet  ääneti,  kun  Kaarlo  Horn  virkkoi 
pojalleen : 

—  Sinä  olet  kiinnittänyt  ajatuksesi  nuoreen  neiti  Fle- 
mingiin  vakavammin  kuin  minä  olin  luullutkaan.  Etkö  ole 
ajatellut,  että  tällaisen  liiton  aikaansaaminen  on  tuiki  vai- 
kea sukujemme  suhteisiin  nähden? 

—  Olen  sitä  ajatellut,  isä,  vaan  en  ole  pitänyt  esteitä 
voittamattomina,  vastasi  nuorukainen  hiljaa.  —  Mutta  hert- 
tua, —  tahtooko  hän  estää  minua  saamasta  Anna  Fle- 
mingiä    omakseni,    vai    miksi   hän    minulta    asiaa  kyseli? 

—  Herttua  katselee  asiata  omalta  kannaltaan,  val- 
tiolliselta, pelkää  Hornein  ja  Flemingein  lähestyvän  toi- 
siaan. Se  pelko  on  turha:  mikään  ystävyys  tai  liitto  ei 
solmiunnu  koskaan  meidän  sukujen  kesken.  Eikä  herttua 
sentään  luullakseni  tule  suoranaisesti  asiaan  puuttumaan. 
Mutta  sinä  olet  nuori,  et  tunne  mitä  on  tapahtunut  minun 
ja  Klaus -herran  välillä,  et,  kuinka  vanhat  ja  syvät  ovat  rii- 
tamme juuret,  —  taikka  olet  unhottanut,  mitä  olet  tun- 
tenut. Ja  ehkä  on  se  suUe  onnellista.  Vaan  sittenkin,  — 
vaikka  tyttö  onkin  vain  Klaun  veljentytär,  voitaisiin  tuol- 
laista liittoa  pitää  meidän  nimelle  nöyryyttävänä. 

Nuori  Horn  oli  hetkisen'  ääneti  isänsä  lopetettuaan 
lauseensa.  Hänen  päässään  liikkui  tuumia,  joiden  esittä- 
mistä hän  vielä  epäili.     Ja  varovasti  hän  virkkoi: 

—  Pahoin  on  hän  teitä  kohdellut,  isä,  tiedän  sen, 
ja  tiedän  myös,  että  meidän  sukumme  käyvät  eri  uria. 
Vaan  sittenkin,  isä,  eikö  tuollainen  lähestyminen  voisi 
olla  hyödyllinenkin,  —  ovathan  molemmat  suvut  suoma- 
laisia .  .  .  ? 

Kaarlo  Horn  käännähti  hiukan  reessä  ja  katsoi  kum- 
mastuneena poikaansa.  Suomalaisia  .  .  ,  mistä  hän  sen 
sanan  oli  saanut  suuhunsa?  Hän  on  ollut  siellä  kotona 
suomalaisten  seurassa,  —  Hikkuuko  siellä  nykyjään  sel- 
laisia mielikuvia  .  .  .  ?  Suomalaisia,  —  mutta  sittenkin,  poika 
on  oikeassa,  suomalaisiahan  he  oHvat  molemmat.  Ja  epäi- 
lemättä olisi  olojen  varmistumiselle  ja  rauhalliselle  kehi- 
tykselle eduksi,  jos  he  suomalaiset  edes  voisivat  lähestyä 
toisiaan  ja  ymmärtää  toisiaan.  Vaan  olisiko  se  mahdol- 
lista? 

Niitä  hän  mietti  katsellen  tutkivasti  poikansa  silmiin, 
jotka   olivat   niin   vakavat  ja   pyytävät.     Ja  hän  virkkoi: 

—  Se  voisi  olla  hyödyllistäkin,  epäilemättä,  —  jos 
se  olisi  mahdollista.  Vaan  jos  minäkin  voisin  unhottaa 
entisyyden,  olisi  sellainen  yritys  luultavasti  turha. 

Nuorukaisen  katse  kävi  alakuloiseksi. 

—  Ettekö  siis,  isä,  voi  tehdä  mitään  minun  onneni 
eduksi? 

—  Onnesi,  poikani,  kaikkihan  tahtoisin  sen  eduksi 
tehdä,  enkä  suinkaan  kiellä  sinua  tavottelemasta  Anna 
Jaakkimantytärtä  omaksesi.  Mutta  suoranaisesti  en  voi 
minä  esittää  asiaasi  Flemingille,  —  minun  täytyy  jättää 
sinut  yksin  onneasi  tavottelemaan.  Jos  onnistut,  olen  val- 
mis puristamaan  marskin  kättä  sukulaisena,  ystäviä  meistä 
ei  koskaan  tule. 

—  Mutta  te  annatte  suostumuksenne,  isä?  kyseli  nuo- 
rukainen nyt  rohkaistuna. 

—  En  kiellä  sinua,  mutta  muistutan  vielä,  että  vai- 
keudet ovat  sulia  monet.  Herttuakaan  ei  tuota  liittoa 
suosi,  se  on  huono  enne  sekin.  Entä  marski?  Vaan 
koeta  onneasi,  poikani,  hetki  voi  nykyjään  olla  edulli- 
sempi kuin  muulloin,  jätän  suUe  täyden  vapauden. 

Saattoseurue  oU  jo  saapunut  kaupunkiin  ja  ajoi  kun- 
naalla olevaa  kuninkaallista  linnaa  kohden,  jonka  edus- 
talla jo  ääretön  ihmisjoukko  tunkeili  juhlallisuuksien  alkua 
odottamassa,  ja  jonka  ympärillä,  linnamäellä,  koko  kunin- 
kaan ja  herttuan  kaupungissa  oleva  sotaväki  oli  riviin 
asetettuna.  Ruhtinaalliset  henkilöt  ja  aatelisherrat  nousi- 
vat  reistään,   astuivat   satulaan  ja   lähtivät  ylös   linnaan, 

asettuakseen  siellä  kukin  hänelle  määrättyyn  paikkaan 
kuninkaan  seurueessa,  vaan  nuoriso  ja  naiset  jäivät  ulko- 
puolelle ja  saivat  ainoastaan  etäämmältä  katsella  kruuna- 
jaisiin lähtevää  komeaa  juhlasaattuetta.  Siinä  erosi  Horn- 
kin pojastaan,  joka  jäi  väkijoukkoon  seisomaan  syvälle 
mietteihinsä  vaipuneena.  Hän  tunsi,  että  hänen  täytyi  nyt 
kohta  toimia,  toimia  itsenäisenä  ja  omin  päin  ja  se  häntä 
huoletti,  mutta  samalla  se  häntä  rohkasikin.  Hänen  täytyi 
esiintyä  miehenä  ja  tahtoi  olla  mies  .  .  . 

Vaan  linnan  pihalta  kuului  jo  soiton  säveleitä  ja 
kohta  lähti  sen  väljästä  portista  komea  saattoseurue  lap- 
pamaan ulos  kadulle,  joka  linnasta  aina  tuomiokirkkoon 
asti  oh  havunoksilla  peitetty.  Ensimmäisenä  ratsasti  osasto 
kuninkaan  komeinta,  puolalaista  henkivartioväkeä,  pulskia 
miehiä,  kookkaita  hevosia,  tehden  tilaa  tungeskelevassa 
väkijoukossa,  jota  tien  varrella  riviin  asetettu  jalkaväki  ei 
jaksanut  pitää[  alallaan.  Jalan  astuen,  muhkeissa  puki- 
missa, tulivat  sen  jälkeen  valtioneuvoston  jäsenet  yksi- 
tellen ja  perättäin  kantaen  silkkipatjoilla  kuninkuuden  ul- 
konaisia arvomerkkejä:  kruunua,  valtikasta  ja  valtaomenaa. 
Mutta  juuri  kuninkaan  edessä,  hänen  lähimpänä  miehe- 
nään, asteli  Klaus  Fleming,  valtakunnan  marski,  kantaen 
kultaista  valtakunnan  miekkaa  korkealla  näkyvissä. 

Väljään,  Valkoseen  vaippaan  puettuna  ratsasti  ku- 
ningas kullatulla  loimella  peitetyllä  ratsulla  henkivartio- 
osaston  seuraamana.  Hän  koetti  istua  siinä  jäykän  ja 
varman  näköisenä  ja  huolettomana  katsoa  ympärillä  aal- 
toilevaa väkijoukkoa,  mutta  hänen  elottomat  kasvonsa 
olivat  tavaUistakin  kalpeamman  näköiset  ja  hänen  silmänsä 

pälyilivät  ehtimiseen  rauhattomina  ympärilleen,  Sigismund 
teki  tuossa  sen  vaikutuksen,  kuin  hän  epäillen  olisi  läh- 
tenyt ottamaan  päähänsä  perintövaltakuntansa  kruunua. 
Hänen  jälessään  ajoi  kuningatar  vaunuissa  hovinaistensa 
seuraamana,  —  he  näyttivät  kaikki  viluisilta  ja  turvatto- 
milta tässä  pohjolan  talvisessa  kylmyydessä. 

Mutta  sitten  tuh  Kaarlo-herttua  seurueineen  ja  tämä 
ryhmä  teki  paljo  muhkeamman  vaikutuksen  kuin  itse  ku- 
ningas lähimmässä  ympäristössään.  Herttua  ratsasti  Val- 
kosella ratsulla,  jota  hän  ohjasi  kultasilla  suitsilla  ja  itse 
oli  hän  puettu  punaiseen  vaippaan,  joka  oli  edestä  auki, 
jättäen  näkyviin  valkoisen  ihopuvun.  Hänen  joukossaan 
olivat  myös  ulkomailta  kruunajaisiin  tulleet  ruhtinaalliset 
henkilöt  ja  taajalukuinen  hovikunta  päätti  saattokulkueen. 

Verkkasessa  marssissa  kuljettiin  niin  tuomiokirkkoon 
saakka.  Sen  portilla  auttoi  Klaus  Fleming  kuninkaan  alas 
satulasta.  Vaan  kuningas  piti  vielä  hetken  marskin  kättä 
omassaan  ja  katsoi  häntä  melkein  hätääntyneenä. 

—  Sinä  puolustat  siis  ehdottomasti,  että  minun  on 
vannottava  kaikki,  kuiskasi  hän  marskille. 

—  Kaikki. 

—  Vaan  .  .  ,  vaan  minä  en  voi  sitä  valaa  pitää. 

—  Teidän  majesteettinne  on  annettava  ja  pidettävä 
valansa,  se  on  yksinkertainen  neuvoni. 

Levottomana  seisoi  siinä  heikko  kuningas,  koettaen 
turhaan  saada  tuolta  voimakkaalta  apulaiseltaan  tukea 
tuumalleen  vieläkin  peräytyä  tekemistään  lupauksista. 
Häntä  olivat  katooliset  neuvonantajansa  kehottaneet  vielä 
viime  hetkessä  jättämään  muutamia  kohtia  valankaavasta 

pois  ja  siltä  varalta,  että  hänen  sittenkin  pakosta  täytyisi 
vannoa  kaikki,  oli  paavin  lähettiläs  jo  ennakolta  päästä- 
nyt hänet  tuosta  valastaan  ja  vannottanut  hänellä  katoo- 
listen  edessä  uuden  valan,  että  hän  avaisi  valtakuntaansa 
tien  paavin  uskolle.  Tässä  tunsi  heikko  kuningas,  joka 
kumminkin  totuutta  tavotteli,  olevansa  vaikeassa  välikä- 
dessä: hänen  täytjd  tehdä  aivan  ristiriitaiset  valat,  tehdä 
väärä  vala  kumminpuolin  tahansa,  joko  kansalle  taikka 
uskonheimolaisilleen.  Hän  oli  itse  antautunut  tuohon  um- 
pimutkaan, vaan  kärsi  siitä  nyt  äärettömästi.  Eikä  mi- 
tään keinoa  ollut  päästä  siitä  vapaaksi;  turhaan  hän  viime 
hetkessä  vielä  kääntyi  luotettavimman  tukensa,  Klaus  Fle- 
mingin, puoleen.  Tämäkin  oH  järkähtämätön.  Klaus  Fle- 
ming tunsi  kyllä  katoolisten  vehkeet,  edeUisenä  iltana  oli 
kuningas  hänelle  paljastanut  koko  levottomuutensa,  kaikki 
Malaspinan  temput.  Niitä  ei  Fleming  voinut  hyväksyä: 
joko  vastarinta  tai  myöntyminen,  oli  hän  sanonut,  mutta 
selvä  peli,  muuten  menettää  kansa  kaiken  luottamuksensa 
kuninkaaseen  ja  kuningas  menettää  parhaimpain  mies- 
tensä kannatuksen.  Mutta  niin  oli  heikko  kuningas  kie- 
toutunut vehkeileväin  ulkolaisten  pauloihin,  että  hänen  oli 
niistä  enää  mahdoton  päästä  irti. 

Toiset  valtaneuvokset  saapuivat  jo  saattamaan  ku- 
ningasta paikalleen  tuomiokirkkoon,  jossa'  arkkipiispa 
kohta  alotti  kruunaussaarnansa,  ja  kuninkaan  täytyi  heitä 
seurata.  Saarnan  päätyttyä  astui  Sigismund  alttarin  luo, 
valtaneuvokset  asettuivat  hänen  ympärilleen  ja  herttua 
seisoi  sivummalla  hänen  edessään.  Kovalla  äänellä  kysyi 
vanhin  valtaneuvoksista,  Eerik  Sparre,  tahtoiko  kuningas 


-  158  - 

vannoa  sen  valan,  jonka  hän  nyt  koko  kansan  kuullen  oli 
julkilukeva.  Kuningas  nyökäytti  myöntyvästi  päätään  ja 
nosti,  Sparren  käydessä  sanelemaan  valankaavaa,  oikean 
kätensä  pystöön.  Heikolla,  epävarmalla  äänellä  toisti  ku- 
ningas jälestä  valan  ja  hänen  pystöön  nostettu  kätensä 
näytti  vapisevan.  Ja  kun  tultiin  siihen  kohtaan,  jossa  ku- 
ninkaan oli  vannottava  sulkevansa  kaikki  Ruotsin  kirkot 
paavin  uskolta,  aleni  hänen  äänensä  melkein  kuulumatto- 
maksi ja  hänen  käsivartensa  vaipui  alaspäin.  Sen  huo- 
masi herttua,  astui  askeleen  lähemmäs  ja  virkkoi: 

—  Käsi  pystöön,  teidän  majesteettinne! 

Ja  Sigismund  kohotti  taas  ikäänkuin  suurella  pon- 
nistuksella käsivartensa  ylemmäs  ja  saneli  valan  loppuun. 
Ja  hikipisarat  pursusivat  hänen  otsaltaan,  vaikka  talvinen 
päivä  oli  kylmä  ja  yleisö  taaempana  kirkossa  viluissaan 
taputti  jalkojaan  jäiseen  kivilattiaan.  Klaus  Fleming  astui 
nyt  esiin  ja  luki  suomeksi  kovalla  äänellä  kuninkaan  va- 
lan; vielä  senkin  ajan  täytyi  Sigismundon  pitää  kätensä 
kohotettuna  ja  raskaana  putosi  se  alaspäin,  kun  vala  vih- 
doin oli  lopussa. 

Kruunaus  toimitettiin  kohta  sen  jälkeen  tavallisilla 
menoilla;  mutta  melkein  kuin  avuttomana  ja  tietämättä, 
mitä  tapahtui,  lepäsi  kuningas  jakkaralla  polvillaan,  sillai- 
kaa  kuin  arkkipiispa  laski  kruunun  hänen  päähänsä,  ja 
Klaus  Flemingin  täytyi  auttaa  kuningasta  käsipuolesta 
ylös,  kun  kuningattaren  tuli  vuoro  astua  alttarille.  Me- 
nojen päätyttyä  tulivat  ruhtinaalliset  ja  ylimmät  aateliset 
henkilöt  puristamaan  Sigismundon  kättä,  toivottaen  hä- 
nelle  onnea,  ja  joku   pappi   luki   ääneensä    sepittämiään 

onnentoivotusrunoja.  Vaan  niitä  ei  kuningas  kuullut,  häntä 
tuntui  painostavan  tuossa  täpötäydessä  kirkossa,  tuntui 
vaikealta  hengittää,  ja  kohta  kun  tärkeimmät  juhlallisuu- 
det oli  saatu  loppuun,  kiirehti  hän  ulos  ja  ajoi  henki- 
vartiainsa  seuraamana  Unnaan. 

Linnaan  lähti  myöskin  koko  juhlayleisö,  ylhäisim- 
mille  henkilöille  oli  siellä  komea  juhla-ateria  valmistettu, 
päivä  oh  näet  yhtenä  juhlana  vietettävä  iltaan  saakka. 
Vaan  sillävälin  kuin  toiset  lappoivat  sisään  linnaan,  erosi 
Klaus  Fleming  saattoseurueesta,  haki  rekensä  ja  istui 
siihen  ajaakseen  kotiinsa.  Hän  oli  jo  väsynyt  ja  kylläs- 
tynyt tähän  narripeliin,  hän  tahtoi  hetkeksikään  paeta 
tuota  hajanaista  juhlajoukkoa,  tahtoi  levätä  kotvasen 
kotonaan. 

Mutta  juuri  hänen  rekeen  istuessaan  kulki  Turun 
piispa,  Eerik  Eerikinpoika  Sorolainen,  siitä  ohi,  tervehti 
marskia  ja  astui  sangen  juhlallisesti  aivan  hänen  viereensä, 
virkkoen  soimaavalla,  nuhtelevalla  äänellä: 

—  Kuningas  on  vannonut,  mutta,  Klaus  Fleming, 
pitääkö  kuningas  myös  valansa? 

—  Pitää,  jos  seuraa  minun  neuvoani,  vastasi  Klaus 
tyyneesti. 

—  Teidän  neuvojanne,  —  juuri  niistä  tähtösin  omal- 
tatunnoltanne  kysellä.  Voitteko  vastata  siitä,  jos  kunin- 
gas on  vannonut  väärin,  jos  kansa  puolestansa,  huoma- 
tessaan pettyneensä,  rikkoo  valansa? 

—  Herra  piispa,  minulla  on  vastaamista  paljosta, 
ja  minä  aijon  siinä  suhteessa  täyttää  velvoUisuuteni.  Hy- 
västi, herra  piispa! 

—  Hyvästi.  Vaan  muistakaa,  mikä  rangaistus  koh- 
taa sitä,  joka  hallitsijaansa  väärin  neuvoo. 

Marski  ei  tuota  enää  kuunnellut,  hän  ajoi  kotiinsa, 
heitti  väsyneenä  päältään  kankeat  juhlavaatteet  ja  vis- 
kausi  työhuoneessaan  patjarahille  puoleksi  makaavaan 
asentoon,  vedättäen  palvelijallaan  saappaat  jalastaan. 
Kuten  tavallisesti  hänen  väsyksissään  ollessaan,  rupesi 
näet  hänen  jalkaansa,  johon  hän  Plissovan  tappelussa  oli 
saanut  haavan,  kolottamaan.  Ja  hän  tunsi  mielensäkin 
niin  sanomattoman  väsyneeksi;  hän  oli  ollut  masentu- 
neena jo  monta  päivää,  aina  siitä  saakka,  kuin  kuningas 
oU  pakottanut  hänet  kumartumaan  herttuan  edessä  ja 
pyytämään  anteeksi,  —  se  nöyryytys  oU  marskin  ylpeään, 
jäykkään  mieleen  tehnyt  syvän  haavan.  Vaan  nyt  nuo 
viimeiset  neuvottelut  kuninkaan  kanssa,  nuo  katoolisten 
jatkuvat  vehkeilyt  ja  kuninkaan  tavaton  horjuvaisuus  ja 
epävarmuus,  ne  kaikki  olivat  vielä  kerrassaan  hänet  kyl- 
lästyttäneet; parastaan  hän  oli  koettanut  ja  kumminkin 
juuri  häntä  epäiltiin  .  .  .  Hänen  muuten  niin  tarmokkaat 
kasvonpiirteensäkin  olivat  tällä  hetkellä  veltostuneet  ja 
hänen  silmänsä  olivat  puoliummessa.  Hetkisen  levättyään 
kutsutti  hän  Gröningin  luokseen. 

—  Mitä  uusia,  poikaseni? 

—  Posti  Suomesta. 

—  En  jaksa  ruveta  sitä  nyt  lukemaan.  Onko  siinä 
mitään  erityistä? 

—  Pohjanmaan  vouti  Erkki  Olavinpoika  valittaa, 
että  Pohjolaiset  eivät  tahdo  kärsiä  linnaleiriä. 

—  Sehän  on  tavallista.     Muuta? 

—  Kirje  Sten  Finckeltä  Peipotista.  Pyytää  suosi- 
tustanne saadakseen  Hämeenlinnan  komentajanviran. 

—  Kirjoita  hänelle  ja  käske  hänen  itsensä  tulla  Ruot- 
siin.    Tätänykyä  minä  en  suosita  ketään.     Muuta? 

—  Käkisalmen  linnan  isäntä  valittaa,  että  venäläiset 
käyvät  levottomiksi,  —  rauhaa  olisi  kiirehdittävä. 

—  Niin,  Käkisalmi,  Karjala,  se  henee  meiltä  men- 
nyttä! Ja  se  on  Suomea  sekin  .  .  .  Siihenkö  loppui 
posti? 

—  Ulvilassa  ovat  talonpojat  puohkapinassa,  kun 
papit  kieltävät  heitä  kirkossa  polttamasta  kynttilöitä  mes- 
sun aikana.  He  väittävät  siitä  rangaistukseksi  nälän  ja 
kaikkinaisten  rasitusten  vaivaavan  maata. 

—  Niin,  sitä  ne  saavat  nuo  papit  aikaan  uskon- 
kiihkollaan ja  karsimalla  kaikkia  vanhoja  menoja,  joihin 
kansa  on  tottunut.  Mutta  se  asia  ei  kuulu  meihin,  pitä- 
köön Ericus  Erici  siitä  huolen,  —  vaan  hänkin  rakastaa 
virua  täällä  Ruotsissa  huutamassa  sutten  kanssa  ja  syyt- 
tämässä meitä  isänmaan  pettureiksi!  —  Marski  lepäsi  het- 
kisen silmät  ummessa  ja  virkkoi  taas  tyyneemmin:  — 
Kuule,  minkälainen  on  jääkeli  nykyjään  Suomeen? 

—  Railoja  oli  ollut  Ahvenanmerellä,  jalan  ja  ven- 
heitten  avulla  oli  sanantuoja  kumminkin  päässyt  tänne. 

Kotvasen  vielä  mietittyään  saneli  marski  verkkaen: 

—  Mitä  sanoisit  siitä,  jos  me  tehtäisiin  herttualle 
eräs  hyvin  suuri  palvelus  .  .  .,  jos  lopetettaisiin  nämä  juh- 
lat täällä  ja  matkustettaisiin  kotiin  Suomeen?  Mitäs  ar- 
veleisit?  Sukset  vain  joka  miehelle,  naiset  vedetään 
reessä  .  .  .     Hä,  mikset  vastaa? 

Anna  Fleming.  II 

Gröning  oli  tutkiskellen  tarkastanut  isäntäänsä  tämän 
verkalleen  näitä  puhuessa.  Oli  jotain  tuiki  outoa  tuossa 
äänenpainossa  ja  itse  tuumassa  vielä  enemmän. 

—  Ja  kuka  silloin  järjestäisi  valtakunnan  hallitus- 
asiat  kuninkaan  poissaoloajaksi?  kysyi  hän  vihdoin. 

—  Järjestäkööt  .  .  .,  kuningas  itse  ja  Kaarlo  herttua 
ja  Malaspina  ja  Horn,  —  siitä  kai  syntyy  ehyt  ja  ihana 
hallitus.  Miks'emme  voisi  sieltä  kotoa,  rauhallisesta  Kui- 
tiasta,  katsella  kuinka  mainiosti  kaikki  tämä  järjestyy. 

—  Kuningas  ei  varmaankaan  läskisikään  .  .  .? 

—  Kuninkaalla  ei  ole  valtaa  meitä  pidättää,  jos  me 
olemme  vanha  ja  väsynyt  ja  vehkeisiin  kyllästynyt.  Nyt- 
hän me  olemme  nöyrtyneet  ja  saaneet  armon,  —  nythän 
sopii  vetäytyä  syrjään.  Meitä  syytetään  valtionkavalta- 
jaksi,  me  muutumme  ehkä  sellaiseksi,  jos  meidän  kauan 
täytyy  tällaisissa  oloissa  olla  kuninkaan  neuvonantajana. 
Nyt  jo  tahtoo  herttua  jättää  meidät  kätyriensä  tuomitta- 
vaksi, s.  o.  hirsipuuhun,  ja  meidän  oma  piispamme  uhkaa 
meitä  helvetin  rangaistuksella.  Ja  entä  kuningas-raukka? 
Herttua  ja  säädyt  kirjoittavat  hänelle  ehtoja  ja  pykäliä 
hyväksyttäviksi  ja  pakottavat  häntä  uhkauksilla  niitä  alle- 
kirjoittamaan. Ja  kuningas  kirjoittaa  alle  ja  panee  sa- 
malla vastalauseen  omaa  allekirjoitustaan  vastaan,  hän 
vannoo  ja  vakuuttaa  kansalle  kirkossa,  ja  paavin  lähetti- 
läs vapauttaa  hänet  jo  ennakolta  valastaan  ja  teettää 
hänellä  linnan  salasopukoissa  vastakkaiset  valat  paa- 
ville .  .  .  Tämähän  on  narripeliä  —  ja  meitä  pakotetaan 
siinä  ilveilemään  mukana! 

Marski  oli  kiihtyneenä  omista  puheistaan  noussut 
istumaan,  vaan  laskeutui  nyt  taas  makuulleen,  painaen 
päänsä  patjoihin.  Nuori  kirjuri  seisoi  hetken  miettiväi- 
senä vieressä,  vaan  virkkoi  sitten  hiljaa: 

—  Vaan  kuinka  käy  silloin  Suomen? 
Marski  nosti  päänsä  patjoista: 

—  Suomen,  sanot.  Noiden  talonpoikain,  jotka  va- 
littavat ja  kapinoivat  ja  haukkuvat  meitä  nokinenäksi  ja 
läskinvarkaaksi,  vai  noidenko  suomalaisten  aatelismiesten, 
jotka  vaanivat,  mikä  puolue  kulloinkin  on  voiton  puo- 
lella, rientääkseen  sille  »hyvää»  huutamaan,  —  hyi  hitto! 
—  Vaan  .  .  .,  vaan  sinä  olet  ehkä  sittenkin  oikeassa;  kai- 
kista huolimatta  on  meidän  ajateltava  Suomea  ...  Ei, 
nyt  minä  olen  väsynyt,  —  viskaa  nuo  vällyt  minun  pääl- 
leni, nyt  tahdon  nukkua,  tuumitaan  sitten  levänneinä  mie- 
linä.    Mutta  siihen  asti  ei  sanaakaan  koko  asiasta. 

Gröning  lähti  varpaillaan  ja  kunnioittaen  poistumaan 
huoneesta,  vaan  kääntyi  kumminkin  ovella  vielä  kerran 
katselemaan  makaavaa  herraansa.  Näin  masentuneena 
ja  väsyneenä  ei  hän  ollut  häntä  koskaan  nähnyt,  nuk- 
kuessaankin  oli  hän  tavallisesti  varman  ja  voimakkaan 
näköinen,  ikäänkuin  hänellä  unissaankin  olisi  elänyt  sama 
luja  usko  ohjelmaansa,  joka  johti  hänen  toimintansa  ja 
määräsi  hänen  kantansa.  Paremmin  kuin  kukaan  muu, 
paremmin  kuin  itse  Ebba-rouva,  tunsi  tämän  ohjelman 
Gröning,  jonka  seurassa  marski  niin  usein  oli  tarinoinut 
tuumistaan.  »Meidän  on  sittenkin  muistettava  Suomea», 
niihin   sanoihin   sen   ohjelman    ydin  jo   sisältyikin;  vaikka 

kaikki  muu  väsyttäisi  ja  tympäseisi,  sitä  ohjelmaa  ajaes- 
saan ei  hän  kesken  taitu  ... 

Gröning-  ei  ollut  vielä  ehtinyt  ulos  ovesta,  kun  tämä 
aukeni  ja  Anna  Fleming  astui  huolestuneen  näköisenä 
sisään  häntä  vastaan  ja  kysyi,  oliko  marski  jo  kotona. 
Gröning  viittasi  makaavaan  vanhukseen. 

—  On,  vaan  hän  on  väsynyt. 

—  Väsynyt,  setäkö  väsynyt?  kysyi  Anna  kummis- 
saan. Silloin  liikahti  marski  vuoteellaan,  syrjäytti  vällyn 
lievettä  ja  virkkoi  hieman  naurahtaen: 

—  Tuleppas  tänne,  tyttöni.  Olisiko  se  niin  kum- 
mallista, jos  setäkin  kerran  olisi  väsynyt?  Vaan  sinä 
itse,  miksi  noin  olet  huolestuneen  näkönen? 

—  Niin,  setä,  kun  siellä  on  vieras! 

—  Vieras?     Kysyykö  hän  minua? 

—  Ei,  vaan,  vaan  .  .  . 

—  Vaan  sinua,  ahaa,  ja  siitä  olet  hätäissäsi.  Kuka 
se  on? 

—  Oi  setä,  mitä  on  tämä,  minä  en  ymmärrä.  Se 
on  Kankaisten  nuori  herra,  hän  on  Ebba-tädin  luona  ja 
puhuu  minusta. 

—  Hän  on  tullut  kosimaan,  niinkö  luulet? 

—  Setä,  setä,  onko  se  teidän  tahdostanne,  onko 
siitä  mitään  päätetty? 

Marski  katseli  pitkään  ja  miettiväisenä  veljentytär- 
tään. Vaikka  Annan  ja  hänen  kasvatusvanhempainsa 
välit  yleensä  olivat  olleet  kylmänlaiset,  olivat  marski  ja 
hänen  veljentyttärensä  kumminkin  oppineet  hyvin  ymmär- 
tämään  toisiaan;  Anna  oli  aina  ihaillut  tuota  voimakasta 


—  i65  — 

setäänsä  ja  väliin  saanut  syvemmältäkin  silmäillä  hänen 
tuumiaan  ja  hän  tunsi  hyvin,  kuinka  katkera  viha  oli  val- 
linnut Kankaisten  ja  Kuitian  sukujen  välillä.  Kun  nyt 
kasvava  vesainen  Kankaisista  lähenteli  Flemingin  sukua, 
ei  se  voinut  tapahtua  muuta  kuin  marskin  suostumuk- 
sella, —  Klaus  Fleming  luki  tytön  huolestuneista  silmistä 
hänen  tehneen  tällaisen  johtopäätöksen.  Mutta  hänen 
omissa  mietteissään  risteili  joukko  mielikuvia,  jotka  niissä 
ennenkin  joskus  olivat  pistäytyneet  ja  häntä  miellyttä- 
neet, ja  hän  viivytti  niitä  punnitessaan  kauan  aikaa  vas- 
taustaan. 

—  Minunko  tahdostani?  Tiedäthän  lapseni,  ettemme 
me  Hornin  kanssa  liikoja  neuvotella  ja  tiedät  kai  parem- 
min kuin  minä,  mistä  on  lahtosin  Kankaisten  nuoren  herran 
käynti  luonamme.  Vaan  jos  ajattelet,  voit  toiselta  puolen 
oivaltaa,  että  minulla  ei  ole  syytä  ajaa  häntä  talostani; 
tuo  lähenteleminen  voi  päinvastoin  olla  meille  suomalaisille 
eduksikin.  Meidän  asema  on  tukala,  on  viime  aikoina 
ollut  kireämpi  kuin  luuletkaan.  Vaan  Hornit  ovat  myös- 
kin suomalaisia:  me  olisimme  vankemmat,  ellemme  ve- 
täisi aina  aivan  eri  tahoille. 

—  Kuuluuko  tämä  käynti  todellakin  siihen?  kuiskasi 
Anna  hiljaa. 

—  Kuuluu  ja  ei,  —  sinä  kyllä  ymmärrät  minut. 
Hornein  täytyy  joko  tulla  puolelleni,  taikka  kukistua, 
taikka  .  .  .  No  niin,  ehkä  on  tämä  kaikki  turhaa  kuvitte- 
lua, satua ,  .  .  Vaan  miksi  noin  vapiset,  etkö  suosi  nuorta 
Hornia,  vai .  . .  vai .  .  ?  Niin,  sen  ikävän  jutun,  joka  Ströms- 
holmassa    tapahtui,   se   on   sinun   jo    täytynyt    unhottaa? 

Anna  ei  vastannut  mitään,  hän  seisoi  uunin  kupee- 
seen nojautuneena  setänsä  vieressä  ja  katseli  tätä  aivan 
säikähtyneillä  silmillä.  Vaan  marski  painautui  takasin  ma- 
kuulleen ja  jatkoi  välinpitämättömämmin: 

—  Niin,  minun  kantani  nyt  tunnet,  asiaan  en  se- 
kaannu. Mene  sinä  vieraasi  luokse  ja  kohtele  häntä  niin- 
kuin sinun  tulee.  Minä  tahdon  levätä,  ikäpuolella  meidän 
kaikkien  taas  täytyy  olla  linnassa  juhlimassa. 

Ukko  vetäsi  vällyt  korvilleen  ja  nukkui  jo  tuokion 
kuluttua.  Anna  hiipi  verkalleen  ja  hiljaa  pois  setänsä  huo- 
neesta mennäkseen  suureen  arkihuoneeseen,  jossa  Ebba- 
rouva  piti  seuraa  vieraalle.  Vaan  eteisessä  hän  pysähtyi, 
hän  ei  voinut  mennä  sisälle,  hänen  täytyi  koota  ajatuk- 
sensa, valmistautua  ehkäisemään  sen  vaaran,  joka  uhkasi 
turmella  hänen  onnensa.  Oliko  tämä  tosiaankin  mahdol- 
Hsta,  hän  ei  sitä  vieläkään  voinut  ymmärtää:  liittyvätkö 
toisilleen  vihamielisimmätkin  harrastukset  yhteen,  ruhjoak- 
seen  hänen  unelmansa  pirstaleiksi?  Ja  pitikö  hänen  uh- 
rata oma  onnensa  tuota  liittymistä  palvellakseen  —  ei, 
tässä  on  joku  erehdys,  tämän  asian  täytyy  luonnollista 
tietä  selvetä.  Nuoren  Hornin  täytyy  tulla  huomaamaan, 
että  hän  juoksee  sopimattomilla  asioilla  .  ,  .  Vaan  miten? 
Oi,  jospa  hän  saisi  tavata  sulhonsa,  jota  hän  ei  ollut  sit- 
tenkuin Strömsholmassa  nähnyt.  Mutta  siihen  asti:  täy- 
tyy olla  luja! 

Vieras  viipyi  kauan  Ebba-rouvan  luona  ja  ahdiste- 
tuin mielin  odotti  Anna  etuhuoneessa.  Oven  takaa  hän 
kuuli  kappaleita  sisällä  olevain  keskustelusta.  Ebba-rouva 
kuului    siellä   selittävän,   että  kysymyksenalainen  asia  on 

tavallisuuden  mukaan  omaisten  ja  holhoojain  kesken  so- 
vittava, mutta  hän  ei  uskonut,  että  Klaus-herra  puoles- 
taan panisi  vastaan,  jos  Anna  itse  suostuisi. 

—  Te    epäilette   sitä?   kuului   nuorukainen  kysyvän. 

—  En  tiedä,  nuorilla  on  usein  omia  tuumiaan  ja  on 
niitä  ollut  Annallakin. 

—  Ah,  hänellä  on  siis  .  .  ? 

—  Vaan  ne  ovat  mahdottomia  tuumia  ja  sellaiset 
ovat  tavallisesti  helposti  mielestä  huuhdottavissa.  Val- 
loittakaa hänet,  voittakaa  hänet,  se  on  varmin  keino,  — 
ja  tuskin  vaikeakaan  .  .  . 

Anna  kuuli  tuon  keskustelun  ja  se  häntä  melkein 
rohkaisi,  —  hän  vannoi,  että  se  tie  tulisi  Hornille  olemaan 
vaikea  ja  mahdoton.  Vaan  vieras  teki  jo  lähtöä,  Ebba- 
rouva   saattoi    häntä   eteiseen,  jossa  he  tapasivat  Annan. 

—  Tämä  jalosukuinen  nuorukainen  on  tehnyt  sinulle, 
Anna,  hyvin  kunnioittavan  tarjouksen,  virkkoi  silloin  Ebba- 
rouva.  —  Hän  pyytää  sinua  puolisokseen,  —  saat  nyt 
miettiä  tätä  ehdotusta.  Kenties  käy  kumminkin  niin,  ettei 
täällä  Ruotsissa,  näinä  levottomina  aikoina,  ehditä  mitään 
lopullista  päättää,  vaan  onpa  teillä  molemmilla  aikaa 
odottaa,  kunnes  taas  Suomeen  saavutaan. 

Siinä  seisoivat  molemmat  nuoret  vastakkain,  niin 
sanattomina,  niin  ujoina  kumpanenkin,  vaan  aivan  erilai- 
set mietteet  risteilivät  heidän  mielissään;  molemmilla  ty- 
kytti sydän  valtavasti,  vaan  eri  vaikuttimista,  vastakkai- 
sista toiveista.  Nuori  Horn,  johon  aamunen  keskustelu 
herttuan  ja  isänsä  kanssa  oli  ajanut  uuden  innon  ja  toi- 
mintatarmon, oli  tehnyt  rohkean  päätöksen  viivyttelemättä 


ilmaista  Flemingin  perheelle  aikeensa;  ja  nähdessään  mars- 
kin ajavan  kruunauskirkosta  kotiinsa,  oli  hän  karaissut 
luontonsa  ja  kävellyt  jälestä  —  kosimaan.  Nyt  oli  hän  jo 
puhuttavansa  puhunut,  ujona  ja  hämillään  oli  hän  asiansa 
Ebba-rouvalle  esittänyt,  ja  kun  hän  nyt  oli  lähdössä  Fle- 
mingin asunnosta,  oU  hänellä  mielestään  hyvät  toiveet 
mukanaan  vietävänä,  Vanhempain  taholta  ei  tarvinnut  kiel- 
toa peljätä  ja  tuon  tytön,  sen  hän  oli  voittava  ja  valloit- 
tava, siitä  hän  oli  varma.  Hän  sopersi  jotakin  toivovansa, 
ettei  Annakaan  ollut  unhottanut  sitä  tuttavuutta,  jonka  he 
Suomessa  oUvat  tehneet. 

Vaan  Anna  oli  aivan  kuin  hätääntyneenä,  hänen  olisi 
tehnyt  mieh  juosta  nuorukaisen  luo  ja  huudahtaa :  luopu- 
kaa tuumastanne,  joka  ei  voi  toteutua,  unhottakaa  minut, 
poistukaa!  .  .  Vaan  hän  ei  uskaltanut,  sana  ei  lähtenyt 
suusta,  hän  seisoi  siinä  ääneti  tuskissaan.  Ebba- rouva 
virkkoi  silloin  lähtevälle  nuorukaiselle: 

—  Tarjouksenne  oli  Annalle  kovin  odottamaton, 
hänen  täytyy  sitä  miettiä.  Mutta  teillä  tulee  kyllä  ole- 
maan tilaisuus  häneltä  siitä  lähemmin  kysellä.  Hyvästi, 
Henrik  Kaarlonpoika,  hyvästi! 

Vieras  lähti  ja  Ebba-rouva  saatteli  hänet  ovelle, 
vaan  Anna  jäi  vielä  seisomaan  paikalleen,  katseet  maa- 
han luotuina,  syvä  soimaus  sydämmessä:  hän  ei  ollut  teh- 
nyt, mitä  hänen  oHsi  pitänyt,  hän  oli  raukkana  jättänyt 
nuorukaisen  mieleen  turhia  toiveita.  Vaan  Ebba-rouva 
tarttui  lempeästi  hänen  käsipuoleensa  ja  talutti  hänet 
sisälle. 

—  No,  sinä  olet  niin  miettiväinen,  Anna.  Miksi? 
Onhan  kunniakas  sinulle  tämä  tarjous,  on  monta  syytä 
siihen  suostua. 

—  Ei  täti,  ei  siitä  voi  koskaan  tulla  mitään. 

—  Emme  tiedä  vielä,  se  riippuu  siitä,  miten  setäsi 
voi  sopia  Kankaisten  isäntäin  kanssa.  Meidän  naisten 
täytyy  alistua  ja  tyytyä,  se  on  ollut  meidän  vanhempain 
laki,  sen  olet  sinäkin  Anna  kyllä  vielä  parhaaksi  huo- 
maava. Mutta  sitä  sulia  on  vielä  aikaa  miettiä.  Nyt  on 
riennettävä  pukeutumaan,  meidän  on  ajoissa  jouduttava 
linnaan,  ensiksi  turnajaisiin  ja  sitten  tanssiaisiin.  Kas  niin, 
iloiset  kasvot  nyt  vain  tyttöni! 

Pukuhuoneeseen  meni  Anna,  vahkoi  esille  niitä  hie- 
noja juhlavaatteita,  joita  hänellekin  erityisesti  näitä  kruu- 
nausjuhlia  varten  oli  teetetty,  ja  ryhtyi  pukeutumaan. 
Vaan  sitä  tehdessään  unhottui  hän  usein  pitkäksi  hetkeksi 
mietteihinsä  istumaan,  kädet  syliin  vaipuneina.  Sitä  hän 
siinä  mietti,  missähän  lie  se  hilpeäkatseinen  nuorukainen, 
jolle  hän  niin  täydellä  innolla  ja  lämpösellä  kädellä  oli 
sydämmensä  luvannut.  Ei  hän  epäillyt  itseään,  ei  het- 
keäkään, vaan  sitä  hän  surumielin  ajatteli,  minkälaisiin 
ikävyyksiin  ja  nöyryytyksiin  tapausten  kehitys  hänet  vielä 
vieneekin,  ennenkuin  hän  vihdoinkin  onnensa  tapaa.  Oli- 
han hän  tyytynyt  niin  vähään,  ainoastaan  kipenettä  rak- 
kautta hän  elämältä  vaati,  vaan  juuri  hänelle  piti  tämän- 
kin vähän,  jota  hän  niin  hartaasti  ikävöi,  olla  niin  lujassa 
ja  maksaa  niin  paljo. 

—  Vaan  maksakoon  vaikka  mitä,  minä  tahdon  sen 
itselleni  voittaa,  virkkoi  hän  vihdoin  ryhtyessään  päättävästi 

viimeistämään  pukuaan,  —  minä  olen  myöskin  Flemingin 
sitkeää  sukua! 

Kohta  olivatkin  marskin  hevoset  odottamassa  por- 
taitten  edessä  ja  Klaus  ajoi  ennen  pitkää  perheineen  lin- 
naan, jonne  kaikki  juhlassa  olevat  Ruotsin  ja  Suomen 
aateliset,  hengelliset  mahtimiehet  ja  aatelittomain  sääty- 
jen edustajat  olivat  kutsutut  katsomaan  turnajaisia,  joita 
kruunauksen  johdosta  vanhaan  keskiaikaiseen  maihin  oli 
toimeenpantu  linnan  väljällä  pihalla.  Vaikka  ruudin  käy- 
täntööntulon  jälkeen  raskaat  rautavarustukset  ja  niiden 
mukaiset  aseharjoitukset  jo  olivat  joutuneet  käytännöstä 
pois,  vietettiin  kumminkin  vielä  silloin  tällöin  suurten  juh- 
lain  aikana  vanhalta  muistilta  tuollaisia  keskiaikaisia  leik- 
kisotia, joissa  aseiden  loisto,  kilpien  kiilto  ja  kypärätöyh- 
töjen  huojunta  viehätti  silmää,  ja  sellaista  oli  nyt  Upsalan 
hnnanpihallakin  nähtävänä.  Ruotsissa  ei  tällaisia  leikki- 
sotia kumminkaan  pitkiin  aikoihin  oltu  pantu  toimeen, 
itse  turnaustaitokin  oli  jo  unhottunut  ja  olivat  nyt  tur- 
naajat  tätä  juhlaa  varten  olleet  erityisesti  harjoitettavat; 
mutta  sittenkään  niistä  ei  oltu  saatu  aivan  taitavia  am- 
matissaan. Sitävastoin  oli  turnajaisiin  ilmoittautunut  eräs 
puolalainen  ratsumies,  joka  jo  nuorena  oli  tämän  taidon 
oppinut,  ja  vaikeudetta  hän  siis  voitti  ruotsalaisia  turnareita 
toisen  toisensa  perästä.  Siitä  kävi  taistelu  jännittäväksi 
ja  mielet  kiihtyivät  katsojain  parvilla.  Ruotsalaiset  pitivät 
häpeänä  ja  loukkauksena,  että  kaikki  palkinnot  lankesivat 
tuolle  yhdelle  puolalaiselle,  joka  aina,  sysättyään  uuden 
vastustajan  satulasta,  itserakkaana  astui  katsojain  parven 
edustalle    kumartamaan   ja    vastaanottamaan   hovinaisilta 

seppeleitään.  Saapuvillaolevat  puolalaiset  sitävastoin  oli- 
vat innoissaan  ja  laskettelivat  ääneensä  pistosanoja  ruot- 
salaisista. 

Mieliala  kiihtyi,  kuta  useammat  parit  esiintyivät  aree- 
nalla. Aina  kun  uusi  pari  ratsasti  esiin  ja  asettui  tais- 
teluasentoon,  hyökkäsi  parvella  oleva  yleisö  lähemmäs 
reunaa  paremmin  nähdäkseen.  Istuinpaikkoja  ei  riittänyt 
kaikille,  toiset,  varsinkin  nuoremmat  miehet,  tungeskelivat 
käytävillä  ja  penkkien  välissä.  Kun  uudet  turnarit  siis 
hyökkäsivät  vastakkain,  syntyi  parvella  liikettä  ja  häli- 
nää, jota  aina,  kun  puolalainen  oli  suistanut  uuden  vas- 
tustajan, seurasi  nurinaa  ja  vihellystä  toisilta,  ja  hyvä- 
huutoja  toisilta  tahoilta. 

Metelöiväin  nuorten  ruotsalaisten  junkkarien  joukossa 
tungeskeli  siellä  parvella  myöskin  herttuan  kamaripalve- 
lija Hieronymus  Birckholtz,  joka  oli  seurannut  herraansa 
näihin  juhliin.  Mutta  hän  ei  tällä  kertaa  paljoa  välittänyt 
turnajaisten  menosta,  hänellä  oli  toiset  metkut  mielessään 
hyöriessään  siellä  toisten  joukossa.  Jo  alussa  oli  hänen 
hakeva  silmänsä  erään  etupenkin  päästä  keksinyt  Anna 
Jaakkimantyttären,  jota  hän  ei  ollut  tavannut  sittenkuin 
Strömsholman  pidoissa,  ja  hänen  pyrintönsä  oli  nyt  koet- 
taa väkijoukossa  päästä  tuon  penkinpään  tienoille,  edes 
ohimennen  ja  varkain  saadakseen  suihkasta  pari  sanaa 
kaipaamalleen  neitoselle.  Näissä  pyrinnöissään  hän  ennen 
pitkää  onnistuikin  —  koko  yleisön  huomio  oli  kiintynyt 
areenalle  —  ja  sai  salavihkaisella  merkillä  heitetyksi  ter- 
vehdyksen tytölleen,  jonka  silmät  siitä  kirkastuivat.  Kohta 

seisoi  hän  turnajaisista  jännittyneen  yleisön  keskessä  Anna 
Flemingin  selän  takana  ja  sai  kuiskatuksi: 

—  Me  voimme  huoletta  hetkisen  tarinoida,  kukaan  ei 
meitä  huomaa.  Nyt  ovat  toiveemme  taas  paranneet,  muUa 
on   mahtava  puhemies,  herttua  aikoo  puoltaa  hittoamme. 

—  Oi  jospa  se  auttaisi,  vaan  isosti  sitä  epäilen. 
Meillä  on  käynyt  vieraita  juuri  tänään. 

—  Ketä?  Nuori  Horn  —  ahaa,  hän  on  saanut  asiasta 
vihiä  .  .  . 

Vaan  keskustelu  katkesi  siihen,  kun  parvelta  taas 
rupesi  kuulumaan  kiihkeitä,  äänekkäitä  huutoja:  »Hän 
härnää  meitä,  tuo  konna!»,  huusivat  ruotsalaiset,  ja  puola- 
laiset kiljuivat:  »oikein,  suista  vielä  yksi!»  Puolalainen 
turnari  oli  näet  areenalla  suistanut  viimeisen  ruotsalaisen 
vastustajansa  ja  astui  taas  komeillen  esiin  haastamaan 
ottosille  ketä  tahansa  vielä  haluttaisi  hänen  kanssaan 
kamppailla.  Ei  tullut  ketään  ja  parvella  kävi  ruotsalais- 
ten nurina  ja  puolalaisten  ilkunta  yhä  äänekkäämmäksi. 
Vaan  yhtäkkiä  suhahti  sitten  kuin  humina  yli  katsojain 
rivien  ja  täydellinen  äänettömyys  valHtsi  samasta  tuo- 
kiosta parvella.  Uusi  turnari  oli  totellut  puolalaisen  haas- 
tetta ja  ratsastanut  aituuden  sisäpuolelle.  Suurimmassa 
jännityksessä  tarkastelivat  kaikki  katsojat  alas  hiedikolle: 
tämä  uusi  turnari  oli  aivan  outo  henkilö,  ei  kuulunut  nii- 
hin, joita  turnajaisia  varten  erityisesti  oli  harjoitettu.  Ku- 
kahan oli  tuo  outo,  rohkea  mies  ja  mitenkähän  hän  mahtoi 
onnistua?  —  heikolta  ja  hintelolta  hän  näytti!  Halvek- 
suen kohotti  voittoisa  puolalainen  hänelle  olkapäitään, 
asettui    välinpitämättömänä    hyökkäysasentoon   ja    ojensi 

peitsensä.     Katsojat   pidättivät  hengitystään,   niin  jännit- 
tävä oli  hetki. 

Vaan  nuori  junkkari,  joka  tytön  selän  takana  oli 
saanut  paikan,  ei  katsellut  areenalle  päinkään,  hän  no- 
jautui alaspäin  ja  kuiskasi: 

—  Ja  minkälaisen  vastauksen  sai  Henrik  Kaarlon- 
poika  käydessään  Flemingin  perheessä? 

—  Häntä  ilmeisesti  suositaan,  siinä  on  kai  valtiol- 
lisia harrastuksia  mukana.  Setääni  hän  ei  tosin  tavannut, 
vaan  jommoisillakin  toiveilla  hän  läksi,  enkä  saanut  mi- 
näkään niitä  häneltä  riistetyksi. 

—  Hm,  tosiaankin,  puhemieheni  täytyy  nähtävästi 
viipymättä  ryhtyä  toimeensa.  Vielä  kai  ei  mitään  var- 
maa ole  päätetty? 

—  Ei,  asia  on  lykätty,  kunnes  tullaan  Suomeen. 

—  Hyvä,  siksi  ehtii  paljo  tapahtua. 

Taas  liikahti  jännityksessä  odottanut  katsojajoukko 
parvella  ja  sen  joukosta  kuului  hämmästyshuutoja  ja  ke- 
hotuksia. Ratsastajat  oHvat  peitset  ojossa  karauttaneet 
vastakkain;  puolalaisella  oh  tulinen  vauhti  ja  siltä  näytti, 
että  tuo  hento  vastustaja  jo  sillä  ensi  yrityksellä  oli  tuo- 
mittu kaatumaan.  Vaan  juuri  kun  hyökkääjän  peitsi  oli 
hänet  tapaamassa,  sujautti  hän  notkealla  liikkeellä  varta- 
lonsa syrjään  ja  puolalainen  oli  iskeä  keihäänsä  vastassa 
olevaan  rakennukseen.  Tämä  jo  ruotsalaisia  innosti  ja 
he  huusivat  kehotushuutoja  notkealle  turnarille.  Uusi 
asento,  uusi  hyökkäys.  Nyt  on  oudolla  turnarillakin  täysi 
vauhti;  hän  nojautuu  eteenpäin  satulassa,  niin  että  puola- 
laisen peitsi  ainoastaan  hipasee  hänen  olkapäätään,  vaan 

hänen  oma  sysäyksensä  sattuu  puolalaista  niin  taitavasti 
kylkeen,  että  tämä  horjahtaa,  on  menettää  peitsensä  ja 
sitä  tapaillessaan  suistuu  suulleen  satulasta. 

Ääretön  riemuhuuto  kajahtaa  ruotsalaisten  taholta 
katsojain  parvelta,  käsiä  taputetaan,  »Victoriaa»  huude- 
taan: ylpeä  puolalainen  on  sittenkin  nolattu,  siellä  hän 
seisoo  maassa  tavotellen  hevostaan,  hennon  vastustajan 
tanakasti  istuessa  satulassa.  Kuka  on  tuo  voittaja,  miksei 
hän  riisu  kypäriään  eikä  ratsasta  esiin  saamaan  palkin- 
toansa? Hän  lähtee  jo  peitettynä  ratsastamaan  aitauk- 
sesta ulos,  —  ei,  ei,  sitä  eivät  ruotsalaiset  salli,  »kypäri 
pois!»  ulvovat  he  parvelta  ja  vartijat  areenan  portilla  pa- 
lauttavat turnarin  takasin  pihalle. 

Vaan  tämän  äänekkään  metelin  aikana  jatkuu  kuis- 
kaileva keskustelu  kenenkään  huomaamatta  tuossa  pen- 
kin päässä;  nuorukainen .  koettaa  siellä  rohkasta  neidon 
lannistuvia  toiveita. 

—  Ei  ole  mitään  syytä  epätoivoon.  Nuori  Horn 
tekee  yrityksensä  ja  kun  hän  huomaa  sen  turhaksi,  luo- 
puu hän  siitä.  Ja  olot  voivat  pian  muuttua  meidän  eduksi; 
kun  herttua  esiintyy  minun  puolestani,  niin  marski  tuskin 
uskaltaa  aivan  sitkeästi  vastustaa,  —  hänelle  kyllä  han- 
kitaan muuta  ajattelemista. 

—  Vaan  minä  jään  taas  yksin  sinne  kauas  Suomeen, 
kuinka  jaksan  siellä  vastustaa  ankaran  setäni  käskyjä? 

—  Rohkeutta  vain  tyttöni,  ajat  paranevat.  Minä 
tulen  itse  pian  Suomeen  varustettuna  aateliskirjalla  ja 
myötäjäisillä  .  .  . 

—  Oi,  te  ette  tunne  setääni. 

—  Tunnen  tarpeeksi;  jos  en  voita  häntä  muussa, 
niin  voitan  viekkaudessa.  Koko  elämäni  olen  pyhittänyt 
voittaakseni  teidät,  minä  tunnen  siinä  onnistuvani,  minun 
täytyy  onnistua!  Luottamusta,  tyttöni,  sitä  vain  tarvitaan 
ja  reipas  mieli!  Haen  pian  taas  tilaisuuden  teitä  tavata,  — 
nyt  on  aika  vetäytyä  syrjään. 

Väkijoukko  rupesi  nousemaan  paikoiltaan  kiihkeäm- 
pänä  ja  äänekkäämpänä  kuin  koskaan;  sadatushuudot 
kuuluivat  nyt  puolalaisten  taholta  ja  ilkkumiset  ruotsa- 
laisten. Tuntematon,  voittoisa  turnari  oli  vihdoinkin  rat- 
sastanut keskelle  areenaa  ja  silpassut  kypärän  päästään. 
Yleinen  hämmästyshuuto  oli  silloin  katsojajoukosta  kajah- 
tanut: kypärin  alta  ilmestyivät  nuorteat  neidon  kasvot  ja 
pitkä  naistukka  hulmahti  esiin  valahtaen  haarniskoiduille 
olkapäille.  Ruotsalainen  nainen  oli  siis  voittanut  puola- 
laisten sankarin,  —  mikä  häväistys  näille  jälkimmäisille, 
mikä  tyydytys  edellisille!  Uteliaina  kaikki  kyselivät:  kuka 
oli  tuo  reipas  tyttö?  Ei  kukaan  tiennyt;  hän  oli  jo  rat- 
sastanut areenalta  pois  ja  hävinnyt. 

Vaan  aika  oli  kiirehtiä  sisälle  linnaan,  jossa  juhlal- 
linen illanvietto  oli  toimeenpantu;  juhlasaatossa  lappoi  jo 
yleisö  sinne.  Annakin  löysi  Ebba-rouvan  ja  setänsä,  joista 
hän  turnajaisiin  tullessaan  oli  jäänyt  vähän  syrjemmäs 
istumaan,  ja  heidän  rinnalla  hän  käveli  linnan  suureen  sa- 
liin, jossa  itse  kunint^as  Södermanlannin  herttuattaren 
kanssa  juuri  alotti  illanvieton  hienolla,  tasaisella  ja  hyvin 
aistikkaalla  puolalaisella  tanssilla,  jommoiset  jo  siihen 
aikaan  alkoivat  tulla  tavallisiksi  Ruotsinkin  ylimmissä  pii- 
reissä.     Ja    toiset,    ruhtinaalliset    henkilöt    ensiksi,    sitten 

muut,  seurasivat  jälestä  juhlallisesti,  kaavamaisesti,  äänet- 
tömästi. 

Täysi  sovinto  tuntui  taas  vallitsevan  kuninkaan  ja 
hänen  setänsä  välillä  ja  siltä  näytti,  että  he  sydämmellisellä 
seurustelullaan  nyt  oikein  tahtoivat  osottaa,  kuinka  valta- 
kunta taas  pitkistä  ajoista  oli  saanut  ehyen  hallituksen  ja 
kuinka  riitaisista  kysymyksistä  ja  väittelyistä  lopuksikin 
oli  päästy  hyvään  ja  kaikkien  toivomaan  sopuun.  Mutta 
myöskin  linnan  sivuhuoneissa,  jonne  aateliset  ja  rnuut 
ylhäiset  vieraat,  molempiin  puolueisiin  kuuluvaiset,  olivat 
sijoitetut,  vallitsi  tavallista  sovinnollisempi  mieliala,  jopa 
hyvinä  ystävinä  keskustelivat  siellä  toistensa  kanssa  nuo 
vastakkaisten  puolueiden  miehet,  jotka  vielä  muutamia 
päiviä  ennen  olivat  olleet  valmiit  miekka  kädessä  hyök- 
käämään toisiaan  vastaan.  Tosin  juteltiin  vähäpätöisistä 
arkiasioista,  arkoja  kohtia  varoskeltiin,  mutta  salaviit- 
tauksia  ja  ivallisia  letkauksia,  jotka  noina  valtiollisten  ki- 
nastusten  aikoina  olivat  niin  tavallisia,  ei  tänään  kuulunut. 
Yhteisiä  maljoja  juotiin,  ja  niihin  ottivat  kaikki  osaa,  niin 
vanhukset,  jotka  istuivat  pitkäin  pöytäin  ääressä,  kuin 
nuoremmat,  jotka  seisoivat  seinänvierustoilla  ja  ovipie- 
lissä.  Oli  kuin  yhteisestä  sopimuksesta  olisi  päätetty 
ainakin  tämän  juhlan  ajaksi  unhottaa  vanhat  kinat  ja 
riidat. 

Joukko  Suomen  herroja  oli  siten  keräytynyt  tari- 
noimaan erään  erityisen  pöydän  ympärille  ja  siinä  olivat 
samaan  seuraan  joutuneet  Klaus  Fleming  ja  Kaarlo  Horn. 
Kauan  siitä  oh  aikaa,  kuin  nämä  Suomen  mahtavimpain  su- 
kujen päämiehet  näin  olivat  yhdessä  istuneet  sovinnollisessa 

seurustelussa.  Usein  he  kyllä  hovissa  ja  kuninkaan  neu- 
votteluissa olivat  tavanneet  toisensa,  mutta  silloin  aina 
seisoneet  vastakkain  ja  vihamiehinä,  milloin  toistensa  syyt- 
täjinä, millon  kilpailijoina;  eipä  ollut  siitä  vielä  monta  viik- 
koa, kuin  Kaarlo  Horn  oli  herttuan  ja  kuninkaan  edessä 
julistanut,  että  kansa  vaatii  Klaus  Flemingiä  tuomittavaksi 
valtionkavaltajana,  —  samaa  Flemingiä,  joka  4  vuotta 
aikusemmin  oli  Hornille  valmistanut  teloituslavan.  Mutta 
nämäkin  vihan  syyt  näkyivät  nyt  hetkeksi  unhottuneen, 
he  mahtuivat  nyt  hekin  samassa  seurassa  keskustelemaan. 

Oikeastaan  oHvat  Suomen  herrat  ryhmittyneet  Klaus 
Flemingin  ympärille,  ja  se  oli  hetken  merkkiä  sekin. 
Näinä  vehkeilyjen  aikoina  olivat  he  näet  olleet  varsin 
epävarmalla  kannalla,  tietämättä  kenen  joukkoon  olisi 
liityttävä,  ja  Flemingiä  olivat  useimmat  kartelleet  —  oli- 
han hän  niin  yleiseen  vihattu.  Vaan  nyt  ohvat  herttua 
ja  Fleming  sopineet  ja  taas  uskalsivat  suomalaiset  tun- 
nustaa Klaus-herran  johtajakseen  ja  luottamuksella  ko- 
koontua hänen  ympärilleen.  Olihan  sitäpaitse  yksi  ja 
toinen  juhlan  yhteydessä  saanut  läänityksen  taikka  viran 
ja  tiesi,  että  hänen  oli  siitä  Flemingiä  kiittäminen.  Tulipa 
Turun  piispakin,  joka  päivällä  vielä  antoi  KlauUe  niin 
ankaran  varotuksen,  hänelle  ystävällisesti  kättä  paiskaa- 
maan, —  hän  oli  juuri  äsken  Sigismundolta  saanut  vah- 
vistuskirjan  Suomen  molempain  hiippakuntain  piispan- 
virkaan ja  Ericus  Erici  osasi  panna  arvoa  hyvän  viran 
varmaan  omistamiseen. 

—  Teidän  korkea-arvoisuutenne  ei  minua  siitä  tuo- 
mitse? kysyi  Fleming  vähän  pisteliäästi. 

Anna  Fleming.  12 

—  Ei  tule  tuomita  ketään.  Iloni  on,  kun  vanhat 
olot  jälleen  rupeavat  vakaantumaan. 

Muuten  keskustelivat  Suomen  herrat  kotimaansa 
oloista,  kovasta  talvesta  ja  riehuvasta  eläinrutosta,  joka 
siellä  näytti  hätää  asukkaille,  venäläisten  partioretkeilijäin 
hyökkäyksistä,  —  kukin  kertoi  kuulumisia  omalta  kul- 
maltaan. Venäläiset  olivat  ruvenneet  esiintymään  uhkaa- 
vina; välirauhaa  kesti  tosin  vielä,  vaan  se  loppui  ensi 
kesänä  ja  kaikki  olivat  sitä  mieltä,  että  se  oli  muutettava 
vakinaiseksi  rauhaksi,  —  se  oli  Suomelle  aivan  välttä- 
mätöntä. 

—  Ja  raja  on  silloin  käytävä  täsmällinen  ja  varma, 
että  noista  ainaisista  rajarettelöistä  vihdoinkin  päästään, 
virkkoi  Tavast,  joka  kotipuolestaan  Karjalasta  tiesi,  kuinka 
harmillista  tuo  rajojen  sekavuus  oli. 

—  Niin,  Karjalasta  ja  Käkisalmesta  siinä  tulee  riita, 
huomautti  Fleming  päätään  puistellen,  —  pelkäänpä,  että 
meidän  sittenkin  täytyy  siitä  luopua,  vaikka  se  vai- 
keaa on.  Se  on  pitkän  sodan  miltei  ainoa  valloitus  ja 
on  yhtä  Suomea  sekin. 

Nyt  puuttui  Hornkin  puheeseen. 

—  Luovutaan  siitä,  heitetään  herran  nimessä  tuo 
köyhä  raakalaismaakunta,  jotta  vihdoinkin  valtakunnalle 
saadaan  pysyvä  rauha. 

—  Niin,  köyhä  on  Karjala,  niinhän  on  koko  Suomi. 
Mutta  täytynee  uhrata  tämä  osa  Suomea,  jotta  muu  Suomi 
taas  pääsisi  kostumaan. 

Siitä  punousi  ensin  sovinnollinen  keskustelu  Flemingin 
ja   Hornin  välillä.     Jälkimmäinen   myönsi,   että   oli  viime 

aikoina  vieraantunut  kotimaansa  oloista,  vaan  aikoi  nyt 
pian  taas  tulla  Kankaisiin,  jota  hän  ei  niin  pitkiin  aikoihin 
ollut  nähnyt.  Fleming  puolestaan  väitti  jo  tänä  yhtenä 
talvena  saaneensa  Ruotsista  enemmän  kuin  tarpeeksi  ja 
hartaasti  odottavansa  vesien  aukenemista,  päästäkseen 
taas  laivastoonsa  ja  kotiinsa,  —  hylkeitä  pyytämään  ja 
syömään  talkkunaa!  Täällä  hän  tunsi  vanhenevansa  ja 
väsyvänsä. 

—  Sinne  se  vetää  luonto,  niinkuin  tikan  puuhun,  jat- 
koi Fleming  sitten  puhettaan  suomeksi.  Keskustelu  oli 
näihin  asti  käynyt  ruotsiksi,  vaan  tuntuipa  nyt  siltä,  kuin 
olisi  jouduttu  tutummille,  kodikkaammille  aloille,  kun  taas 
kaikui  oman  maan  kieli. 

—  Ja  kaikkihan  me  ollaan  suomalaisia,  jos  meitä 
tuuli  missä  väliaikoina  ajellee,  lisäsi  Horn  hiukan  surun- 
voittoisesti,  muistellen,  kuinka  hän  tavallaan  oli  viime 
aikoina  joutunut  maamiestensä  piirien  ulkopuolelle. 

—  Niin,  siitä  ei  ,päästä  mihinkään,  se  on  veressä. 
Oli  kuin  joku   salainen   tunne    olisi   pakottanut  nuo 

vastaisten  leirien  miehet  tällä  hetkellä  ystävällisiksi  toi- 
silleen ja  se  teki  erittäin  hyvän  ja  rauhoittavan  vaiku- 
tuksen läsnäoleviin  aatelismiehiin.  Juotiin  maljat  kotiseu- 
dulle ja  kun  siitä  hetken  kuluttua  taas  noustiin  jalottelemaan, 
kävelivät  Horn  ja  Fleming  vielä  yhdessä  linnan  suureen 
saliin,  jossa  tanssia  jatkettiin,  yhä  suomeksi  sovinnoUisesti 
keskustellen.  Fleming  mainitsi  kotitalonsa,  Kuitian,  nimen 
ja  siihen  virkkoi  Horn: 

—  Olen  vähän  unhottanut  matkat  ja  reitit  siellä  ko- 
tona,   vaan    vanhin    poikani    sanoo    tehneensä    sellaisen 

havainnon,    ettei   matka   olekaan  kovin  pitkä  Kankaisista 
Kuitiaan, 

Fleming  katseli  hiukan  tutkivasti  vanhaa  vihamies- 
tään ja  tämä,  sen  huomattuaan,  naurahti  ja  viittasi,  selit- 
tääkseen sanojaan,  saliin,  jossa  nuori  Horn  parhaallaan 
tanssi  Anna  Flemingin  kanssa. 

—  Kas  tuossa! 

—  Niin,  sillä  tavalla  voi  taival  käydä  lyhyeksi,  vas- 
tasi Klaus-herra  samoin  leikillisesti.  Näytti  siltä,  kuin 
olisi  molemmilla  tehnyt  mieli  sitä  keskustelua  jatkaa  pi- 
temmältikin,  vaan  luonto  ei  kumminkaan  sallinut  niin  paljo 
heltyä.  Hetken  he  seisoivat  ääneti  tanssia  katsellen;  tuo 
pari,  jota  he  molemmat  silmillään  seurasivat,  pysähtyi 
hetkeksi  huokasemaan,  vaan  lähti  kohta  taas  uudelleen 
lattialle.     Silloin  Klaus-herra  virkkoi: 

—  Taas  alusta  .  .  ,  olin  aikonut  jo  lähteä  kotiin, 
vaan  seurueeni  näkyy  olevan  kiinni. 

—  Niin  näkyy,  —  minun  laitani  on  sama.  Vaan 
olkoon  meidänkin  vuoro  kerran  totella  nuorisoa. 

Ja  vielä  kotvasen  he  siinä  ääneti  rinnakkain  seisoi- 
vat. He  eivät  huomanneet,  kuinka  salin  alapäästä,  oven- 
suusta, palava  silmäpari  vihaten  katseli  vuoroin  heitä, 
vuoroin  lattialla  tanssivaa  nuorta  paria.  Siellä  seisoi 
Hieronymus  Birckholtz,  tehden  havaintojaan  ja  punniten 
niitä.  Se,  minkä  hän  näki,  oli  omiaan  lannistamaan  hänen 
mieltään  ja  pilkkomaan  hänen  toiveitaan.  Säihkyvänä 
hänen  katseensa  seurasivat  sillalla  tanssivaa  paria,  vaan 
vielä  vihasemmin  ne  leimahtivat,  kun  oven  puoleen  kään- 
tyivät:  tuo   Flemingin  ja    Hornin   ystävällinen   seurustelu 


häntä  varsinkin  arvelutti  ja  hampaitaan  purren  murisi  hän 
itsekseen: 

—  Tuo  vielä  puuttuisi .  .  ,  silloin  olisi  kaikki  hukassa! 
Vaan  ei  toki,  se  ystävyys  ei  kestä,  siitä  minä  pidän  huo- 
len, pidän  kautta  kunniani.  Pikkusen  uutta  myrkkyä  mal- 
jaan, —  ja  sitä  kyllä  saadaan,  sitä  valuu  itsestään.  Kun 
vain  neitosessa  sitkeys  kestäisi  ,  .  . 

Vaan  hetken  kuluttua  Klaus  Fleming  jo  näkyi  kä- 
velevän hakemaan  rouvansa  ja  Annan  ja  he  lähtivät  aja- 
maan kotiinsa.     Heitä  Hieronymon  katseet  seurasivat.  — 

Vaan  marskin  kasvoilta  oU  äskeinen  väsymyksen 
piirre  jo  aivan  poissa,  kun  hän  huoneeseensa  astui,  jossa 
Gröning  kirjeitään  kirjoitti,  ja  reippaasti  hän  tälle  virkkoi: 

—  Ei,  Gröning,  me  emme  lähdekään  talvikelillä 
Suomeen. 

—  Sitähän  minäkin.     Jäät  ovat  heikot. 

—  Niin,  ja  meillä  on  tässä  maassa  vielä  jotakin  teke- 
mistä. Jo  taas  näyttää  siltä,  kuin  Suomen  herrat  vielä 
oUsivat  suomalaisia, 

—  Joko  uskaltavat? 

—  Jo.  Ja  kunhan  tässä  minä  saan  käteni  vähän 
vapaammaksi,  niin  minä  heidät  kyllä  pidänkin  suoma- 
laisina .  .  .  Hornkin  .  .  .  hän  on  suomalainen  oikeastaan 
hänkin. 

—  Kaarlo  Henrikinpoika? 

—  Niin,  taikka  hänestä  pitäisi  tehdä  suomalainen! 
Jos  voisi  unhottaa  kaikki  vanhat  .  .  ,  ei,  ei,  se  on  mah- 
dotonta .  .  !  —  Marski  mietti  hetkisen  aikaa  ja  virkkoi 
sitten:  —  Mitäs  siitä. . ,  onhan  keinoja!   Enemmän  terästä! . . 

Gröning,  meidän  täytyy  Suomessa  sotaväkemme  tarpeiksi 
ottaa  pieni  apuvero.  Kirjoita  jo  kohta  kiertokirje  Suo- 
men voudeille. 

—  Uusi  apuvero  —  ominpäinkö? 

—  Niin,  tietysti,  kenen  se  olisi  tehtävä.  Kirjoita 
sinä  vain.     »Kiertokirje  ...» 

Marski  saneli  illan  kuluessa  ja  yön  jo  alkaessa  vielä 
useampia  kirjeitä,  antaen  taas  uudella  tarmolla  määräyk- 
siä Suomen  hallinnosta,  esiintyen  sen  hoitajana  ja  isän- 
tänä. Hän  oli  taas  entinen,  jäntevä,  toimikykyinen  Suo- 
men Klaus  Fleming. 

Vaan  seinän  takana,  naisten  makuuhuoneessa,  istui 
Anna  Fleming  kauan  vuoteensa  reunalla,  ja  hänen  miet- 
teensä  olivat,  päinvastoin  kuin  setänsä  seinän  takana,  ala- 
kuloiset ja  masentuneet.  Hän  oli  hänkin  huomannut  se- 
tänsä ja  Hornin  ystävällisen  keskustelun  ja  suuresti  oli  se 
häntä  huolettanut.  Puhuttiinko  siinä  hänestä,  päätettiinkö 
siinä  hänestä,  päätettiinkö,  ja  mitä?  Ja  Unnasta  lähties- 
sään oli  hän  väljässä  käytävässä  nähnyt  eräät  kasvot, 
jotka  muuten  tavaUisesti  oHvat  iloa  säteilevät  Ja  rohka- 
sevat,  nyt  surumielisinä  ja  synkkinä  ja  hän  oli  jäähyväi- 
siksi saanut  katseen,  jossa  oli,  paitsi  huolta,  soimausta  ja 
epäilystä.  Oi,  kuinka  hänen  olisi  tehnyt  mieli  juosta  tuon 
syrjästä  tervehtijän  luo,  sivellä  pois  pilven  hänen  otsal- 
taan ja  nyt  vuorostaan  valaa  häneen  rohkeutta  ja  luot- 
tamusta .  .  .  Miksei  ollut  hän  sitä  tehnyt?  Niin,  hän  oli 
hian  heikko  ja  kykenemätön,  hänessä  ei  ollut  terästä  tais- 
tellakseen onnensa  puolesta,  jota  nyt  kaikki  vallat  liittyivät 

ruhjomaan;    —  pitikö  hänen  siten  sittenkin  menettää  elä- 
mänsä kaihotun  unelman  .  .  ? 

Ja  hän  painoi  päänsä  patjaa  vastaan  ja  kyyneleet, 
joiden  tulvaa  ahdistetun  mielen  tokeet  koko  päivän  olivat 
teljenneet,  lähtivät  ensiksi  verkalleen  ja  sitten  yhä  ra- 
jummin virtaamaan  yön  yksinäisessä  hiljaisuudessa. 

VII. 


Meren  hengessä. 

Eräänä  helteisenä  kesäpäivänä  elokuun  alussa  pyrki 
keveännäköinen  soutuvene  sitkeästi  vastaseen  ulos  me- 
rellepäin  Tukholman  ulkosaaristossa.  Soutajat  kiskoivat 
kiinteästi  kahdessa  hangassa  ja  perämies  avitti  huopaa- 
malla, mutta  hitaasti  edistyi  taival,  sillä  tuuli  vastasi  vin- 
hasti ja  mereltä  tuleva  korkea  laineikko  puski  voimak- 
kaasti takasinpäin.  Peräpuolella  venhettä  joutilaana  istuva, 
nuori  herrasmies  käännähteU  väliin  kärsimättömänä  istuin- 
laudalla  ja  rypisteli  kulmakarvojaan;  hänellä  ei  näyttänyt 
olevan  halua  eikä  malttia  kiintyä  ihailemaan  saaristoluon- 
non kauneutta  eikä  läheisten  vesakkorantain  viehkeyttä, 
hän  vain  kiukutteli  matkan  hitaisuutta.  Kiire  olisi  hä- 
nellä ollut,  oli  epävarmaa,  tapaisiko  hän  enää  ollenkaan 
niitä,  joita  tavotteli  .  .  .  Käsi  siirrähti  toisinaan  vaisto- 
maisesti   povelle   ja    samalla   hänellä  ruumistakin   hiukan 

puistatti:  ehkäpä  hän  ennätti  hyvinkin  ajoissa  tuohon 
kohtaukseen,  joka  häntä  odotti  ja  arvelutti  .  .  .  Hui,  siitä 
tulee  kai  taas  ankara  raekuuro  ja  ukkonen  .  .  .  Mutta 
tulkoon,  rajuilmaa  kestää  tuokion,  sen  kyllä  jaksaa  kärsiä, 
ja  tulos  sen  korvaa  .  .  .  Korvaako?  No,  pian  kai  se 
näkyy..!  Nuorukainen  hyrähti  viheltelemään  jotakin  iloista, 
yliopistoajoiltaan  muistiin  jäänyttä  säveltä,  ja  kun  eivät 
ajatukset  sittenkään  vapautuneet  noista  huolekkaista  miet- 
teistä, heläytti  hän  täydeksi  lauluksi:  »Gaudeamus  igitur, 
juvenes  dum  su-u-mus». 

Tämä  laulelija  oli  iloinen  tuttavamme  Hieronymus 
Birckholtz.  Hän  oli  taaskin  isäntänsä,  Kaarlo-herttuan, 
lähettämänä  viemässä  kirjeitä  kuninkaalle  ja  hänen  lähei- 
syydessään oleville  herroille  ja  oli  äsken  ratsastanut  Sö- 
dermanlannista  Tukholmaan,  josta  hän  nyt  venheellä  jat- 
koi matkaansa  saaristoon,  missä  kuningas,  lähdettyään  jo 
muutamia  viikkoja  sitten  Flemingin  kuljettamalla  laivas- 
tolla Ruotsin  pääkaupungista  purjehtiakseen  Puolaan,  vielä 
viipyi.  Sanottiin,  että  vastatuulet  ja  tyynet  ilmat  viivyt- 
tivät kuninkaan  laivastoa  täällä  saaristossa,  mutta  arvat- 
tiinpa  siihen  viipymiseen  toisetkin  syyt. 

Heikon  ja  horjuvan  Sigismundon  päivät  eivät  yleensä 
olleet  kovinkaan  iloiset,  niin  kuningas  kuin  hän  olikin  kah- 
den suuren  valtakunnan.  Puolassa  hänellä  alinomaa  oli 
kestettävänään  vaihemielisen  ylimystön  ja  myrskyisten 
valtiopäiväin  häilyviä,  vastakkaisia  virtauksia,  joita  hänen 
täytyi  noudattaa,  jos  mieli  säilyttää  vaalista  riippuvaa 
kruunuaan,  ja  miltei  vankina  eli  hän  siellä  komeihin  lin- 
noihinsa  suljettuna  levottoman  ja   vehkeilevän  aateliston 

keskuudessa.  Sieltä  hän  vuosi  sitten  oli  tullut  perintö- 
valtakuntaansa  Ruotsiin,  tuohon  tyyneeseen,  pohjoiseen 
maahan  ja  kuninkaalleen  vanhastaan  uskollisen  kansan 
keskuuteen,  vaan  samanlaisiin  vehkeisiin,  levottomuuksiin 
ja  nöyryytyksiin  oli  hän  joutunut  sielläkin,  —  oli  väsynyt 
ja  tympeynyt.  Ja  nyt  oli  hän  taas  matkalla  myrskyiseen 
Puolaan.  Eipä  ihme,  jos  hänen  tällävälin  oli  tehnyt  mieli 
hetkisen  vapaudessa  hengähtää,  syrjässä  juonista  ja  huo- 
lettomana monenlaisista  vastustajistaan.  Sitävarten  oli 
hän  ankkuroinut  laivastonsa  Ruotsin  ulkosaaristoon,  jossa 
hänellä  oli  uskolliset  joukkonsa  ympärillään  ja  vapaa 
meri  hengitettävänään.  Täältä  hän  myöskin  saattoi  hel- 
pommin kuin  Tukholmasta,  jossa  häntä  häiritsivät  neu- 
voskunnan pykälät,  herttuan  ehdot  ja  katurahvaan  rähinä, 
säätää  määräyksiä  perintövaltakuntansa  hallinnosta  poissa- 
olonsa ajaksi. 

Kaarlo-herttua  ei  ollut  täällä  hänen  luonaan,  —  hän 
oli  jo  keväillä  vetäytynyt  herttuakuntaansa  huomatessaan, 
ettei  hän  kaikilla  kruunausjuhlan  aikuisilla  ponnistuksil- 
laan ollut  saanut  mitään  pysyväistä  aikaan,  katoolisten 
verkoissa  oleva  kuningas  kun  valoistaan  huoHmatta  kohta 
taas  oli  langennut  vanhoihin  vehkeisiinsä  ja  peruuttelui- 
hinsa.  Mutta  herttuakunnastaan  pommitti  Kaarlo  ehtimi- 
seen kuningasta,  neuvostoa  ja  Flemingiä  jyrkillä  kirjeil- 
lään, varotuksillaan  ja  uhkauksillaan,  ja  hän  tiesi,  että 
hänen  äänensä  etempääkin  kuului. 

Tällaisia  kirjeitä  se  oH  Birckholtz  nytkin  viemässä. 
Venheessä  joutilaana  istuessaan  otti  hän  varovasti  povel- 
taan pienen  salkun,  johon  nuo  kirjeet  olivat  käärityt.    Hän 

tiesi  jotenkin  tarkalleen,  mitä  niistä  kukin  sisälsi.  Tuo 
suuri  kirje  kuninkaalle  merkitsi  sitä,  että  jos  Sigismund 
matkustaa  Ruotsin  rajojen  ulkopuolelle,  määräämättä  se- 
täänsä valtionhoitajaksi  riittävällä  valtuudella,  ei  herttua 
vastaa  seurauksista.  Kirjeessä  Kaarlo  Hornille,  joka  myös 
oleskeli  laivastossa  matkalla  kotiinsa  Kankaisiin,  oli  käsky 
seurata  tarkoin  hovipiirien  vehkeitä  ja  erittäinkin,  mitä 
toimia  ja  valtuutta  Flemingille  Suomen  suhteen  annet- 
tiin. Ja  Klaus  Flemingille  itselleen  oli  vietävänä  kaksi 
kirjettä,  suuri  ja  pieni.  Edellisessä  oli  ankaroita  varoi- 
tuksia ja  uhkaavia  kysymyksiä,  mitä  varten  marski  oli 
omin  uhin  ruvennut  varustamaan  Turun  linnaa  ja  otta- 
maan uusia  sotilasveroja,  —  sen  kirjeen  tarkotus  oli  pe- 
lottaa Klaus-herraa  rupeamasta  kovin  itsenäiseksi  Suo- 
messa. Vaan  se  toinen  kirje,  se  pienempi,  niin,  se  se  oli 
se  vihanen  kipinä,  joka  poltteli  nuoren  lähettilään  käsiä. 
»Gaudeamus  igitur  ...»  lauleli  hän  taas,  mutta  mietti 
sillävälin  käännellessään' kirjettä  kämmenissään:  siitä  se  on 
leikki  kaukana!  »Juvenes  dum  su-u-mus  ...»  Hyhym! 
Oikeastaanhan  minun  tästä  pitäisi  olla  iloissani  kuin  var- 
san, puhui  hän  itselleen,  sillä  minuahan  tämä  kirje  koskee, 
koskee  tavattoman  suosiollisesti  ja  armollisesti.  Herttual- 
linen  kosimakirje  hovipalvelijansa  puolesta,  maniot  puol- 
tolauseet  ja  todisteet,  —  mitä  muuta  voisi  toivoa  onnensa 
portaaksi,  hitto  soi!  Ja  nyt  olen  jo  aatelismies  niinkuin 
toinenkin,  voin  näyttää  kilpikirjani  koska  tahansa,  Fle- 
mingin pitäisi  olla  iloissaan,  kun  minut  vävykseen  saa .  .  . 
Mutta  sittenkin:  ne  marskin  kasvot,  kun  hän  tämän  lu- 
kee .  .  !     »Post    jucundam    juventutem,    post    honestam 

senectutem  ...»  Ne  marskin  vihaset  silmät,  —  tuntuupa 
kuin   selkäpiitäni  karmisi  .  .  !     »Nos  habebit  hu-u-u-mus». 

Nuorukainen  pisti  salkun  taas  povelleen  ja  koetti 
tyynnyttää  ja  varmistaa  mielensä.  Miksipä  marski  tässä 
asiassa  yrittäisikään  vastustaa  herttuan  tahtoa,  liehän  tuo 
toki  siksi  viisas,  että  tärkeämpäin  pyrintöjensä  vuoksi 
myöntyy  pikkuasioissa.  Onhan  asema  nyt  aivan  toinen 
kuin  Strömsholmassa.  Hänen  isänsä,  vanha  Hieronymo, 
oh  noussut  viroissa  ja  arvoissa,  Brandenburgin  vaaliruh- 
tinas oli  aateloinut  hänet  ja  hänen  sukunsa,  jopa  kutsu- 
nut hänet  lakitietoisena  miehenä  hallitusneuvostoonsa  jä- 
seneksi, —  nuori  lähettiläskään  ei  ollut  enää  mikään 
ulkomainen  seikkailija,  vaan  aatelismies,  ruhtinaallisen 
neuvonantajan  poika,  itse  ruhtinaan  suosikki.  Ja  puhe- 
miehenä mahtava  herttua! 

—  Ja  sitäpaitse,  tyttö  on  minun!  hoki  hän  itsekseen 
varmuuden  vuoksi.  —  Mutta  hänet  minun  täytyy  tavata, 
ennenkuin  marskin  luo  menen,  sillä  ei  tässä  hitto  tiedä 
vielä  mitä  tapahtuu.  No,  ehkäpä  siihenkin  keinot  kek- 
sitään. 

Jo  pääsi  venhe  soutamaan  erästä  suojarantaa  pitkin 
ja  siinä  sujui  matka  sukkelammin.  Kun  niemen  kären 
ohi  päästiin,  levisi  esiin  tyyneempi  salmi  ja  sen  edustalla 
pienonen  selkä,  jossa  laivasto  makasi  ankkurissa,  mikä 
alus  levitellen  purjeitaan  kuivamaan,  mikä  purjeetonna 
keinuen  aallokossa.  Siinä  oli  Sigismundon  lepopaikka 
valtiollisten  vehkeiden  väliajoilla.  Salmen  suussa,  suoja- 
rannalla,  kelluili  muita  suurempi  ja  komeampi  alus,  hol- 
lantilainen  laiva,  joka  kuningasta  kuljettamaan  oh  erityi- 

sesti  vuokrattu.  Siihen  antoi  Hieronymo  ensiksi  ohjata 
purtensa. 

Tuon  suuren  kirjeen  jättäminen  oli  helppo  tehtävä, 
ja  kohta  oli  kirjeentuoja  valmis  lähtemään  kuninkaan  lai- 
vasta. Vaan  hän  viivähti  hetkisen,  ennenkuin  lähti  siitä 
edelleen  soutamaan  Flemingin  amiraalilaivaan,  jonka  hän 
tunsi  ulompana  selällä.  Hän  oli  jo  tullessaan  nähnyt 
erään  niemen  liepeellä  kirjavia  naispukuja  ja  tähysti  nyt 
tarkemmin  sinnepäin.  Aivan  oikein,  siellä  vilahteli  pen- 
saiden välissä  neitoparvi,  nähtävästi  laivastoon  kuuluva, 
joka  sinne  oli  lähtenyt  marjoja  poimimaan  tai  kukkasia 
keräämään.  Hieronymo  tiesi,  että  kuninkaan  mukana  lai- 
vastossa oli  melkein  yksinomaa  suomalaisia,  koko  Suo- 
men aatelisto  oli  Ruotsista  palatessaan  perheineen  seuran- 
nut Sigismundoa  tänne  saaristoon  ja  viipynyt  siellä  hänen 
luonaan,  ja  hauskasti  se  kuului  aikansa  siellä  viettäneen- 
kin. Oli  pidetty  pitoja,  pantu  toimeen  metsästysretkiä 
ja  huvimatkoja,  ikävän  talven  jälkeen  oli  siellä  oikein 
uhasta  huviteltu  laivoissa  ja  saarten  rannoilla.  Joku  sel- 
lainen retki  kai  oli  nyt  tuollakin,  siellä  kai  saa  tyttönsä 
ensiksi  tavata  .  .  .  Hieronymo  istahti  itse  peräsimeen  ja 
ohjasi  venheensä  niemen  rantaa  kohden. 

Uteliaana  pyrähti  neitoparvi  rannalle  katsomaan, 
kuka  sinne  soutava  junkkari  mahtoi  ollakaan,  —  ei  tun- 
nettu oman  joukon  väeksi.  Vaan  nuorukainen  kiepsahti 
maihin  ja  rupesi  neitosten  kanssa  pitämään  hilpeää  paki- 
naa. Hän  jutteli  muka  olevansa  merirosvo,  joka  oli  tul- 
lut sinne  neitosta  saaliikseen  ryöstämään,  mutta  sanoi 
joutuvansa  ymmälle,  kenen  hän  veisi,  kun  oli  noin  monta 

valita,  monta  kaunista  ja  viehkeää.  Tytöt  nauraa  kikat- 
tivat ja  liehuivat  perhosina  nuorukaisen  ympärillä.  Vaan 
Hieronymo  teki  mahtavan  liikkeen: 

—  Ei,  nyt  minun  on  valittava.     Yks,  kaks  .  .  . 

Neitoparvi  juoksi  nauraen  ja  ilkamoiden  pakoon, 
mutta  yksi  jäi  kumminkin  seisomaan  nuorukaisen  luo  le- 
vottomasti läähättäen  ja  kysyvin  katsein  astuen  häntä 
vastaan.     Ja  häntä  kohtaan  Hieronymo  kiirehti. 

Vaan  tyttöparvi,  joka  hetkeksi  oli  lennähtänyt  ha- 
jaalleen,  rupesi  heti  taas  keräytymään  rannalle  uteHaasti  tir- 
kistellen,  kuinka  Anna  Fleming  oli  jäänyt  outoa  tulokasta 
puhuttelemaan.  Joku  tunsikin  Hieronymon,  muisti  Ströms- 
holman  tarinan,  ja  supatusta  rupesi  kuulumaan  neitosten 
laumassa.  Vaan  nuorukainen  nauratti  heitä  vielä  uusilla 
sukkeluuksilla,  miettiessään  keinoa  miten  saisi  kahden 
puhutella  tyttöään.  Mutta  samassa  ilmestyivät  sisempää 
metsästä  pensaan  takaa  näkyviin  ankarat,  närkästyneet 
kasvot  ja  vanhanpuoleinen  rouva  seisoi  yht'äkkiä  hihittä- 
vän tyttöparven  keskessä.  Tytöt  pyrähtivät  taas  pa- 
koon ja  nuorukaisenkin  sydän  hytkähti  vähän  säikähty- 
neenä:  se  oli  Ebba  Fleming,  joka,  ollen  mukana  neitosi- 
aan  kaitsemassa,  nyt  kiirehti  ottamaan  selkoa,  mikä  susi 
hänen  karitsainsa  joukkoon  oli  hiipinyt.  Kohta  hän  Hie- 
ronymon tunsi  ja  antaen  ankaran  katseen  Annalle,  joka 
melkein  kuin  jähmettyneenä  oli  jäänyt  yhteen  kohti  sei- 
somaan, viittasi  hän  häntäkin  poistumaan  toisten  tyttö- 
jen jälestä.  Sitten  astui  hän  uhkaavana  nuoren  Birck- 
holtzin  eteen,  lausuen: 

—  Kuinka  on  teillä  uskallusta  lähennellä  holhokki- 
ani kaiken  sen  jälkeen,  mitä  on  tapahtunut.  Eikö  ollut 
Strömsholman  häväistys  riittävä,  vieläkö  hiivitte  sala- 
ampujana  hänen  ympärillään?     Mikä  on  tarkotuksenne? 

Hieronymo  oli  pian  toipunut  ensi  hämmästyksestään 
ja  oli  nyt  miltei  hyvilläänkin,  että  oli  päässyt  kahden 
Kuitian  rouvan  puheille.  Hän  toivoi  toki  naistunteiden 
kieliä  väräyttelemällä  voivansa  hellyttää  Flemingin  puo- 
lison mieltä  suopeammaksi  heidän  liittoaan  kohtaan.  Ja 
nöyränä,  mutta  suoraan  ja  avomielisesti  hän  vastasi: 

—  Tarkotukseni,  se  on  saada  tämä  nuori  neitonen 
omakseni.  Enkä  hiivi  sala- ampujana,  rehellisillä  keinoilla 
tahdon  häntä  tavotella,  —  sitä  varten  aijon  tänään  käydä 
marski  Klaus  Flemingin  puheilla,  esittäen  ne  suositukset, 
joita  mulla  on  mukanani. 

—  Mitkä  suositukset?  Nuori  mies,  teidän  olisi  vii- 
sainta olla  Klaus  Flemingin  luo  menemättä.  Mitä  aijotte 
hänelle  sanoa? 

—  Aijon  sanoa,  että  minusta  on  nyt,  sen  jälkeen 
kuin  Strömsholmassa  tavattiin,  tullut  aatelismies,  minulla 
on  jo  huomenlahjakin  morsiamelleni  tarjottavana  ja  hänen 
ruhtinaaUinen  korkeutensa  Södermanlannin  herttua  itse 
pyytää  minulle  tätä  nuorta  neitosta,  jonka  suostumuksen 
jo  kauan  sitten  olen  saavuttanut,  —  armollinen  rouva, 
minä  astun  luottamuksella  ja  rohkealla  mielellä  teidän  ja 
marski  Klaus  Flemingin  eteen. 

Nuorukaisen  reipas,  avonainen  käytös  teki  Ebba- 
rouvaan  edullisen  vaikutuksen  ja  ellei  samalla  muisto 
Hornein  kanssa  solmittavasta  liitosta  olisi  palannut  hänen 

mieleensä,  olisi  hänen  vastauksensa  HieronymoUe  ehkä 
ollut  lauhkeampi.  Nyt  hän  vain  nuorukaisen  sitkeää  itse- 
päisyyttä ihmetellen  vastasi: 

—  Te  jatkatte  yritystänne  —  ettekä  käsitä,  että  se 
ei  ole  ainoastaan  mahdoton,  vaan  sen  lisäksi  uhkaroh- 
keakin. 

—  En,  armollinen  rouva,  enkä  sitä  ajattelekaan. 
Miksi  mahdoton?  Teillä  on  sydän  teilläkin,  teidän  täy- 
tyy ymmärtää  asemanne.  Mitä  sillä  voittaisitte,  jos  vä- 
kisin onnemme  estätte?  Katsokaa  tuota  viehkeää  kuk- 
kasta, se  on  vielä  niin  tuores  ja  raikas.  Miksi  soisitte 
sen  kuihtuvan  ja  kuoleutuvan  —  se  kuihtuu,  jos  siirrätte 
hennon  taimen  maaperään,  jota  se  ei  kärsi  ja  jossa  se 
ei  viihdy.  Ei,  te  sen  ymmärrätte,  rouva  Ebba,  kuinka 
kauniina  taimemme  kukoistaisi,  jos  se  saisi  vapaasti  ver- 
soa niin,  kuin  luonto  sen  on  kasvamaan  asettanut. 

Nuorukainen  puhui  lämmöllä,  puhui  taivuttavalla, 
hellyttävällä  äänellä,  eikä  Ebba-rouva  voinut  olla  häntä 
mielihyvällä  kuuntelematta.  Tosiaankin,  hänellä  teki  mieli 
tarjota  äidillinen,  anteeksiantava  kämmen  tuolle  hehku- 
valle puhujalle.  Mutta  ei,  hän  ei  unhottanut  asemaansa 
eikä  velvollisuuttaan  ja  hän  vastasi  kylmästi: 

—  Holhokkini  on  määrätty  toiselle,  te  häntä  ette 
koskaan  voi  saada.  Ja  minä  olen  tekevä  tehtäväni  kat- 
soakseni, ett'ette  myöskään  pääse  tilaisuuteen  ajamaan 
hänen  päähänsä  turhia  korupuheitanne.  Niin  —  toivon 
teidän  poistuvan  täältä. 

Veri  nuorukaisessa  kuohahti,  —  hän  oli  toki  luullut 
voivansa  vähän  sulattaa  tuota  jäätä,  hän  oli  edes  rouvassa 

odottanut  tunnetta  ja  armahtavaisuutta.  Tuo  kylmyys 
häntä  ärsytti,  hän  ei  voinut  hillitä  kiukkuaan  ja  koko  tu- 
listuneen mielensä  kiivaudella  hän  huudahti: 

—  Hän  ei  joudu  toiselle,  se  uskokaa,  sillä  hän  on 
minun! 

Ebba-rouva  viittasi  kädellään  häntä  poistumaan.  Nuo- 
rukainen astuikin  venheensä  luo,  vaan  siinä  hän  vielä  ikään- 
kuin uhaten  kääntyi  ympäri  ja  vakuutti: 

—  Vaikka  virittäisitte  kaikki  elkeenne,  vaikka  itse 
pyhä  Pietari  ja  paholainen  liittyisivät  vastaamme,  hän  on 
oleva  minun! 

Niin  huudahdettuaan  hän  hyppäsi  venheeseen,  hei- 
lautti hattuaan  Flemingin  ylpeälle  rouvalle,  joka  siinä 
rannalla  vielä  liikahtamatta  ja  ikäänkuin  mietteihinsä  vai- 
puneena seisoi.  Oliko  tuossa  katseessa  sittenkin  jotakin 
peräytymistä,  jotakin  toiv9a  antavaa?  Ei,  kasvot  olivat 
kankeat  ja  kylmät.     Ja  nuorukainen  virkahti  soutajilleen: 

—  Ja  nyt  amiraalilaivaan,  nyt  Suomen  karhun  paki- 
noille! —  Sinne  kiiti  venhe  nopeasti  ja  tuokion  kuluttua  seisoi 
nuori  sanankuljettaja  jo  ankaran  Klaus  Flemingin  edessä. 

Virallisena  ja  värähtämättömin  kasvoin  hän  siinä 
seisoi  sanaakaan  virkkamatta,  silmiään  räpäyttämättä, 
sillaikaa  kuin  marski  itsekseen  hienosittain  kiroillen  luki 
tuon  herttuan  ensimmäisen,  äkäsen  kirjeen.  Kun  marski 
sitten  mursi  auki  toisen,  pienemmän  kirjeen,  vavahti  hän 
vähän,  vaan  terästi  luontonsa  kovaksi.  Marski  musteni 
kasvoiltaan  tuota  kirjettä  lukiessaan  ja  pari  kertaa  hänen 
katseensa  jo  kirjeestä  kohosivat  ja  salama  singahti  niistä 
nuorukaista   kohden.     Ja  kun  hän  ehti  erääseen  kohtaan, 

jossa  herttua  pyysi  Flemingiä  lähettämään  veljensätyt- 
tären  hänen  puoUsonsa  Kristiinan  hovinaiseksi  ja  holho- 
kiksi, silloin  pääsi  marskilta  huudahdus: 

—  Niinkö  luulet,  parittaja! 

Vaan  kirjeen  loppuun  luettuaan  seisoi  marski  het- 
kisen ääneti  ja  vaipui  sitten  varsin  tyynesti  lepotuoliinsa 
istumaan,  heilauttaen  kirjettä  kädessään.  Sitä  vihanmyrs- 
kyä,  jota  Hieronymo  oh  odottanut,  ei  kuulunutkaan  ja 
hän  rupesi  jo  toivomaan,  että  herttuan  puoltosana  ja  hä- 
nen nuori  aateliskilpensä  olivat  lopuksikin  tehneet  mars- 
kiin eduUisen,  vakuuttavan  vaikutuksen.  Kotvasen  ku- 
luttua virkkoi  Klaus  Fleming: 

—  Mistä  syystä  luulet  herttuan  oikeastaan  puuttu- 
neen tähän  sinun  kosintahommaasi? 

—  Hänen  ruhtinaallinen  armonsa  kai  tarkottaa  sekä 
nuoren  neitosen  että  minun  parasta,  vastasi  Hieronymo 
reippaasti. 

—  Ole  ilveilemättä,  tokasi  marski  kärtysästi,  — 
hänkö  suotta  puuttuisi  meltomieUsiin  lemmenjuttuihin!  Me 
ymmärrämme  kyllä  tarkotuksen,  sinä  olet  ainoastaan  väli- 
kappale. Vaan  sittenkin,  sulia  on  rohkeutta  astua  toisen 
kerran  eteeni  samalla  asialla,  —  etkö  uskonut  ensi  kerralla? 

Marski  istui  tyyneenä,  vaan  hänen  kulmakarvansa 
loivat  tavallista  paksumman  varjon  hänen  kasvoilleen  ja 
kiihkoa  näytti  asuvan  ankarassa  katseessa.  Hieronymo 
koetti  yhä  pysyä  reippaana  vastatessaan: 

—  Teidän  armonne  lupasi  minun  tulla,  kun  olen  va- 
rustettu aateliskilvellä  ja  huomenlahjoilla.  Ja  suosituksiin! 
luottaen  .  .  . 

—  Sinä  ilveilet  liian  rohkeasti,  nulikka!  Jos  sinulla 
olisikin  kaikki  muut  edut  päästäksesi  Flemingin  vävyksi, 
pelkkä  se  seikka,  että  herttua  puolestasi  kosii,  tekee  sinut 
mahdottomaksi,  —  sitä  etkö  älyä?  Vaan  sinä  olet  halpa 
välikappale,  mitätön  syötti,  —  sinuun  ei  kannata  kiivastua.  — 
Marski  vaipui  taas  silmäilemään  herttuan  kirjettä,  hänen 
nyrkkinsä  puristui,  hän  rutisti  sen  kokoon.  Ja  huoma- 
tessaan nuorukaisen  vielä  seisovat  edessään,  huudahti  hän: 
—  Mitä  viivyt? 

—  Mikä  vastaus  on  minun  vietävä  herttualle? 
Marski  nousi  pystöön. 

—  Hänelle  vastaan  itse.  Vaan  sinä,  herttuan  käty- 
reistä halvin,  pane  mieleesi:  minun  talostani  et  koskaan 
naista  saa,  et  orjatartakaan,  niinkauan  kuin  tämä  käsi 
jaksaa  ojentua! 

Nuorukainen  näki  vihan  laineiden  olevan  nousemassa 
Suomen  marskissa,  eikä  tahtonut  odottaa,  kunnes  ne  pur- 
kautuisivat esiin.  Hyrskyten  lainehti  hänen  omakin  po- 
vensa ja  terävä  vastaus  pyöri  hänen  huulillaan.  Vaan 
hän  nielasi  sen,  kumarsi  jäykästi  ja  lähti  nousemaan  kan- 
nelle. Marski  seurasi  häntä  tuokion  kuluttua,  ja  kun  Hie- 
ronymo  jo  istui  venheessään,  huusi  tämä  vielä  kannelta: 

—  Ilmota  herrallesi,  että  hän  valitkoon  toisen  lähet- 
tilään, kun  minulle  asiata  He,  sinua  en  enää  tahdo  edessäni 
nähdä. 

Vaan  nuorukaisessakin  purkausi  silloin  jo  kiukku 
esiin  ja  hän  huudahti  vastaan: 

—  Vielä  tulen  minä  sittenkin  kolmannen  kerran,  enkä 
odota  niinkään  kauan,  kunnes  kätenne  on  kangistunut. 

Tuulelta  ei  enää  kuulunut,  mitä  marski  siihen  vas- 
taan karjasi,  vaan  kiivaana  hän  käsiään  huitoi.  Mutta 
syttä  ja  sappea  oli  venheessä  istujankin  mieh.  Olihan 
hän  tosin  aavistellut,  marskin  vihaa  varoen,  että  sieltä 
tuHsi  rukkaset,  yhtä  komeat  kuin  ensi  kerralla.  Vaan 
tuo  pöyhkeä,  tuo  nöyryyttävä  käytös  kohotteli  koston 
kuohuja  hänen  mielessään  ja  säihkyvin  katsein  silmäiU 
hän  vielä  kerran  taakseen  amiraalilaivaan,  jonka  kannella 
marski  vielä  käveli  edestakaisin. 

—  Ehei,  sinä  kopea  marski,  nyt  on  kirjeiden  ja  kau- 
niiden puheiden  aika  mennyt,  näistä  puolin  ryhdytään  to- 
tisempiin toimiin.  Vielä  olet  sinä  kuuleva  puhuttavan 
Hieronymus   Birckholtzista   —   enemmän  kuin  luuletkaan! 

Viimeinen  kirje  oli  lähettiläällä  vielä  viemättä  ja 
sitä  varten  hän  ohjasi  venheensä  Kaarlo  Hornin  laivaan, 
joka  kelluili  kauempana  toisella  rannalla.  Sinnehän  hän 
oikeastaan  tuli  niinkuin  ystäväUiselle  alueelle,  vaan  kum- 
minkin, sielläkin  hän  tiesi  erään  häntä  katkeralla  mielellä 
katselevan,  —  olihan  nuori  Henrik  Horn  hänen  kilpakosi- 
jansa. Vaikka  he  usein  olivat  tavanneetkin  toisensa  Kaarlo- 
herttuan  hovipiireissä,  ei  heidän  välillään  näihin  asti  ollut 
koskaan  ollut  sanaakaan  puhetta,  ei  viittaustakaan,  suh- 
teestaan nuoreen  Flemingin  neitoseen.  Itse  hän  oli  välttänyt 
siihen  koskemasta,  oli  toivonut  nuoren  Hornin,  huoma- 
tessaan, ettei  tyttö  häntä  suosi,  muitta  mutkitta  vetäyty- 
vän syrjään.  Vaan  nyt  hänen  teki  mieli  puhua  pari  sanaa 
tuon  pojan  kanssa,  —  hän  arvasi,  että  Flemingil  nyt 
herttuan  puututtua  asiaan,  vielä  kiihkeämmin  tuota  heille 
mieleistä  liittoa  kiirehtisivät. 

Siitä  syystä  hän,  jätettyään  kirjeen  Kaarlo  Hornille, 
etsi  tilaisuutta  puhellakseen  kahdenkesken  Henrik  Kaar- 
lonpojan  kanssa,  eikä  hänen  kauan  tarvinnut  tällaista 
tilaisuutta  hakeakaan.  Nuorella  Hornilla  oli  nähtävästi 
sama  tarkotus  ja  hän  se  juuri  viittasikin  lähettilään  syr- 
jään muusta  laivaväestä  keulakannelle. 

Täällä  saaristossa  Henrik  Kaarlonpojalle  vasta  oikein 
oli  selvinnyt  asemansa  Anna  Flemingiin  ja  syyt  siihen 
arkuuteen,  jopa  kylmyyteen,  jolla  neitonen  häntä  kohteli. 
Laivaston  mukana  oleva  suomalainen  aatelisnuoriso  oli 
näinä  viikkoina,  kuninkaan  lähtöä  odotellessaan,  viettänyt 
monta  hauskaa,  iloista  päivää  yhdessä,  yhteisillä  huvimat- 
koilla ja  metsästysmatkoilla  saaristossa,  taikka  vierailuilla 
toistensa  luona  laivoissa.  Nuori  Henrik  oli  siellä  pannut 
parastaan  totellakseen  Ebba-rouvan  neuvoa:  voittaakseen,  . 
valloittaakseen  tuon  tytön,  johon  hän  jo  vuosi  sitten 
Vääksyssä  oli  silmänsä  iskenyt.  Vaan  hän  oli  huomannut 
ponnistelevansa  turhaan:  neitonen  vetäytyi  pois  hänen 
seurastaan,  oli  raskasmielinen,  kylmä  ja  arka.  Nuori 
Horn  sitä  suri,  käsittämättä  syitä  siihen.  Vaan  sitten  hän 
toisilta  aatelisnuorukaisilta  sai  kuulla  kertomuksen  Ströms- 
holman  tapahtumista  ja  hän  ymmärsi:  Anna  Flemingin 
tunteet  olivat  kiinnitetyt  toiseen,  muukalaiseen  mieheen, 
joka  palvelijan  asemassa  oleskeli  herttuan  seurueessa. 

Siitä  rupesi  mustasukkaisuuden  myrkky  kalvamaan 
nuorukaisen  sydäntä  ja  ennen  tuntumaton  katkeruus  täytti 
hänen  mielensä.  Hän  rupesi  hiljaisissa  mietteissään  vihaa- 
maan tuota  miestä,  jonka  kanssa  hän  ennen  usein  ja  ker- 
naastikin  oli  seurustellut  herttuan  hovissa,  vaan  jonka  hän 

nyt  huomasi  astuneen  tielleen.  Ja  kun  hän  nyt  yhtäkkiä 
näki  tuon  kilpailijansa  astuvan  isänsä  laivaan,  kuohahti 
kätketty  kiihko  taas  hänen  mielessään  ja  hän  päätti  pu- 
hutella Hieronymus  Birckholtzia,  jonka  vilpittömiä  tarko- 
tuksia  Anna  Flemingin  suhteen  hän  epäili. 

—  Minä  tiedän,  että  te  olette  onnistuneet  saavutta- 
maan erään  aatelisneitosen  suosion,  joka  minullekin  on 
kalliasrvoinen.  Valloituksenne  on  ollut  helppo,  vaan  olet- 
teko ajatelleet,  että  leikitte  neitoseen  nähden  arveluttavaa 
leikkiä? 

Kas  siinä  vielä  yksi,  joka  tarkotuksiani  pitää  vallat- 
tomana, päättömänä  pilana!  ajattali  nuori  lähettiläs,  kuun- 
nellessaan kuinka  Henrik  Horn  loukkautuneen  kiivaudella 
häntä  nuhteli.  Tekipä  hänenkin  jo  mieli  vastata  samalla 
mitalla,  mutta  hillitsemiskyky  on  suuri  kyky,  ajatteh  hän, 
ja  lausui  tyynesti: 

—  Leikkiä,  sanotte  te,  jalosukuinen  ritari.  Miksi 
leikkiä?  Te  tunnette  ehkä  minut  luonteeltani  kevyeksi  ja 
vallattomaksi,  ja  olenkihan  minä  halpa  ulkomaalainen, 
köyhä  junkkari  teidän  rinnallanne.  Vaan  sellainenkin  voi 
joskus  löytää  murun,  joka  on  hänelle  henkeäänkin  kal- 
liimpi ja  josta  hän  ei  luovu,  vaikka  sydän  kiskottaisiin 
povesta.  Sellaisen  helmen  olen  minä  löytänyt  ja  sitä 
olen  säilyttävä. 

—  Mutta  te  tiedätte,  että  se  on  mahdotonta,  Anna 
Flemingiä  ette  voi  saada  puolisoksenne,  häntä  suotta  tur- 
hilla toivomuksilla  kahlehditte,  puhui  nuori  Horn  kiivaasti. 
—  Jos  olette  jalo  nuorukainen,  luovutte  yrityksestänne 
ajoissa,  —  niin  minä  tekisin. 

—  Te,  Henrik  Horn,  saatte  valita  Suomen  aatelis- 
tosta neitosen  minkä  tahansa,  kaikki  teille  lähtevät,  sillä 
te  olette  Kankaisten  suurta  sukua.  Minulla  on  yksi  ainoa 
aarre,  vaan  se  on  muUe  sitä  kalliimpi.  Tyttö  on  itse 
mulle  sydämmensä  antanut,  —  kumman  meistä  on  syr- 
jäydyttävä? 

Nuori  Horn  ei  voinut  kieltää,  että  hänen  kilpailijansa 
todistelussa  oU  perää,  ja  masentuneena  loi  hän  katseensa 
alas  laivan  laidan  yli  leikkivään  aallokkoon.  Niin,  niin, 
neitosen  sydän  on  valinnut,  jalointa  olisi  aUstua  sen  vaa- 
lin alle,  syrjäytyä,  luopua  koko  rakkaaksi  käyneestä  unel- 
masta .  .  .  Mutta  sittenkin,  nuori  Horn  ei  tahtonut  heretä 
taistelusta,  jossa  hän  mielestään  taisteli  tyttönsäkin  onnen 
puolesta.     Ja  hetken  kuluttua  hän  virkkoi: 

—  Te  teette  onnettomaksi  sen  neitosen,  joka  mulle 
on  rakas,  teidän  pelinne  ei  ole  puhdasta.  Vaan  minä 
olen  elkeitänne  seuraava,  ja  muistakaa,  minä  voin  käyttää 
miekkaanikin,  vaikka  en  ole  soturi,  jos  hänen  onnensa 
taikka  kunniansa  puolesta  tarvitsen  taistella. 

Katkerasti  hymähti  nuori  lähettiläs: 

—  Taistellaan  vain,  valmis  olen  siihen  minäkin,  tä- 
hän taisteluun  kaikki  pyrintöni  kohdistuvatkin.  Vaan  se 
tietäkää:  jos  taistelu  mulle  on  vaikea,  on  se  teille  toivo- 
ton, sillä  neitonen  on  minun! 

Uhkausta  oli  molempain  kilpailijain  sanoissa,  jopa 
liikkeissäkin,  kun  he  näin  erosivat,  heittäen  toisilleen  lep- 
pymättömän  jäähyväiskatseen.  Vaan  nuori  sanantuoja 
laskeusi  venheeseensä  ja  istahti  keskiteljolle  miettimään, 
venheen   kulkiessa   salmen   suuta   kohden.     Tottatosiaan, 

tämä  päivä  oli  jättänyt  hänelle  sangen  vähän  toiveita  jä- 
lelle.  Joka  taholla  kiivas,  vihanen  vastarinta,  taistelua 
kaikkialla,  minne  hän  vain  kääntyikin,  taistelua,  jossa  hän 
ymmärsi  olevansa  heikommalla,  huonommalla  puolella  ja 
johon  hänen  kävi  vaaralliseksi  pitemmältä  puuttua ...  Ja 
mitä  varten  hän  oikeastaan  tätä  toivotonta  sotaa  kävi, 
miksi  potki  hän  tutkainta  vastaan,  hän,  joka  aina  oli  tottunut 
sukkelalla  käännöksellä  väistämään  vastuksia  ja  huuhto- 
maan ikävyydet  mielestään  uusilla  ilveillä  ja  hauskuuk- 
silla? Miksei  hän  nytkin  pyörähtänyt  tieltä,  hyljännyt 
koko  hommaa  ja  hakenut  uutta,  kiitollisempaa  seikkailua 
muilta  markkinoilta?     Niin,  miksei? 

Turhaan  hän  sitä  kyseli,  vastausta  ei  hän  löytänyt, 
hän  vain  tunsi,  ettei  hänellä  nyt,  kuten  ennen,  ollut  valit- 
semisen varaa.  Venhe  souti  juuri  sen  niemen  ohi,  jossa 
hän  pari  tuntia  sitten  oli  tyttöään  puhutellut;  vielä  olivat 
siellä  venheet  rannassa,  ehkei  huviretkeilijöitä  näkynyt. 
Vaan  nuorukainen  näki  sittenkin  kuten  äsken  edessään 
tuon  neitosen  niin  hellänä,  niin  huolestuneena,  niin  rakas- 
tavana, melkein  kuin  rukoilevana  lapsena  ...  Se  rukous 
kohdistui  häneen  ja  suli  yhteen  hänen  omain  mielikuvainsa 
kanssa. 

—  Soudetaanko  vielä  tänä  iltana  kaupunkiin  takasin? 
kysyivät  soutajat,  kun  pienen  kalastajakylän  ohi  lähdet- 
tiin kulkemaan  aavemmalle  selälle. 

Nuorukainen  heräsi.  Kaupunkiin?  Tukholmaan,  mitä 
hänellä  oli  siellä  tekemistä?  Ei,  sotaa  on  jatkettava, 
suunnitelma  laadittava,  tässä  ei  ole  aikaa  hukata.  Ja  hän 
virkkoi  päättävästi  soutajille: 

—  Ei,  laskekaa  tuohon  kylän  rantaan,  minä  jään 
tänne  te,  saatte  palata  milloin  tahdotte.  —  — 

Seuraavana  päivänä  oli  aamusta  asti  liikettä  ja  hyö- 
rinää kuninkaan  merileirissä  Tukholman  ulkosaaristossa. 
Laivoja  asetettiin  lähtökuntoon  ja  laivavenheet  soutelivat 
ehtimiseen  aluksesta  toiseen  toimittelemassa  asioita  eron 
edellä.  Kuninkaan  laivasto  oli  näet  saanut  käskyn  päi- 
vällisen aikaan  nostaa  ankkurit  lähteäkseen  purjehtimaan 
edelleen  ja  Suomen  aatelisto,  joka  täällä  jo  viikkokausia 
oli  viipynyt  kuninkaan  luona,  valmistautui  sekin  jo  vih- 
doinkin purjehtimaan  Ahvenanmeren  yli  kotiin  Suomeen. 
Mutta  useiden  Suomen  aatehsherrain  piti  vieläkin  Klaus 
Flemingin  mukana  seurata  kuningasta  Puolaan  saakka  ja 
heittivät  he  siis  nyt  täällä  jäähyväisiä  omaisilleen  ja  maa- 
rniehilleen. 

Suomeen  lähtijät  kävivät  juhlallisilla  jäähyväister- 
vehdyksillä  myöskin  kuninkaan  luona  ja  hyvillä  mielin, 
kuninkaalleen  kiitollisina  ja  kuninkaan  miehinä  he  sieltä 
palasivat;  mikä  oli  saanut  uuden  läänityksen,  mikä  viran 
taikka  lahjan,  —  ilman  ei  sieltä  palannut  kukaan,  yksin 
Kaarlo  Hornkin  sai  täällä  uusia  läänityksiä.  Tämä  oli 
kaikki  Klaus  Flemingin  vaikutusta,  hän  tahtoi  kiinnittää 
suomalaiset  yhä  lujemmin  kuninkaaseen  ja  sen  kautta 
itseensä  ja  hän  osasi  käyttää  vaikutustaan  jalomielises- 
tikin.  Iloisia  jäähyväis-  ja  onnentoivotushuutoja  kaikui 
siitä  syystä  kaikkialta  aluksista  ja  niiden  lomissa  puikke- 
lehtavista  laivavenheistä. 

Klaus  Flemingin  amiraalilaivassa  oli  myöskin  eron 
hetki  käsissä,  Kuitian  perheen  piti  näet  matkustaa  kotiin 

Suomeen,  marskin  itsensä  jäädessä  seuraamaan  kuningasta 
Puolaan.  Vaan  siellä  ei  ollut  mieliala  iloinen,  tuo  hert- 
tualta eilen  saapunut  pieni  kirje  oli  myrryttänyt  marskin 
mielen  ja  jättänyt  myrskyn  enteitä  ilmaan.  Aamusella 
jo  oli  marskilla  ollut  pitkä,  yksityinen  keskustelu  rouvansa 
kanssa  ja  Anna  Fleming  oli  oivaltanut,  että  tämä  kes- 
kustelu oli  koskenut  häntä.  Ja  nyt  kutsuttiin  Anna  itse 
setänsä  luo  kuulemaan  päätöksistä. 

Arkadien  astui  Anna  setänsä  eteen,  mutta  samalla 
hän  tunsi  tyynnyttävää  varmuuttakin  mielessään.  Hän 
oli  eilisestä  saakka,  jolloin  hän  niin  odottamatta  oli  sul- 
hasensa tavannut,  ollut  omituisen  vaihtelevassa  mielenti- 
lassa. Nuorukaisen  reipas,  luottava  katse  oli  valanut  iloa 
ja  rohkeutta  hänen  mieleensä,  vaan  uusia  huolia  oli  siitä 
yhtymisestä  myös  hänen  mieleensä  tunkeutunut.  Hän 
tunsi  setänsä  järkähtämättö myyden  pienimmissä  asiois- 
sakin ja  pelkäsi  varsinkin  tuota  herttuan  puoltosanaa, 
jonka  hän  arvasi  setänsä  mieltä  ärsyttäneen. 

Tavallista  kiivaammassa  mielentilassa  Klaus-herra 
olikin,  kun  hän  holhokilleen  virkkoi: 

—  Sinä  et  ole  totellut  minua,  Anna,  vastoin  kiel- 
toani olet  tavannut  tuon  vehkeilijän,  jolle  jo  Strömshol- 
massa  annoin  matkapassin,  niin,  niin,  minä  tiedän  sen, 
muuten  hän  ei  olisi  uskaltanut  toista  kertaa  eteeni  tulla. 
Sano,  mikä  sulia  on  tarkotus,  aijotko  todellakin  vastus- 
tella minua? 

Anna  ei  osannut  vastata  mitään,  hän  katsoi  kysyen 
Ebba-rouvaan,  joka  siinä  miehensä  vieressä  istui,  kek- 
siäkseen hänen  katseistaan  jotakin,  joka  hänelle  selvittäisi 

mihin  nyt  oikeastaan  pyrittiin.  Vaan  Ebba-rouva  oli  itse- 
kin ikäänkuin  murheellinen  ja  levoton,  näytti  siltä,  kuin 
aviopuolisojenkin  kesken  äsken  olisi  joku  erimielisyys 
ollut  olemassa.     Klaus-herra  jatkoi: 

—  Sinua  on  kosinut  jalosukuinen  nuorukainen  Henrik 
Horn.     Hänelle  et  aijo  mennä  avioksi  —  niinkö? 

Niin  ankarasti  tähysti  marski  Annaa  silmiin,  että 
häneltä  väkisinkin  laskeusi  katse  alaspäin.  Vaan  hän 
kohotti    sen   taas  ja   päättävästi   nyökäytti    hän   päätään. 

—  Se  on  vallassasi,  siihen  en  puutu,  vaikka  voi- 
sinkin muitta  mutkitta  sulle  aviomiehen  määrätä,  virkkoi 
marski  kohauttaen  olkapäätään.  —  Vaan  minä  olen  sulle 
ilmoittanut,  että  tuon  herttuan  rengin  puolisoksi  et  myös- 
kään joudu,  niinkauan  kuin  minun  kädessäni  on  vaikkua, 
ja  sinä  tiedät,  että  minä  en  riko  sanojani. 

Marski  käveli  pariin  kertaan  yli  laivahuoneen  lattian 
ja  pysähtyi  taas  Annan  eteen: 

—  Sinulla  on  huonoja  taipumuksia,  sinä  olet  perinyt 
äitisi  aatelitonta  verta  ja  hänen  kevytmielistä  luonnettaan. 
Isäsi  teki  häpeällisen  naimiskaupan,  joka  sukumme  nimeä 
halvensi,  vaan  ole  varma,  minä  olen  pitävä  huolta,  ettet 
sinä  pääse  tilaisuuteen  tätä  häväistystä  uudistamaan.  Minä 
pidän  siitä  huolen,  kuuletko  .  .  . 

Niin  uhkaavana,  niin  ankarana  hän  seisoi  siinä  tuo 
kookas,  teräväkatseinen  mies,  —  ei  ollut  epäilystäkään, 
ettei  hänen  sanansa  olleet  järkähtämättömät.  Hän  oli 
yhtä  hievahtamaton,  olipa  kysymyksessä  pienet  asiat  tai 
suuret.  Sen  Anna  oivalsi,  ja  vaikka  hän  koetti  karasta 
luontonsa,  ei  hän  voinut  estää  kyyneleitä  virtaamasta  esiin, 

—  olihan  viimeinen  toivo,  että  hän  saisi  holhoojansa  suos- 
tumuksen haluamalleen  avioliitolle,  nyt  mennyt.  Ja  Ebba- 
rouvakin  suojasi  silmiään  kämmenellään,  näytti  siltä,  kuin 
hänelläkin  olisi  kyynel  pyrkinyt  esiin.  Sitä  marski  katsoi 
ja  rypisti  kulmakarvojaan  tyytymättömänä. 

—  Te  tiedätte,  että  minä  en  pidä  vetistelemisestä, 
kyyneleet  eivät  koskaan  päätöksiini  vaikuta.  Me  eroamme 
nyt,  te  matkustatte  ensiksi  Kastelholmaan  ja  Anna  jää 
sinne  niinkauaksi,  kuin  minä  sen  tarpeelliseksi  katson. 
Leskikuningatar  tulee  sinua  siellä  pitämään  silmällä.  Vaan 
se  muista,  jos  kuulen  vielä  hiiskahdustakaan  uusista  lem- 
menvehkeistä  tuon  herttuan  kätyrin  kanssa,  toimitan  sinut 
vielä  turvallisempaan  paikkaan,  luostariin  sinut  salpaan  tai 
rautaristikkojen  taa.  Sillä  tässä  on  Flemingin  nimi  kysy- 
myksessä, perheeni  arvo,  ja  sitä  et  tahraa,  sen  vannon  . . . 
Saat  mennä. 

Vaan  Anna  ei  lähtenyt,  hänen  ruumiinsa  vapisi,  hä- 
nen polvensa  notkistuivat  ja  kuin  rukoillen  vaipui  hän 
polvilleen  ankaran  setänsä  eteen.  Oliko  kaikki  noin  lo- 
pussa, eikö  armon  kiventä  ollut  tuossa  muuten  niin  jalossa 
miehessä,  oi,  osaahan  hänkin  toki  sääliä  ...  Ja  hiljaa 
Anna  nyyhkytti: 

—  Setä,  setä,  antakaa  pieni  toivon  murunen. 

—  Ei  sanaakaan  enää.     Saat  mennä. 

Silloin  nousi  Ebba-rouva,  astui  miehensä  luo,  laski 
kätensä  hänen  olalleen  ja  kuiskasi,  häntä  silmiin  katsoen: 

—  Klaus,  tästä  ei  tule  mitään  hyvää.  Olen  ollut 
kanssasi  samaa  mieltä,  vaan  nyt,  minä  pelkään  .  .  . 

Vaan  Klaus-herra  nykäsi  itsensä  kärsimättömänä  irti 
ja  katkasi  rouvansa  lauseen: 

—  Te  matkustatte  Kastelholmaan  ja  tottelette  käs- 
kyjäni. 

Anna  oli  jo  noussut.  Hänen  vartalonsa  oli  taas 
suora  ja  hänen  kasvonsa  tyyneet,  kun  hän  poistui.  Hä- 
nenkin sydämmensä  oli  nyt  tehnyt  valan,  hiljaisen,  äänet- 
tömän valan,  vaan  yhtä  järkähtämättömän  kuin  se,  jonka 
hänen  setänsä  oli  vannonut.  Hän  oli  voittava  onnensa, 
voittava  sen  kaikesta  huolimatta,  vaikkapa  hän  vetäisikin 
päälleen  setänsä  vihan  ja  vaikka  hänen  nuoruutensa  kulu- 
koon sitä  odotellessaan. 

Tunnin  kuluttua  oh  Suomeen  lähtevä  laivasto  jo  liik- 
keellä, ja  kuninkaankin  laivastossa  nostettiin  ankkurit  sa- 
maan aikaan.  Tämän  jälkimmäisen  sanottiin  nyt  vihdoin- 
kin vievän  kuninkaan  Puolaan;  vaan  vieläkin  se,  muutamia 
tunteja  purjehdittuaan,  pysähtyi  ja  jäi  ankkuriin  makaa- 
maan —  pariksi  viikoksi.  Kuningas  tahtoi  vielä  nauttia 
vapauttaan  meren  hengessä.  Mutta  suomalainen  laivasto 
painoi  yhtämittaa  itää  kohden  ja  oli  jo  ennen  illan  tuloa 
Ahvenan  saaristossa. 

Siinä  erosi  yksi  laiva  toisten  joukosta;  Ebba  Fle- 
ming perheineen  laski  näet  Kastelholmaa  kohden,  vierail- 
lakseen  tässä  pienessä,  vanhassa  linnassa  muutamia  päiviä 
sisarensa,  leskikuningattaren  luona. 

Vanha  oli  näet  silloin  jo  tuo  korkea,  pyöreänmuo- 
toinen,  umpinainen  kivilinna,  joka  sijaitsi  Ahvenan  mante- 
reen itäisellä  rannalla,-  pitkän,  kapeanlaisen  salmen  par- 
taalla.    Jo   yh   kaksisataa   vuotta   sitten   oli   mahtava  Bo 

Juhonpoika  Grip  tässä  linnassa  toisinaan  asuskellut  ja  oli 
se  siitä  pitäin  aina  ollut  varustettuna  ja  sisältänyt  pienen 
vartioväen,  mutta  harvoin  sitä  vihollisen  lauma  oU  lähes- 
tynyt; linnan  ainoita  merkkihetkiä  oli  ollut  se,  kun  Juho 
Folkenpoika  v.  1434  Engelbrektin  kapinan  aikana  sen 
valloitti  tanskalaisilta.  Nyt  siellä  isännöitsi  leskikunin- 
gatar Katariina  Stenbockin  vouti  muutamain  palvelijain 
kanssa,  ja  kuningatar  itsekin  asusti  siellä  usein  suviset 
ajat.  Ja  niinkuin  linnassa  ainakin  pidettiin  Kastelholmassa 
portit  visusti  suljettuina,  muurin  rinteillä  olevat  vanhat 
tykit  olivat  käyttökunnossa  ja  yöt  päivät  kuljeskeU  var- 
tijoita valleilla  ja  tornissa  Hnnan  turvallisuutta  vartioi- 
massa. Metsä  linnan  ympäriltä  oli  raivattu  pois  laajalta 
alalta  ja  ainoastaan  salmen  toisella  puolen  näkyi  kyliä  ja 
ihmisasuntoja. 

Ebba-rouva  viipyi  linnassa  ainoastaan  muutamia  päi- 
viä, vaan  Anna  jäi  hänestä  sinne  jälelle  Klaus-herran  mää- 
räysten mukaan.  Silloin  huomasi  Anna  olevansa  vankina. 
Hän  oli  saanut  asunnokseen  saman  pienen,  ristikko-ikku- 
noilla varustetun  huoneen,  jossa  kuningas  Eerik  XIV:ttä 
23  vuotta  sitten  oli  veljensä  käskystä  pidetty  vankina,  ja 
hänen  Hikkeitään  linnan  alueella  ja  sen  lähimmässä  ym- 
päristössä pidettiin  silmällä.  Ilottomat,  yksitoikkoiset  ajat 
hänelle  nyt  alkoivat;  leskikuningatar  ja  palvelusväki  var- 
tioitsi  sekä  häntä  että  kaikkia  linnaan  tulijoita  ja  tuskal- 
linen, painostava  tunne  siitä  syystä  Annaa  rasitti,  missä 
hän  vain  liikkuikaan.  Siksi  istui  hän  enimmäkseen  yksin 
huoneessaan,  silmäillen  sen  ikkunasta  yli  salmen  ja  lä- 
heisen   rannikon,    jonka    takaa    Sundin    pitäjän    korkean 

kivikirkon  tornit  yli  metsän  kuumottivat.  Hän  oli  kohta 
älynnyt,  että  täällä  linnassa  ei  hän  saisi  sulhoaan  tavata, 
jos  tämä  hänen  olinpaikastaan  tiedon  saatuaankin  hänen 
puheilleen  pyrkisi,  ja  turhaan  hän  mietti,  miten  hän  saisi 
nuorukaiselle  viestin  laitetuksi.  Ja  viikkoja  kului,  illat  pi- 
menivät, syksy  oli  käsissä. 

Oih,  niin  ikävä  oli  Annan  olla,  niin  toivotonta,  niin 
yksinäistä;  ei  ketään  ollut,  jolle  hän  olisi  voinut  kertoa 
huoliaan  ja  risteileviä  tunteitaan.  Yksin  hän  käveli  usein 
pitkät  ajat  linnan  vallilla,  katsellen  kaunista  salmimaise- 
maa  edessään,  ja  hänen  silmänsä  tähystelivät  ja  hakivat 
niin  hartaasti  siitä  ympäröivästä  luonnosta  jotakin,  jota 
eivät  löytäneet.  Venheitä  purjehti  linnan  edustalla  ja 
ruuhia  souti  ohi  —  oi,  eikö  niissä  missään  ole  se  hymy- 
katseinen  nuorukainen,  jota  hänen  sydämmensä  niin  har- 
taasti kaipasi?     Ei  tullut  viestiä  vastaan. 

Mutta  yksi  noista  venheistä  rupesi  kumminkin  herät- 
tämään hänen  huomiotaan  Se  ei  ollut  oikein  kalastaja- 
venheen  näköinen,  tyhjiltään  se  aamusin  kulki  merelle 
päin,  yksi  mies  vain  perässä,  ja  tyhjiltään  se  taas  iltasin 
palasi.  Ja  kun  se  salmen  suussa  olevan  luodon  taa  ehti, 
katosi  purje  ja  venhe,  —  näytti  siltä,  kuin  purjehtija  olisi 
tuolle  luodolle  laskenut.  Tuota  venhettä  hän  rupesi  ma- 
sentumaisillaan  jo  olevan  mielensä  koko  kiinnoUa  tarkkaa- 
maan ja  ensimmäiset,  arat  toiveet  kasvoivat  vähitellen 
varmuudeksi.  Eikö  viittonut  tuo  venhemies  purjeensa  alta 
kädellään  juuri  hänelle,  eikö  purjehtinut  hän  joka  päivä 
juuri  häntä  varten  siitä  ohi?   Varmaankin,  tuossa  venheessä 

istui  hänen  sulhonsa,  joka  purjehti  autiolle  luodolle  sal- 
men suuhun  tyttöään  puheilleen  odottamaan. 

Silloin  rupesi  Annakin  keksimään  keinoja  vesille  pääs- 
täkseen. Hän  oli  jo  ennen  usein  linnan  valkamassa  istu- 
nut venheen  perässä  onkivapa  kädessä  tuntikausia  syn- 
kissä mietteissään,  oli  joskus  työntänyt  venheen  uloskin 
rannasta  ja  soutanut  salmelle  —  se  huvitus  oli  toki  van- 
gille suotu.  Vaan  nyt  hänestä  tuli  aivan  uuttera  onkija, 
hän  souti  joka  päivä  rantoja  pitkin  linnan  näkyvissä  kais- 
likon rinnasta  toiseen,  ja  palasi  aina  tunnin  tai  puolen 
perästä  takasin,  joten  näitä  kalamatkoja  ei  kukaan  epäillyt 
eikä  kieltänyt.  Vaan  eräänä  päivänä,  jolloin  hän  linnan 
vallilta  taas  oli  nähnyt  purjevenheen  viilettävän  luodolle, 
meloi  hän  ohi  viimeisenkin  linnaan  näkyvän  kaislikon, 
kierrätti  pienen  niemenkärjen  ja  rupesi  sen  suojaan  pääs- 
tyään voimansa  takaa  soutamaan  salmen  suuta  kohden. 
Hänen  voimansa  kasvoivat  moninkertaisiksi,  käsivarret 
olivat  jäntevät  kuin  rauta,  kuohuna  kohisi  vesi  keulan 
edessä.  Oliko  hänen  aavistuksensa  ollut  oikea,  nyt  se 
oli  näkyvä.  Tuossa  luoto,  pieni,  lepikköä  kasvava  — 
autiolta  se  näytti.  Jo  törmäsi  venhe  Hiekkaselle  ahteelle, 
soutaja  nousi  pystöön  venheessään. 

Vaan  samassa  oli  jo  siimeksestä  juossut  nuorukainen 
tempaissut  venheen  maalle  ja  tytön  syliinsä,  —  ensi  ker- 
ran lepäsi  Anna  Fleming  sen  miehen  käsivarrella,  jolle 
hän  hehkuvan  lempensä  oli  antanut  ja  jonka  morsiameksi 
hän  itsensä  oli  vannonut,  ensi  kerran  hipasi  tuo  kihara 
hänen  poskeaan  ja  ensi  kertaa  tunsi  hän  noiden  hymyi- 
leväin huulien  hakevan  omiaan  ...     Se  oli  kaikki  käynyt 

silmänräpäyksessä,  ei  ajatusta  ollut  Anna  ehtinyt  ajatella. 
Hänen  sielunsa,  tuo  kauan  kiusautunut  ja  kärsinyt,  tunsi 
vihdoinkin  kerran  elävän  onnen  lehahtavan  lävitseen  ja 
uhkuva  riemu  pulpahti  kerrankin  hänen  lempeä  niin  kauan 
kaihonneeseen  sydämmeensä.  Ja  hän  nautti  siitä  täysin 
siemauksin,  sulhonsa  syHssä  nyt  hervotonna  leväten,  ja 
sulaneen  kaihon  kyyneleitä  olivat  ne,  joita  nuorukainea 
hänen  poskeltaan  suuteli. 

Siihen  he  istahtivat  rinnakkain  kallion  kielekkeelle  le- 
pikon siimekseen,  katselivat  toisiaan  silmiin  ja  kertoivat 
katkonaisin  sanoin  yhteisistä  vaikeuksistaan,  aikeistaan  ja 
toiveistaan,  —  tuhansia  heillä  tuntui  olevan  asioita  toi- 
silleen tarinoitavana.  Nuorukainen  kertoi  jo  viikon  vää- 
rällä nimellä  viipyneensä  Ahvenassa,  jonne  hän,  saatuaan 
vihiä  Annan  olosta  siellä,  oli  tullut  suomalaisessa  laivassa, 
ja  Sundin  kirkolla  asuen  yrittäneensä  jos  jotakin  tava- 
takseen lemmittyään.  Turhaksi  oli  hän  huomannut  lin- 
naan pääsemisen,  siellä  oli  vastassa  portit  ja  vallit  ja 
vahtimiehet,  mahdottomaksi  myös  löytää  yhtymäpaikkaa 
kylässä  tai  maan  puolella.  Silloin  oU  hän  päättänyt  pii- 
rittää meren  puolelta,  ja  se  olikin  onnistunut.  Hän  oli 
valloittanut  Unnan  ja  löytänyt  aarteensa,  jota  häneltä 
tahdottiin  riistää.  Ja  hän  oli  löytävä  sen  vielä  vas- 
takin. 

—  Ole  varma,  Anna,  viekkaus  voittaa  väkevyyden. 
Vielä  minä  sinut  omakseni  osaan  saada,  osaan  pakottaa 
mahtavan  marskinkin! 

—  Oi,  ei,  ei,  hän  on  rautanen,  hän  uhkaa  lähet- 
tää minut  luostariin,    hän   panettaisi  minut   kahleisiin,  jos 

tietäisi  minun  luonasi  olevan.  Vaan  nyt  olet  sinä  tuossa 
vieressäni,  —  muuta  en  ajattelekaan! 

—  Niin  olen,  ja  voimattomiksi  käyvät  lopuksi  mars- 
kinkin vihat,  sen  saat  nähdä.  Jos  en  sinua  marskin  suo- 
siolla saa,  otan  väkisin. 

—  Mitä  tarkotat  .  .  .  karkaammeko? 

—  Miksemme  voisi  sitäkin  tehdä?  Tuolla  on  venhe 
rannassa,  me  purjehtisimme  meren  yli,  rientäisimme  hert- 
tuan luo,  sinne  ei  marskin  viha  ulotu  .  .  .  Vaan  ei  vielä, 
lemmittyni,  vielä  on  meillä  muitakin  keinoja,  ehkä  kään- 
tyvät olot  piankin  meille  suosiollisiksi.  Herttua  ei  aijo 
suvaita  setäsi  valtaa  Suomessa,  hän  kukistaa  hänet  ja 
meidät  hän  jo  on  luvannut  toisillemme.  Malttia  vain  ja 
rohkeutta! 

—  Rohkeutta,  sitä  saan  aina,  kun  luonasi  olen,  vaan 
yksin  ollessani  se  pettää. 

—  Siksipä  olenkin  usein  luonasi  .  .  . 
Vilahtamalla   kului   tällaisissa   tarinoissa   tuntinen  ja 

Annan  täytyi  kiirehtiä  takasin;  sydän  pälpättäen  juoksi 
hän  venheelleen  ja  pikaisten  jäähyväisten  jälkeen  oli  hän 
taas  soutamassa  linnaan  päin.  Vaan  iloa  säteilivät;  sa- 
malla hänen  kasvonsa  ja  mieH  oli  taas  kevyt  kuin  linnun. 
Hän  oli  saanut  tavata  sulhonsa,  sai  tavata  vielä  vasta- 
kin, —  laulellen  nousi  hän  törmälle.  Ja  hänen  mielensä 
oli  sitä  onneUisempi,  kun  hän  linnassa  huomasi,  että  hä- 
nen poissaoloaan  ei  siellä  ensinkään  epäilty.  Eikä 
hänen  venheretkiään  seuraavinakaan  päivinä  huomattu, 
kun  hän  onkivapa  mukanaan  souti  selälle  päin  ja  sitten 
pistäysi   autioon  luotoon   Ahvenanmaan  kallioisen  rannan 

kätkössä.  Ne  olivat  Annalle  onnen  päiviä,  hän  eli  kuin 
huumauksessa,  siunaten  setänsä  päätöstä  jättää  hänet 
Kastelholmaan  vangiksi. 

Vaan  niitä  onnenpäiviä  ei  kestänyt  kauan.  Hiero- 
nymo  ei  voinut  epäluuloja  herättämättä  kauemmin  viipyä 
Sundin  pitäjässä;  hän  oli  sanonut  siellä  odottavansa  erästä 
Suomesta  tulevaa  laivaa,  matkustaakseen  takasin  Tuk- 
holmaan, ja  nyt  se  oli  tullut.  Hänen  oli  vielä  tänä  iltana 
matkustettava  Ruotsiin,  palatakseen  herttuan  palvelukseen. 

Sen  tiesi  Anna  ja  raskaalla  mielellä  hän  siitä  syystä 
tänään  souti  tuohon  rakkaaseen  yhtymäpaikkaan  jäähy- 
väisiä sulholleen  sanomaan.  Kävi  kovanlainen  tuuli,  me- 
reltä nousi  salmensuuta  kohden  korkea  laine,  taivas  oli 
harmajissa  pilvissä.  Työlästä  oU  sounti  tänään  ja  aivan 
lämmenneenä  ja  hengästyneenä  saapui  Anna  vihdoin  luo- 
don rannalle. 

Nuorukainen  oli  siellä  taas  häntä  vastassa,  mutta 
hiukan  kalvakka  ja  levoton  oli  hänkin  tänään,  hänenkin 
reippaan  ja  iloisen  mielen  oli  kai  eron  ikävä  himmentänyt 
ja  omituisen  hermostuneesti  puristi  hän  Annan  kättä,  kun 
tämä  sen  hänelle  venheestä  tervehdykseksi  ojensi.  Anna 
huomasi  kohta  nuorukaisen  katseesta  tuon  rauhattomuuden 
ja  hänen  kävi  poika  parkaa  sääH;  omista  kaihoistaan  huo- 
limatta rupesi  hän  nyt  vuorostaan  sulhoaan  lohduttamaan 
ja  hälventämään  pilveä  hänen  otsaltaan. 

Niin  he  istuivat  vierekkäin  sammalpeittoisella  pen- 
kereellä, vaan  tarina  luisti  vaikeasti  tänään,  oH  kuin  jokin 
sulku  olisi  estänyt  heitä  sanoin  tulkitsemasta  toisilleen 
sitä,    mitä    tunsivat.      Ilmakin    oU    hiottavan    lämmin   ja 

ikäänkuin  painostava  tuossa  heidän  kätketyssä  notkossa, 
johon  ei  tuuli  ulottunut,  sekin  tuntui  heidän  mieliään  yhä 
matalammas  masentavan.  Hetkisen  ääneti  istuttuaan  ja 
katseet  maahan  luotuina  virkkoi  nuorukainen  yhtäkkiä: 

—  Jos  ei  sittenkään  erottaisikaan,  Anna.  Miksi 
eroaisimme,  miksi  antautuisimme  taas  tämän  kaihon  ja 
ikävän  valtaan,  joka  meitä  molempia  näin  rasittaa.  Lai- 
vassa on  tilaa  meille  molemmillekin,  soudetaanko  siihen? 

Anna  nojausi  melkein  ilolla  nuorukaisen  olkapäätä 
vastaan  ja  kuiskasi: 

—  Jos  tahdot,  minä  olen  valmis.     Sinuun  luotan. 

Vaan  nuorukainen  mietti  taas  ääneti  hetkisen,  hä- 
nessä näytti  jonkunlainen  taistelu  riehuvan,  tunne  ja  järki 
kamppailevan  keskenään.  Ja  rohkeampana  hän  taas  nosti 
päänsä  pystöön. 

—  Ei,  meidän  on  sittenkin  erottava,  erottava  vielä 
kerran,  muuten  turmelemme  yrityksemme  ja  onnemme. 
Ollaan  järkeviä;  mutta  vaikeaa  on  olla  järkevä,  kun  sinusta 
on  erottava. 

Ja  taas  he  istuivat  sanaa  puhumatta  rinnakkain,  ikään- 
kuin masentuneina  siitä  päätöksestä,  johon  olivat  tulleet. 
Lepän  lehti  lepatti  tuulessa  ja  lepän  takana  kuului  meren 
loiva  laine  raskaasti  loiskahtavan  rantaan,  muuten  oli 
kaikki  luonnossakin  äänetöntä,  ikäänkuin  alakuloiseen  hil- 
jaisuuteen vaipunutta.  Tuo  alakuloisuus  heitä  molempia 
rasitti,  he  oHsivat  tahtoneet  sen  keskustelulla  katkaista, 
vaan  eivät  raskineet,  sehän  olisi  ollut  kuin  jäähyväisten 
merkki  ja  niitä  he  eivät  tahtoneet  kiirehtää.  Ja  siksi  he 
vaikenevina  istuivat,  melkein  toistensa  katseitakin  karttaen, 

ja   kuuntelivat,    kuinka   meri   raskaasti   huokui,   ikäänkuin 
jäähy väishenkäystään  sekin. 

Vihdoin  Anna  mietteistään  heräten  säpsähti,  nousi,  ja 
ojensi  kätensä  nuorukaiselle  mitään  virkkamatta. 

—  Nytkö  jo? 

—  Olen  jo  viipynyt  liian  kauan. 

—  Ei,  vielä  hetkinen,  viivy,  vielä  viimeinen  haihtuva 
hetkinen! 

Ja  hän  veti  tytön  polvelleen  ja  katsoi  häntä  suoraan 
silmiin.  Tuossa  katseessa  oli  jotakin  niin  tulista,  niin 
intohimoista,  niin  hekkumallista,  Anna  sitä  melkein  pel- 
käsi, vaan  siitä  samalla  sanomattomasti  nauttikin.  Ja 
hän  jäi  siihen  sulhonsa  syleilyyn  istumaan,  antautuen  hän- 
kin koko  rakastavan  sydämmensä  kiihkolla  nauttimaan 
tuon  viimeisen  jäähyväishetken  suloutta  ja  katkeruutta. 
Hän  tiesi,  että  tuo  viipyminen  oli  vaarallista,  että  häntä 
jo  linnassa  kaivattiin,  ehkä  pian  käytiin  hakemaan,  ja  tiesi 
myös,  mikä  seuraus  siitä  oli.  Vaan  hän  ei  siitä  välittä- 
nyt, hän  unhotti  kaikki  pelot  ja  vaarat:  kahlehtikoot  hä- 
net sitten  vaikka  rautoihin,  sulkekoot  luostariin,  —  vielä 
tuokion  hän  tahtoi  autuaana  elää,  vielä  muutamia  sie- 
mauksia juoda  sitä  onnea,  jota  häneltä  niin  ahnaasti  koe- 
tettiin kieltää.     Hän  viipyi. 

Vaan  raskaasti  huokui  meri  ulapalla  ja  tasasesti  leis- 
kahti sen  loiva  laine  luodon  kaUioiseen  rantaan. 


VIII. 


Talvitunteita  Kuitiassa. 

Sodan  pelko  oli  koko  syystalven  ja  joulunajan 
vuona  1594  pitänyt  Suomessa  mieliä  jännityksissä  ja 
kaikkia  oloja  ja  toimia  epävarmalla  kannalla.  Varsinkin 
olivat  rajanpuolelaiset  olleet  huolissaan,  minä  päivänä  ta- 
hansa saattoi  odottaa  aseellista,  hävittävää  hyökkäystä 
Venäjän  taholta.  Välirauha  oli  näet  loppunut  ja  hyvin 
epävarmalta  näytti,  saataisiinko  se  muutetuksi  vakinai- 
seksi rauhaksi,  sillä  rauhanehdoista  oli  tuiki  vaikea  sopia. 
Ruotsalaiset  eivät  olisi  suostuneet  luopumaan  valloittamas- 
taan Karjalasta,  venäläiset  taas  eivät  muulla  ehdolla  tah- 
toneet rauhasta  puhuakaan,  vaan  uhkasivat  tarttua  uudel- 
leen aseisiin.  Siitä  syystä  oU  sotaväki  Suomessakin  ollut 
taas  kiireen  vilkkaa  asetettava  sotajalalle  ja  muutenkin 
varustauduttava  vihollista  vastaanottamaan. 

Niissä  hommissa  oli  marski  Klaus  Fleming,  palat- 
tuaan  syyskuussa    kuningasta    Puolaan  viemästä,  ehtimi- 

seen  ja  väsymättä  matkustellut  paikasta  toiseen,  laivas- 
tonsa luota  Pikkalasta  Viipuriin,  sieltä  Narvaan,  jossa 
rauhanneuvotteluja  pidettiin,  taas  Turkuun  ja  Hämeenlin- 
naan, —  kelittömät  ja  kelilliset  ajat  hän  matkusteU  ja 
puuhaili,  kokosi  sotaväkeä,  antoi  käskyjä  ja  hankki  va- 
roja. Hänen  hoteillaan  yksin  oli  huolenpito  Suomen  asioista, 
ja  hän  tahtoikin  ne  yksin  pitää  käsissään. 

Jouluakaan  hän  ei  ollut  ehtinyt  viettää  kotonaan 
perheensä  helmassa,  hänen  toimensa  kun  pidättivät  häntä 
rajan  puolella.  Ja  kesken  näitä  moninaisia  huolia,  jotka 
toiselle  hänen  ikäiselleen  miehelle  olisivat  olleet  aivan  liian 
rasittavia,  saapui  hänelle  kotoa  Kuitiasta  vähänväliä  ikä- 
viä ja  masentavia  uutisia.  Hänen  vanhin  poikansa  oli 
sairastanut  koko  syyskauden  ja  viimeisten  tietojen  mu- 
kaan käynyt  hyvin  huonoksi,  jopa  hänen  vaimonsa,  Ebba- 
rouvakin,  oli  tautivuoteen  ääressä  niin  rasittunut,  että  hän- 
kin oli  ollut  vuoteen  omana,  ja  Anna  oli  siitä  syystä  ollut 
kutsuttava  viimeisellä  avovedellä  Kastelholmasta  kotiin. 
Eikä  muut  kuulumisetkaan  olleet  sen  hauskempia.  Ruot- 
sista pommitti  Kaarlo  herttua  häntä  aUnomaa  törkeäsa- 
naisilla  kirjeillä,  haukkuen  häntä  valtionkavaltajaksi  ja 
kapinoitsijaksi,  kun  muka  vastusti  ja  viivytti  rauhantekoa, 
voidakseen  sitä  paremmalla  syyllä  pitää  sotaväen  koolla 
Suomessa.  Ja  kuninkaan  luota  Puolasta  lähetettiin  Suo- 
meen jesuiittoja,  jotka  tahtoivat  käyttää  Sigismundon  vai- 
kutusta käännyttääkseen  suomalaiset  takaisin  paavin  us- 
koon, mutta  jotka  sitä  tehdessään  saivat  aikaan  häiriöitä 
ja  siten  nostattivat  maassa  tyytymättömyyttä  marskia 
vastaan. 

Helmikuulla  1595  oli  marski  vihdoin  matkalla  ko- 
tiinsa päin  Viipurista,  järjestettyään  asiat  rajalla  parhaalla 
tavalla.  Rauhankeskustelut  Inkerissä  olivat  nyt  nekin  hy- 
vällä tolalla,  sittenkuin  ruotsalaiset  valtuutetut,  joiden  joh- 
tajana oli  Arvid  Stählarm,  olivat  saaneet  luvan  luopua 
Käkisalmesta.  Hyvillään  voitetuista  vaikeuksista  ja  odo- 
tettavissa olevasta  levon  ajasta  kiirehti  nyt  Klaus  Fle- 
ming kotiinsa  päin,  jossa  aikoi  kevättalven  viipyä  ja  jonne 
hän  jo  hartaasti  ikävöi.  Mutta  matka  oli  pitkä  ja  tiet 
huonot.  Myöhään  eräänä  iltana  saapui  hän  päivän  ajet- 
tuaan väsyneenä  ja  nähstyneenä  Marttilan  kievariin,  jossa 
aikoi  maata  yön,  ajaakseen  seuraavana  päivänä  Kuitiaan. 

Nimismiestalossa  käski  hän  kiireesti  valmistaa  ilta- 
sen ja  vuoteen  ja  meni,  sillaikaa  kuin  Gröning  siitä  piti 
huolta,  itse  vierastupaan.  Mutta  täällä  hän  tapasi  mui- 
takin matkustajia.  Turun  piispa  Ericus  Erici,  joka  kulki 
tarkastusmatkoillaan,  astui  siellä  häntä  vastaan  ja  iloisesti 
häntä  marski  tervehti,  hyvillään  kun  sai  illan  ratoksi  jon- 
kun tarinatoverikseen,  —  he  eivät  olleet  tavanneetkaan 
toisiaan  sittenkuin  Upsalassa.  Näiden  Suomen  molem- 
pain mahtavimpain  hallitusmiesten  välit  eivät  olleet  erittäin 
hyvät;  vaikka  toisella  vain  olikin  maan  maallinen  hallinto 
huolenpitonaan,  toisella  sen  hengellinen,  joutuivat  heidän 
harrastuksensa  usein  ristiriitaan.  Vaan  hyvin  he  sillä  tois- 
tensa seurassa  tulivat  toimeen,  joskin  aina  toisinaan  pie- 
niä sivupistoksia  punoutui  pakinaan. 

—  No,  kuinka  rupeavat  ihmiset  tyytymään  siihen, 
etteivät  saa  polttaa  kynttilöitä  kirkossa  messun  aikana? 
Kuulin  matkoillani  pahaa  nurinaa  siitäkin,  kun  ei  kirkkoon 

otettavia  vaimoja  enää  pueta  valkoisiin  pukuihin,  ja  paho- 
laisen manausta  ihmiset  myöskin  hyvin  ikävöivät? 

Riisuessaan  raskaita  matkavaatteitaan  ja  asettuen 
rahille  lepäämään  jutteli  marski  näinikään  Suomen  kirkon 
ylipaimenelle.  Vaan  piispa  ei  nyt  tapansa  mukaan  vasta- 
pistoksella  vastannut  näihin  marskin  puheisiin,  joiden  kär- 
jen hän  kyllä  oivalsi. 

—  Niin,  vanhoja  tapoja  on  vaikea  saada  karsituksi, 
huoahti  hän  vain  hiljaa  ja  melkein  kuin  hajamielisesti. 
Vaan  marski  jatkoi  äskeiseen  leikilliseen  nuottiinsa: 

—  Ja  omaintuntojen  sanotaan  seurakunnissa  olevan 
pahasti  huolestuneina  siitä,  kun  pyhä  Yrjö  ja  pyhä  Nikolai 
ja  pyhä  Henrik  ovat  siirretyt  kirkoista  ullakoihin. 

Tästä  asiasta  he  usein  olivat  kiivaastikin  väitelleet 
sekä  leikillä  että  todella,  vaan  tällä  kertaa  ei  piispa  puut- 
tunut väittelyyn.  Näytti  siltä,  kuin  jokin  erityinen  seikka 
tänään  olisi  hajoittangt  hänen  ajatuksiaan.  Marskikin 
käänsi  silloin  puheen  toisille  aloille  ja  rupesi  kyselemään 
kotipuolen  kuulumisia,  lähinnä  omista  kotioloistaan,  joista 
hänellä  ei  taas  ollut  pitkiin  aikoihin  ollut  tietoja.  Piispa 
tiesikin  kertoa,  että  Klaun  puoliso,  Ebba-rouva,  oli,  toi- 
vuttuaan taudistaan  ja  kun  hänen  sairas  poikakin  näytti 
rupeavan  kostumaan,  joulun  jälestä  matkustanut  vapaa- 
herrakuntaansa sen  taloudesta  huolta  pitämään.  Vaan 
sittemmin  oli  nuoren  Eerik  Klaunpojan  tila  taas  huonon- 
tunut. Niin,  Klaus-herralle  se  tieto  ei  ollut  odottamaton, 
siksi  hän  juuri  niin  hartaasti  halusikin  päästä  kotiinsa, 
vielä  esikoistaan  hengissä  tavatakseen  ja  viettääkseen 
levon  aikaa  perheensä  keskuudessa. 

Vaan  vielä  muuta  näytti  piispalla  olevan  kerrotta- 
vana. Marskille  oli  jo  iltaruoka  tuotu  pöydälle,  vankka 
ateria,  ja  nälistyneenä  hän  innolla  sen  kimppuun  oli  käy- 
nyt. Silloin  piispa  hänen  luokseen  astui  ja  virkkoi  va- 
kavasti ja  hiljaisella  äänellä : 

—  On  minulla  teille  eräät  erityisetkin  terveiset  tuo- 
tavana, vaikka  jo  tässä  tuumiskelin,  etten  koko  asiaan 
puuttuisi.  Muutamia  päiviä  ennen  Turusta  lähtöäni  sain 
Ruotsista,  Kaarlo-herttualta,  kirjeen,  jossa  hän  pyysi  minua 
keskustelemaan  teidän  kanssanne  eräästä  asiasta,  joka 
läheisesti  koskee,  perhettänne  ja  sen  kunniaa,  —  te  epäi- 
lemättä arvaatte  mistä. 

Marskilla  unehtui  pala  pureskelematta  suuhun,  kun 
hän  ällistyneenä  ja  kysyvin  kasvoin  kuunteli  piispan  sala- 
peräistä puhetta. 

—  En,  en  hitto  soi  arvaakaan,  vastasi  hän  päätään 
puistellen.  —  Perheeni  kunniaa,  sanotte . . ,  herttua  kir- 
joittaa .  .  ?  Hä,  tässä  on  varmaankin  taas  joitakin  uusia 
vehkeitä  tekeillä  herttuan  taholta,  mutta  mitä?  Mitä  hän 
sitten  kirjoittaa? 

Piispa  mietti  kotvasen. 

—  Niin,  lyhyesti  sanoen,  hän  vaatii  minua  kehot- 
tamaan teitä  oman  arvonne  vuoksi  vihdoinkin  suostumaan 
siihen  avioliittoon  veljentyttärenne  ja  erään  hänen  hovi- 
junkkarinsa    välillä,  josta  hän  jo  ennen  on  teille  puhunut. 

—  Mutta,  tuhat  tulimaista,  minä  olen  mielestäni 
kyllin  selvästi  hänelle  vastannut,  että  juuri  nimeni  arvon 
vuoksi  en  siihen  koskaan  suostu,  kuuletteko,  en  koskaan! 

Marski  viilsi  vihastuneena  hyvän  viipaleen  siankyl- 
jestä,  haukkasi  sen  ja  joi  olutta  päälle,  käännähtäen  pois- 
päin piispasta,  ikäänkuin  aivan  lopettaakseen  koko  kes- 
kustelun siitä  asiasta.  Vaan  piispa  jatkoi  marskin  kiivau- 
desta välittämättä. 

—  Minä  ymmärrän.  Nähtävästi  ette  kumminkaan 
erästäseikkaa  tunne.  Laita  veljentyttärenne  kuuluu  olevan 
sellainen,  että  ellei  pikaista  avioliittoa  saada  aikaan,  asia 
kääntyy  häväistykseksi  sekä  neitoselle  että  nimellenne. 

Marskilla  oli  veitsi  pysähtynyt  leipään,  josta  hän 
juuri  oli  palaa  leikkaamassa  ja  hän  tuijotti  hetkisen  ääneti 
puhujaa.     Sitten  hän  virkkoi: 

—  Mitä  hittoja  ?  Herra  piispa,  me  emme  ole  erin- 
omaisia ystäviä,  mutta  siltä  toivon,  etfette  laske  leikkiä 
nimeni  kunniasta  —  herttuankaan  käskystä. 

—  En  ole  herttuan  suosikki  enemmän  kuin  teidän- 
kään  ja  syy,  miksi  ollenkaan  teille  tätä  asiaa  esitän,  on 
pelkkä  sääli  —  neitosta  kohtaan.     Hänen  sulhasensa  .  .  . 

Marski  hurjistui. 

—  Sulhanen,  —  kirottu  viettelijä  hän  on,  kavala 
luikertelija,  hirtehinen  .  . ! 

—  Kuinka  tahdotte,  hän  on  nyt  kaikissa  tapauk- 
sissa Turussa,  on  tullut  sinne  vasiten  häitään  viettämään, 
mukanaan  seurue,  herttualta  huomenlahjat.  Minun  suora 
neuvoni  on,  että  kiirehditte  häitä,  kaikki  päättyy  silloin 
vielä  hyvin. 

Marski  oli  kavahtanut  pystöön,  jättäen  juuri  alotetun 
ateriansa  kesken. 

—  Kiitos  neuvostanne,  minä  olen  pitävä  huolta  ni- 
meni kunniasta!  virkkoi  hän  piispalle  ja  huusi  samalla 
ovelta:  —  Eenokki,  hevoset  heti  valjaisiin  ja  huovit  sa- 
tulaan .  .  !     Kyllä  minä  tässä  häävuoteet  valmistan ! 

Akäsin  askelin  käveli  marski  sitten  edestakasin  lattiata 
pitkin,  kysellen  piispalta  lähempiä  tietoja  tuosta  häväistys- 
jutusta.  Muuta  ei  piispa  osannut  selittää,  kuin  että  marskin 
veljentytär  oh  mahtanut  kirjeessä  sulholleen  kertoa  tilas- 
taan ja  pyytää  tältä  apua,  ja  herttua  oli  sen  johdosta 
nyt  varustanut  nuoren  junkkarin  häämatkalle.  Saman- 
laisia kirjeitä,  joissa  herttua  kehotti  taivuttamaan  marskia 
myöntyväisyyteen,  kuuluvat  muutamat  muutkin  ylhäiset 
henkilöt  Suomessa  saaneen,  ja  itsellään  oli  marskilla  useita 
kirjeitä  vastassaan. 

—  Se  on  ilmeistä,  tarkotettua  häväistystä,  herttua 
koettaa  masentaa  minut,  äyväsi  marski. 

Vaan  hän  sai  samalla  kuulla  piipalta  vielä  merkilli- 
simpiä asioita.  Samassa  seurassa,  kuin  Hieronymus  Birck- 
holtz,  oli  Turkuun  saapunut  herttuan  laittama  lähetystö,  jolla 
oli  toimeenpantavanaan  uusia  määräyksiä  Suomen  hallin- 
nosta. Valtioneuvosto  oli  muitta  mutkitta  määrännyt  Suo- 
messa olevan  sotaväen  päälliköksi  Flemingin  sialle  Kaarlo 
Hornin,  taikka,  jos  ei  tämä  siihen  suostuisi,  jonkun  muun 
Suomen  herroista,  ja  muutenkin  tuli  lähetyskunnan  tar- 
kastaa Flemingin  toimia  Suomessa.  Näiden  määräysten 
johdosta  vallitsi  suuri  levottomuus  Suomen  aateliston  jou- 
kossa ja  lähiseudun  aatelismiehiä  oli  siitä  syystä  rientä- 
nyt Turun  linnaan  neuvottelemaan.  Marskin  poissaolo  oli 
siellä  kaiken  lisäksi  vaikuttanut  aivan  yleistä  epävarmuutta. 

Marski  oli  näitä  kuunnellessaan  taas  käynyt  kyl- 
mäksi ja  varmaksi: 

—  Ja  tämä  kaikki  vastoin  kuninkaan  nimenomaista 
käskyä  ja  sodan  uhatessa  rajalla,  virkkoi  hän  hiljaa  ja 
puolittain  kuin  itsekseen. 

—  Niin,  ajat  ovat  levottomat,  minä  en  sekaannu 
näihin  vehkeisiin,  joita  en  ymmärrä,  huoahti  piispa.  — 
Minun  työni  on  rauhan  työtä  ja  sitä  aijon  harjoittaa,  py- 
syen uskollisena  valtakunnan  uskonnolle  ja  hallitsijalle. 

Fleming  istui  kotvasen  ääneti,  kävi  sitten  vielä  kii- 
rehtimässä Eenokkia  ja  Gröningiä  matkalle  ja  rupesi  itse 
taas  pukeutumaan  noihin  matkapukimiinsa,  jotka  hän  äs- 
ken juuri  oli  viskannut  päältään.  Hän  oli  kalpea,  hänessä 
näkyi  vielä  väsymyksen  jälkiä  ja  turkin  vyötä  kiinnittäes- 
sään virkkoi  hän  hieman  katkerasti: 

—  OUnpa  toivonut  saavani  maata  rauhassa  yöni, 
minä  olin  väsynyt;  olin  myös  toivonut  saavani  levätä 
jonkun  ajan  häiritsemättömänä  kotonani.  Vaan  minä  näen, 
että  huolta  on  pidetty  siitä,  että  leponi  ei  saa  olla  pitkä. 
No,  olkoon  menneeksi,  minä  en  väsy  kesken.  Malttakaa- 
han  te  herrat  siellä  Turussa,  kyllä  minä  päästän  teidät 
levottomuudestanne,  minä  tahdon  hittosoi  myöskin  vähän 
neuvotella!     Hyvästi  herra  piispa. 

Hevoset  olivat  jo  valjaissa  ja  päivän  ratsastuksesta 
väsyneet  huovit,  jotka  myös  kesken  ateriansa  olivat  ajetut 
ulos,  satuloitsivat  parhaallaan  vähän  tyytymättöminä  ratsu- 
jaan.  Marski  istui  rekeen  ja  käski  ajaa  hevosia  säästämättä. 

—  Me  ajamme  ensiksi  Kuitiaan,  virkkoi  hän  P>no- 
kille,    kun   tielle    oli  päästy,  ja  lisäsi  puolittain  itsekseen: 

—  siellähän  on  herttuan  käskystä  häitä  kiirehdittävä!  — 
Klaus-herran  ensi  ajatus  oli  ollut  ajaa  suoraan  Turkuun 
ja  huojentaa  siellä  Suomen  herrain  huolet,  vaan  hän  huo- 
masi sittenkin,  että  häntä  ensiksi  tarvitaan  Kuitiassa,  — 
perheen  kunnia  oli  kaikista  arin.  Pakkaslumi  kitisi  jalas- 
ten alla  ja  napsahteli  omituisesti  takana  ajavain  huovi- 
hevosten  kavioissa.  Ja  kun  jäälle  ajettiin,  josta  oikonen 
viittatie  lähti  viemään  Paraisiin,  vongahteli  aavikko  kaa- 
measti,  jää  paukahteli  ja  halkeili  ja  hevoset  huuriusivat  yltä- 
nään  kovassa  ajossa.  Vaan  eteenpäin  kävi  matka  lepää- 
mättä läpi  yön,  tuo  mies,  joka  reen  perällä  istui,  oli  käs- 
kenyt ajaa  hevosia  säälimättä,  ja  Eenokki  tiesi,  että  silloin 

oli  tosi  edessä.     Ja  vielä  oli  Kuitia  kaukana. 

Iloton  joulujuhla  oh  tänä  vuonna  vietetty  Kuitian 
vanhassa,  harmaakivisessä  linnassa.  Isäntä  oli  poissa, 
kaksi  tautivuodetta  oli  ollut  hoidettavana  ja  hoitajainkin 
mielet  olivat  apeat.  Kun  Ebba-rouva  syksyllä  oli  sairas- 
tanut, oli  Anna  viimeisen  laivaliikkeen  aikana  joulun  alla 
tuotettu  kotiin  Kastelholmasta  ja  hänen  tehtävänsä  oH 
nyt  Kuitiassa  ollut  valvoa  kituvan  ja  vähitellen  näivet- 
tyvän serkkunsa  tautivuoteella.  Ebba-rouvan  lähdettyä 
vapaaherrakuntaan  oli  se  sairaanhoito  jäänyt  yksinomaan 
hänen  huolekseen.  Siellä  hän  oh  tautivuoteen  ääressä 
valvonut,  vaan  oikein  valveillaan  hän  ei  enimmäkseen 
ollut  näyttänyt  olevan.  Tuskin  sanaakaan  palvelusväki 
oli  päiväkausiin  hänen  huuliltaan  kuullut;  potilaan  toi- 
vomukset ja  hoidon  hän  huolellisesti  täytti,  mutta  teki 
sen  koneellisesti,  melkein,'  kuin  unissaan  ja  sillävälin  oH 
hän  ääneti  istunut  eteensä  tuijottaen.     Päätään  puistelivat 

sille  talon  vanhat  palvelijat  ja  ennen  pitkää  rupesi  heidän 
joukossaan  kuisketta  kulkemaan.  Anna  ei  liikkunut  ulkona, 
ei  näyttäynyt  missään;  ainoastaan  silloin,  kun  hän  kuuli 
jonkun  Turkuun  lähtevän,  elpyi  hän  virkeäksi:  hänellä  oli 
aina  kirjeitä  laitettava  Turkuun,  talvipostilla  Ruotsiin  lähe- 
tettäviksi. Ja  kun  sanomia  saapui  Turusta,  silloin  hän 
aina  kiirehti  kuulostamaan,  olisiko  hänelle  mitään.  Vaan 
ei  ollut  mitään,  ei  koskaan.  Ja  taas  hän  vetäysi  sairas- 
huoneeseen, poski  kalpeana  ja  silmä  kävi  kuopille.  Ja 
toisinaan  öisin  kuului  sairashuoneesta  vaHttavaa  nyyhkintää, 
josta  talonväki  ei  varmaan  tiennyt,  lähtikö  se  potilaasta 
vaiko  hoitajasta. 

Annan  apuna  potilasta  hoitamassa  oli  vanha  mes- 
tari Markkus,  talon  vanhoja  uskollisia  palvelijoita  hänkin. 
Mestari  Markkus  oli  aikoinaan  palvellut  sotaväessä  haa- 
vansitojana,  barbeerarina,  ja  pitkäaikaisen  kokemuksen 
kautta  saavuttanut  jonkunverran  tietoja  ja  harjautumista 
lääkintötaidon  muissakin  haaroissa.  Nämä  haavurit  ne 
olivatkin  tämän  ajan  ainoita  lääkäreitä  Suomessa,  varsi- 
naista lääkäriä  ei  löytynyt  Suomessa  vielä  yhtään.  Pa- 
rastaan oli  Markkus  mestari  koettanut,  saadakseen  mah- 
tavan isäntänsä  esikoisen  toipumaan  taudistaan,  vaan  hä- 
nen yrttisekotuksensa  ja  keitoksensa  eivät  tepsineet  aut- 
tamaan sitä  hiljaista  riutumusta,  joka  vähitellen  hierti 
voimat  nuorelta  Eerik  Klaunpojalta.  Tämän  tila  oU  nyt 
viimeisinä  viikkoina  huomattavasti  huonontunut,  henki  hä- 
nessä jo  heikkona  Uekkinä  läähätti  ja  uhkasi  sammua. 
Oli  siitä  syystä  lähetetty  sana  Ebba-rouvalle  Siuntioon  ja 
kutsuttu  häntä  rientämään  takaisin  poikansa  kuolinvuoteelle. 

ja  nyt  odotettiin  joka  päivä  hänen  saapuvan  Kuitiaan. 
Marskia  niinikään  jo  odoteltiin  kotiin,  vaan  yhä  epävar- 
memmalta näytti,  ehtisikö  kumpanenkaan  saapua,  ennen- 
kuin liekki  oli  kokonaan  sammunut. 

Samana  iltana,  jolloin  marski  saapui  Marttilan  kie- 
variin, seisoivat  mestari  Markkus  ja  Anna  nojautuneina 
Eerik  Klaunpoika  Flemingin  vuoteen  ylitse,  ääneti  kat- 
sellen, loppuisiko  se  liekki  jo  aivan  siihen.  Mestari  koetti 
valtasuonta:  sitä  tuskin  ollenkaan  tuntui.  Ja  se  käsi,  joka 
lepäsi  hänen  kourassaan,  oli  kuin  kuolleen  lapsen  kätö- 
nen, niin  hento  ja  läpikuultava.  Potilas  makasi  jonkun- 
laisessa unenhorroksessa:  hengitystä  ei  kuulunut,  jalat 
olivat  kylmät,  kaikki  näytti  olevan  loppumaisillaan.  Mark- 
kus laski  varovasti  hennon  käsivarren  peitolle,  virkkoen 
alakuloisesti: 

—  Siinä  vanhin  vesa  Flemingin  suurta  sukua!  Tar- 
vitaanpa  marskin  koko  tarmo,  ettei  hän  tästä  kolauksesta 
taitu. 

Anna  istahti  jakkaralle  vuoteen  viereen,  tuijotti  kauan 
kelmeää  serkkuaan  ja  huoahti  sitten  yhtäkkiä  hiljaa,  mel- 
kein kuin  itsekseen: 

—  Oi,  jospa  voisin  minä  vaihtaa  paikkaa  sinun  kans- 
sasi, Eerik! 

Mestari  Markkus,  minkä  vähän  hän  ihmisruumiista 
tunsikin,  tunsi  vielä  vähemmin  ihmissielun  syvempiä  vä- 
reilyjä.  Hän  kääntyi  aivan  kauhulla  Annan  puoleen  kysyen: 

—  Mitä?     Tekö  tahtoisitte  kuolla? 

Anna  säpsähti,  hän  huomasi  nyt  vasta,  että  tuo 
huoahdus    oli    häneltä    tietämättään   ja   varkain   päässyt. 

Vaan  hän  ei  voinut  sitä  huokaustaan  kahlehtia,  tuskan 
ryöppy  syöksähti  tuon  Markkuksen  kysymyksen  johdosta 
aivan  valtoinaan  esiin. 

—  Oi  niin,  mestari,  minä  tahtoisin  maata  tuossa  noin 
kylmenevänä  taikka  jo  kylmänä,  tunnotonna  ja  tiedo- 
tonna,  noinikään  tahtoisin  nukkua  pois,  nukkua  jo  kohta 
ja  ainaiseksi,  —  oi,  se  olisi  niin  helpottavaa,  niin  autuasta! 

Mestari  Markkus  loi  häneen  nyt  terävän,  tutkivan 
katseen  ja  hänen  kasvonsa  kävivät  yhä  suruvoittoisem- 
miksi,  kuta  kauemmin  hän  neitosta  tarkasteli.  Vaan  tämä 
jatkoi  vielä  äskeisellä  kiihkollaan: 

—  Miksi  olisi  rikos  toivoa  jonkun  kurjan  kitujan 
kärsimysten  loppua?  Miksei  saisi  helpottaa  ja  jouduttaa 
sitä,  minkä  kumminkin  kerran  täytyy  tapahtua.  Miksei 
olisi  ihminen  henkensä  herra,  kuka  sen  omistaisi,  ellei  hän? 

Mestari  Markkus  nousi  aivan  kauhistuneena  pystöön. 

—  Te  olette  väsynyt,  te  uneksitte,  armollinen  neiti. 

—  Jospa  se  olisikin  unta,  jos  olisi  kaikki  ollut  unta! 
Enkä  kumminkaan  sitä  soisi,  ei  se  on  todeUisuutta,  mutta 
sitä  on  jo  kylläksi  .  .  .  Lupaisitteko  olla  vaiti,  mestari,  jos 
huomaisitte  lääkelaatikostanne  jonkun  pienen  pullon  ka- 
donneen, pienen  vain,  —  se  ei  olisi  tuottanut  kellekään 
vahinkoa,  kellekään  surua  tai  häpeää  .  .  . 

Markkus  huomasi  aavistuksissaan  olevan  perää,  — 
vielä  uusi  suru  tässä  perheessä,  entisiä  masettavampi, 
nöyryyttävämpi.  Sitä  surua  ja  häpeää  olisi  neito  nyt  tah- 
tonut välttää,  —  kunpa  ei  olisi  sekin  jo  myöhää.  Säälien 
hän  laski  kätensä  Annan  olkapäille. 

Fleming.  15 

—  Tyttö  parka,  kuinka  suuri  tuskasi  lieneekin,  sinä 
haaveksit  mahdottomia.  Elämän  ja  kuoleman  raja  on 
korkeampi,  kuin  että  sen  yli  niin  helposti  hyppää,  sen 
olet  huomaava.  Tällä  puolen  sen  rajan  ovat  tänne  kuu- 
luvat kaihot  kärsittävät.  Vaan  sinä  olet  sairas,  tyttöni, 
tässä  olet  potilasta  hoitanut,  itse  tarvitset  hoitoa. 

—  Ei,  ei,  mestari,  en  tarvitse,  huudahti  Anna  säi- 
kähtyneenä.  —  Te  olette  oikeassa,  olen  valvonut  liiaksi, 
olen  väsynyt,  minä  uneksin.  Ei,  vielähan  tahdon  minäkin 
elää,  rakastaa,  nauttia  ja  tehdä  velvollisuuteni  .  .  !  Kas 
noin,  serkkunikin  elpyy  taas. 

Kalpean  potilaan  hipeälle  oli  kuume  taas  ajanut  hie- 
non punan.  Laiha  käsivarsi  liikahti  peitolla  ja  harhaileva 
katse  näytti  etsivän  jotakin.  Anna  kostutti  hiukan  po- 
tevan huulia,  korjasi  peitettä  ja  istahti  taas  jakkaralle 
vartiopaikkaansa,  virkahtaen  vähän  reippaammin: 

—  Kas  näin,  nyt  olen  taas  valmis  serkkuani  vaali- 
maan.    Hyvää  yötä,  mestari. 

Mestari  puisteli  päätään,  katsellen  vuoroin  hoitajaa 
ja  vuoroin  potilasta.  Vaan  Annan  äänessä  oli  ollut  jo- 
takin käskevää,  jota  hän  ei  voinut  olla  tottelematta. 

—  Hyvää  yötä,  lapseni,  herätä  minut,  kun  tarvitaan 
tai  kun  itse  väsyt.  —  Vaan  vielä  hän  ovella  pysähtyi 
tautivuodetta  katsomaan,  tuumien  itsekseen:  Kunhan  tuot- 
taisi toisen  vaahminen  edes  hoivaa  omille  tuskille!  Ja 
ääneen  hän  virkkoi: 

—  Elä  valvo  liiaksi,  tyttöni,  tauti  voi  tarttua  si- 
nuunkin. 

—  Ei  ole  hätää,  mestari,  kyllä  minä  jaksan,  vas- 
tasi Anna  rauhoittavalla  äänellä,  mutta  itsekseen  hän 
lisäsi  mestarin  mentyä:  —  Kunpa  tarttuisi,  kunpa  tart- 
tuisi pian! 

Yön  istui  Anna  ja  vartioitsi  potilastaan,  joka  hiljaa 
kuin  nukkuen  siinä  makasi,  vaan  aamupuoleen  yötä  voitti 
väsymys;  hoitajattaren  pää  vaipui  vuoteen  reunaa  vas- 
taan ja  hän  nukkui  hetkisen  siinä  istuvallaan.  Säpsähtäen 
hän  siitä  heräsi  ja  katsoi  serkkuaan.  Tämä  makasi  nyt 
silmät  auki  ja  katseli  häntä  kysyvin  silmin,  joissa  jo  oli 
outo  kiilto;  käsi  näytti  tapailevan  jotakin  ja  huuli  liikahti 
hiljaa.  Vaan  samassa  vaipui  käsi  alas  peitolle,  silmän 
kiilto  kävi  raukeaksi,  himmeäksi,  tummeni,  sammui  pois. 
Heikko  henki  oH  lähtenyt. 

Vartija  oli  myös  jo  tehnyt  tehtävänsä,  hän  oli  va- 
paa. Hetkisen  vielä  ikäänkuin  kadehtien  katsottuaan  vuo- 
teella lepäävää  siirtyi  Anna  viereiseen  huoneeseen,  istahti 
sen  ikkunan  ääreen  ja  katseli  Hikahtamatta  ulos  autioon 
luontoon,  jossa  aamun  ensi  sarastus  hyvin  verkalleen  häl- 
venti  öistä  pimeyttä.  Vaan  tuskan  voima  siinä  voitti  hä- 
nen rauenneen  mielen. 

Jännitys  tautivuoteen  ääressä  ja  kuoleman  kanssa 
taistelevan  sairaan  vaaliminen  oHvat  jonkunverran  viihdyt- 
täneet hänen  omia  ajatuksiaan,  vaan  nyt  ne  oman  mielen 
mustat  mietteet  uudella  voimalla  hänessä  heräsivät  vireille 
ja  lohduton  epätoivo  hänet  valtasi.  Näihin  asti  oli  hän 
askareidensa  seassa  vielä  hiukan  toivonut  sulhonsa  saapu- 
van häntä  pelastamaan,  ennenkuin  setä  ja  täti  joutuisivat 
kotiin,  hän  oli  haaveksinut  vapautumista,  unhotusta.   Toivo 

oli  nyt  mennyt,  —  ei  pelastusta,  ei  lohdutusta  nähnyt  hän 
millään  taholla. 

Niissä  mietteissä  hänet  mestari  Markkus  tapasi,  kun 
vähän  myöhemmin,  tautivuoteesta  vainajan  löydettyään, 
huolestuneena  lähti  hoitajaa  hakemaan.  Hän  neuvoi  An- 
nalle lepoa,  käski  kumminkin  hänen  sitä  ennen  käydä  ul- 
kona kävelemässä,  saamassa  raitista  ilmaa,  sillävälin  kuin 
palvelusväki  kuolinhuoneessa  suoritti  ensimmäisen  surul- 
lisen palveluksen. 

Ulos,  lumiseen,  vapaaseen  luontoon,  hiihtämään  puh- 
toselle  hangelle!  —  se  ajatus  viehätti  hetkisen  Annan 
rauennutta  mieltä  ja  hän  tarttui  siihen  kiinni  kuin  viihdyt- 
tävään pelastuskeinoon.  Ulos  hän  kiirehti,  haki  pihalta 
nuoremman  serkkunsa  Hukkaat  sukset  ja  jo  seuraavassa 
tuokiossa  hän  viiletti  loivaa  rinnettä  alas  selälle.  Jäälle 
hiihtäessään  kuuli  hän  syrjemmältä  talvitieltä  tutun  kul- 
kusen kilinän,  —  Ebba-rouva  palasi  sieltä  nyt  Kuitiaan. 
Vaan  Anna  ei  kääntynyt  takasin  häntä  vastaanottamaan, 
ei  pyörähtänyt  katsomaankaan,  hiihti  vain  edelleen.  Hän 
oli  saanut  päähänsä  uuden  mielenjohdon,  joka  häntä  piti 
vireillä:  hän  tahtoi  hiihtää  Paraisten  kirkolle  asti,  vanhan 
Maunupapin  luo,  joka  oH  ollut  hänen  äitinsä  ystävä  ja 
jolla  varmaankin  olisi  joku  lohdutuksen  sana  hänellekin 
hänen  suuressa  tuskassaan.  Niin,  varmaankin  oH  hän 
sieltä  saava  neuvoa  ja  lohdutusta  .  .  . 

Tuo  ajatus  virkisti  hänen  mieltään  ja  raitis  talvinen 
ilma,  jota  hän  nyt  pitkästä  ajasta  hengitti,  vaikutti  kuin 
huumausjuoma  hänen  rauenneisiin  jäseniinsä,  työntäen 
niissä     hyytyneen     veren    vilkkaampaan    kulkuun.      Hän 

kuvaili  elävänsä  vielä  lapsuutensa  huoletonta  aikaa,  hiih- 
televänsä  hankea  pitkin  lapsen  keveydellä  ja  hilpeällä  mie- 
lellä. Eteenpäin,  eteenpäin,  vapauteen,  mielen  tyyneyteen, 
pakoon  tuskia  ja  toivottomuutta! 

Pysähtelemättä  hän  hiihti  edelleen.  Vaan  kun  hän 
oli  saapunut  salmentakaiselle  mantereelle,  rupesivat  talvi- 
luonnon  hetkeksi  terästämät  voimat  raukenemaan,  hiihto 
kävi  raskaammaksi  ja  samalla  nuo  tuokioksi  unhottuneet 
mustat  mietteet  palasivat  uudella  voimalla  takasin.  Hän 
huomasi,  ettei  hän  jaksanutkaan  hiihtää  Paraisten  kirkolle 
asti,  että  hänen  täytyisi  palata  kotiin  Kuitiaan,  jonne 
Ebba-rouva  jo  oli  saapunut  ja  marskiakin  odotettiin  .  .  . 
Ja  silloin  viimeinenkin  oljenkorsi  katkesi  ja  katosi. 

Väsähtäneenä  hän  vaipui  istumaan  rantakivelle  pie- 
nen koivun  kupeelle,  molemmin  käsin  sauvaansa  nojaten. 
Vähän  alempana  jäällä  kulki  Turusta  tuleva  talvitie.  Het- 
kisen kuluttua  rupesi  sieltäpäin  kuulumaan  aisakellon  he- 
linää, joka  kasvoi  ja  koveni.  Kukahan  sieltä  ajaa  Kui- 
tiaan? se  ajatus  herätti  Annan  taas  mietteistään  ja  hytkäytti 
hänen  mieltään.  Saapuuko  sieltä  marski  nyt  Turun  kautta 
kotiinsa?  Vai,  vai  .  .  ,  onko  se  hänen  odotettunsa,  hänen 
pelastuksensa,  onnensa  .  .  ? 

Monta  kirjettä  oli  Anna  kirjoittanut  sulholleen  Ruot- 
siin ja  pyytänyt  häntä  tulemaan  Kuitiaan  vapauttamaan 
hänet  tavalla  taikka  toisella.  Hän  oli  kirjoittanut,  että 
hän  on  valmis  pakenemaan  setänsä  kodista  ja  seuraa- 
maan Ruotsiin  .  .  .  Vastausta  ei  ollut  tullut,  vaikka  hän  oli 
sitä  toivonut  viimeisiin  asti.  Nytkö  aivan  viime  hetkessä 
toteutuisi    todellakin   tuo   toivo  .  .  ,    niin,  varmaankin   hän 

saapuu  nyt  juuri  tuossa.  Anna  kuvaili,  kuinka  hän  istuisi 
tuohon  rekeen  sulhonsa  viereen  ja  sitten  he  ajaisivat  pois, 
pois,  kauas,  ei  kukaan  tietäisi  minne,  ei  kukaan  osaisi 
hakea  heitä  mistään,  hän  olisi  hävinnyt  maailmasta,  unhot- 
tunut vähitellen,  vaan  nauttisi  itse  kätkössä  täysin  mitoin 
unhotustaan  ja  kauvan  kaivattuaan  onnea  .  .  .  Kavion 
kopse  kuului  jo  läheltä.  Anna  nousi  jännityksissä  pystöön 
katsomaan.  Tuolta  hän  ajaa  niemen  kärjestä,  yksin  ajaa 
virkkua  juoksijaa  ...  Ja  kas,  hän  pysäyttää  hevosen, 
katsoo,  katsoo  pitkään  törmälle  päin  ...  Jo  nousee  reestä, 
sitasee  suitset  jalaksen  nokkaan  ja  lähtee  kahlaamaan  tör- 
mälle, —  se  on  hän,  —  onko? Ah,  ei,  ei,  se  on  se 

toinen  .  .  .  Anna  hervahti  taas  takasin  istumaan  lumiselle 
kaiholle. 

Ajaja,  joka  Anna  Flemingiä  kohden  astui,  oli  nuori 
Henrik  Horn  Kankaisista.  Hän  oli  tuntenut  törmällä  istu- 
van tytön,  ja  tuH  häntä  tervehtimään  ja  puhuttelemaan, 
koska  hänen  asiansa  Paraisten  puolelle  koski  juuri  häntä. 
Kesästä  asti  oli  nuori  Henrik  viipynyt  isänsä  mukana  Kan- 
kaisissa, vaan  nyt  oli  hän  lähdössä  pitemmäksi  ajaksi  Ruot- 
siin, jatkamaan  opintojaan  ja  harjaantumaan  isänsä  johdolla 
valtiotaitoon.  Sitä  ennen  oH  hän  kumminkin  tahtonut  käydä 
Kuitiassa,  saamassa  varman  vastauksen  siihen  kysymyk- 
seen, jonka  hän  jo  vuosi  sitten  Upsalassa  oli  tehnyt. 

Näitä  hän  siinä  neitosen  edessä  hangella  seistessään 
tälle  lyhyesti  ja  ujosti  kertoi  ja  lisäsi  sitten  rohkeammin 
ja  päättävämmin: 

—  Suora  kysymys  ansaitsee  suoran  vastauksen,  ja 
siksi  tahdon  vielä  kerran  esittää  asiani  marski  Flemingille 

ja  hänen  rouvalleen.  Mutta  minä  tiedän,  että  lopullinen 
päätös  kumminkin  riippuu  teistä,  neitini,  ja  siksi  pyydän 
teiltä  itseltänne  ensiksi  kuulla  tuomioni. 

Anna  kuunteli  nuoren  Hornin  puhetta  ikäänkuin  aivan 
outoa,  taikka  äärettömän  kaukaista  ja  jo  mennyttä  asiaa, 
eikä  hän  ensiksi  oikein  jaksanut  käsittää,  mistä  kysymys 
olikaan.  Mutta  kuta  pitemmin  nuorukainen  puhui,  sitä 
enemmän  tuo  asia  rupesi  häntä  pelottamaan  ja  huoletta- 
maan.    Hän  kuiskasi  läähättäen: 

—  Ei,  jalo  nuori  herra,  elkää  menkö  Kuitiaan.  Tar- 
jouksenne on  muUe  kunniaksi,  vaan  se  on  mahdoton. 

Nuorukaiselle  ei  tämä  vastaus  näyttänyt  olevan  odot- 
tamaton.    Hän  jatkoi: 

—  Olen  tullut  huomaamaan,  että  en  ole  teidän  suo- 
siotanne onnistunut  voittamaan  eikä  ole  minulle  tietämä- 
töntä sekään,  että  eräs  toinen  on  ollut  minua  onnellisempi. 
Vaan  kumminkin:  minun  täytyy,  ennen  Suomesta  lähtöäni, 
vielä  esittää  teille  asiani.  Sydämmenne  vaHtsemaa  ei 
teille  sukunne  anna;  minun  silmämääräni  oHsi  tehdä  teidät 
onnelliseksi.  Ettekö  voi  antaa  mulle  vastaiseksikaan  toi- 
veita? 

Neitosta  puistatti,  tämä  kohtaus  talvisella  hangella 
oli  tapahtunut  niin  odottamatta,  hänen  kiihotetun  mielensä 
ollessa  aivan  toisaalle  kiinnitettynä.  Vaivoin  hän  itselleen 
sai  asian  selvitetyksi. 

—  Se  on  totta,  sopersi  hän  vastaan,  minä  uskon 
teitä,  te  olette  jalomielinen  ja  hyvä,  vaan  se  on  sittenkin 
kaikki  mahdotonta,  kaikki  .  .  .  Minä  kuulun  toiselle  ja 
sitäpaitse  .  .  ,  niin,  te  tulette  sen  huomaamaan,  —  ei,  elkää 

menkö   Kuitiaan.     Oi,    minä   pyydän   teitä,  jos  olen  ollut 
teille  jonkunar voinen,  elkää  menkö! 

—  Neiti  Fleming,  minulla  on  asiaa  Kuitiaan  ei  ainoas- 
taan itseni  vaan  isänikin  puolesta,  vastasi  nuorukainen 
hetkisen  kaihomielellä  neidon  kiihkoa  tarkastettuaan.  — 
Minun  on  siellä  ilmoitettava,  että  isäni  ei  suostu  ottamaan 
vastaan  sitä  ylipäällikkyyttä  Suomessa,  jonka  Kaarlo- 
herttua  tahtoo  riistää  marski  Flemingilta  ja  tarjoo  isäl- 
leni. Tämä  päätös  merkitsee  sitä,  että  Kankaisissa  ei 
tahdota  asettua  leppymättömälle  riitakannalle  Kuitiaa  vas- 
taan, että  isäni  suostuu  unhottamaan,  rakastaa  rauhaa  .  . . 

—  Minä  ymmärrän  .  .  ,  vaan  .  .  . 

—  Vaan  kiellätte  minua  menemästä  Kuitiaan? 

—  Oi,  te  olette  tehneet  niin  paljon  minun  arvotto- 
man vuoksi.  Mutta  säälikää  minua,  minä  rukoilen  teitä, 
armahtakaa  minua,  sillä  minä  olen  onneton! 

Nuorukainen  näki  sen  tuskan,  mikä  kuvastui  neidon 
rukoilevista  katseista  ja  oivalsi,  että  tässä  on  tosi  kysy- 
myksessä. Hän  on  onneton,  hän  kärsii,  —  sen  tunteen 
edestä  oli  hän  valmis  väistymään.  Ja  sanaakaan  Hsää- 
mättä  aikoi  hän  poistua,  kumarsi  jo  jäähyväisiksi  ja  astui 
pari  askelta,   vaan   pysähtyi  kumminkin  vielä  ja  virkkoi: 

—  Surunne  on  haikea,  sen  näen,  ja  siksi  teitä  tot- 
telen, —  vaan  keveällä  mielellä  en  lähde  kotimaastani. 
Hyvästi,  neiti  Fleming.  Jos  joskus  mielenne  tyynnyttyä, 
olojen  muututtua,  kaipaatte  ystävän  neuvoa  tai  apua,  löy- 
dätte aina  minusta  ystävän,  vaikka  vielä  mitä  tapahtukoon. 

Kiilsipä  kuin  kiitollinen  vilaus  Annan  rauenneessa 
katseessa,    hänen  jäähyväisiksi   nyökäyttäessään   päätään 

lähtevälle,  mutta  se  katse  vaipui  taas  alas,  eikä  kotva- 
seen kohonnut.  Hän  kuuli,  kuinka  taas  kavioiden  kopse 
lähti  loittonemaan  samalle  taholle,  josta  se  äsken  oli  lä- 
hestynyt, kuuli  vielä  hei:ken  aisakellon  heHnää  ja  taas  oli 
kaikki  äänetöntä  talvisessa  luonnossa.  Anna  nojasi  päänsä 
koivun  kylmää  kylkeä  vastaan  ja  koetti  itkeä,  vaan  kyy- 
neleet eivät  juosseet.  Hän  ajatteli  tuota  äkillistä,  lyhyttä 
kohtausta  hangella,  joka  sekin  vielä  oU  lisännyt  hänen 
mielensä  kaihoa.  Hän  oli  karkottanut  tuon  kelpo  nuoru- 
kaisen .  .  .  Kuinka  huolettoman  elon  ja  rauhaisan  kodin 
hän  olisi  voinut  hänen  rinnallaan  saada,  suruista  vapaan; 
siinä  hän  olisi  voinut  vaikuttaa  muidenkin  onneksi,  yh- 
distää maansa  molemmat  mahtavat  suvut  ja  aikaansaada 
sopua  ja  rauhaa.  Hän  olisi  ollut  rakastettu  ja  arvossa- 
pidetty .  .  .  Kaikki  hän  oli  menettänyt,  kaikki  mestannut 
tavotellessaan  tuota  pikkuista  onneaan,  jota  hän  ei  kum- 
minkaan tavannut.  Mitä  oli  hänellä  siitä  jälellä:  muisto 
keltakiharaisesta  nuorukaisesta,  joka  ehkä  ei  ollut  häntä 
koskaan  todenperäisesti  rakastanut,  muisto  hymyilevistä 
huulista,  joiden  petolliset  valat  olivat  syösseet  hänet  hä- 
peään, —  sen  hän  oli  unelmillaan  saavuttanut!  .  .  Mutta 
sittenkin!  Jos  tuossa  tulisi  ajaen  se  solakka  poika,  tem- 
paisi häntä  käsipuolesta  ja  lähtisi  viemään:  oi,  oi,  millä 
innolla  ja  kiitollisuudella  hän  tarttuisi  tuohon  käsivarteen, 
riippuisi  siitä  hellittämättä  kiinni  —  ja  kaikki  oli  sovitettu, 
kärsimys  ja  häpeä  .  .  .  Vaan  se  on  kaikki  turhaa,  ei  ole 
toivoa  enää,  ei  rahtuakaan.  Anna  puristi  suonenvedon- 
tapaisesti  koivun  hoikkasta  runkoa  ja  jäi  sen  varaan  rauen- 
neena makaamaan. 

Hän  istui  siinä  liikahtamatta  niin  kauan,  kunnes  kyl- 
män väreet  rupesivat  hänen  ruumiistaan  puistattamaan. 
Silloin  hän  nousi  ja  käänsi  suksensa  taas  Kuitiaan  päin. 
Kotiin,  sinne  harmajalinnaiseen  vankilaan,  odottamaan 
mitä  tuleva  oli,  —  kohtalonsa  varaan  oli  hänen  antau- 
duttava, muuta  neuvoa  ei  enää  ollut.  Vaan  niin  raskaasti 
lipuivat  nyt  sukset  salmen  tasaista  pintaa  pitkin  ja  niin 
pystyltä  tuntui  tuo  loiva  rinne  kotisaaren  rannan  nous- 
tessa Kuitian  kohdalla.  —  — 

Marski  Klaus  Fleming  oli,  yötämyöten  ajettuaan 
Marttilan  kievarista,  saapunut  kotiinsa  muuatta  tuntia  myö- 
hemmin kuin  hänen  rouvansa  Siuntiosta.  Pihalla  vas- 
taansa rientäviltä  nuoremmilta  lapsiltaan  oli  hän  jo  kuul- 
lut vanhimman  poikansa  kuolemasta  ja  kaihomielellä  oli 
hän  rientänyt  sairashuoneeseen,  missä  hän  tapasi  vai- 
monsa itkemässä  nuoren  vainajan  vuoteella.  Pää  kuma- 
rassa, väsymyksestä  rauenneet  kasvot  kalpeina  oli  hän 
kauan  seisonut  siinä  Ebba- rouvan  rinnalla  nuorukaisen 
kuihtuneen  ruumiin  vieressä,  ja  siltä  oli  hetkisen  näyttä- 
nyt, että  hänenkin  partanen  leukansa  vähän  oli  väkättä- 
nyt.  Vaan  sitten  oli  hän  vetänyt  palttinan  poikansa  kas- 
voille, kääntynyt  ja  lähtenyt  työhuoneesensa,  jossa  hänellä 
oli  vastassaan  monen  viikon  kirjeet  ja  postit.  Tyyneesti 
oli  hän  siellä  työskennellyt,  rauhallisesti  antanut  Grönin- 
gille  käskyjä,  mitä  erinäisten,  kiireellisimpäin  asiain  joh- 
dosta heti  olisi  tehtävä,  olipa  itsekin  kirjoittanut  muu- 
tamia lyhyviä  vastauksia.  Viimeksi  ryhtyi  hän  tuohon 
herttualta  äsken  tulleeseen  postiin,  jota  avatessaan  hänen 

kätensä  vihasta  vavahtivat.    Ja  sen  luettuaan  jäi  hän  pit- 
käksi ajaksi  kirje  kädessään  istumaan  ja  miettimään. 

Vihdoin  näkyi  hän  tehneen  päätöksensä.  Hän  kutsui 
mestari  Markkuksen  puheilleen  ja  lähti,  tuokion  neuvotel- 
tuaan hänen  kanssaan,  ulos  työhuoneestaan.  Kirjeiden 
joukossa  oli  ollut  myöskin  eräs  kirje  Ebba-rouvalle  tämän 
sisarelta,  leskikuningattarelta,  joka  Kaarlo-herttuan  käs- 
kystä hänkin  oli  kirjoittanut  Annan  asiasta  ja  vilkkaasti 
kehotti  sisartaan  suostumaan  Annan  avioHittoon  herttuan 
kamarijunkkarin  kanssa,  sekä  taivuttamaan  miestäänkin 
siihen.  Klaus  meni  Ebba-rouvan  huoneeseen,  ojensi  hä- 
nelle tämän  kirjeen  ja  istui  ääneti  vieressä  katsellen  vai- 
monsa hämmästystä  hänen  näitä  uutisia  lukiessa. 

—  Ja  mitä  nyt  arvelet?  kysyi  hän  hiljaa  rouvaltaan, 
joka,  ollen  äskeisen,  haikean  surunsa  valtaamana,  ei  vielä 
oikein  voinut  toipua  käsittämään  tuon  lukemansa  kirjeen 
sisältöä. 

—  Mitä,  onko  tämä  totta?  Tämäkö  suru  vielä  äskei- 
sen lisäksi,  sopersi  kyyneleitään  kuivaava  rouva. 

—  Me  emme  saa  menettää  malttiamme,  —  tosia 
kirjeessä  korrotaan.  Nyt  on  vain  päätettävä,  mitä  on 
tehtävä,  päätettävä  heti. 

—  Päätettävä,  —  onko  neuvottelemisen  tilaisuutta? 
Annan  täytyy  tietysti  heti  mennä  naimisiin,  —  oi,  jo  syk- 
syllä aavistin  minä  pahaa.  Vaan  sinä  et  silloin  tahtonut 
taipua;  nyt  on  suostuminen  välttämätön. 

Marskin  silmässä  leimahti  kuin  salama  ja  hänen 
nyrkkinsä  kohosi  pystöön.  Häntä  tahdotaan  pakottaa  syö- 
mään sanansa,  tuo  ajatus  saattoi  hänet  hurjistumaan.  Hert- 


-  236  - 

tua  oli  yhdessä  liitossa  tuon  kurjan  viettelijän  kanssa,  ja 
nyt  he  olivat  ilkeydessään  vieneet  asian  niin  pitkälle,  että 
hänen,  marski  Flemingin,  joko  muitta  mutkitta  oli  suos- 
tuttava tuohon  vihaamaansa  avioliittoon,  joka  ei  ollut 
hänen  nimelleen  arvokas,  taikka  vedettävä  nimelleen  ja 
suvulleen  vielä  suurempi,  ilmeinen  häpeä.  Suo  siellä,  ve- 
telä täällä.  Ah,  kuinka  herttua  nyt  mahtoi  nauttia  siitä 
pulasta,  johon  hän  marskin  oli  saattanut,  nöyryyttääkseen 
hänet  tässäkin  kohden,  marski  saattoi  kuvailla  mielessään, 
kuinka  hän  siitä  itsekseen  ilkkui.  Vaan  malta,  herttua, 
hoki  hän  sapekkaassa  mielessään,  vielä  ei  ole  asia  päät- 
tynyt sinun  mielesi  mukaan,  —  ei  hetikään! 

—  Ja  siinä  arvelet  siis,  että  me  täällä  rupeamme 
valmistamaan  häitä,  pakosta  ja  herttuan  käskystä? 

—  Niin,  —  näin  kohta  poikamme  kuoleman  jälkeen, 
se  ei  ole  hauskaa.  Vaan  mihinkä  siitä  pääsemme,  onhan 
tehtävä,  mitä  häpeän  estämiseksi  voi.  Taikka  lähetäm- 
mekö Annan  vihittäväksi  Strömsholmaan,  kuten  sisareni 
ehdottaa  ? 

Marski  nousi  kalpeana  ja  päättäväisenä  pystöön. 
Hän  oh  itse  jo  aikoja  sitten  tehnyt  päätöksensä. 

—  Ei  koskaan.  Sitä  nautintoa  emme  herttualle  suo. 
Jos  oHsi  kysymys  mistä  muusta  tahansa,  niin  minä  suos- 
tuisin, vaan  tässä  on  herttualla  tarkotus  persoonallisesti 
nöyryyttää  minut,  ja  silloin  olen  minä  rautanen. 

—  Suostut  mieluummin  häpeään.  Vaan  ajattele  toki, 
miten  siitä  Anna  kärsii,  emme  ainoastaan  me.  Klaus, 
sinun  rautatahtoasi  olen  aina  ihaillut,  nyt  sitä  pelkään, 
—  sinä  olet  julma ! 

—  Minä  olen  julma,  minut  pakotetaan  sellaiseksi. 
Mitä  häpeän  salaamiseksi  tehdä  voi,  siitä  olen  huolta  pi- 
tävä, ja  viettelijän  kurittamisesta  myös,  —  muusta  ei  ole 
puhumistakaan. 

Vaan  Ebba-rouva  rukoili  aivan  kiihkeästi: 

—  Ei,  ei,  Klaus,  asia  siitä  vain  pahenee.  Taipu- 
kaamme tämä  ainoa  kerta,  eihän  tämä  pieni  nöyryytys 
toki  paljoa  merkitse. 

—  Se  merkitsee  kaikki,  —  elä  pyydä,  Ebba,  nyt 
vain  toimiin  ryhtymään. 

Ja  kuuntelematta  edes  mitään  enempää  lähti  marski 
rouvansa  luota,  kutsui  Eenokin  puheilleen  ja  antoi  hänelle 
muutamia  käskyjä,  varottaen  häntä  tarkasti  ja  huolelli- 
sesti niitä  tottelemaan.  Silloin  juuri  palasi  Anna  hiihto- 
matkaltaan ja  pysähtyi,  kohdatessaan  eteisessä  setänsä, 
liikahtamatta  paikoilleen.  Siinä  vaihdettiin  vaan  yksi  sil- 
mäys sedän  ja  veljentyttären  välillä,  vaan  se  silmäys  sa- 
noi kaikki.  Tervehtimättä  neitosta,  tutkimatta  ja  nuhte- 
lematta häntä,  virkkoi  marski  kylmästi  ja  varmasti: 

—  Sinä  pukeudut  Anna  heti  matkapukuun,  Eenokki 
tulee  sinua  saattamaan.  Ennen  puolen  tunnin  kuluttua 
täytyy  sinun  olla  matkalla, 

Anna  kuunteli  tuota  ääneti  kuin  tuomiotaan  ja  tot- 
teli. Hän  ei  tiennyt  minne  hänen  tuli  matkustaa,  ei  mikä 
marskilla  oli  mielessä,  vaan  hän  ei  kysellyt,  se  olisi  ollut 
tarpeetonta.  Ja  hiljaa  hän  lähti  matkalle  varustautumaan. 
Vaan  marski  itse  antoi  palvelusväelle  joukon  määräyksiä. 
Nuoren  Eerikin  hautajaiset  olivat  lykättävät  siksi,  kunnes 
hän  joutui  takasin  matkoiltaan,  joille  hän  taas  lähti.  Huo- 


vit  olivat  vaihdettavat,  vereksiä  miehiä  hän  käski  varustaa 
kolmekymmentä  seuralaisikseen,  Eenokin  piti  ottaa  mu- 
kaansa viisi  huovia.  Ja  viipymättä  piti  kaiken  olla  val- 
misna. 

Nämä  määräykset  annettuaan  meni  marski  taas  työ- 
huoneeseensa, jossa  Gröning  työskenteli  kirjeiden  ääressä, 
viskautui  patjarahille  makaamaan,  ja  virkkoi: 

—  Jaksatko  lähteä  matkalle  taas,  poikani?  Ota  nuo 
työsi  mukaasi,  Turun  linnassa  voit  niitä  valmistella. 

Gröning  katseli  säälien,  vaan  samalla  ihaillen,  isän- 
täänsä. Surut  ja  vastukset  lisäsivät  vain  hänen  tarmoaan 
ja  voimaansa,  eikä  hän  väsymykselle  antanut  valtaa.  Sel- 
lainen luja  päättäväisyys  ja  toimintavoima  kuvastui  nyt- 
kin hänen  kasvoiltaan,  ettei  olisi  luullut  häntä  kuuskym- 
menvuotiseksi  mieheksi,  joka  juurikaan  oH  pitkältä,  rasit- 
tavalta matkalta  palannut. 

—  Minä  olen  nuori,  vastasi  kirjuri,  vaan  te  rasitatte 
itseänne  liiaksi.     Ettekö  suo  itsellenne  päivän  lepoa? 

—  Muut  eivät  suo  muUe,  eivät  anna  aikaa  suremaan 
poikaani  eikä  nukkumaan  kotonani.  Vaan  niin  on  ehkä 
parasta,  siten  viihtyy  mieli.  Käy  aterialle  poikani,  hevo- 
set ovat  heti  valjaissa. 

Tuokion  kuluttua  ajoikin  kaksi  rekeä  linnan  por- 
taitten  alle.  Ensimmäinen  oli  kuomureki,  jonka  ajajan- 
laudalla  Eenokki  tyyneenä  ja  vakavana  istui;  siihen  tuotiin 
Anna  Fleming,  peitettiin  vällyihin  ja  kuomun  uutimet  las- 
kettiin eteen.  Ei  kukaan  tiennyt,  minne  se  reki  oli  mää- 
jätty  lähtemään.  Marski  oli  näet  jo  Marttilassa  arvannut, 
että  herttuan  junkkarilla  ehkä  oli  aikomus,  jos  ei  hän  sit- 

tenkään  saisi  tyttöä  mielisuosiolla,  koettaa  viedä  hänet  var- 
kain Ruotsiin,  eikä  hän  Annaan  siinä  suhteessa  ensinkään 
luottanut ;  ja  siksi  hän  näin  salaperäisesti  lähetti  tytön 
pois  Kuitiasta.  Eenokki  yksin  tiesi,  minne  tyttö  oli  vie 
tävä,  mutta  syitä  ei  tiennyt  hänkään.  Vaan  jotakin  omi- 
tuista hänestä  tässä  kyydissä  oli.  Monta  kertaa  oli  hän 
tätä  samaa  tyttöä  ollut  saattamassa,  mutta  niin  hänestä 
tuntui,  kun  hän  hiukan  unisena  ja  väsyneenä  ohjasi  hevo- 
siaan ulos  hnnanportista,  että  tällaisella  asialla  hän  ei 
ennen  ollut  Flemingin  neitosta  kyydinnyt. 

Heti  jälestä  lähti  toinenkin  reki  hikkeelle.  Siinä 
istui  marski  ja  hänen  rinnallaan  Gröning,  joka  hänkin, 
samoinkuin  koko  talonväki,  ihmetteli,  mikähän  tuon  ensi 
reen  päämäärä  mahtoi  olla.  Hän  oli  tosin  marskin  käy- 
töksestä ja  puheista  ruvennut  aavistelemaan,  että  hänen 
lankomiehensä  ja  aatelisneiden  välit  olivat  kääntyneet 
hullulle  tolalle,  vaan  koko  asianlaitaa  ei  hän  vielä  älyn- 
nyt. Kotvasen  ajoivat  molemmat  reet  peräkkäin,  vaan 
kun  ehtivät  tienhaaraan,  mistä  talvitie  vei  suoraan  Tur- 
kuun, näki  Gröning  kuomureen  kääntyvän  mantereelle 
päin,  sille  tielle,  jota  he  juuri  äsken  marskin  kanssa  oli- 
vat tulleet.  Siihen  asti  oli  marskikin  ääneti  istunut.  Nyt 
hän  asettui  makaavaan  asentoon  reessään,  ja  virkkoi : 

—  Pidä  huoli,  Gröning,  että  vauhti  pysyy  hyvänä, 
minä  tahdon  nukkua  hetkisen.  Turussa  emme  heti  jouda 
nukkumaan,  siellä  kuuluvat  Suomen  herrat  neuvottelevan, 
kuka  on  tuleva  Suomen  käskynhaltijaksi,  ja  me  tahdomme 
siitä  myös  jonkun  sanan  sanoa. 

—  Siksi  siis  on  näin  kiire  Turkuun  ? 


—    240   — 

—  Vielä  muistakin  syistä  on  kiire,  poikani.  Meidän 
täytyy  siellä  vielä  tavata  eräs  sulhasmies,  joka  komeasti 
kuuluu  seurueineen  asuvan  Turun  linnassa,  täytyy  pitää 
huolta,  ettei  hänen  kesken  sieltä  tarvitse  lähteä.  Vaan 
nyt  me  nukumme. 

Marski  painautui  turkkeihinsa  reen  pohjalle  ja  kuor- 
sasi jo  hetkisen  kuluttua.  Vaan  nuori  kirjuri  oli  hänen 
puheistaan  ymmärtänyt  sen,  minkä  jo  oli  ennakolta  mel- 
kein aavistanut.  Ja  hän  mietti  itsekseen,  siinä  ulappain 
jäitä  pitkin  ajellessaan: 

—  Ai,  ai,  lankomies,  sinä  et  taida  olla  omalla  asial- 
lasi, kun  »me»  Turkuun  ehdimme.  Oma  syysi,  et  usko- 
nut kun  sanoin:  väärällä  tolalla!  Vaan  sääH  sinua  on, 
jos  nyt  jo  hirteen  joudut,  sääli  hilpeää  miestä! 

Ja  hän  mietti  siinä  kauan  itsekseen,  tekisikö  hän 
rikoksen  isäntäänsä  vastaan,  jos  antaisi  pienen  viittauksen 
ja  varotuksen  lankomiehelleen  ja  lähettäisi  hänet  kiireim- 
män  kautta  Ruotsiin  takaisin.  Olisikohan  siitä  jälestä- 
käsin  omatunto  paha? 

—  Hm,  mitä  se  tämä  kaikki  minuun  kuuluu,  pelas- 
takoon mies  niskansa  miten  voi,  päätteli  hän  vihdoin.  — 
Vaan  jos  paikalle  satun,  niin  senverran  toki  sukulaisuuden 
vuoksi  hänelle  sanonen,  että:  nyt  luiki  jalkoihisi  ja  pysy 
kaukana  tästä  maasta! 

IX. 


Talvisia  retkiä. 

Turun  linnassa  oli  näinä  päivinä  monenlaisia  vieraita. 
Ruotsalaiset  lähetyskunnat  seurueineen,  jotka  täällä  hert- 
tuan valtuuttamina  vierailivat,  olivat  sijoitetut  ulompaan, 
n.  s.  uuteen  linnaan,  suomalaiset  aatelisherrat  taas,  jotka 
olivat  saapuneet  Turkuun  maansa  hallinnon  järjestämisestä 
neuvottelemaan,  olivat  saaneet  asuinpaikkansa  vanhan  lin- 
nan suojissa.  Mutta  olipa  Turun  linnassa  tilaa  vaikka 
vielä  useammillekin  vieraille;  se  oli  näihin  aikoihin  hyvässä 
hoidossa  ja  sen  kaikki  rakennukset  olivat  asuttavassa  kun- 
nossa. 

Juhanan,  Suomen  herttuan,  isännöidessä  kolmisen- 
kymmentä vuotta  sitten  Turun  Hnnassa  ja  siellä  nuoren 
puolisonsa  kanssa  pitäessä  upeaa  hovia,  olivat  näet  vanhan 
Turun  linnan  rakennukset  kaikki  korjatut  ja  siistityt  sisästä 
ja  ulkoa  ja  senkin  jälkeen  oli  sen  rakennustöitä  myötään 
pidetty  vireillä,  sen  varustuksia  lisätty,  sen  asumuksia 
laajennettu.     Linna   sijaitsi   siihen   aikaan  oikeastaan  saa- 

Anna  Fleming.  l6 

ressa,  sillä  Aurajoen  suun  ja  Linna-aukon  lahden  välinen 
niemeke  oli  katkastu  laajalla,  vedellä  täytetyllä  vallihau- 
dalla,  jonka  yli  laskusilta  johti;  aallot  lainehtivat  siihen 
aikaan  vielä  ympäri  linnan  aina  muureihin  saakka,  joiden 
juurella  nyt  on  kuiva  maa.  Laskusillan  ja  pääportin  kautta 
maanpuolelta  linnaan  tultaessa  saavuttiin  ensiksi  tuohon 
»uuteen  linnaan»,  jota  sillä  nimellä  kutsuttiin,  koska  se 
oli  myöhemmin  rakennettu  kuin  linnan  sisempi,  harmaa- 
kivinen,  vanha  osa,  jonka  alkujuuria  tuskin  enää  tunnet- 
tiinkaan.  Vanhan  ja  uuden  linnan  välissä  oli  korkea  valli, 
joten  linnassa  oli  kaksi  linnapihaa.  Tornit  olivat  van- 
hassa linnassa,  sen  itäisessä  ja  läntisessä  päässä.  Tuossa 
sisemmässä  linnassa  olivat  myöskin  kaikki  linnan  juhla- 
suojat  ja  vallashuoneet,  siellä  oli  Klaus  Flemingillä  oma 
huoneustonsa  Turun  linnassa  oleskellessaan  ja  sinne  saa- 
puneet vieraatkin  majoitettiin.  Oli  kumminkin  uudessakin 
linnassa  muutamia  huoneita  matkustajia  varten  varattu  ja 
täällä  se  nyt  nuori  hovijunkkari  Hieronymus  Birckholtz  jo 
viikon  päivät  oli  seurueineen  majaillut,  viettäen  uhkeata 
elämätä  ja  kopeana  nauttien  hyväkseen,  mitä  linnalla  oli 
tarjottavana. 

Herttuan  hovijunkkari  esiintyi  näet  tällä  matkallaan 
Suomessa  aivan  toisella  tavalla  kuin  tavallisilla  pikarat- 
sastusmatkoillaan,  ja  se  oH  kaikki  herttuan  ansiota.  Tämä 
tarmokas  ruhtinas,  joka  suurten,  laajain  suunnitelmainsa 
ohella  oli  sattumalta  ja  aluksi  piloillaan,  mutta  tavalli- 
sella kiihkollaan  ja  sitkeydellään,  kiinnittänyt  huomionsa 
nuoren  mielijunkkarinsa  naimiskauppoihin  marskin  veljen- 
tyttären kanssa,   tahtoi  myöskin  voimalla  ja  arvolla  ajaa 

ne  perille.  Hän  ei  unhottanut  sitä,  että  Klaus-herra  ty- 
lysti ja  kopeasti  oli  hyljännyt  hänen  kosintansa  suosik- 
kinsa puolesta,  se  häntä  ärsytti,  hän  tahtoi  pakottaa 
marskin  myöntymään.  Ja  kun  hän  nyt  oli  Hieronymolta 
kuullut,  millä  kannalla  asiat  olivat,  oli  hän  hykeltänyt 
käsiään  ja  ilkkuen  nauranut:  ahas,  sinä  Kuitian  kopea 
herra^,  se  temppu  vetää,  holhokkisi  joutuu  sittenkin  pal- 
velijani vaimoksi  ja  unelmasi  liitosta  Hornin  suvun  kanssa 
ovat  mennyttä  kalua! 

Olipa  vielä  eräs  erityinen  syy,  miksi  herttua  tuota 
naimiskauppaa  niin  innolla  harrasti.  Fleming- suvun  vallan 
ja  mahtavuuden  perusteina  ja  tukena  Suomessa  olivat  hä- 
nen laajat  maatiluksensa,  jotka  Klaus-herra  osaksi  oli  pe- 
rinyt, osaksi  itse  ansainnut.  Mutta  perittyjen  joukossa 
olivat  myöskin  ne  tilukset,  jotka  hänen  veljensä  Jaakki- 
man kuoltua  olivat  hänen  käsiinsä  joutuneet,  vaikka  ne 
oikeastaan  kuuluivat  Ja^akkiman  ainoalle  tyttärelle,  An- 
nalle. Jos  nyt  Anna  saisi  uuden,  herttualle  uskollisen, 
holhoojan,  joutuisi  iso  osa  marskin  tiloista  ja  alustalaisista 
pois  hänen  välittömästä  vaikutuksestaan,  ja  ainahan  sekin 
vähän  hänen  mahtavuuttaan  masentaisi. 

Siksi  varusti  herttua  mitä  komeimmalla  ja  arvok- 
kaimmalla tavalla  hovijunkkarinsa,  tämän  nyt  lähtiessä 
melkein  kuin  pakolla  vaatimaan  omakseen  marskin  vel- 
jentytärtä. Hieronymo  sai  seurueekseen  viisi  nuorta  junk- 
karia, joille  kaikille  herttuan  kustannuksella  teetettiin  uudet, 
loistavat  puvut  ja  annettiin  upeat  ratsut  ja  kiiltävät  aseet. 
Vielä  antini  herttua  Hieronymolle,  paitsi  uutta  suositus- 
kirjettä,   erityisen   turvakirjan,   vaatien  siinä  kaikkia  avus- 

tamaan  junkkaria  tämän  matkalla  ja  uhaten  vihallaan  ja 
kostollaan  jokaista,  joka  uskaltaisi  jollakin  tavoin  häntä 
ehkäistä  taikka  ahdistella.  Turun  linnan  päällikkö,  vanha 
Hannu  Eerikinpoika  Prinkkalan  herra,  sai  käskyn  valmis- 
taa Turun  linnassa  asunnon  ja  ravinnon  HieronymoUe  ja 
hänen  seurueelleen,  ja  useita  vaikuttavia  henkilöitä  pyysi 
herttua  vielä  erityisesti  avustamaan  suosikkiaan  tämän 
yksityisissä  yrityksissä. 

Vanha  Prinkkalan  herra,  Turun  linnan  tarkka  isäntä, 
marskin  innokas  kannattaja  ja  ystävä,  oli  varsin  tyyty- 
mätön noihin  herttuan  käskyihin  ja  hän  olisi  mielellään 
ajanut  ruotsalaiset  junkkarit  pellolle  linnastaan  mässää- 
mästä, jos  vaan  oUsi  uskaltanut  niin  jyrkästi  vastustella 
herttuan  nimenomaista  käskyä.  Vaan  Hieronymo  miehi- 
neen osasi  taas  puolestaan  komeasti  ja  korskeasti  ko- 
mennella esiin  rnitä  parasta  Hnnassa  he  ollut  syötävää 
taikka  juotavaa.  Ei  siinä  säästetty  Hnnan  varoja,  ei  vii- 
nejä, ei  oluvia  eikä  muita  herkkuja,  ja  linnan  palvelijat 
saivat  kuin  orjat  juosta  heidän  käskyläisinään  ja  seistä 
heidän  juomanlaskijoinaan.  Kestejä  pidettiin  myöhään  ja 
varhain  ja  monta  yötä  läpeensä  olivat  nuoret  kosioretke- 
läiset  siten  jo  hummanneet  linnan  vanhoilla  viinivaroilla  ja 
vankoilla  olutpanoksilla.  Näitä  kuluttamaan  olivat  nuoret 
hurjastelijat  toisinaan  kutsuneet  vieraikseen  ketä  kaupun- 
gilla tapasivat,  hulivilipäitä  aatelisnuorukaisia,  porvareita, 
lukiolaisia  ja  sällejä,  —  ei  siinä  valikoitu  eikä  ikävää 
kärsitty. 

Taaskin  tänä  iltana  olivat  häämatkalaiset  koossa 
uuden    linnan    alakerran    suuressa    holvisalissa  ja   joukko 

nuoria  turkulaisia  vietti  iltaa  siellä  heidän  hauskassa,  val- 
lattomassa ja  vieraanvaraisessa  seurassaan.  He  olivat 
tällä  kertaa  komentaneet  ylös  kellarista  kokonaisen  olut- 
tynnyrin ja  istuivat  nyt  jakkaroilla  sen  ympärillä  vuoron 
päältä  vääntäen  kranaa  ja  laskien  tinaisiin  maljoihin  tuota 
vaahtoavaa,  vankkaa  juomaa.  Seuraansa  hauskuuttamaan 
olivat  he  laskeneet  sisälle  ovensuuhun  muutamia  kierte- 
leviä laulajia,  jotka  olutpaikoista  kitaran  säestyksellä  ve- 
telivät iloisia  lauluja,  joihin  juhlajuo jätkin  usein  yhtyivät. 
Ja  tarina  luisti  silläväUn  kepeästi  ja  vallattomasti,  huoli 
ei  näyttänyt  painavan  ketään. 

—  Mutta  kuinka  kauan  näitä  juhlia  jatketaan?  ky- 
säsi  kumminkin  laulujen  ja  pilajuttujen  lomaan  eräs  Ruot- 
sista tulleista  junkkareista,  kohentaessaan  ilosesti  roimua- 
vaa  takkavalkeaa. 

—  Mikäs  jatkaessa,  eikö  sinun  ole  täällä  hyvä  olla? 
vastasi  Hieronymo  huolettomasti.  —  Lisää  olutta,  — juo! 

—  Eipä  siltä,  terve,  veli,  vaan  joku  päähän  näilläkin 
menoilla  täytyy  olla  — ,  olisipa  hauska  tietää,  minkälainen 
pää  se  on. 

—  Hyvä  pää,  iloiset  lopettajaiset,  vakuutti  Hiero- 
nymo toverilleen  häntä  olalle  taputtaen.  —  Pidetään  kes- 
tejä tässä  linnassa,  kunnes  hedelmä  on  kypsynyt  putoa- 
maan puusta,  kunnes  Kuitian  herra  on  valmis  laittamaan 
häitä.  Vielä  hän  ei  ole  tullut  kotiinkaan,  meillä  ei  ole 
kiirettä.  Ja  sittenkin  tarvitsee  hän  kai  muutamia  päi- 
viä saadakseen  kiroilla  ja  sadatella,  —  miksikä  häntä 
hätäyttelisimme!  Odotetaan  rauhassa,  kunnes  herttuan  ja 
leskikuningattaren   kirjeet,   tytön  ja   rouvan   kyyneleet  ja 

välttämätön  pakko  ovat  tehneet  vaikutuksensa.  Silloin 
vasta  iskemme  käsiksi,  silloin  vietetään  häät  ja  juodaan 
Kuitiassa  Flemingin  olusia,  —  hei  vain! 

Vaan  tuo  nuori  ruotsalainen  oli  vieläkin  hiukan 
epäilijä. 

—  Noinko  varmaan  uskot  marskin  suUe  nyt  tytön 
antavan?  kysyi  hän.  —  Muista,  miten  itse  olet  häntä  sy- 
dämmiköksi  kuvannut. 

—  Olkoon  sydämmikkö,  hänen  täytyy  taipua,  kat- 
sos, muUahan  ne  ovatkin  nyt  nuorat  käsissäni.  Vai  luu- 
letko hänen  mieluummin  häpäsevän  nimensä  ja  sukunsa,  — 
ei,  poikani,  maltahan  vielä  hetkinen,  kunnes  Flemingin  ta- 
lossa rupee  kiire  tulemaan  ja  hänen  nimensä  juorujutuissa 
kulkee  läpi  maailman,  —  hän  tulee  itse  häitä  tarjoamaan! 

Koko  maailma  oli  muuten  jo  hyvällä  alulla  puhu- 
maan tuosta  jutusta,  johon  Flemingin  nimi  sekaantui,  sen 
tiesi  Hieronymo  ja  hän  piti  kyllä  itsekin  huolta,  että 
maine  levisi.  Aina  uudessa  seurassa  oli  hän  valmis  ker- 
tomaan, millä  asioilla  hän  täällä  liikkui  ja  kuinka  hänellä 
oli  varmat  toiveet,  eikä  hän  vähän  tuttavallisemmassa 
piirissä  pitänyt  tarpeellisena  salata,  »kuinka  hullusti  se 
oli  sattunut  käymään».  Sitenpä  jo  kuiskuttiinkin  Fle- 
mingin neiden  asiasta  aatelispiireissä,  siksi  sille  nauroivat 
porvarit  ja  palkolliset  sille  hihittivät.  Tämä  ei  voi  olla 
asian  ratkaisuun  vaikuttamatta,  hedelmä  on  kypsymässä. 

—  Entäpä  jos  marski  pakottaa  tytön  kieltämään 
kaikki,  jos  sinun  oikeutesi  väitetään  valheeksi? 

Puoleksi  piloillaan  tuo  epäilevä  nuorukainen  näin 
vielä  kiusasi  Hieronymoa.    Vaan  tämä  remahti  nauramaan. 

—  Ei,  kuule  veli,  pakollakin  on  rajansa.  Kuitian 
Klaus  voi  riehua  ja  raivoilla,  voi  syöstä  sappea  ja  myrk- 
kyä, vaan  tehtyä  hän  ei  saa  tekemättömäksi,  vaikka  kiuk- 
kuunsa kuolisi.  Mutta  sekään  ei  olisi  hänelle  terveellistä. 
Ja  sitäpaitse,  tyttö  ei  ole  ainoastaan  vallassani,  hän  on 
puolellani. 

—  Heijaa  siis,  sen  tytön  kunniaksi  juokaamme! 

—  Ja  kaikkien  tyttöjen,  —  nyt  lauluksi  pojat: 

»In  salutem  virginum  —  bibas! 

Absentium,   presentium, 

Et  qvotqvot  venientium,  —  bibas!» 

Reippaasti  remahti  laulu  hilpeässä  juomaseurassa. 
Vaan  kun  laulu  oli  lopussa  ja  sen  jälkeen  hetkisen  äänet- 
tömyys vallitsi,  silloin  virkkoi  aivan  vakavasti  ja  varmasti 
eräs  seurassa  olevista  suomalaisista  Hieronymolle: 

—  Oikein  on,  että  otat  asian  iloiselta  kannalta,  vaan 
mikäli  marskin  tunnen,  en  usko  hänen  taipuvan  tuumiisi 
sittenkään.     Miten  silloin  häittesi  käy? 

Hieronymokin  kävi  tuosta  tuokioksi  vakavaksi  ja 
viivähti  kotvasen,  ennenkuin  vastasi: 

—  Sekin  tapaus  on  otettu  huomioon,  silloin  katkas- 
taan juhlat  hetkeksi  ja  käydään  toiseen  leikkiin.  Talven 
pimeimpänä  yönä  ajetaan  Kuitiaan  ja  viedään  sieltä  mor- 
sian holhoojan  luvatta  ja  varkain,  —  tyttö  itse  ei  muuta 
toivokaan,  ensi  viittauksestani  on  hän  valmis  rientämään 
vastaamme.  Ja  häät  vietetään  silloin  Tukholmassa  tai 
Strömsholmassa  tai  marskin  tiloilla  Uplannissa,  komeita 
juhlia  voidaan  pitää  sielläkin. 

Näin  Hieronymus  aikeitaan  kuvaili,  koettaen  heit- 
täytyä leikilliseksi,  vaan  näkyipä  sentään,  että  asia  ei 
hänestä  pelkkää  leikkiä  ollut.  Ja  tulisesti  hän  tovereil- 
leen jatkoi: 

—  Mutta  sinä  yönä  täytyy  ratsujemme  osottaa,  mihin 
kykenevät  eikä  saa  silloin  miehetkään  säikkyä  pieniä  rai- 
loja Ahvenanmerellä.  Kuinka  tahansa:  tyttö  on  tuleva 
täältä    mukaani   Ruotsiin   tavalla  tai  toisella,  sillä  hän  on 


minun 


—  Oikein.     Anna  Flemingin  malja! 

—  Ja  onnellisen  sulhasen  malja! 

—  Ja  marski  Flemingin  malja! 

Ja  taas  pistettiin  lauluksi.  Raikkaasti  kajahti  linnan 
korkea  holvi  kun  nuorukaiset,  yhä  yltyen  innossaan,  ve- 
telivät täysistä  kurkuista  reippaita  juomalaulujaan.  Ja 
tinaiset  maljat  kalahtivat  vastakkain  ja  kumeasti  vastasi 
korkea  holvi: 

—  Bibas! 

Vaan  ylhäällä  vanhan  linnan  puolella  kiukutteli  vanha, 
ahnas  ja  tarkka  Hannu  Eerikinpoika  tuota  rähinää  kuul- 
lessaan ja  kiroiH,  kun  hänen  vähäväHä  täytyi  hellittää 
kellarin  avaimia  lähettääkseen  herttuan  suosittamille  vie- 
raille uusia  herkkuja.  Päätään  puistelivat  tälle  kaikelle 
ne  toisetkin  suomalaiset  aatelisherrat,  jotka  näinä  päivinä 
oleskelivat  Turun  linnassa,  sinne  kokoontuneina  herttualta 
äsken  saapuneiden,  merkillisten  kirjeiden  johdosta.  He 
olivat  hyvin  epäilev^ällä  kannalla  siitä,  mitähän  noista  hert- 
tuan hommista  mahtoi  syntyä,  niin  toisesta  kuin  toisestakin, 
ja  mitä  tuloksia  linnassa  viipyvät  lähetyskunnat  lopuksikin 

saanevat  toimeen.  Herttua  oli  määrännyt  Kaarlo  Hornin 
Suomen  sotaväen  päälliköksi  Flemingin  sijaan,  taikka, 
ellei  Horn  siihen  rupeaisi,  Aksel  Kurjen  tai  jonkun  muun. 
Horn,  joka  tämän  asian  vuoksi  oli  Kankaisista  kävässyt 
Turussa,  oli  ehdottomasti  kieltäytynyt  ja  lähtenyt  takasin 
kotiinsa,  sieltä  pian  matkustaakseen  Ruotsiin.  Ja  Kurki, 
joka  vielä  oli  Turussa,  ei  uskaltanut  hänkään  ryhtyä  sel- 
laiseen toimeen  vastoin  Flemingin  tahtoa,  —  vaikka  mieli 
olisi  tehnytkin.  Toiset  aateliset  taas  vetäysivät  toistensa 
selän  taa  syrjään,  nähdäkseen,  miten  asiat  kehittyivät. 
He  olivat  epävarmoja,  marskin  poissaollessa  eivät  he  tah- 
toneet päättää  mitään  ratkaisevaa  ja  niin!  oU  asia  yhä 
auki,  vaikka  herttuan  lähettiläät  myötään  jotakin  ratkai- 
sevaa vaativat.  Ja  marski  viipyi  poissa.  Kuinka  Suo- 
men herrat  siellä  Turun  linnan  juhlahuoneissa  neuvotteli- 
vatkaan,  aina  he  tulivat  siihen  johtopäätökseen,  että  ilman 
Klaus  Flemingiä  he  eivät  kykene  mihinkään. 

Heidän  siitä  juuri  neuvotellessa  kaikui  äkkiä  kavioi- 
den kopsetta  sillalta,  suurenlainen  huovijoukko  kuului  sieltä 
ratsastavan  Hnnaan.  Vanha  Prinkkalan  herra  heristi  het- 
kisen korviaan,  kuunteli  uteliaasti  ja  tuntijan  tavoin  ja  sitä 
tehdessään  hänellä  kasvot  kirkastumistaan  kirkastuivat  ja 
veitikka  leikki  hänen  silmässään,  kun  hän  neuvotteleville 
herroille  virkkoi: 

—  Minä  luulen,  että  asiat  pian  selvenevät.  Odotta- 
kaahan  hetkinen. 

Ja  avopäin  juoksi  vanhus  ulos  vastaanottamaan  tu- 
lijoita.    Vaan    kokoontuneet   aatelisherrat   istuivat    ääneti 

ja  katselivat  toisiaan.     Tuliko   taas  uusi  käänne  ja  mihin 
suuntaan  kävi  se? 

Tuokion  kuluttua  aukeni  ovi  taas  ja  Hannu  Eerikin- 
pojan saattamana  astui  marski  Klaus  Fleming  huonee- 
seen. Valo  häikäsi  hetkeksi  hänen  pimeään  tottuneita 
silmiään,  joten  hän  pysähtyi  keskelle  lattiata,  heti  tunte- 
matta, ketä  huoneessa  oli.  Vaan  vielä  turkit  päällään, 
lakki  päässä,  astui  hän  peremmäs  ja  kysyi  jyrisevällä 
äänellä,  tervehtimättä  yksityisesti  ketään: 

—  Kuka  se  herroista  on,  joka  täällä  on  asetettu 
sotaväkemme  komentoon  ja  Suomen  käskynhaltijaksi? 

Ei  kuulunut  hiiskahdustakaan.  Marski  seisoi  het- 
kisen paikoillaan,  leväytti  sitten  turkkinsa  auki,  pani  kädet 
lanteille  ja  virkkoi  ystävällisemmin: 

—  Minähän  näen  tässä  vain  tuttua  väkeä.  Sanokaa 
pois,  kellä  on  nyt  komento  Suomessa? 

Ei  kuulunut  vieläkään  vastausta  salin  perällä  istu- 
vain  herrain  joukosta.  Silloin  virkahti  vanha  Prinkkalan 
herra  koruttomasti: 

—  Eiköhän  komento  lie  sillä,  jolle  kuningas  sen  on 
uskonut. 

Ja  Kurkikin,  joka  oli  noussut  ja  käynyt  marskia  vas- 
taan, ehätti  nyt  todistamaan: 

—  Siitä  ei  lie  epäilystä. 

—  No,  se  on  totta  puhuen  minunkin  käsitykseni 
asiasta,  lausui  marski,  viskatessaan  turkit  päältään.  Hän 
tervehti  nyt  aatelisherroja  yksitellen,  jatkaen  puhettaan: 
—  Terveeksi  miehet,  joka  mies.  Minä  olen  jo  vanha  ja 
olen   paljo    mukana   ollut,    enkä   viitsi  koristella  tuumiani. 

Tässä  maassa  en  ole  mihinkään  komentoon  pyrkinyt  enkä 
sitä  rukoillut,  vaan  on  sen  kuningas  mulle  tehtäväksi  an- 
tanut. Ja  niin  kauan  kun  hän  mulle  vallan  tässä  maassa 
uskoo,  en  siitä  luovu,  eikä  sitä  multa  riistetä,  ellei  ase 
kädessä.  Te  olette  täällä  kuulemma  jo  kauan  neuvotel- 
leet ja  vaivanneet  paitanne.  Se  on  ollut  turhaa.  Meidän 
ei  pidä  neuvotella,  meidän  ei  pidä  hapuilla,  meidän  pitää 
vain  jokaisen  täyttää  velvollisuutemme  ja  horjahtamatta 
totella  laillista  esivaltaamme.  Meidän  pitää  olla  suo- 
malaisia! 

Ne  miehevät  sanat  olivat  jo  Suomen  herroista  riis- 
täneet kaiken  epäilyksen.  Hyväksyviä  ääniä  kuului  jou- 
kosta: 

—  Se  on  miehen  puhetta! 

—  Muuhun  päätökseen  emme  ole  mekään  voineet  tulla. 
Ja  Aksel  Kurki  lisäsi: 

—  Niin,  täällä  herttuan  lähetyskunta  odottaa  vas- 
tausta.   Vaan  teidän  asia  on,  ei  meidän,  vastata  herttualle. 

—  Me  vastaamme  kaikesta,  meillä  on  se  raskas 
velvollisuus  ja  siihen  olemme  jo  tottuneet,  puhui  marski 
istahtaen  pöydän  ääreen  lepäämään.  —  Herttua  tahtoo 
meidät  pois,  koska  olemme  esteenä  hänen  tuumilleen. 
Mihin  asti  nuo  tuumat  tähtäävät,  sitä  ei  ole  meidän  arvos- 
teltava eikä  se  meidän  menettelyämme  muuta,  vaikka  ne 
tähtäisivät  itse  Ruotsin  kruunua.  Me  pysymme  paikoil- 
lamme. Ja  me  vastaamme  hänelle  kaikesta,  kunnioittaen 
ja  siivosti  vastaamme,  mutta  järkähtämättömäsi,  poikkea- 
matta hiuskarvaa  siitä,  mitä  oikeaksi  katsomme  ja  mitä 
kuningas  on  käskenyt.     Te  olkaa  huoleti! 

Eikä  ollut  Suomen  herroilla  siihen  mitään  väittä- 
mistä. Hetkinen  siinä  vain  keskusteltiin  vielä  asiasta,  ja 
täysi  selvyys  oU  taas  palautettu.  Silloin  kääntyi  marski 
vanhan  hnnanpäällikön  puoleen: 

—  No,  sinä  ahnas  Prinkkalan  poika,  itseäsi  et  ole 
koskaan  säästänyt,  mutta  linnan  kellareita  säästät  aina 
niin  tarkasti,  kuin  ei  viini  olisikaan  juotavaksi  luotu.  Vie- 
läkö sulia  on  jälellä  sitä  Juhana-herttuan  aikuista  hyvää 
espanjalaista? 

—  Vielä  on  tynnyri  koskematonna  tallessa,  en  ole 
sitä  antanut,  vaikka  tässä  viime  päivinä  kyllä  korkeam- 
mat käskyt  ovatkin  kellareitamme  komentaneet  ja  tyh- 
jennelleet. 

—  Mitkä  hiton  korkeammat  käskyt? 

—  Herttuan  käskyt,  lähettiläät,  ja  ...  ja  sitten  vielä 
nuo  kirotut  kosiomiehet,  jotka  ovat  matkalla  Kuitiaan. 

Marski  kävi  yhtäkkiä  vakavaksi  ja  hänellä  oikesi 
vartalo  suoraksi.  Tuokioksi  oli  hän  unhottanut  tuon  toi- 
sen osan  matkansa  tarkotuksesta,  vaan  nyt  hän  olikin 
heti  valmis  siihen  puuttumaan.  Ankarasti  hän  lausui 
Prinkkalan  herralle: 

—  Tuota  heti  tänne  se  viheliäinen  vehkeilijä  .  .  ,  no, 
etkö  ymmärrä,  se  herttuan  kätyri,  joka  täällä  linnassa 
kuuluu  rehmivän.  Heti!  Vaan  malta:  kenen  luvalla  olet 
täällä  majoittanut  ja  kestinnyt  tuota  rosvojoukkoa? 

—  Vastahakoisesti  sen  olen  telinyt,  vaan  heillä  on 
herttualta  sekä  turvakirjat  että  nimenomaiset  käskyt. 

—  Hannu  Eerikinpoika,  sinä  olet  hyvä  soturi,  vaan 
sinä  ajattelet  lyhyeen.    Sinun  ei  tule  ottaa  vastaan  käskyjä 

keltään  muulta  kuin  kuninkaalta  tai  minulta.  —  Tuo  tänne 
se  heittiö! 

Prinkkalan  herra  meni,  vaan  palasi  hetken  kuluttua 
tyhmistyneenä  ja  hätääntyneenä  ilmoittamaan,  että  linnut 
olivat  lähteneet  lentoon.  Ruotsalaiset  vieraat,  jotka  äsken 
vielä  niin  äänekkäästi  hoilasivat  uudessa  linnassa,  olivat 
kohta  marskin  saavuttua  nousseet  satulaan  ja  ratsastaneet 
linnasta  ulos. 

—  Ahaa,  hän  pelkää  jo,  hän  pakenee,  raukka,  huu- 
dahti marski  puolittain  ilkkuen,  puolittain  kiivastuen.  — 
Vaan  me  palautamme  hänet  takasin  Turun  linnan  kes- 
teihin,  vaikkapa  vasten  tahtoaankin,  sen  lupaan. 

Ja  itse  laskeusi  marski  linnanpihalle,  jossa  hänen 
huovinsa  parhaallaan  harjasivat  ja  apettivat  hiestyneitä 
ratsujaan,  ja  huusi  kovalla  äänellä: 

—  Hei,  huovini,  satulaan  teitä  heti  kymmenen  miestä. 
Sinä  Olavi  saat  lähteä  .johtajaksi,  osota  nyt  olevasi  nopsa 
ja  taitava. 

Nämä  viimeiset  sanat  virkkoi  hän  huovien  joukossa 
olevalle  nuorukaiselle,  äpäräpoj alleen  Olavi  Klaunpojalle, 
joka  näihin  aikoihin  oleskeli  Turun  linnassa  aseharjoituksia 
suorittamassa  ja  nuoren  hurjastelijan  innolla  paloi  halusta 
päästä  juuri  tällaisille  seikkailuratsastuksille.  Tuossa  tuo- 
kiossa oH  Olavi  taluttanut  ratsunsa  linnantallista  ja  kiipesi 
satulaan.  Vaan  marski  antoi  hänelle  vielä  muutamia  neu- 
voja ja  osviittoja.  Pakoonlähteneiden  jälille  piti  Olavin 
miehineen  rientää  ja  tuoda  heidät  linnaan  takasin  jos 
mahdollista  hengissä.  Sitä  varten  tuli  hänen  ensin  kau- 
pungissa ja   sitten   matkan  varrella  tiedustella,  mitä  tietä 

junkkarit  olivat  ajaneet,  ja  viilettää  perästä,  vaikka  pitäisi 
viikon  ratsastaa.  Parilla  sanalla  hän  vielä  viittasi,  mistä 
syystä  hän  niin  hartaasti  halusi  Birckholtzin  käsiinsä  ja 
tämä  viittaus  yhä  kiihotti  nuorukaisen  intoa. 

Taas  tömisi  piha  ja  laskusilta,  kun  kymmenen  huovia 
karautti  sen  poikki  kaupunkiin  päin,  ja  marski  nousi  ta- 
kasin linnan  juhlasuojiin  jatkamaan  seurusteluaan  Suomen 
herrain  kanssa,  varmana  ennen  pitkää  saavansa  tuon  vi- 
haamansa junkkarin  tutkittavakseen.  Olavi  oli  kyllä  te- 
kevä parastaan,  sen  hän  tiesi. 

Tältä  kumminkin  vierähti  kaupungissa  kappale  kal- 
lista aikaa,  ennenkuin  hän  sai  varmat  tiedot,  että  junkkarit 
olivat  ajaneet  Hämeen  tietä  sisämaahan  päin.  Silloin  hän 
karautti  jälestä  minkä  huovien  väsyneet  ratsut  jaksoivat. 
Mutta  ruotsalaiset  junkkarit  olivat  jo  päässeet  hyvän  mat- 
kan edelle  ja  heillä  oli  levänneet,  nopsat  hevoset. 

Se  sama  kavioiden  kopina,  joka  oli  pannut  Prink- 
kalan herran  heristämään  korviaan,  oli  näet  jo  ensiksi 
kuulunut  uuden,  portinpuoleisen  linnan  suureen  holviin, 
jossa  Hieronymo  toveriensa  kanssa  oli  iloinnut  ja  juopo- 
tellut. Mutta  hän  oli  juhlahuumauksessakin  aina  varovai- 
nen ja  tarkka  ja  kohta  hän,  aavistaen  marskin  tulevan, 
oli  kiirehtinyt  ulos  tietoja  urkkimaan.  Hän  näki  marskin 
nousevan  reestä,  tunsi  Gröningin  hänen  rinnallaan  ja  riensi 
kohta  hähnän  kestäessä  tätä  kuiskien  puhuttelemaan.  Grö- 
ning  se  hänelle  ensiksi  hätäillen  virkkoikin: 

—  Nyt,  lankomies,  kiirehdi  Ruotsiin,  ellet  erityisesti 
rakasta  hirttonuoraa. 

—  Enkä  rakasta  ensinkään,  vaan  onko  tosiaankin 
ukko  niin  vihassa?    No,  onhan  mulla  herttuan  turvakirja. 

—  Se  ei  auta,  tällaisena  en  ole  ukkoa  ennen  kos- 
kaan nähnyt.     Eikäpä  tuo  ole  kummakaan  .  .  . 

—  So,  SO  lankomies.  Siinä  tapauksessa  ajan  minä 
Kuitiaan,  sehän  sopii  hyvin,  kun  karhu  on  pesästään 
poissa. 

—  Sieltä  et  mitään  löydä,  aja  vain  suorinta  tietä 
Ruotsiin. 

—  Mitä,  onko  Anna  lähetetty  pois?    Minne,  minne? 

—  Sitä  ei  kukaan  tiedä,  sisämaahan  päin  häntä  kul- 
jetettiin samalla  kuin  me  Kuitiasta  lähdimme,  ehkä  mat- 
kalla Viipuriin,  ehkä  Vironmaalle,  ehkä  Puolaan  .  .  . 

—  Hyvästi,  lankomies,  tyttö  on  minun ! 
Enempää   ei   häntä   Gröning   ehtinyt  varottaa,    sillä 

poika  oli  jo  pyörähtänyt  tiehensä,  juuri  samassa  kuin 
marski  nousi  rappusia,  myöten  ylös  linnanpäällikön  huo- 
neisiin. Hän  oh  komentanut  juhHvat  toverinsa  kaikessa 
hiljaisuudessa  satulaan  ja  itse  oli  hän  eellimmäisenä  rat- 
sastanut kaupungin  läpi  Hämeen  tielle.  Hänen  kasvoil- 
laan oli  ollut  hiukan  ilkkuva  piirre;  hän  oli  todellakin 
toivonut,  että  rriarski  olisi  olojen  pakosta  taipunut,  vaan 
huomatessaan  lankonsa  säikäyksen,  oli  hän  oivaltanut, 
että  niin  ei  ollut  laita.  Ja  silloin  oU  hän  päättänyt  ryh- 
tyä toiseen  keinoon,  —  sama  se,  kunhan  hän  tytön  omak- 
seen saa,  ja  sen  hän  saa  ja  marskin  hän  nolaa,  —  siitä 
hän  itsekseen  ilkkui.  Mutta  sitten  oli  hän  taas  käynyt 
vakavaksi  muistaessaan,  että  marski  häntä  luultavasti  pian 
ajattaisi   takaa  ja   hän    oli   kannustanut   ratsunsa   hyvään 

vauhtiin,  vaatien  tovereitaan  tekemään  samoin.  Nämä 
seurasivat  sangen  kummastuneina  mukana  ja  hiukan  tyy- 
tymättöminäkin, kun  iloiset  pidot  noin  äkkiä  oli  pitänyt 
keskeyttää,  ja  he  utelivat  pisteliäästi  Hieronymolta,  mitä 
tämä  öinen  huviratsastus  nyt  merkitsi. 

—  Tätä  huviratsastusta  tulee  ehkä  jatkettav^aksi 
vielä  päivälläkin,  seuratkaahan  mukana  vain,  kehotti  Hie- 
ronymo. 

—  Ja  minne  asti  sitä  sitten  ajetaan? 

—  Sitä  emme  vielä  tiedä.  Mutta  parantakaa  vauh- 
tia, meillä  on  kiire  monesta  syystä. 

Hieronymolle  oU  kohta  lankonsa  puheista  selvinnyt, 
että  hänen  täytyi  kiireesti  liikkua  tavatakseen  tyttönsä, 
jota  nähtävästi  oltiin  johonkin  piilopaikkaan  viemässä,  — 
sitä  ennen  oli  hän  pelastettava  ja  vietävä  turvaan,  joko 
Viroon  tai  Ruotsiin.  Aikaa  ei  ollut  hukata  ja  siksi  piti 
viipymättä  ponnistaa.  Onneksi  hän  jo  tunsi  tiet  ja  seudut 
Suomessa,  eikä  hänellä  siitä  syystä  pimeässäkään  ollut 
epäilystäkään  matkan  suunnasta,  ajaessaan  Hämeen  val- 
tatietä eteenpäin  minkä  vain  ratsut  pääsivät  lumisella 
maantiellä. 

Turun — Hämeen  vanhan  valtatien  varrella  asuvat  ih- 
miset olivat  näihin  aikoihin  usein  tottuneet  näkemään  suu- 
rempia ja  pienempiä  ratsujoukkoja  niin  talvella  kuin  ke- 
sälläkin kulkevan  tätä  tietä  edestakaisin,  heillä  oli  monasti 
liiankin  paljo  tietoa  ja  kokemusta  noista  vallattomista, 
kurittomista  huovijoukoista,  jotka  matkoillaan  talonpoi- 
kain tuvissa  kestityttivät  itseään  ja  ottivat  eväikseen  ruo- 
kia ja    juomia,    mitä    vain   irti   saivat.      Mutta   ihmetellen 

katselivat  nyt  kumminkin  tienvartelaiset,  jotka  seuraavana 
aamuna  seurasivat  maantieliikettä,  niitä  ratsastusseurueita, 
jotka  peräkkäin  heidän  ohitseen  vilahteUvat.  Aikusin 
aamulla  tuli  rannikon  taholta  ensiksi  umpinainen  kuomu- 
reki  puolenkymmenen  huovin  seuraamana,  pyrkien  hyvää 
vauhtia  itään  päin.  Tämän  matkueen  kulku  oli  kummin- 
kin paljo  hitaampaa  kuin  sitä  seuraavan,  joka  päivem- 
mällä  vilisti  ohi,  ja  tämä  seurue  se  juuri  talonpoikiin  te- 
kikin oudon  vaikutuksen.  Nämä  ratsastajat  eivät  näet 
olleet  varsinaisia  huoveja,  vaan  hienopukuisia  herrasmie- 
hiä, jotka  siroilla  ratsuillaan  ja  ohkasissa  asuissaan  näyt- 
tivät varsin  köykäsiltä  tuossa  kylmässä,  lumisessa  talviluon- 
nossa.  Päitset  olivat  kullatut,  ohjasten  helat  välähteli vät 
ja  korskuen  polkivat  ratsut  pehmyttä  lunta,  vaan  raskasta 
se  näytti  olevan.  Vielä  tuntia,  toista,  j alemmin  karautti 
samaa  maantietä  pitkin  parvi  karkeapartaisia,  lyhyviin 
turkkeihin  puettuja  ratsastajia,  joilla  oH  pienet,  märiksi 
ajetut  hevoset  ja  jotka  paikkakuntalaiset  kohta  tunsivat 
Flemingin  huoveiksi.  •  Ja  he  olisivat  oivaltaneet  nämä  eri 
matkueet  tavalla  tai  toisella  toisiinsa  kuuluviksi,  joskaan 
eivät  ratsastajat  aina  kylän  paikoilla  olisi  pysähtyneet 
kyselemään,  toinen  parvi,  oliko  ensimmäinen  siitä  kulkenut 
ohi,  ja  kolmas,  oliko  ja  milloin  toisen  parven  näköistä  rat- 
sastajajoukkoa  huomattu. 

Lyhyviä  levähdyshetkiä  pitäen  kulkivat  matkueet 
siten  eteenpäin  koko  päivän,  yhä  lähennellen  toisiaan,  ei- 
vätkä malttaneet  kauaksi  yölepoonkaan  jäädä.  Ja  kun 
seuraava  iltapäivä  rupesi  hämärtämään,  ei  montakaan  nel- 
jännestä enää  ollut  niiden  väliä.    Silloin  oltiinkin  jo  Hämeen 

sydämmessä,  lähellä  tuota  Birger  Jarlin  vanhaa  linnaa, 
joka  jo  ammoisista  ajoista  oli  ollut  sisä-Suomen  keskus- 
tana, sen  hallinnon,  sen  sotaväen  ja  sen  kaiken  toimeliai- 
suuden keräyspaikkana.  Tätä  linnaa  kohden  ohjasi  en- 
simmäinen matkue  kulkunsa  ja  sen  jälestä  toiset,  yhä 
parannellen  vauhtiaan.  Hieronymo  näet  rupesi  arvaamaan, 
että  marskilla  oli  aikomus  tänne  sisämaan  linnaan  kätkeä 
ja  haudata  veljentyttärensä  ja  tahtoi  siis  kaikin  mokomin 
saavuttaa  kuomureen,  ennenkuin  se  ehtisi  linnan  muurien 
sisäpuolelle,  jossa  Sten  Fincke,  jonka  Sigismund  vuosi 
sitten  oli  määrännyt  Hämeenlinnan  päälliköksi,  marskia 
miellyttääkseen  kyllä  tulisi  tyttöä  tarkoin  vartioimaan. 
Hevoset  olivat  väsyneet  ja  kompastelivat  lumessa  ja  liian 
vähän  levänneet  ajajatkin  uupuivat  niin,  että  väliin  tor- 
kahtelivat satulassa.  Vaan  ei  auttanut,  junkkarein  johtaja 
kannusti  hevostaan  ja  toisten  täytyi  seurata  perästä.  Ta- 
kaa-ajajista  he  sitävastoin  luulivat  olevansa  turvassa,  niin 
vinha  oli  ollut  heidän  vauhti. 

Jo  kuumottivat,  heidän  harjua  ajaessaan,  etäältä  Hä- 
meenlinnan pyöreät  tornit  illan  harmajaa  taivasta  vastaan 
ja  se  kiihotti  Hieronymoa  yhä  vieläkin.  Ilta  pimeni,  esi- 
neet kävivät  epäselviksi.  Vaan  eräässä  alamäessä  oli 
hän  näkevinään  jotakin  liikettä  edessään,  ja  aivan  oikein, 
tuokion  kuluttua  hän  jo  tunsikin  kuomureen  ja  sen  ym- 
pärillä viisi  huovia.  Vaan  jo  oltiinkin  aivan  linnaa  ympä- 
röivän metsättömän  aukon  partaalla.  Silloin  hän  pani 
kiirettä  tovereihinsa;  yhdellä,  äkkiarvaamattomalla  hyök- 
käyksellä hän  tahtoi  hajoittaa  huovit  ja  anastaa  kuomun 
haltuunsa.     Siinä  oHvatkin  jo  kaikki  toverit  koossa. 

—  Nyt  myrskynä  eteenpäin!  komensi  Hieronymo. 

—  Vaan  takaakin  kuuluu  kavioiden  kopsetta,  huo- 
mautti yksi  j alempana  tulleista. 

—  Kuulukoon  mitä  tahansa.  Tuiskuna  kuomun  kimp- 
puun, se  otetaan  mukaan  ja  yhtä  höyryä  porhalletaan 
siitä  Vanajaveden  jäälle  ja  sitten  eteenpäin  Helsinkiin. 

Pyrynä  laskettikin  junkkariparvi  myötämaata  edellä 
kulkevan  joukon  niskaan,  juuri  kun  se  oli  ehtimässä  met- 
sästä aavikolle.  Kuomua  seuraavat  huovit  kuulivat  kum- 
missaan kumua  takanaan,  vaan  kun  he  kääntyivät  katso- 
maan, oli  jo  parvi  outoja  ratsastajia  heidän  kimpussaan. 
Yksi  niistä  tarttui  rekeä  vetävän  hevosen  kuolaimiin,  toi- 
nen tyrkkäsi  Eenokin  päistikkaa  reestä  kinokseen  ja  muut 
häätivät  huoveja  tieltä  pois  syvään  hankeen,  jonne  näiden 
säikähtyneet  hevoset  selkää  myöten  hulahtivat.  Huovit 
koettivat  kiroillen  ja  sadatellen  saada  ratsujaan  sieltä  ylös 
tielle  ja  ne,  joille  se  onnistui,  ryntäsivät  paljastetuin  asein 
muukalaisten  kimppuun,  jotka  jo  olivat  ruvenneet  ajamaan 
rekeä  eteenpäin.  Ankara  kahakka  syttyi  siinä  ahtaalla, 
pimeällä  tiellä;  siinä  lasketettiin  peräkkäin,  sysäyttiin  vas- 
takkain, iskuja  vaihdettiin,  huutoja  kuului  ja  kirouksia. 

Mutta  samalla  kajahti  se  kavioiden  kopse,  joka  yhä 
selvemmin  takaapäin  oli  kuulunut,  nyt  aivan  viereisestä 
näreiköstä  ja  tuossa  tuokiossa  pyrähti  kymmenkunta  uutta 
ratsastajaa  mellastuspaikalle.  Olavi  Flemingin  huovit  oli- 
vat viime  hetkessä  tavanneet  takaa-ajettavansa  ja  ryntä- 
sivät vimmastuneina  joukkoon.  Nytkö  siinä  vasta  syntyi 
hämmennys  ja  sekasorto.  Kuomua  saattamassa  olleet  huo- 
vit eivät  ensiksi  pimeän  päässä  tunteneet  omia  tovereitaan. 

vaan  rupesivat  heitäkin  mukiloimaan,  ja  junkkarit  yrittivät 
jo  päästä  pakoon  luiskahtamaan.  Vaan  pian  sai  Olavi 
aseman  selvitetyksi  ja  kaikin  käytiin  nyt  noiden  hienopu- 
kuisten herrain  kimppuun,  joita  heidän  oH  määrä  jos  mah- 
dollista elävinä  saada  pyydystetyksi.  Kuomikin  pysäy- 
tettiin, vanha  Eenokki,  joka  jo  oli  ryöminyt  esiin  kinoksesta, 
juoksi  rekensä  keulalle,  tarttui  suitsiin  ja  ajaa  karautti  nyt 
täyttä  neUä  linnaan.  Ratsastajain  välistä  taistelua  kesti 
vielä  hetkisen  pahaksi  tallatulla  talvitiellä,  vaan  pian  oli- 
vat junkkarit  voimattomina.  Huovit  sitoivat  heidät  heidän 
omiin  ohjas  varsiinsa  ja  lähtivät  viemään  poikia,  joista 
millä  oli  pää  verestävänä,  millä  muut  luut  kolhittuina,  tal- 
teen linnaan,  jonne  ei  enää  ollutkaan  kuin  neljännestunnin 
ratsastus. 

Vaan  kun  Olavi  vihdoin  linnaan  saavuttuaan  rupesi 
vankejaan  lukemaan  ja  tarkastamaan,  huomattiinkin,  että 
yksi  otuksista  oli  kateissa,  vieläpä  paras  saalis,  juuri  se, 
jota  hän  oli  ollut  pyydystämässä.  Nuorukainen  kiroili  ja 
sadatteli,  voimatta  käsittää,  miten  tämä  oli  tapahtunut. 
Palattiin  tappelupaikallekin,  jossa  kaatuneita  hevosia,  aseita, 
satuloita,  saappaita  ja  lakkeja  virui  hujanhajan  polje- 
tulla hangella,  vaan  ei  löytynyt  kadonnutta  sieltäkään. 
Oliko  Hieronymus  Birckholtz  kaatunut  kahakassa  ja  upon- 
nut hankeen  tai  polkeutunut  kinokseen,  oliko  päässyt  pa- 
kenemaan rähinän  aikana,  —  siitä  ei  saatu  selvää.  Sul- 
hasen saattoseurueen  vain  saattoi  Olavi  viedä  isälleen 
vankina,  itse  seikkaileva  sulhanen  oli  hävinnyt. 

Mutta  sillävälin  oli  linnan  pihalla  umpinaisesta  kuo- 
mureestä  nostettu  matkavaatteihin  kääritty,  puolipyörtynyt 

ja  pelosta  aivan  typertynyt  tyttö,  joka  melkein  kanta- 
malla oli  ollut  ylös  linnaan  saatettava.  Anna  Fleming 
ei,  kahakan  syttyessä  maantiellä,  ollut  aluksi  voinut  kä- 
sittää, mitä  siellä  tapahtui.  Hän  oli  kuullut  huutoja  ja 
kirouksia,  hän  oli  tuntenut  rekeään  vuoroin  pysäytettävän 
ja  vuoroin  taas  ajettavan  eteenpäin,  aseiden  kalsketta  ja 
ratsujen  töminää  oli  hänen  ympärillään  kaikunut  ja  silloin 
hän  oli  älynnyt,  että  joku  mahtoi  koettaa  ryöstää  juuri 
hänet  saattajain  käsistä.  Ja  hänen  sydämmensä  oli  siitä 
sykähdellyt  toivon  ja  pelon  vaiheilla.  Oliko  siellä  hänen 
sulhonsa,  joka  koetti  häntä  vapauttaa,  onnistuuko  se  hä- 
nelle vai  joutuuko  hän  alakynteen,  vangiksi,  ehkä  kaatuu 
kahakassa?  Hän  oli  suuressa  levottomuudessaan  koet- 
tanut pyrkiä  pois  kuomista,  vaan  se  oli  suljettu,  hän  ei 
päässyt.  Ja  kun  kahakka  kiihtyi,  kun  hän  huomasi  uusien 
tulokkaiden  saapuvan  otteluun,  oli  hän  niin  kiihkeästi  ru- 
koillut, että  hänen  vapauttajilleen  suotaisiin  voitto  ja  hän 
oU  jo  ollut  varma,  että  hänen  rukouksensa  oU  toteutunut. 
Huutojen  joukosta  oli  hän  ollut  tuntevinaan  tuttuja  ääniä, 
sulhonsa  äänen,  Olavin  äänen  ja  vanhan  Eenokin  äänen, 
vaan  kun  rekeä  taas  ruvettiin  ajamaan  eteenpäin,  ei  hän 
tiennyt,  kuka  niistä  oli  perinyt  voiton,  kenen  hallussa  hän 
nyt  kulki.  Reki  pysähtyi,  kului  tuokio.  Joku  saapui 
avaamaan  kuomun  esivaatetta  .  .  .  Oliko  se  hänen  sul- 
honsa, oliko  hän  pelastettu  .  .  ? 

Ei,  outoja  kasvoja  ilmestyi  hänen  eteensä,  hän  saa- 
tettiin korkeita,  kosteita  kivirappusia  myöten  ylös  johon- 
kin outoon  linnaan  ja  oudot  kädet  rupesivat  siellä  hänen 
matkapukujaan  riisumaan.    Missä  hän  oli,  kenen  hotellia? 

Hän  ei  sitä  tiennyt,  mutta  ei  voinut  myöskään  kysyä, 
istui  vain  äänettömänä  ja  melkein  kuin  tylsänä  jakkaralla 
takkavalkean  ääressä,  johon  hänet  oli  saatettu  istumaan. 
Vihdoin  aukeni  ovi  ja  sisään  astui  Sten  Fincke  varsin 
kummastuneen  näköisenä  ja  virkkoi  Annalle,  äsken  avattu 
kirje  kädessään: 

—  Setäsi  on  lähettänyt  sinut,  Anna,  tänne  meidän 
huostaan,  kätköön  maailmalta.  Tässä  linnassa  on  siis  ko- 
tisi nyt  vastaseksi  oleva,  täällä  valmistamme  sulle  hil- 
jaisen sopukan,  jossa  saat  rauhassa,  kenenkään  häiritse- 
mättä elää. 

—  Vankina?  kysäsi  Anna  kuiskaten. 

—  Niin,  minulla  on  käsky  sinua  vartioida.  Vaan 
pidä  linnaamme  kotonasi,  silloin  et  tunne  itseäsi  vangiksi. 

Ja  hän  käski  palvelusväen  saattaa  Annan  siihen  huo- 
neeseen, joka  oli  tuleva  hänen  asunnokseen  ja  vankilak- 
seen.  Vaan  kun  hän  siellä  vuoteensa  reunalla  yksin  istui 
ja  tuijotti  eteensä,  aukesi  ovi  hiljaa  ja  joku  hiipi  huoneeseen. 
Anna  kääntyi  päin:  se  oli  hänen  ystävättärensä  Elina,  joka 
heittäytyi  hänen  kaulaansa  ja  painoi  kasvonsa  hänen  rin- 
nalleen. Pitkään  aikaan  he  eivät  sanaakaan  vaihtaneet, 
istuivat  vain  sylikkäin  ja  ääneti,  kunnes  hieno  nyyhkytys 
kohosi  kumpasenkin  rinnasta  ja  hiljaa  virtaamaan  lähteneet 
kyyneleet   sulivat   yhteen  vastakkain  painuneilla  poskilla. 

Keskeytetty  ulkomaanmatka. 

Södermanlannin  herttua  Kaarlo  oli  syksyllä  1595 
lähtenyt  eräällä  uudella  laivallaan  Tukholmasta  pienelle 
huvimatkalle  ja,  kerran  vesille  jouduttuaan,  purjehtinutkin 
Itämeren  yli  aina  Rääveliin  saakka,  nauttien  täten  muu- 
tamain  päiväin  lomaa  raskaista  hallitushuolistaan,  jotka 
olivat  sitä  rasittavampia  ja  tukalampia,  kun  hänen  ase- 
mansa valtakunnassa  olevana  korkeimpana  hallitusmie- 
henä,  kuninkaan  epäluuloisuuden  ja  hallitusneuvoston  hor- 
juvaisuuden  vuoksi,  oli  kovin  rajotettu  ja  epävarma.  Hän 
oli  matkustanut  aivan  yksityisesti,  mutta  kumminkin  mel- 
koisen henki vartiojoukon  saattamana,  ja  vieraili  nyt  päi- 
vän vanhan  tuttavansa  ja  sotatoverinsa,  virolaisen  aate- 
lismiehen Fitinghoffin  kartanossa  hiukan  ulkopuolella  Rää- 
velin  kaupunkia.  Täällä  lepäillessään  olisi  hän  nyt  het- 
keksi tahtonut  päästä  aivan  vapaaksi  kaikista  valtakun- 
taa   koskevista    ajatuksistakin,  vaan  eihän  se  hänelle  on- 

nistunut.  Loikoessaan  ulkona  nurmikolla  puiston  viileässä 
siimeksessä  kiertelivät  hänen  mietteensä  yhä  vain  niissä 
hankkeissa  ja  tuumissa,  joita  hänellä  oli  mielessään,  va- 
kaannuttaakseen  asemansa  ja  saattaakseen  Ruotsin  hal- 
litusmuodon taas  varmalle  ja  tukevalle  kannalle.  Hän  oli 
vielä  täksi  syksyksi  omin  uhin  kutsunut  valtakunnan  sää- 
dyt kokoon,  kukistaakseen  niiden  avulla  noiden  melkein 
rajattomalla  vallalla  varustettujen  maaherrain  merkityk- 
sen, joita  Sigismund  oli  hänen  vastapainokseen  joka  maa- 
kuntaan asettanut  ja  joista  Klaus  Fleming  Suomessa  oli 
mahtavin.  Ja  vasten  tahtoaan  hän  siinä  nytkin  mieles- 
sään harkitsi,  minkälaisia  edellytyksiä  hänellä  mahtoi  olla 
onnistuakseen  noissa  yrityksissään,  miten  hän  aatelitto- 
main  säätyjen  avulla  jaksaisi  taistella  kuningasta  ja  uppi- 
niskaista ylhäisaatelistoa  vastaan.  Niitä  miettiessään  oli- 
vat hänen  kasvonsa  käyneet  vakaviksi  ja  ankaroiksi  ja 
hänen  katseensa  tuijotti  täältä  ylängöltä  terävänä  alas 
lakeikoUe,  jonka  takaa  aamupäivän  paisteessa  siinsi  Suo- 
menlahden laaja  ulappa. 

Vaan  noiden  valtiollisten  mietteiden  sekaan  pujahti 
aina  väliin  eräs  aivan  erityinenkin,  uusi  ja  varsin  kum- 
mallinen mielikuva,  joka  häntä  joka  kerralta  melkein  hyt- 
käytti  ja  väkisinkin  sitoi  hänen  ajatuksensa.  Hän  oli  yöllä 
nähnyt  pahan  unen,  joka  ei  lähtenyt  hänen  mielestään; 
aika  oli  taikauskoinen  eikä  ollut  tämäkään  muuten  en- 
nakkoluuloton ja  tarmokas  ruhtinas  kokonaan  siitä  viasta 
vapaa.  Tuo  uni  häntä  kiusasi  ja  vihdoin  hän  nousi  suut- 
tuneena ylös  ja  huusi  mukanaan  olevan  kamariherransa, 
Lubert  Kauerin,  luokseen: 

—  Sinähän  kehut  osaavasi  selittää  unia,  virkkoi  hän 
tälle.  —  Pane  nyt  parastasi  ja  tulkitse  muUe  yksi  heti 
paikalla. 

Liehakoiva  kamariherra  lupasi  koettaa  ja  herttua 
kertoi  hänelle  nyt  tuon  viime  yöstä  mieleen  painuneen 
unikuvansa.  Hän  oli  ollut  olevinaan  joissakin  komeissa 
pidoissa,  istuvinaan  ruokapöydässä,  ja  silloin  oli  joku  yl- 
häinen herra,  arvatenkin  herra  Fitinghoff,  yhtäkkiä  astu- 
nut sisään  ja  kantanut  hänen  eteensä  kaksi  suurta  maljaa. 
Toisessa  oU  ollut  Ruotsin  valtakunnan  vaakuna,  toisessa 
pääkallo  ja  paljo  ihmisenluita.  Näiden  herkkujen  mer- 
kitystä tahtoi  nyt  herttua  tietää. 

Tämän  unen  kuultuaan  kamariherra  vähän  ällistyi: 
sitäpä  tosiaankaan  ei  ollut  vaikea  selittää  ymmärrettä- 
väksi ennustukseksi,  herttuan  vihamiehet  selittivät  nyt  jo 
unista  huolimattakin  herttuan  menettelyn  tähtäävän  juuri 
tuohon  suuntaan.  Vaan  siksipä  olikin  kamariherra  epä- 
varmana, uskaltaisiko  hän  heidän  tapaansa  tulkita  hert- 
tuan unta,  ainakin  se  piti  tehdä  sopivassa  muodossa;  ja 
sitä  hän  siinä  kotvasen  mietti.  Vaan  levottomasti  hei- 
lautti herttua  silloin  kättään  ja  katkasi  rutosti  tietoherran 
mietteet : 

—  Nyt  sinä  mietit  f  jotakin  hyvin  yksinkertaista  ja 
tyhmää,  sen  näen  jo  päältäsikin.  Sinä  tahdot  selittää 
uneni  merkitsevän,  että  valtakunnan  vaakuna  kerran  jou- 
tuu muUe,  mutta  että  siihen  vaaditaan  paljo  vainajia.  Se 
on  tyhmää.     Keksi  parempi  selitys,  taitavampi. 

Imarteleva  kamariherra  oivalsi,  että  tässä  täytyy 
keksiä  joku  selitys,  joka  on  herttualle  mieliksi.  Ja  hän 
luuli  sellaisen  keksineensä: 

—  Teidän  ruhtinaallinen  armonne  on  itse  keksinyt 
selityksen  ja  voi  sen  arvon  myös  itse  parhaiten  punnita. 
Vaan  oliko  vaakuna  niin  varmasti  Ruotsin  vaakuna,  ei- 
köhän se  olisi  voinut  olla  Suomen  nuori  herttuallinen  vaa- 
kuna ja  pääkallo  .  .  . 

—  Klaus  Flemingin  pääkallo,  —  niinkö  ?  Ei  hyvä 
ystävä,  hän  on  liian  halpa,  että  me  hänestä  unia  näki- 
simme.    Parempi  selitys,  luonnollisempi ! 

Nyt  unenlukija  älysi,  että  tässä  olikin  varminta  tur- 
vautua kaikkein  luonnoUisimpaan  selitykseen. 

—  No,  luonnollisin  selitys  on  se,  että  teidän  ruhti- 
naallinen armonne  eilen  illalla  söi  tavallista  vankemman 
aterian,  jonka  kuluessa  juteltiin  vanhoja  sotamuistoja  ja 
juotiin  vanhoja  viinejä.  Uni  oli  rauhaton  ja  mielikuvitus 
kiihotettu. 

Tällä  hetkellä  astui  puistikkoon  kartanon  isäntä,  herra 
Fitinghoff  parin  aatelismiehen  seurassa,  ja  herttua,  nähtä- 
västi viimeiseen  selitykseen  tytyväisenä,  huudahti  kohta 
Fitinghoffille: 

—  Kuules  isäntä,  minä  olen  saanut  selville,  että  si- 
nun on  vikasi,  miksi  minä  viime  yönä  olen  nähnyt  pahoja 
unia,  —  olet  syöttänyt  minulle  liian  rasvasta  lampaan- 
paistia! —  Näin  leikiUisesti  virkkaen  nousi  herttua  ja  tunsi 
nyt  vasta,  astuessaan  lähemmäs  isäntäänsä,  ne  miehet,  jotka 
olivat  tämän  seurassa.  Silloin  hän  huudahti :  —  Mutta 
mitä   minä    näen,    siinähän    on  Arvid  Eerikinpoika,  totta- 

tosiaan,  ja  Yrjö  Boije,  no  kuka  siellä  Inkerissä  nyt  rajoja 
käypi,  kun  te  täällä  virnailette? 

FLdellinen  näistä  miehistä,  Arvid  Stahlarm,  oli  näi- 
hin aikoihin  Narvan  päällikkö,  urhea  ja  taitava  soturi. 
Yrjö  Boije  taas  oU  Vironmaan  käskynhaltija.  Molemmat 
olivat  suomalaisia,  vaikka  olivatkin  nyt  viime  aikoina, 
asuen  ja  toimien  kotimaansa  rajojen  ulkopuolella,  joutu- 
neet hiukan  .syrjään  sen  riennoista  ja  puolueista.  Jälkim- 
mäinen näistä  vastasi: 

—  Tulemme  Suomesta,  Kankaisista,  jossa  kävimme 
vanhan  Henrik-herran  hautajaisissa,  ja  olemme  nyt  juuri 
matkalla  rajankäyntiin. 

—  Vai  Suomesta!  Niin,  niin,  vanha  Hornkin  on 
nyt  lähtenyt  manan  majoille,  viimeisiä  kunnonmiehiä,  joita 
siellä  Suomessa  enää  on,  —  —  no,  no,  olettehan  tekin 
oikeastaan  suomalaisia,  mutta  tällä  kertaa  virolaisia.  Mitä 
nyt  Suomeen  kuuluu,  kuinka  elää  siellä  kansa? 

—  Köyhyydessä,  teidän  ruhtinaallinen  armonne,  Suo- 
men kansa  kärsii  nykyjään  kovia,  seUtti  Arvid  Stahlarm 
liikutetulla  äänellä.  —  Kuinka  lie  kesään  asti  elää  retos- 
tettukin,  vaan  tänä  suvena  ei  ollut  monella  siementä  kas- 
keen panna,  pellot  ovat  kesantona,  karja  lopullaan.  Ja 
siksi  usein  tapahtuukin,  että  kun  ratsumiehet  tulevat  ta- 
loista linnaleiriään  perimään,  tapaavat  he  talot  autioina, 
ihmiset  ovat  paenneet  salolle. 

Herttua  rypisti  synkkänä  kulmakarvojaan. 

—  Siihen  ovat  siis  Flemingin  elkeet  jo  vieneet. 
Vaan  eiköhän  niistä  pian  tule  loppu  1  Tapasitteko  Fle- 
mingin Suomessa? 

—  Emme.  Hänen  perheessään  on  Kuitiassa  tänä 
syksynä  ollut  samanlainen  surujuhla  kuin  Kankaisissa. 
Hänen  jo  viime  talvena  kuolleen  poikansa  hautajaiset  ovat 
näet  nyt  vasta  vietetyt,  koska  hän  itse  on  koko  kevään 
ja  kesän  ollut  matkoilla. 

—  Niin,  hänhän  kuuluu  tehneen  siellä  Suomessa  oi- 
keita kuninkaanmatkoja,  ottaneen  uusia  veroja  ja  pitäneen 
kuninkaankäräjiä,  —  hän  esiintyy  siellä  kuin  itsevaltias 
jumalan  armosta!  —  Herttua  vaikeni  hetkeksi  hiUiten 
esiinpursuavaa  kiihkoaan  ja  virkkoi  sitten  taas  tyyneem- 
min:  —  No,  valmistautuvatko  suomalaiset  miehissä  val- 
tiopäiville ? 

Suomesta  tulleet  herrat  katsahtivat  hiukan  epävar- 
moina toisiaan;  näille  valtiopäiville,  jotka  eivät  olleet  ku- 
ninkaan, vaan  herttuan  yksin,  kokoonkutsumat,  suomalai- 
set tuskin  miehissä  tulevat  lähtemään,  sen  he  tiesivät,  ja 
olivatpa  omastakin  puolestaan  varsin  epäileviä,  olisiko 
sinne  lähdettäväkään,  Yrjö  Boije  vastasi  sen  vuoksi  hiu- 
kan vältellen: 

—  Kankaisissa  puhui  Kaarlo  Horn  näistä  valtiopäi- 
vistä, mutta  muuten  näytti  niistä  suomalaisilla  olevan  hy- 
vin vähän  tietoja. 

—  Vai  vähän  tietoja,  —  siitä  kai  Fleming  pitää 
huolen,  virkkoi  herttua  synkästi.  —  Mutta  saammepa 
nähdä,  uskaltavatko  suomalaiset  tosiaankin  erota  valta- 
kunnan yhteisistä  toimista,  —  sen  saamme  pian  nähdä! 

Keskustelu  taukosi  hetkeksi.  Se  oli  livahtanut  var- 
sin aralle  kohdalle  ja  kun  herttua  ei  ollut  varma,  millä 
kannalla  nämä  Virossa  olevat  aateliset  olivat  tämän  Suo- 

men  kysymyksen  suhteen,  oli  hänestä  varovaisinta  hillitä 
kiukkuaan.  Arvid  Stählarm  varsinkin  oli  näihin  aikoihin 
jo  ruvennut  kallistumaan  maamiestensä  puolelle,  joskin 
herttua  tiesi  hänen  yleensä  vielä  olevan  hiukan  hapuilevalla 
kannalla;  Yrjö  Boijen  laita  oli  melkein  sama,  vaikkakaan 
hän,  Hornien  sukulaisena,  ei  Flemingiä  suosinut.  Hetken 
kuluttua  herttua  kumminkin  aivan  äkkiä  kysäsi: 

—  Mitä  aikovat  suomalaiset  oikeastaan,  kun  he 
meitä  vastustavat?  Niin,  teidän  kai  on  siihen  vaikea  vas- 
tata. Minä  olen  lähettänyt  useita  lähetyskuntia  Suomeen, 
vaatimaan  sieltä  tietoja  ja  selvityksiä,  ja  ne  palaavat  aina 
tyhjin  toimin,  taikka  häväistyinä,  sieltä  takaisin.  Mihin 
tämä  viepi?  Minulla  on  nytkin  Turussa  lähettiläitä  vaati- 
massa selvitystä  siitä  uudesta  verosta,  jonka  Fleming 
omin  päinsä  on  Suomessa  ottanut.  Tapasitteko  näitä  ja 
kuulitteko   heidän    asiansa  menestymisestä? 

Yrjö  Boije  oli  puhutellut  lähettiläitä  Turussa.  Nämä 
eivät  olleet  tavanneet  Flemingiä  ollenkaan  eivätkä  yleensä 
olleet  saaneet  mitään  aikaan.  Mutta  joitakin  ikäviä  selk- 
kauksia oli  tapahtunut  heidän  ja  sotaväen  välillä. 

—  Mitä  selkkauksia?     Kerro! 

— •  Sotaväki  kuuluu  vihaavan  näitä  lähettiläitä  sen 
vuoksi,  että  se  pelkää  heidän  vievän  Ruotsiin  ne  varat, 
joita  sotaväen  tarpeeksi  on  koottu.  Kuuluipa  sotaväki 
jo  väliin  ahdistelleen  heitä  heidän  asunnossaankin  ja  he 
olivat  siitä  syystä  varsin  toivottomia. 

Unhottaen  varovaisuutensa  nousi  herttua  tuota  kuul- 
lessaan pystöön  ja  pui  nyrkkiään  ilmassa,  käheästi  puhuen. 

—  Ah,  minä  näen  tässäkin  taas  Klaus-herran  veh- 
keet, hän  tekee  tyhjäksi  j oka-ainoan  meidän  määräyk- 
semme,  hän  pilkkaa  meitä,  hän  kapinoipi  julkisesti,  ja 
hallitsee  itse  Suomea  kuin  omaa  valtakuntaansa!  Ja  mekö 
emme  jaksaisi  häntä  nöyryyttää,  —  ei,  tässä  täytyy  ta- 
pahtua jotakin,  jotakin  ratkaisevaa,  vaikka  sitten  vaadit- 
taisiin vertakin  ja  ihmisen  luita!  Tottatosiaan,  mulle  ru- 
pee  asema  selvenemään.  Vielä  koetan  minä  rauhan  tietä, 
vielä  toivon  alkavain  valtiopäiväin  tekevän  velvollisuu- 
tensa, vaan  ellei  se  tepsi,  niin  tiedänpä,  hitto  soi,  mikä 
tepsii! 

Herttua  käveli  vihasta  punakkana  puistokäytävää 
edestakaisin,  vaan  huomasi  kumminkin  samassa  puhu- 
neensa jo  hikojakin.  Hän  koetti  tyynnyttää  mielensä,  is- 
tahti taas  puistopenkille  ja  virkkoi  rauhallisemmin,  ikään- 
kuin selittääkseen  vihaansa: 

—  Meidän  arvomme  ei  voi  sallia,  että  hän  rankai- 
sematta vastustelee  Ruotsin  hallitusta  ja  pahoinpitelee 
lähettiläitämme  Suomessa,  kuten  nyt  on  jo  tapahtunut 
toisen  ja  kolmannen  kerran.  Eräs  meidän  yksityinenkin 
palvelijamme  on  sinne  kadonnut,  murhattuna  tai  vankina, 
minkä  lopun  lieneekin  Hieronymus  Birckholtz  saanut  hä- 
nen kavalista  vehkeistään. 

Tähän  seikkaan  tiesi  Arvid  Stählarm  kertoa,  ettei 
Suomessa  luultu  Hieronymon  olevan  marskin  hallussa; 
hän  oli  matkallaan  kuullut,  että  marski  oli  usein  ja  kat- 
kerasti pahoitellut  sitä,  että  tuo  mies  viime  talvena  pääsi 
hänen  kynsistään  pakenemaan  taikka  kaatumaan  pienessä 

kahakassa.     Marskin   huovit   saivat   tosin   kiinni  Hierony- 
mon  viisi  toveria,  vaan  itse  sulhasmies  jäi  kadoksiin. 

—  Sulhasmies,  matki  herttua  hiukan  pirullisesti,  — 
tanakat  sillä  pojalla  oli  yritykset,  vaan  merkillisesti  tuo 
Suomen  karhu  kosijoitakin  kohtelee.  Entä  tyttö,  missä 
on  hän? 

—  Sitäkään  ei  tiedetä.  Joulun  jälestä  lienee  hän 
oleskellut  Hämeenlinnassa,  vaan  sittemmin  luullaan  mars- 
kin lähettäneen  veljentyttärensä  Puolaan. 

^  Hänellä  on  paljo  liikettä  sinne  Puolaan,  virkkoi 
herttua  taas  kulmiaan  rypistäen,  ja  käänsi  sitten  puheen 
toisaalle.  Kotvasen  keskustelivat  vielä  Suomen  herrat 
herttuan  kanssa,  jota  olivat  ohikulkiessaan  tulleet  terveh- 
timään, ja  tekivät  sitten  lähtöä  matkaansa  jatkaakseen. 
Jäähyväisiä  sanoessaan  varotti  herttua  heitä  vielä  saa- 
pumaan Söderköpingin  valtiopäiville,  vaan  hiukan  kier- 
rellen suomalaiset  vastasivat: 

—  Jos  suinkin  rajankäynnistä  pääsemme. 

Herttua  huomasi  sen  epäilyksen,  joka  näissäkin  sa- 
noissa piili,  ja  istui  taas  miesten  mentyä  hyvän  hetken 
totisena  mietteihinsä  vaipuneena.  Vaan  sitten  hän,  ikään- 
kuin pakottamalla  vapautuakseen  noista  mietteistään  ja 
ajatellakseen  muuta,  virkkoi  iloisemmin  seuralaisilleen : 

—  Sukkela  veitikka  se  Hieronymus  kaikissa  tapauk- 
sissa oli,  olisi  vahinko,  jos  hänen  luunsa  nyt  jo  märkä- 
neisivät  jossakin  Suomen  suomaalla.  Ja  tuolla  lystikkäällä 
kosintahommallaankin  hän  ainakin  teki  tyhjäksi  kaikki 
naimiskaupat  Hornein  ja  Flemingein  välillä.  Mutta  jos  hän 
hengissä    on,   kuten   Stählarm   luulee,    niin  missä  hiidessä 

se   mies  piilee,   —  tahtoisimmepa  vielä  nähdä  sen  iloisen 
veitikan. 

Silloin  astui  kamariherra  Lubert  Kauer  taas  esiin  ja 
kertoi  jonkun  herttuan  henkivartioista  maininneen  tavan- 
neensa Hieronymon  aivan  näinä  päivinä  juuri  Räävelissä. 
Siitä  tiedosta  herttua  ikihyväksi  ihastui  ja  käski  kohta 
ottaa  selon,  mitä  perää  noissa  puheissa  mahtoi  olla  ja 
jos  mahdollista  hakea  ja  tuoda  luokseen  tuon  kadonneen 
suosikin.  Melkein  levottomana  hän  sitten  noiden  tiedus- 
telujen tuloksia  odotti  ja  kysyi  moneen  kertaan  päivän 
kuluessa,  eikö  Hieronymoa  jo  ollut  löytynyt.  Mutta  ilta- 
päivällä hän  vihdoin  sai  hyviä  tietoja:  Hieronymo  oli  to- 
dellakin tavattu  Räävelissä  ja  hetken  kuluttua  hän  jo  itse 
ilmielävänä,  tervennä  ja  reippaana,  saapuikin  Fitinghoffin 
hoville  ja  tuotiin  herttuan  huoneeseen.  Hän  pysähtyi 
ikäänkuin  hiukan  katuvan,  vaan  samalla  veitikkamaisen 
näköisenä  ovensuuhun  kumartaen  herttualle,  jonka  kasvot 
hänet  nähdessään  kirkastuivat  ja  joka  iloisena,  vaikkakin 
muka  nuhdellen,  virkahti: 

—  No  vihdoinkin,  sinä  uskoton  ja  kiittämätön  pal- 
velija! Minä  varustin  ja  lähetin  sinut  häämatkalle  ja  nyt 
olet  yli  puolen  vuotta  ollut  karussa,  —  luulinpa  sinun  jo 
kerrassaan  kavaltaneen  herrasi.  Millä  puolustat  itseäsi  ja 
viipymisiäsi? 

Hieronymo  vastasi  nöyrästi  ja  katuvaiseksi  te- 
keytyen : 

—  Teidän  ruhtinaallinen  armonne,  koko  ajan  olen 
työskennellyt  sen  tarkotuksen  saavuttamiseksi,  jota  var- 
ten   viime    talvena    sain    loman   ja    matkustin    Suomeen: 

jouduttaakseni  häitäni  ja  mennäkseni  naimisiin,  vaan  siinä 
on  ollut  niin  monenlaisia  pikkuesteitä  ja  vaikeuksia. 
Herttua  hymähti: 

—  Pikkuesteitä!  —  ethän  sinä  kuulu  päässeen  mihin- 
kään alkuunkaan.  Ei,  poikani,  nyt  loppuu  lomasi,  sillä 
jos  tätä  menoa  jatkat,  saat  viisikymmentä  vuotta  puu- 
hata avioliittoasi  ja  kumminkin  kuolet  naimatonna.  Mitä 
sinä  nytkin  täällä  Räävelissä  teet  ja  mistä  tulet? 

—  Suomesta,  toissapäivänä  saavuin  tänne. 

—  Ja  poikamiehenä.  Ei,  tästä  hetkestä  alkaa  pal- 
veluksesi taas! 

Vaan  nuori  suosikki  pyysi  nöyrällä  äänellä: 

—  Vielä  yhden  päivän  lomaa  pyydän,  teidän  ruh- 
tinaallinen armonne,  yhden  päivän  vain  ja  yön,  ja  silloin 
on  koko  tarkotukseni  saavutettu. 

—  Mitä,  tarkotuksesi?  kysyi  herttua  kummissaan.  — 
Oletko  menettänyt  järkesikin,  tyttösi  ainakin  olet  menet- 
tänyt, hänhän  on  Puolassa,  luostariin  suljettuna. 

—  Menettänyt  .  .  ,  Puolassa  .  .  ,  luostarissa,  minunko 
tyttöni,   —  eikö  helkkarissa! 

Herttua  huomasi  suosikkinsa  kasvonilmeistä,  että 
tämä  tiesi  asiasta  enemmän,  ja  kysyi: 

—  Hä,  miten  on  sitten  neiti  Flemingin  laita,  miten 
on  juonesi  onnistunut! 

—  Huonosti  ja  hyvästi.  Häntä  on  vankina  pidetty 
kevään  ja  kesän  Hämeenlinnassa,  jossa  .  .  ,  niin,  jossa 
meidän  rakkautemme  hedelmä  nyt  turpeen  alla  lepää. 
Vaan  hän  on  siltä  minun,  huomenna  viimeistään  hän  istuu 

näillä  polvillani. 

Anna  Flemins-  i^ 

—  Sinähän  puhut  sekasin.  Onko  hän  täällä,  Rää- 
velissä  ? 

—  Ei,  vaan  .  ,  ,  vaan  minä  kuiskaan  hiljaa:  Marski 
Klaus  Fleming  lähettää  hänet  juuri  tänään  tänne  minun 
luokseni.     Ja  sitten  vietetään  heti  iloiset  häät. 

Herttua  katseli  epäillen  suosikkiaan.  Hän  tunsi  kyllä 
Hieronymon  leikkisän,  veitikkamaisen  esitystavan  ja  tiesi 
myös  hänen  kykenevän  jos  joihinkin  kujeisiin.  Vaan  tätä 
hän  ei  käsittänyt. 

—  Fleming   lähettää!  —  teetkö   sinä  minusta  pilaa? 

—  En,  herra  nähköön.  Vaan  te  tulette  huomaa- 
maan minun  olevan  oikeassa,  minä  olen  ollut  Suomessa 
ja  oppinut  taikomaan!  Vielä  tänä  iltana  saatte  nähdä 
tuolta  selältä  laivan  purjehtivan  laitatuulta  suoraan  Tik- 
kalasta Rääveliin.     Siinä  tuodaan  muUe  morsiameni. 

Vaan  herttua  kävi  kärtysäksi. 

—  Ei,  nyt  sinä  laskettelet  muUe  arvoituksia  taikka 
ilmeisiä  valheita.  Sinun  täytyy  puhua  suoraan  ja  puhua 
totta.  Rangaistukseksi  kaikista  laiminlyömisistäsi  tulee 
sinun  nyt  tuossa  paikassa  valehtelematta  ja  tarkalleen 
kertoa  kaikki  retkesi  ja  vehkeesi  siitä  hetkestä  saakka, 
jolloin  katosit,  aina  siihen  asti,  kuin  nyt  jälleen  löysin 
sinut,  —  saamme  sitten  nähdä,  voimmeko  antaa  suUe  an- 
teeksi. Istu  tuohon  jakkaralle,  me  ryhmitymme  tähän 
pöydän  ympärille. 

Ja  herttua,  Fitinghofif  sekä  pari  herttuan  uskotuinta 
miestä  istahti  pöydän  ympärille,  johon  isännän  käskystä  tuo- 
tiin viinimaljat  ja  tupakkavehkeetkin.  Herttua  oli  keveällä, 
hilpeällä   tuulella,   ja  uteliaana   hän,   lepäillen  rahipatjalla, 

seinään    nojaten    odotti   junkkarinsa    kertomusta.      Mutta 
tämä  vähän  vitkasteli: 

—  Teidän  ruhtinaallinen  armonne,  minun  täytyy 
Aeneaan  tavoin  huokasta:  Iniandum  dux  care  jubes  re- 
novare  dolorem!  —  ne  kaikki  muistot  eivät  ole  niinkään 
suloisia. 

—  Ole  ilveilemättä  latinaksi,  kyllä  minä  sinun  tus- 
kasi tunnen,  koiransilmän,     Anna  tulla  vain! 

Ja  nuorukainen  alkoi: 

—  Turkuun  tultuani  sain  selville,  että  marskin  vel- 
jentytärtä en  kaikista  huolimatta  voisi  saada  hyvällä 
omakseni,  vaan  että  mulla  sen  sijaan  oli  tarjona  joko 
hirttonuora  tai  vankityrmä.  Kun  kumminkin,  enemmän 
kuin  noita  kumpaakaan,  rakastin  hempeää  impeäni,  nousin 
toverineni  eräänä  iltana  Turussa  satulaan,  viedäksemme 
ominlupimme  morsiamen  mukanamme.  Hämeenlinnan  edus- 
talla olikin  tyttö  jo  melkein  sylissäni,  ainakin  syleilin  jo 
sitä  kuomurekeä,  jossa  häntä  vankeuteen  kuljetettiin,  pi- 
telin ohjaksia  ja  olin  valmis  ryömimään  kuomuun  hänen 
viereensä.  Vaan  silloin  piti  juuri  marskin  äpäräpojan 
ehtiä  huoveineen  niskaamme.  Meitä  oli  kuusi,  heitä  tois- 
takymmentä. Ennen  pitkää  olivat  toverini  vankina,  multa 
ammuttiin  hevonen  aitani,  —  kaikeksi  onneksi,  sillä  siinä 
keikauksessa  jouduin  itse  hevoseni  alle  kinokseen,  taikka 
oikeammin,  minä  ryömin  sinne  itse  aivan  umpisukkeloon. 
Asemani  ei  ollut  juuri  iloinen:  tyttöni  olin  menettänyt, 
itse  makasin  hevosraatoni  alla  ja  pelkäsin,  että  minut 
sieltä  keksittäisiin.  Vaivoin  pääsin,  huovien  lähdettyä  ka- 
hakkapaikalta,  sieltä  esiin;  valtatietä  en  uskaltanut  kulkea, 

käännyin  yöpimeässä  kylätielle  jäälle  ja  juoksin,  sekä  läm- 
pimikseni  että  joutuakseni,  tietämättä  minne. 

No,  ainahan  sitä  johonkin  osuu.  Erään  halkokuor- 
man  päällä  pääsin  seuraavana  aamuna  muutamaan  ky- 
lään, kievarista  sain  kyydin  ja  mahtavain  suositusteni 
varassa  ajoin  pulskasti  Helsinkiin.  Aikomukseni  oli  sieltä 
pyrkiä  suoraan  meren  yli  Viroon,  vaan  jäät  eivät  olleet 
silloin  kuljettavassa  kunnossa  ja  siksi  paneusin  Helsingin 
majatalossa  rauhallisesti  nukkumaan,  —  kolmeen  vuoro- 
kauteen en  ollut  paljo  silmiäni  ummistanut.  Nukuin  koko- 
naisen vuorokauden,  ja  ensimmäinen  esine,  joka  herättyäni 
pisti  silmääni,  oli  erään  jesuiitan  matkakauhtana.  Näitä 
elukoita  liikkui  silloin  ja  liikkuu  yhä  tuhkatiheään  Suo- 
messa, —  he  luottavat  Flemingin  suojelukseen  —  ja  kun 
minä  kievarista  läksin,  ohn  puettu  jesuiitan  kaapuun,  — 
lämpimiksenikin  sen  tarvitsin. 

Eteläänpäin  en  päässyt,  länteenpäin  en  uskaltanut 
lähteä,  siksi  ajoin  itäänpäin  ja  tulin  Viipuriin.  Mutta  ne 
helmikuun  päivät  olivat  tulipalopakkasia,  jesuiitan,  kehnon, 
vaippa  oli  ohut  ja  kulunut,  vilustuin  pahanpäiväisesti  reessä, 
ja  Viipurissa  sain  maata  kuumeessa  kuukauden  vuoteen 
omana  erään  kuppariämmän  luona,  jolle  maksoin  elatuk- 
sestani muutamia  kolikoita  ja  lopusta  posmitin  vähän 
munkkilatinaa,  jonka  hän  nähtävästi  käytti  sielunsa  ravin- 
noksi. Tämä  lepoaika  saattoi  olla  hyväkin,  se  pani  vai- 
noojani uskomaan,  että  todella  olin  kaatunut  ja  siinä  us- 
kossa lienevät  vieläkin.  Viipurissa  ollessani  kävi  marski 
itse  siellä  parikin  kertaa  ja  olisi  luultavasti  kiirehtinyt  tau- 
tiani, jos   olisi   tiennyt   minun    siellä    olevan.     Vuoteellani 

oli  muUa  muuten  aikaa  miettiä  vastaista  suunnitelmaani, 
ja  niin  päätin  parattuani  tehdä  pikaisen  matkan  kotiini, 
Saksaan.  Isäni  oli  siellä  Heidelbergissa  kuollut  ja  aiko- 
mukseni oli  kerätä  sieltä  ne  isänperinnöt,  mitä  minun 
osalleni  oli  tullut,  voidakseni  rennommin  ja  varakkaana 
miehenä  ajaa  kosimapuuhiani,  —  tuleva  appeni  panee 
suuren  arvon  maalliseen  tavaraan.  Vaan  mitäs  hittoja,  — 
muut  perilliset  olivat  siellä  jo  pitäneet  pesäjaon  ja  jaka- 
neet minunkin  osuuden,  hädintuskin  sain  heiltä  kokoon- 
raapituksi  muutamia  satoja  talareita,  joilla  nyt  senjälkeen 
olen  herrastellut. 

Aikomukseni  oli  palata  Ruotsiin,  vaan  tuntuipa  hiu- 
kan nololta  tulla  sinne  toimien  noin  myttyyn  mentyä  ja 
siksi  päätin  käyttää  lomaani  ja  vainajanoikeuksiani  pis- 
täytyäkseni  vielä  Suomessa.  Tällä  retkellä  sain  matka- 
toverikseni erään  omituisen  miehen,  joka  mulle  avasi  se- 
kavan sydämmensä,  - —  tässä  kertoja  hiukan  seisattui, 
katsahti  tutkiskellen  ympärillään  olevaa  seuraa,  ja  jatkoi: 
—  vaan  se  nyt  ei  kuulu  tähän.  Toista  kuukautta  sitten 
saavuin  Saksasta  takasin  tänne  Vironmaalle,  vedin  taas 
esille  talvella  käyttämäni  jesuiitankaapun  ja  matkustin  saa- 
ristolaisvenheessä  Suomen  puolelle. 

Siellä  oh  yleinen  usko  se,  että  morsiameni  oli  lähe- 
tetty Puolaan,  —  toiset  tiesivät,  että  Ebba-rouva  oli  an- 
tanut Pohjolaisten  poppamiesten  noitua  hänet  kerrassaan 
kadoksiin,  jonnekin  kauas  Jäämeren  rannoille.  Vaan  minä 
tutkin  asiaa  tarkemmin  ja  aivan  oikein:  tyttöni  oli  vielä 
Hämeenlinnassa,  jossa  Sten  Fincke  häntä  niin  huolelli- 
sesti vartioitsi,  ettei  kukaan  saanut  vihiäkään  hänen  siellä 

olostaan.  Verukesyillä  pääsin  käymään  linnassa,  annoin 
siellä  runsaasti  lohdutusta  eräälle  kuolevalle,  paavin  us- 
koon kuuluvalle  eukolle,  ja  tarjousin  sielunpaimenena  loh- 
duttamaan tuota  langennutta  lastakin.  Ja  luvan  siihen 
sainkin,  vaan  tyttö,  höperö,  ei  itse  tahtonut  minua  luok- 
seen. Hänelle  oli  kerrottu,  että  hänen  sulhonsa  oli  kaa- 
tunut, eikä  hän  syvässä  surussaan  tahtonut  tavata  ketään, 
ei  edes  omaa  sulhoaankaan  —  munkinpuvussa. 

Linnassa  sain  urkituksi,  että  nyt  syksyllä  todellakin 
oli  aikomus  lähettää  Anna  Fleming  Puolaan  ja,  vaikka 
hunnutettuna,  olikin  hän  mukana,  kun  Fincken  perhe  tässä 
pari,  kolme  viikkoa  sitten'matkusti  Hämeenlinnasta  Kuitiaan, 
ollakseen  Paraisten  kirkossa  läsnä  Flemingin  vanhimman 
pojan  juhlallisissa  hautajaisissa.  Koetin  matkalla  ja  koe- 
tin siellä  perillä  tavata  tyttöäni,  yhä  pysyen  hänen  lähei- 
syydessään, vaan  turhaan,  ja  Flemingin  huovit  rupesivat 
minua  jo  läheltä  katselemaan,  —  ne  peijakkaat  eivät  kun- 
nioita enemmän  paavin  kuin  herttuankaan  lähettiläitä. 
Heti  hautajaisten  perästä  matkusti  Flemingin  perhe  lai- 
valla Pikkalaan,  ja  minullekos  tuli  kiire.  Mahtoi  se  olla 
näökästä,  kun  minä  jesuiitan  puvussa  ajaa  karauttelin 
hiestyneillä  hevosilla  maanteitä  pitkin,  niin  että  Hepeet 
liehuivat  ja  hiekka  pölisi,  ja  öiseen  aikaan,  kun  hevonen 
uupui,  ei  sittenkään  auttanut  muu,  kuin  vaihtaa  tiepuolista, 
aituuksista,  alle  talonpoikain  levänneitä  työhepoja.  Vaan 
ajoissa  ennätin  Pikkalaan,  heittäysin  ystäväksi  palvelus- 
tyttöjen kanssa  ja  sain  heiltä  ongituksi  varmat  tiedot, 
että  marski  juuri  tänään  lähettää  veljensätyttären  Sten 
Fincken  tyttären  seurassa  Räävelin  kautta  Puolaan,  jossa 

kuuluu  olevan  aikomus  saada  Annalle  paikka  hovissa,  — 
he  kai  luottavat  siihen,  että  koko  viimetalvinen  juttu  on 
hautautunut  unhotuksiin.  Hyvä,  arvelin  minä,  kun  kerran 
Suomesta  tulet,  niin  olotkin  minun!  Vuokrasin  ensimmäi- 
sen joutilaan  kalastajavenheen,  ehtiäkseni  vastaanottamaan 
morsiantani  Vironmaalle,  jonka  rannassa  taas  pulpahdin 
nuorena  junkkarina  esiin  jesuiitankuorestani.  Ja  tässä 
olen  nyt  teidän  ruhtinaallisen  armonne  palvelukseksi,  — 
ainoastaan  yhden  lomapäivän  pyydän  vielä. 

—  Ja  tuolta  kai  jo  tulee  morsiamesi,  huudahti  Fiting- 
hoff,  joka  yhtä  suurella  hauskuudella  ja  mielenkiinnolla 
kuin  herttua  oli  kuunnellut  nuoren  seikkailijan  kertomusta 
ja  nyt  oli  noussut  katsomaan  ulos  ikkunasta.  Toisetkin 
syöksähtivät  siihen  hänen  luokseen.  Kaukaa  ulapalta 
näkyikin  sieltä  valkonen  purje,  joka  näytti  lähestyvän 
Suomen  puolelta  päin.  Herttua,  jonka  mielenraskaus  oli 
tykkänään  huvennut  Hieronymon  iloiseen  kertomukseen, 
taputti  reippaasti  suosikkiaan  olalle,  lupasi  täyden  an- 
teeksiannon ja  vielä  kahden  päivän  loman,  —  enempää  ei. 

—  Mutta  miten  nyt  täällä  aijot  saada  tytön  käsiisi? 
Häntä  luultavasti  ei  lähetetä  Puolaan  ilman  jommoistakin 
saattoväkeä? 

Hieronymo  huiskautti  veitikkamaisena  kättään: 

—  Siitä  on  kaikesta  huoli  pidetty.  Metsikössä,  kaksi 
neljännestä  täältä,  on  tarvittavana  hetkenä  oleva  kätkössä 
toistakymmentä  rotevaa  miestä,  jotka  ovat  vannoneet, 
etteivät  laske  neitosia  ohi.  Ja  minä  olen  myös  jotakin 
vannonut,  —  tällä  kertaa  ei  loukkuni  petä. 

—  Ja  mistä  hiidestä  sinä  täällä  vieraalla  seudulla 
olet'  yhtäkkiä  löytänyt  niin  monta  uskollista  ja  altista 
miestä  ? 

—  Teidän  ruhtinaallisen  armonne  henkivartioväestä. 
Nuori    junkkari    ei    voinut    olla    hymähtämättä   eikä 

herttuakaan  päässyt  oikein  ankaran  näköiseksi,  vaikka 
kyllä  parastaan  koetti  ja  varotellen  puisti  sormeaan  Hie- 
ronymolle: 

—  Mitä,  sinä  uskallat  vietellä  minun  henkivartioitani 
omiin  koirankujeihisi, ' —  varo  nahkaasi!  Ja  sinä  siis  tiesit 
minun  olevan  täällä,  etkä  tullut  kohta  ilmoittamaan  itseäsi. 

—  Tiesin,  vaan  en  tahtonut  tulla  teidän  ruhtinaalli- 
sen armonne  eteen  muuta  kuin  morsiameni  seurassa,  — 
huomenna  olisin  jo  tullut.  Vaan  Räävelin  kadulla  tapasin 
muutamia  södermanlantisia  henkivartioita,  vanhoja  tutta- 
viani, hyviä  tovereitani.  Vein  heidät  muutamaan  taver- 
naan, siihen  tuli  heitä  pian  useampia,  juotiin  olutta  ja 
minä  kerroin  heille  asiani  ja  tarpeeni.  Ja  he  olivat  heti 
innostuneet  auttamaan  minua,  —  luotin  teidän  ruhtinaalli- 
sen armonne  anteeksiantavaisuuteen. 

—  Hm,  sinä  luotat  siihen  paljo,  vaan  olkoon  men- 
neeksi. Ota  henkivartioitani  kuinka  monta  tahdot,  — 
tottatosiaan,  onhan  meidän  pidettävä  huolta,  ettei  lintu 
tällä  kertaa  lennä  kynsistämme.  —  Herttua  käveli  pari 
kierrosta  mietteissään  lattialla,  pysähtyi  sitten  ikkunan 
eteen  ja  virkahti:  —  Mutta  kas,  laiva  lähenee  jo  nopeasti, 
sinun  on  riennettävä  vartiopaikallesi. 

—  Ei  ole  kiirettä,  Flemingin  äpärä,  joka  on  saatta- 
massa neitosia,  on  kyllä  siksi  viekas,  ettei  hän  yötä  vasten 

lähde  oudoille  taipaleille.  Mutta  aamun  sarastaessa  täy- 
tyy kumminkin  olla  paikalla,  joten  lie  paras  joutua  val- 
mistautumaan. 

Herttua  teki  myöskin  lähtöä  Fitinghoffin  hovilta, 
sanoi  tahtovansa  maata  tämän  yön  laivassaan,  koska 
viime  yönä  maissa  oli  nähnyt  pahoja  unia.  Hetken  ku- 
luttua siis  koko  seurue  nousi  satulaan  ja  lähti  verkkasesti 
ratsastamaan  ylängöltä,  jossa  kartano  sijaitsi,  alas  laak- 
soon, jonka  peitti  tiheä  metsä,  xA.äneti  ratsastettiin  alku- 
taival, herttua  näytti  olevan  mietteihinsä  vaipuneena  eikä 
seuralaisetkaan  silloin  tohtineet  häntä  lörpötyksillä  häi- 
ritä. Vaan  siellä  metsätiellä  kutsui  herttua  Hieronymon 
rinnalleen  ja  virkkoi,  kun  he  vähän  olivat  erottautuneet 
muusta  joukosta: 

—  Katkasit  äsken  kertomuksesi  puhuessasi  siitä 
matkatoverista,  joka  sinua  seurasi  Saksasta.  Kuka  oli 
tuo  liian  avomielinen  mies? 

—  Teidän  ruhtinaallisen  armonne  läheinen  sukulai- 
nen, vastasi  Hieronymo  hymähdellen. 

—  Sen  jo  arvasin,  Kustaa  Eerikinpoika  siis.  Onko 
tuolla  heikolla,  haaveilijalla  veljenpojallani  todellakin  joita- 
kin tuumia? 

—  Sekavia  ne  ainakin  ovat  ja  niiden  pääponsi  tun- 
tuu olevan,  että  hänellä  on  ääretön  halu  ja  ikävä  takasin 
kotimaahansa  ja  äitinsä  luo.  Suomeen  hän  siis  kaikin 
neuvoin  pyrkii.  Olenpa  jo  pari  vuotta  sitten  hänet  Suo- 
messa tavannutkin  valepukuisena,  vaan  silloin  oli  hänen 
kiireesti  paettava  pois  maasta  Flemingin  huoveja,  ainoas- 
taan naisjuonilla  pääsi  hän  vapauteen. 

—  Hänellä  on  siis  suosijoita  Suomessa.     Äitinsä? 

—  Ehkä  muitakin.  Nytkin  on  häntä  nähtävästi  yl- 
lytetty käyttämään  hyväkseen  kotimaansa  hajanaisia, 
levottomia  oloja,  saadakseen  päähänsä  isänsä  kruunun, 
mutta  häneltä  puuttuu  itseltään  rohkeutta  ja  yrittelijäi- 
syyttä  sellaisiin  toimiin. 

Herttua  vaipui  taas  hetkeksi  mietteisiin,  hän  näytti 
mielessään  harkitsevan  tuota  mahdollisuutta,  että  Eerik- 
kuninkaan  puolue  vielä  kohottaisi  päänsä  lisäämään  valta- 
kunnassa vallitsevaa  yleistä  hämminkiä.  Mutta  tuo  mah- 
dollisuus ei  näyttänyt  häntä  pelottavan,  puolittain  leikiUi- 
sesti  hän  virkkoi: 

—  Kunpa  koettaisi,  minä  en  sitä  panisi  pahakseni, 
jos  vain  kujeet  Suomeen  kohdistuisivat.  Saisipa  Fleming 
muutakin  ajattelemista,  kuin  meidän  vallan  vastustamista. 
Ja  toista  veljenpoikaani  se  pakottaisi  ryhtymään  johonkin 
edes  ratkaisevaan.  Puolan  kuninkaan  täytyisi  joko  antaa 
meille  täyden  vallan,  taikka  .  .  . 

Herttua  katkasi  lauseensa,  ratsasti  hetkisen  ääneti 
ja  virkkoi  taas: 

—  Ketä  hänellä  voi  olla  apumiehiä,  keneen  hän 
luottaa?     Ja  missä  hän  on? 

—  Minusta  hän  jäi  Riikaan,  heikkona  ja  kivuloisena 
ja  raskasmielisenä.  P>nkä  luule  hänellä  olevan  mahtavam- 
pia auttajia  ketään.  Hänelle  on  nähtävästi  kerrottu  siitä 
yleisestä,  usein  jo  ilmikapinaan  puhenneesta  tyytymättö- 
myydestä, joka  Suomen  rahvaassa  ja  varsinkin  Pohjan- 
maalla vallitsee  Flemingin  valtaa  ja  koko  nykyistä  halli- 
tusta vastaan  ja  josta  kyllä  helposti  voisi  sytyttää  aimo 

rovion.  Häntä  on  kehotettu  tulemaan  Suomeen,  kulkemaan 
kuin  isänisänsä  aikoinaan  rahvaan  joukossa  sitä  aseisiin 
yllyttämässä,  nostattamaan  koko  kansan  ja  sen  etupäässä 
laskeutumaan  rannikolle  kukistamaan  nykyiset  vallanpi- 
täjät ja  anastamaan  hallitusohjat  käsiinsä  ensiksi  Suo- 
messa ja  sitten  Ruotsissa.  Eikä  se  tuuma  kenties  mah- 
doton olisikaan,  jos  olisi  miestä  sen  tekijäksi.  Vaan  Kustaa 
Eerikinpoika  epäilee  itseään  ja  onneaan,  ruikuttaa  vain 
kohtaloaan  ja  itkee,  kykenemätönnä  tekemään  varmaa 
päätöstä  ja  ryhtymään  toimintaan. 

—  Onpa  pilautunut  polvi  isämme  ajoilta,  virkahti 
herttua  melkein  huoahtaen.  Nämä  mietteet  eivät  olleet 
hänellekään  niin  aivan  vieraita,  Kustaa  Eerikinpoika  oli 
hänenkin  mielikuvituksessaan  useinkin  pyörinyt.  Hän  oli 
tuuminut,  olisiko  parempi  siirtää  Ruotsin  kruunu  kokonaan 
pois  Juhanan  epäluotettavalta,  vehkeilevältä  suvulta  ja 
antaa  se  takasin  Kustaa  Vaasan  vanhimmalle  perijälle, 
vaikka  tämä  olisikin  niin  heikko  ja  saamaton  ruhtinas, 
kuin  Eerik  XIV:nen  poika  oli.  Kylläpä  valtakunta  siltä  tulisi 
hoidetuksi  niinkuin  nytkin,  niin,  paremmin,  varmemmin. 
Vaan  hän  oli  karkottanut  ne  mietteet  mielestään  ja  muis- 
teli niitä  nyt  siinä  ratsastellessaan  ainoastaan  menneinä, 
hyljättyinä  tuumina.     Vielä  hän  kysyi  Hieronymolta: 

—  Mutta  hän  aikoo  siis  Suomeen? 

—  Aikoo,  mielensä  palaa  sinne,  vaan  hän  ei  us- 
kalla.   Hän  aikoo  kaikenmoista,  —  hän  aikoo  Ruotsiinkin. 

Hieronymo  katsoi  tuota  sanoessaan  tutkivasti  ja  hiu- 
kan veitikkamaisesti  herttuan  kasvoihin.    Mutta  nuo  sanat 

eivät   niihin   tehneet  juuri   mitään   vaikutusta,    herttua    loi 
vain  terävän  katseen  suosikkiinsa  ja  kohautti  olkapäitään: 

—  Mitä  sillä  tarkotat? 

—  Minä,  en  mitään.  Mutta  hän  kenties  haaveksii, 
että  ehkä  häntä  ei  Ruotsista  ajettaisikaan  pois  niin  viha- 
sesti  kuin  Suomesta. 

Herttua  hymähti. 

—  Kyllä  sinut  ymmärrän,  veitikan.  Vaan  sinä  ereh- 
dyt: me  emme  katso  syytä  olevan  vaihtaa  yhtä  heikkoa 
herraa  toiseen,  meillä  ei  ole  halua  ruveta  Kustaa  Eerikin- 
pojan majordomukseksi.  Metelöiköön  Suomessa,  sama 
se,  hänen  kohtaloonsa  emme  puutu,  meidän  on  valvottava 
Ruotsin  valtakunnan  parasta  —  ja  omaamme.  Enkä  oi- 
keastaan tiedä,  oHsiko  suotava  hänen  tulevan  Suomeen- 
kaan. Jos  Pohjanmaan  reipas  kansa  kerran  nousee  Fle- 
mingin sortovaltaa  vastaan,  miksi  pitäisi  noiden  kelpo 
miesten  vuodattaa  verensä  tuon  heikon,  saamattoman  ruh- 
tinaanpojan  puolesta,  joka  ei  kumminkaan  kykeneisi  hei- 
dän etujaan  eikä  oikeuksiaan  puolustamaan.  Miksi  juuri 
hänen  hyväkseen  .  .  ? 

Tämän  viimeisen  lausui  herttua  melkein  kuin  itsek- 
seen, mutta  huomasi  samalla,  että  hän  sen  oli  suosikilleen 
ääneen  puhunut.  Silloin  hän,  ravistaen  varovaiset  miet- 
teet päältään,  reippaammin  jatkoi: 

—  Minulla  pyörii  vielä  mielessäni  tuo  uni,  jonka  viime 
yönä  näin.  Mutta  jos  tässä  joutuvat  vaakunat  heilumaan 
ja  ihmisluut  valkenemaan,  ei  niin  ainakaan  tule  tapahtu- 
maan Kustaa  Eerikinpojan  hyväksi,  siitä  minä  vastaan. 

Oli  jo  ratsastettu  tuon  pienen  metsän  läpi  ja  saavut- 
tiin juuri  sen  aavikon  reunalle,  joka  oli  Räävelin  vanhan, 
muuritetun  kaupungin  edustalla  ja  jonka  halki  tie  vei  tulli- 
portille. Siihen  seisattui  seurue  hetkeksi  katsomaan  kau- 
nista rannikkomaisemaa,  satamaa,  jossa  joukko  aluksia 
kelluili  ja  sen  takana  leviävää,  aavaa  ulappaa.  Tuolta 
ulapalta  laski  juuri  se  laiva,  joka  hyvää  laitatuulta  oli 
tullut  Suomen  puolelta,  satamaan,  —  saattoi  nähdä,  kuinka 
laivaväki  kokoili  purjeita  ja  selitteli  ankkurin  vitjoja.  Se 
oli  Flemingin  laivoja,  Hieronymo  tunsi  sen  nyt  varmasti 
ja  tiesi  samalla,  että  siinä  nyt  oli  hänen  morsiamensa.  Ja 
innossaan  hän  huudahti: 

—  Siinä  saahini,  siinä  hempeä  neitoni.  Yökausi  vielä, 
ja  hän  on  omani,  ikipäiviksi! 

Vaan  herttua  katseli  mielihyvällä  reippaan  nuoru- 
kaisen iloa,  tuumi  tuokion  ja  virkkoi: 

—  Miksi  yökausi,,  miksei  jo  heti?  Meillä  on  riittä- 
västi miehistöä  mukanamme,  me  miehitämme  Flemingin 
laivan  ja  otamme  sen  mukaamme  Ruotsiin.  Se  on  valta- 
kunnan laivoja,  joita  Klaus  herra  omin  lupinsa  ja  vastoin 
kieltoani  pitää  Suomessa,  käyttäen  niitä  omiin  tarkotuk- 
siinsa,  meidän  on  velvollisuuskin  ottaa  se  taiteemme.  Ja 
laivaväestä  otamme  mukaamme  ketä  tahdomme. 

—  Ainakin  neitosista  toisen.  Vaan  eihän  teidän  ruh- 
tinaallinen armonne  tee  minusta  pilaa? 

—  En,  se  on  päätetty,  seuraa  sinä  vain  mukana. 
Vielä  tänä  iltana  tahdon  laivassani  viettää  sinun  kuu- 
liaisesi ja  vahvistaa  teidän  yhteenmenonne.  Nyt  vain 
työhön! 

Seurue  ratsasti  kaupunkiin  ja  herttua  antoi  henki- 
vartiainsa  päällikölle  muutamia  käskyjä.  Kaupungissa  vii- 
vyttiin hetkinen,  otettiin  mukaan  herttuan  matkatarpeiksi 
varatut  eväät  ja  sinne  jääneet  henkivartijat  ja  ajettiin  sit- 
ten tuon  keskiaikaisen,  tiilikattoisen  kaupungin  kapeita, 
mutkittelevia  katuja  myöten  rantaan  päin.  Kaupungin 
asukkaat,  jotka  oHvat  asunnoistaan  syösseet  ulos  katso- 
maan tuota  komeata  seuruetta,  tungeskelivat  ahtailla  ka- 
duilla ja  hidastivat  vähän  kulkua,  joten  tunnin  aika  ehti 
livahtaa,  ennenkuin  saavuttiin  kaupungin  rantaportille,  josta 
oli  muutamain  minuuttien  matka  alas  satamaan.  Vaan 
portin  läpi  tultuaan  seurue  yhtäkkiä  hämmästyneenä  py- 
sähtyi kuin  yhteisestä  käskystä  ja  kaikki  katsoivat  ihmeis- 
sään ulapalle  päin. 

Tuo  laiva,  joka  äsken  jo  oli  laskenut  ankkurinsa  ja 
riisunut  purjeensa,  liiteli  nyt  sataman  ulkopuolella  purjeet 
pystössä  vankassa  tuulessa  merelle  päin  ja  laivaväki  näkyi 
siinä  yhä  lisäävän  purjeita.  Nuorelta  junkkarilta  pääsi 
kirmas  huudahdus:  hän  katsoi  laivaa,  katsoi  herttuaa, 
osaamatta  sanoa  mitään.  Vaan  herttuankin  äsken  niin 
kirkas  otsa  synkistyi  ja  häneltä  pääsi  vihanen  kirous. 

—  Niille  on  haiskahtanut  käry,  heittiöille,  ne  livistä- 
vät taas  kynsistämme,  —  kirous  ja  kuolema!  Poika  parka, 
kaikki  ponnistuksesi  olivat  siis  taaskin  turhat! 

—  Sotivatko  kaikki  manalan  vallat  vastaani,  virkkoi 
Hieronymo  masentuneena.  —  Ja  kuka  on  ilmaissut  juoneni 
Olavi  Klaunpojalle? 

—  Ah,  hän  on  Fiemingejä  hänkin,  varova  ja  liukas. 
Mutta  maltahan  vielä! 

Herttua  tuumi  hetkisen  lähettää  oman,  nopeakul- 
kuisen laivansa  pyytämään  kiinni  pakenevaa  alusta,  vaan 
laivan  päällikkö  vakuutti,  että  se  olisi  turha  yritys.  Lai- 
van purjeet  olivat  koossa,  ankkuri  pohjassa,  iso  osa  mie- 
histöä maissa,  —  ja  Flemingin  laiva  pyyhki  jo  yhä  parane- 
vaa vauhtia  aavalla  merellä.  Ei  siinä  auttanut  nuorukaisen 
muu  kuin  talttua  ja  alistua  kohtaloonsa.  Mutta  surkutellen 
katseli  herttua  nuorta  suosikkiaan,  tuota  äsken  vielä  niin 
hilpeämielistä,  vallatonta,  luottamusta  täyteläistä  veitikkaa; 
hän  oli  nyt  aivan  kukistettu,  näin  nolostuneena  ja  masen- 
tuneena ei  herttua  ollut  häntä  ennen  koskaan  nähnyt.  Ja 
tuohon  sääliin  sekaantui  oma  kiukkukin;  olihan  herttua  jo 
mielessään  niin  nauttinut  Flemingin  nolaamisesta.  Hän 
seisoi  hetkisen  luoden  uhkaavia  silmäyksiä  etenevään  lai- 
vaan ja   virkkoi    sitten  ikäänkuin  lohdutellen  suosikkiaan: 

—  Sulia  on  naimayrityksissäsi  huono  onni,  ja  niin 
on  muUakin  puhemiehenä.  Vaan  ole  huoletta,  tässä  ryh- 
dytään pian  toisiin  taivutuskeinoihin.  Kärsivällisyyttä  ja 
rohkeutta,  poikani!  —  ole  varma,  me  pakotamme  Fle- 
mingin mielisuosiolla  antamaan  sulle  morsiamesi.  Sillä 
me  tahdomme  kukistaa  hänet,  meillä  on  tuumat  vireillä 
ja  jos  nekään  eivät  auta,  niin  jo  perhana  tiedänkin  mikä 
auttaa:  nuijat  ja  tykinkuulat  1  Hänen  täytyy  kukistua,  me 
sytytämme  sellaisen  rovion,  että  hän  palaa  omaan  pe- 
säänsä, —  Pohjanmaalla  on  tervaksia  tarpeeksi!  Malttia 
vielä  vähän.  Sinä  seuraat  nyt  mukanani  Ruotsiin,  jossa 
annan  sulle  mielesi  viihdykkeeksi  sopivia  toimia,  kunnes 
hetki  on  tullut.     Ja  nyt:  alas  laivaan! 


Seurue  laskeutui  rantaan,  jossa  venheet  olivat  val- 
miit viemään  matkustajat  alukseen.  Vaan  yksin,  viimei- 
senä ja  sanattomana  kulki  Hieronymo  pää  kumarassa  ja 
jäsenet  rauenneina.  Hänen  sisässään  taisteli  taas  suru  ja 
kiukku,  kiivaina  ja  tulisina  molemmat.  Taas  oli  hänellä 
ollut  tyttönsä  tuossa  juuri  kuin  kämmentensä  välissä,  sil- 
mukka oli  ollut  niin  tarkka  ja  luja,  —  ja  tuolla  loittoni 
laiva  Suomen  rannalle  päin!  Pitikö  hänen  nyt  jättää 
kaikki  ja  seurata  herttuata  Ruotsiin,  —  se  oli  lannistavaa, 
se  oli  toivotonta!  Ja  siksi  jäi  Hieronymo,  kun  toiset  jo 
olivat  nousseet  venheisiin,  vielä  yksin  epävarmana  laitu- 
rille seisomaan. 

—  No,  mitä  mietit,  virkkoi  herttua.  —  Astu  ven- 
heeseen vain,  ei  nyt  ole  muuta  neuvoa. 

Hieronymo  läheni  venhettä,  vaan  virkkoi  vielä  ennen 
siihen  nousemistaan: 

—  Mutta  yhden  suosion  pyydän  vielä  teidän  ruhti- 
naalliselta armoltanne. 

—  No  pyydä  pois,  kai  sen  myönnämme  suuren  su- 
rusi takia.     Mikä  on  mielessäsi? 

—  Että  saan  edelleen  Ruotsissakin  nauttia  niitä  oi- 
keuksia olla  vainajain  kirjoissa,  joista  muUa  Suomessa  on 
ollut  niin  paljo  hyötyä. 

—  Ole  kirjoissa  missä  tahansa  ja  minkänimisenä  ha- 
luat, käytä  valetukkaa  ja  vaikka  naamaria,  siitä  en  välitä, 
kunhan  luonani  olet.     Ka  niin,  venheeseen  nyt! 

Räävelin  satamasta  lähtenyt  laiva  kiiti  hyvää  laita- 
tuulta  Suomen  rannikkoa  kohden.  Sen  perässä,  ruori- 
miehen vieressä,  seisoi  nuori  mies,  joka  loi  ivallisia  kat- 
seita loittonevalle  rannalle,  jonne  hän  näki  suurenlaisen, 
komean  seurueen  kaupungista  laskeutuvan.  Nuorukainen 
oli  Olavi  Klaunpoika  ja  hän  arvasi,  että  tuo  seurue  oli 
Södermanlannin  herttuan  matkuetta.  Ja  hän  puhui  siinä 
puoleksi  itsekseen,  puoleksi  ruorimiehelle: 

—  Ehei,  herttua  kulta,  ei  Flemingin  laivoja  niinkään 
kaapata,  —  tuleppas  ja  ota,  jos  ylettyy  käsivartesi!  Tik- 
kalasta et  taida  kumminkaan  tulla  laivaamme  hakemaan. 

Hän  käveh  sitten  keskikannelle  ja  käski  laivamiesten 
vielä  lisätä  muutaman  välipurjeen,  jotta  vauhti  yhä  siitäkin 
paraneisi;  hän  näet  vielä  vähän  varoi,  että  herttua  uudella 
laivallaan  koettaisi  ajaa  häntä  takaa.  Mutta  samalla  hän 
huomasi,  että  se  pelko  oli  turha;  Räävelin  satamassa  ma- 
kaavassa laivassa  ei  nostettu  purjeitakaan.  Tultuaan  siitä 
vakuutetuksi,  siirtyi  Olavi  puhuttelemaan  kahta  neitosta, 
jotka  kaidepuihin  nojaten  surumielisesti  katseUvat  loitto- 
nevaa rannikkoa. 

—  Elkää  surko  nyt  enää  tytöt,  hiiteen  happamet 
kasvot!  Pääsettehän  te  tästä  Suomenlahden  yli  toisen 
kerran,  minä  päivänä  tahansa,  kunhan  valitaan  sopivampi 
hetki.  Nyt  on  laiva  vietävä  turvaan  Pikkalaan,  eihän  siitä 
pääse  mihinkään. 

—  Voi  jos  olisit  laskenut  meidät  maihin,  Olavi,  mei- 
dät yksin!  Kyllä  me  rantaan  olisimme  päässeet  ja  omin- 
päin jatkaneet  matkaa,  miksi  kuljetat  meidät  Suomeen 
takasin?  —  Niin  virkkoi  harmistuneena  ja  silmät  säkenöivinä 

pienempi;   vikkelämpi  tytöistä  ja  käännähti  samalla  suut- 
tuneena selin  Olaviin. 

—  Olethan  järjetön,  orpana,  teidäfkö  olisin  yksin 
jättänyt  sinne  kulkemaan  vieraita  maita.  Olisittehan  jo 
heti  joutuneet  herttuan  ja  hänen  miestensä  kynsiin. 

—  Siitä  me  kyllä  olisimme  suoriutuneet,  laivasi  olisit 
saanut  viedä,  koska  siitä  noin  turhanpäiten  olet  arka. 

—  Ei,  Elina,  juuri  teidänkin  vuoksi  on  tärkeää,  että 
kiirehdimme  Pikkalaan.  Tiedäthän,  kuinka  halukkaasti 
herttua  laivojamme  himoitsee,  mutta  yhtä  kärkäs  olisi  hän 
epäilemättä  viemään  Annan  mukanaan  Ruotsiin,  sellaisia 
vehkeitä  hänellä  jo  kauan  on  ollut  mielessään.  Mutta 
pitkän  nenän  hän  tällä  kertaa  sai.  Ja  te,  tytöt,  kyllä 
te  vielä  ennätätte  sinne  Varsovaan  Puolan  herrain  hienos- 
teltaviksi, kiirehditään  nyt  vain  aamiaiselle  kotiin. 

Tyttöjen  oli  tyytyminen,  vaikka  se  vaikeaa  olikin, 
Elinasta  varsinkin.  Tätä  matkaa  oli  hän  jo  kauan  suun- 
nitellut ja  siihen  niin  paljo  rakentanut.  Ja  hän  oli  jo  mie- 
lestään ollut  kuin  tarkotuksensa  perillä,  kun  laiva  oli 
asettunut  ankkuriin  Räävelin  satamassa.  Vaan  siellä  oli 
Olavi,  joka  jo  kohta  oli  epäillen  katsellut  erästä  sata- 
massa olevaa,  uutta  ja  komeaa  alusta,  ensiksi  itse  souta- 
nut maihin  ja  hetken  kuluttua  palannut  sieltä  antamaan 
kiireistä  käskyä  paluumatkalle  lähdöstä.  Hän  oli  näet 
rannassa  kuullut  Kaarlo-herttuan  olevan  Räävelissä  ja 
silloin  hän  kohta  vainusi  pahaa:  Flemingin  laivaa  ei  ole 
turvallista  jättää  noin  lähelle  herttuan  miehitettyä  alusta, 
paras    siis    kiirehtiä    Suomeen    takasin.     Ja    siitä    se    oli 

riippunut,  että  neitosten  ulkomaanmatka  jo  Räävelin  ran- 
nassa oli  keskeytynyt. 

Aamun  valjetessa  laski  laiva  jo  Pikkalan  lahteen  ja 
suuntasi    sen    väljää    satamaa    kohden.      Siellä   oli   pitkin 
väylän  vartta  ja  saarien  lomissa  laivoja  ankkurissa,  suu- 
ria ja   pieniä,  ja   satamaan  tultua  näkyi  pitkin  rannikkoa 
vilkasta  toimeliaisuutta  ja  liikettä;  keskentekoisia  laivan- 
kehiä  kohosi  telakkapuilla  toinen  toisensa  vieressä  ja  nii- 
den reunoilla  ja  korkeiden  kaaripuiden  välissä  kuhisi  kuin 
muurahaisia   uutteroita   kirvesmiehiä,   joiden  veistäntä  ka- 
jahti   laajalti    yli    lahdelman.      Korkeita    kasoja    erämaan 
vankkoja   petäjiä   oli   sinne    rakennusaineiksi   vedätetty  ja 
lauttamiehet  varppasivat  uusia  lauttoja  selältä.     Siinä  oli 
Klaus  Flemingin  laivaveistämö,  jossa  rantamaan  taitavat 
laivanrakentajat   ehtimiseen  hänelle  uusia  laivoja  veistivät 
ja  vanhoja  korjailivat.     Rannalle  tämän  laivatelakan  ym- 
pärille oli  syntynyt  kokonainen  kylä  pieniä  työväenmökkejä, 
vaan  vähän  etempänä  maan  puolella,  kauniin  metsikön  kes- 
kellä,  oh   marskilla  itsellään   suuri,   komea  asuinrakennus, 
jossa  hän,  näitä  rakennustöitä  valvoessaan,  mielellään  ma- 
jaili  laivastonsa   luona,  joka  oli  hänen,  vanhan  amiraalin, 
mielikkilaitos. 

Tänne  päärakennukseen  nousivat  tytöt  verkkaan  ja 
vitkastellen  rannasta  ja  Olavi  kiirehti  sinne  myös  teke- 
mään isälleen  selkoa,  mikä  hänet  oli  pakottanut  kesken 
katkasemaan  matkansa.  Mutta  marski  ei  nyt  ehtinyt 
koko  tälle  seikalle  suurta  huomiota  osottaa,  hänellä  oli 
taas  niin  monet  raudat  tulessa;  lähettiläitä,  jotka  olivat  tuo- 
neet viestejä  taikka  odottivat  sellaisia,  lennättääkseen  niitä 

ympäri  maan,  istui  rivittäin  hänen  eteisessään  ja  itse  hän 
heille  jakeli  käskyjä  ja  saneli  sekaan  kirjeitä  Gröningille, 
jonka  hanhensulka  sai  tavallista  vinhempää  vauhtia  rii- 
postella  karkeita  papereita.  Hiukan  hajamieUsenä  kuun- 
teli hän  Olavin  kertomusta  ja  hyväksyi  hänen  toimenpi- 
teensä täydelleen. 

—  Vaan  herttuan  viipyminen  Räävelissä  ei  tule  ole- 
maan pitkäaikainen,  selitti  Olavi.  —  Tuleeko  minun  siis 
muutamain  päiväin  perästä  taas  lähteä  saattamaan  tyttöjä 
matkalle? 

—  Eikö  mitä,  jätetään  koko  matka,  mitäpä  ne  tytöt 
oikeastaan  siellä  Puolassa  tekevätkään,  puhui  marski  puu- 
hainsa  lomaan.  —  Annan  mieU  tasautuu  kyllä  täällä  koto- 
nakin ja  minä  olen  pitävä  huolta,  että  tuo  pieni  törkyjuttu 
unhottuu,  —  arveluttavampikin  olisi  hänen  olonsa  heikkoine 
taipumuksineen  siellä  ventojen  parissa.  Ja  sitäpaitsi,  meillä 
ei  ole  nyt  aikaa  sellaisiin  tuumiin,  meidän  täytyy  nyt  taas 
aivan  pian  palata  Kuitiaan,  voidaksemme  lähempää  seu- 
rata ja  johtaa  näitä  hetken  tärkeitä  asioita,  ja  silloin  tar- 
vitsen minä  sekä  sinut  että  laivasi.  Tytöt  saavat  kiltisti 
seurata  mukana  sinne. 

Ja  marski  kiintyi  taas  noihin  moniin  touhuihinsa, 
jotka  häntä  tällä  hetkellä  innostivat.  Hänelle  oli  aivan 
äsken  saapunut  sekä  Ruotsista  että  Suomesta  kuulumisia, 
jotka  vaativat  koko  hänen  huomionsa.  Herttua  puuhasi 
Ruotsissa,  ilman  kuninkaan  lupaa,  valtiopäiviä,  joiden  tar- 
kotuksen  marski  vallan  hyvin  oivalsi  suunnatuksi  suoras- 
taan itseään  vastaan,  hänen  valtansa  kukistamiseksi,  ja 
näille   valtiopäiville   koetti    herttua  tietysti  houkutella  niin 

paljo  suomalaisiakin  kuin  mahdollista.  Kaarlo  Horn  oli 
isänsä  hautajaisissa  ollessaan  kehottanut  Suomen  aatelisia 
saapumaan  Söderköpingiin  ja  herttuan  yksityisiä  lähetti- 
läitä liikkui  samaa  tarketusta  varten  Suomessa.  Nyt  piti 
marskin  saada  vastavirran  toimeen,  hänen  täytyi  panna 
liikkeelle  koko  vaikutusvoimansa,  estääkseen  suomalaisia 
lähtemästä  Ruotsiin,  jossa  olisivat  joutuneet  antamaan 
kannatustaan  herttuan  vehkeille. 

—  Saadaanpa  nähdä,  moniko  Suomen  herroista 
Ruotsiin  matkustaa,  virkkoi  hän  Ilosella  varmuudella  po- 
jalleen, palatessaan  huoneeseensa  lähettämästä  taas  erään 
viestinviejän  matkoille.  Sitten  hän  istahti  hetkeksi  lepää- 
mään ja  jatkoi:  —  Ne  aikovat  panna  meidät  kanteenalai- 
selcsi  säätyjen  edessä  Ruotsissa  ja  tuomita  meidät,  muitta 
mutkitta,  hirteen,  —  ei  niillä  olekaan  pienet  aikeet! 

—  Tuomita,  vastoin  kuninkaan  lupaa?  —  kysyi  nuo- 
rukainen ihmeissään.     - 

—  Ovatko  hö  näihinkään  asti  kuunnelleet  kunin- 
gasta? Siitä  ilveilystä,  jota  nyt  pitkät  ajat  on  näytelty, 
täytyy  kumminkin  kerran  tulla  loppu  enkä  pane  minä 
pahakseni,  että  herttua  nyt  kerrankin  osottaa,  millä  kan- 
nalla välit  oikeastaan  ovat.  Mutta  mikä  siitä  on  oleva 
seuraus? 

Marski  käveli  pari  kierrosta  huoneessaan  ja  Hhakset 
hänen  kasvoissaan  näyttivät  pingoittuvan  lujasta  päättä- 
väisyydestä. Hän  oli  kevätkesällä,  ollessaan  laivastollaan 
liikkeessä  Viipurin  puolessa,  sairastellut  ja  muutenkin  ollut 
mieleltään  hiukan  masentunut,  vaan  nyt  hän  oli  taas 
täydessä     jäntevyydessään    ja     voimassaan,     väsymätön 

puuhissaan  ja  ponnistuksissaan  ja  mieli  pirteä  ja  tarmo- 
kas. Asiat  kehittyivät  ratkaisuaan  kohden  ja  silloin  oli 
hän  oleva  mies  paikallaan.     Ja  hän  jatkoi: 

—  Olivatpa  seuraukset  minkälaiset  tahansa,  valmis- 
tautumattomina ne  eivät  tule  meitä  kohtaamaan  eikä  äkki- 
arvaamatta typerryttämään! 

Ja  taas  ryhtyi  marski  töihinsä,  tällä  kertaa  valmis- 
tamaan käskyä  kaikkien  Suomen  linnojen  päälliköille  tar- 
kasti valvomaan,  että  varustukset  ovat  hyvässä  kunnossa 
ja  ettei  keitään  epäiltäviä  henkilöitä  pääse  niihin  nuuski- 
maan.   

Vaan  neitoset,  joiden  matka  ulkomaille  nyt  oli  ko- 
konaan kuivunut,  istuivat  alakuloisina  kahden  kuusikon 
katveessa  erään  läheisen  kallioniemen  käressä,  josta  saa- 
rien lomitse  Suomenlahden  aava  ulappa  siinti,  ja  tarinoi- 
vat siinä  surunvoittoisesti  katkenneesta  matkastaan  ja  muista 
kaatuneista  toiveistaan.  Anna  istui  tyyneempänä  samma- 
leisella kalliolla,  nojaten  päätään  käsivarteensa,  eikä  hänen 
kasvoistaan  ilmennyt  niinkään  paljo  pettymystä,  kuin  rau- 
keaa väsymystä.  Kulunut  vuosi  oli  jättänyt  syviä  jälkiä 
hänen  kasvoihinsa,  ne  olivat  nyt  kalvakat  ja  jäykät  ja  terä- 
väksi oli  käynyt  tuo  piiru  suun  kupeella.  Ja  mieleltäänkin 
hän  oli  ikäänkuin  taittunut;  hän  askaroitsi  niinkuin  ennenkin, 
oh  nöyrä  ja  tottelevainen,  vaan  teki  sen  kaiken  ikäänkuin 
vaistomaisesti,  puolella  tajunnalla.  Kun  hän  Hämeenlin- 
nassa oli  kuullut,  että  hänen  setänsä  oli  päättänyt  lähet- 
tää hänet  Puolaan,  oli  hän  vastaansanomatta  siihen  suos- 
tunut, mutta  iloitsematta  siitä  erityisesti.  Hän  oli  vain 
käynyt    jättämässä    jäähyväiset    pienelle    hautakummulle 

linnan  hautuumaalla,  oli  itkenyt  siinä  syksyisen  illan,  eikä 
senjälkeen  ollut  itkenytkään.  Ja  kun  hänelle  nyt  taas 
ilmoitettiin,  että  tuo  matka  oli  peruutettu,  tyytyi  hän  nur- 
kumatta siihenkin.  Joskin  hän  tuolta  matkalta  oU  toivonut 
jonkunverran  viihdytystä,  niin  olihan  hänelle  oikeastaan 
yhdentekevää,  missä  hän  oli:  hänen  sulhonsa  oli  kuollut, 
hänen  rakkautensa  kuollut,  hänen  unelmansa  kuollut,  itse 
oli  hän  jälellä  kuin  varjo  entisyydestään,  kuin  kesän  alussa 
kellastunut  koivu,  jonka  lehdet  hervottomina  lepattavat 
ja  vähitellen  tippuvat  pois. 

Vaan  Elinan  mieli  oli  kuohuksissaan  tuon  rauenneen 
matkan  johdosta.  Hän  säilytti  vielä  oman  unelmansa 
ehyenä  ja  kirkkaana  ja  sitä  toteuttaakseen  hän  juuri  olikin 
pikkuvehkeillään  punonut  koko  matkasuunnitelman  ko- 
koon. Sydänkesällä  oli  Liuksialan  rouva  eräänä  päivänä 
käynyt  Hämeenlinnassa,  matkalla  tyttärensä  luo  Kirknie- 
meen,  ja  pitkä,  yksityinen  keskustelu  oli  taas  ollut  hänen 
ja  Elinan  välillä.  Elina  oH  saanut  kuulla,  että  Kustaa 
Eerikinpoika,  jonka  kohtaloita  hänen  mielensä  niin  kiih- 
keästi oli  takertunut  seuraamaan,  taas  oli  matkalla  Sak- 
sasta kotiinsa  päin,  ja  olipa  Kaarina-rouva  uskotulleen 
kertonut  niistäkin  rohkeammista  tulevaisuuden  suunnitel- 
mista, joita  tällä  haavaa  pyöri  hänen  maanpakolaisen  poi- 
kansa päässä.  Eerik  XIV:nen  poika  oli  vihdoinkin  päät- 
tänyt lähemmältä  ruveta  seuraamaan  tapausten  vaihteita 
isänsä  valtakunnassa,  mutta  hän  oli  niin  heikko,  valitti 
äiti,  niin  horjuva,  niin  vailla  selkärankaa  ja  itsensä  luot- 
tamusta, ja  etupäässä  vailla  uskottua  auttajaa  ja  roh- 
kaisijaa .  .  . 

Nuo  tiedot  olivat  taas  sytyttäneet  ilmituleen  Elinan 
vilkkaassa  mielikuvituksessa  jo  kauan  kyteneitä  tuumia. 
Hän  päätti  hakea  käsiinsä  tuon  nuoren  miehen,  puhutella 
häntä,  virittää  hänessä  uutta  rohkeutta  ja  jäädä  hänen 
auttajakseen.  Vaan  sitävarten  täytyi  hänen  päästä  ulko- 
maille, siksi  oli  hän  houkutellut  ankaran  Klaus-herran  lä- 
hettämään veljensätyttären  Puolaan  ja  isänsä  laskemaan 
hänet  itsensä  mukaan.  Kaikki  oli  jo  ollut  valmiiksi  har- 
kittua ja  aivan  toteutumaisillaan,  kun  sattuma  näin  kat- 
kasi hänen  tuumansa. 

—  Oi  kuitenkin,  kun  tässä  täytyy  olla  nainen,  täl- 
lainen heikko,  avuton  aatelisneiti!  —  niin  tuskitteli  hän 
siinä  rantakalliolla,  luoden  ahnaita  silmäyksiä  ulos  syksy- 
seltään  aaltoilevalle  ulapalle  ja  takoen  kiukustuneena  ki- 
vellä kallion  harmajata  kylkeä.  —  Jospa  olisin  mies,  kyl- 
läpä tietäisin  tempun!  Ensimmäisen  purjeveneen  päästäsin 
valkamasta,  nostasin  purjeen  ja  viilettäisin  Viron  rannalle. 
Ja  sieltä  hakisin  tuon  heikon  ruhtinaanpojan  ja  omalla 
käsivarrellani  hänet  auttaisin  kunniaan,  —  sen  tottatosiaan 
tekisin! 

—  Jos  olisit  mies,  et  olisi  noin  uhraavainen. 

—  Uhraavainen,  en  tiedä  olenko  uhraavainen.  Omaa 
kunniaani  siinä  tavottelen,  omat  intohimoni  minua  kannus- 
tavat, oma  kuolemattomuuteni.  Unelmani  esineenä  ei  ole 
itse  mies,  enhän  ihaile  tuota  heikkoa  raukkaa,  näen  hä- 
nessä ainoastaan  kuninkaanpojan,  jonka  juuri  minun  pitäisi 
nostaa  loasta,  kuuletko  minun,  —  sitten  hän  saisi  hyljätä 
minut,  sama  se,  minä  olisin  kumminkin  tehnyt  jotakin 
suurta  ja  mainiota! 

—  Ja  mitä  nyt  aijot,  —  luopuako  unelmastasi  sinäkin? 

—  En  koskaan.  Vahdin  ensi  tilaisuutta  päästäkseni 
Riikaan.  Ja  minä  pääsen  hänen  luokseen,  ole  varma  siitä, 
ja  viritän  uudelleen  hänen  lannistuneet  toiveensa,  —  muUa 
on  hyviä  uutisia  hänelle  vietävänä.  Ja  minä  matkustan 
vaikka  ympäri  mannermaan  keräämään  hänelle  auttajia 
ja  varoja,  minä  pakotan  hänet  itsensä  taivuttamaan  ruh- 
tinaita puolelleen.  Ja  ennen  kaikkia,  minä  puhallan  hä- 
neen uskoa  itseensä,  kuninkaalliseen  syntyperäänsä,  kor- 
keaan kutsumukseensa  .  .  .  Oi,  en  tiedä,  mitä  kaikkia 
tekisin,  vaan  minä  uskon,  että  onnistuisin,  —  ja  minun 
täytyy  onnistua. 

Anna  istui  liikahtamatta  nojaten  päätään  käsivar- 
teensa ja  kuunnellen  ystävättärensä  luottamusta  ja  roh- 
keutta uhkuvaa  sanatulvaa;  hän  ihaili  tuota  kukistuma- 
tonta  toivoa,  vaan  ihmetteli  samalla  itsekseen,  että  joku 
vielä  saattoi  odottaa  -elämältä  noin  paljoa,  odottaa  edes 
jotakin.  Hänen  katseensa  harhaiU  kauas  ulapalle  ja  kot- 
vasen äänettömyyden  jälkeen  virkahti  hän  hiljaa: 

—  OnneUinen  sinä! 

Elina  käännähti  kummastuneena  hänen  puoleensa. 

—  Miksi  onnellinen,  kun  tuumani  taas  meni  myttyyn? 

—  Onnellinen  siksi,  että  vielä  rohkenet  toivoa  ja 
suunnitella  tulevaisuuden  kuvia;  onnellinen  siksi,  että  sulia 
edes  unelmissasi  vielä  on  tulevaisuutta,  —  minulla  ei 
ole  enää. 

Elina  hypähti  paikoiltaan  ja  hiipi  istumaan  aivan 
Annan  viereen,  teivien  häntä  vyötäreiltä. 

—  Niin,  serkku,  minä  olen  todellakin  onnellinen,  sillä 
minä  tunnen  itsessäni  voimaa  toteuttaa  toiveeni.  Ja  minä 
teen  sen  ja  tempaan  sitten  sinutkin  mukaani  tuohon  uhku- 
vaan onneeni  ja  kunniaani. 

—  Minua  et,  sillä  multa  on  usko  kuollut.  Vaan  sinä, 
Elina,  toivo,  toivo,  niinkauan  kuin  vielä  voit  .  .  ! 

Annan  sanoissa  ja  koko  käytöksessä  oH  jotakin  niin 
syvästi  kaihoavaa  kaj annetta,  että  Elinakin  oivalsi,  että 
siihen  on  kaikki  lohdutus  tehoton.  Ja  siksi  hän  jäi 
ääneti  istumaan,  katsellen  tuonne  saarien  lomitse  aukene- 
valle, rajattomalle  selälle,  jonka  etäisyydessä  taas  eräs 
purje  näkyi,  laivan  luoviessa  vastaseen,  luodetta  kohden. 
Ruotsin  rantaan  päin.  Niinkauan  kuin  se  näköpiirissä 
pysyi,  olivat  Annankin  katseet  siihen  kiintyneet,  vaikkei 
hän  tiennytkään,  että  juuri  tuo  laiva  kätki  hänen  toivonsa 
ja  rohkeutensa  ja  elämänsä,  jotka  hän  jo  luuli  hukkuneiksi, 
että  juuri  tuon  purjeen  alla  matkusti  hänen  kuolleeksi 
luultu  sulhonsa  Kaarlo-herttuan  seurueessa  Räävelistä  Tuk- 
holmaan. 

XI. 


Aateliston  kokous  Turussa  vuonna  1596. 

Kylmä  ja  myrskyinen  oli  uudenvuodenpäivä  vuonna 
1596.  Talvi  oli  tänä  vuonna  tullut  aikasin,  sitä  oli  jo 
kestänyt  toista  kuukautta,  lumi  peitti  paksuna  maat  ja 
manteret  ja  koko  laaja  Ahvenanmeri  oli  jo  kauan  ollut 
vankassa  jäässä.  Vaan  nyt  oli  meri  auki.  Vähän  ennen 
joulua  ohvat  rajut  koillismyrskyt  repineet  rikki  aavikon 
vankan  jääpeiton  ja  vapaana  lainehti  nyt  meri  hyisiä  ran- 
toja vastaan.  Huih!  — jääkylmä,  suolanen  vesi  ja  luminen 
ranta,  —  se  on  niin  viluttavaa,  niin  kangistavaa.  Tuuli 
kuljettaa  kaukaisilta  rannoilta  irtirevittyjä  telejä  ja  jysäyt- 
tää niitä  laivan  laitoihin,  taikka  pinoo  korkeiksi  kasoiksi 
tuonne  etemmäs  lumipeittoisen  saaren  kallioiselle  rannalle. 
Ja  kallion  kylkeen  väsymättä  loiskahteleva  aalto  hivelee 
siihen  hienosen  kuoren;  jokainen  pisara,  joka  aallosta  han- 
gelle räiskähtää,  jäätyy  siihen  kohta  ja  siksi  kimaltelee 
rantakinos  pitkin  pituuttaan  tuhansista  kirkkaista  kiteistä. 
Ja   myrsky   vongahtelee,  meri  kohisee.     Läpi  turkkien  ja 

takkien,  läpi  luiden  ja  ytimien  tunkee  tuulen  jäätävä  viima; 
ja  kun  vasten  tuulta  katselee  kuohuvalle  merelle,  näyttää 
tuo  luonnonvoima  ärtyneeltä,  uhkaavalta,  epätoivoiselta. 
Se  on  niin  musta  ja  synkkä,  se  ikäänkuin  suree  ja  valit- 
taa tuota  raskasta  velvollisuuttaan,  kun  sen  täytyy  siinä 
sulana  lakkaamatta  lainehtia,  vaikka  jo  olisi  aika  senkin 
päästä  laskeutumaan  lepoon,  nukkumaan  tasasen  jääpeiton 
alle  ja  siellä  odottamaan  kevään  lauhkeaa,  herättävää 
tuulahdusta. 

Verkkasesti  luovii  purjealus  siinä  vinhassa  vastatuu- 
lessa, kaartelee  kaukaa  ulkomeren  ahtojäärantaisia  luotoja. 
Paksu  jääkerros  peittää  laivan  kannen  ja  kyljet,  köydet, 
mastot  ja  raakapuut,  tuo  jäinen  koriste  on  niin  raskas, 
että  se  painaa  laivan  syvälle  ja  uhkaa  kaataa  sen;  yksin 
purjeetkin,  joihin  jääkylmä  vesi  roiskuu^  ovat  kankeat  ja 
siksi  niitä  vain  harvoja  uskalletaankin  pitää  pystössä.  Ja 
siksi  käy  kulku  hitaasti  yli  myrskymustan  Kihtiselän, 
jonka  takaa  kaukaisena  paistaa  Rymättylän  valkonen 
rannikko.  Sinne  laiva  pyrkii,  vaan  pitkältä  on  sinne  vielä 
luovimista  ajelehtivain  jäiden  ja  lumisten  luotojen  lomitse. 

Kaksi  turkkipäällistä  miestä  seisoo  laivan  kannella 
mastoon  nojaten.  He  ovat  kannen  alta  hetkeksi  nous- 
seet hengittämään  raitista  ilmaa  ja  katsomaan  matkan 
verkkasta  edistymistä.  Kauan  he  seisovat  ääneti,  silmät 
luotuina  kaukaa  kuumottavaan,  lumiseen  rannikkoon.  Vih- 
doin virkkoo  nuorempi: 

—  Niin  tylyltä,  niin  epäystävälliseltä  näyttää  nyt 
kotimaan  rannikko,  isä.  Hui,  jääkylmä  aalto  syleilee  kuol- 
lutta, lumista  rantaa! 

—  Tylyltä  näyttää,  poikani,  kylmältä,  kolkolta,  vas- 
taa vanhempi,  turkkiaan  tiukemmalle  käärästen,  —  Ja 
minä  luulen,  ettei  se  meille  aivan  ystävällinen  olekaan,  — 
on  ehkä  ennen  pitkää  aivan  vihamielinenkin.  Me  vieraan- 
numme siitä,  se  sysää  meidät  luotaan, 

—  Ei,  isä,  eihän  se  ole  totta.  Eihän  meitä  Suomi 
ole  sysännyt  luotaan,  olemmehan  yhtä  hyviä  suomalaisia 
kuin  kuka  tahansa. 

Kului  hetkinen.  Vanhempi  miehistä  katseli  ääneti 
meren  levotonta  laineikkoa  ja  puhui  sitten  hiljemmin: 

—  Niin,  tavallaan.  Sydämmestähän  olemme  hyviä 
suomalaisia,  sen  maata  ja  kansaa  rakastamme  ja  tah- 
domme vilpittömästi  sen  parasta.  Eikähän  se  meitä  sy- 
sääkään  luotaan,  sen  tekevät  ainoastaan  sen  nykyiset  val- 
tijat.  Mutta  sittenkin,  me  olemme  siitä  loitonneet.  Ke- 
sällä isäni  hautajaisissa  huomasin  jo,  kuinka  Suomen 
aateliset,  joihin  kumminkin  kuulumme,  pitivät  minua  vie- 
raana. Olosuhteet  ovat  kääntäneet  meidät  maamiehiämme 
vastaan,  ja  totta  tosiaan,  haikeasti  tunnen  itse  toisinaan, 
että  minä  todeUisuudessa  kannan  kilpeä  synnyinmaatani 
vastaan.  Niin  ovat  olot  kehittyneet.  Olisiko  meidän 
pitänyt  seurata  tuon  kehityksen  mukana,  olisiko  pitänyt 
yhdessä  heidän  kanssaan  ryhtyä  pelaamaan  tuota  kor- 
keata pehä,  —  sitä  en  tiedä,  meidän  suunta  käy  nyt  vain 
aivan  vastakkaiselle  taholle  kuin  enimpäin  kansalaistemme. 

—  Mutta  olisiko  sitten  sovitteleminen  ollut  mah- 
dotonta? 

—  Se  oli  isäni  unelma,  hän  ei  hyväksynyt,  että  ero- 
sin suomalaisista  ja  jäin  Ruotsiin  ja  paljo  on  niitä  tuumia 

ollut  itsellänikin,  sinä  tiedät,  vielä  toissa  talvena  Upsa- 
lassa .  .  .  Vaan  sukuviha,  perintökatkeruus,  —  se  oli 
mahdotonta!  Ja  nyt,  isäni  kuoltua,  on  enää  niin  vähän, 
mikä  yhdistää  meitä  Suomeen,  minua  ainakin,  ja  —  niin 
lie  sinunkin  laitasi,  poikani. 

Isä  katsahti  hiukan  tutkivasti  poikaansa,  jonka  hen- 
nonnäköisille  kasvoille  laskeusi  tumma  varjo  hänen  vii- 
meisiä sanojaan  sanoessaan.  Nuorukainen  käänsi  kasvonsa 
poispäin,  vaan  isä  jatkoi  vielä  hellästi  ja  melkein  säälivästi: 

—  Olenhan  huomannut,  Henrik,  että  mielessäsi  vielä 
kytee  muisto  siitä  nuoresta  immestä,  johon  kerran  olit 
päässyt  miehstymään.  Sinä  tiedät,  että  minä  en  olisi 
tahtonut  tehdä  tyhjäksi  tuota  liittoa,  olot  sen  tekivät.  Ja 
nyt,  kaiken  sen  jälkeen,  mitä  on  tapahtunut,  on  kai  sinus- 
takin jo  muistokin  käynyt  kelmeäksi. 

Nuorukainen  käännähti  päin. 

—  Mitä  on  sitten  tapahtunut,  —  juttuja,  juorupuheita, 
sydämmettömän  saksalaisen  valheita,  siinä  kaikki.  Mutta 
oli  muistoni  kelmeämpi  tai  kirkkaampi,  tyttöni  on  kadon- 
nut, ei  kukaan  tiedä  missä  hän  on,  —  niin,  tosiaankaan 
ei  ole  paljoa,  mikä  minuakaan  enää  Suomeen  vetää. 

—  Ja  jos  hänet  vielä  löytäisit  .  .  .? 

—  Isä,  minä  en  ole  herennyt  häntä  rakastamasta. 
Mutta  ei  puhuta  hänestä. 

—  Niin,  Flemingillä  on  ehkä  ollut  monta  syytä  lä- 
hettää veljensätyttären  Puolaan,  sinä  teet  epäilemättä  vii- 
saimmin,  kun  et  häntä  enää  ajattelekaan.  Me  olemme 
nyt  siinä  missä  olemme  ja  siitä  meidän  on  taivalta  jat- 
kettava.    Flemingeistä    meillä    ei   ole   mitään  ystävyyttä 

toivottavana;  se  tehtävä,  joka  meille  tällä  matkalla  on 
Suomessa  uskottu,  tekee  välit  entistä  kireämmiksi,  meillä 
tulee  ehkä  olemaan  suuriakin  vaikeuksia  voitettavana. 

Nuorukainenkin,  tahtoen  katkasta  edellisen  keskus- 
telun, puuttui  nyt  tähän  kysymykseen  ja  uteli  isältään: 

—  Isä,  miksemme  purjehdi  suoraan  Turkuun  ja  äkki- 
pikaa,  antamatta  vastustajillemme  valmistusaikaa,  käy 
suorittamaan  säätyjen  meille  uskomaa  tointa?  Miksi  me- 
nemme ensiksi  Kankaisiin? 

—  Sitä  olen  itsekin  ajatellut,  siten  kai  paremmin 
onnistuisimme.  Mutta  emmehän  toki  tule  Suomeen  valloit- 
tajina emmekä  anastajina,  tulemmehan  sinne  Ruotsin  kan- 
san lähettäminä  tuomareina,  joiden  on  käytävä  käräjiä 
niin  ystäväin  kuin  viharniesten  kanssa.  Meidän  on  kut- 
suttava Suomen  aatehsto  kokoon  Turkuun,  sille  esitettävä 
asiamme,  kuunneltava  sen  puolustusta  ja  koetettava  joh- 
taa se  oikealle  tolalle.  Vasta  sitten  saamme  langettaa 
tuomion  niistä,  jotka  sen  ansaitsevat,  —  jos  voimme.  — 
Vaan  tule,  päivä  rupee  hämärtämään,  lähdetään  kan- 
nen alle  lämpimään.  Vielä  saamme  luovia  yöhön  asti, 
ennenkuin  Rymättylän  rannalle  ehdimme. 

Nämä  molemmat  keskustelijat  on  lukija  jo  varmaan- 
kin tuntenut  Horneiksi,  isäksi  ja  pojaksi.  He  olivat  nyt 
matkalla  synnyinmaahansa  vaikeata  tehtävätä  täyttämään. 
Herttua  Kaarlon  syksyllä  ominpäinsä  toimeenpanemat 
Söderköpingin  valtiopäivät  olivat  taipuneet  kannattamaan 
herttuan  pyrintöä  särkeä  itsenäisten  maaherrain  vallan 
Ruotsissa  ja  etupäässä  Klaus  Flemingin  mahtavuuden 
Suomessa.      Tästä    maasta    ei    noille    valtiopäiville    ollut 

saapunut  ketään  muuta  aatelista  kuin  Ruotsissa  oleske- 
leva Kaarlo  Horn  ja  sen  lisäksi  Turun  porvariston  edus- 
taja, ja  vaikeudetta  oli  siellä  siis  saatu  toimeen  päätös, 
ettei  missään  valtakunnan  osassa  saisi  toimeenpanna  mi- 
tään, johon  ei  herttua,  valtakunnanhoitajana,  ollut  antanut 
käskyään  tai  suostumustaan;  jos  ken  ei  tätä  tottele,  häntä 
pidetään  kapinoitsijana  ja  isänmaan  vihollisena.  Toisin 
sanoen:  Suomen  erikoisasema  on  kukistettava,  Fleming 
kannattajineen  pantava  kanteen  alaiseksi.  Ja  tähän  pää- 
tökseen yhtymään,  tätä  päätöstä  tottelemaan,  oli  Ruot- 
sista nyt  pahimmalla  talvikelillä  lähetetyn  lähetyskunnan, 
johon  paitsi  Hornia  kuului  pari  ylhäistä  ruotsalaista  aatehs- 
miestä,  pakotettava  Suomen  aatelisto. 

Vaikea  tehtävä  monessakin  suhteessa.  Oli  otak- 
suttava, että  maan  laillinen  kuningas  oH  juHstava  koko 
valtiopäivät  mitättömiksi.  Miten  saattoi  näin  ollen  toivoa 
suomalaisten  suostuvan  sellaiseen  päätökseen,  joka  lan- 
gettaisi tuomion  ei  ainoastaan  Suomen  mahtavasta  mars- 
kista, vaan  ehkä  useammistakin  suomalaisista?  Ja  pää- 
vaikeus:  mitä  sanoo  Klaus  Fleming  itse? 

Niin,  mitä  sanoo  tästä  Klaus  Fleming,  mitä  hän 
tekee?  se  kysymys  pyöri  alinomaa  Kaarlo  Hornin  päässä, 
hänen  maatessaan  kannen  alla  keinuvassa  laivassa,  siihen 
kysymykseen  hän  heräsi,  kun  laiva  törmätessään  jääteliä 
viastaan  pahasti  notkahteli  ja  siihen  hän  taas  kulun  tasa- 
semmaksi  käytyä  nukahti.  Lähin  tulevaisuus  kai  oli  an- 
tava vastauksen  tähän  kysymykseen. 

Yöllä  tulivat  laivamiehet  herättämään  matkustajia. 
Oli    saavuttu    Ominaisten    selälle  ja   kiinteä  jäänrinta   oli 

nyt  kaikkialla  vastassa  pitkin  rannikkoa.  Laivalla  ei  enää 
päässyt  etemmäs,  se  oli  kiinnitettävä  jäänreunaan  ja  aamun 
sarastaessa  oli  matkueen  noustava  hangelle  ja  lähdettävä 
jalan  pyrkimään  autiota  jäätikköä  myöten  rannikolle  päin. 
Ilma  oli  hyytävän  kylmä,  sakea  usva  peitti  laajan  jää- 
tantereen,  jonka  yli  retkikunta,  harhaillen  eri  suunnille  ja 
kierrellen  railoja,  koetti  pyrkiä  maihin  päin.  Iltapäivällä 
vihdoin  saavuttiin  Rymättylän  asuttuihin  seutuihin,  saatiin 
hevoset  ja  ajettiin  mannerta  kohden.  Kankaisissa,  Hor- 
nein vanhassa  sukukartanossa  Maskussa,  jonne  toisena 
uudenvuodenpäivänä  illalla  vihdoin  saavuttiin,  piti  retki- 
kunnan ensiksi  viipyä  jonkun  ajan  ja  sieltä  ilmoittaa  Suo- 
men herroille  tulostaan  ja  tulonsa  tarkoituksista.  Marski 
Klaus  Flemingiä  se  ensiksi  pyysi  Turkuun  puheilleen. 

Virallisena  ja  kylmänä  ohkin  Klaus  Fleming  viikon 
perästä  lähettiläitä  vastassa  Turun  linnassa,  otti  tarkas- 
taakseen  heidän  tuomat  säätyjen  päätökset  ja  herttuan 
vaatimukset  ja  käski  heidän  sitten  odottaa  siksi,  kunnes 
hän  oli  ehtinyt  kutsua  Suomen  aateliset  kokoon  Turkuun, 
laatimaan  yhteisen  vastauksen.  Horn  arvasi  kyllä,  että 
marski  tulisi  tätä  väliaikaa  käyttämään  hyväkseen,  mutta 
hän  ei  suinkaan  ollut  siltä  toivoton  matkansa  tuloksista. 
Aateliston  joukossa  oli  paljo  sellaisia,  jotka  eivät  sokeasti 
totelleet  marskia.  Uskalsivatko  nämä  nyt  jyrkästi  nousta 
vastustamaan  Ruotsin  säätyjen  ja  hallituksen  käskyä? 
Uskalsiko  sitä  edes  Klaus  Fleming  itse  ja  hänen  luotetta- 
vimmat  miehensä?  Sitä  Horn  vielä  epäili.  Kaikissa  tapauk- 
sissa oli  hänen  tehtävä  velvoUisuutensa  ja  tehtävä  se  niin 

vaikuttavasti  kuin  voi. 

Anna  Fleming.  20 

Tässä  vakuutuksessa  ajoi  hän  eräänä  aamuna  tam- 
mikuun lopulla  molempain  vanhimpain  poikainsa  seurassa 
Maskusta  Turkuun,  poiketen  ensiksi  toisten  lähettilästo- 
verien  luo,  joilla  oli  majatalo  kaupungissa,  ja  jatkaen  sit- 
ten matkaansa  linnaan.  Täksi  päiväksi  oli  näet  Fleming 
vihdoinkin  määrännyt  aateliston  kokouksen  Turussa. 

Monelta  taholta  oli  näinä  päivinä  ajanut  rekiä  Tur- 
kuun; Suomen  aateliset  olivat  kaikilta  suunnilta,  idästä, 
etelästä  ja  pohjoisesta,  sinne  saapuneet,  useat  jo  monta 
päivää  aikusemmin,  ja  nämä  kaukaiset  vieraat  olivat  kaikki 
saaneet  majatalonsa  Turun  linnassa,  jossa  Klaus  Fleming 
perheineen  nyt  itse  isäntänä  oli,  pitäen  hallussaan  Juhana- 
herttuan  ja  Katariina  Jagellottaren  entisiä,  komeita  huo- 
neustoja,  joissa  vielä  oli  j alella  tähteitä  kuluneesta  lois- 
tosta, vaikkakin  kaUiimmat  esineet,  huonekalut,  seinä- 
koristeet,  taulut,  kynttiläkruunut  y.  m.  olivat  Juhanan 
vangiksi  jouduttua  siirretyt  Ruotsiin.  Näissä  huoneissa 
hyöri  nyt  Ebba-rouva  toimekkaana  emäntänä  hoidellen 
lukuisia  vieraitaan,  joista  monet  olivat  perheineen  tähän 
kokoukseen  saapuneet  ja  joille  osittain  linnan,  osittain 
Flemingin  yksityisistä  varoista  tarjottiin  ruoat  ja  juo- 
miset. 

Vanhan  linnan  pääosassa,  linnan  molempain  kirk- 
kojen (uuden  ja  vanhan)  yläpuolella  olevassa  suuressa  ku- 
ninkaansalissa, joka  oli  holvattu  huone  kymmenellä  ikku- 
nalla ja  jonka  seiniä  Ruotsin  ja  Suomen  vaakunat  ja  lu- 
kuisat aateliskilvet  sekä  teräsvarustukset  koristivat,  käveli 
Klaus  Fleming  samana  aamuna  vakavamietteisenä  edes- 
takaisin, pysähtyen  aina  toisinaan  ikkunan  ääreen  luomaan 

silmäyksen  yli  laajalta  näkyvän,  talvisen  maiseman.  Siinä 
linnan  juurella  lepäsi  matalana  lumipeitteisessä  puvussaan 
Suomen  silloinen,  pienoinen  pääkaupunki.  Turun  kaupunki 
oli  jo  siihen  aikaan  levinnyt  kahden  puolen  Aurajokea, 
jonka  molempia  rantoja  yhdisti  yksi  ainoa  puinen  silta. 
Eteläisempi  puoli,  jossa  oli  tuomiokirkko  ja  raastupa  sekä 
muut  julkisemmat  rakennukset,  oli  n.  s.  suuri  puoli,  jota- 
vastoin  pohjoisella  rannalla,  Aningaisten  korttelissa,  asui 
kaupungin  köyhempi  v^äestö.  Vaan  kovin  suuri  ei  ol- 
lut Turku  vielä  suurella  puolellakaan,  se  mahtui  koko- 
naan Mätäjärven,  kirkon  ja  luostarin  kortteleihin  ja  ulottui 
ainoastaan  pienen  kappaleen  jokea  ylöspäin.  Tämäkin 
kaupunginosa  oli  rakenteeltaan  vielä  hyvin  epäsäännölli- 
nen, pääkadutkin  mutkikkaat,  ulkohuoneet  pistivät  siellä 
täällä  kauas  kadulle,  viljelyksiä  ja  puutarhoja  oli  matalain 
talojen  välissä,  jotka  tälläkin  puolella  vielä  suurimmaksi 
osaksi  olivat  sisäänlämpiäviä  tupia  ja  joiden  ikkunoissa 
vielä  nahkaset  kalvot  olivat  yleisiä,  lasit  harvinaista  koru- 
tavaraa. Tuulimyllyjä  oli  kymmenittäin  kaupunkia  ympä- 
röivillä kukkuloilla  ja  joenrannan  peittivät  rumat,  aina 
vesirajaan  asti  rakennetut  tavara-aitat.  Tätä  talvipukuun 
peittynyttä  pikkukaupunkia  Klaus  Fleming,  mietteihinsä  vai- 
puneena, tänä  aamuna  kauan  katseli  linnan  kuninkaansalin 
ikkunasta  ja  haa  havahtui  mietteistään  vasta,  kun  näki 
kaupungista  Unnaan  vievää  autiota,  kaUioidenvälistä  tietä 
myöten  muutamain  rekien  jo  ajavan  linnaan  päin. 

Silloin  hän  astui  viereiseen  huoneeseen,  jota  hän 
käytti  omana  työhuoneenaan,  ja  jossa  muutamia  hänen 
uskotuimpia  kannattajiaan,  kuten  Tavast,  Särkilahti,  Sten 

Fincke  ja  Hannu  Eerikinpoika  Prinkkalan  herra,  istui  tut- 
kien joitakin  papereita  ja  niistä  väitellen.  Heille  hän 
virkkoi : 

—  Lopettakaa  jo,  nyt  meidän  täytyy  olla  valmiit, 
lähettiläät  saapuvat  jo  linnaan. 

Varmalla  ja  käskevällä  äänellä  hän  sen  virkkoi,  vaan 
hänen  kasvonsa  olivat  kumminkin  miltei  huolestuneen  nä- 
köset  ja  hiukan  levoton  ilme  vilahteli  silmässä.  Edelli- 
senä päivänä  oli  marski  jo  Suomen  aatelisille  esittänyt 
sen  vastausehdotuksen,  jonka  hän  aikoi  Ruotsin  säätyjen 
lähettiläille  antaa  ja  hän  oli  koettanut  karaista  heidät 
kestäviksi  ja  jyrkiksi.  Useimpiin  hän  luottikin,  vaan  oli 
joukossa  niitäkin,  jotka  epäilivät,  ja  tämän  teki  vielä  arve- 
luttavammaksi se  seikka,  että  lähettiläiden  joukossa  oli 
se  ainoa  mies,  joka  herttuan  taholta  vielä  saattoi  Suomen 
herroihin  jotakin  vaikuttaa,  Kankaisten  suvun  päämies. 
Juuri  äskenkin  oli  marski  siitä  syystä  miltei  katuen  muis- 
tellut, ettei  hän  sittenkin  ollut  aikonaan  koettanut  kaik- 
kea, sitoakseen  tämän  suvun  puolelleen,  sillä  nyt  oltiin 
siinä,  että  toisen  taikka  toisen  täytyi  kukistua.  Tämän 
hetken  ratkaisevan  merkityksen  oivalsivat  täydelleen  nuo 
hänen  uskollisimmat  kannattaj ansakin,  ja  he  olivat  siitä 
syystä  siinä  viime  hetkessä  vielä  koettaneet  neuvotella, 
olisiko  mahdollista  jollakin  tavoin  lieventää  tuota  marskin 
jyrkkää  vastausta,  joka  merkitsi  melkein  täydellistä  pesä- 
eroa Ruotsin  ja  Suomen  välillä. 

—  Jos  sittenkin  muodostaisimme  vastauksemme  sii- 
hen muotoon,  että  lykkäämme  asian  kokonaan  kuninkaan 
ratkaistavaksi,    ehdotti    vielä    vanha,    varova    Prinkkalan 

herra,  huomauttaen,  että  sitten  siihen  paremmin  kaikki 
epäröivätkin  suomalaiset,  kuten  Boijet,  Louhisaaren  Fle- 
mingit  y.  m.,  voisivat  yhtyä. 

—  Minkä  me  olemme  kirjoittaneet,  sen  me  olemme 
kirjoittaneet,  vastasi  Fleming  päättävästi,  kooten  paperit 
pöydältä.     Ja  aina  tulinen  Särkilahti  lisäsi: 

—  Ratkaisuunhan  meidän  tästä  kumminkin  täytyy 
päästä,  parasta  puhua  suu  puhtaaksi! 

—  Niin,  me  olemme  nyt  sillä  paikalla,  josta  on  myö- 
häistä peräytyä.  Ja  voi  niitä  Suomen  herroja,  jotka  eivät 
tähän  vastaukseemme  yhdy,  —  sillä  piilosilla-olo  on  nyt 
loppunut! 

—  Vaan  Horn?  —  hän  on  myös  suomalainen,  virk- 
koi Prinkkalan  herra  hiljaa,  vielä  päätään  puistaen. 

—  'Niin  Horn,  hänen  täytyy  kukistua.  Taikka  ku- 
kistun minä,  —  taikka]  me  molemmat.  Nyt  se  on  rat- 
kaistava.    Käydään  kokoussahin,  miehet! 

Suuri  kuninkaansali  oli  kohta  täynnä  aseellisia,  juhla- 
pukuisia miehiä,  sillä  Suomen  aateUset  olivatj  lukuisasti 
tähän  kokoukseen  saapuneet  ja  paitsi^  heitä  oli  Fleming 
sinne  kutsuttanut  myöskin  aatelittomat  sotapäälliköt.  Fle- 
ming tervehti  kaikkia,  koetti  laskea  sukkeluuksia  ja  lei- 
killistä pilaa,  vaan  hän  tunsi  itsensä  epävarmaksi.  Hä- 
nestä tuntui,!  että  hän  mieluummin  kuin  tähän  otteluun 
olisi  käynyt  miekka  kädessä  vaikka  kolmivertaista  mos- 
kovalaislaumaa  vastaan,  eikä  hän  kumminkaan  ollut  sana- 
otteluissakaan  suinkaan  kokematon. 

Mutta  siitä  ensimmäisen  päivän  kokouksesta  ei  kum- 
minkaan  tullut    mitään   ratkaisevaa.     Marski   otti   ensiksi 

arvostellakseen  säätyjen  päätöstä  ja  valtioneuvoston  vaa- 
timuksia ja  tekikin  sen  niin  perinpohjin,  ettei  koko  pää- 
töskirjoitukseen  jäänyt  yhtään  repelöimätöntä  paikkaa. 
Hän  todisti,  että  juuri  säätyjen  päätös,  eikä  suinkaan 
suomalaisten  esiintyminen,  oli  kapinallista  kuningasta  vas- 
taan. Lähettiläiden  kävi  vaikeaksi  pitää  puoHaan.  Mutta 
kumminkin  pysyivät  enimmät  Suomen  herrat  ääneti,  eivät 
uskaltaneet  asettua  kummallekaan  puolelle.  Ja  kun  ilta- 
puoli  oli  käsissä,  kuului  vaatimuksia: 

—  Mietitään  vielä  huomiseen. 

—  Huomenna  ratkaistakoon  asia! 

Ja  huomiseen  se  jäi;  mahdoton  oli  tietää,  kummalle 
puolelle  voitto  kallistuisi.  Pienissä  ryhmissä,  empivinä  ja 
epävarmoina,  hajausivat  neuvottelijat  makuuhuoneihinsa. 
Tyytymättömänä  ja  väsyneenä  käveli  Flemingkin  linnan- 
pihan poikki  omiin  huoneihinsa. 

Silloin  kuuli  hän  vallilta  nuorten  iloisia  ääniä  ja  kä- 
veli lähemmäs  katsomaan.  Siellä  oH  hänen  poikansa  Ju- 
hana, 15-vuotias  nuorukainen,  leikkimässä  muutamain  muit- 
ten ikäistensä  aatelisnuorukaisten  kanssa,  joista  vilkkain 
ja  puuhakkain  oli  Evert  Horn,  Kaarlon  toinen  poika. 
Nuorisoon  eivät  isäin  riidat  olleet  paljo  tuntuneet;  van- 
hempainsa  seurassa  Turkuun  saapuneet  aatelisimmet  oli- 
vat linnan  arkisuojissa  olleet  iloisissa  kisoissa  Flemingin 
nuorten  neitosten,  Katariinan  ja  Heblan,  kanssa,  ja  aate- 
lisnuorukaiset  pelihtivät  ulkona  reippaan,  terveen  Juhana 
Flemingin  seurassa.  Tämä  siitä  poikajoukosta  hypähtikin 
isäänsä  vastaan,  joka  kysyi: 

—  Mitä  te  telmitte  täällä,  pojat? 

—  Me  tähtäämme  tykeillä.  Isä,  saammeko  ampua 
yhden  laukauksen? 

—  Ampua,  —  tekö  nalikat! 

—  Niin,  isä,  minä  kyllä  osaan  ja  Evert  myöskin! 
Marski   katseli   mielihyvällä   reippaita   poikia  ja  sa- 
malla näytti  hänelle  tuuma  tupsahtavan  mieleen: 

—  Huomenna,  pojat,  huomenna  saatte  ehkä  ampua, 
vaikka  kaksikin  laukausta,  oikein  kunnialaukausta,  —  jos 
täällä  juhlat  saadaan. 

—  Hei,  huomenna  ammutaan! 

Vaan  samassa  saapui  siihen  Kaarlo  Horn,  joka  teki 
poislähtöä  majataloonsa  ja  kyseli  molempia  poikiaan,  jotka 
olivat  saaneet  seurata  häntä  linnaan.  Sieltä  tulikin  Evert 
iloisena  ja  reippaana  ja  kertoi  kohta  isälleen,  kuinka  he 
huomenna  saavat  tykeillä  ampua.  Isät  katselivat  hy- 
myillen reippaita  poikaan,  katselivat  sitten  toisiaan,  ja 
hymy  katosi  molempain  kasvoilta.  Klaus-herra  kääntyi 
kävelemään  Hnnaan  päin  ja  Horn  virkkoi  pojalleen: 

—  Huomenna  se  nähtänee,  joudu  nyt  vain  rekeen. 
Missä  on  Henrik? 

—  Hän  on  tuolla  sisällä  naisten  seurassa,  siellähän 
hän  parhaiten  viihtyy. 

—  Jossa  sinä  et.     Vaan  kutsu  hänet  ulos. 
Samassa  sieltä  nuori  Henrik  laskeusikin  portaita  alas, 

itse  Ebba-rouva  kuului  saattelevan  häntä  portaille  ja  siellä 
virkkovan ; 

—  Niin,  kuten  sanoin,  ehkä  huomenna  .  .  . 
Vieraat   läksivät  ajamaan  pimeältä  pihalta  ja  Klaus 

herra  astui  väsyneenä  ja  kärtyisenä  Ebba-rouvan  huonee- 

seen,  jossa  hän  viskausi  pitkälleen  penkille.  Päivä  oli 
ollut  hänelle  rasittava,  eikä  hän  sittenkään  ollut  voittanut 
mitään,  päinvastoin  tuntui  siltä,  että  Horn  pelkällä  läsnä- 
olollaan sai  Suomen  aateliset  tavallistakin  varovammiksi. 
Ja  hän  ajatteli  sitä  huomispäivää,  ratkaisupäivää  .  . .  Huo- 
menna, huomenna,  ne  sanat  oli  hän  kuullut  niin  monelta 
taholta,  kaiken  ratkaisevan  piti  siis  tapahtua  huomenna. 
Yhtäkkiä  kysäsi  marski  rouvaltaan: 

—  Mitä  sinä  huomiseksi  lupasit  Hornin  pojalle? 
Ebba-rouva  pysähtyi  touhuistaan  miestään  puhutte- 
lemaan: 

—  Niin,  se  on  juttu  sekin.  Nuori  Henrik  kertoi  nyt 
vasta  saaneensa  tietää,  että  Anna  oleskeleekin  täällä  ko- 
tona, ja  kysyi,  saisiko  hän  tavata  häntä,  —  sinä  muistat 
nuo  Upsalanaikuiset  tapaukset. 

—  Hm,  tuoko  poika  .  .  .,  loruja!  Etkö  sinä  sanonut 
hänelle,  että  hän  on  hullu?  Ja  eikö  hän  tiedä,  millä  kan- 
nalla asiat  ovat? 

—  Tuntui  tietävän,  sadatteU  saksalaista  veijaria,  uha- 
ten kostaa  sen,  että  tämä  kehtasi  väärinkäyttää  tytön 
luottamusta  ja  herkkyyttä  .  .  . 

—  Koira  .  .  .!  Mutta  tämäkin  toinen,  maitomieli, 
taikinapää,  —  eikö  hän  älyä,  että  se  on  kaikki  mahdo- 
tonta.    Itsekö  hän  tuli  siitä  puhumaan? 

—  Itse.  Kertoi  olleensa  vuoden  Suomesta  poissa 
ja  sanoi  haluavansa  tavata  Annan,  jos  mitenkin  olisi- 
vat asiat. 

Fleming  rupesi  hankkiutumaan  vuoteelle,  riisui  takin 
päältään,  vaan  jäi  sitten  taas  hetkeksi  mietteihinsä  istumaan. 

—  Tuuma  ei  olisi  ollut  tuhma,  siitä  olisi  voinut  aikoi- 
naan suurtakin  sukeutua. .,  oli  tosiaan  vahinko,  että  se  meni 
myttyyn.    Vaan  nyt  se  on  myöhästä,  poika  hourii  turhia! 

Mutta  Ebba-rouva  ei  ollut  siitä  vielä  aivan  vakuu- 
tettu ja  taloustoimistaan  päästyään  meni  hän  vielä  ilta- 
myöhällä tyttöjen  makuuhuoneeseen.  Hänen  molemmat 
omat  tyttärensä  nukkuivat  siellä  jo  sikeästi  päivän  lei- 
keistä väsyneinä,  vaan  Anna  valvoi  vielä  vuoteellaan. 
Siihen  vuoteen  reunalle  istahti  Ebba-rouva,  ruveten  Annaa 
ystävällisesti  puhuttelemaan.  Anna  katsoi  kummissaan 
tätiään,  hän  arvasi,  että  jotakin  uutta,  häntä  koskevaa  oli 
tekeillä  ja  siitä  hänen  mielensä  huolestui. 

Anna  oleskeli  näet  tavallisesti  hyvin  paljo  yksin  ja 
hänen  omaisensa  antoivat  hänen  niin  olla.  Hän  puuhasi 
taloustoimissa  palvelusväen  seurassa,  neuloi  vaatteita  ser- 
kuilleen ja  ohjasi  näiden  opintoja.  Vaan  vieraille  hän  ei 
koskaan  näyttäytynyt,  'ulkonakin  liikkui  hän  hyvin  har- 
voin ja  siksi  eivät  useimmat,  jotka  Flemingin  perheessä 
kävivät,  tienneet  hänen  olevankaan  kotosalla.  Viimetal- 
viset, häntä  koskevat  puheet,  olivat  vähitellen  valjenneet, 
hän  oli  itse  jo  kokonaan  kuin  unehtunut  ihmisten  mieHstä. 
Mitähän  hänestä  siis  nyt  vielä  tahdottiin? 

Aluksi  peitellen,  sitten  aivan  avonaisesti  kertoi  hä- 
nelle Ebba-rouva  nuoren  Hornin  pyynnöstä.  Vaikkei 
Horn  siitä  mitään  ollut  puhunut,  sanoi  hän  olevansa  va- 
kuutettu, että  tämä  jalo  nuorukainen,  uskollisena  entiselle 
rakkaudelleen,  tahtoi  kaikista  huolimatta  vielä  pyytää 
Annaa  puolisokseen,  —  sitä  varten  hän  halusi  tavata  An- 
nan.    Tahtoiko    Anna  nyt  kohdata  tuon  nuorukaisen  vai 

eikö?  —  Omasta  puolestaan  ei  Ebba-rouva  kehottanut  eikä 
kieltänyt,  hän  sanoi  vain  haluavansa,  että  Anna  saisi 
ajoissa  punnita  asemaansa  ja  tunteitaan. 

Anna  makasi  kauan  ääneti  katsellen  tätiään  suurilla, 
hämmästyneillä  silmillään.  Koko  tämä  puhe  oli  hänelle 
niin  vierasta,  oli  kuin  viestiä  jostakin  kaukaisesta  maasta, 
jonka  hän  jo  aikoja  sitten  oli  unhottanut.  Vaan  vähitel- 
leen  kävi  levottomaksi  silmän  tyyni  katse  ja  Anna  tart- 
tui miltei  hätääntyneenä  tätinsä  käteen: 

—  Oi  täti,  minussa  oli  jo  vakaantunut  se  käsitys, 
että  olin  elänyt  elämäni  ja  kärsinyt  kärsittäväni  ja  pääs- 
syt rauhaan,  piiloon  maailmalta.  Pitäisikö  minun  taas 
astua  sieltä  esiin,  ryhtyä  elämään,  alkaa  alusta  kaikki 
huolet  ja  pettymykset,  —  täti,  multa  ovat  kyyneleet  kui- 
vuneet. 

—  Niin,  kärsinyt  olet,  lapseni,  enkä  tahdo  minä  suUe 
uusia  huolia  valmistaa.  Sinä  tiedät,  että  tämä  liitto  on 
ollut  mieliajatukseni.  Kankaisten  vanhan  Henrikin  kanssa 
me  toivoimme  siitä  niin  paljo  hyvää  .  .  .  Vaan  ajat  ovat 
muuttuneet,  —  monella  tavalla. 

—  Vaan  täti,  te  soisitte  sen  —  ja  setäkö   myös? 

—  Niin,  lapseni,  liitosta  voisi  olla  laajempaa  merki- 
tystä vieläkin.  Vaan  etupäässä  ajattelen  kumminkin  sinun 
onneasi;  asemasi  ei  ole  iloinen.  Mutta  tee  tahtosi  lap- 
seni, mieti  ja  päätä  huomiseksi.     Hyvää  yötä. 

Ebba-rouva  sipsutti  kynttilä  kädessä  hiljaa  pois  huo- 
neesta ja  yksin  jäi  Anna  yöpimeässä  miettimään  sitä  uutta 
käännettä,  joka  vieläkin,  vastoin  kaikkea  mitä  hän  oli 
ajatellut,  saattoi  hänelle  tarjoutua.    Hän  oli  koettanut  tais- 

telia  sen  puolesta,  jota  hän  kerran  oli  onnekseen  käsittä- 
nyt, oli  vannonut  valansa  sen  perille  päästäkseen  ja  pitä- 
nyt valansa.  Se  oli  nyt  kaikki  hukkunut,  oli  lopussa, 
piste  oli  pantu  sen  tarinan  perään;  hänen  sulhonsa  oli 
kuollut,  kuollut  tai  muuten  kadonnut,  hänen  unelmansa 
päättynyt.  Itselleen  ei  hänelle  enää  ollut  elämästä  iloa, 
vaan  voisiko  hän  vielä  olla  hyödyksi  muille,  voisiko  hän 
sovittaa  sen  häpeän  ja  harmin,  jonka  hän  omaisilleenkin 
oli  tuottanut,  voisiko  edistää  sopua  ja  rauhaa  kansalais- 
tensa kesken  .  .  .?  Oi,  hän  ei  sitä  uskonut,  hän  tunsi 
itsensä  niin  karreksi  palaneeksi.  Vaan  semmoisenakin, 
miksei  hän  voisi  tyyneellä  mielellä  tavata  tuon  kelpo 
nuorukaisen  .  .  .? 

Niitä  hän  maatessaan  mietti,  eikä  hän  varmaan  pää- 
tökseen päässyt.  Ratkaiskoon  sallima  hänen  kohtalonsa, 
siihen  hän  aina  lopuksi  pysähtyi,  hän  tahtoi  jättää  kaikki 
huomiseen  ja  rauhallisena  odottaa,  mitä  se  toi  mukanaan. 

Huomiseen  —  — . 

Huomispäivä,  tammikuun  3 imen  päivä  1596,  sarasti 
kylmänä,  sumuisena,  raskaana  talvipäivänä.  Melkein  puo- 
lille päivin  täytyi  aatelisherrain  kokoushuoneessakin  polt- 
taa käryäviä  talikynttilöitä  ja  pystyvalkea  loimusi  pitkin 
päivää  linnan  suojien  kookkaissa,  avonaisissa  uuneissa. 
Raskaasti  ja  kaartelemalla  sujuivat  Suomen  herrain  kes- 
kustelutkin, käsittelyt  edistyivät  hitaasti  ja  vaivaloisesti 
kuin  kelirikkotiellä,  kun  siinä  koetettiin  laatia  yhteistä  vas- 
tausta valtiopäiväin  ja  herttuan  vaatimuksiin.  Laajasanai- 
sesti  ja  pitkissä  puheissa  puolusteli  Klaus  Fleming  sitä 
jyrkkää  ja  päättäväistä  vastausta,  jonka  hän  jo  ennakolla 


—  3i6  - 

oli  Suomen  herroille  esittänyt,  vaan  nämä  sitä  epäilivät  ja 
jarruttivat  vastaan.  Toisena  hetkenä  kannattivat  he  kyllä 
Klaus-herraa  vakuuttaen,  että  he  eivät  voineet  ryhtyä  sää- 
tämään rajoituksia  kuninkaan  eikä  hänen  valtuutettujensa 
toimivallalle,  vaan  toisena  jo  taas  yhtyivät  Horniin,  joka 
tasasella  ja  tyyneellä  käytöksellään  ja  muodoUisestikin 
kauniilla  esiintymisellään  vaikutti  heihin  syvemmin  kuin 
Fleming  kiivaudellaan  ja  pitkillä,  syrjäseikkoihin  uppoa- 
villa selityksillään.  Asema  rupesi  Flemingistä  tuntumaan 
yhä  tuskallisemmalta,  vaatimuksistaan  hänen  näytti  kai- 
kissa tapauksissa  pitävän  peräytyä,  ja  jos  tätä  menoa 
jatkui,  istui  hän  piankin  syytettyjen  penkillä.  Tuo  huo- 
mio Klaus-herraa  yhä  enemmän  kiukustutti  ja  kuta  pitem- 
mälle päivä  kului,  sitä  kuumemmiksi  ja  kärtysemmiksi  kä- 
vivät väittelyt.  Ankaroita  sanoja  ja  teräviä  pistoksia 
singahteli  vastakkain  ja  päivällisajan  lähetessä  oli  mieli- 
ala jo  aivan  täyteen  liekkiin  tulistunut,  ilmeinen  rikkoutu- 
minen näytti  olevan  välttämätön. 

Silloin  saapui  kutsu  päivällisille,  jotka  Ebbarouva 
taas  oli  valmistanut  maukkaat  ja  komeat  linnan  ruhtinaan- 
salissa,  ja  se  kutsu  saapuikin  oikeaan  aikaan,  ennenkuin 
kiihtyneessä  mielentilassa  mihinkään  ratkaisevaan  ryhdyt- 
tiin. Pienissä  ryhmissä,  posket  punasina  ja  silmät  pala- 
vina, laskeusivat  herrat  yhä  keskustellen  ruokahuoneeseen. 
Boijen  veljekset  ja  Louhisaaren  Flemingit,  joilla  oli  van- 
haa kaunaa  mahtavampaa  Fleming-haaraa  vastaan,  kiis- 
telivät siinä  Knuutti  Kurjen  kanssa,  joka  vielä  tahtoi 
välittää,  ja  vanha  Prinkkalan  herra  koetti  todistaa  Särki- 
lahdelle,  Tavastille  ja  Finckelle,  että  nyt  ovat  asiat  hukassa, 

ellei  peräydytä.  Ja  noista  väittelyistä  välähti  päivällisen 
kestäessä  äänekkäämminkin  muutamia  pirstaleita  esiin. 
Niin  huudahti  kerran  Särkilahti  viinimaljaan  tarttuessaan : 

—  Hei,  kaikkien  niiden  suomalaisten  malja,  jotka 
vielä  ovat  kuninkaalleen  uskollisia  ja  uskaltavat  tunnustaa 
itsensä  suomalaisiksi! 

Tämä  malja  lensi  kuin  kipuna  kiihtyneisiin  mieliin; 
toiset  sen  hurraten  joivat  pohjaan,  toiset  viskasivat  nuris- 
ten pikarit  syrjälle.  Ja  tuokion  kuluttua  kohotti  toinen 
Kaarlo  Hornin  mukana  oleva,  Ruotsista  saapunut  lähetti- 
läs, Erik  Ribbing,  pilkallisesti  ja  selvällä  voitonvarmuu- 
della  äänensä,  virkkoen: 

—  Juon  kaikkien  niiden  maljan,  joille  vielä  isänmaa 
ja  sen  eheys  on  jostakin  arvosta,  —  muut  sen  jättäkööt 
juomatta! 

Nämä  ristiriitaiset  maljat  antoivat  aihetta  vielä  useam- 
mille maljapuheille.    Miesjoukosta  kuului  huudahduksia: 

—  Kuka  ei  juo  hänen  majesteettinsa  kuningas  Sigis- 
mundon  maljaa  ja  niiden  miesten,  joille  hän  on  valta- 
kunnassaan vallan  antanut? 

Ja  taas  toisia : 

—  Kuka  ei  juo  valtakunnan  hoitajan,  herttua  Kaar- 
lon maljaa  ja  Ruotsin  säätyjen  maljaa? 

Vaan  syrjemmässä  näistä  kiihkoisista  ryhmistä  istui- 
vat marski  Klaus  Fleming  ja  Kaarlo  Horn  kumpainenkin 
omassa  päässään  suurta  ruokapöytää  äänettöminä  ja  rau- 
hallisen näköisinä,  mutta  siltä  jännityksellä  seuraten  noita 
mielipiteiden  leimahduksia.  Aterian  kuluessa  mieliala 
kumminkin    jonkun  verran    tyyntyi    ja    tasaantui    ja    siinä 

ruokapöydän  keskikohdalla  muodostui  vähitellen  kummal- 
takin taholta  tulleista  miehistä  pieni  keskusryhmä,  joka 
näytti  intohimottomasti  ja  vakavasti  harkitsevan  uutta 
ehdotusta  aseman  selvittämiseksi.  Siinä  oUvat  Knuutti  ja 
Aksel  Kurki,  Savonlinnan  viisas  ja  viekas  päällikkö,  rampa 
Götrik  Fincke,  Sten  Fincken  veli,  ahnas  ja  viekasteleva 
Pentti  Syöringinpoika  Juusten  sekä  Henrik  Tott,  joka 
kumminkin,  keskusteluihin  puuttumatta,  vain  kuunteli  val- 
mista. Nämä  herrat  keskustelivat  siinä  supattaen  kauan 
ja  tulivat  vihdoin  siihen  johtopäätökseen,  että  oli  vielä 
yksityisesti  koetettava  järkisyillä  sovittaa  noita  molempia 
jyrkimpiä  ryhmiä  ja  varsinkin  kehotettava  niiden  edus- 
tajia, Hornia  ja  Flemingiä,  kumpastakin  taholtaan,  suos- 
tumaan myönnytyksiin.  Sillä  ilmeistä,  lopullista  hajaan- 
nusta suomalaisten  kesken  nämä  sovinnon  miehet  toki 
vielä  tahtoivat  välttää. 

Ensiksi  ne  puhuttelivat  Kaarlo  Hornia,  joka  vähän 
syrjällä  muista  pöydän  päässä  oli  yksityisessä  keskuste- 
lussa vanhimman  poikansa  kanssa  ja  joka  erityisesti 
näytti  tahtovan  osottaa,  että  hänen  tyyntä  mieltään  tois- 
ten mielialan  kiivaus  ei  voinut  järkyttää,  mutta  joka  siltä 
hänkin  oli  silminnähtävästi  hajamielinen  ja  levoton.  Horn 
kuunteU  ilmeisellä  mielihyvällä  sovittajamiehiä  ja  sanoi 
puolestaan  olevansa  myöntyväisyyteen  kernas,  niin  pit- 
källe kun  hänen  valtakirjansa  ulottui,  vieläpä  etemmäskin, 
sillä  syvästi  häntä  suretti,  kertoi  hän,  että  suuri  osa  hänen 
maamiehistään  oli  aivan  erkanemaisillaan  yhteistoiminnassa 
muun  valtakunnan  kanssa  ja  että  hänen  täytyi  ruveta  hei- 
dän päällekantajakseen.    Sillä  hän  oli  jo  varma  siitä,  että 


—  3'9  — 

tämä   tulisi   olemaan   käsittelyjen    tulos  ja    niiden  jälkeen 
hänen  raskas  velvollisuutensa. 

Fleming-  sitävastoin,  istuessaan  siellä  pöydän  toisessa 
päässä  sapekkaana  ja  synkkänä,  otti  varsin  pilkallisesti 
ja  katkerasti  vastaan  välittävät  herrat.  Hän  oli  toki  toi- 
vonut tässä  tilaisuudessa  saavansa  repästyksi  rikki  ne 
näennäiset  siteet,  jotka  vielä  alistivat  Suomen  Ruotsin 
valtioneuvoston  alle,  eikä  hän  voinut  salata  kiukkuaan 
siitä,  että  Suomen  herrat  näin  raukkamaisesti  tahtoivat 
jättää  hänet  herttuan  kateille  alttiiksi  ja  tehdä  tyhjäksi 
hänen  monivuotisen  työnsä. 

—  Peräytymään,  myöntymään,  sanotte  te,  —  mitä 
te  olette  koskaan  tehneet  muuta  kuin  peräytyneet  ja 
myöntyneet,  aina  sen  edestä,  jonka  kullakin  hetkellä  ar- 
vostelette väkevimmäksi?  Ja  nyt  te  vaaditte  minuakin 
luikertelemaan  ja  matelemaan. 

—  Mutta  ajattelehan  toki  itseäsikin,  huomautti  Ano- 
lan  vanha  herra  toverillisesti,  —  mitä  hyötyä  suUe  siitä 
lähtee,  että  pingoitat  jousen  kireämmälle,  kuin  sen  selkä 
kestää.  Ja  kenelle  teette  te,  sinä  ja  miehesi,  itsepäisyy- 
dellänne  palveluksen,  kenelle  vahingon? 

—  Te  ette  tiedä,  kuinka  paljo  jousenselkä  kestää, 
kun  se  on  oikean  miehen  jousi,  vastasi  Klaus  uhkaavalla 
äänellä.  —  Ja  oletteko  te  näihin  asti  näin  osaaottavasti 
huolehtineet,  missä  minulle  tulee  vahinkoa,  missä  ei?  Koko 
käytöksenne  tässäkin  kokouksessa  osottaa,  että  kernaasti 
soisitte  minun  joutuvan  herttuan  tuomittavaksi.  Vaan  jos 
tällä  hetkellä  sattuisi  saapumaan  Puolasta  se  sanantuoja, 
jota   odotan  ja  joka  epäilemättä  ilmoittaa,  että  kuningas 

on  julistanut  koko  Söderköpingin  valtiopäivät  laittomiksi, 
silloin  taitaisi  jo  tulla  toiset  äänet  torviin  ja  kuulua  toisia 
välitystuumia.  Vaan  me  emme  antaudu  tuulten  viskeltä- 
viksi,  vielä  on  meillä  maata  jalkojen  alla.  Eikä  ole  mei- 
dän pakko  säikkyä  sitä,  jos  muutamat  Suomen  herrat 
ovat  raukkoja,  —  tuomarina  olo  jää  kyllä  taas  meidän 
tehtäväksi,  meidän,  joista  nyt  tahdotaan  tehdä  tuomitta- 
via, —  ja  katsokoot  silloin  kiemurtelijat  eteensä!  Kaarlo 
Horn  ei  ole  vielä  langettanut  meistä  tuomiotaan,  vielä 
vähemmin  saanut  sen  käytäntöön. 

Vaan  näin  pelotellessaan  välittäviä  herroja  tunsi 
Fleming  kumminkin  koko  ajan  maan  pettävän  jalkainsa 
alla  ja  hän  vainusi,  että  jos  hän  ei  suostuisi  myönnytyk- 
siin, oHsivat  enimmät  suomalaiset  jo  kohta  herttuan  puo- 
lella. Ja  vaikka  hän  luonteeltaan  ei  voinut  kärsiä  häily- 
väisyyttä  eikä  epävarmuutta,  oli  hän  kumminkin  pitkällä 
valtioUisella  taipaleellaan  oppinut  edulliseksi  arvostele- 
maan sen  saman  keinon,  jota  hän  hylkeitä  viskinkeihäällä 
pyytäessään  Itämeren  autioilta  luodoilta  oU  tottunut  käyt- 
tämään: kun  vastarinta  kävi  kovin  sitkeäksi,  oli  paras 
antaa  köyden  juosta  kelalta,  jotta  otollisella  hetkellä  sitä 
vinhemmin  saisi  lapetuksi  simaa  venheeseen.  Ja  hän  vas- 
tasi Kurjelle,  kun  tämä  lähemmin  rupesi  selittämään  väH- 
tysehdotustaan : 

—  No,  laatikaa  ehdotus,  saammehan  sitten  nähdä, 
mikä  siitä  kelpaa.  Asia  on  kaikissa  tapauksissa  alistet- 
tava kuninkaan  lopullisesti  ratkaistavaksi,  omasta  puoles- 
tani koetan  myöntyä  niin  pitkälle  kuin  asemani  sallii. 

Useat  lähellä  olevat  herrat  olivat  jännityksellä  seu- 
ranneet tätä  keskustelua  ja  jonkunlainen  helpotuksen  tunne 
heidät  valtasi,  kun  he  kuulivat  marskin  lopuksikin  taipu- 
van tekemään  myönnytyksiä.  Ebba- rouvakin  oli  emäntä- 
touhuistaan  hetkeksi  pysähtynyt  miehensä  viereen  hänen 
loppuvastaustaan  kuulemaan.  Naisten  puolella  arkihuo- 
neissa  olivat  näet  nämä  miesten  tärkeät  käsittelyt  myös 
olleet  keskustelunalaisina  ja  eri  mielipideryhmät  olivat  siel- 
läkin jysähdelleet  vastakkain  ja  kangistaneet  mielialat.  Jän- 
nitys koko  linnassa  oU  yleinen,  jonkunlaista  räjähdystä  va- 
rottiin. Varsinkin  oli  Ebba-rouva,  joka  muutenkin  tarkoin 
seurasi  hetken  valtiollisia  vaihteita  ja  tunsi  tarkalleen  olot 
ja  asemat,  ollut  pitkin  päivää  huolissaan  ja  jonkunlaisella 
kiitollisella  hyväksymisellä  taputti  hän  nyt  senvuoksi,  vä- 
littäjäherrain  poistuttua,  miestään  olalle,  virkkoen: 

—  Kiitos,  Klaus,  oletpa  järkevä  taas.  —  Ja  hän 
kuiskasi  lisäksi:  —  Minä  tiedän  myös  jotakin,  joka  ehkä 
lieventää  katkeruuden. 

Vaan  kylmästi,  päätään  puistaen,  vastasi  marski: 

—  Ei,  Ebba,  nyt  et  ole  oikeilla  jälillä.  Näistä  ei 
tule  mitään,  toisenlainen  on  ratkaisu  oleva,  sen  olet  pian 
näkevä.     Meidän  täytyy  kestää  tai  taittua. 

Ja  päättäväisin  askelin  hän  lähti  kävelemään  ko- 
koushuoneeseen, johon  enimmät  herrat,  aterian  päätyttyä, 
jo  olivat  menneet.  Täällä  alkoivat  käsittelyt  nyt  aluksi 
paljo  tyyneemmin  ja  sovinnollisemmin.  Kurki  esitti  häti- 
mittäin  laatimansa  välitysehdotuksen  Suomen  herrain  vas- 
taukseksi, ja  sen  alkupuolisko,  jossa  kiivaimpia  kiistakoh- 
tia   vältettiin,    h5^väksyttiin    kohta   kohdalta    suuremmitta 

vaikeuksitta,  Flemingin  tai  Hornin  ollenkaan  puuttumatta 
keskusteluun.  Tultiin  niin  herttuan  ja  valtiopäiväin  vaati- 
mukseen, että  korkein  vetoomispaikka  tuomioasioissa  koko 
valtakunnassa  olisi  valtioneuvosto  Ruotsissa  eikä  enää 
kuningas  Puolassa.  Tässä  katkasi  Fleming  äänettömyy- 
tensä. Tämä  kohta  oli  ilmeinen  hyökkäys  juuri  hänen 
omaa  turvallisuuttaan  vastaan,  sitä  hän  ei  voinut  hyväksyä, 
ellei  mieli  kierasta  silmukkaa  omaan  kaulaansa.  Pure- 
vasti hän  tätä  salasilmukkaa  arvosteli,  syyttäen  ankarin 
sanoin  niitä,  jotka  täten  tahtoivat  käydä  rajoittamaan  lail- 
Hsen,  voidellun  kuninkaan  oikeuksia. 

—  Tekö  herrat  Kurjet  ja  Hornit  ja  Boijet  katsotte 
olevanne  jättiläisiä  riistämään  kansalta  sen  ikivanhan  oi- 
keuden kääntyä  kuninkaansa  puoleen  ja  kuninkaalta  hänen 
yhtä  vanhan  oikeutensa  ylimmäisenä  tuomarina  ratkaista 
alamaistensa  asioita,  armahtaa  ja  vapauttaa  heitä  harkin- 
tansa mukaan,  —  ei,  siihen  te  olette  kääpiöitä.  Ruotsin 
vanhaa  lakia,  kuninkaan  ja  kansalaisten  kalliinta  oikeutta, 
ei  niinkään  rikota  eikä  poljeta;  sitä  tulen  ainakin  minä 
puolustamaan,  jos  vaaditaan,  vaikka  viimeiseen  veripi- 
saraani. 

Tämä  kohta  oli  arka  muillekin  kuin  Flemingille, 
kaikki  suomalaiset,  halvasta  talonpojasta  ylimpään  aate- 
lisherraan asti,  olivat  vanhastaan  tottuneet  pitämään  kal- 
liimpana oikeutenaan  viime  tingassa  kääntyä  valituksineen 
tai  armonanomuksineen  suoraan  kuninkaan  puoleen,  kun 
oikeuden  laita  alemmilla  asteilla  useinkin  oli  niin  ja  näin. 
Syystäpä  tässä  kohden  Suomen  aatelisto  kokonaisuudes- 
saan olikin  Flemingin  puolella,  yksin  Kurkikin  nousi  kohta 

ia  ilmoitti,  ettei  hän  tässä  voi  kannattaa  lähettilästen  vaa- 
timusta, ja  Horn  jäi  sitä  yksin  puolustamaan.  Mutta  tämä 
sama  kohta  oli  hänellekin  aivan  ratkaisevasti  tärkeä  ja 
arka,  juuri  tästä  seikasta  oli  herttua  mitä  sitkeimmin  pi- 
tänyt kiinni  ja  hän  muisti  omastakin  kohtalostaan,  kuinka 
kuninkaan  mielivalta  voi  viedä  viattomankin  miehen  vaikka 
mestauslavalle,  silloin  kuin  tämä  ei  satu  olemaan  kunin- 
kaan suosiossa.  Hän  koetti  siis  puolustaa  herttuan  vaati- 
musta, huomauttaen  kuinka  vaikea  Puolassa  olevan  kunin- 
kaan oli  seurata  ja  tuomita  kaukaisen  kotimaansa  asioita. 
Vaan  hän  ei  saanut  keneltään  kannatusta,  hän  näki,  kuinka 
Fleming  sai  tästä  sivujoesta  viljalti  vettä  myllyynsä  ja  se 
häntä  suututti;  ja  ensi  kerran  nyt  koko  kokouksen  aikana 
tyyni  ja  varova  Kaarlo  Horn  menetti  malttinsa,  joka  oli 
ollut  hänen  paras  apuneuvonsa.  Keskustelun  kuluessa 
hän  Flemingin  pistoksista  kuumeni  ja  kuvaih  varsin  terä- 
västi ja  räikeästi,  kuinka  marski  tässä  muka  omaa  nah- 
kaansa ajattelee.  Ei  apua,  ei  kannatusta  keltään.  Silloin 
hän  tulistui  ja  jatkoi: 

—  Te  olette  sokeat,  miehet.  Kuinka  voitte  ajatel- 
lakaan kuningas  Sigismundon,  ollessaan  puolalaisten  neu- 
vonantajainsa  kynsissä,  voivan  oikein  arvostella  niitä  kau- 
kaisia asioita,  joita  hänen  olisi  tuomittava;  siinä  ei  ole 
muuta  mahdollisuutta,  kuin  että  hän  tuomitsee  ne  väärin. 
Ja  onhan  se  nähty;  syyttömät  ovat  joutuneet  mestausla- 
valle ja  syylliset  saavat  läänityksiä.  Niin  on  käynyt  ny- 
kysen  kuninkaan  aikana,  niin  on  käynyt  edellisen,  niin 
tulee    käymään    vastakin,    kun    kansalaisten    omaisuus   ja 

maine  ja  henki  lie  kuninkaan  oikun  ja  mielivallan,  satun- 
naisen suosion  tai  vihan,  vallassa! 

Tämän  kiivaan  lausunnon  lopussa,  jonka  kuluessa 
useat  Hornin  kannattajat  olivat  kalvenneet,  oli  Klaus  Fle- 
ming jo  karahtanut  pystöön  ja  tulipunaisena  hän  siinä 
tuokion  seisoi  tapaillen  turhaan  sanoja.  Hänen  Juhana- 
kuninkaan  huoneelle  uskollista  mieltään  loukkasi  tuo  syy- 
tös kovasti  ja  samalla  hän  kohta  oivalsi,  että  Horn  oli 
kiivaudessaan  lausunut  suuren  varomattomuuden,  jota  hän 
nyt  saattoi  käyttää  hyväkseen,  ruhjoakseen  perinpohjin 
vastustajansa.  Ja  jyrähtävällä,  vapisevalla  äänellä  hän 
puhui: 

—  Kylliksi,  kylliksi  jo  solvausta  maan  laillista  kunin- 
gasta ja  kuningasvainajan  muistoa  vastaan.  Ei  sanaakaan 
enää,  Kaarlo  Henrikinpoika,  tässä  linnassa,  joka  vielä  vas- 
taseksi  on  minun,  kuninkaan  määräämän  käskynhaltijan, 
hoidossa.  Sen  vallan  ja  valtuuden  nojassa,  jonka  kunin- 
gas Sigismund  on  minulle  tässä  maassa  uskonut  ja  jonka 
olen  kuninkaan,  enkä  kenenkään  muun,  käsiin  jättävä,  kiel- 
län minä  juhlallisesti  ja  järkähtämättä  Kaarlo  Hornia  enää 
näihin  neuvotteluihin  osaaottamasta.  Kaikki  ovat  siitä  to- 
distajina, hän  on  itse  itseltään  sen  oikeuden  riistänyt.  Te 
olette,  hyvät  herrat,  kuulleet  hänen  törkeän  syytöksensä 
kuninkaallista  majesteettia  vastaan;  jos  teidän  joukossanne 
on  yhtään,  joka  vielä  kauemmin  tahtoo  neuvotella  Kaarlo 
Hornin  kanssa,  olen  pakotettu  heti  lopettamaan  tämän 
kokouksen. 

Syvä,  uhkaava  äänettömyys  vallitsi  suuressa  kunin- 
kaansalissa,  kukaan    ei   puhetta  pyytänyt,  ei  rykässyt,  ei 

jalkaansa  liikauttanut.  Ja,  seisten  siinä  voimakkaana,  säih- 
kyvänä, hallitsevana,  antoi  Klaus  Fleming  tuon  hauta- 
maisen  hiljaisuuden  jatkua  pitkän  ajan,  ennenkuin  taas  itse 
matalammalla  äänellä  ja  tyyneemmin,  mutta  samalla  käs- 
kevällä päättäväisyydellä,  virkkoi: 

—  Pöytäkirja  tästä  kokouksesta  on  heti  laadittava 
ja  tarkastettava.  Se  lähetetään  kuninkaalle,  loukkaus  on 
häntä  vastaan  julkisessa  kokouksessa  tapahtunut,  hänen 
siitä  on  tuomittava,  me  olemme  siihen  liian  halpoja.  Vaan 
me  vaadimme  Kaarlo  Henrikinpojan  kohta  poistumaan 
tästä  kokouksesta  ja  tästä  kuninkaallisesta  linnasta,  ku- 
ninkaan uskollisilla  alamaisilla  ei  ole  hänen  kanssaan  mi- 
tään neuvottelemista. 

Ei  kukaan  virkkanut  sanaakaan  vastaan.  Kaarlo 
Horn,  tyynyttyään  ensi  typerryksestään,  yritti  selittämään 
sanojaan,  vaan  Fleming  kielsi  sen  Suomen  aateliston  ni- 
messä, eikä  hänen  Ruotsista  tulleet  lähettilästoverinsakaan 
uskaltaneet  häntä  puolustaa.  Kului  vielä  tuokio  hiljaisuu- 
dessa. Kaarlo  Horn  seisoi  kalpeana  paikoillaan  katsellen 
ympärilleen.  Kaikki  välttivät  hänen  katsettaan,  kaikkien 
kasvot  olivat  värähtämättömät.  Silloin  hän  kylmästi  ku- 
marsi,  kääntyi  oveen  päin  ja  poistui  verkalleen  ja  arvok- 
kaasti kansalaistensa  joukosta,  joista  ei  yksikään  noussut 
hänelle  jäähyväisiä  sanomaan. 

Fleming  oli  voittanut,  voittanut  pienellä,  yksinker- 
taisella kepposella,  vaan  voittanut  perinpohjin.  Hän  olisi 
nyt  huoletta  voinut  sanella  kokoukselle  sen  päätökset, 
vaan  varovaisena  ja  viisaana  antoi  hän  yhä  edelleen  Suo- 
men   herrain    keskustella,    vaatimatta    enää   ehdottomasti 

alkuperäistä,  jyrkkää  vastaustaan  hyväksyttäväksi.  Siten 
tuli,  asiasta  suuressa  ruhtinaansalissa  edelleen  tasaisessa 
hiljaisuudussa  keskusteltaessa,  vähitellen  hyväksytyksi  sel- 
lainen ylimalkainen  lausunto,  joka  jätti  kaikki  Söderkö- 
pingin  valtiopäiväin  päätökset  kuninkaan  ratkaistaviksi. 
Ja  Klaus  Fleming  tyytyi  siihen.  Sillä  hän  oli  keikauk- 
sellaan saavuttanut  paljo  suuremman,  varmemman  edun: 
Suomen  aatelisto  oli  taas  kokonaisuudessaan  hänelle  kuu- 
liaana  ja  hänen  johdettavanaan,  se  oli  jälleen  hänelle  var- 
mana selkätukena,  taistellessaan  edelleen  sen  suomalaisen 
kannan  toteuttamiseksi,  johon  hänen  ohjelmansa  tähtäsi. 
Vaarallinen  vastustaja,  joka  jo  oli  yrittänyt  sysätä  hänet 
syytettyjen  istuimelle,  oli  nyt  itse  tähän  asemaan  joutunut 
ja  varmana  ja  turvallisena  saattoi  hän  taas  lujalla  kädellä 
hoitaa  Suomen  ohjaksia. 

Vaan  Kaarlo  Hornin  puoluelaiset  vetäysivät  allapäin 
kokoussalin  soppeen,  siellä  hiljaa  supatellen.  He  oUvat 
vielä  aivan  hölmöstyneitä  äskeisestä  äkkikäänteestä. 

—  Herttua  on  taas  nolattu.  Mikä  on  tästä  kaikesta 
lopuksi  tuleva,  kysyi  Boije  päätään  puistellen. 

—  Tästä  tulee  lopuksi  —  sota,  vastasi  Louhisaaren 
Fleming,  katsahtaen  arasti  voittoisaan  orpanaansa. 

Ja  Erik  Ribbing  lisäsi: 

—  Niin,  siitä  ei  päästä  mihinkään,  tästä  koituu  sota. 
Vaan    syvälle    mietteihinsä   vaipuneena,   yhä   itsekin 

ihmetellen  sitä  varomattomuuttaan,  joka  oli  antanut  hänen 
muuten  kömpelölle  vastustajalleen  tilaisuuden  viskata  hä- 
net kerrassaan  alakynteen,  oli  Horn  verkalleen  laskeu- 
tunut   kokoushuoneesta  alas,  tietämättä  oikeastaan  minne 

hänen  oli  mentävä  ja  mitä  hänen  oli  tehtävä.  Hänen  luot- 
tamuksensa maamiestensäfjoukossa  oli  lopussa,  hänen  jo 
varma  voittonsa  kumossa,  itseään  häntä  luultavasti  odotti 
herttuan  epäsuosio  RuotsissaJ^tai  ehkä  —  vankityrmä  Suo- 
messa. .  .  . 

Näissä  mietteissään  kerrokseen  laskeuduttuaan  py- 
sähtyi hän  hetkeksi  porraskäytävältä,  vanhan  kirkon  edus- 
talta, ulkonevalle  pienelle  parvekkeelle,  siinä  ikäänkuin  sel- 
vittääkseen ajatuksiaan.  Alhaalta  linnanpihalta  kuului 
kavion  kopsetta  ja  ääniä;  joku  airut  näytti  juurikaan  saa- 
puneen linnaan  ja  Hornista  kuulosti,  että  se  kyseli  juuri 
häntä;  aivan  oikein,  airut  lähti  jo  kohta  nousemaan  por- 
taita ylös  suureen  kuningassaliin,  jossa  Hornin  oli  kerrottu 
olevan.  Horn  säpsähti  ja  astui  airutta  vastaan,  pysäyt- 
täen hänet  siihen  ja  kysellen  hänen  asiaansa.  Airut  oli 
tullut  Ruotsista,  tuonut  hänelle  kirjeen  Kaarlo-herttualta. 
Kiireesti  riuhtasi  Horn.  kirjeen  auki  ja  rupesi  lukemaan 
sitä  siinä  puolipimeällä  parvella.  Mutta  sen  sisällys  oli 
niin  merkillistä,  hän  silmäili]  uudelleen  sen  läpi,  vaan  ei 
voinut  sitä  kohta  tajuta.  Ja  tarkemmin  lukeakseen  kirjet- 
tään kiirehti  hän  lähimpään  huoneeseen,  missä  näki  tulta 
olevan,  ja  asettui,  tarkastamatta  ketä  huoneessa  oli,  uu- 
nissa roimuavan  takkavalkean  ääreen  ahmimaan  herttuan 
viestiä.  Hän  luki  sen  kahteenkin  kertaan  ja  jäi  sitten  vielä 
äskeistä  kalpeampana  seisomaan  yhteen  kohti,  tuijottaen 
kädessään  olevaan  paperiin. 

Kuului  silloin  pimennosta,  ikkunansyvennyksen  luota 
huoneen  perältä,  hämmästynyt  huudahdus: 

—  Isäni! 

Horn  kääntyi  katsomaan  ja  näkikin  nyt  vasta  poi- 
kansa Henrikin  seisovan  siellä  nojallaan  tuolin  selkään, 
jolla  tuolilla  istui  nuori  neitonen,  kalvakka  ja  solakka,  jota 
hän  ei  ensiksi  tuntenutkaan.  Hän  astui  lähemmäs  ja  silloin 
hänelle  asema  rupesi  selvenemään:  tuolilla  istuja  oli  neiti 
Fleming,  Anna  Jaakkimantytär,  jonka  hän  viimeksi  pari 
vuotta  sitten  oH  Upsalassa  nähnyt,  silloin  vielä  kukoista- 
vana ja  verevänä.  Tämän  neitosen  kättä  piti  nuori  Henrik 
omassaan,  piteU  sitä  varmasti,  vaikka  neitonen  puolittain 
näytti  tahtovan  vetää  sen  pois. 

—  Sinäkö  poikani  täällä!  Tule,  meidän  täytyy  nyt 
heti  rientää  linnasta  pois  ja  Kankaisiin. 

Vaan  nuorukainen  viittasi  isälleen  hymyillen  neitosta, 
joka  hänen  edessään  istui,  ja  virkkoi: 

—  Ei,  isä,  ei  nyt  vielä  pois.  Te  näette,  minä  en 
voi  lähteä. 

Melkein  säikähtyneenä  vilkasi  isä  poikaansa,  joka 
siinä  niin  hymyilevänä  ja  onnellisen  näköisenä  seisoi,  ja 
hän  jäi  tuokioksi  sanattomana  katsomaan  tuota  kohtausta. 

Nuori  Henrik  oli  vihdoin  päivällisen  jälkeen  tässä 
huoneessa  tavannut  Annan  ja  saanut  hänen  kanssaan  kah- 
denkesken keskustella.  Siinä  ikkunasyvennyksessä  hän 
oli  kertonut  neitoselle,  ettei  hän  pitkällä  eroajalla,  ei  koet- 
telemalla, ei  taistelemallakaan,  ollut  saanut  hänen  kuvaa 
mielestään.  Ja  niinkuin  hän  vuosi  sitten  oli  luvannut  Pa- 
raisten rannalla,  kun  neitonen  kiihtyneessä  mielentilassa 
oli  kieltänyt  häntä  Kuitiaan  menemästä,  niin  tahtoi  hän 
nyt    neitoselle    uudistaa    silloin    tekemänsä   kysymyksen. 

Menneisyys  oli,  sanoi  hän,  haudattava  unhotuksiin  ja  alet- 
tava  uusi  elämä  uudella   pohjalla  ja  uudella  rohkeudella. 

—  Matkustakaamme  Suomesta  pois,  asettukaamme 
isäni  tiloille  Vironmaalle,  jossa  uudessa  ympäristössä,  uu- 
sissa oloissa,  entiset  surut  kyllä  häipyvät,  —  siellä  voitte 
vielä  elää  tyytyväisenä,  ehkä  onneUisnakin.  Minulle  aina- 
kin siellä  onnen  taivas  aukeaisi. 

Anna  ei  ollut  vastannut  mitään,  vaan  nuorukaisen 
lempeät  sanat  ja  hänen  luottamusta-antava  ystävällisyy- 
tensä oli  ikäänkuin  tuudittaen  ja  tyynnyttäen  häneen  vai- 
kuttanut. Tuntui,  kuin  olisi  jostakin  kaukaa  lehahtanut 
lauhkea,  tuorentava  tuulahdus  pitkän  tyyneen  ja  kuivuu- 
den perästä  ja  se  kyynel,  joka  salaa  hänen  silmästään 
vierähti,  tuntui  kepenevän  kaihon  kyyneleeltä.  Vaan  sa- 
malla ahdisti  rintaa,  tuntui  syyttävä  poltto  sydämmessä 
ja  ääni  hänessä  kuului  huutavan:  ei,  ei,  ei,  se  olisi  pe- 
tosta, se  olisi  valan  rikkomista  .  . ,  Hellästi  ja  lämpösästi 
tarttui  nuorukainen  hänen  käteensä  ja  piti  sitä  omassaan; 
neitonen  tunsi,  että  hänen  täytyi  se  vetää  siitä  pois,  mutta 
hän  ei  voinut  sitä  rajusti  riuhtaista,  vaikka  hänet  valtasi- 
kin  tuskallinen  tunne,  kun  se  siinä  lepäsi.  Kiivaana  kävi 
taistelu  hänen  sisässään;  hän  tiesi,  että  hänen  elämänsä 
oli  autioi  korpi,  vaan  hänestä  tuntui,  ettei  hänellä  ollut 
oikeutta  sitä  enää  viljellä.  Vaan  nuori  Henrik,  jonka  mie- 
lessä tuo  sanaton  suostumus  kypsytti;  kauan  kyteneitä 
toiveita,  osotti  hurmaantuneena  isälleen  sitä  kättä,  josta 
hän  yhä  vielä  piteli  kiinni. 

Mutta  Kaarlo  Hornille  oli  asema  kohta  selvänä: 
tämä  liitto  on  nyt  mahdoton,  mahdottomampi  kuin  kos- 


kaan.  Nythän  hänen  oli  lähdettävä  karkotettuna  linnasta 
pois,''  rikoUisena  ja  häväistynä  sieltä  paettava,  ja  hänen 
poikansa  täytyi  seurata  häntä,  täytyi  katkasta  kaikki  si- 
teensä Flemingin  perheestä  —  se  oli  pakosta.  Vielä  tunti 
sitten  olisi  asia  voinut  olla  aivan  toisin,  —  nyt  oli  Hornin 
nimi  tahrattu,  nyt  olisi  tuo  kosinta  ollut  matelevaisen  nöy- 
ryytystä. 

—  Mahdotonta,  poikani,  —  se  on  liian  myöhää. 
Meidän  täytyy  jo  tänä  iltana  olla  poissa  Turusta  ja  niin- 
pian    kuin    mahdollista   poissa  koko  Suomestakin.     Tule! 

Anna  Fleming  oli,  tämän  keskustelun  kautta  ikään- 
kuin havahtuneena  jostakin  kiduttavasta  unesta,  äkkiä  ve- 
täytynyt nuorukaisen  vierestä  syrjään  ja  Henrikin  oli  täy- 
tynyt hellittää  se  kätönen,  jota  hän  jo  omanaan  oli  pitänyt. 
Hämmästyneenä  kysyi  hän  isältään: 

—  Miksi,  isä,  mitä  on  tapahtunut? 

—  Paljokin,  poikani.  Pääasia:  me  olemme  karko- 
tetut tästä  linnasta,  nimemme  arvo  vaatii  meidät  kohta 
poistumaan. 

Vaan  nuorukainen  katsahti  siimekseen  vetäytynyttä 
neitosta,  astui  askeleen  häntä  lähemmäs  ja  virkkoi: 

—  Isäni,  oli  tapahtunut  mitä  tahansa,  minä  jään, 
sillä  minua  ei  ole  karkotettu. 

—  Ja  kumminkin  seuraat  minua. 

Varmana  asiastaan  katseli  isä  nyt  sääUen  poikaansa 
ja  tunsi  samalla  soimuuta  sydämmessään.  Nuo  muuta- 
mat varomattomat  sanat,  jotka  hän  kiivastuneena  oli  pääs- 
tänyt huuliltaan,  olivat  siis  musertaneet  hänen  poikansakin 
kauan   kaihotun    onnen  ja   särkeneet   sen   liiton,  jota  hän 

itsekin  aikoinaan  oli  toivonut.  Ilman  noita  sanoja  olisi 
kaikki  voinut  olla  toisin,  kiistojen  jälkeen  olisi  ehkä  saatu 
sointuisa  sovintojuhla,  hän  olisi  voittajan  oikeudella  voi- 
nut osottaa  Flemingille  suosiota.  Hän  olisi  rakentanut 
rauhan  kansalaistensa  kesken  ja  uudella  liitolla  vahvista- 
nut sen,  välittämättä  herttuan  rankaisemiskäskyistä  ja 
siitäkin,  mitä  hän  nyt  vielä  tässä  äsken  tulleessa  kirjees- 
säänkin  kirjoitti  .  .  . 

Niin,  tuo  kirje,  se  oli  tuokioksi  hänen  mielestään 
unehtunut,  vaikka  se  vielä  oli  auki  hänen  kädessään.  Sitä 
muistaessaan  hän  nyt  säpsähti,  riensi  ovelle  ja  kutsui  hä- 
tääntyneellä äänellä  airueen  sisään. 

Se  oli  näet  vaarallinen  kirje  tuo,  jota  hän  vieläkin 
kuin  peljästyneenä  silmäili.  Herttua  käski  siinä  Kaarlo 
Hornin  kohta,  jos  osakaan  Suomen  herroista  olisi  Fle- 
mingiä  vastaan,  ripeällä  kaappauksella  vangita  marskin 
ja  ottaa  linna  haltuunsa, herttuaa  varten  .  .  .  Tuo  käsky 
jos  joutuisi  marskin  tietoon,  olisivat  he  surman  omia 
kaikki,   ja   siksi   tuo   kirje   hänen   kynsissään  niin  poltteli. 

—  Tunnetteko  tämän  kirjeen  sisällön?  kysyi  hän  ai- 
rueelta,  joka  oh  jäänyt  ovensuuhun  seisomaan. 

Lähettiläs  nyökäytti  päätään. 

—  Siitä  ääneti  kuin  kivi,  jos  henkenne  on  teillekin 
kallis!  —  Näin  sanoessaan  viskasi  Horn  kirjeen  roimua- 
vaan  takkavalkeaan,  jossa  se  kohta  hiiltyi. 

—  Mitä,  käyvätkö  täällä  niinpäin  asiat? 

—  Niinpäin,   —  pelastakoon  itsensä  ken  voi. 
Lähettiläs  oli  astunut  askeleen  lähemmäs,  joten  hei- 
jastus takkavalkeasta  sattui  hänen  nuorteaan  vartaloonsa. 


joka  omituisen  levottomasti  värähti,  kuin  hän  pettymystä 
kertovalla  äänellä  virkkoi: 

—  Siis  taas  kaikki  kumossa!  Viimeinen  keino  on 
enää  jälellä,  tiedättekö  sen? 

Horn  ei  ehtinyt  tähän  airueen  salaperäiseen  kysy- 
mykseen vastata,  sillä  pimennosta,  ikkunasyvennyksestä 
kuului  hiljainen  kirkaus  ja  neitonen,  joka  siellä  koko  ajan 
ääneti  oli  istunut,  syöksähti  esiin  takkatulen  valoon,  huu- 
dahtaen: 

—  Hän  elää,  se  on  hän  .  .  ! 

Ja  hän  tarttui  intohimoisesti  ja  voimakkaasti  nuoren 
airueen  käsivarteen,  katsoi  tutkivasti  hänen  silmiinsä  ja 
jatkoi  iloa  uhkuvalla,  raikkaalla  äänellä: 

—  Sinä  elät,  olet  täällä! 

Ja  airut  viskasi  syrjään  tuuhean,  mustan  tekotukan, 
jolla  hän  oU  peittänyt  keltaset  kiharansa,  korkean  otsansa 
ja  kasvonsakin  osaksi,  tarttui  neitosen  ojennettuihin  käsiin 
ja  vastasi  hilpeästi: 

—  Elän,  jumalankiitos,  elän,  elän  yksinomaan  sinua 
varten  ja  sinun  vuoksesi  olen  täälläkin. 

Hornit,  isä  ja  poika,  seisoivat  sanattomina  ääressä 
aluksi  oivaltamatta,  mikä  neitoseen  oli  lentänyt.  Vaan 
tekotukan  alta  tunsivat  hekin  kohta  airueen,  —  se  oli 
Hieronymus  Birckholtz  —  ja  silloin  hekin  ymmärsivät, 
mikä  neitosen  oli  vienyt  äsken  tulleen  airueen  syliin  ja 
miksi  hän  siinä  niin  autuaana  huoahti: 

—  Jumalankiitos,  siis  elän  minäkin! 

Vaan  Kankaisten  nuoressa  herrassa  kuohautti  tämä 
näky  äsken  vielä  niin  sopusointuisia  tunteita;  hän  kalpeni 

tuokioksi,  vaan  sitten  syöksähti  veri  kuumana  hänen  kas- 
voihinsa ja  hän  tunsi  luontonsa  hurjistuvan.  Näkihän  hän 
tuossa  edessään  sen  kelvottoman  keinottelijan,  joka  oli 
kietonut  verkkoihinsa  hänen  nuoruutensa  lemmikin  ja  unel- 
mainsa  immen,  joka  oli  väärinkäyttänyt  neidolta  saavut- 
tamansa luottamuksen  ja  sitten  katalana  paennut  .  .  ,  nä- 
kihän hän  hänen  siinä  edessään  nytkin  syleilevän  tuota 
neitosta,  jonka  hän  itse  juuri  ikään  luuli  vihdoinkin  omak- 
seen voittaneensa  ja  morsiamekseen  kihlanneensa  .  .  . 
Hänen  nuori  verensä  kuohahti  ja  hänen  mielensä  raivostui; 
hän  astui  uhkaavana  esiin  ja  paljasti  vimmastuneena  miek- 
kansa. Airut  syrjäytyi  askeleen,  laski  neidon  kädestään 
ja  tapaili  hänkin  miekkansa  kahvaa  .  .  . 

Vaan  Kaarlo  Horn  oli  siinä  samassa  saapuvilla,  tart- 
tui lujasti  poikansa  ojennettuun  käsivarteen  ja  virkkoi  an- 
karasti: 

—  Onneton,  sinä  seuraat  minua,  ja  heti!  Taistella 
et  täällä  saa,  sulia  ei  ole  syytä  taistella  eikä  oikeutta. 
Miekkasi  tuppeen! 

Nuori  Henrik  seisoi  siinä  toivottomana  ja  epävar- 
mana, katseli  hehkuvilla  silmillään  vuoroin  isäänsä,  vuo- 
roin airutta.  Vaan  tämä  jälkimmäinen  astui  tyynesti  ja 
kunnioittaen  Hornien  eteen  ja  virkkoi  reippaasti  ja  vaka- 
vasti : 

—  Monasti  on  henkeni  tämän  neitosen  vuoksi  jo 
ollut  alttiina  ja  monasti  se  on  niin  oleva  vieläkin,  enkä 
sitä  karta,  sillä  hän  on  morsiameni,  hän  on  puoHsoni, 
hän  on  kaikista  huolimatta  oleva  vihitty  vaimoni.  Kat- 
sokaa häntä,  jalosukuinen   nuorukainen,  ja  te  huomaatte 

viisaammaksi  seurata  isäänne.  Sillä  tottatosiaan,  tässä  ei 
ole  kaksintaistelupaikka  eikä  meidän  kahden  varsinkaan 
ole  tässä  taisteltava. 

Nuori  Henrik  katsahti  Annaa,  jonka  silmät  niin  pa- 
lavina olivat  airueeseen  kiintyneet,  ja  hän  ymmärsi,  että 
hän  tosiaankin  tässä  oli  joutilas.  Vaan  se  tuntui  niin  ras- 
kaalta, hän  ei  voinut  olla  kysymättä: 

—  Poisko  .  .  .  i jaksi  .  .  ? 

—  Pois,  poikani,  pois  ijäksi,  vastasi  isä  taluttaen 
nuorukaista  ovea  kohden.  Ja  tämä  seurasi  mukana,  saa- 
matta jäähyväiskatsetta  neitoselta,  laskeusi  pihalle,  astui 
isänsä  rinnalla  rekeä  kohden.  Pihalla  leikki  hänen  vel- 
jensä Evert  iloisena  ikäistensä  äänekkäässä  parvessa. 
Kaarlo  Horn  kutsui  hänetkin  sieltä  pois  ja  hämmästy- 
neenä, tyytymättömänä  erosi  Evert  ilosesta  leikistä  ja 
kysyi  kummissaan  isältään: 

—  Kotiinko  jo,  isä;  mutta  meidänhän  piti  tänä  iltana 
saada  ampua  tykeillä? 

—  Suokoon  taivas,  etteivät  tykit  täällä  pian  toden- 
perästä rupeaisi  paukkumaan,  vastasi  isä  miettiväisenä, 
rekeen  istuessaan.  Ja  samassa  ajoikin  jo  Hornein  perhe 
laskusillan  yli  pois  Turun  linnasta. 

Hetkisen  viivähti  sisälle  jäänyt  airut  siellä  vielä, 
mutta  kauan  ei  ollut  hänenkään  siellä  turvallista  viipyä. 
Jos  hänet  tässä  linnassa  olisi  tunnettu,  olisi  hirsipuu  var- 
maan ollut  hänelle  varattu,  sen  hän  tiesi  ja  siksi  hän  huo- 
lellisesti taas  peitti  kasvonsa.  Neitonen  seisoi  vielä  sa- 
natonna  siinä  uuniin  nojautuneena,  johon  airut  hänet  äsken 
oli  jättänyt,  seisoi  siinä  liikahtamatta  kasvot  nuorukaiseen 


kiintyneinä,  puolittain  ilosina,  puolittain  syyttävästi  kysy- 
vinä.    Hieronymo  tarttui  hänen  käteensä  ja  virkkoi: 

—  Meillä  olisi  paljo  puhumista,  mutta  tässä  ei  ole 
tilaisuutta  selityksiin.  Meidän  on  ollut  taisteltava  voimia 
vastaan,  jotka  ovat  olleet  meitä  väkevämmät.  Mutta 
ratkaisun  hetki  lähenee,  minä  olen  matkalla  sitä  valmista- 
maan. Rohkeutta,  Anna,  kestävyyttä,  me  löydämme  vielä 
onnen,  joka  kärsimyksemme  korvaa. 

—  Erotaanko  taas?  kysyi  neitonen  arasti. 

—  Vaan  ainoastaan  hetkeksi.  Huomaa:  kun  myrsky 
rupee  pauhaamaan,  silloin  olen  minä  jo  lähelläsi.  Vaan 
nyt  hyvästi! 

Yksi  syleily,  yksi  kädenpuristus,  ja  nuori  airut  syöksi 
Hornein  jälestä  alas  linnanpihalle  ja  kiirehti  rekeensä.  Jo 
olikin  aika,  askeleita  kuului  jo  portaissa.  Suomen  herrat 
laskeusivat  jo  alas  kokoushuoneesta,  ja  juuri  kun  Hiero- 
nymo ajoi  ulos  linnan  portista,  kuuli  hän  äänen,  jonka 
hän  liiankin  hyvin  tunsi  ja  jossa  oli  korskeaa ^kaj annetta, 
huutavan : 

—  No,  nyt  saatte  kohta  ampua,  pojat,  nyt  on  hetki 
tullut.  Ja  hukkaasti  liikkeelle  kaikki  Unnan  naiset,  sillä 
tänään  tässä  talossa  juhlitaan! 

Pian  kohisikin  taas  liikettä  linnan  juhlasuojissa,  pal- 
velijat juoksivat  edestakaisin  juhlan  valmistustouhuissa  ja 
vieraat  ryhmittyivät  suureen  ruhtinaansaliin  täytettyjen 
maljojen  ääreen.  Vaan  tuota  vilkasta  touhua  huomaa- 
matta, kuulematta,  kuinka  ovet  paukkuivat  ja  askeleet 
narskuivat  portaissa  ja  käytävissä,  seisoi  Anna  Fleming 
vielä     kauan     paikoillaan    uunin    katveessa    sen    kylkeen 

nojautuneena,  silmässä  riemuava,  vilkas  loiste  ja  kasvoilla 
onnellinen  hymy. 

Olihan  hänelle  tuo  äskeinen  tapaus  kaikkine  vaihei- 
neen vielä  kokonaan  kuin  unta,  kuin  pikaisesti  ohilentänyt 
häilyvä  unelma,  alusta  niin  painostava  ja  synkkä  ja  sitten 
niin  kirkas  ja  kevyt  kuin  kesäinen  päivä.  Hän  eli,  hän 
toivoi  vielä  .  .  .  Kuinka  olisi  hän  sitä  voinut  vielä  äsken 
uskoa,  kun  hän  murtuneen  mielensä  heikkoudessa  taisteli 
siitä,  minkä  muodon  hänen  oH  annettava  vastaisille,  ilot- 
tomille kohtaloilleen.  Silloin  leimahti  salama  .  .  ,  kuului 
ääni,  joka  kajahti  tutulta,  josta  oli  mahdoton  erehtyä,  ja 
tuossa  seisoi  se  iloinen  poika,  joka  oli  tuottanut  hänelle 
niin  paljo  kaihoa  ja  kyyneleitä,  mutta  joka  ainoa  saattoi 
puhaltaa  henkeä  hänen  jo  riutuneeseen  elämäänsä.  Hän 
eli,  hän  rakasti,  hän  valmisti  väsymättä  heidän  yhteistä 
onneaan,  —  oi,  muuta  ei  Anna  tarvinnutkaan  tietää,  siitä 
hetkestä  hänkin  jälleen  eli  ja  toivoi.  Hän  oli  levännyt 
siunatun  silmäyksen  sulhonsa  sylissä  —  ja  »rohkeutta, 
kestävyyttä!»  sitä  ei  häneltä  nyt  tullut  puuttumaan. 

Näitä  Anna  nauttien  muisteli,  yhä  vielä  seistessään 
silmät  kirkkaina  ja  povi  aaltoilevana  hiiltyvän  takkatulen 
ääressä  uunin  reunukseen  nojautuneena.  Siitä  hänet  Ebba- 
rouva  taloustoimissa  juostessaan  tapasi  ja  tuli  uteliaana 
puhuttelemaan: 

—  No,  Anna,  sinä  näytät  virkulta  tänään.  Miten 
päättyi  yhtymisenne  nuoren  Hornin  kanssa? 

—  Hornin,  hänenkö  .  .  ?  —  Tämä  nuorukainen  oli 
jo  melkein  joutunut  unhotuksiin  Annan  muistoista  ja  tä- 
din kysymys  herätti  hänet  nyt  muistamaan  tuota  äskeistä 

kohtausta  kuin  jotakin  hyvin  kaukaista  asiata.  —  Hornin, 
niin,  hänen  isänsä  pakotti  hänet  lähtemään  pois. 

—  Siis  liian  myöhään,  eilen  olisi  kaikki  vielä  voinut 
käydä  toisin.  Mutta  nyt,  —  niin,  tosiaankin  mahdotonta. 
Ja  sinä  näytät  siitä  päätöksestä  olevan  iloinen,  ehkäpä  se 
siis  parasta  olikin,  —  kunhan  vain  aina  oHsit  tähän  tu- 
lokseen yhtä  tyytyväinen! 

—  Olen,  täti,  olen  aina  .  .  . 

—  No  hyvä,  hyvä,  ei  puhuta  siitä  enää.  Joudu  si- 
näkin nyt  meitä  auttamaan,  täällä  tulee  tänään  suuret 
juhlat,  kokous  on  päättynyt  ja  päättynyt  hyvin,  setäsi  on 
saavuttanut  loistavan  voiton.     Tule! 

Annan  täytyi  melkein  ravistaa  ruumistaan,  päästäk- 
seen palaamaan  muistoistaan  ja  mietteistään  arkielämän 
todellisuuteen.  Vaan  kun  hän  sitten  taloustoimiin  ryhtyi, 
sujuivat  ne  häneltä  keveästi  ja  hilpeästi,  hän  heläytti  lau- 
lunkin lomaan,  joten  palvelusväki,  joka  oli  tottunut  näke- 
mään hänen  liikkuvan  kuin  aaveen  ääneti  ja  hiljaa,  sitä 
aivan  ihmeissään  katseli. 

Samallainen  reipas,  kahleistaan  vapautunut,  hilpeä 
mieliala  vallitsi  tänään  yleensäkin  linnassa,  jossa  juhlamaljat 
tiheään  kiertelivät  ja  juhlalaulut  kajahtivat,  sekä  ylhäällä 
linnan  herrashuoneissa  että  alhaalla  linnueen  asunnoissa. 
Tulia  sytytettiin  illan  kuluessa  tornien  huippuihin  pala- 
maan ja  juhlalaukauksia  ammuttiin  valleilta.  —  — 

Vaan  niissä  kahdessa  reessä,  jotka  tänä  iltana  pe- 
räkkäin ajoivat  Turun  linnasta  valtatietä  myöten  pohjoi- 
seen päin,  oli  mieliala  vakava  ja  huolekas.  Edellisessä 
näistä,    jossa    kaksi    henkeä    perällä   istui   ja    ohjaksissa 

Anna  Fleming.  22 


nuori  poikanen,  ei  koko  matkalla  puhuttu  mitään,  ennen- 
kuin Maskussa  käännyttiin  valtatieltä  rannikolle  vievälle 
poikkitielle,  joka  ohjasi  Kankaisten  tilalle.  Tässä  vasta 
lausui  vanhempi  reen  perällä  istuvista: 

—  Niin,  poikani,  epäystävälliseltä  näytti  kotimaan 
rannikko  meidän  tänne  tullessamme.  Sinä  näet,  se  sysää 
meidät  sittenkin  luotaan. 

Ja  nuorempi  lisäsi  huoahtaen: 

—  Niin,  isä,  se  sysää  meidät  luotaan.  Siksi  siitä 
pois,  pois  .  .  ! 

Ja  taas  ajettiin  hetkinen  syvässä  äänettömyydessä 
läpi  lumisen  talviluonnon.  Silloin  tärähti  yhtäkkiä  hienosti 
jäinen  maa,  lumihiutaleita  putosi  puiden  oksilta  ja  kau- 
kainen, kumea  jysähdys  kuului.  Reen  ajolaudalla  istuva 
poikanen  heristi  tuota  kuullessaan  korviaan,  käännähti 
vilkkaasti  päin  reessä  istuvain  puoleen  ja  huudahti  innos- 
tuneena: 

—  Isä,  isä,  nyt  ne  ampuvat  linnassa  tykeillä.  Nyt 
ne  paukkuvat  ilolaukaukset. 

—  Niin,  kai  siellä  on  syytä  iloon.  Mitä  se  laukaus 
sitten  ennustaneekin!  —  Mutta  kiirehdi  hevosta,  Evert, 
kiirehdi!  —  — 

Jälempänä  ajavassa  reessä,  joka  jatkoi  matkaansa 
suoraan  pohjoiseen  päin  Poria  kohden,  istui  perällä  yksi- 
näinen nuorukainen,  joka  usein  sai  neuvoa  kulkua  ajajalle, 
joka  näytti  olevan  outo  näillä  mailla.  Tässä  reessä  ajava 
nuori  airut  oli  jo  kulkenut  pitkän  matkan  ja  suorittanut 
jo  tärkeän  ja  vaarallisen  tehtävän,  vaan  vielä  pitempi 
matka  hänellä   oli   edessään,    tehtävä   vielä  tärkeämpi  ja 

vaarallisempi.  Hän  oli  henkensä  kaupalla  ajanut  talvi- 
kelillä Ahvenanmeren  poikki  Turkuun,  viedäkseen  sää- 
tyjen lähettiläille  herttuan  käskyä  muitta  mutkitta  vangita 
Klaus  Fleming-  ja  lähettää  hänet  Ruotsiin,  Herttua  oli 
tahtonut  tehdä  jutun  uppiniskaisen  marskin  kanssa  niin 
lyhyeksi  kuin  mahdollista  ja  katkasta  äkkikaappauksella 
kaikki  pitkät  neuvottelut.  Siihen  hän  oli  tarvinnut  taita- 
van airueen.  Ja  vaikka  tämä  toimi  erityisesti  Hieronymo 
Birckholtzille,  jota  marski  niin  kiihkeästi  vihasi,  olikin  hy- 
vin vaarallinen,  oU  tämä  mielellään  sen  ottanut  vastaan,  — 
hän  tahtoi  olla  saapuvilla,  jos  kepponen  onnistuisi,  samalla 
kaapatakseen  Flemingin;  pesäjaosta  omankin  osuutensa, 
morsiamensa. 

Vaan  kepponen  ei  ollut  onnistunut,  herttua  oH  las- 
kenut väärin,  luottanut  liiaksi  Hornin  vaikutusvaltaan,  joka 
tosin  oli  ollut  suuri,  mutta  joka  silloin  juuri  pahimmoil- 
leen  oli  saanut  kuolonkolahduksen.  Mutta  siltäkin  varalta, 
että  näin  tuUsi  käymään,  oli  herttua  uskonut  airueelle  tär- 
keitä toimia.  Hänen  oli  siinä  tapauksessa,  että  lähetystö 
ei  voisi  kukistaa  Flemingiä  Suomessa,  matkustettava  Sa- 
takunnan ja  Pohjanmaan  läpi  aina  Peräpohjaan  saakka  ja 
matkallaan  Hetsottava  sitä  tulta,  jonka  herttua  tiesi  siellä 
jo  kytevän.  Katkera  viha  vaUitsi  koko  Suomessa  ja  var- 
sinkin Pohjanmaalla  Flemingin  rautaista  haUitusta  vastaan, 
talonpojat  miettivät  kostoa.  Kaatukoon  Fleming  siihen 
omaan  kasvattamaansa  katkeruuteen,  ellei  häntä  muuten 
saada  kaadetuksi,  —  niin  oli  herttua  arvellut  — ,  sytytetään 
kipuna,   lasketaan  kosto  valloilleen.     Sitä  valmistaakseen 

oli  nyt  herttuan  airueen  käytävä  talonpoikain  luona,  poi- 
kettava talosta  taloon,  puhuteltava,  neuvottava  .  .  . 

Se  ei  ollut  leikin  retki,  sen  tiesi  se  nuorukainen,  joka 
yksin  ajeh  valtatietä  Turusta  pohjoiseen  päin,  hän  tiesi, 
ettei  hänen  henkensä  maksanut  paljoa,  jos  hänet  ja  hänen 
asiansa  keksittäisiin.  Vaara  siihen  oli  myötään  tarjona, 
kun  hänen  tuli  tällaisia  asioita  ajaa  maakunnassa,  jossa  jo 
ilmeinen  sotakanta  vallitsi  rahvaan  ja  maj otetun  sotaväen 
välillä,  jossa  jokainen  ratsumies  oli  oikeutettu  ja  halukas 
pistämään  vartaaseen  salakulkijan,  joka  yllytti  kansaa 
kieltämään  ratsuväeltä  ruoan  ja  asunnon,  ja  jossa  sen  lisäksi 
Flemingin  käskyläiset,  voudit  ja  kirjurit,  erityisesti,'pi^ivät 
epäiltäviä  matkustajia  silmällä.  Ja  hirttonuora  olisi  ollut 
hyvin  ikävä  kapine  juuri  nyt,  jolloin  onnen  ratas  vihdoin- 
kin oli  kääntymässä  .  .  . 

Vaan  eipä  siitä  surua  —  liukkaasti  vain  ja  vikke- 
lästi, se  oli  Hieronymon  tunnussanana,  ainahan  vikkelä 
mies  nahkansa  pelastaa.  Ja  hän  vihelteU  reessä  iloisia 
säveleitä,  muistellessaan  tyttöään,  jonka  hän  äsken  oli  ta- 
vannut, vaipui  sitten  taas  miettimään  tehtäväänsä,  mietti- 
mään sitä  roviota,  jota  hän  oli  lähdössä  sytyttämään  ja 
sitä  palkkiota,  minkä  hän  siitä  itse  oli  saava.  Hänen 
mielensä  painui  aina  vakavaksi,  kun  hän  ajatteli  tuota  ve- 
ristä kylvöä,  jota  hän  oH  kylvämässä,  —  mutta  sitten  hän 
taas  ajatteli  satoa,  ja  taas  hän  vihelteli  iloisia  säveleitä, 
yhä  matkatessaan  pohjoiseen  päin. 

XII. 


Klaus  Fleming  mahtavuudessaan. 

Kesäinen  aamuaurinko,  joka  lämpösästi  paahteli  ran- 
takallioita ja  kirkkaana  pälyili  veden  pinnalla,  leikki  iloi- 
sena kuUahtavissa  kiharoissa  sen  nuoren  neitosen,  joka 
Turun  linnan  alla,  Linna-aukon  äyräällä,  istui  vesikivellä, 
syvälle  painautuneena  paperilehden  yli,  joka  oli  hänen 
sylissään.  Hänen  kasvonsa  kuvastuivat  veden  kalvoon, 
johon  hän  aina  toisinaan  pitkään  katsoi,  kohautellen  sil- 
miään paperistaan.  Nuo  kasvot  eivät  enää  olleet  samat 
pyöreähköt,  helakkaväriset  immen  kasvot,  joihin  tutus- 
tuimme, kun  eräänä  kevätpäivänä  saattelimme  Anna  Fle- 
mingiä  Paraisten  kirkkoon,  mutta  ne  eivät  myöskään  olleet 
samat  harmahtavat,  pettymystä  ja  kaihoa  kertovat  nais- 
kasvot,  ijotka  Pikkalan  rantatörmältä  eräänä  syyspäivänä 
näimme  väsyneinä  tähtäävän  meren  autiolle  ulapalle.  Ne 
olivat  kalpeat  vielä  nuo  kasvot,  ja  ohimoilla  lepäsi  hieno 
varjo,    vaan    samalla   ne   olivat  ikäänkuin   kehittyneet  ja 

hienonneet  piirteiltään;  niistä  kuvastui  kestettyjen  taiste- 
lujen jälkiä,  vaan  samalla  luottavaa  varmuutta  ja  toivoa. 
Ja  suunpielissä  värähteli  yhä  uudistuva,  nuortea,  ilonen 
hymy,  niin  raikas  kuin  tuo  vihanta  nurmiranta  siinä  lah- 
den takana,  ja  silmät,  jotka  ahmivat  paperilehden  tiheitä 
rivejä,  säteilivät  riemua  ja  kiitoUisuutta. 

Hän  oli  saanut  kirjeen  sulholtaan,  ensi  kirjeen  koko 
pitkänä  kihla-aikanaan,  ja  siinä  oli  riemun  lähde.  Olihan 
tosin  niitä  kirjeitä  ollut  hänelle  ennenkin  tulossa,  vaan  ne 
olivat  jääneet  matkalle,  pysähtyneet  pidättäjäin  kouriin 
ehtimättä  perille  asti.  Tämä  oli  nyt  päässyt  perille.  Kun 
Anna  tänään  aamusella  oli  lähtenyt  linnasta  tavalliselle 
aamukävelylleen,  oli  sillankorvassa  seisonut  kolme  miestä, 
joista  yksi  oli  häntä  hyvin  tyystin  tarkastellut  ja  vihdoin 
tullut  kysymään,  oliko  hän  marskin  veljentytär,  neiti  Anna 
Fleming.  Kun  tyttö  kummastuneena  oli  myöntäen  vas- 
tannut, oli  talonpoika  kaivanut  poveltaan  pienen  paperi- 
käärön ja  antanut  sen  hänelle.  Mies  sanoi  saaneensa  sen 
kotonaan  Pohjanmaalla  itse  lähettäjältä,  joka  oU  hänelle 
neuvonut  keinot  ja  tuntomerkit,  joiden  mukaan  hän  osaisi 
antaa  kirjeen  suoraan  neitoselle.  Samalla  mies  kertoi, 
että  he,  kolme  pohjolaista,  olivat  purjehtineet  kotipitäjis- 
tään Turkuun  vielä  kerran  pyytämään  marskilta  joitakuita 
huojennuksia  ratsuväen  kovista  rasituksista,  ja  että  he 
kohta  linnassa  käytyään  aikoivat  lähteä  paluumatkalle, 
jolloin  he  voisivat  viedä  vastauksenkin  sille  iloiselle  nuo- 
relle herralle,  joka  sitä  siellä  kaukana  Pohjanmaalla  odotti. 

Kiitollisena  tuomisista  oli  Anna  rientänyt  alas  ranta- 
törmälle  siellä   yksinään,   rauhassa  ja   piilossa,   kirjettään 

lukemaan.  Siellä  hän  sen  jo  oli  lukenut  kertaan  ja  toi- 
seen ja  yhä  vielä  oli  se  hänelle  yhtä  tuores  ja  rakas. 
Hänen  sulhonsa  kertoi  siinä  hilpeästi  ja  hauskasti  mat- 
kastaan Pohjanmaalle,  jossa  vaaroja  ei  ollut  puuttunut, 
mutta  jossa  hänen  toimensa  jo  olivat  hyvällä  tolalla. 
Kertoi,  kuinka  hän  tällä  matkallaan  pitkin  talvea  ja  ke- 
vättä juuri  oli  valmistellut  heidän  kauan  kaivattua  yhteistä 
onneaan,  kuinka  valoisilta  tulevaisuudentoiveet  nyt  jo  näyt- 
tivät ja  kuinka  varma  hän  oli  aikeidensa  onnistumisesta. 
Ja  näin  hän  reippaasti  ja  luottamuksella  kirjoitti  kirjeensä 
lopussa: 

»Syksy  on  pian  käsissä,  pian  peittää  lumi  maan  ja 
suksikeli  on  parhaillaan.  Silloin  saatte  te  siellä  Turussa 
kuulla  uutisia  täältä  Pohjanmaalta,  silloin  saat,  Anna,  si- 
näkin minusta  kuulla  ja  silloin  ei  kulu  enää  kauaa,  ennen- 
kuin olen  luonasi.  Samoihin  aikoihin  sinne  kuulunee  paljo 
muutakin  ryskettä,  kuuluu  myrskyn  ja  vihurin  ääniä,  jotka 
lähtevät  vinkumaan  kaikilta  suunnilta.  Mutta  niitä  elä 
sinä  tyttöni  säiky,  ne  ovat  kaikki  meille  hyvän  enteitä, 
onnen  merkkejä.  Saatpa  nähdä,  kuinka  minä  sen  myrs- 
kyn keskestä  kuin  tuulispää  pyrähdän  viereesi  ja  vien 
vihdoinkin  omani  omakseni.  Monasti  meilä  ovat  toi- 
veemme pettäneet  ja  rauenneet  ovat  parhaat  yritykseni; 
vaan  nyt  olen  onnistumisestani  varma,  5mtys  on  siksi  voi- 
makas, ettei  se  petä.  Siis  vielä  muutamia  kuukausia  eroa 
ja  sitten  minä  olen  koettava  palkita  sen  kaiken,  mitä 
minun  vuokseni  olet  uhrannut  ja  kärsinyt  ...» 

Näin  hän  kirjoitti  ja  koko  tuosta  kirjeestä  huokui 
Annaa  vastaan  sellaista  varmuutta,  luottamusta  ja  lämpöä. 

että  hän  aivan  kuin  onneensa  sulaneena  siinä  istui,  hänkin 
jo  mielessään  varmana  unelmainsa  lopullisesta  toteutu- 
misesta. 

Ylemmäs  taivaalle  noussut  päivä  paistoi  jo  kuumasti 
hänen  selkäänsä,  mutta  ei  sekään  tuntunut  rasittavalta 
eikä  hän  hakenut  siimestä.  Tuntuihan  luonto  ja  ympäris- 
tökin tänään;  niin  kauniilta  ja  sopusuhtaiselta  ja  hän  kat- 
seli) iloisena,  kuinka  tuulimyllyjen  siivet  Kakolan  mäellä 
rattoisasti  pyörivät  ja  kuinka  lystikkään  pienen  näköisinä 
muurarit  Korpolaisvuorella  rimpuilivat  sinne  rakentamansa 
uuden  varustuksen  seinämillä  ja|  keikkuivat  sen  tornissa. 
Eikä  hän  olisi  tältä  rauhaisalta  juhlapaikaltaan,  jossa  hä- 
nellä oli  ollut  niin  herttanen  hetki,  ollenkaan;  malttanut 
lähteäkään  pois,  vaan  hän  muisti  samalla,  että  hänen  se- 
tänsä oh  juuri  tänä  päivänä  määrännyt  perheensä  lähte- 
mään Turun  linnasta,  jossa  se  talvesta  saakka  nyt  yhtä- 
mittaa oli  asunut,  Uudellemaalle,  Pikkalaan  ja  Siuntioon, 
jonne  laivasto  kutsui  marskin  ja  taloudenhoito  hänen  rou- 
vansa. Piti  siis  lähteä  matkalle  varustautumaan.  Anna 
nousi  melkein  vastenmieHsesti  vesikiveltään  ja  rupesi  as- 
tumaan kallioista  rantaa  myöten  valtatielle  päin. 

Silloin  hän  yhtäkkiä  pysähtyi.  Hän  näki  hnnasta 
päin  vastaansa  tulevan  neitosen,  joka  hänelle  liinalla  vilk- 
kaasti viuhtoi  ja  jonka  hän  kohta  tunsi  Elina-serkukseen. 
Juoksujalassa  oli  Elina  pian  hänen  luonaan. 

— 'Elina,  sinäkö  täällä?     Milloin  olet  tullut? 

—  Illalla  tulin  kaupunkiin  Liuksialan  Kaarina- rouvan 
kanssa.  Saavuimme  äsken  linnaan,  vaan  sieltä  sinua  tur- 
haan etsin,  —  mitä  täällä  lymyilet? 

—  Lymyilen  todellakin,  minullakin  on  näet  Elina 
taas  salaisuuksia.  Vaan  istutaan  vielä  hetkeksi  tähän  kal- 
liolle tarinoimaan,  oi,  niin  paljo,  paljo  on  muUa  sulle  nyt 
kerrottavana. 

—  Entä  muUa  sitten!  Kas  noin,  pääsi  nojaa  syliini 
niinkuin  ennen  .  .  .  Vaan  kerrohan  sinä  ensin;  näytäs, 
sinähän  olet  ilonen  kuin  varsa,  mitä,  Anna,  onko  sulhosi 
löytynyt? 

—  On  löytynyt,  olen  tavannut  hänet  ja  tapaan  pian 
taas.     Vaan  kuulehan! 

Ja  pakina  alkoi. 

Serkukset  eivät  olleet  taas  vuoteen  toisiaan  tavan- 
neet, eivät  senjälkeen  kuin  Pikkalassa  erosivat  tuon  kes- 
keytetyn ulkomaanmatkan  jälkeen.  Silloin  olivat  molem- 
mat olleet  synkällä,  masentuneella  mielellä,  Anna  surren 
kaatunutta  unelmaansa  ja  Elina  rohkeiden  tuumainsa  kes- 
keytymistä. Nyt  olivat  molemmilla  toiveet  taas  rohkeam- 
mat ja  Anna  varsinkin  kertoi  riemastuksella  serkulleen 
onnensa  odottamattomasta  käänteestä.  Nyt  se  ei  enää 
ollutkaan  kaukana,  se  pitkäaikaisten  unelmain  päämaaU,  — 
muutamia  kuukausia  vain  ja  /ui/i  on  täällä!  Ja  uhkuvalla 
ilolla  vilautti  hän  Elinalle  äsken  saamaansa  kirjettä. 

—  Mutta  millä  keinoilla  hän  tulee,  mikä  on  hänen 
suunnitelmansa?  kysyi  Elina  epäillen. 

—  Hän  tulee,  se  on  pääasia,  ja  se  on  varma.  Näin 
hän  kirjoittaa:  »Sen  myrskyn  keskestä  minä  kuin  tuu- 
lispää pyrähdän  viereesi  ja  vien  vihdoinkin  omani  omak- 
seni».    Hän  tulee! 

Vaan  Elina  kävi  yhtäkkiä  tarkkaavaksi. 

—  Myrskyn  keskestä,  kirjoittaako  hän  niin? 

—  Niin,  niin,  kuten  kuulit. 

—  Hm,  silloin  aavistan,  mitä  hän  tarkottaa.  Hän 
luottaa  rajuilmaan,  ja  aikoo  käyttää  sitä  hyväkseen,  — 
ahaa!  Sen  oireita  tuntuu  kyllä  muuallakin  ja  sen  aikana 
voi  paljo  tapahtua,  —  siihen  luotan  minäkin.  Mutta  se 
on  vaarallista  peliä. 

Anna  ei  ollut  ilonsa  keskessä  vielä  tullut  ajatelleek- 
sikaan, mitä  hänen  sulhonsa  oikeastaan  tuolla  myrskyllä 
oli  tarkottanut  ja  nyt  Elinan  sanat  hänet .  melkein  säp- 
säyttivät. 

—  Mitä,  peljätäänkö  sotaa? 

—  Peljätään  ja  toivotaan,  minä  puolestani  toivon,  ja 
toivottava  sitä  on  sinunkin.  Mutta  —  katsoppas  noita 
linnoitystöitä  tuolla  Korpolaisvuorella  — ,  täällä  varustau- 
dutaan myös,  sitä  ei  vielä  tiedä,  kuka  sitä  myrskyä  tulee 
johtamaan. 

Anna  oH  hetkeksi  käynyt  miettiväksi.  Hänelle  ru- 
pesi nyt  vasta  oikein  selvenemään,  että  hänen  pelastuk- 
sensa ja  onnensa  riippuikin;  alkavasta  sodasta,  sodasta 
hänen  omaa  setäänsä  vastaan,  ja  sen  onnistumisesta.  Ja 
hän  virkkoi  hiljaa: 

—  Pitääkö  siis  välttämättä  vuotaa  verta? 

—  Sitä  et  voine  sinä  estää  jos  tahtositkin,  vastasi 
Elina.  —  Eikä  sitä  ole  meidän  syytä  kammolla  ajatella, 
sillä  siihen  meidän  molempain  menestys  liittyy.  Kuules, 
Anna,  näistäpuolin  meidän  toiveemme  ja  halumme  käy- 
vät samaan  suuntaan,  tiet  rinnakkain,  päämäärät,  —  niin, 
ne  ovat  vielä  kaukana.    Vaan  ne  lähenevät,  ne  toteutuvat! 

Tuo  reipas  luottamus  tempasi  Annankin  taas  mu- 
kaansa. Niin,  käyköön  miten  tahansa,  sodassa  tai  rau- 
hassa, tyyneessä  tai  myrskyssä,  —  päämäärä  toteutuu, 
sulho  saapuu,  se  on  kaikki!  Ja  hän  rupesi  nyt  vuoros- 
taan kyselemään  Elinalta  tämän  matkoja  ja  tuumia. 

Elina  oli  kotoaan  Hämeenlinnasta,  jonne  Liuksialan 
rouva  pari  viikkoa  sitten  oh  saapunut,  lähtenyt  tämän 
mukaan  matkoille.  Kaarina-rouvan  tarkotus  oli  pyytää 
marskilta  lupaa  saada  kävästä  edes  Räävelissä  tervehti- 
mässä onnetonta  poikaansa,  joka  ei  saanut  tulla  Suomeen 
edes  äitiään  näkemään.  Kustaa  Eerikinpoika,  jonka  hä- 
nen palava  koti -ikävänsä  jo  vuosi  sitten  oli  vetänyt  Itä- 
meren maakuntiin,  oli  viettänyt  Riiassa  surkean  talven 
köyhänä,  sairaana  ja  avutonna,  turhaan  odottaen  pyytä- 
määnsä  lupaa  saada  käydä  Suomessa.  Tänä  kesänä  oli 
hän  vihdoin  taas  rohkassut  mielensä  ja  lähtenyt  luvatta 
tulemaan  Suomenlahden  yli.  Mutta  Fleming,  jolle  oli  an- 
nettu asiasta  tieto,  lähetti  Pikkalasta  laivoja  vastaan  ja 
palautti  kovaosaisen  kuninkaanpojan  takasin  Rääveliin. 
Sieltä  oli  tämä  kirjoittanut  äidilleen  Liuksialaan  ja  pyy- 
tänyt Kaarina-rouvaa  sinne  puheilleen.  Kohta  olikin  rouva 
lähtenyt  matkoille  ja  tullut  Hämeenlinnan  kautta  Turkuun, 
rukoillakseen  marskilta  lupaa  tuohon  yhtymiseen. 

—  Miksei  häntä  lasketa  kotimaahansa?  kysyi  Anna 
ihmetellen,  sillä  hänestä  oli  tuo  heikko,  surunvoittoinen 
mies  viattomin  ja  vaarattomin  ihminen  maailmassa. 

—  Hän  on  kuninkaanpoika,  hän  on  oikeutettu  istu- 
maan Ruotsin  valta-istuimella,  ja  siksi  häntä  peljätään  ja 
vainotaan.     Vaan    hän  tulee  kyllä  tänne,  ole  siitä  varma; 

sen  myrskyn  aikana,  josta  sulhosikin  kirjoittaa,  tulet,  toi- 
von ma,  kuulemaan  korkeimpana  mainittavan  Kustaa  Ee- 
rikinpojan nimen. 

—  Mitä,  aikooko  Kustaa  Eerikinpoika  nousta  kapi- 
naan, —  ja  ketä  vastaan? 

—  Hiljaa,  hiljaa,  me  emme  vielä  tiedä,  mitä  hän 
aikoo.  Mutta  hänelle  on  annettava  aikeita,  toimivoimaa, 
rohkeutta  .  .  .! 

—  Sitäkövarten  matkustaa  rouva  Rääveliin? 

—  Ei  rouva,  hän  tuskin  tietääkään  mistään  aikeista, 
hän  pelkää  liiaksi  poikaansa  .  .  . 

—  Vaan  sinä,  matkustatko  sinäkin  Rääveliin?  Hän- 
täkö tapaamaan? 

Elina  oli,  noussut  pystöön  ja  seisoi  suorana,  juhlal- 
lisena, melkein  uhkaavan  näköisenä  siinä  rantakalliolla, 
silmässä   palava   kiilto  ja   käsivarsi   ojennettuna  suoraksi. 

—  Niin,  minä  lähden  noutamaan  häntä  Suomeen, 
minä  tuon  hänet  tänne  sitä  rajuilmaa  johtamaan,  joka 
puhkeava  on,  ja  sen  keskestä  olen  kohottava  hänet  kun- 
niaansa. Minussa  on  voimaa  ja  hänen  pitää  saada  sitä 
myöskin. 

Anna  katsoi  ihaillen  serkkuaan: 

—  Oi,  jos  olisi  minussakin  tuollainen  into  ja  tuollai- 
nen voima.  Vaan  yksin,  Elina,  heikko  tyttö  — ,  mitä 
voit  sinäkään?     Onko  sulia  auttajia? 

—  Koko  Suomen  kansa,  sen  saat  nähdä.  Vaan 
muista:  ei  sanaakaan  näistä,  ei  hiiskahdustakaan! 

Hetken  viivähtivät  tytöt  vielä  supatellen  siinä  ranta- 
kalliolla, kunnes  Anna  nousi,  tarttui  serkkuaan  käsivarresta 

ja  lähti  taluttamaan  linnaan  päin.  Hänenhän  oli  kiireh- 
dittävä valmistamaan  kirjettä  sulholleen,  saadakseen  sen 
annetuksi  Pohjanmaan  lähettiläille,  kun  nämä,  marskin  pu- 
heilla käytyään,  lähtisivät  linnasta.  Pitkästi  hän  kirjoitti, 
toivehikkaasti,  luotta vasti;  kertoi  huoltensa  huojentumi- 
sesta, mielensä  reipastumisesta,  kertoi  rohkeana  odotta- 
vansa sitä  myrskyä,  jonka  keskestä  heidän  onnensa  oli 
sukeutuva.  Ja  kirjeensä  valmiiksi  saatuaan  lähti  hän  ulos 
pihalle  odottamaan  lähettiläitä,  jotka  vielä  oHvat  marskin 
puheilla.  Ne  viipyivät  siellä  kauan,  Anna  nousi  porras- 
käytävään, odottamaan  oven  takana.  Vaan  siitä  hän 
äkkiä  peljästyneenä  väistyi  pois  ja  pakeni  takasin  alas 
linnan  pihalle  sen  pieneen  puistikkoon. 

Sisältä  huoneesta  oli  näet  kuulunut  marskin  ääni  niin 
ankarana  ja  vihaisena,  ettei  hän  sitä  sellaisena  vielä  ollut 
kuullut  koskaan;  jalka  oH  tömissyt  kiviseen  lattiaan  ja 
nyrkki  paukkunut  pöydän  laitaan.  Ja  sekaan  oH  kuulunut 
myöskin  talonpoikain  vakavia  vastaväitteitä.  Anna  arvasi, 
että  lähettiläät  olivat  liikanaisella  suorapuheisuudella  suu- 
tuttaneet marskin  noin  äkäseksi  ja  toivoi  nyt  vain,  että 
he  pian  lähtisivät,  ennenkuin  setä  vimmoissaan  ryhtyisi 
väkivaltaisuuksiin,  —  hän  oli  vihassaan  niin  peljättävä. 
Tuokion  kuluttua  narahtikin  ovi,  askeleita  kuului  käytä- 
västä, lähettiläät  tulivat  ulos,  ja  Anna  rupesi  jo  kävele- 
mään sillalle  päin  heitä  tavatakseen.  Vaan  lähettiläät 
eivät  menneetkään  porttia  kohden  eivätkä  sillalle,  marskin 
huovit  saattelivat  heitä  pihan  poikki  erästä  alakerran  ovea 
kohti,   jonka    Anna    tiesi    vievän    vankityrmään.     Raskas 

rautaovi  vingahti  valittavasti  ja  sulkeutui  taas  salvaten 
miehet  sisäpuolelleen. 

Surumielin  ja  miettiväisnä  sitä  Anna  katseli.  Hän 
kyllä  tiesi,  että  katkera  viha  oli  jo  vuosikausia  ollut  val- 
litsemassa Pohjanmaan  miesten  ja  Klaus-herran  välillä  — 
olipa  se  jo  toisinaan  väkivaltaisuuksiinkin  puhennut  —  ja 
marskin  oli  hän  monasti  kuullut  tuimasti  sadattelevan 
Pohjolaisten  valitusretkiä  Ruotsiin  ja  heidän  niskottelemis- 
taan  hänen  virkamiehiään  vastaan.  Mutta  miksi  oli  tuo 
viha  nyt  noin  kiihtynyt,  miksi  hänen  miehekäs  setänsä 
noin  ahdisteli  noita  turvattomia  talonpoikia?  Ja  tuostako 
katkerasta  vihasta  hänen  onnensa  piti  sukeutua? 

Erityisesti  huolissaan  siitä,  että  hänen  kirjeensä  nyt 
tuojain  vangittua  jäisi  lähettämättä,  päätti  Anna  mennä 
marskin  huoneeseen  saadakseen  lähemmät  tiedot  asioista. 
Annan  ja  hänen  setänsä  vanhastaan  hyvät  välit  olivat 
taas  vähitellen  korjautuneet  entiselleen,  Klaus-herra  käytti 
vieläkin  toisinaan  Annaa  apunaan  ja  tällä  oli  aina  oikeus 
mennä  setänsä  työhuoneeseen  istumaan. 

Marski  käveli  siellä,  kuten  hänen  tapansa  oh,  olles- 
saan kiihtyneessä  mielentilassa  tai  erityisesti  harkitessaan 
jotakin  suunnitelmaa,  nytkin  pitkillä  askelilla  lattiata  edes- 
takasin  ja  puhui,  osaksi  itsekseen,  osaksi  kirjurilleen  Grö- 
ningille,  joka  taas  oh  hänen  luonaan,  palattuaan  talvisen 
aateliskokouksen  jälkeen  tekemältään  Puolanmatkalta.  Äs- 
keisen myrskyn  laineet  oHvat  jo  osaksi  laskeutuneet,  vaan 
maininki  kävi  vielä  korkeana. 

—  Ei  niillä  ole  pää  tuohesta,  puhisi  marski  siinä 
kiukuissaan.  —  Tulevat  tänne  varottamaan  ja  uhkaamaan, 


ikäänkuin  me  emme  entuudestaan  tuntisi  heidän  vehkei- 
tään ja  kapinahommiaan.  Siellä  he  Pohjanmaalla  vangit- 
sevat meidän  virkamiehiämme  ja  pieksävät  huovejamme. . . 
Eikä  se  vielä  mitään  olisi,  jos  he  olisivat  omilla  asioillaan, 
vaan  nyt  he  juoksevat  toisen  kätyreinä  .  .  . 

Marski  pysähtyi  hetkeksi  miettimään  ja  jatkoi  sitten: 

—  He  ovat  reipasta  väkeä,  nuo  pohjolaiset,  muki- 
loivat venäläisiä  kuin  vietävät  eivätkä  pelkää  pirujakaan. 
Vaan  hitonko  me  nyt:  teemme  heidän  »oikeuksilleen». 
Eikö  heillä  ole  lievemmät  rasitukset  kuin  muilla  maakun- 
nilla, täytyyhän  heidänkin  elättää  omat  huovinsa?  Mutta 
nämä  vain  uhkailemaan,  —  ah  kyllä  minä  ne  nuijapäät 
tunnen,  he  ovat  herttuan  verkoissa  kaikki  tyynni.  Täältä 
he  tietysti  olisivat  taas  purjehtineet  suoraan  Tukholmaan 
valittamaan  meidän  ankaruuttamme  neuvostolle  ja  vala- 
maan vettä  herttuan  myllyyn.  Vai  mitä  varten  he  tuUvat 
tänne,  hä,  Gröning? 

—  Sanoivathan  tahtovansa  vielä  kerran  kuulla,  onko 
mitään  helpotuksia  toivottavissa,  koska  muuten  eivät  tiedä 
mitä  tapahtuu. 

—  Niin,  sinäpä  sen  sanoit,  —  »mitä  tapahtuu»  — 
ilmeinen  kapina-uhka.  Sitävarten  siellä  herttuan  kätyrit 
ovatkin  kulkeneet  kiihottamassa  kansaa,  —  kirottua,  ettei- 
vät huovit  saaneet  kiinni  sitä  erästäkin  hirtehistä,  jota 
lähetin  heidät  takaa-ajamaan  —  hän  on  vanha  kettu  .  .  ! 
Vaan  koettakootpa  pohjolaiset  .  .  ,  me  muserramme  hei- 
dät! Nostakoot  päänsä  laillista  esivaltaa  vastaan,  ja  siitä 
syntyy  verilöyly,  jota  heidän  jälkeläisensä  vielä  kymme- 
nennessä  polvessa  hirmustuvat,   —  jos  heiltä  yleensä  jää 

jälkeläisiä!  Silloin  ei  ole  armoa,  sillä  se  kapina  ei  ole 
ainoastaan  meitä  vastaan  tähdätty,  sen  tarkotus  on  siirtää 
ruunu  pois  Juhana-kuninkaan  suvulta  .  .  ,  ah,  kyllä  minä 
sinun  kavaluutesi  käsitän,  sinä  Södermanlannin  vallanhi- 
moinen herttua!  Vaan  Suomi  on  oleva  sulle  sitkeä  pala, 
sen  minä  takaan. 

Marski  istahti  hetkeksi  selkänojaan  pöytäänsä  vas- 
taan, käännähti  sitten  ja  pyysi  Gröningiltä  sitä  kirjettä, 
jonka  he  äsken  Suomen  aateliston  nimessä  olivat  Ruotsin 
valtioneuvostolle  —  taikka  oikeastaan  yksin  herttualle  — 
lähetettäväksi  kirjoittaneet.  Hän  silmäili  sen  läpi,  veti 
ristin  sen  yli  ja  virkkoi: 

—  Tämä  on  liian  imelätä,  liian  nöyrää.  Meidän  pi- 
tää kirjoittaa  samalla  tavalla  kuin  he  meille,  tässä  ei  ole 
tarvis  luikerrella.  Kirjoita  näin:  Me  tunnemme  kyllä  ne 
monenlaiset,  valtakunnan  sisälliselle  rauhalle  vaaralliset 
vehkeet,  joita  te  tässä  maassa,  Suomessa,  harjoitatte; 
mutta  tietäkää,  me  tulemme  olemaan  varuillamme  vasta- 
taksemme  samalla  mitalla.  Suomen  on  kuningas  meidän 
käsiimme  uskonut  ja  teidän  vehkeitänne  täällä  tulemme 
siis  kohtelemaan  kapinayrityksinä  kuningasta  ja  esivaltaa 
vastaan,  jommoisia  ne  ovatkin  .  .  , 

Gröning  pysäytti  epäillen  kynänsä,  vaan  marski  tius- 
kasi  hänelle: 

—  Mikset  kirjota?     Mitä  mietit? 

—  Minä  mietin,  että  tämä  merkitsee  sotaa. 
Fleming  nousi  taas  kävelemään. 

—  Sotaa,  niin,  mitä  se  muuta  merkitseisi?  Mitä 
tämä   on  ollut  viime  talvesta  saakka  muuta  kuin  sotaa? 


Herttua  varusteleikse  Ruotsissa  valloitusretkelle  Suomeen 
ja  yllyttää  Suomen  ymmärtämätöntä  rahvasta  kapinaan, 
me  varustaudumme  täällä  suistamaan  kumoon  niin  toisen 
kuin  toisenkin  yrityksen.  Se  on  sotaa.  Vai  suottako 
luulet  meidän  keräävän  väkemme  leiriin  tänne  Turun  edus- 
talle ja  suottako  veistetään  sotalaivoja  Pikkalassa  .  .  ? 
Se  on  sotaa,  tässä  on  turha  leikkiä  piilosilla.     Kirjota! 

—  Vaan  jos  eivät  Suomen  herrat  kirjota  alle? 

—  He  kirjoittavat  nykyjään  jo  minkä  alle  tahansa. 
Sinä  palasit  otolliseen  aikaan  Puolasta,  tuoden  kuninkaan 
kirjeet,  —  hän  lupaa  itse  tulla  Suomeen  ja  antaa  meille 
siihen  asti  täyden  valtuuden.  Kukapa  uskaltaisi  nyt  enää 
niskotella:  Kurjet  tottelevat  pakosta,  Hornit  ovat  kukis- 
tetut .  .  .  Kuule,  tapasitko  Viron  kautta  tullessasi  Kaarlo 
Hornin? 

—  En,  hän  kuuluu  asustavan  tiloillaan,  Boije  on 
määrännyt  hänet  jonkinlaiseen  kotiarestiin. 

—  Miksei  Boije  ole  sulkenut  häntä  vankeuteen,  ku- 
ten kuningas  on  käskenyt?  Ne  vehkeilevät  siellä,  nuo 
herrat  .  .  .  Ei,  meidän  täytyy  itsemme  poiketa  Pikkalan- 
matkaltamme  Rääveliin  ja  järjestää  tuo  asia. 

Gröning  kirjoitti  kirjeen  valmiiksi  ja  ojensi  sen 
marskille.  Klaus  Fleming  ei  kumminkaan  siihen  nyt  enää 
katsonutkaan,  hän  näytti  vaipuneen  muihin  mietteisiin. 
Ja  äkkiä  hän  terästäen  katseensa  Gröningiin  virkkoi: 

—  Kuningas  lupaa  tulla  tänä  syksynä  valtakuntaansa, 

ensin  Suomeen,  niin  hän  kirjoittaa,  niin  kerrot  sinä.    Mitä 

luulet?  Tuleeko  hän  .  .  .  ?    Niin,  niin,  tietysti  sinulle  War- 

sovassa    on    virallisesti    ilmoitettu,    että  hän   tulee  ja  me 
Anna  Fleming.  23 

toitotamme   sitä   kyllä    koko    maailmalle,    —  mutta    mitä 
luulet  itse,  yksityisesti? 

Hymy  leikki  Gröiiingin  suupielissä,  hän  ymmärsi  niin 
hyvin,  mitä  hänen  herransa  tarkotti,  ja  hän  vastasi  ainoas- 
taan kaksi  sanaa: 

—  Rex  crastinus. 

Fleming  rupesi  taas  kävelemään. 

—  Niin,  niin  huomispäivän  kuningas,  aina  vastaseksi 
lykkäävä,  aina  aikaansaamaton,  aina  sama  Sigismund. 
Hänen  lupauksiinsa  emme  saa  luottaa,  emme  saa  yleensä 
luottaa  mihinkään  muuhun  kuin  omaan  voimaamme,  mei- 
dän täytyy  yksin  olla  varustettu  ja  kaikkea  kestämään.  Ja 
se  onkin  varminta  .  .  .  Eenokki,  kutsuppas  sisään  Prink- 
kalan herra. 

Vanha  linnanisäntä  saapui  kohta  tehden  marskille 
nöyrän  kumarruksen,  —  Suomen  aatelit  olivat  tänä  tal- 
vena ruvenneet  häntä  yhä  suuremmalla  kunnioituksella 
kohtelemaan.  Mutta  marski  talutti  vanhuksen  ystävälli- 
sesti istumaan  ja  kertoi  vielä  samana  iltana  aikovansa 
lähteä  laivoillaan  Pikkalaan,  valvomaan  laivaston  varusta- 
mista. Linnan  hoito,  sen  korjaus-  ja  varustustyöt,  jäivät 
nyt  siitä  syystä  Prinkkalan  herran  huoleksi,  joka  tehtävä 
näihin  aikoihin  oli  tavallista  vastuurikkaampi.  Marski  ke- 
hotti ukkoa  pitämään  kiirettä,  hankkimaan  lisää  muura- 
reita,  lisää  tykinvalajia,  mutta  erityisesti  pitämään  silmällä, 
ettei  ketään  asiaankuulumatonta  pääse  linnaan.  Ja  vielä 
hän  jätti  vanhalle  linnanpäällikölle  erityiseksi  toimeksi 
valvoa,  ettei  ketään  kansankiihottajaa  Ruotsista  pääse 
Suomeen  eikä  suomalaisia  valittamaan  Ruotsiin,  —  kaikki 

tuollaiset    retkeläiset    ovat    otettavat    kiinni   ja    pantavat 
talteen. 

—  Parastani  koetan,  vastasi  Prinkkalan  herra,  — 
mutta  valitusretkillä  kulkijoista  käy  pian  mahdottomaksi 
pitää  lukua.  Taas  äsken  ovat  saaristovartijat  ottaneet 
kiinni  erään  jahdin,  joka  syrjäväyliä  oli  pyrkimässä 
Ruotsiin. 

—  Hyvä,  pistäkää  vain  valittajat  tyrmään  tyynty- 
mään. 

—  Vaan  se  on  pian  täynnä  talonpoikia. 

—  Täynnä  .  .  ,  sulloutukoot  ahtaammalle!  Oma 
syynsä,  miksi  vehkeilevät  esivaltaa  vastaan;  niitä  täytyy 
rautakourin  kohdella,  ei  auta  .  .  . 

Marskin  otsalle  oli  lasketunut  tumma  varjo  ja  hän 
seisoi  tuokion  rypistellen  tuuheita  kulmakarvojaan.  Vaan 
sitten  hän  huiskasi  kädellään,  antoi  vanhalle  linnanpäälli- 
kölle  merkin,  että  hän  saisi  lähteä  ja  virkkoi  Eenokille: 

—  Ketä  siellä  on  tänään  odottamassa  puheilleni 
pääsöä?  Otamme  heidät  kaikki  vastaan  nyt  heti,  koska 
iltapuoleen  jo  matkustamme  pois,  mutta  käske  heidän 
puhua  asiansa  lyhyeen. 

Paljo  niitä  oli  taas  asiamiehiä,  —  ensimmäisenä  tuli 
lähetyskunta  hämäläisiä  talonpoikia  valittamaan  veroista 
ja  linnaleiristä.  Nämä  asiamiehet  olivat  nyt  vuosikausia 
olleet  melkein  jokapäiväisiä,  vaan  viime  aikoina  olivat  ne 
käyneet  harvinaisemmiksi,  —  talonpojat  olivat,  turhaan 
käytyään  marskin  puheilla,  ruvenneet  salaa  marskin  var- 
tijoilta putkahtelemaan  herttuan  puheille  Ruotsiin,  saamaan 
sieltä  lohdutusta,  vaikka  Fleming  olikin  ankarasti  kieltänyt 

nämä  tällaiset  retket.  Marski  kyllä  oivalsi,  että  rasituk- 
set kävivät  kansalle  sitä  raskaammiksi,  kun  katokin  nyt 
kolmena,  neljänä  vuonna  peräseltään  oli  maata  vaivannut, 
ja  hän  tiesi,  että  puute  ja  kurjuus  oli  ajanut  kansan  aivan 
epätoivon  partaalle.  Vaan  hän  ei  voinut  helpottaa  rasi- 
tuksia. Jos  hän  edellisinä  vuosina  vielä  oli  koettanut  jos- 
kus edes  tasotella  ja  keventää  taakkoja,  oli  se  nyt,  kun 
sodan  uhka  oli  edessä,  mahdottomampaa  kuin  koskaan,  — j 
täytyihän  päinvastoin  varustuksiin  ja  sotaväen  jalkeillepa- 
noon  kirjoittaa  yhä  uusia  veroja. 

—  Kuningas    on    sen    määrännyt,    sotaväen    täytyy! 
saada    elatuksensa,    —   tähän    masentavaan,    apua   lupaa-j 
mattomaan   selitykseen  hänen  vastauksensa  nytkin,  kuten] 
lukemattomia  kertoja  ennen,  supistui.    Vaan  nyt  hän  kum-j 
minkin,  ikäänkuin  lohduttavammin,  lisäsi:  —  Mutta  kunin- 
gas tulee  nyt  itse  tänne  Suomeen,  me  olemme  juuri  äskenj 
saaneet  häneltä  siitä  varmat  lupaukset;  parin,  kolmen  kuu- 
kauden perästä  on  hän   täällä.     Hän   sitten  toivottavasti 
helpottaa,  missä  helpottaa  voi,  siihen  asti  koettakaa  kärsiä,] 
—  kääntykää  sitten  hänen  itsensä  puoleen. 

Marski   tiesi,  että  tämäkin  lohdutus  oli  ontto  ja  pe- 
rätön, ja  hänen  suoraa  luonnettaan  karmasi,  kun  hän  sitäj 
kansalle   toitotti.?' Ja   hänyiuomasi  kyllä,    että  avunhaki- 
jatkaan   eivät    tuollaisesta   lupauksesta   ottaneet   kostaak- 
seen:  he  seisoivat|siinä  yhtä  lohduttomina  ja  sopersivat:] 

—  Meillä  ovat  pellot  kesantona,|lapsemme  kuolevat 
nälkään,  millä  ruokimme  enää  kaksikaan  kuukautta  ruunun 
ryttäreitä? 

—  Ruokkikaa  millä  tahdotte,  ratsuväen  täytyy  elää. 
Menkää! 

Mutta  hämäläisten  talonpoikain  poistuttua,  päät  ret- 
kottavina ja  toivottomin  katsein,  jäi  marski  pitkäksi  ajaksi 
seisomaan  pienen  kulma-ikkunan  ääreen  katsellen  ulos 
ulapalle.  Huoneessa  vallitsi  täydellinen  äänettömyys,  uh- 
kaava ja  painostava,  joka  Annankin  mieleen  aivan  lamaut- 
tavasti vaikutti.  Hän  aikoi  jo,  katkastakseen  äänettö- 
myyden, kysyä  sedältään  jotakin,  vaan  tämä  kääntyi, 
ikäänkuin  arvaten  hänen  ajatuksensa,  hänen  puoleensa,  ja 
virkkoi : 

—  Kansa  kiusautuu  äärimmilleen,  se  ärtyy  meitä 
vastaan,  mutta  ei  auta.  Tiedätkö  mitä  me  tarvitseisimme, 
ollaksemme   mahtava  ja  kukistumaton  Suomessa,  —  hä? 

—  Kansan  suosiota,  vastasi  Anna  hiljaa. 

—  Ei,  sitä  me  emme  tarvitse,  emme  välitä  siitä! 
Vaan  varoja,  täydet  varastot  ja  rikkaita  alamaisia,  viljaa 
ja  vaskea,  niitä  me  tarvitseisimme.  Mikä  mahti  uskaltaisi 
meitä  vastustaa,  jos  meillä  olisi  rahaa,  —  silloin  me  kyllä 
olisimme  kansan  suosiossakin.  Vaan  meillä  ei  ole  varoja 
olla  kansan  suosiossa;  maa  on  köyhä,  varastot  tyhjät, 
meidän  täytyy  olla  ilman  rahvaan  suosiota,  täytyy  verot- 
taa sen  köyhyyttä  ja  niittää  sen  katkeruutta  ja  tulla  toi- 
meen sittenkin.  Ja  siksi  meidän  täytyy  olla  rautasia  ja 
taas  rautasia  .  .  !  —  Eenokki,  kutsu  sisään  seuraava. 

Sieltä  saapui  Turun  porvariston  lähetyskunta  ilmoit- 
tamaan Flemingille,  nyt  erottaneensa  virastaan  sen  por- 
mestarinsa, joka,  ollen  porvariston  edustajana  Söderkö- 
pingin   valtiopäivillä,    oli  allekirjoittanut  näiden  päätökset. 

Lähettiläät  pyysivät  alamaisesti  ja  nöyrästi  Flemingiltä 
anteeksi,  että  he  ymmärtämättömyydessään  ollenkaan 
olivat  lähettäneet  edustajan  noille  valtiopäiville,  —  olivat 
valmiit  sopivalla  tavalla  korvaamaan  tuon  erehdyksen. 

Fleming  kohteli  lähetyskuntaa  kopeasti,  nuhteli  por- 
vareita, jotka  olivat  kuunnelleet  muiden  kuin  kuninkaan 
ja  hänen  käskyjään,  ja  vaati  jonkunlaiseksi  rangaistukseksi 
Turun  porvaristoa?  luovuttamaan  kaikki  laivansa  hänen 
käytettävikseen,  koska  hän  niitä  tarvitsi  lähtiessään  ku- 
ningasta vastaanottamaan.  Nöyrästi  lähetyskunta  sen  lu- 
pasi ja  poistui  alamaisesti  kumarrellen. 

—  He  ovat  nyt  niin  nöyriä,  etten  heihin  ollenkaan 
luota,  virkkoi  marski  porvarien  lähdettyä,  —  moiset  ku- 
maraniskat  voivat  pian  olla  käppyrässä  toisenkin  edessä. 
Ja  laivat  ovat  pantavat  talteen,  ne  he  muuten  sopivassa 
hetkessä  voisivat  antaa  herttuan  käsiin,  —  heitä  ei  osaa 
taata.  —  Marski  naurahti:  —  Hm  .  .  .  varsin  lempeänä  an- 
teeksiantajana  he  eivät  minua  pitäne,  vaan  sama  se  .  .  , 
oderi  .  .  ,  kuules  Gröning,  miten  se  olikaan  tuo  lauseparsi, 
sinä  vanha  koulumestarihan  osaat  latinaa. 

—  Oderint  dum  metuant,  —  sitäkö  tarkotatte? 

—  Sitä.  Vihatkoot  vain,  kyllä  me  pidämme  huolen, 
että  he  meitä  myöskin  pelkäävät. 

Eenokki  tuli  nyt  ilmoittamaan,  että  hänen  korkea- 
arvoisuutensa,  piispa  Ericus,  tahtoi  tavata  marskin.  Sil- 
loin Klaus-herra  hiukan  ivallisen  näköisenä  sukasi  sormin 
tukkansa  ja  partansa,  korjasi  vyönsä  kohalleen  ja  oikasi 
lyttyyn  painuneet  saapasvartensa  suoriksi. 

—  Soo,  meillä  tulee  siis  taas  pieni  uskonnollinen 
keskustelu  opeista  ja  harhaopeista  ja  kirkon  kynttilöistä 
ja  kuvista.     Antaapa  tulla  vain. 

Piispa  valitti,  eikä  se  tapahtunut  ensi  kertaa,  että 
hänen  oli  vaikea  saada  kansaa  tottumaan  luterilaisiin  kir- 
konmenoihin ja  Upsalan  kokouksen  säätämiin  kirkkota- 
poihin,  niinkauan  kuin  Fleming  salli  kaikenmoisten  Ruot- 
sista paenneiden  katoolilaisten  ja  jesuiittain  kulkea  maassa 
saarnaamassa.  Niin  oli  kansa  äskenkin  eräässä  seurakun- 
nassa, jonka  papisto  oli  poistanut  katooliset  kirkonmenot, 
siitä  kiukustuneena  jaj  nähtävästi  jonkun  salakulkijan  je- 
suiitan kiihottamana,  viskannut  luteerilaisen  papin  alas 
kirkon  aidan  yh.i 

Fleming  naurahti; 

—  No  voi  veitikat  .  .  ,  vai  viskanneet  papin  aidan 
taa!  Mutta  siihen  en  tiedä  muuta  neuvoa,  kuin  että  hän 
viskataan  takasin  ja  vielä  voimakkaammin. 

Totuudessaan  toimivan,  hurskaan  ja  hartaan  piispan 
haahmo  muuttui,  tuota  pilaa  kuullessaan,  harmajaksi  ja 
silmä  muljahti  pahasti.  Vaan  Fleming  ehätti  nyt  kirkon- 
ruhtinaalle  vakavampana  ja  tyynnyttävälläi^äänellä  selit- 
tämään: 

—  Teidän  korkea-arvoisuutenne,  te  tunnette  periaat- 
teeni: hoitakaa  te  paimenenne  ja  karjanne,  hoitakaa  oppi- 
ja menoasianne  miten  parhaaksi  näette,  minä  en  tahdo 
niihin  puuttua.  Te  riistätte  kuvat  kirkoista  ja  kynttilät 
ja  poistatte  vanhat  kirkonmenot,  joihin  rahvas  on  tottu- 
nut, —  no,  hyvä,  todistakaa  kansalle,  että  nuo  kuvat 
ja    menot    ovat    kerettiläisiä,   ovat  vääriä,  —  minä  totta- 

tosiaan   en   rupea  siitä  asiasta  vakuuttamaan  kenellekään 
sitä  enkä  tätä. 

—  Sitä  en  pyydäkään.  Pyydän  vain,  että  kieltäi- 
sitte katoolisten  liikkumasta  maassa.  Multa  nyt  suositte 
niitä  omassa  perheessännekin,  mestari  Samuel,  kotilääkä- 
rinne,  on  tunnettu  paavin  asiamies  .  .  . 

Fleming  kävi  kärsimättömäksi. 

—  Herra  piispa,  täällä  Suomessa  on  koko  teidän 
pappilaumaanne  vastassa  muutamia  pakolaisraukkoja,  jotka 
ovat  joutuneet  tänne  siitä  syystä,  että  heitä  herttua  Ruot- 
sissa heidän  uskonsa  takia  vainoo.  Jos  te  ette  pappinenne 
jaksa  vakuuttaa  kansalle  enemmän  kuin  nuo  harvat  ulko- 
maalaiset pakolaiset,  niin,  tottatosiaan,  minä  en  sitä  voi 
auttaa. 

—  Te  siis  suoraan  tahdotte  kannattaa  katoolilaisten 
kiihotusta  Suomessa? 

—  En.  Meidän,  teidän  ja  minun,  alamme  ovat  ai- 
van syrjässä  toisistaan.  Te  pidätte  huolta  sielunhoidosta 
maassa,  minä  sen  valtiollisesta  ja  taloudellisesta  hallin- 
nosta. Tehkäämme,  Ericus  Erici,  sellainen  sopimus,  et- 
temme tunkeudu  toistemme  toimialoille,  —  tehdäänkö? 

—  Minulla  on  kirkollinen  elämä  ainoana  toimialana. 

—  Hyvä,  siihen  minä  en  tahdo  tunkeutua  enkä  luule 
tehneeni  sitä  näihinkään  asti.  Minä  en  ole  rakastanut  enkä 
vihannut  ketään  hänen  uskonsa  takia  ja  yksityinen  asiani 
on,  ketä  pidän  perhelääkärinäni.  Teidän  pappinne  sitä- 
vastoin, varsinkin  Pohjanmaalla,  tunkeutuvat  minun  alueel- 
leni, he  harjoittavat  valtiollista  yllytystä  ja  ärsyttävät 
kansaa    minua  ja    laillista    esivaltaa    vastaan.     P2n    usko, 

että  se  tapahtuu  teidän  käskystänne,  sillä  teillä  ei  pitäisi 
olla  mitään  erityistä  syytä  juosta  Södermanlannin  kalvi- 
nistisen  herttuan  asioilla,  vaan  varottakaa  pappejanne, 
herra  piispa,  varottakaa  ajoissa,  sillä  muuten  voi  tapah- 
tua, että  ei  ainoastaan  yksi  pappi  lennä  aidan  taa,  — 
muuten  täytyy  minunkin  puuttua  teidän  toimialaanne.  — 
Niin,  kiitos  käymästänne  herra  piispa,  minä  puolestani 
olen  ilonen,  että  tämä  asia  tuli  selville  .  .  . 

Piispa  läksi,  ja  seuraava  asiamies,  joka  astui  sisään, 
oli  Liuksialan  emäntä,  Kaarina  Maununtytär.  Hän  astui 
hiljaisena  ja  nöyränä,  mutta  samalla  kuningattaren  arvok- 
kuudella Suomen  mahtavan  käskynhaltijan  eteen  esittä- 
mään pyyntöään.  Viimeiset  vuodet,  senjälkeen  kuin  hänet 
näimme  Vääksyn  häissä,  olivat  varistaneet  hopeaa  hänen 
tukkaansa  ja  hänen  silmistäänkin  olivat  onnettoman  pojan 
vuoksi  vuodatetut  kyyneleet  himmentäneet  osan  niiden 
entistä  kiiltoa.  Vaan  hänen  vartalonsa  oli  vieläkin  suora 
ja  juhlallinen  eikä  ollut  ijän  hammas  kyennyt  hänen  kas- 
voiltaan riistämään  kaikkea  niiden  entistä  kauneutta. 

—  Te  tahdotte  tavata  poikanne  Räävelissä,  armol- 
linen rouva,  virkkoi  Fleming  käyden  kuningatarta  vas- 
taan, —  kuulin  siitä  jo  vaimoltani.  Sen  suon  teille  mie- 
lelläni; jos  haluatte,  saatan  teidät  omalla  laivallani  Rääveliin, 
koska  juuri  olen  lähdössä  purjehtimaan  sinne  päin. 

—  Siitä  olen  kiitollinen,  koska  ei  onneton  poikani 
kumminkaan  saane  palata  kotimaahansa. 

—  Niin,  sitä  meidän  on  mahdoton  sallia.  Ei  sen- 
vuoksi,  että  pelkäisimme  hänen  puoleltaan,  taikka  teidän, 
mitään  yritystä  laillista  kuningasta  vastaan.    Vaan  hän  on 

kumminkin  Eerlk-kuninkaan  poika  ja  näinä  levottomina 
aikoina  voisi  hänen  oleskelunsa  maassa  synnyttää  ym- 
märtämättömissä ihmisissä  hulluja  mielikuvia,  pelkoa  ja 
epäilystä.  Siksi  täytyi  meidän  palauttaa  hänet  mereltä, 
kun  hän  kuukausi  sitten  oli  tulossa  Suomeen,  ja  te  teette 
viisaasti,  jos  tavatessanne  hänet  RääveUssä  kehotatte 
hänet  luopumaan  kaikista  sellaisista  yrityksistä. 

—  Hän  on  siis  ijäkseen  tuomittu  maanpakolai- 
suuteen? 

—  Niin,  vaan  se  on  hänellekin  varminta.  Siellä  hän 
voi  elää  turvaUisna,  synnyinmaassaan  häntä  uhkaa  vaara 
aina.  .  .  .     Siis  iltapäivällä  tavataan  amiraalilaivassa. 

Ikävöivä  äiti  vastaanotti  kernaasti  tämän  marskin 
kutsun,  vaikka  hän  kyllä  oivalsikin,  että  marski,  itse  häntä 
Rääveliin  saattaessaan,  tahtoi  pitää  tuota  yhtymystä  sil- 
mällä. Kaarina-rouvan  poistuessa  käski  Klaus  Annan 
saattaa  hänet  vaimonsa  luo  ja  siellä  varustautua  matkalle, 
hän  oli  itse,  sanoi  hän,  jo  kohta  töistään  vapaa. 

Saatettuaan  tämän  viimeisen  asiamiehen  ulos,  vaipui 
marski  tavaUista  syvempiin  mietteisiin.  Häntä  jo  hiukan 
väsytti  ja  tuo  kukistunut  kuningatar  oli  käynnillään  herät- 
tänyt hänessä  vireille  niin  monta  puoleksi  jo  hälvennyttä 
muistoa.  Hänelle  palasi  niin  selvästi  mieleen,  kuinka  hän 
kolmisenkymmentä  vuotta  sitten  oli  Tukholman  linnassa 
nähnyt  tämän  saman  naisen  nuoruutensa  vehmaimmassa 
kukoistuksessa,  rikkaana  kuninkaan  suosiosta,  lempeänä  ja 
onnellisena;  palasi  mieleen,  kuinka  hän  oli  seisonut  kunnia- 
vahtina  ritariholman  kirkossa,  kun  Kaarina  Maununtytär 
upeilla    juhlallisuuksilla    ja   komean   seurueen    saattamana 


—    jDj    — 

kruunattiin  Ruotsin  kuningattareksi.  Vaan  monta  toisenkin- 
laista muistoa  virisi  senjälkeiseltä  ajalta  hänen  mieleensä, 
—  omituisesti  sattuma  aina  olikin  johtanut  juuri  hänet 
vaikuttamaan  tämän  vaiheiden  viskelemän  naisen  kohta- 
loihin. Hän  näki  vielä  selvästi  kuin  edessään  sen  suiste- 
tun kuningattaren,  joka  tässä  samassa  Turun  linnassa 
koetti  lempeydellään  ja  lauluillaan  viihdyttää  vangittua, 
raskasmielisyyteensä  vaipunutta  puolisoaan,  näki  hänet 
vaahvana  vaimona  seuraavan  miestään  Turun  linnasta 
Kastelholmaan  ja  Gripsholmaan,  jonne  hänen,  Klaun,  oli 
käsky  siirtää  Eerik  XIV;  näki  hänet  taas  tuona  hetkenä, 
jolloin  hän  polvilleen  vaipuneena  ja  kyynelissään  kylpien 
turhaan  rukoili  saadakseen  seurata  synkkämielistä  mies- 
tään, kun  hänen,  Klaun,  jälleen  oli  kuljetettava  Eerik  XIV 
Gripsholmasta  Örbyhusiin,  josta  tärnän  ei  enää  tarvinnut 
siirtyä.  Ja  selvimmin  hän  muisti,  kuinka  syvä  ja  haikea 
tuon  kuningattaren  suru  oH  ollut,  kun  hän,  Klaus,  Juhana- 
kuninkaan  käskystä  taas  oli  ollut  pakotettu  riistämään 
silloin  5-vuotisen  kuninkaanpojan  äitinsä  hoidosta  ja  lähei- 
syydestä. Juuri  tuota  kuninkaanpoikaa  he  nyt  siis  olivat 
lähdössä  tervehtimään,  —  ja  taas  oli  hänen,  Klaun,  teh- 
tävä   kuljettaa   Kaarina   Maununtytärtä   tälläkin   matkalla. 

Näissä  muistoissa  marski  kauan  liikahtamatta  viipyi. 
Gröning,  joka  syrjässä  pöydän  takana  istui,  katsoi  häntä 
siihen  useita  kertoja  tutkiskelevasti,  —  hän  luuli  Flemin- 
gin ajatusten  suuntautuvan  eteenpäin,  uusiin  suunnitelmiin, 
eikä  taaksepäin,  vanhoihin  muistoihin.  Ja  hän  virkahti 
kysyvästi: 

—  Te  mietitte  jotakin,  marski? 

—  Niin,  muistelin  jotakin,  vastasi  marski  havahtuen, 
ja  kääntäen  kasvonsa  kirjuriinsa  päin.  Silloin  hän  huo- 
masi Gröningin  katseissa  ilmeen,  joka  hänet  pani  puoleksi 
naurahtaen  huudahtamaan :  —  Vaan  mitä,  —  ei  poikani,  nyt 
sinä  olet  aivan  erehdyksissä,  ei  me  niitä  mietitty,  ei 
ensinkään.  Sinä  luulit  minun  miettivän,  pitäisikö  meidän 
sittenkin  ottaa  kuningas  Eerikin  poika  armoihin,  kutsua 
hänet  tänne  Suomeen  vastaisten  tapausten  varalle,  — 
etkö  arvellutkin  niin,  tunnusta  pois? 

Gröning  nyökäytti  melkein  häpeissään  päätään. 

—  Ei,  ei,  jatkoi  marski  vakuuttavasti.  —  Joskus  se 
ajatus  ehkä  on  lentänyt  minunkin  pääni  läpi,  tässä  taka- 
vuosina, kun  asema  oli  kireimmillään  eikä  kuninkaasta 
pitkiin  aikoihin  mitään  kuulunut.  Vaan  se  olisi  hulluutta, 
järjettömyyttä.  Meillä  on  kuningas,  Juhanan  sukua,  häntä 
meidän  on  puolustettava,  vaikka  hän  olkoonkin  kaukainen 
ja  huomispäiväinen.  Ja  vaikka  vielä  miten  käyköön,  se 
vain  on  varma,  että  kyllä  Eerikin  äpärä  saa  ikänsä  tyh- 
jäntoimittajana virua  vieraalla  maalla,  ellei  Kaarlo  herttua 
ota  häntä  armoihinsa,  —  jota  hänkään  ei  tee,  koska  se 
olisi  tuhmuutta. 

Mutta  Gröningillä  pyöri  vielä  äskeinen  ajatuksensa 
mielessään. 

—  Vaan  entä  jos  joskus  asiat  kääntyisivät  niin,  että 
kuningas  Sigismund  ei  voisi  säilyttää  perintövaltakuntansa 
kruunua  päässään? 

—  Ja  sen  tulisi  siirtyä  Vaasan  suvun  toisille  haa- 
roille,   niinkö?     Me    emme    sittenkään    kutsuisi    Suomeen 

Eerikin  poikaa,  yhtävähän  kuin  Södermanlannin  herttuaa, 
—  tulkootpa  ja  ottakoot  tämän  maan! 

—  Vaan  jos  Sigismund  ei  voisi  eikä  tahtoisi  pitää 
Suomeakaan,  vaikka  se  hänelle  säily tettäisiinkin? 

—  Sinä  otaksut  liian  paljo.  Vaan  sittenkin,  —  tul- 
koonpa  Kaarlo  ja  ottakoon  tämän  maan!  Ja  Kustaa 
Eerikinpoika,  —  ei  koskaan!  Mitä  varten  tarvitseisimme 
tänne  jonkun  tyhjän  nuken,  heikkomielisen  haaveilijan, 
pelkän  varjon  Vaasan  sukua,  kun  niin  kauan  olemme  tul- 
leet toimeen  ilman  sellaistakin?  —  Mutta  mitäs  niistä, 
kuningas  elää  ja  hänelle  meidän  on  säilytettävä  hänen 
valtansa  ja  kruununsa  ja  varustauduttava  siihen.  Käy, 
anna  käsky,  että  amiraalilaivassa  nostetaan  purjeet,  me 
olemme  valmiit  lähtemään. 

Osa  Suomen  laivastoa  makasi  ankkurissa  Auran 
suulla  Turun  hnnan  edustalla,  erityisesti  sinne  saapuneena 
noutamaan  amiraalia  Uudellemaalle.  Ennen  pitkää  levit- 
tivät nämä  laivat  jo  valkosia  purjeitaan  ja  nykkivät  levot- 
tomina luovien  ankkurivitj ojaan,  ikäänkuin  ikävöiden  me- 
relle. Vaan  komeimpana  kellui  siinä  korkea  amiraali- 
laiva,  jonka  suurmaston  huippuun  juuri  vaakunalippua 
nostettiin  merkiksi,  että  amiraali  itse  tuli  kulkemaan  lai- 
vassa. Matkatavaroita  kuljetettiin  venheillä  linnan  meri- 
portista  laivaan  ja  marski  seisoi  itse  jo  lähtövalmiina  lin- 
nan pihalla  antamassa  viimeisiä  määräyksiään  jatkuvista 
varustuksista  ja  sotaväen  elatuksesta^  sekä  odotellen  per- 
hettään, jonka  piti  lähteä  mukaan. 

Sieltä  tulikin  jo  Ebba-rouva  alas  naisten  puolelta  ja 
käveli  vakavan    näköisenä  suoraan  miehensä  luo.     Hänen 

luonaan  oli  taas  käynyt  itkeviä  ja  arn:ioa  pyytäviä  naisia, 
joiden  asioita  hänen  oli  ankaralle  miehelleen  esitettävä. 
Lempeästi  laski  hän  kätensä  Klaun  olkapäälle  ja  virkkoi 
rukoilevasti: 

—  Hennommeko  tästä  linnasta  lähtiessämme  jättää 
vankilan  tyrmiin  nääntymään  niin  monta  suomalaista  talon- 
poikaa, joiden  rikos  kumminkaan  ei  ole  ollut  sen  suu- 
rempi, kuin  että  ovat  koettaneet  hankkia  lievitystä  omiin 
ja  naapuriensa  tukaliin  oloihin? 

Klaus-herran  silmäkulmat  rypistyivät,  —  hän  ei 
pitänyt  siitä,  että  naisväki  sekaantui  hänen  hallitustoi- 
miinsa, ja  vaikka  hän  rouvansa  esirukouksista  oli  taipu- 
nut moniin  anteeksiantoihin  ja  moniin  helpotuksiin,  ta- 
pahtui se  aina  murahtelemalla.  Nytkin  hän  vastasi  varsin 
äkäsesti: 

—  Joko  sinulle  taas  on  käyty  vetistelemässä?  Sinä 
tiedät,  että  asemamme  ja  olot  vaativat  meiltä  ankaruutta. 
Kelle  nyt  olisi  armoa  tarvis? 

—  Noille  Pohjanmaan  miehille,  joihin  aamulla  pää- 
sit suuttumaan  .  .  . 

—  Ja  jotka  uhkaavat  nostaa  meitä  vastaan  kapi- 
nan, —  kauniita  suosikkeja  sulia  tosiaankin  on! 

—  Heillä  on  vaimonsa  mukanaan,  jotka  venheissään 
epätoivoisina  odottavat  linnaan  jääneitä  miehiään.  Pohjo- 
laiset ovat  rohkeilla  puheillaan  sinua  ärsyttäneet,  vaan 
ajattele:  heidän  perheensä  tarvitsevat  kyllä  tukensa  koto- 
naan, hankkimaan  elatusta  näinä  ahtaina  aikoina.  Menet- 
täisimmekö mitään,  jos  laskisit  heidät  vapaiksi? 

—  Hm,  menettäisimmekö!  Ehkä  menettäisimme 
vähän  sitä  pelkoa,  jota  tuon  uppiniskaisen  kansan  täytyy 
tuntea  valtaamme  kohtaan. 

—  Vaan  ehkä  voittaisimme  sijaan  kiitollisuutta,  ken- 
ties hiukan  suosiotakin. 

—  Ei,  sitä  emme  voita  emmekä  sitä  tarvitse,  — 
huonosti  osottavat  he  meille  kiitollisuuttaan,  jos  heidät 
vapaiksi  laskemme,  sen  tiedän.  Tuota  kansaa  täj^tyy 
teräspihdeillä  pidellä,  jos  sen  mieli  pysyä  alallaan  .  .  ., 
ja  se  kapinoipi  sittenkin.  Vaan  me  emme  pelkää  sen 
vihoja,  —  tapahtukoon  tahtosi,  —  Eenokki,  laske  irti 
vangitut  pohjolaiset  lähettiläät!  Menkööt  matkoihinsa, 
menkööt  valittamaan  Ruotsiin  ja  joutukoot  sieltä  kotiinsa 
kapinaa  valmistamaan,  —  sitä  pikemminpä  solmu  selviää 
ja  ratkaisu  lähenee!  —  Tule,  Ebba,  riennetään  laivaan! 

Lempeän  kiitollisuuden  katseen  sai  marski  rouval- 
taan heidän  rinnakkain  astuessa  linnan  rautaporttia  koh- 
den, jossa  riviin  asetettu  vartioväki  teki  marskille  kun- 
niaa. Vaan  Anna  Fleming,  joka  edellisen  keskustelun 
aikana  oli  seisonut  tätinsä  rinnalla,  jättäysi  jälemmäs  ja 
odotti,  kunnes  vangitut  pohjolaiset  olivat  kiivenneet  esiin 
linnankellarin  pimeistä,  kosteista  vankityrmistä,  jonne  jo 
olivat  luulleet  olevansa  Ijäkseen  haudatut.  Kiireesti  he 
astuivat  vapauttaan  kohden,  linnan  sillalle  päin.  Vaan 
kun  vanhin  joukosta  meni  Annan  ohi,  pisti  tämä  salaa 
pienen  kirjekäärön  hänen  kouraansa,  kuiskaten  ohimennen 
lämpöset  terveiset.  Mies  nyökäytti  hymyillen  päätään 
ja  samalla  Anna  tunsi  punastuvansa,  arasteli  linnan  pihalla 
seisovaa    miehistöä    ja    juoksi    hänkin    kiireesti    rantaan, 

portin  pielessä  jo  odottavaan  venheeseen.  Tuokion  kulut- 
tua oli  amiraalilaivan  ankkuri  jo  nostettu  ja  se  lipui  hiljaa 
Ruissalon  rantaa  pitkin  merelle  päin. 

Tätä  ohiliitelevää  rannikkoa  katsellen  istui  Anna 
kauan  yksin  mietteissään,  joissa  toisen  vuoron  liiteli  iloi- 
sia kuvia  ja  raikkaita  toiveita,  vaan  jotka  taas  toisena 
hetkenä  painuivat  vakaviksi  ja  huolekkaiksi.  Kulunut 
päivä  oli  hänelle  opettanut  paljo  ja  varsinkin  setänsä  huo- 
neessa oli  hänelle  monta  ennen  outoa  asiaa  selvennyt. 
Hän  käsitti  nyt,  kuinka  jyrkässä  ristiriidassa  kaikki  hänen 
toiveensa  ja  pyrintönsä  olivat  hänen  tarmokkaan  setänsä 
ja  koko  hänen  sukunsa  ja  koko  Suomen  aateliston  har- 
rastusten kanssa,  ja  se  häntä  suretti  ja  huoletti.  Jos  se 
myrsky,  jonka  keskestä  Hieronymo  oli  luvannut  vihurina 
syöksähtää,  oli  kyllin  voimakas  kumoamaan  marskin  val- 
lan, silloin  kykeni  se  myös  valmistamaan  hänelle  kauan 
kaihotun  onnen,  —  vaan  silloin  suistui  Flemingin  mahti 
Suomesta  ja  Suomen  merkitys  itsenäisenä  osana  Ruotsin 
rinnalla.  Mutta  marski  toivoi  myöskin  tuon  myrskyn  jou- 
tuvan, oli  vakuutettu  jaksavansa  masentaa  nousevat  lai- 
neet, hajottaa  hyrskyjen  syöksyt,  voidakseen  sitten  niille 
kukistetun  rajuilman  raunioille  luoda  vallan,  lujan  kuin 
paaden,  horjumattoman  kuin  vuoren.  Ja  hän  on  terästä  .  . . 
Mutta  silloin  olivat  mytyssä  Annan  onnen  toiveet,  hänen 
vapautensa,  hänen  elämänsä,  hänen  pitkä-aikaisten  ikä- 
väinsä  unelmat  ...  Oi,  eikö  ole  mitään  välitystietä,  eikö 
ole  muuUainen  ratkaisu  mahdollinen  .  .  .?  Hän  oH  pienuu- 
destaan pitäin  niin  innoten  ihaillut  tuon  voimakkaan,  mie- 
hevän setänsä  rautaista  tarmoa,  hänen  tointensa  varmuutta 

ja  tahtonsa  lujuutta;  nytkö  täytyi  hänen  toivoa  tuon  tah- 
don taittumista,  tuon  voiman  murtumista  .  .  .?  Taikka 
omanko  onnen  suistumista  .  .  .?  Oi,  ei,  myrskyn  voittoa 
hänen  tuU  toivoa,  sen  rajuutta,  sen  kukistusvoimaa,  vaikka 
se  haudatkoonkin  kaikki  alleen,  sillä  siitä  hänen  onnensa 
riippui,  tuo  monasti  pettänyt;  hän  oli  jo  kärsinyt  liiaksi, 
hänellä  ei  ollut  enää  varaa  uhrata  unelmainsa  toteutumi- 
sesta mitään  .  .  . 

Mietteet  vierivät  kiertokulussaan,  eri  vaikuttimet 
syöksähtivät  esiin  toisiaan  voimakkaampina  ja  taas  tois- 
tensa tieltä  väistyen,  vaan  tähän  pohjukkeeseen  ne  aina 
ajausivat.  Ja  siksi  hän  melkein  arasti  ja  soimaavalla 
omallatunnolla  katseU  setäänsä,  joka  juhlallisena  siinä  pit- 
kin askelin  käveli  laivansa  kannella,  ja  nuoria  serkkujaan, 
jotka  siellä  suurmaston  juurella  hilpeästi  leikkivät.  Vaan 
laivan  vastapäisellä  laidalla  istuivat  Kaarina-rouva  ja  Elina 
Fincke  Hikahtamatta  yhdessä  supatellen  ja  Anna  arvasi, 
että  heidän  pakinansa  koskivat  samoja  ristiriitoja,  joita 
hänen  ajatuksensa  aprikoi.  Ja  niin  kului  myöhäseen  ke- 
säinen ilta,  päivä  kätkeysi  piiloon  laineiden  taa  ja  sen 
helakka  ruskotus  läntisellä  taivaalla  tuntui  ennustavan  verta 
ja  myrskyä. 

Navakka  merituuli  kesti  läpi  koko  yön  ja  seuraa- 
vana iltapäivänä  rupesivat  jo  Räävelin  korkeat  kirkon- 
tapulit  ja  vanhat  linnoitustornit  etelästä  päin  kuumotta- 
maan harmahtavaa  taivaanrantaa  vastaan.  Kauan  kyte- 
neen kaipuun  intohimolla  katseli  niitä  Liuksialan  Kaarina- 
rouva,  katseli  levottomuudella  ja  toivolla.  Nuo  tornit 
lähenivät    niin    verkalleen,    rannikko    pysyi   kuin   kiusalla 

Anna   Fleming.  24 


—  370  — 

niin  kauan  näkymättömissä,  ja  nuo  viimeiset  tunnit,  ennen- 
kuin satamaan  saavuttiin,  tuntuivat  hänestä  sietämättömän 
pitkiltä,  loppumattomilta.  Vihoviimeinkin  näkyivät  sen- 
tään Räävelin  muurit  ja  katonharjat  ja  siinä  oli  edessä 
satama  laitureineen  ja  ranta-aittoineen. 

Oli  sovittu,  että  Kaarina-rouva  saisi  viettää  kaksi 
kokonaista  päivää  poikansa  seurassa,  mutta  kolmantena 
päivänä  tahtoi  marski  jo  joutua  paluumatkalle  ja  Kaarinan 
täytyi  silloin  seurata  mukana  Suomeen.  Tarkoin  tahtoi 
ikävöivä  äiti  käyttää  nuo  kalliit  hetket  ja  siksi  hän  vielä 
sataman  lähetessä  toivoi,  että  tuuli  olisi  myrskyn  tuimuu- 
della puhaltanut  purjeisiin  ja  nuolena  kiidättänyt  laivan 
rannalle. 

Jo  nirskuivat  ankkurivitjat  ja  purjeita  ruvettiin  kor- 
jaamaan, ja  samassa  souti  venhe  maihin  noutamaan  Kus- 
taa Eerikinpoikaa  äitinsä  puheille.  Kauan  ne  kaipaavan 
rouvan  mielestä  hakijatkin  viipyivät  tuolla  matkallaan, 
vaan  kun  he  vihdoin  kaupungista  palasivat,  nähtiin  hei- 
dän mukanaan  olevan  pitkän,  hoikkasen  miehen,  joka 
keinuvin,  melkein  horjuvin  askelin  astui  rantaan  päin. 
Kun  venhe  laski  rannasta  laivaa  kohden,  seisoi  odottava 
äiti  jo  kädet  ojossa  laivan  sivulle  laskettujen  köysipor- 
taiden  vieressä  vastaanottamassa  poikaansa. 

Jonkinlainen  juhlallinen  äänettömyys  vallitsi  laivassa, 
jossa  matkustajat  olivat  mikä  minnekin  vähän  syrjään 
vetäytyneet.  Peräkannella  seisoi  Klaus  Fleming  ja  kat- 
seli uteliaisuudella  saapuvaa  vierasta:  tuossako  siis  oli 
se  kuninkaanpoika,  jota  hän,  samoin  kuin  koko  Ruotsin 
ja    Suomen    kansa,    kerran    oU   määrätty   tottelemaan  ja 

palvelemaan,  vaan  joka  nyt  hänen,  Klaun,  armosta  sai 
hetkeksi  pistäytyä  suomalaiseen  laivaan.  Mutta  kohtalo 
on  varmankin  tässä  kohden  osunut  oikeaan,  päätteli  marski 
tarkastustaan  jatkaessaan.  Se  syrjäytti  näyttämöltä  pois 
tämän  heikon  vesan  Vaasan  sukua,  eihän  tuossa  vete- 
lässä varressa,  tuossa  rauenneessa  katseessa,  tuossa  lä- 
peensä väsyneessä  miehessä,  varmaankaan  olisi  ollutkaan 
sitä  terästä,  jota  kansojen  johtajilta  kysytään,  —  jos  ei 
liikoja  lie  silläkään,  jonka  sama  kohtalo  on  hänen  pai- 
kalleen nostanut.  Ei,  entistään  varmempi  oli  marski,  että 
Eerik-kuninkaan  suku  ei  tule  koskaan  enää  Ruotsin  kruu- 
nua kantamaan. 

Vielä  kolmas  silmäpari  seurasi  erityisellä  jännityk- 
sellä ja  intohimolla  syrjästä  laivan  kannelta  nuoren  ruh- 
tinaanpojan  tuloa.  Ne  silmät  olivat  Elina  Fincken.  Hän 
näki  jo  etäältä,  että  tämän,  hänen  unelmainsa  nuorukai- 
sen, kasvot  olivat  vielä  kalpeammat,  silmät  vielä  sameam- 
mat ja  varsi  vielä  kumarampi  kuin  kolme  vuotta  sitten, 
hänen  päästessä  vapaaksi  Helsingin  majatalon  aitasta. 
Vaan  tuo  näky  ei  häntä  masentanut,  se  häntä  päinvas- 
toin vahvisti  ja  terästi:  nyt  hän  juuri  aikoi  saada  tuon 
heikon  miehen  kokonaan  vaikutuksensa  alaiseksi,  nyt  juuri 
opettaa  häntä  luottamaan  itseensä  ja  kutsumukseensa, 
nyt  juuri  se  hänelle  oli  onnistuva.  Elina  seisoi  syrjässä, 
näkymättömänä,  mutta  hänellä  oli  ohjelmansa  valmis:  Hän 
ei  tahtonut  tavatakaan  kuninkaanpoikaa  muiden  läsnä- 
ollessa eikä  niinkauan  kuin  äiti  oli  Räävelissä.  Vasta 
sitten,  kun  Flemingin  laiva  oli  lähtenyt,  kun  nuorukai- 
nen taas  oli  yksin,  turvatonna  ja  surevana  ja  ikävöivänä. 

vasta   silloin   alkaisi   hänen   tehtävänsä,    hänen   suuri  san- 
karityönsä .  .  . 

Jo    lepäsi    maanpakolainen    kuninkaanpoika   äitinsä, 
syrjäytetyn  kuningattaren,  sylissä  ja  hiljaisuudessa  katseli 
kannella  seisova  saattojoukko  tuota  pitkää,  harrasta  sylei- 
lyä, johon  tuntuivat  sulautuvan  yli  kahdenkymmenen  vuo- 
tisen,   raskaan   eron,   kaipausten  ja   kärsimysten,   haikeat 
tuskat.     Se  oli  sanaton  tervehdys,  niin  syvä,  niin  sisältö- 
rikas.   Vaan  äkkiä  äiti  hetkeksi  irtautuu  syleilystä,  katsoo 
poikaansa,    katsoo    pitkään   silmiin,   peljästyy,    peräytyy 
hän    ei    tunne   enää   lapsuuden   muistoilta   noita   kasvoja, 
hänellä    on   mielessään   pyöreät,   pehmeät  lapsen  piirteet, 
nuo    kalpeat   kasvot   tuossa,    nuo   väsyneet  piirteet,  ovat 
niin    oudot,   niin  vennot.     Ja  melkein  hätääntyneenä  kää- 
räsee    hän   kaulustan   auki  nuorukaisen  kaulalta,  hakee  ja 
löytää:  siinä  on  syntymämerkki,  pettämätön  merkki,  jonka 
hän  niin  hyvästi  muistaa.    Nuorukainen  hymähtää  sille  ja 
nyt  tuntee  äitikin  tuon  surumielisen  hymyilyn,  tuntee  siitä 
ja  silmän  synkästä  kiillosta  Eerik  XIV:n  kaihoavan,  ras- 
kasmielisen katseen.    Ja  taas  he  painuvat  uuteen  syleilyyn. 
Se  on  ollut  näihin  asti  äänetöntä  tervehdystä.    Vaan 
kun    he    rupeavat    sitä   sanoin   tulkitsemaan,  kohtaa  heitä 
outo  este:  äiti  ja  poika  eivät  ymmärrä  toisiaan,  eivät  saa 
selvää  toistensa  puheesta.    Kustaa  Eerikinpoika  on  viime 
vuosina  ulkomailla  yhä  enemmän  unhottanut  lapsena  oppi- 
mansa ruotsinkielen  ja  Kaarina-rouva  ei  osaa  muuta  kuin 
ruotsia  ja  suomea.    Säälien  läsnäolevat  katselevat,  kuinka 
äidin  ja  pojan  täytyy  tulkin  avulla  toisiaan  puhutella,  voi- 
matta ilmaista  tunteitaan  suoraan  sydämmestä  sydämmeen 

ja  voimatta  kahdenkesken  toisilleen  kertoa  kärsimyk- 
siään  ja  huoliaan  ja  aikeitaan  ja  toiveitaan. 

Illan  suussa  lähtivät  laivasta  kaikki  maihin.  Kaa- 
rina sai  oleskella  kaupungissa  poikansa  luona  ja  Fleming 
asettui  perheineen  Räävelin  vanhaan  linnaan,  jonne  hän 
kutsutti  kokoon  lähiseudun  aateHset,  neuvotellakseen  hei- 
dän kanssaan  ajan  polttavista  kysymyksistä.  Hän  tah- 
toi näet  saada  selville,  millä  kannalla  Viron  aatelisto  oli 
siinä  kuninkaan  ja  herttuan  välisessä  riidassa,  joka  jo 
koko  valtakunnassa  oli  ilmeinen  ja  joka  piankin  oli  huip- 
puunsa kehittyvä.  Hän  huomasi,  että  Viron  herroilla  ei 
vielä  ollut  aivan  tarkkoja  tietoja  uuden  emämaansa  oloista 
ja  että  he  yleensä  pysyivät  kuninkaalle  uskollisella  kan- 
nalla; vaan  oli  joukossa  niitäkin,  joissa  jo  selvästi  oli 
havaittavana  samoja  tuumia,  samoja  epäilyksiä  Juhana- 
kuninkaan  sukua  kohtaan,  jotka  jo  Ruotsissa  alkoivat  olla 
yleisiä.  Marski  vainusi  tässä  Kaarlo  Hornin  vaikutusta; 
tämä  mies  oli  nyt  puolen  vuotta  asunut  täällä  Virolaisten 
joukossa  ja  vapaasti  heidän  kanssaan  seurustellut,  vaikka 
hän  kuninkaan  käskystä  oikeastaan  olisi  ollut  pidettävä 
vankina  niiden  sanojen  johdosta,  joita  hän  Turun  aatelisto- 
kokouksessa  oli  lausunut  kuninkaallisesta  majesteetista. 
Mutta  Flemingille  oli  vastaisten  tapausten  varalta  tärkeää, 
että  Vironmaa  joko  oli  täydeUisesti  hänen  puolellaan 
taikka  ainakin  puolueettomana,  ja  siksi  häntä  suututti,  että 
varsinkin  Vironmaan  käskynhaltija,  Yrjö  Boije,  täydelli- 
sesti näytti  antautuneen  Kaarlo  Hornin  opetuslapseksi. 

Kohta  aatelistokokouksen  päätyttyä  kutsutti  marski 
senvuoksi   Yrjö   Boijen  puheilleen  ja  varotti  häntä  varsin 

ankarasti  ja   uhkailemalla   pysymään   erillään   herttuan  ja 
Ruotsin  neuvoston  vehkeistä. 

—  Onhan  teillä  kuninkaalta  selvä  valtakirja,  mitkään 
muut  näkökohdat,  mitkään  muut  käskyt,  eivät  tässä  saa 
tulla  kysymykseen.  Mutta  minä  olen  kuullut,  että  te  ette 
vielä  ole  täyttänyt  kuninkaan  käskyä  Kaarlo  Henrikin- 
pojankaan  vangitsemisesta.     Olette  kai  sen  saanut? 

—  Olen,  vaan  olen  vastaseksi  odottanut  tarkempia 
tietoja. 

—  Odottanut  mitä?  Kuningas  käskee  teidän  pitää 
Kaarlo  Horn  täällä  vankina,  kunnes  hän  itse  saapuu  tut- 
kimaan ja  rankaisemaan  niitä  loukkauksia,  joita  hän  on 
kuninkaallista  majesteettia  vastaan  tehnyt.  Mitä  siinä  on 
odottamista,  miksi  vitkastelette? 

—  Olen  luottanut  Kaarlo  Henrikinpojan  kunnia- 
sanaan, että  hän  pysyy  täällä  alallaan  omilla  tiluksillaan. 

—  Te  luotatte  hänen  sanoihinsa  liian  paljo,  kuunte- 
lette kovin  uskollisesti  herttuan  kätyreitä.  Siitä  varokaa 
itseänne  itsennekin  vuoksi,  —  herttua  kuuluu  luopuneen 
hallituksesta,  hän  ei  tule  teitä  puolustamaan.  Mutta  ku- 
ningas on  kirjoittanut  Kaarlo  Hornin  asiasta  minullekin, 
ja  siksi  vaadin,  että  Kaarlo  Henrikinpoika  on  vielä  tänään 
tuotava  eteemme  tänne  Hnnaan. 

Boije  kumarsi  kylmästi,  mutta  syvästi,  niinkuin  mah- 
tavalle hallitsijalle,  ja  poistui  täyttämään  Flemingin  käs- 
kyä. Vastenmielisesti  hän  sen  teki,  hän  oli  sydämmes- 
sään  Hornin  ihailijoita,  mutta  hän  ei  uskaltanut  niskotella. 
Ja  iltapäivällä  jo  tuotiinkin  Kaarlo  Horn  sotilassaattueen 
seuraamana  linnaan  ja  vietiin  Klaus  Flemingin  eteen. 

Ylpeästi  ja  mahtavasti  otti  Fleming,  lepotuolissaan 
istuen,  vastaan  vanhan  kilpailijansa,  jonka  hän  antoi  seistä 
ovensuussa  ja  siitä  vastata  tekemiinsä  kysymyksiin.  Kes- 
kustelu oli  muuten  hyvin  lyhyt  ja  virallinen.  Fleming 
kysyi,  oliko  Horn  sopivalla  tavalla  kääntynyt  kuninkaan 
puoleen,  pyytääkseen  anteeksi  sitä  törkeää  loukkausta, 
jonka  hän  koko  Suomen  aateliston  läsnäollessa  oli  kunin- 
kaasta lausunut,  ja  yleensä  käytöstään  Juhana-kuninkaan 
huonetta  kohtaan.  Horn  vastasi  sanojensa  mainitussa 
tilaisuudessa  ei  tarkettaneen  loukkausta  kuningasta  vas- 
taan, —  sen  hän  oli  valmis  selittämään,  mutta  muuten 
hän  ei  voinut  pyytää  käytöstään  anteeksi,  koska  hän  ei 
tiennyt  koskaan  käyttäytyneensä  rikollisesti  kuningastaan 
eikä  isänmaataan  vastaan. 

—  Entä  oletteko  nyt  luopunut  kaikista  Ruotsissa 
liikkuvista,  esivallalle  ja  isänmaalle  turmiollisista  neu- 
voista, juonista  ja  vehkeistä? 

—  Valtiollisista  toimista  olen  joutunut  syrjään,  kuten 
tiedätte,  mutta  juonista  ja  vehkeistä  en  ole  voinut  luopua, 
koska  en  sellaisissa  koskaan  ole  ollut  mukana. 

Klaus  herra  jäi  hetkiseksi  sanattomaksi.  Hänen  täy- 
tyi sydämmessään  myöntää,  että  Hornilla  oli  syytä  noin 
avoimin,  rehellisin  kasvoin  tuolla  tavoin  vastata,  hän  oli 
tosiaankin  ollut  elämänsä  pitkän  vehkeistä  vapaa.  Vaan 
hän  oli  asettunut  väärälle  kannalle  ja  siksi  oli  hänen  täy- 
tynyt kukistua. 

Verkalleen  kääntyi  Klaus-herra  tuolillaan,  otti  pöy- 
dältään paperin,  —  sen  saman,  jonka  he  Gröningin  kanssa 

olivat   Suomen  aateliston  nimessä  kirjoittaneet  herttualle 
lähetettäväksi  — ,  ojensi  sen  Hornille  ja  virkkoi: 

—  Tässä  on  lausunto,  johon  koko  Suomen  aatelisto 
yhtyy.  Te  olette  myös  suomalainen;  allekirjoittakaa  se, 
tulkaa  Suomeen,  yhtykää  joukkoomme  vilpittä  laillisen 
kuninkaan  puolta  pitämään,  —  teille  on  siihen  vielä 
tilaisuus. 

Vaan  Horn  ei  ottanut  käteensä  paperia,  ei  katsonut 
siihen.     Hän  virkkoi: 

—  Lukematta  tunnen  lausuntonne  siksi,  että  tiedän, 
etten  niihin  voi  yhtyä.  Vakuutukseni  isänmaamme,  Ruot- 
sin ja  Suomen,  onnesta  on  aina  ollut  toinen  kuin  Suomen 
aateliston  enemmistöllä,  sen  te  tiedätte,  ja  teidän  pitäisi 
myös  tietää,  etten  nyt  vanhana  enkä  voitettunakaan  tuota 
vakuutustani  muuta,  —  en  teidän  käskystä  enkä  uhkauk- 
sesta, enkä  edes  kuninkaankaan. 

Fleming  karahti  punaseksi  kasvoiltaan,  hypähti  pys- 
töön  ja  huudahti: 

—  Siis  kumminkin  tunnustatte  vastustavanne  laillista 
kuningasta  ja  vehkeilevänne  hänen  käskyjään  vastaan. 

—  En.  Maani  ja  kansani  parasta  olen  aina  vilpit- 
tömästi pitänyt  silmällä  ja  niin  teen  nytkin;  jos  sitä  sano- 
taan vehkeeksi  kuningasta  vastaan,  niin  sille  en  mitään  voi. 

—  Enkä  minäkään.    Tässä  on  keskustelu  tarpeeton. 

—  Niin  minustakin. 

—  Hyvä.  Ehkä  suvaitsette  niin  ollen  joksikin  ajaksi 
asettua  tähän  linnaan,  kunnes  kuningas  itse  saapuu  »va- 
kuutuksianne»  tutkimaan  ja  ratkaisemaan,  —  se  on  hänen 
käskynsä.j    Jos    teillä    sitä    ennen    on    kartanoissanne   tai 

perheessänne  jotakin  tärkeää  toimitettavaa,  voitte  käydä 
sen  toimittamassa,  vaan  aamuksi  toivon  teidän  ehtivän 
tänne  takasin.  Ratsuväen  osasto  tulee  siihen  asti  teitä 
seuraamaan. 

Horn  oli  käynyt  kalpeaksi,  hän  ei  olisi  kumminkaan 
uskonut  Flemingin  uskaltavan  mennä  noin  pitkälle,  varsin- 
kaan täällä  Vironmaalla,  jonne  hänen  valtansa  oikeastaan 
ei  ulottunut.  Mutta  hän  uskalsi,  ja  vielä  kerran  oli  tuo 
mies  siis  sulkeva  hänet  vankilaan,  —  ehkä  vievä  taas 
mestauslavalle  saakka  .  .  .  Syvällä,  syvällä  ovat  vihan 
juuret  .  .  .  Horn  seisoi  tuokion  liikahtamatta,  kumarsi  sit- 
ten jäykästi  ja  poistui.  Ja  ratsujoukon  saattamana  lähti 
hän  kohta  ajamaan  linnasta  tiloilleen. 

Vaan  hieman  levottomana  ja  hajamielisenä  astui 
marski  perheensä  luo,  joka  kylläkin  tiesi,  kuka  vieras  hä- 
nen luonaan  oh  ollut.  Ebba-rouva  ja  Anna  tiesivät  näet 
marskilla  olleen  aikomuksen  vangita  Hornin,  mutta  oHsi- 
vat  hartaasti  suoneet,  ettei  hän  olisi  tuohon  tekoon  ryh- 
tynyt, jota  koko  valtakunnassa  ohsi  paheksittu.  Aras- 
tellen kysäsi  Ebba-rouva: 

—  Matkustiko  Kankaisten  herra  pois?  Siis  et  tah- 
tonut häntä  kumminkaan  sulkea  vankilaan? 

—  Se  ei  ole  sanottu,  huomenna  se  nähtänee. 
Kuten   tapansa    oli,    ollessaan  kärtynen  ja  eperöivä, 

meni  marski  aikusin  nukkumaan,  —  uni  hänelle  aina  epäi- 
lyttävät tuumat  selventi  ja  vahvisti  hänen  tarmonsa,  jos 
se  rupesi  horjumaan. 

Vaan  aamulla  herätti  marskin  ensimmäiseksi  Suo- 
men   puolelta   yötä    myöten   purjehtinut  pikalähetti,   joka 

toi  hänelle  sanoman,  että  Ruotsista  kuuluu  epäilyttäviä 
uutisia.  Prinkkalan  herra  oli  kohta  marskin  lähdettyä 
Turusta  saanut  Ruotsin  saaristossa  olevilta  Flemingin  va- 
koojilta viestin,  että  ruotsalainen  laivasto  teki  liikkeitä 
Tukholman  edustalla,  valmiina  lähtemään  merelle,  ja  ne 
enteet  olivat  vanhasta  linnanisännästä  olleet  siksi  huolet- 
tavia, että  hän  lähetti  siitä  sanan  Flemingille  itselleen. 
Marski  puisteli  viestin  saatuaan  epäillen  päätään,  mietti 
kotvasen,  mutta  päätti  sittenkin  kohta  palata  Suomeen, 
hänkin  laivastonsa  luo  .  .  ,  Turun  edustallapa  sitten  yh- 
dyttänee .  .  .  Hän  lähetti  lähtökäskyn  laivaansa,  kaupun- 
kiin majoitetulle  miehistölleen  sekä  Kaarina-rouvalle,  jonka 
siis  piti  vuorokautta  aikusemmin  kuin  alkujaan  oli  sovittu 
katkasta  yhtymisensä  poikansa  kanssa. 

Linnassa  syntyi  myös  hälinää  ja  liikettä;  marskilla 
oli  vielä  ennen  lähtöään  erinäisiä  asioita  toimitettavana  ja 
hän  käski  perheensä  odottaa  lähtövalmiina,  kunnes  hän 
joutuisi.  Siksi  istuivat  Ebba-rouva  ja  Anna  sinä  aamu- 
päivänä matkapuvuissaan  naistenhuoneen  ikkunasyvennyk- 
sessä,  josta  näköala  oli  pihalle  päin,  katsellen  kuinka 
linnaväki  siellä  kiireissään  juoksenteli  edestakasin  marskin 
asioilla. 

Yhtäkkiä  siellä  avautuu  linnanportti  selälleen  ja  rat- 
sujoukko ajaa  pihalle.  Ikkunassa  olevat  naiset  vavahta- 
vat, he  tuntevat  kohta  nuo  kaksi  aateUsherraa,  jotka  huo- 
vien keskessä  ratsastavat.  Toinen  on  jo  ikämies,  kasvoiltaan 
kalpea,  vaan  ryhdiltään  jäykkä,  toinen  on  hoikkanen  nuo- 
rukainen, jonka  kasvoista  ja  vartalosta  kuvastuu  katkera 
suru.     He   laskeutuvat   satulasta,  seisattuvat  pihalle:  siinä 

on  Kaarlo  Horn,  vankilaan  suljettavaksi  saapuneena,  ja  hä- 
nen poikansa  Henrik,  joka  on  lähtenyt  saattamaan  isäänsä 
tälle  surulliselle  matkalle. 

Yrjö  Boije  rientää  heitä  vastaanottamaan,  tervehtii 
alakuloisesti  ja  lähtee  heitä  saattamaan  pihan  perälle. 
Vanha  Horn  kävelee  varmoin  askelin,  ryhti  suorana,  vaan 
hänen  poikansa  askeleet  tuntuvat  horjahtavilta.  Raskas 
rautaovi  narahtaa  saranoillaan,  Kaarlo  Horn  kääntyy 
vielä  poikansa  puoleen,  hyvästelee  häntä  hellästi,  puhuu 
muutamia  sanoja  ja  astuu  sitten  pää  pystössä  sisään  van- 
kilaan, jonne  vartija  hänet  saattaa.  Ovi  suljetaan,  —  ras- 
kasta näyttää  Yrjö  Boijen  olevan  vääntää  kiinni  tuota 
lukkoa,  —  ja  nuori  Henrik  Kaarlonpoika  jää  tuokioksi 
yksin  seisomaan  sen  edustalle.  Sitten  hän  kääntyy  ja 
lähtee  kävelemään  portille  päin.  Mutta  kulkiessaan  sen 
ikkunan  ohi,  josta  Ebba  ja  Anna  Fleming  tuota  näytelmää 
seuraavat,  osuu  hän  nostamaan  maahan  vaipuneen  kat- 
seensa ylös  .  .  ,  hän  pysähtyy,  hän  hytkähtää,  melkein 
horjuu  ...  Ja  juosten  kiirehtii  hän  siitä  hevosensa  luo, 
viskaupi  satulaan,  painaa  kannukset  ratsun  kylkiin  ja  ka- 
rauttaa ulos  portista. 

Kyyneleet  ovat  kierähtäneet  molempain  ikkunassa 
istuvain  naisten  silmiin,  he  välttävät  toistensa  katseita  ja 
Anna  peittää  kämmenellään  silmänsä,  nojaten  päätään 
käsivartta  vasten.  Hänellä  tuntuu  ahdistavan  rintaa,  mieltä 
kaivaa  soimaava  tunne  .  .  .  Nuo  repeytyneet  Suomen  mo- 
lempain ensimmäisten  sukujen  välit  olisi  hän  ehkä  voinut 
korjata,  olisi  voinut  lepyttää  tuon  karvaan  katkeruuden, 
rakentaa  sovinnon  ja  rauhan,  ja  elää  sen  rauhan  ylläpitä- 

jänä  hänelle  alttiin,  häntä  rakastavan  nuorukaisen  rinnalla. 
Vaan  nyt:  hän  ei  rakentanut  rauhaa,  hän  kiihotti  nousevaa 
myrskyä,  ärsytti  koston  vihasia  valtoja.  Hän  ei  korjan- 
nut repeämiä,  ei,  hän  tahtoi  silpoa  palasiksi  kaikki,  niistä 
pirstaleista  sitten  luodakseen  itselleen  oman  pienen  on- 
nensa ...  Oi,  se  oh  itsekästä,  halpamaista,  —  ja  minne 
hän  sen  myrskyn  mukana  itsekin  vihdoin  joutuneekaan. .? 
Vaan  hän  ei  ole  voinut  muuta,  ei  voi  nytkään,  hänen 
täytyy  seurata  myrskyä  .  .  . 

Kului  hetkinen.    Ebba-rouva  virkkoi  silloin  hiljaa: 

—  Anna,  paljo  olisi  toisin,  jos  vanhan  Henrik  Hornin 
tuumat  olisivat  toteutuneet,  jos  sinä  et  oUsi  hyljännyt 
Suomen  jaloimman  suvun  kosintaa. 

Mutta  Annan  katseet  ohvat  taas  varmat  ja  piirteet 
tyyneet,  kun  hän  nostaen  käden  kasvoiltaan  vastasi: 

—  Niin  täti,  vaan  minä  en  ole  voinut  tehdä  muuta, 
kuin  minkä  olen  tehnyt. 

Pitkään  ja  tutkivasti  katsoi  häntä  silloin  täti,  puisteli 
epäillen  päätään  ja  matki  melkein  ankarasti: 

—  Et  olet  voinut  .  .  ,  ja  mitä  olet  nyt  voittanut? 
Vaan  samassa  tuli  Klaus-herra  sisään  hattu  päässä 

ja  väljissä  ratsusaappaissa.  Nähdessään  naiset  kyynel- 
silmäisinä,  pysähtyi  hän  ja  kysyi  tyytymättömänä: 

—  No,  mitä  nyt? 
Ebba-rouva  nousi  ja  astui  hänen  luokseen: 

—  Klaus,  ne  sulkivat  kumminkin  Kaarlo  Hornin 
tuonne,  —  vankilaan. 

—  Sulkivatko  jo  .  . ,  niin,  niin,  se  oli  tarkotuskin  .  . , 
eikä  meillä  nyt  ole  aikaa  siitä  vetistelemään  .  .  .    Sulkivat 

sinne,  —  no,  miksi  sitä  itket,  Ebba,  on  kai  parempi,  että 
siellä  on  Kaarlo  Horn,  kuin  että  siellä  olisi  Klaus  Fleming? 

—  Parempi,  niin,  vaan  miksi  kumpanenkaan? 

—  Siksi,  että  meistä  täytyi  toisen  kukistua.  —  Ei,  nyt 
laivaan  ja  kiireesti. 

Rannassa,  satamalaiturin  partaalla,  seisoi  Flemingin 
perheen  sinne  saapuessa  Kaarina-rouva  jo  heittämässä  vii- 
meisiä jäähyväisiä  pojalleen,  jonka  kanssa  hänen  seurus- 
telunsa oli  käynyt  niin  lyhyeksi.  Ne  olivat  olleet  nuo 
toista  päivää  kuin  pieni  ilon  välähdys  noiden  herkkien, 
tunteellisten,  toisiaan  niin  kaihoavasti  ikävöiväin  ihmisten 
elämässä,  pikainen  välähdys,  joka  nyt  jo  oli  lopussa. 
Heidän  oli  taas  erottava,  luultavasti  ijäkseen.  Kaarina 
kaivoi  vielä  taskustaan  ne  viimeiset  helmet  ja  kultakoris- 
teet,  jotka  hänellä  olivat  säilyneet  jälelle  suistuneen  lois- 
tonsa ajoilta,  ja  antoi  ne  pojalleen,  —  ne  vähät  rahat, 
jotka  hän  Liuksialassa  säästelemällä  oli  saanut  kootuksi, 
oli  hän  jo  ennen  tälle  antanut.  Pitihän  pojan  taas  yksin 
ja  mierona  lähteä  vaeltamaan  maailman  kylmää,  kodi- 
tonta taivalta,  maanpakolaisen  ilotonta  vaellusta,  jossa 
hän  sai  puutetta  kärsiä,  hänen  hyväkseen  oli  sureva  äiti 
valmis  uhraamaan  kaikki  ...  Ja  taas  he  vaipuivat  pit- 
kään syleilyyn. 

Marski  seisoi  siinä  vieressä  ja  antoi  Yrjö  Boijelle 
juuri  viimeisiä  käskyjä,  kuinka  hänen  piti  huolellisesti  var- 
tioida Hornia,  kunnes  kuningas  saapuisi,  sekä  toimittaa 
Kustaa  Eerikinpojan  kohta  taas  Vironmaalta  takasin  Sak- 
saan. Sitten  astui  hän  venheeseen,  johon  hänen  perheensä 
jo    oh    asettunut,   istui   siinä   kärsimätönnä   tuokion,  odot- 


taen   Kaarina-rouvaa,   ja   virkkoi  sitten,  kun  tämä  ei  tun-     1 
tunut  irtautuvankaan  poikansa  syleilystä,  käskevästi: 

—  No,  nyt  se  riittää,  meillä  on  kiire  Suomeen. 

Kuningatar  nousi  huoaten  venheeseen  ja  yksin  jäi 
kuninkaanpoika  kaihoovin  katsein  viittomaan  rannalle. 

Amiraalilaivan  keula  kääntyi  pohjoista  kohden,  pur- 
jeet pullistuivat  ja  alus  kiiti  taas  vinhaa  vauhtia  pois  Vi- 
ron rannalta,  liian  vinhaa  sen  surevan  äidin  mielestä,  jonka 
silmistä  yhä  hämärämmäksi  häipyi  rannalla  viittova  olento, 
tuo  yksinäinen,  orpo  ja  turvaton  .  .  . 

Illalla  laski  laiva  jo  Pikkalan  lahteen,  josta  kajahti 
vastaan  kirveiden  kalske  ja  sahojen  järinä,  miesjoukon 
veistäessä  Flemingille  lisää  laivastoa.  Vasta  siellä,  lai- 
vasta noustaessa,  huomasi  Ebba-rouva,  että  yksi  mat- 
kueesta  oli  kateessa.  Elina  Finckeä  ei  löytynyt  laivasta 
mistään.  Hän  oli  Räävelissäkin  kulkenut  omia  teitään  ja 
Ebba-rouva  oli  luullut  hänen  istuvan  laivassa  jossakin 
kannen  alle  piiloutuneena,  haaveiluihinsa  vaipuneena,  kuten 
hänen  tapansa  oli.  Kyseltiin:  ei  kukaan  ollut  häntä  näh- 
nyt, hän  oli  jäänyt  Rääveliin.  Anna  Fleming  yksin  arvasi 
asian,  mutta  hänkään  ei  puhunut  siitä  mitään.  Tavotel- 
koon  Elinakin  onneaan,  niin  hän  ajatteli,  kun  muut  hätäi- 
livät  ja  kyselivät,  tavotelkoon  ja  löytäköön,  jos  voi  ja 
luokoon  ehyeksi  unelmainsa  kuvan,  —  jos  voi.  Olihan 
hän  itse  yhtäläisessä  asemassa  ja  soi  ystävättärelleen  sa- 
maa, jota  itselleen  toivoi. 

Pikkalasta  lähetettiin  kyllä  purjevene  Rääveliin  tie- 
dustelemaan kadonnutta  neitosta,  vaan  häntä  ei  sieltä  enää 
löytynyt.    Hän  oli  huvennut  tietymättömiin,  kadonnut  pois 

samoihin   aikoihin  kuin  Kustaa  Eerikinpoika,  joka  äitinsä 
lähdettyä  oli  Virosta  matkustanut  Saksaan. 

—  Kumma  juttu,  tuumi  marski  usein  rouvalleen,  vaan 
ei  ehtinyt  siihen  seikkaan  sen  enempää  huomiota  kiinnit- 
tää, ^—  hänellä  oli  taas  suuremmat  kysymykset  ratkaistavina. 
Pikkalaan  palattuaan  oh  marski  pian  saanut  varmat  tie- 
dot, että  Prinkkalan  herran  epäilykset  olivat  olleet  tur- 
hat, vaan  tuo  viesti  terästi  häntä  kumminkin  yhä  tarmok- 
kaammaksi valmistamaan  varustuksiaan. 

—  Vielä  ei  uskaltanut  herttua  liikahtaa,  vaan  sila  ei 
tiedä,  millä  hetkellä  hän  lähtee  purjehtimaan.  Tulkoon! 
Täällä  tulee  pian  tuntumaan  tuulta  ja  myrskyä;  silmät 
auki  nyt  vain,  jotta  kohta  keksitään,  mistä  se  alkaa,  ja  sii- 
hen heti  isketään  tuikea  vastamyrsky,  —  tulkoon,  tul- 
koon vain! 

XIII. 


Myrsky  vinkumassa. 

Oikein  oli  Hieronymo  syyskesällä  1596  ennustanut, 
kertoessaan  kirjeessään  tytölleen,  että  ensi  suksikelillä  oli 
Suomessa  myrsky  nouseva,  jonka  pauhu  uhkaavana  oli 
kajahtava  Suomen  mahtavan  valtijan  kuuluville.  Joulu 
oli  käsissä  ja  jo  oli  etäältä,  ikäänkuin  kaukaisesta  met- 
sästä, sen  korkeimpain  puiden  latvoista,  soinut  syntyvän 
rajuilman  kumeaa  kohinaa,  vaikka  se  ääni  vielä  pysytteli 
siellä  aroilla  ja  louhikoissa. 

Myrskyä  oli  Turun  linnassa  pitkin  syksyä  odotet- 
tukin, odotettu  sitä  lännestä  päin,  Ahvenanmeren  puo- 
lelta. Ruotsissa  oli  näet  herttua  ilmeisesti  varustautunut 
toteuttaakseen  uhkauksensa  saapua  asevoimalla  kukista- 
maan Klaus  Flemingin  vallan  Suomessa,  ja  siksi  oli  Turun 
linnan  varustustöitä  jatkettu  myöhäseen  syksyyn  asti  ja 
koottu  sotaväkeä  leiriin  Turun  edustalle.  Mutta  syksy 
oli    mennyt    ja    tullut    talvi,    vakoojat    oUvat    palanneet 

Ahvenanmaalta  ilmoittaen,  että  Ruotsin  puolelta  ei  ollut 
talven  kuluessa  enää  mitään  hyökkäystä  peljättävissä. 
Silloin  oli  Flemingkin  päästänyt  laivastonsa,  joka  aina 
niihin  asti  oli  varuillaan  saaristossa  luovinut,  talvisata- 
maan, antanut  sotaväelle  loman  talviharjoituksista  ja  itse 
päättänyt  lähteä  Viipuriin,  johon  häntä  tärkeät  asiat  kut- 
suivat. Venäjän  kanssa  toista  vuotta  sitten  tehdyn  rauhan 
viimeinen  ehto.  Käkisalmen  linnan  luovuttaminen  tsaarille, 
oU  näet  nyt  täytettävä  ja  marskin  täytyi  sitävarten  itsensä 
matkustaa  Itä-Suomeen.  Nyt  juuri  joulunaaton  aatoksi 
oH  matkapäivä  päätetty. 

Hiukan  huolestuneena  hän  tälle  matkalle  hankkiusi,  — 
myrskyn  enteitä  oli  viime  aikoina  kuulunut  sieltä  ja  täältä, 
Savossa  olivat  huovit  ja  talonpojat  tapelleet  ja  Pohjan- 
maalla oli  niinikään  rytistetty;  vaan  marski  arveU,  että 
ainahan  sitä  sellaista  pientä  ryminää  on,  kyllä  kai  huovit 
itse  puolensa  nytkin  pitävät.  Ja  niin  oH  hän  tänä  aamuna 
käskenyt  vetää  matkareet  esiin  ja  niihin  laitteli  nyt  aamu- 
hämärän vielä  valUtessa  Anna  Fleming  linnanpihalla  mat- 
kaeväitä sedälleen  ja  hänen  seurueelleen,  keskustellen  siinä 
serkkunsa  Olavin  kanssa,  joka  oli  määrätty  marskia  seu- 
raavain  huovien  pääUiköksi  ja  siinä  virassa  tarkasteli  sa- 
tuloita ja  aseita. 

—  Entäpä  jos  täällä  alkaa  sota  juuri  teidän  poissa- 
ollessa, virkkoi  Anna.  —  Pohjaanmaalla  jo  on  kahakoittu. 

—  Eivät  uskalla  käydä  ilmikapinaan.  Kyllä  kai  hert- 
tuan yllyttäjät  siellä  sitä  varten  parastaan  ovat  tehneet, 
vaan  ole  huoletta,  ne  kahakat  päättyvät  kuin  entisetkin: 
tapellaan   päivä,   saadaan   selkään  ja  taas  ollaan  kilttejä. 

Anna  Fleming.  25 

—  Elä  kehu,  pohjolaiset  ovat  sitkeää  väkeä. 

—  Ovat,  vaan  ovat  kumminkin  talonpoikia  hekin, 
nuijapäitä,  moukkia. 

—  Nepä  ehkä  juuri  nuijia  voivatkin.  —  Vaan  katso, 
kuinka  kirkastuu  taivaanranta. 

Marski  itsekin  oli  juuri  laskeutunut  alas  linnanhuo- 
neista  ja  hän,  samoin  kuin  kaikki  muutkin  pihalla  olijat, 
huovit  ja  piijat,  pysähtyi  äkkiä  katsomaan  sitä  outoa  va- 
loa, joka  taivaalta  leimahti.  Siitä,  mistä  koilUnen  äsken 
oli  kelmeästi  sarastanut,  paistoi  nyt  helakanpunerva  rusko, 
ikäänkuin  kaukaisen  tulipalon  heijastus.  Se  paloi  tuokion 
ajan  kirkkaasti  ja  uhkaavasti,  koko  talvinen  luonto  pu- 
nerti  sen  valossa,  muurit,  katot,  lumipeittoiset  vuorenrin- 
teet näyttivät  olevan  kuin  tulessa.  Huovit  ja  piijat  huu- 
dahtivat peljästyneinä  ja  pakenivat  seinämille  ja  itse  marski 
seisoi  ällistyneenä,  sanattomana  sitä  katsellen.  Valo  leimahti 
vielä  kerran,  kelmeni  vähitellen  ja  katosi.  Ja  taas  oli  taivas 
harmaja  ja  hämärä,  kalpeana  näkyi  sarastus  sen  ranteelta. 

—  Se  on  veren  ennettä,  kuului  pihalta  säikähtyneitä 
huudahduksia. 

—  Se  tietää  tulta  ja  hävitystä. 

—  Se  tietää  Jumalan  vihaa  ja  kostoa. 

—  Se  ennustaa  myrskyä  ja  rajuilmaa,  nyt  ei  ole 
hyvä  taipaleelle  lähteä. 

Näin  selitti  taikauskoinen  kansa  taivaan  ilmeen,  pe- 
lotellen itseään  vielä  niillä  ennustuksillaan,  ja  Anna,  joka 
kalveten  oli  seisonut  rekeen  nojaten,  hoki  hänkin  itsek- 
seen: myrskyä  ja  tulta  ja  verta!  Vaan  niinkuin  jääty- 
neenä   paikalleen    seisoi   marski   kauan   yhdessä   kohden. 

saamatta  silmiään  irti  tuolta  jo  kelmenneeltä  taivaalta. 
Hän  oli  taikauskoinen  hänkin,  kuten  kaikki  aikalaisensa, 
joksikin  merkiksi  hänkään  ei  voinut  olla  tuota  näkyä  kä- 
sittämättä ja  syvästi  se  häneen  oli  vaikuttanut;  hänenkin 
mielessään  kajastivat  nuo  samat  käsitteet,  joita  hän  ym- 
pärillään kuuli  tulkittavan  sanoiksi:  verta,  tulta,  hävitystä! 
Vaan  mielensä  jäntevyydellä  tempasi  hän  itsensä 
tuosta  loihtuvallasta  irti  ja  virkkoi  tyyneesti,  melkein  pil- 
kallisesti: 

—  Loruja,  se  on  nousevan  päivän  kajastusta,  —  siinä 
koko  juttu!  Siitä  tulee  pakkaspäivä,  pankaa  vahvasti 
heiniä  kallokkaisiinne,  miehet. 

Ja  ravistellen  ruumistaan,  ikäänkuin  jo  tuntien  tuon 
pakkasen  oireita,  käveli  marski  takasin  sisälle,  käskien 
miesten  joutua  murkinoimaan,  koska  heti  syötyä  oli  läh- 
dettävä. 

Hetken  kuluttua  istui  Flemingin  perhe  —  se  oli,  ku- 
ten tavallista,  monilukuinen  perhe,  koska  siihen  kuului 
paljo  vieraita,  etupäässä  Ruotsista  tulleita  pakolaisia  — 
linnan  ruokahuoneessa  aamiaispöydässä,  kun  yhtäkkiä  ovi 
lennähtää  auki  ja  luminen  airut  työntyy  sisälle,  kysellen 
marskia.  Märäksi  ajetulla  hevosella  on  hän  yötä  myöten 
karauttanut  pohjoisesta  päin,  koska  hänellä  on  tärkeitä 
viestejä  tuotavana  Ulvilasta,  Aksel  Kurjelta,  Anolan  her- 
ralta, marskille. 

Äänettömyys  vallitsee  huoneessa.  Marski  nousee 
verkalleen  pystöön  ja  kysyy: 

—  Mitä  viestejä?     Kerro! 

—  Pojanmaan  rahvas  kapinassa,  monituhansinen  ta- 
lonpoikaisjoukko rientomarsseissa  kulkemassa  etelään 
päin,  polttaen  ja  hävittäen,  —  niin  kertoo  airut  hengäs- 
tyneenä. 

Toisetkin  karahtavat  ruokapöydästä  pystöön,  mie- 
het katselevat  neuvottomina  toisiaan  ja  naiset  rupeavat 
uikuttamaan;  Anna  yksin  jää  istumaan  paikoilleen,  peit- 
täen kämmenellään  silmänsä.  Vaan  kylmänä  ja  varmana 
virkkoo  marski  hetkisen  kuluttua: 

—  Se  alkaa  siis  sieltä.  Pohjanmaalta,  no,  sen  jo 
saatoimme  arvatakin.  —  Olavi,  laita  leiriin  sana,  että  tu- 
hat ratsumiestä  on  tunnin  perästä  valmiina  nousemaan 
satulaan.  —  Eikö  Aksel  Kurki  ole  lipullisellaan  marssinut 
talonpoikia  vastaan?  kysyy  hän  taas  kääntyen  airueen 
puoleen. 

—  Hän  pelkää  olevansa  liian  vähäväkinen  ja  aikoo 
odottaa  Ulvilassa,  saadakseen  täältä  apua  ja  lähempiä 
käskyjä. 

—  Aikoo  odottaa,  matkii  marski  ikäänkuin  epäillen 
ja  rypistelee  kulmakarvojaan.  —  Hm!  Mistä  teillä  on 
tietonne,  kuinka  suuri  on  talonpoikaisjoukko  ja  kuka  sitä 
johtaa? 

—  Pakolaiset,  jotka  pohjoisista  pitäjistä  kauhun  val- 
taamina ovat  saapuneet  Ulvilaan,  kertoivat  kolmen  Poh- 
janmaan pitäjän  miesten  olevan  liikkeellä,  heitä  on  tuhansia 
suksimiehiä.  Joukon  johtajiksi  mainittiin  kaksi  talonpoikaa, 
Pentti  Pouttu  ja  Martti  Tommola,  vaan  sen  varsinaisena 
päällikkönä   lienee   kumminkin    eräs    herttuan  ruotsalainen 

kirjuri,   joka    on    liikkunut   Pohjanmaalla    kansaa    villitse- 
mässä. 

—  Se  on  Birckholtz,  se  heittiö!  huudahti  marski  nyt 
ensi  kertaa  kiivastuen,  ja  hänen  nyrkkinsä  puristuivat  ko- 
koon. Sitten  hän  seisoi  hetkisen  mietteissään,  pää  rintaa 
vasten  vaipuneena,  kunnes  hän  sen  siitä  verkalleen  ko- 
hotti ja  virkkoi:  —  Vai  niin,  sulia  on,  herttua,  siis  todel- 
lakin ollut  päätä  sytyttää  tuleen  tämä  rovio  Suomen  köy- 
hän kansan  keskessä,  — polttaaksesi  meidät  siihen!  Hyvä, 
me  tulemme  sen  rovion  sammuttamaan  verellä;  mutta  jos 
sen  jälkeen  ei  koko  laajalla  Pohjanmaalla  ole  jälellä  muuta 
kuin  kekäleitä  ja  hyytynyttä  hurmetta,  niin  vastaa  siitä 
sinä  Jumalan,  kuninkaan  ja  kansan  edessä,  me  teemme 
vain  velvollisuutemme. 

Ja  tyyneesti  kysyi  hän  taas  airueelta: 

—  Turkuunko  talonpojat  tähtäävät? 

—  Niin,  kuuluvat  vannoneen,  että  repivät  vaikka 
hampain  alas  tämän  linnan.  Ja  kaikki  aateliskartanot  he 
aikovat  matkallaan  polttaa,  paitsi  Kankaisten  ja  Liuksia- 
lan  kartanoita. 

—  Vai  Kankaisten  ja  Liuksialan,  —  miksi  säästävät 
juuri  Liaksialankin?  Mutta  olkaa  huoletta,  niin  kauas  he 
eivät  koskaan  ehdi.  —  Lepää  mies  ja  syö! 

Pari  kierrosta  käveli  marski  lattialla,  pysähtyi  sitten 
ja  virkkoi: 

—  Minä  huomaan,  että  tsaarin  on  pakko  vieläkin  het- 
kisen odottaa  Käkisalmea,  minun  täytyy  itseni  ensiksi 
lähteä  tekemään  puhdasta  täällä  kotona.  No,  matkare- 
kenipä  toki  on  valmisna. 

Hetkisen  vallitsi  linnassa  yleinen  hälinä  ja  hämminki, 
vaan  varmalla,  kovalla  äänellä  käski  marski  kaikkien  rau- 
hoittua ja  antoi  kylmäverisesti  linnaan  jääville  tarkat  mää- 
räykset, mitä  heidän  on  tehtävä,  varsinkin  Prinkkalan  her- 
ralle linnan  vartioimisesta.  Ja  ennenkuin  ratsuväki  vielä 
oh  leiriltä  saapunut,  seisoi  hän  jo  turkit  päällään  malti- 
tonna  huoneessaan  valmiina  matkalle.  Mutta  sieltä  se  jo 
ratsuväki  Olavin  johdolla  saapuikin;  marski  laskeusi  lin- 
nanpihalle sitä  vastaanottamaan  ja  tarkastamaan.  Vaan 
hänen  sitä  tehdessään  karauttaa  toiselta  taholta,  Hämeen 
tieltä,  kaksi  ratsastajaa  hiestyneillä  hevosilla  Hnnaan  ja 
kysyvät  hengästyneinä  marskia. 

—  Tässä  olen,  mikä  hätänä? 

—  Kapina  maassa,  talonpoikaisjoukkoja  Pohjan- 
maalta ja  Savosta  tulvii  Hämeeseen,  ryöstäen  aatelista- 
loja,  nostattaen  kansaa.  Sotapäälliköt  pyytävät  kiireistä 
apua. 

Marski  säpsähtää,  kalpenee. 

—  Hä,  kapina  Hämeessäkin,  kapina  Savossa,  kapina 
koko  maassa?     Kertokaa! 

Liikahtamatta  seisoo  marski  matkarekensä  vieressä 
ja  kuuntelee  palaviinsa  ajaneiden  airueiden  viestejä.  Huo- 
vit Pohjanmaalla  ovat  tapetut  tai  hajotetut,  pakolaisia 
syöksyy  Hämeeseen  joka  taholta,  aateliskartanot  palavat. 
Kapinallisten  päälaumaa,  llkkaisen  johtamaa,  joka  on  tu- 
lossa Hämeenkankaan  poikki,  sanotaan  olevan  kymme- 
nentuhatta miestä,  uusia  parvia  saapuu  Savosta,  kapina- 
joukko   kasvaa  joka  päivä  sitä  mukaan  kuin  etenee.     Ja 

talonpoikain  joukossa  on  myöskin  Kustaa  Eerikinpoika 
mukana. 

Marski  oli  istahtanut  reen  laidalle,  pannut  kätensä 
ristiin  rinnalleen  ja  kuunnellut  kertaakaan  keskeyttämättä 
airueita.  Hän  alkoi  nyt  vasta  oikein  oivaltaa  koko  sen 
myrskyn  laajuutta  ja  voimaa,  joka  tuolta  kaukaa  Pohjan- 
maalta oli  lähtenyt,  koko  sen  suunnitelman  avaruutta, 
jonka,  siitä  oli  hän  vakuutettu,  Kaarlo  herttua  Ruotsista 
oli  pannut  vireille  ja  jonka  tarkotus  nähtävästi  ensiksikin 
oli  kerrassaan  kukistaa  hänet,  Klaus  Flemingin,  ja  sitten  . . . 
Pirullinen  suunnitelma:  ärsytetyt  pohjolaiset  nostavat  asei- 
siin koko  sisäisen  Suomen  rahvaan,  joka  sekin  on  kiukus- 
tunut ja  kiusautunut,  ja  tämä  lumivyörynä  kasvava  rah- 
vaanjoukko  syöstään  sitten  eri  ryhmissä  Turkua  vastaan, 
jonne  herttua  meren  auvettua  kai  itse  laivastollaan  saa- 
puu. Tämä  juoni  on  jo  meneillään:  villiytyneen  kansan 
intohimot  ovat  lasketut  irti  ja  niitä  johtamassa  on  leppy- 
mättömän  herttuan  sitkeä  tahto,  —  siinä  on  edessä  tais- 
telu elämästä  ja  kuolemasta.  Siinä  on  kestettävä  tai  kaa- 
duttava! 

Niitä  Klaus-herra  mietti,  mutta  hänen  ajatuksensa  ta- 
kertuivat varsinkin  yhteen  kohtaan,  josta  hän  tuokion  ku- 
luttua uudelleen  kysyi  airueilta: 

—  Kustaa  Eerikinpoikako  mukana,  sanotte  te.  Olet- 
teko hänet  nähnyt? 

—  Emme,  vaan  joukossa  hän  kuuluu  kulkevan. 
Klaus    epäih.      Hänkö    täällä    kapinanjohtajana    tuo 

hontelo  uinailija,  jonka  hän  pari  kuukautta  sitten  lähetti 
Saksaan  .  .  ,    silloin    kuin    Fincken    tytärkin    hävisi    hänen 

matkaansa  .  .  ?  Hä?  Onko  Kaarina-rouva  näissä  veh- 
keissä osallisena  . .  ,  Liuksialaa  ei  aijota  polttaa?  Ja  onko 
herttua  todellakin  tehnyt  niin  uhkarohkean  suunnitelman, 
että  on  kutsunut  Eerik-kuninkaan  varjon  avukseen,  syö- 
tiksi, kuvaksi,  syöstäkseen  hänet  sitten  taas  takasin  sur- 
keuteensa, heti  kun  hän  on  tehnyt  tehtävänsä,  raivannut 
maan  valmiiksi,  —  se  olisi  todentotta  vaarallista  leikkiä! 
Mutta  onhan  tämä  uhkapeliä  kaikissa  tapauksissa  .  .  . 

Vielä  tuokion  seisoi  marski  reen  perään  nojautu- 
neena ja  hänen  ajatuksensa  näyttivät  tekevän  voimak- 
kaasti työtä.  Mutta  kun  hän  siitä  taas  oikasihe  suoraksi, 
oli  hän  jälleen  entinen  lujapiirteinen,  rautatahtoinen,  tar- 
mokas marski,  sama  heltymätön  Suomen  karhu  kuin  en- 
nenkin. Hän  oli  tehnyt  päätöksensä:  rahvaan  kapina  on 
kukistettava,  kukistettava  nopeasti  ja  rutosti,  ankaruudella 
ja  julmuudella;  syttynyt  tuUpalo  on  joka  kulmalta  sam- 
mutettava, niin  ettei  kypenekään  kykene  kytemään,  kun 
herttua  kevään  tullen  aikoo  saapua  sen  satoja  niittämään, 
sammutettava  koko  maasta,  vaikka  siihen  sitten  vaaditta- 
koonkin  koko  kansan  veri.  Kevyttä  sen  päätöksen  teko 
marskille  ei  ollut  —  niin  paljo  se  vaati  suomalaista  verta!  — 
vaan  siinä  ei  ollut  muuta  neuvoa. 

Kohta  kutsui  Klaus  Fleming  kaikki  ratsu-  ja  jalka- 
väen päälliköt  luokseen  ja  antoi  heille  kaikille  valmiit, 
varmat  käskyt. 

—  Koko  väkemme  täytyy  nyt  lähteä  liikkeelle,  no- 
peissa päivämarsseissa  tulee  meidän  painua  Hämeeseen 
tuota  nuijajoukkoa  vastaan,  ja  rutosti  on  meidän  siihen 
iskettävä,  iskettävä  varmasti  ja  syvästi.    Kansa  on  noussut 

kapinaan  esivaltaa  vastaan;  sotaväen  on  tukahdutettava 
se  kapina  ja  itseään  sekä  herttuaa  syyttäkööt  talonpojat 
siitä,  jos  se  tapahtuu  säälittä  ja  armotta!  Miehet,  meidän 
täytyy  kohta  olla  lähtövalmiit. 

Koko  pääjoukon  aikoi  marski  itse  johtaa  Hämee- 
seen, josta  hän  huomasi  vaarallisimman  vihurin  vingahte- 
levan,  ainoastaan  muutamia  satoja  huoveja  päätti  hän 
Olavin  johdolla  lähettää  Ulvilaan,  Aksel  Kurjelle  rohka- 
suksi  ja  avuksi.  Kaikki  kiireisesti  annetut  käskyt  täytet- 
tiin nopeasti  ja  säntillisesti,  marskin  päättäväisyys  ja  kyl- 
mäverisyys  vaikutti  yleistä  varmuutta  ja  tyyneyttä,  — 
jokainen  totteli  kokenutta  päällikköä  eikä  epäillyt  mitään. 

Mutta  ehtiessään  näistä  puuhista  ylös  omiin  huonei- 
siinsa, näytti  marskista  tuo  mielenjäntevyys  ja  varmuus 
hetkeksi  laukeavan  ja  hän  istahti  melkein  masentuneena 
työpöytänsä  ääreen.  Hän  oH  jo  yli  kuudenkymmenen 
ikäinen  ja  isku  kolahti  tässä  ankarasti  iskun  päälle.  Ja 
hänen  mieltään  karvasteli  varsinkin  tuota  kapinoivaa  kan- 
saa ajatellessaan:  oliko  hän  todellakin  kovuudellaan  ja 
ankaruudellaan  ajanut  sen  tuollaiseen  epätoivoon,  olisiko 
hän  voinut  sitä  hellemmin  kohdella,  olisiko  hän  voinut 
tätä  myrskyä  välttää  .  .  ? 

—  Mitä  ohsimmekaan  voineet  tehdä  tuolla  itsetie- 
toisella, voimakkaalla  Pohjanmaan  kansalla,  jos  sen  oli- 
simme pitäneet  puolellamme,  virkkoi  hän  ääneensä  Grö- 
ningille.  —  Mutta  nyt  sen  täytyy  masentua! 

—  Eikö  voi  enää  kansaa  saada  järkiinsä? 

—  Ei,  se  on  tarttunut  aseisiin,  sen  täytyy  aseisiin 
hukkua.      Sillä    muuten    se    voi    tarttua   aseisiin    toisenkin 

kerran  ja  kolmannen,  ellei  siltä  isketä  suonet  tyhjiksi  ,  .  . 
Niin,  se  on  julmaa,  mutta  se  on  pakosta  .  .  . 

Marski  saneli  muutamia  kiireisiä  kirjeitä,  jotka  olivat 
lähetettävät  kuninkaalle  ja  etäisempäin  sotaväenosastojen 
päälliköille,  antoi  vielä  Gröningille  joukon  käskyjä  ja  meni 
sitten  vaimonsa  puheille.  Naiset  istuivat  siellä  tyrmisty- 
neinä saapuneista  viesteistä,  vaikkeivät  vaaran  koko  laa- 
juutta voineetkaan  arvostella.  Vaan  kun  Ebba-rouva  näki 
miehensä  tulevan  jäähy väisille,  silloin  hän  säikähti:  Klaus 
oli  tänä  aamuna  ikäänkuin  äkkiä  vanhennut  ja  silmässä 
oli  sellainen  omituinen,  väsynyt,  alakuloinen,  melkein  toi- 
voton ilme,  jota  hän  ei  siinä  koskaan  ennen  ollut  nähnyt. 
Ja  oudoilta  soivat  hänen  sanansakin  ja  ääni  oli  harvinai- 
sen pehmeä,  kun  hän  virkkoi: 

—  Minä  lähden  nyt,  Ebba,  retkelle,  joka  oikeastaan 
kysyisi  nuorempia  voimia,  ja  me  emme  tiedä,  mitä  tulee 
tapahtumaan.  Ehkä  emme  näe  toisiamme  pitkään  aikaan, 
ehkä  on  kotimme  hajoitettu  ja  hävitetty,  kun  palaan,  ehkä 
en  palaakaan  .  .  .  Kaikissa  tapauksissa,  ole  aina  Klaus 
Flemingin  puoliso,  kuinka  vaiheet  kääntynevätkin.  Meidän 
tekojamme  tahdotaan  mustata,  meidän  aikeitamme  tullaan 
tulkitsemaan  väärin,  meitä  syytetään  monista  rikoksista  ja 
epärehellisistä  tarkotuksista.  Sinä  tiedät  tekomme  ja  tar- 
koituksemme; jos  sinulle  tilaisuutta  ja  ikää  suodaan,  käytä 
se  paljastaaksesi  panettelut  ja  puhdistaaksesi  nimemme 
ja  opeta  lapsillemme  samaa.  Opeta  heitä  hetken  vaih- 
teista välittämättä  pysymään  uskollisina  kuninkaalleen  ja 
isänsä  muistolle,  opeta  heitä  olemaan  suomalaisia,  —  niin 
oli  heidän  isänsä  aina.     Hyvästi,  Ebba  .  .  . 

Outoina  läksivät  tällaiset  sanat  Klaus  Flemingin 
suusta,  ne  soivat  pahoilta  ennustuksilta  ja  sulattivat  Ebba- 
rouvan  hillittömään  itkuun.  Vaan  reippaampana  kävi  Klaus 
Fleming  hyvästelemään  lapsiaan,  jotka  eivät  voineet  kä- 
sittää syytä  äitinsä  kyyneleihin,  —  lähtihän  isä  niin  usein 
matkoille  ja  olihan  Eenokki  ja  huovit  mukana.  Hellästi 
heitä  Klaus  syleili,  kehotti  Juhanaa,  joka  jo  rupesi  mie- 
histymään, uutterasti  harjoittamaan  tieteitä  mestari  Sa- 
muelin johdolla,  jotta  hän  sitten  pian  olisi  kypsi  asehar- 
joituksiin,  ja  tyttäriään  käski  näppärästi  äitiään  auttamaan. 
Vaan  kun  hän  sitten  tuli  Annan  luo,  hytkähti  hän  melkein 
taaksepäin,  sillä  niin  kummallinen,  arka  ja  pelokas  oli 
Annan  katse,  —  tyttö  näytti  tahtovan  vetäytyä  syrjään 
koko  tästä  perhekohtauksesta,  Marskin  mieleen  iski  äkkiä 
muutamia  muistoja  .  .  ,  aivan  äsken  oli  mainittu  Hierony- 
mus Birckholtzin  nimi  .  ,  ,  oliko  Annalla  vielä  yhteyttä 
tuon  salakiihottajan  kanssa,  oliko  hänellä  mitään  tietoja 
näistä  tapauksista  .  .  ?  Mutta  mitä  hulluja,  päätti  marski 
samassa,  sehän  on  mahdotonta,  muuten  lie  tyttö  vähän 
pökerryksissään.  Ja  naurahtaen  epäilyksilleen  syleili  marski 
jäähyväisiksi  Annaakin,  joka  vapisi  kuin  lehti  hänen  käsi- 
varsissaan. 

Vaan  ratsujen  kaviot  tömisivät  jo  kuin  kärsimättö- 
minä linnan  pihalla,  josta  päällikköjen  komentohuudot  ka- 
jahtivat. Sinne  täytyi  jo  marskin  rientää  perheensä  luota 
eikä  saanut  pehmeyttä  eikä  epävarmuutta  näkyä  hänen 
piirteissään,  kun  hän  väkensä  eteen  astui.  Pikaisella,  tot- 
tuneella silmäyksellä  hän  tarkasti  joukkonsa  ja  antoi  sille 
käskyn  marssimaan.    Itse  hän  istahti  rekeensä,  hän  oli  jo 

liian  vanha  ratsastamaan.  Vaan  sillalla  ajoi  Olavi,  joka 
oli  Ulvilaan  määrätty,  osastoineen  hänen  ohitseen.  Hänet 
pysäytti  marski  vielä  ja  virkkoi: 

—  Sinä  tiedät^  Kurjilla  on  horjuva  luonto,  siihen  elä 
luota,  vaan  toimi  itse.  Ja  toinen  asia:  koeta  saada  hert- 
tuan kirjuri  vangiksi  jos  millä  keinoin,  hän  on  paras  to- 
distuksemme siitä,  että  kapina  on  herttuan  sytyttämä. 

—  Olen  häntä  kerran  ennen  pyydystänyt,  —  nyt 
hän  ei  luista  kynsistäni,  kuten  Hämeenlinnan  edustalla. 

—  Niin,  hän  on  tuottanut  nimellemme  paljo  häpeää, 
tuo  hänet  elävänä  jos  voit. 

—  Isä,  minä  olen  myöskin  Fleming. 

—  Oikein.  Ja  jos  kaikki  hyvin  käy,  kiirehdi  pää- 
joukon luo,  siellä  miehiä  tarvitaan. 

Olavi  karautti  joukkoineen  jään  yli  pohjoista  valta- 
tietä kohden  ja  marski  ajoi  pääjoukkonsa  jälestä  Hämeen 
tielle.  Ja  linnan  ikkunoista,  joista  kyyneleiset  katseet  läh- 
teviä seurasivat,  ei  kohta  näkynyt  joukosta  jälkiä  muuta, 
kuin  pehmeäksi  tallattu  talvitie,  jota  alkava  pakkastuisku 
jo  rupesi  tasottamaan. 

Äänetön  hiljaisuus  vallitsi  linnassa;  piha  oli  tyhjä, 
portit  suljetut,  vartijat  astelivat  vakavina  valleilla.  Ja  sa- 
manlainen surunvoittoinen  äänettömyys  oli  sisälläkin  mars- 
kin huoneissa.  Ebba-rouva  istui  liikahtamatta  ikkunan  pie- 
lessä, lapsillekaan  eivät  leikit  maistaneet  ja  Anna,  hän 
käveli  levottomana,  rauhattomana  huoneesta  huoneeseen, 
kuin  vainottu  kauris,  pysähtyi  hetkeksi  miettimään  ja  siir- 
tyi taas  muualle,  ikäänkuin  etsien  paikkaa,  mihin  kätkeä 
salaiset  huolensa  ja  rikollisilta  tuntuvat  toivomuksensa. 


I 


I 

Tämänpäiväiset  tapaukset  olivat  taas  panneet  hänen 
mielensä  kuin  kidutuslavalle.  Myrsky,  jota  hän  oH  toivo- 
nut, oli  puhennut,  nythän  hän  saattoi  odottaa  sen  kes- 
kestä  pelastuksensa  hetkeä.  Vaan  hän  vavahti  aina  sitä 
ajatellessaan,  ikäänkuin  vielä  tuntien  setänsä  jäähyväissy- 
leilyn;  —  millaista  onnea  oli  hän  toivottanut  tälle  ja 
koko  lähtevälle  sotajoukolle,  miten  jakoi  hän  perheensä, 
tätinsä  ja  serkkujensa  surut  ja  huolet  .  .  ?  Ei,  ei,  hän  ei 
voinut  puhtain  tuntein  toivoa  tuon  ruhjovan  myrskyn  käy- 
vän yli  maan,  —  ja  kumminkin  hänen  täytyi  sitä  toivoa  . . . 

Levottomuutensa  viskelemänä  koetti  Anna  mieltään 
viihdyttääkseen  ruveta  keskustelemaan  nuorimman  serk- 
kunsa, herttaisen  Heblan  kanssa,  vaan  hän  sekaantui  sii- 
näkin puheissaan,  jäi  hajamiehsenä  sanattomaksi. 

—  Pelkäätkö  sinäkin,  kuten  äiti,  isälle  jotakin  pahaa 
tapahtuvan,  koska  olet  noin  rauhaton,  Anna?  kysyi  lapsi 
käyden  entistään  suruUisemmaksi. 

—  Niin,  pelkään  .  .  ,  eikähän  toisakseen  ole  syytä 
peljätä,  onhan  isä  niin  voimakas  ja  mahtava.  Mutta  voi 
jos  tietäisi,  miten  siellä  käy! 

—  Niin,  jos  tietäisi  .  . ,  jos  me  voisimme  jotakin 
tehdä,  voi,  minä  ajaisin  metsään  nuo  kaikki  häijyt  talon- 
pojat. 

—  Ja  heidän  johtajat,  niinkö? 

—  Niin,  nuo  ilkiöt.  Mutta  tiedätkö  Anna,  jos  me 
oikein  rukoileisimme,  että  isä  heidät  voittaisi  .  .  ? 

—  Rukoileisimme  .  .  ,  oi,  ei,  ei  se  auta  .  .  . 

Anna  melkein  pakeni  serkkunsa  luota  pois  ja 
koetti    hakea    yksinäistä,     häiritsemätöntä    lymypaikkaa, 

jossa  voisi  käydä  käräjiä  ristiriitaisten  tunteittensa  kanssa. 
Päivä  oli  kulunut  ikäpuoleen,  pimeäksi  oli  käynyt  talvi- 
nen hämärä.  Levotonna  harhaillessaan  oli  Anna  joutunut 
pieneen,  pimeään  umpihuoneeseen,  jota  ei  nykyjään  käy- 
tetty mihinkään,  ja  istahtanut  sinne  matalalle  jakkaralle. 
Huone  oli  Katarina  Jagellottaren  entinen  yksityinen  ru- 
kouskappeli  ja  jakkara  oli  vanhan  alttarin  jalusta,  jota 
ei  vielä  oltu  korjattu  pois.  Siinä  hän  yksin  pimeässä  istui 
ja  koetti  tyynnyttää  mieltään,  koetti  rukoilla,  että  Jumala 
johtaisi  kaikki  niin,  kuin  sen  hän  parhaaksi  näki .  . .  Mutta 
hänen  mielensä  kapinoi  tuotakin  rukousta  vastaan  , . . 

Silloin  kuuli  hän  oven  hiljaa  avautuvan  ja  joku  astui 
huoneeseen.  Tulijalla  oli  kynttilä  kädessään,  hän  sytytti 
pienen  lampun,  joka  riippui  alttarin  yläpuolella,  vanhan, 
jo  mustuneen,  mutta  aikoinaan  nähtävästi  kallisarvoisen 
jumalanäidin  kuvan  edessä,  huomaamatta  Annaa,  joka 
istui  matalalla  seinän  vieressä.  Se  oli  mestari  Samuel, 
Samuel  Staben,  lääketieteen  ja  filosofian  tohtori,  oppinut 
ja  syväaatteinen  mies,  joka  uskonsa  takia  Ruotsista  kar- 
kotettuna oleskeli  täällä  Turun  linnassa  marskin  vieraana, 
hänen  kotilääkärinään  ja  hänen  ainoan  poikansa  opetta- 
tajana.  Hän  oli  harras  katooliuskoinen  ja  tänne  hyljättyyn 
kappeliin  hän  lukutöittensä  lomissa  usein  pistäysi  yksi- 
näisyydessä polvistumaan  jumalanäidin  kuvan  edessä. 

Ruvetessaan  nytkin  laskeutumaan  polvilleen  alttarin 
eteen  huomasi  hän  Annan  siihen  lyyhistyneenä. 

—  Mitä,  lapseni,  sinäkö  täällä  jumalanäidin  jalkain 
juuressa?  Onko  hän  siis  saanut  harhailevan  karitsan  kul- 
jetetuksi kotiin? 

Mestari  Samuel,  samoin  kuin  useat  muut  Ruotsista 
karkotetut  paavilaiset,  sekä  papit  että  maallikot,  harjoitti 
hiljaisuudessa,  mutta  sitä  kiihkeämmin,  katodista  käänny- 
tystointa  Suomen  protestanttisten  asukkaiden  joukossa,  ja 
oli  hän  Flemingin  perheessäkin  koettanut  tehdä  parastaan, 
vaikka  Ebba  rouva,  joka  oli  kasvatettu  luteeriseen  uskoon 
ja  samaan  oppiin  lapsiaankin  kasvatteli,  olikin  sen  kieltä- 
nyt, —  Klaus  itse  ei  näihin  asioihin  puuttunut.  Mutta  Anna 
ei,  omien  mietteidensä  valtaamana,  kohta  oikein  käsittä- 
nyt  tohtorin   tarkoitusta,    vaan   vastasi    hiljaa  huoahtaen: 

—  Oi,  minä  etsin  lohdutusta,  neuvoa,  selvyyttä,  ja 
siksi  olen  paennut  tänne  yksinäisyyteen. 

—  Niin,  etsi  sitä  täältä,  tähän  polvistu  alttarille  ja 
avaa    sydämmesi,  silloin  löydät  tasapainon  ja  selvyyden. 

Vaan  Anna  katseli  viisasta  tohtoria  tuokion  ääneti 
ja  hänen  ajatuksensa  saivat  omituisen  suunnan  ja  muo- 
don.    Yhtäkkiä  hän  kysäsi: 

—  Kuulkaa  tohtori!  Jos  omaiseni  kaikki,  vanhem- 
pani ja  holhojani,  ovat  luterilaisia,  jos  minua  on  tähän 
uskoon  kasvatettu  ja  opetettu  ja  minun  siis  oikeastaan 
pitäisi  auttaa  sen  edistymistä,  —  oHsiko  silloin  rikollista, 
jos  toivoisin  katoolisen  uskon  voittoa  ja  työskenteleisin 
sen  hyväksi? 

—  Ei  suinkaan,  se  on  päinvastoin  velvoUisuutesi, 
jos  tämän  uskonnon  totuuksia  olet  päässyt  rakastamaan. 

Anna  oli  hetkisen  vaiti.     Sitten  hän  alkoi  taas: 

—  Vaan  jos  omaiseni  lähtevät  taisteluun  vaarallista 
vihollista  vastaan,  taisteluun,  joka  on  ratkaiseva  onneksi 
tai    turmioksi    kaikkien    niiden,   jotka    ovat  tehneet  mulle 

hyvää,    onko   silloin   rikollista,  jos  toivon  vihollisen  voit- 
tavan ? 

Mestari  Samuel  hymähti  huomatessaan,  miten  oppi- 
maton neitonen  yritti  kietoa  hänet,  tottuneen  väittelijän, 
dialektiseen  soppeen.  Vaan  samassa  hän  kävi  vakavaksi 
ja  kysyi: 

—  Ja  miksi  toivoisit  vihollisen  voittavan? 

—  Ei,  en  tiedä  toivonko,  vaan  jos  .  .  ,  jos  esimer- 
kiksi ohsin  päässyt  mielistymään  johonkin  vihoUiseen? 

Oppinut  tohtori  puisteli  päätään: 

—  Puhut  muUe  arvoituksia,  tyttöni,  mitenpä  olisit  pääs- 
syt mielistymään  johonkin  nuijamiesten  talonpoikaisjohta- 
jista! Vaan  huomaan  kaikesta,  että  sydämmessäsi  riehuu 
joku  taistelu  eri  tunteiden  välillä,  joku  velvollisuuksien  risti- 
riita. En  tahdo  asiaasi  udella,  sellaisessa  taistelussa  eivät 
syrjäisen  neuvot  auta.  Polvistu  alttarille,  rukoile,  ano  ju- 
malanäidiltä selvitystä,  hän  sen  suUe  antaa.  Polvistu,  ru- 
koile yksin  .  .  . 

Tohtori  poistui  varpaillaan  ja  Anna  polvistui  kuin 
käskystä  alttarille,  rukoili,  anoi  jumalanäidin  apua  ja  neu- 
voa. Ja  hän  lepäsi  siinä  kauan,  hartaasti  rukoillen.  Vaan 
hän  ei  löytänyt  selvyyttä,  ei  tyydytystä,  ja  hänen  mie- 
lensä oli  yhtä  levoton,  tunteensa  yhtä  ristiriitaiset,  kun 
hän  illan  yöksi  vaihtuessa  vihdoin  poistui  Katarina  Jagel- 
lottaren  rukouskappelista  ja  laskeutui  vuoteelleen. 

Hän  oli  väsynyt,  hän  nukkui  kohta.  Mutta  kiihot- 
tunut mielikuvitus  teki  unissakin  työtä.  Hän  näki  sulhonsa 
talvisessa  metsässä  hiihtävän  talonpoikaisjoukon  etupäässä, 
voimakkaasti    ponnistavan    etelää   kohden.      Vaan   silloin 

ryntää  aseellinen  sotaväenosasto  heitä  vastaan,  hän  tun- 
tee siinä  rautasen  setänsä,  joka  kohottaa  raskaan  miek- 
kansa, antaakseen  hänen  sulholleen  auttamattoman  surma- 
iskun.  Hän  on  itse  olevinaan  siinä  saapuvilla,  hänen  pitäisi 
juosta  esiin,  seisauttaa  setänsä  uhkaava  käsi,  syrjäyttää 
isku,  vaan  hän  ei  voi,  ei  pääse  paikaltaan  liikahtamaan  .  .  . 
Ja  raskas  säilä  laskeupi  jo  alaspäin  .  .  .  Anna  parkasee, 
herää,  tuskan  hiki  otsallaan  .  .  . 

Hän  ei  ollut  enää  epätietoisuudessa,  mitä  hänen  tuli 
toivoa,  hän  pani  kätensä  ristiin  ja  rukoili  hiljaa:  »Jumala, 
suojele  sulhoani,  hänelle  voitto  anna,  johdata  perille  myrsky! 
Sääli  rakkauttani.  Jumala,  sen  takia  olen  jo  niin  paljo 
käsinyt  ...» 


Vaan  linnasta  lähtenyt  sotaväki  kulki  eteenpäin  no- 
peissa rientomarsseissa. 

Sillävälin  kuin  Klaus  Fleming  itse  johti  hyvin  varus- 
tettua ja  harjoitettua  pääjoukkoaan  itään  päin,  Huittisten 
pitäjän  kautta  Pirkkalaa  kohden,  jossa  talonpoikain  pää- 
lauman  luultiin  yhtyneen,  puotteli  Olavi  Klaunpoika  ke- 
veällä  ratsuväellään  pohjoista  valtatietä  pitkin  Ulvilaan 
päin,  yhä  kiirehtien,  kuta  enemmän  taival  katkesi.  Mat- 
kalla tuli  näet  vastaan  kuormittain  aatelisrouvia  ja  per- 
heitä, joita  vietiin  Turkuun  hurjia  talonpoikaisjoukkoja 
pakoon,  ja  nämä  pakolaiset  kertoivat  nuijajoukon  jo  ole- 
van leirissä  Ulvilan  kirkolla,  jossa  Aksel  Kurki  oU  sen 
kanssa  ruvennut  neuvotteluihin.     Ne  viestit  nuorta  Olavia 

epäilyttivät,  hänen  täytyi  joutua  perille,  pakottamaan 
Kurjen  selvään  peliin.  Ja  illalla  myöhään  jouluaattona 
Olavin  huovilipullinen  jo  kuurasena  ja  märkänä  ehtikin 
Anolaan,  Kurjen  tilalle,  johon  tämä  jo  oH  omankin,  ko- 
mennossaan olevan,  ratsuväkensä  kerännyt. 

Klaus  Fleming  oli  aavistanut  oikein:  talonpoikais- 
johtajain  tuumana  oli  ollut  koettaa  houkutella  Aksel  Kurkj 
väkineen  nuijamiesten  puolelle  ja  siitä  nyt  neuvotteluja 
pidettiin,  —  Anolassa  oli  parastaikaa  talonpoikain  lähet- 
tiläitä. Kurki  kertoi  Olavi  Klaunpojalle  ryhtyneensä  näi- 
hin neuvotteluihin  voittaakseen  aikaa,  pysäyttääkseen  ta- 
lonpojat ja  kootakseen  lipuUisensa,  vaan  tätä  väliaikaa 
olivat  Pohjolaisetkin  omasta  puolestaan  käyttäneet  hyväk- 
seen, nostattaakseen  Satakunnankin  talonpojat  heidän  ret- 
keensä  yhtymään.  Eikä  Olavi  ollut  Kurjesta  varma:  Hän 
oli  ainoastaan  pakosta  viime  aikoina  ruvennut  Flemingin 
mieheksi;  oliko  hän  nyt  todella  miettinyt  asettua  talon- 
poikain etupäähän,  heidän  avulla  tullakseen  Turkua  piirit- 
tämään ja  valloittamaan  sen  Kaarlo  herttuaa  varten,  jossa 
tapauksessa  Suomen  käskynhaltijan  virka  herttuan  ja  kan- 
san suosion  nojalla  olisi  siirtynyt  hänelle?  Vai  oliko  hän 
tehnyt  talonpoikain  kanssa  kauppoja  ainoastaan  pelas- 
taakseen oman  tilansa  hävityksestä  .  .  ?  Miten  tahansa, 
Olavin  tulo  katkasi  nyt  kaikki  ne  kaupat.  Vaan  vieläkään 
ei  Kurki  tahtonut  antautua  ilmitappeluun,  hän  tahtoi  vielä 
tiedustella  talonpoikain  aikeita  ja  voimaa. 

Mutta  nuori  Olavi  oli  malttamaton  ja  paloi  seik- 
kailuintoa.  Yön  maattuaan  Anolassa  läksi  hän  jo  aikusin 
joulupäivän  aamuna  pimeän  vielä  kestäessä  pienen  ratsu- 

joukon  seuraamana  tarkastelemaan  talonpoikain  leiriä  ja 
hankkimaan  tietoja  heidän  lukumäärästään.  He  ajoiv^at 
valtatietä  pitkin  kirkolle  päin.  Vaan  vähän  oli  nyt  tänä 
jouluaamuna  rahvasta  matkalla  kirkolle,  monet  arvelivat 
kai  varovimmaksi  näinä  rauhattomina  aikoina  pysyä  ko- 
tona, talotkin  tien  varrella  olivat  siitä  syystä  pimeät  ja 
ikäänkuin  väettömät.  Lähempänä  kylää  näkyi  kumminkin 
reki  siellä,  toinen  täällä  ajavan  kirkolle  päin,  korkea  ter- 
vassoihtu  vanhan  tavan  mukaan  reen  sepipuoleen  pistet- 
tynä tietä  valaisemaan,  ja  kirkonmäen  näkyviin  saavut- 
tuaan huomasivat  ratsastajat  jo  tiheässä  tällaisia  soihtuja 
ja  kirkon  vieressä  kinoksessa  paloi  niitä  jo  suuri  rovio,  — 
siihen  heittivät  saapujat  aina  tervaksensa  läjään.  Näiden 
liehuvain  tulien  valossa  kuumotti  ja  häilyi  kirkonmäellä 
mustia  varjoja  ja  etäämmälle  metsänrintaan  kuulivat  rat- 
sastajat puhetta  ja  äänten  surinaa.  Väistyttyään  hiukan 
syrjään  tieltä  pysäytti  "Olavi  joukkonsa  siihen  ja  läksi  itse 
parin  miehen  seuraamana  jalan  lähempää  tarkastamaan, 
mitä  siellä  mäellä  tapahtui.  Pimeän  suojassa  pääsivät  he 
aivan  nuotion  ympärille  kertyneen  väkijoukon  keskelle. 

Kohta  siinä  Olavi  älysi,  mistä  kysymys  oli.  Siellä 
toimittiin  vilkkaassa  värväystyössä.  Joukko  nuijamiehiä 
ja  heidän  johtajiaan  koetti  näet  siellä  yllyttää  Ulvilan 
kirkkorahvasta  nousemaan  aseisiin  Kuitian  Klaus-herran 
sortovaltaa  vastaan,  yhtymään  heihin  ja  yhdessä  joukossa 
rientämään  Turkua  kohden.  Siitä  tarinoitiin  yksityisestikin 
pienissä  parvissa,  vaan  muuan  pohjolaisten  johtajista  oli 
noussut  kivelle  tuohustulen  partaalle  ja  piti  siitä  varsi- 
naista puhetta  kansalle.   Hän  oli  puettu  talonpoikaispukuun. 

niinkuin  muutkin,  turkkiin  ja  kallokkaisiin  ja  sompanen 
sauva  oli  hänellä  kädessään.  Vaan  tavallinen  talonpoika 
hän  nähtävästi  siltä  ei  ollut,  siksi  olivat  hänen  piirteensä 
liian  hennot  ja  hänen  liikkeensä  liian  vilkkaat  ja  hän 
mursi  ruotsinvoittoisesti  suomenkieltä  puhuessaan.  Olavi 
katseU  häntä  tuokion  utehaisuudella,  mutta  samassa  hä- 
nessä muisto  selveni  ja  hän  virkahti  tovereilleen: 

—  Siinä  on  miehemme! 

Puhuja  oH  Hieronymus  Birckholtz.  Hän  oli  nyt 
vuosikauden  tässä  ammatissa  liikkunut  Pohjanmaan  kan- 
san keskuudessa,  oppinut  sen  kielen,  perehtynyt  sen  aja- 
tustapoihin ja  osasi  kosketella  rahvasta  sen  arimpiin  koh- 
tiin. Yhä  enemmän  kansaa  keräytyi  hänen  ympärilleen 
hänen  puhuessaan  ja  hyväksymishuutoja  kuului  aina  vä- 
hän päästä.     Hän  huitoi  käsillään  ja  huusi: 

—  Onko  aitoissanne  varastoja,  että  jaksatte  lapsi- 
nenne  elää  talven  yli.-*  Onko  teillä  rukiit  pantuna  ensi 
kesäksi,  onko  teillä  siementä  touko  viljaksi,  onko  teillä 
rahoja  ruununveroihin?  Ei,  ei,  vastaatte  te.  No,  millä 
aijotte  sitten  maksaa  ne  uudet  verot,  joita  Kuitian  noki- 
Klaus  myötään  kirjoittaa  ja  joista  hän  ei  koskaan  tee 
tiliä  kuninkaalle?  Niin,  kyllä  kai  vouti  ne  teiltä  sittenkin 
perii,  viepi  keittokattilanne  ja  viimeisen  hiehonne.  Mutta 
millä  te]  silloin  ruokitte  marskin  huoveja  —  ja  ne  eivät 
ruokkoaan  rästiksi  jätä! 

Kuului  nurinaa  joukosta.  Vaan  puhuja  lietsoi  yhä 
virittämäänsä  tulta: 

—  Hä,  sanokaa,  onko  teillä  mahdollisuutta  päästä 
hengissä  talven  yli  ja  maksaa  voudille  saatavansa? 

—  Ei,  kirous  ja  kuolema,  me  emme  tätä  kestä,  — 
sellaisia  ääniä  rupesi  jo  kuulumaan  kirkkorahvaasta. 

—  Niin,  mekään  emme  sitä  enää  kestäneet  siellä 
Pohjanmaalla  ja  siksi  annoimme  matkapassin  voudeille  ja 
huoveille  ja  lähdimme  kysymään  oikeuttamme.  Mutta 
Klaus-herralta  emme  saa  oikeutta,  emme  helpotusta,  emme 
armoa,  —  tyrmään  hän  valittajamme  sulkee  ja  käskee 
ryttäriensä  kiskoa  kahta  hurjemmin.  Ainoa,  joka  meitä 
voi  auttaa,  on  Kaarlo  herttua  Ruotsissa,  talonpoikain  ys- 
tävä, kuningas  Kustaan  oma  poika,  —  hän  on  luvannut 
hankkia  meille  oikeutta,  hän  on  luvannut  päästää  meidät 
linnaleiristä,  hän  vapauttaa  meidät  ryttäreistä,  hän  huo- 
jentaa veromme,  —  jos  me  nimittäin  itsekin  autamme 
itseämme.  Mutta  sitävarten  on  Kuitian  Klaun  valta  sär- 
jettävä, murrettava  julmain,  tylyjen  herrain  mahti,  noiden 
aatelisherrain,  jotka  meitä  ruoskivat  ja  ryöstävät  .  .  . 

—  Herrat  helvettiin,  tuleen  aateliskartanot,  hirteen 
huovit!  —  niin  kiihkoili  sekaan  joku  toinen  nuijajoukon 
johtajista  kansaa  karastakseen. 

—  Aateliskartanot  jo  palavat,  Hämeessä  on  kym- 
menentuhatta talonpoikaa  kulkemassa  Turkua  kohden,  ja 
me  sinne  syöksemme  täältä  rannan  puolelta.  Eikä  pidä 
olla  puutetta  saaliista,  ei  leivästä  eikä  Uhasta,  vaan  kullat 
ja  hopeat  kootaan  aatelispesistä  ja  tuodaan  kotiin,  — 
meiltähän  ne  ovat  ryöstetytkin.  Yhtykää  joukkoomme, 
ja  yhtykää  heti,  tuurat  ja  heinähangot  aseiksi  .  .  . 

—  Jo  hitto,  siihen  leikkiin  minäkin  lähden! 

—  Ja  minä,  —  tässä  on  jo  meidänkin  aika  päästä 
saaliinjaolle  ja  syömään  herrain  ruokia  .  .  ! 

Vaan  toiset  vielä  epäilivät,  varsinkin  naiset  olivat 
arkoja  ja  varottelivat  itkien  miehiään  ryhtymästä  noihin 
hurjiin  tuumiin,  josta  vain  uusia  kärsimyksiä  lähtee.  Siinä 
väiteltiin  hämärällä  hangella  häilyväin  tuohustulten  va- 
lossa, kiisteltiin  kiivaasti  ja  todisteltiin,  huudettiin  akkoja 
vaikenemaan  ja  varoteltiin  hurjistelevia  nuoria  miehiä. 
Mutta  puhuja  kalliolta  terästi  vieläkin  mielialaa: 

—  Yhtyköön  joukkoomme  kuka  tahtoo,  kuka  ha- 
luaa, että  herttua  hänelle  verot  helpottaa  ja  hankkii  sie- 
menjyviä,  kellä  tekee  mieli  Turun  linnasta  tuoda  talviruo- 
kiaan.  Mutta  kuka  ei  joukkoomme  yhtyne,  kuka  herrojen 
puolta  pitänee,  se  syyttäköön  itseään,  jos  hänenkin  ta- 
lonsa höyrähtää  tuleen,  —  hakekoon  sitten  palovahinkoja 
Kuitian  Klaulta,  kun  tämä  roikkuu  hirressä  Turun  por- 
tilla .  .  . 

Olavi  oli  kuullut  kylliksi,  hän  vetäysi  miehineen  syr- 
jään väkijoukosta,  joka  yhä  kiivaampana  jo  vakuutteli 
lähtevänsä  mukaan  pohjolaisten  retkelle.  Kirkonmäeltä 
laskeuduttuaan  kiirehti  Olavi  miehineen  juoksuj alassa  met- 
sän rintaan  hevostensa  luo.  Kuohumaan  oU  tuo  kohtaus 
ja  nuo  yllytyspuheel  panneet  Olavin  nuoren  veren  eikä 
häntä  nyt  olisi  mikään  varovaisuus  saanut  palaamaan  ta- 
kasin Anolaan,  kuuntelemaan  Kurjen  kuhnailevia  metkuja 
ja  odottamaan,  kunnes  koko  Satakunnankin  rahvas  olisi 
kapinassa.  Kiireesti- komensi  hän  miehensä  satulaan.  Heitä 
oli  vain  piiskuinen  joukko,  muttei  ollut  aseellisia  nuija- 
miehiäkään  kirkonmäellä  monta,  rahvas  oli  aseetonta,  pi- 
meänpäässä  se  ei  ollut  kykenevä  mihinkään  vastarintaan. 

Äkkiryntäys  siis  kirkonmäelle  —  nähdäänpä,  kellä  kirkko- 
väestä vielä  tekee  mieli  Turkuun  tulla! 

—  Ja  tuo,  joka  kivellä  saarnaa,  on  juuri  pyydettä- 
vämme otus,  se  nuoriin!     Ja  eteenpäin! 

Pyrynä  karautti  pieni  ratsujoukko  metsänrinnasta 
maantietä  myöten  kirkonmäelle  ja  päästi  sen  rinteellä, 
keskelle  rahvasjoukkoa  syöstessään,  rämäkän  huudon. 
Siinä  syntyi  tavaton  sekasorto  ja  hämminki.  Huovit  nis- 
kassa, ratsuväki  kintereillämme,  nyt  on  surma  käsissä!  — 
niin  kiljasivat  akat  ja  huudahtivat  miehisetkin  miehet.  Ja 
peljästyneet  rahvaanjoukot  juoksivat  hätääntyneinä  suksil- 
leen, naiset  huusivat  ja  huppelehtivat  kinoksessa,  lankeillen 
hevosten  jalkoihin;  siinä  töykittiin,  juostiin  toistensa  päällitse, 
sysäyttiin  toisinaan  vastaan,  —  pakoon,  pakoon  vain  piti 
kaikkien  päästä!  Eikä  ällistyneet  pohjolaisetkaan  ehtineet 
ruveta  vastarintaan,  he  eivät  käsittäneet  mitä  tapahtui . . , 
oliko  Kurki  heidät  pettänyt  .  .  ,  hekin  typertyivät  ja  koet- 
tivat lymyillen  pelastua  kirkkorahvaan  pakoonsyöksyvissä 
joukoissa.  Vaan  ratsumiehet  iskivät  kiinni  niihin,  joiden 
näkivät  aseissa  olevan,  seivästivät  toisia  ja  toisia  \^an- 
gitsivat. 

Mutta  Olavi  Klaunpoika  oli  kohastaan  porhaltanut 
kivellä  seisojan  kimppuun,  joka  siitä  vielä  puhetta  piti  ja 
jonka  hän  hyvin  tunsi  murtavasta  suomenkielestään.  Vik- 
kelästi ojensi  nuorukainen  keihäskärkisen  sauvansa,  vaan 
Olavin  hevonen  syöksi  hänet  samassa  kumoon  kinokseen 
ja  tuossa  tuokiossa  oli  Olavi  jo  itse  Hieronymon  kim- 
pussa, karasten  ilveksenä  hänen  kurkkuunsa. 

—  Nyt  et  livistäne  kynsistäni .  . ,  tänne  kalvosesi .  . , 
ne  ovat  pihdeissä  .  .  ! 

Olavi  painoi  polvellaan  nuorukaista  hartioista  kinok- 
seen ja  sitoi  hänen  kätensä  lujasti,  itsekseen  sitä  tehdes- 
sään jupisten: 

—  Hä,  kuka  se  roikkuu  hirressä  Turun  portin  päällä . .  ? 

Hieronymo  tunsi  olevansa  avuton,  hänen  liittolai- 
sensa, Pohjolaiset,  olivat  haihtuneet  kuin  akanat  tuuleen 
hänestä  välittämättä  eikä  tervasrovion  ääressä  enää  nä- 
kynyt ketään  muuta  kuin  muutamia  ratsumiehiä,  jotka 
nauraa  hohotellen  palasivat  peljästynyttä  kirkkorahvasta 
takaa-ajamasta.  Mutta  hän  ei  tiennyt,  kenen  käsiin  hän 
oli  joutunut  ja  kysyi  siksi  sitojaltaan: 

—  Ja  kuka  olet  sinä  .  .  ,  miksi  minut  sidot  .  .  ? 

—  Minä  olen  Fleming  —  eikö  tunnu  se  jo  kou- 
ristani? 

Ja  silloin  Hieronymo  huoahti  raskaasti: 

—  Ab  ungve  leonem,  —  niin,  niin,  kynsistäänhän  se 
jalopeuran  suku  tunnetaan.  —  Siis  lopussa  sekin  leikki! 
lisäsi  hän  hiljaa  itsekseen. 

—  Lopussa  se  nyt  on  leikki!  matki  Olavi  ivalli- 
sesti, nousten  vankiaan  sitomasta.  —  Heh,  kellippäs  siinä, 
et  taida   enää  usutella  rahvasta  Kuitian  Klausta  vastaan. 

Ja  hän  silmäili  ylpeänä  ympärilleen.  Kirkonmäki 
oli"  autiona,  rahvas  oli  säikähtyneenä  paennut  aamupi- 
meään  metsään,  josta  kukin  koetti  metsäteitä  hiljaa  hiipiä 
kotiinsa.  Vaan  pitäjän  pappi  kuului  ajavan  kylätieltä 
kirkolle,  saapui  kai  jumalanpalvelusta  alottamaan;  hän 
pysäytti    rekensä    kirkon    edustalle,    katsoi    kummissaan 

kirkoon;  se  oli  typötyhjä.  Hän  astui  mäelle,  jossa  kansan 
ennen  kirkonmenoa  aina  oli  ollut  tapana  olla  koossa 
kaupustelemassa  ja  tarinoimassa:  sielläkin  oli  nyt  ainoas- 
taan kymmenkunta  ratsumiestä  ja  muutamia  vankeja, 
joita  huovit  parastaikaa  sitoivat  talutusköysiin.  Ja  ällis- 
tyneenä pappi  soperteli: 

—  Mi-  missä  on  seurakunta? 

—  Seurakunta  on  juossut  metsään,  selitti  Olavi,  — 
parasta  kun  menet  itse  jälestä  ja  koetat  sitä  asettaa  tyy- 
neesti  alallaan  elämään,  esivaltaa  vastaan  kapinoimatta. 
Mutta  meidän  joukko  eteenpäin. 

Ratsastajat  viskausivat  satulaan  ja  lähtivät  ajamaan 
takaisin  Anolaan  päin,  vangit  saivat  köysiin  sidottuina 
juosta  perästä;  ja  yksin  jäi  pappi  autiolle  kirkkomäelle 
ihmettelemään  outoa  jouluaamumessua.  Mutta  rohkeana 
onnellisesta  kaappauksestaan  ja  luottaen  siihen  pelkoon, 
jonka  hän  kansan  mieleen  oli  iskenyt,  vaati  Olavi  nyt 
Aksel  Kurkea  heti  ratkaisevaan  toimintaan  ja  tämä  suos- 
tuikin  vihdoin  tekemään  hyökkäyksen  nuijamiesten  leiriä 
vastaan.  Heidän  johtajiaan  oli  nyt  useita  vankeina,  he 
olivat  peljästyneet  tuosta  aamusesta  kahakasta  ja  paikka- 
kunnan rahvas  ei  nyt  enää  uskaltanut  heihin  yhtyä,  — 
hetki  oli  siis  otollinen.  Koko  ratsuväellään  ja  Olavin 
osaston  avustamana  teki  Kurki  hyökkäyksen  pohjolaisten 
leiriä  vastaan,  josta  nämä  lyhyen,  joskin  kiivaan  ottelun 
jälkeen  lähtivät  pienissä  joukoissa  epäjärjestyksessä  eri 
tahoille  pakoon.  Kurki  ajoi  nuijajoukkoa  takaa  Pohjan- 
maan rajalle  saakka  ja  monet  talonpojat  saivat  sillä  pa- 
komatkalla   surmansa,   joskin   useimmat  suksillaan  pääsi- 

vät  pelastumaan  sydänmaille.  Talonpoikain  rannikko- 
joukko oli  siten  muutamissa  päivissä  kukistettu  ja  hajo- 
tettu, sen  suunnitelma  oli  tehty  mitättömäksi. 

Vaan  viitsimättä  pitkälle  ajaa  takaa  pakenevia  ta- 
lonpoikia, palasi  Olavi  Klaunpoika  miehineen  Ulvilan  kir- 
kolle ja  lähti  sieltä  viipymättä  viemään  isälleen  tätä  iloista 
sanomaa  sekä  yhtymään  miehineen  marskin  pääjoukkoon. 
Vangitsemansa  talonpoikaisjohtajat  jätti  hän  Anolaan  Kur- 
jen huostaan,  vaan  Hieronymon  otti  hän  mukaansa,  — 
se  oli  liian  kallis  otus  tänne  jäädäkseen,  hän  aikoi  viedä 
herttuan  kirjurin  mukanaan  isänsä  luo.  Ja  siksi  sai  Hie- 
ronymus Flemingin  huovien  lomassa  nyt  ratsastaa  no- 
peissa rientomarsseissa  ja  lumisia  oijusteitä  myöten  kaak- 
koa kohti,  tietämättä  itse  minne. 

Mutta  yhdenkin  vangin  kuljetus  ja  vartioiminen  hi- 
dasti nopeaa  matkantekoa  ja  siksi  päätti  Olavi,  kun  hän 
miehineen  ehti  isänsä  omistamaan  Yläneen  kartanoon 
Yläneen  pitäjässä,  jättää  vankinsa  sinne  vartioittavaksi. 
Tähän  syrjäiseen  kartanoon  Pyhäjärven  rannalle,  jonne 
kulkijoita  harvoin  poikkesi,  kätki  hän  vankinsa  niin  salaa, 
että  hänen  omat  huovinsakaan  eivät  tienneet,  mihin  mies 
oli  joutunut.  Yläneen  kartanoa  hoiti  marskille  eräs  hä- 
nen vanha  palvelija  eukkoneen  ja  näiden  käsiin  uskoi  hän 
vankinsa  tarkoin  tallennettavaksi,  kunnes  hän  itse  tulisi 
hänet  sieltä  noutamaan.  Itse  v^alitsi  hän  Hieronymolle 
vankityrmäksi  pienen,  melkein  umpinaisen  huoneen  van- 
hassa, autiona  olevassa  ränstyneessä  päärakennuksessa, 
haetti  siihen  kuvon  olkia  pahnoiksi,  kytki  vangin  vitjoilla 
seinään    ja    lyötti    puomin  ovelle  lukon  vahvikkeeksi.     Ja 

jättäessään    Hieronyrnon    siihen   makaamaan,  virkkoi  hän 
pilkallisesti: 

—  No,  nyt  saat  jäädä  asumaan  Flemingin  kartanoon, 
olethan  aina  pyrkinytkin  Flemingin  kotivävyksi.  Olit  ehkä 
nytkin  matkalla  viettämään  häitäsi  serkkuni  kanssa,  —  no, 
nähdä  hänetkin  vielä  saat,  kun  sinut  täältä  Turkuun  vien, 
hänet,  jonka  kavalasti  raiskasit  .  .  .  Mutta  siihen  asti 
suvainnee  herra  pysyä  siivosti  täällä. 

Ja  kääntyen  eukon  puoleen,  jonka  toimeksi  hän  van- 
gin vartioimisen  erityisesti  jätti,  virkkoi  hän  ankarasti: 

—  Akka,  se  muista,  jos  tämä  mies  täältä  häviää, 
häviät  sinäkin  elävien  ilmoilta. 

Ja  eukko  ymmärsi,  hän  pani  kätensä  puuskaan  ja 
vastasi : 

—  Hän  pysyy. 

—  Siitä  vastaat  sinä  ja  miehesi. 

Suomatta  joukolleen  pitempää  lepoa  jatkoi  Olavi 
yhtämittaa  ratsastustaan  Hämeeseen  päin.  Vaan  nuori 
hovijunkkari,  herttuan  suosikki,  äsken  vielä  niin  virkeä  ja 
reipas  talonpoikain  kiihottaja  ja  johtaja,  jäi  yksin  ma- 
kaamaan kylmään,  kosteaan  soppeensa,  jonne  valokin 
vain  säästäin  tunkeusi  ylhäällä  olevan  ikkunakalvon  kautta 
ja  jossa  hänellä  vuoteenaan  oli  tukko  homehtuneita  olkia. 
Siinä  hän  siis  oli  tuomittu  yksin  päivänsä  viettämään, 
näkemättä  elävää  olentoa  muuta,  kuin  tuon  ilkeän,  viiru- 
silmäisen  akan,  joka  kerran  päivässä  toi  hänelle  vähän 
ruokaa  ja  vettä,  ja  joka  aina  lähtiessään  niin  varmasti 
salpasi  ovet.  Siinä  hän  makasi  ja  mietti;  aluksi  oli  hän 
matkan  rasituksista  niin  väsynytkin,  että  hän  ei  asemataan 

edes  oikein  voinut  arvostellakaan,  vaan  kun  hän  nukut- 
tuaan heräsi  siihen  kurjuuteensa,  yritti  hänen  hilpeä  luon- 
tonsa jo  kokonaan  lannistumaan. 

Näin  katkerasti  oli  tämä  viimeinen  ja  varminkin  toivo 
hänet  siis  pettänyt.  Hän  oli  ponnistellut  niin  toimekkaasti 
tuon  myrskyn  puhkeamista  jouduttaakseen  ja  rohkeilla 
toiveilla,  muita  rohkasevalla  reippaudella,  oli  hän  itse  yh- 
tynyt johtajaksi  siihen  joukkoon,  jonka  ensimmäisenä  piti 
ehtiä  Turkua  ahdistamaan.  Niin  varmaa  hänestä  oli  ollut, 
että  Klaus  Fleming,  jota  koko  kansa  vihasi  eikä  sota- 
väkikään rakastanut,  oli  tähän  myrskyyn  suistuva,  niin 
luonnolliselta  oli  hänestä  tuntunut,  että  hän  tuon  suuren 
lankeemuksen  hävityksestä  korjaisi  palkkansa,  kuin  kyp- 
syneen hedelmän  ...  Ja  nyt!  Hän  ei  ollut  ehtinyt  olla 
myrskyssä  mukanakaan,  jo  ennen  sen  alkua  hän  kaatui 
pienessä  vihurituulessa,  kaatui  toiveineen  .  .  .  Talonpoi- 
kain kesytön  lauma  oli  peljästynyt  ja  paennut,  ja  vaikka 
pääjoukon  onni  olisikin  parempi,  oli  hän  itse  kätketty, 
unhotettu  vanki,  tuomittu  nääntymään  tähän  lokeroon, 
taikka  kuolemaan  häpeällä  hirsipuussa,  —  sehän  on  ka- 
pinankiihottajan  varma  palkka  .-.  .  Ja  tyttö,  joka  Turussa 
häntä  odotti  myrskyn  keskestä,  odotti  hartaasti  ja  ikä- 
vällä .  .  .  !  Tosiaankin,  siinä  oli  vuosikautisten  ponnistus- 
ten hedelmä  .  .  . 

Mikähän  oli  näin  muuttanut  hänen  entisen  hyvän 
onnensa,  sitä  hän  siinä  ihmetteli.  Miksi  oli  hän,  tuo  en- 
tinen, iloinen  veitikka,  ollenkaan  antautunut  näihin  vaa- 
roihin ja  rasituksiin  ?  Tuoko  tyttö  .  .  ,  tuo,  jota  hän  en- 
siksi piloillaan  hienosteli  ja  sitten  marskin  kiusaksi  rupesi 

omakseen  vaatimaan  .  .  ,  tuoko  tyttö  hänet  oli  näin  saat- 
tanut uhraamaan  hauskan,  huolettoman  elämänsä  .  . ,  toi- 
vehikkaan  tulevaisuutensa,  onnensa,  vapautensa,  henkensä, 
kaikki  .  .  ? 

Jopa  vierähti  ensimmäisinä  vankinaolon  päivinä  ja 
pitkinä,  pimeinä  öinä  jokunen  kuuma  kyynel  salaa  kos- 
tealle olkivuoteelle.  Vaan  sitten  hän  tyyntyi,  rupesi  pu- 
humaan itselleen  järkeä.  Mitäpä  olikaan,  kysyi  hän  itsel- 
tään, hänen  elämänsä  näinä  viime  vuosina  ollut  muuta 
kuin  alituista  kiertokulkua  hirsipuun  ympärillä,  retkeä  vaa- 
rasta vaaraan,  seikkailusta  seikkailuun,  aina  vain  onnensa 
varassa.  Ja  se  onnensa  oli  hänet  näihin  asti  aina  pelas- 
tanut ja  auttanut  .  .  ,  ehkä  se  auttaa  vieläkin,  auttaa  var- 
maan. Niinkauan  kuin  henkeä  on,  on  aina  toivoa,  mik- 
sikäs onnen  tähti  hänet  nyt  juuri  pettäisi  .  .  ? 

Ja  nuori  junkkari  tapasi  jo  taas  jonkun  iloisemman 
säveleen  vanhoista  varastoistaan,  vihelteli  sitä  ensiksi  hil- 
jaa ja  sitten  kovemmin,  niin  että  kajahti  autio  herraskar- 
tano, vaipui  sekaan  miettimään  kohtalonsa  ynseyttä  ja 
vihelteli  taas.  —  —  — 

Vaan  Olavi  Klaunpoika,  isänsä  pienoiskuva,  isänsä 
altis  ihailija,  ratsasti,  saatuaan  kalliin  vankinsa  varmaan 
säilöön,  tuiskun  ja  pakkasen  läpi  pysähtelemättä  Hämee- 
seen, pääleiriä  kohden,  ja  läheni  jo  vanhan  vuoden  viimei- 
senä päivänä  Pirkkalan  pitäjää,  jonka  leveiksi  poljetuilla 
talviteillä  ehtimiseen  eteensattuvat  kuormastot,  ratsuväen- 
osastot  ja  pakolaisjoukot  osottivat,  että  oltiin  sotaisen 
leiripaikan  seutuvilla.  Pirkkalan  kirkon  tienoilla  olivatkin 
jo   molemmat    viholliset  leirit  vastakkain;  talonpojat  No- 

kiassa,  marskin  joukot  järven  takana  Pirkkalan  kirkolla. 
Siinä  selällä  oli  samana  päivänä  tapahtunut  kahakka; 
marski  oli  tehnyt  hyökkäyksen  talonpojan  leiriä  vastaan, 
vaan  huomannut  sen  vankemmaksi  kuin  oli  luullutkaan  ja 
sen  jälkeen  ruvennut  heidän  kanssaan  hieromaan  sovintoa, 
saadakseen  jos  mahdollista  sodan  verettömästi  päätty- 
mään. Siksi  v^allitsi  nyt  aselepo  järven  molemmilla  ran- 
noilla, ja  Olavin  saapuessa  Pirkkalan  kirkonkylän  taloihin 
makoili  sotaväki  siellä  mukavasti  pirteissä,  ja  päälliköt, 
eri  tahoilta  kokoonrientäneet  suomalaiset  aatelisherrat, 
pitivät  kokousta  pappilassa,  nauttien  terveydekseen,  mitä 
talolla  oli  tarjottavana.  Heihin  Olavi  yhtyi,  kertoen  ute- 
liaille kuulijoille  talonpoikain  rannikkojoukon  nopeasta 
kukistamisesta. 

Tämä  sanoma  rohkasi  miehä  ja  kiihotti  toimintaan. 
Aina  tulinen  Särkilahti  huudahti  kohta  tovereillean: 

—  Niin  pitäisi  meidänkin  täällä  toimia,  rutosti  ja 
rivakasti!  Talonpoikia  täytyy  säikyttää,  silloin  he  höl- 
möstyvät  ja  ovat  hukassa. 

—  Se  olisi  sitäkin  tarpeellisempaa,  kun  kapinan  lai- 
neet vyöryvät  vastaamme  sekä  Savosta  että  Hämeestä, 
joten  pohjalaisista  olisi  ensiksi  selville  päästävä,  toisti 
Abraham  Melkiorinpoika,  joka.  Pohjanmaalta  myrskyä 
paennut  vouti,  nyt  oli  puuhakkaimpia  miehiä  marskin 
leirissä, 

—  Vaan  marskillapa  on  toiset  tuumat,  hän  tahtoo 
saada  talonpojat  sovinnolla  palaamaan,  hän  vaatii  ainoas- 
taan heidän  päällikkönsä;  siitä  olimme  äsken  Nokiassa 
neuvottelemassa,    ehkäpä   talonpojat   siihen    suostuvatkin. 

Niin  puhui  vanha  Laukon  herra,  Knuutti  Kurki,  joka, 
oltuaan  jo  väkineen  nuijalaumaa  paossa,  sittemmin  oli  yh- 
tynyt marskin  sotajoukkoon. 

—  Siitä  ei  tule  mitään,  eikä  Klaus  Fleming  sitä  to- 
sissaan aijokaan,  hän  tahtoo  vain  saada  selville,  onko 
Kustaa  Eerikinpoika  todellakin  nuijamiesten  joukossa,  va- 
kuutti Särkilahti  tietävästi.  Ja  keskustelu  kääntyi  nyt 
taas  tuohon  jännittävään  kysymykseen,  oliko  Erik  XIV:n 
poika  kapinajoukossa  vai  eikö. 

Sitkeä,  monipäinen,  yhä  uudistuva  huhu  tiesi  näet 
vieläkin  aina  vain  kertoa,  että  Kustaa  Eerikinpoika,  vaik- 
kakin valepukeisena,  oleskeli  talonpoikain  leirissä  Nokialla. 
Hänen  yhtymisestään  talonpoikaisjoukkoon  kerrottiin  useita 
toisintoja.  Toiset  arvelivat,  että  Kaarlo  herttua  muka 
jo  edelUsenä  syksynä  oU  salaa  tuottanut  hänet  Danzigista 
Ruotsiin  ja  sitten  lähettänyt  hänet  Länsipohjan  kautta 
Pohjanmaalle,  Vaan  toiset  tiesivät  maanpakolaisen  ku- 
ninkaanpojan, saatuaan  jonkun  naisen  kautta  viestejä  Suo- 
men rahvaan  kapina-aikeista.  Viron  ja  Viipurin  kautta 
saapuneen  Savoon.  Mutta  kukaan  ei  ollut  häntä  nähnyt 
ja  vangiksi  otetuilta  talonpojiltakin  oli  saatu  varsin  risti- 
riitaisia tietoja. 

Marski  oli  silloin  päättänyt  ottaa  asiasta  varman 
selon,  —  se  oU  hänestä  hyvinkin  tärkeää.  Jos  näet  Kus- 
taa Eerikinpoika  oli  nuijajoukossa,  oli  kapinalla  aivan 
toisenlainen,  paljo  laajempi  merkitys,  silloinhan  se  ei  enää 
ollut  rahvaan  kapinaa  yksityistä  kuninkaan  virkamiestä 
vastaan,  vaan  vehkeilevän  puolueen  yritys  syrjäyttää  Ju- 
hana-kuninkaan   suku   valtaistuimelta  ja  nostaa  sinne  toi- 

nen,  Porikin  suku,  tai  —  Kaarlo  herttua.  Jos  talonpoika- 
joukko  ominpäin  kapinoi,  oli  se  hajotettava  ja  rangais- 
tava, jos  kapinalla  oli  valtiollisia  mullistusaikeita,  oli 
hänen  tärkeintä  saada  johtaja  käsiinsä,  —  siihenhän  ka- 
pina silloin  päättyisikin.  Juuri  siksi  oli  Klaus  rauhan- 
ehdoksi Pohjolaisille  määrännyt,  —  luvaten  heille  vapau- 
den linnaleiristä  — ,  että  he  jättäisivät  johtajansa  hänen 
käsiinsä.  Vaan  sitä  ennen  hän  tahtoi  saada  varmuuden, 
oliko  hänellä  tuosta  hinnasta  todella  mitään  voitettavana. 

—  Mutta  missä  on  isäni,  missä?  kysyi  Olavi  innolla, 
kun  ei  marskia  alkanut  kuulua  herrojen  kokoukseen. 

—  Hän  lähti  äsken  ajamaan  Liuksialaan,  puhuttele- 
maan Kaarina-rouvaa  ja  kyselemään  Kustaa  Eerikinpo- 
jasta,  —  keliäpä  hänestä  varmemmat  tiedot  olisi,  kuin 
itse  äidillä. 

—  Lähti  itse  sinne? 

—  Niin,  hän  tahtoo  saada  asiasta  varmuuden,  — 
ottaa  kai  rouvan  lujille. 

Olavi  päätti  silloin  heti  lähteä  isänsä  jälestä  Liuk- 
sialaan, —  hänellä  oli  juuri  varmat  tiedot  tuosta  asiasta, 
jota  hänen  isänsä  niin  hartaasti  tiedusteli. 

Hävityksen  jälkiä  näkyi  kaikkialla  tällä  matkalla. 
Poltettuja  aateliskartanolta,  ryöstettyjä  sotilasasuntoja  tien 
varsilla,  tiellä  särkyneitä  valjaita,  rekiä  ja  tavara-arkkuja, 
joita  pakenijat  siihen  olivat  jättäneet,  kun  hädissään  ja 
kiireissään  olivat  painuneet  eteläänpäin.  Aatelisten  per- 
heet ja  muut  herrasväet  olivat  äsken  koko  Hämeestä 
paenneet  Hämeenlinnaan,  sen  muurien  turviin,  heidän  mies- 
tensä   rientäessä   aseissa  yhtymään  sotajoukkoon.     Koko 

Hämekin  oli  näet  jo  kiehumustilassa,  senkin  rahvas  kohot- 
telihe  kapinaan.  Mutta  Liuksialasta  eivät  olleet  väet  paen- 
neet, Kaarina- rouva  oli  turvallisesti  jäänyt  kartanoonsa, — 
hän  oli  saanut  nuijamiehiltä  varmat  viestit,  että  häneen  ja 
hänen  omaisuuteensa  ei  ole  kukaan  uskaltava  koskea. 

Marski  oli  saapunut  Liuksialaan  vasta  vähää  ennen 
kuin  hänen  poikansa.  Hän  oli  matkapuvussaan,  turkeissa 
ja  kallokkaissa,  astunut  suoraan  ja  ankarana  Kaarina- 
rouvan  eteen  ja  kysynyt: 

—  Missä  on  poikanne,  Kaarina  Maunontytär?  Mitä 
tiedätte  hänestä? 

Rouva  oli  säpsähtänyt  ja  kalvennut. 

—  Poikani,  se  onneton,  onko  hän  sitten  todellakin 
näissä   kauheissa   meteleissä   mukana?     Onko  hän  täällä? 

—  Siitäpä  on  kysymys,  kuka  sen  paremmin  voisi 
tietää  kuin  te.  Tunnustakaa!  —  Marskin  ääni  jyrisi  uh- 
kaavana. —  Viisaasti  teette,  jos  ilmoitatte  kohta  kaikki, 
kaikki  mitä  tiedätte.  Minä  en  enää  tahtoisi  kuljettaa  ku- 
ningas Eerikin  puolisoa  vankilaan. 

Itkien  vakuutti  rouva  täydellisen  tietämättömyytensä. 
Hän  ei  ollut  saanut  pojaltaan  mitään  viestejä,  sittenkuin 
he  kesällä  olivat  tavanneet  toisensa  Räävelissä.  Huhuna 
oli  hän  kuullut,  että  hänen  poikansa  sanottiin  olevan  ka- 
pinajoukossa,  vaan  ei  sitä  uskonut. 

—  Se  on  mahdotonta,  hän  on  siksi  liian  heikko,  liian 
horjuva  ja  päättämätön. 

—  Niin  minustakin,  todisti  marski  hieman  pilkalli- 
sesti,  vaan   kävi  taas  vakavammaksi.  —  Mutta  sittenkin, 

Anna  Fleming.  27 

voisihan   olla   mahdollisuuksia  ...     Te  ette  siis  ole  täällä 
nähnyt  poikaanne? 

—  En,  en  koskaan. 

—  Ettekä    tiedä   huhujen  syntymisestäkään   mitään? 

—  En  mitään. 

Marski  oli  jo  rauhottunut,  mutta  vieläkin  eräs  epäi- 
lys kalvoi  hänen  mieltään.  Hän  astui  Liuksialan  rouvan 
eteen  ja  virkkoi: 

—  Ja  sittenkin  tiedätte  jotakin.  Minä  autan  muis- 
toanne. Kun  me  palattiin  Räävelistä  poikaanne  tapaa- 
masta, jäi  sinne  eräs  nuori  neitonen,  joka  ei  ole  vieläkään 
kotiinsa  palannut.     Mitävarteii  jäi  hän  sinne? 

Kuningatar  joutui  hämilleen,  tuota  kysymystä  hän  ei 
ollut  odottanut.  Hänellä  oli  kyllä  tieto  Elinan  rohkeista 
aikeista  ja  unelmista,  —  tyttö  ei  ollut  malttanut  olla  niistä 
hänelle  kertomatta  — ,  eikä  hän  ollut  hennonut  eikä  tah- 
tonutkaan niitä  vastustaa.  Mutta  hän  ei  ollut  uskonut, 
ettäi  kukaan  muu  olisi  niistä  mitään  aavistanut,  ja  siksi 
marskin  kysymys  häntä  pelotti. 

—  Niin,  minä  tiedän  sen.  Hän  on  haaveksiva  tyttö, 
hän  aikoi  uhrautua  sairaloiselle  pojalleni  hoitajattareksi, 
tahtoi  viihdyttää  hänen  kaihojaan  ja  rohkaista  hänen  lan- 
nistunutta mieltään. 

—  Ja  taivuttaa  hänet  tulemaan  Suomeen,  jossa  ka- 
pinan kiihko  kansassa  kiehui,  —  eikö  niin? 

Kaarina- rouva  huoahti: 

—  Niin,  hänellä  oli  suuria  unelmia,  uhkarohkeita 
haavekuvia,  mutta,  te  tiedätte  sen,  —  turhia  unelmia. 
Heikko    poikani   ei   rohkeneisi   käydä  niitä   toteuttamaan. 

vaikkapa  hänellä  olisi  voimakkaampikin  tuki,  kuin  yksinäi- 
nen, köyhä,  haaveileva  tyttö. 

•  Marski   oli  käynyt  miettiväksi,  käveli   pari  kierrosta 
lattialla  ja  puisti  päätään  epäilevästi: 

—  Puhutte  ehkä  totta;  jos  poikanne  olisi  täällä,  olisi 
hän  voimakkaamman  avulla  tänne  saatu.  Mutta  sitten- 
kin .  .  ,  tuo  sitkeä  huhu,  josta  kapinoitsijat  elävät  .  .  ,  ei, 
minun  täytyy  saada  varmuus:  onko  Kustaa  Eerikinpoika 
täällä  vai  eikö? 

Sillä  hetkellä  astui  Olavi  Klaunpoika  huoneeseen, 
käveli  suoraan  isänsä  luo  ja  ojensi  hänelle  erään  paperin, 
Marski  katsoiQkummastuen  poikaansa,  silmäili  paperia  ja 
luki  puoliääneen: 

»  .  .  .  Teidän  ruhtinaallisen  armonne  lie  huvittava 
kuulla,  että  sekä  kapinaväessä  että  yleensä  koko  maassa 
kerrotaan  suurella  varmuudella  Kustaa  Eerikinpojan  ole- 
van talonpoikain  joukossa,  heidän  johtajiaan.  Mistä  juttu 
on  alkunsa  saanut,  sitä  en  tiedä,  vaan  innokkaasti  olemme 
me  puolestamme  sitä  levitelleet,  koska  se  kiihottaa  talon- 
poikain rohkeutta'  ja  vaikuttaa  huolettavasti  vastustajiin. 
Mutta  juttu  on  tietysti  aivan  perätön,  teidän  ruhtinaallinen 
armonne  tietää,  että  Kustaa  Eerikinpoika  ei  ole  Suo- 
messa ...» 

—  Mistä  sinulla  on  tämä  kirje,  kysyi  marski  pojal- 
taan, kirjeen  luettuaan. 

—  Hieronymus  Birckholtzin  taskusta,  —  tuossa  on 
hänen  nimensä  alla.  Kirje  on  tarkotettu  Södermanlannin 
herttualle,  mutta  jäi  lähettämättä. 


—  420  — 

—  Birckholtzilta,  mutta  sitten  siihen  voi  luottaa. 
Milloin  olet  hänen  taskussaan  käynyt,  Olavi? 

—  Kuusi  päivää  sitten  Ulvilan  kirkolla. 

—  Hän  on  vankina,  niinkö,  missä? 

—  Yläneen  kartanossa. 

—  Ja  talonpoikain  rannikkojoukko? 

—  Hajotettu,  kukistettu;  Aksel  Kurki  on  ajamassa 
sen  tähteitä  Pohjanmaalle. 

Innostuneena  astui  marski  askeleen  lähemmäs,  huu- 
dahtaen: 

—  Hei,  Olavi,  sinussa  on  Flemingin  verta,  sinä  an- 
saitset kantaa  nimeni.  Ja  Birckholtz,  onko  hän  varmassa 
tallessa? 

—  Varmassa. 

Klaus  Fleming  seisoi  hetkisen  sanaa  puhumatta,  mutta 
hänen  äsken  vielä  ankarat,  huolestuneet  kasvonsa  sulivat 
iloiseen,  tyytyväiseen,  puolittain  ilkkuvaan  hymyyn.  Hän 
kääntyi  Kaarina- rouvan  puoleen  ja  virkkoi: 

—  Kiittäkää  onneanne,  rouva,  poikanne  ei  ole  Suo- 
messa, muuten  hän  olisi  tuottanut  suuria  ikävyyksiä  sekä 
teille  että  meille.  Meidän  uinaileva,  maanpakolaisia  prins- 
sejä haaveksiva  sukulaisemme,  Elina  Fincke,  on  todellakin 
haaveksinut  turhaan,  —  onneksi  hänellekin! 

Ja  marski  vetäsi  vyön,  jonka  hän  äsken  puhuessaan 
oli  irrottanut,  taas  kiinteämmin  turkkinsa  ympärille,  pu- 
jotti lammasnahkaiset  rukkaset  käsiinsä  ja  lausui: 

—  Me  voimme  lähteä,  Olavi,  —  jääkää  hyvästi  ar- 
mollinen rouva!  Vyyhti  rupee  selvenemään.  Myrsky 
vinkuu,   vaan   vinkuu   turhaan,    nyt   vain    sitä  asettamaan. 

Nyt  ei  enää  neuvotella,  ei  tingitä  eikä  lupailla,  —  nyt 
tapellaan! 

Marski  istahti  rekeen,  Olavi  ratsasti  hänen  rinnal- 
laan, saattojoukko  seurasi  perästä  ja  kiireesti  niin  painet- 
tiin takasin  Pirkkalan  kirkolle  päin.  Iltayö  oli  pimeä  ja 
kylmä,  revontulia  vain  liekihti  taivaalla.  Tunti  oli  niin 
ajettu,  kun  marski  virkkoi  pojalleen: 

—  Muistatko  tuota  tulen  hohdetta,  joka  tässä  aaton- 
aattona leimahti  taivaalla,  kun  me  teimme  Turusta  lähtöä 
Viipuriin?  Sen  sanottiin  tietävän  tulta  ja  verta,  —  se 
tiesikin  todella  tulta  ja  verta.  Vielä  tänä  yönä  hyök- 
käämme me  Nokialle. 

XIV. 

Pakolaiset. 

Joka  aamupäivä,  kierroksen  tehtyään  Turun  linnan 
varustuksilla  ja  vartiopaikoissa,  kiipeää  vanha  Prinkkalan 
herra  Ebba-rouvan  huoneisiin  ja  jää  sinne  tunnin  ajaksi 
istumaan,  kertoen  päivän  kuulumisia,  noita  jännittäviä  ja 
huolettavia,  ja  juoden  haarikon  kuumaa,  vankkaa  olutta, 
—  kaksi  haarikkoa,  jos  kuulumiset  ovat  oikein  hyviä. 
Oluttaan  odotellessaan  virkkoo  silloin  Prinkkalan  poika 
tavallisesti : 

—  Peijakkaan  pakkastalvi  tämä  nykynen  talvi!  Ja 
hän  ravistelee  ruumistaan,  siten  hienosti  viitaten,  että  se 
kuuma  olut  saisi  tulla  keittiöstä  heti. 

—  Niin,  ajatellappa  silloin  niitä,  joiden  täytyy  täm- 
möisillä säillä  retkeillä  siellä  autioilla  erämailla  vihamie- 
lisen kansan  keskuudessa,  huoahtaa  rouva  vastaan. 

—  No,  niillä  on  toki  siellä  ruumiinliikettä  sekaan, 
aina  kun  tappelu  syntyy,  ja  tarvittaessa  sytyttävät  he 
lämpimikseen  aimo  nuotion,  —  joukon  kapinallisten  taloja! 

Ebba- rouva  pui  sormeaan  närkästyneen  näköisenä 
pilapuheiselle  vanhukselle: 

—  Hannu  Eerikinpoika,  hyi,  kuka  laskee  leikkiä  noin 
vakavista  asioista!  —  Mutta  katsoppas  Anna,  missä  se 
olut  viipyy. 

Prinkkalan  herra  saa  oluensa,  juo  sen  pitkissä  ku- 
lauksissa. Ja  nyt  vasta  tekee  Ebba-rouva  sen  kysymyk- 
sensä, joka  koko  ajan  on  kuumana  poltellut  hänen  kie- 
lellään : 

—  No,  mitä  kuuluu  taistelutantereelta,  onko  saapu- 
nut mitään  viestejä  sitten  eilisen? 

Silloin  vanha  linnanisäntä  kertoo  kaikki  ne  uudet 
uutiset,  joita  taistelupaikoilta  on  kuulunut,  joko  saapuneilta 
airueilta  tai  pakolaisilta,  taikkapa  vain  kulkevina  huhuina. 
Ebba-rouva  ja  Anna,  jotka  istuvat  ikkunasyvennyksessä 
käsitöittensä  ääressä,  antavat  neuleiden  vaipua  syliin  ja 
kuuntelevat  toinen  toistaan  suuremmalla  jännityksellä  ker- 
tomuksia noista  vaihtelevista  tapauksista,  joista  tämä^talvi 
on  ollut  niin  rikas. 

Myrsky  on  käynyt  yli  Suomenmaan,  tärisyttävänä 
ja  yhä  uusiutuvana,  laskeutunut  pohjoisesta  ja  idästä  sisäi- 
seen Suomeen,  riehunut  siellä  kovimmillaan,  talttunut  ja 
virinnyt,  vetäytynyt  laidoille  ja  syöksähtänyt  taas  kes- 
kemmäs.  Siten  olivat  uutiset  olleet  Ebba-rouvalle  vuo- 
roin rohkaisevia,  vuoroin  masentavia  ja  pelvoUa  ja  tus- 
kalla oli  hän  joka  päivä  odottanut  Prinkkalan  herran 
saapumista.  Eikä  ollut  Anna  Flemingin  mieli  suinkaan 
ollut  vähemmässä  jännityksessä,  vaikka  hänen  täytyi  sa- 
lata  huolensa  ja   levottomuutensa.     Mutta   omituinen   oli 

noiden  saapuneiden  viestien  vaikutus  ollut  näihin  molem- 
piin odottaviin  naisiin:  Se,  mikä  rohkasi  Ebba-rouvan 
mieltä  ja  vahvisti  hänen  luottamustaan,  se  oli  Annan 
mieltä  masentanut  ja  riistänyt  häneltä  palan  palalta  hänen 
toiveitaan;  ja  jos  taas  joku  uutinen  oli  Annan  toiveita 
rohkaissut,   oli   se    Ebba-rouvalta   vienyt   rauhan  ja  unen. 

Mutta  enimmät  uutiset  olivat  kumminkin  olleet  Ebba- 
rouvalle  mieleiset  ja  hiertäneet  Annan  unelmat  ohkasiksi 
ja  ontoiksi,  —  useampana  päivänä  oli  Prinkkalan  herra 
saanut  kaksi  haarikkoa  kuumaa  olutta.  Ensiksikin  oli  jo, 
muuatta  viikkoa  sotajoukon  lähdettyä  Turusta,  saapunut 
Ulvilasta  tieto  talonpoikain  rannikkojoukon  palauttami- 
sesta ja  hajoittamisesta.  Se  oli"  Turun  linnassa  oleville 
ollut  iso  lohdutus,  sillä  olihan  juuri  tämä  joukko  ensim- 
mäisenä linnaa  uhannut.  Vaan  Anna,  joka  tiesi  sulhonsa 
juuri  tuossa  joukossa  kulkeneen,  oli  huolestuneena  kysy- 
nyt itseltään:  Mihin  joutui  noutajani,  kaatuiko  vai  pa- 
keni? Mutta  hän  ei  saanut  mitään  vastausta,  Hierony- 
mon  kohtaloa  ei  linnassa  tunnettu  eikä  siitä  puhuttu. 

Kohta  uudella  vuodella  oli  Ebba  saanut  toisen  ilo- 
sanoman, tällä  kertaa  Pirkkalasta:  marski  oli  ratkaisevasti 
voittanut  kapinoitsijain  pääjoukon  Nokialla  ja  ajanut  nuija- 
miesten sirotetut  tähteet  Hämeenkankaan  yli  kotiinsa. 
Anna  oli  silloin  kalveten  ja  yhä  huolestuneempana  vetäy- 
tynyt varjoon  istumaan  ja  hänen  sydämmensä  oli  ruvennut 
valtaamaan  kylmä  toivottomuus.  Vaan  Prinkkalan  herra 
joi  tänään  kolme  haarikkaa  olutta  ja  söi  päivällisensä 
Ebba-rouvan  pöydässä. 

Sitten  seuraavina  viikkoina  saapui  sisämaasta  vähä- 
väliä  tietoja  uusien  kapinain  syttymisestä  Savossa  ja  Hä- 
meessä ja  aina  hiukkasta  niiden  jälessä  toisia,  jotka  ker- 
toivat näiden  kapinayritysten  verisestä  kukistamisesta. 
Monipäisenä  ja  turmiota  syösten  nousi  nuijakapina  Klaus 
Flemingiä  vastaan,  vaan  aina  missä  pää  uhkaavana  ko- 
hosi, siellä  löivät  marskin  huovit  sen  armotta  maahan, 
joten  jälelle  jäi  verinen  jälki. 

Helmikuulla  vihdoin  saapui  Turkuun  tietoja  pohjo- 
laisten  uudesta  kapinasta,  tuosta  yleisestä,  vaarallisesta, 
hurjistuneesta;  marskin,  jota  jo  oli  alettu  odottaa  kotiin, 
oli  täytynyt  suin  päin  kiirehtiä  sinne  kauas  Pohjanmaalle 
tätä  koston  kuohua  asettamaan,  ja  pitkän  ajan  vallitsi  sen 
jälkeen  uhkaava  äänettömyys.  Nämä  seikat  taas  Ebba- 
rouvaa  pahasti  huolettivat:  moiselle  vaivaloiselle  matkalle, 
kauas  tuon  ärtyneen  kansan  keskuuteen,  kiihotetun  noita- 
joukon  loukkuihin,  oli  Klaun  siis  täytynyt  lähteä  vanhalla 
ijällään  .  .  ,  hän  ei  odottanut  siitä  retkestä  mitään  hyvää. 
Vaan  Annassa  virkistyi  toivon  sammuva  kipinä:  onko 
Hieronymo  nyt  siellä  uusia  myrskyjä  Hetsomassa,  saako 
hän  ne  vielä  voimakkaiksi  ja  voittoisiksi . .  ? 

Ne  niukat  kuulumiset,  joita  näihin  saakka  oli  saa- 
punut Pohjanmaan  viimeisistä  tapahtumista,  eivät  kum- 
minkaan olleet  omiaan  Annan  vironneita  toiveita  vahvis- 
tamaan. Varmoja  tietoja  ei  tosin  ollut  tullut,  vaan 
humuna  oli  kulkenut  huhuja  verisistä  tappeluista,  joukko- 
murhista, hävityksistä,  paloista  .  . ,  epätietoista  vielä  oli, 
mihin  huhuun  sai  luottaa,  mihin  ei,  vaan  yleensä  nämä 
kulkupuheet  kaikki  olivat  tietäneet  talonpoikain  tappioista, 

nuijajoukon   tuhosta  ja  häviöstä  ja  Flemingin  säälimättö- 
mästä kostosta. 

Näistä  seikoista  oUsivat  Ebba-rouva  ja  Anna  nyt 
tänäänkin,  eräänä  kylmänkirkkaana  maaliskuun  päivänä 
1597,  niin  hartaasti  tahtoneet  kuulla  lähempiä  tietoja,  vaan 
Prinkkalan  herra  ei  osannut  kertoa  paljo  mitään  varmaa. 
Ei  ollut  viikkokauteen  saapunut  viestejä  marskilta  eikä 
ollut  kaikkiin  kulkupuheisiin  uskomista. 

—  Ettekö  sitten  tiedä  minkäänlaista  uutta?  kysyi 
Ebba-rouva  pettyneenä  ja  kärsimätönnä. 

—  En  sanaksi  asti.  Johan  pari  päivää  sitten  ker- 
roin, että  Ilmajoella  on  olut  suuri  tappelu,  jossa  paljo  ta- 
lonpoikia on  kaatunut,  mutta  sitä  en  vieläkään  tiedä,  onko 
tämä  taistelu  ollut  ratkaiseva  ja  onko  koko  retki  siihen 
päättynyt. 

—  Mutta  miehestäni,  ettekö  hänestä  tiedä  mitään. 
Missä  hän  on,  onko  hän  tervennä  vai  sairaana? 

—  Tervennä  kai.  Viimeiset  kuulumiset  hänestä  ker- 
toivat, että  hän  poltatti  Kyrön  pappilan,  rangaistakseen 
pappia,  joka  oU  ollut  kapinoitsijain  puolella.  Useita  nuija- 
miesten johtajia  hän  siellä  myös  hirtätti. 

—  Poltatti  ja  hirtätti  .  .  ,  ettekö  tiedä  muuta  kuin 
noita  kauhistuksia  .  .  ,  ei,  tänään  ette  saa  toista  haarikkaa 
olutta. 

OHsihan  Prinkkalan  herra  tiennyt  yhtä  ja  toista  muu- 
takin, jota  lentävä  maine  jo  Turun  seuduilla  kauhulla  kul- 
jetti mökistä  mökkiin  ja  suusta  suuhun,  kertomuksia  nuija- 
kapinan  verisistä  vaiheista.  Vapisuttaen  ja  peljättäen  kulki 
näet  maassa  kuvauksia  myrskyn  riehunnasta  ja  tuhotöistä. 

Veritöitä  olivat  sekä  kapinoitsijat  että  kapinan  kukistajat 
harjoittaneet.  Avantoihin  olivat  talonpojat  upotelleet  van- 
gittuja huoveja  ja  aateliskartanoissa  raa'asti  raiskanneet 
turvatonta  väkeä.  Vaan  huovien  kosto  oli  ollut  vielä 
julmempaa.  Juuri  Kyröstä  kertoi  nytkin  äsken  saapunut 
sanoma  kamaloita  juttuja,  kertoi,  kuinka  marskin  omain 
silmäin  edessä  voitettuja  ja  heidän  omaisiaan  oli  siivotta, 
kuinka  eräänkin  kapinanjohtajan  raskaana  oleva  vaimo 
oli  viilletty  palasiksi,  niin  että  sikiö  oli  lähtenyt  ryömi- 
mään ulos,  ja  kuinka  lapsia  oli  vartaaseen  seivästettj'^. 
Ilmajoella  oli  pappeja  kolhittu  kuoliaiksi  kirkoriavaimilla 
ja  jo  haudattujen  nuijapäällikköjen  ruumiita  oli  kaivettu 
haudoista  ja  vedetty  hirsipuuhun  .  .  ,  Savon  puolelta 
saapui  sanomia,  miten  marskin  huovit  esim.  olivat  saa- 
neet saarroksiin  pienen  kapinajoukon  ja  erään  kosken 
rannalla  sitten  ruvenneet  yksitellen  telottamaan  talonpoi- 
kia, toisten  sitä  katsellessa.  Vaan  kun  telottaja  kyllästyi 
ja  rupesi  niskoittelemaan,  hakkautti  huovipäällikkö  hä- 
netkin viideksi  kappaleeksi  ja  pakotti  sitten  vangitut  ta- 
lonpojat mestaamaan  toinen  toisensa,  kunnes  yksi  ainoa 
jäi  j alelle  .  .  . 

Näitä  tällaisia  kauhukertomuksia  kulki  jo  viljalti  yli 
maan,  ja  paljo  niistä  olisi  Prinkkalan  herrakin  tiennyt 
kertoa,  vaan  hän  ei  tahtonut  peljättää  huolestuneita  naisia. 
Häntä  itseäänkin  miltei  puistatti  niitä  ajatellessaan,  ja  siinä 
istuessaan  muisti  hän  niin  selvästi  marskin  uhkaavat  jää- 
hy väissanat:  »syyttäkööt  itseään,  jos  se  tapahtuu  säälittä 
ja  armotta»,  —  hän  näyttää  nyt  todellakin  iskeneen  suonta 
syvälle.     Hetken  näin   mietteissään   ääneti   viivyttyään  ja 

haarikkansa    pohjaan    juotuaan    nousi    vanha    linnanpääl- 
likkö  ja  virkkoi: 

—  Mitähän  koirat  nyt  niin  äkäsesti  kaupungilla  hauk- 
kunevat, täytyy  mennä  tähystämään,  saapuuko  ketään. 

Ebba-rouva  ja  Anna  jäivät  taas  kahden  vastakkain 
istumaan  ikkunasyvennykseen  ja  rupesivat  jatkamaan  käsi- 
töitään. Vaan  hetken  kuluttua  vajosi  taas  neule  Annan 
syliin  ja  hän  huoahti  melkein  tuskalla: 

—  Oi  jos  saataisiin  edes  joitakin  tarkkoja  viestejä, 
tämä  epävarmuus  on  kuolettava! 

—  Niin,  kun  saataisiin!  toisti  Ebba-rouvakin,  kään- 
täen katseensa  ikkunasta,  jonne  se  oli  ollut  kiinnitetty. 
Vaan  hetken  kuluttua  hän  jatkoi:  —  Noinko  suurella  jän- 
nityksellä odotat  sinäkin,  Anna,  tietoja  miestemme  kohta- 
losta? Niin,  niin,  aika  on  täperä,  sotajoukon  täytyy  vält- 
tämättä palata,  ennenkuin  vedet  aukiavat,  sillä  silloin  voi 
herttua  minä  päivänä  tahansa  olla  täällä  linnan  edustalla. 

Anna  ei  vastannut.  Hänen  ajatuksensa,  nuo  levot- 
tomat ja  toivottomat,  kulkivat  omaa  uraansa,  päinvastai- 
seen suuntaan  kuin  Ebba-rouvan,  eikä  hän  niitä  voinut  tädil- 
leen ilmaista.  Ja  siitä  juuri  hänen  levottomuutensa  aina 
yhä  kasvoikin,  kun  hän  ei  koskaan  voinut  kellekään  pal- 
jastaa sydämmensä  risteileviä  mietteitä,  huolia  ja  pelkoja, 
kun  hänen  täytyi  ne  huolellisesti  itsekseen  kätkeä,  voi- 
matta kertaakaan  keventää  mieltään.  Ne  tiedot,  joita 
hän  ikävöi,  olivat  niin  aivan  toiset  kuin  Ebba-rouvan;  hä- 
nen pelastumisentoivonsa  oli  taas  suistunut,  siitä  ei  ollut 
enää  epäilystä,  vaan  miten  oli  käynyt  hänen  sulhonsa? 
—    siitä    Anna    niin  ikävällä  sanomia  odotti.     Oliko  hen- 

gissä  vielä  vai  kaatunutko  oli,  oliko  päässyt  pakenemaan 
vai  kiinnikö  joutunut,  hurjistuneiden  voittajien  vangiksi . .  ? 
Löytyneekö  koskaan  enää? 

Vaan  Ebba-rouva  jatkoi  äskeistä  ajatustaan  ääneen, 
kuvasi,  kuinka  haikealla  ikävällä,  melkein  tuskalla,  hän 
miestään  odotti;  ei  koskaan  nuorena  morsiamena  ollut 
hän  sellaisella  jännityksellä  sulhoaan  odottanut,  kuin  nyt 
tuota  vanhaa  ukkoa,  joka  jo  olisi  tarvinnut  lepoa  ja  hoitoa. 
Hän  kukistuisi  ikäväänsä,  kertoi  hän,  ellei  toki  varma 
toivo  häntä  virittäisi.  Vaan  Anna  ajatteli  itsekseen :  voi, 
jospa    minun    toivon    kivenkään  vielä  koskaan  virkistäisi! 

Silloin  juoksee  yhtäkkiä  nuori  Juhana  lumisena  ja 
pohteessaan  sisälle  ja  ryntää  äitinsä  luo: 

—  Maantieltä  saapuu  mustanaan  väkeä,  ratsuväkeä 
ja  jalkaväkeä.  Katsokaa  äiti,  jo  tähän  näkyy  etujoukko  . .  , 
noin,  äiti,  kuin  ratsut  korskuvat. 

Ebba-rouva  oli  ensi  hetkessä  lennähtänyt  kalpeaksi: 
oliko  joku  uusi  nuijajoukko  sotaväen  poissaollessa  mars- 
kin selän  takana  kokoontunut  ja  nyt  jo  hyökkäämässä  lin- 
naa vastaan?  Vaan  samassa  hänet  taas  valtasi  rohkea, 
ilonen  luottamus:  ei,  se  on  tietysti  Klaus,  joka  palaa, 
sehän  täytyy  olla  hän!  Tosiaankin,  omaa  väkeähän  siinä 
on,  —  tutut  ovat  marskin  huovit  leveistä  hirvennahka- 
vöistään  ja  pitkistä  miekoistaan  .  .  .  Noin,  laskusilta 
putoo  alas,  käydä  Unnaan  omain  miesten. 

Ilon  valtaamana  juoksi  Ebba-rouva  portaita  alas. 
Siinä  oli  tuttu  saanireki,  josta  kookas  vanhus  nousee  . . , 
tuokion  kuluttua  lepäsi  Ebba  jo  miehensä  syleilyssä  ja 
poissa  oli  pelko  ja  ikävä  ja  kalvava  huoH. 

Klaus  Fleming  oli  palannut  etujoukkoineen  kukista- 
masta nuijakapinan,  sammuttamasta  sen  rovion,  joka  lähes 
kolme  kuukautta  sitten,  joulun  alla,  niin  uhkaavana  oli 
leimahtanut  yhtaikaa  monelta  suunnalta.  Etujoukko  oli 
rientomarsseissa  palannut  rantateitä  myöten  Turkuun  ja 
siksi  sen  tulosta  ei  ollut  viestejäkään  linnaan  ehtinyt.  Ja 
siksipä  tuntuikin  nyt  niin  oudolta,  kun  taas  Turun  linnan 
rakennukset  yhtäkkiä  täytenään  kuhisivat  isoäänistä,  huu- 
televaa sotaväkeä,  joka  sinne  majoittui  lepäämään  ja  juh- 
limaan onnistuneen  retkensä  palkaksi.  Vaan  Klaus-herra 
kutsui  voittoisat  päälliköt  ylös  linnan  juhlasuojiin  ja  astui 
itse  vaimonsa  taluttamana  yksityisiin  huoneihinsa  perhet- 
tään tervehtimään. 

Aivan  entisellään  ei  Klaus  Fleming  kuitenkaan  pa- 
lannut. Matkan  vaivat  ja  mielen  jännitykset  olivat  kyn- 
täneet vakoja  tämän  rautasen  miehen  kasvonpiirteisiin  ja 
siltä  näytti,  kun  hän  portaita  ylös  nousi,  että  hänen  täy- 
tyi ponnistaa,  kantaakseen  vartalonsa  yhtä  suorana  ja 
jäykkänä  kuin  ennen.  Tuo  sankka  tukka,  joka  näihin 
asti  oli  ainoastaan  hienosti  harmahtanut,  oli  nyt  käynyt 
melkein  valkeaksi  ja  matkapukua  mieheltään  riisuessa 
huomasi  Ebba-rouva  hänen  katseessaan  yhä  selvemmin 
tuon  melkein  kaihoavan  ilmeen,  jonka  hän  ensi  kerran 
oli  nähnyt,  kun  Klaus  lausui  jäähy väisensä,  lähtiessään 
kukistamaan  talonpoikain  kapinaa. 

—  Rasittunut  olet,  ukkoseni,  vaan  jumalankiitos,  sinä 
olet  toki  palannut  tervennä  kapinan  kukistettuasi,  puhui 
Ebba-rouva  hellyydellä. 

—  Niin,  me  olemme  palanneet,  me  olemme  tehneet 
velvollisuutemme,  vastasi  marski,  asetellen  aseitaan  sei- 
nälle paikoilleen.  Ja  istahtaessa  sitten  vanhalle  paikalleen 
pöydän  päähän  jatkoi  hän  melkein  suruisella  äänellä:  — 
Mutta  soisinpa  kernaasti,  että  tämä  retki  olisi  tekemättä, 
ettei  sitä  olisi  koskaan  tarvinnut  tehdä! 

—  Kuka  sitä  ei  soisi.  Vaan  nythän  on  toki  rauha 
palautettu,  nythän  saat  sinäkin  levätä. 

—  Ei,  Ebbaseni,  ei  tule  muUe  lepoa  eikä  rauhaa, 
ennenkuin  haudassa.  Se  tulipalo,  joka  nyt  sammutettiin, 
oli  vain  sivulieska,  joskin  vaarallinen;  päärovio  ei  ole  vielä 
syttynytkään,  vaan  se  syttyy  pian.  Ja  meidän  täytyy 
kyetä  sammuttamaan  sekin. 

Tervehtiessään  lapsiaan,  viiväytti  hän  kauan  aikaa 
poikansa  Juhanan  kättä  omassaan  ja  virkkoi  puolittain 
kuin  itsekseen : 

—  Sinä  poikani  ehkä  saat  nähdä  sen  haavan  kas- 
vaneen umpeen,  jonka  nyt  olemme  kansaan  iskeneet,  — 
minä  en  sitä  enää  saa.  Ja  kumminkin  olisin  niin  hartaasti 
suonut  näkeväni  Suomen  kansan  kasvavan  terveeksi  ja 
voimakkaaksi. 

Hetkisen  siinä  levättyään  läksi  marski  ruhtinaan- 
saliin,  jossa  Suomen  aatelisherrat,  jotka  olivat  yhtyneet 
marskiin  hänen  retkellään  ja  palanneet  hänen  mukanaan 
Turkuun,  jo  olivat  koossa.  Siellä  vallitsi  ehyt  ja  sopu- 
sointuinen mieliala  heidän  keskuudessaan,  veljeys  sovin- 
nollisempi kuin  ennen  koskaan.  Kaikki  entiset  epäilykset 
ja  arvelut  olivat  tänä  talvena  haihtuneet.  Herttuan  nos- 
tattama   vaarallinen    kapina,    joka   yhtä   turmiollisesti  oli 

uhannut  heitä  kaikkia  ja  jota  yhdessä  kukistamasta  he 
nyt  palasivat,  oli  ikäänkuin  sulattanut  eri  ryhnnäin  mie- 
het toisiinsa  ja  tuota  sulautumista  olivat  Ruotsista  juuri 
saapuneet  viestit  vielä  omiaan  vahvistamaan.  Herttua 
oli  viime  aikoina  vieraantunut  Ruotsinkin  aatelistosta,  jopa 
koko  valtioneuvostosta,  jota  hän  jo  vainosi,  —  ei,  nj^t 
ei  ollut  enää  epäilystä  siitä,  kenen  puolta  tulisi  pitää ! 
Sama  herttua  varustaa  parastaikaa  laivastoa  ja  armeijaa, 
tullakseen  muutamain  kuukausien  perästä  Suomeen  heitä 
asevoimalla  kukistamaan.  Tulkoon,  tuumivat  Suomen 
herrat  äskeisten  voittojensa  rohkaisemina,  yhtenä  miehenä 
aikoivat  he  Klaus-herran  johdolla  viimeisiin  asti  häntä 
vastustaa  ja  jos  mahdollista  kuumilla  tervehdyksillä  saa- 
tella hänet  Ruotsiin  takasin  ...  He  tunsivat  nyt  vih- 
doinkin olevansa  yhden  pesän  poikuetta,  yksiä  suoma- 
laisia aatelismiehiä. 

Tällainen  vahva  toverimieH  vallitsi  ruhtinaansalissa 
marskin  sinne  saapuessa  ja  osaksi  innostuneina,  osaksi 
leikillisinä,  tarinoivat  herrat  siellä  päättyneen  retken  muis- 
toista, kertoen  toisilleen  kaskuja  ja  vaihdellen  tekemiään 
havaintoja.  Viinikippoja  oli  jo  kannettu  esiin,  kotiintulon 
maljoja  juotiin. 

—  Terveydeksenne,  Suomen  miehet!  virkkoi  marski 
maljaansa  tarttuen.  —  Jokainen  on  tehnyt  velvollisuutensa 
ja  tehnyt  sen  hyvästi,  me  voimme  luottamuksella  katsoa 
tulevaisuuteen.  Juokaa,  iloitkaa  tänä  iltana,  sen  te  olette 
ansainneet! 

—  Terve  !  rautamarskin  malja,  Suomen  karhun  malja! 
kuului  huutoja  vastaukseksi  ja  tiheään  tyhjenivät  tinaiset 

pikarit.     Mutta  raakoja    pilkkapuheitakin   kuului  joukosta, 
vahingonilon  töykeitä  huutoja: 

—  Ilkan  malja,  huusi  yksi,  hänen,  joka  nyt  pelot- 
telee variksia  Ilmajoen  pelloilta ! 

—  Ja  »talonpoikaiskuninkaan»  malja,  hänen,  joka 
meille  koko  nämä  lystit  laittoi.  Olkoon  nyt  tervetullut 
Turkuun ! 

—  Ja  Kustaa  Eerikinpojan  malja,  —  hänhän  se  on 
haahmollaan  koko  kapinaa  johtanut! 

Toiset  nauroivat  ja  tähän  iloseen  tapaan  jatkettiin 
tarinoita  ehtimiseen.  Vaan  marski  istui  ääneti  pöydän 
päässä  leukaansa  käsivarteensa  nojaten.  Hän  hymähti, 
kun  kuuli  jonkun  sattuvan  sukkeluuden,  vaan  kävi  kohta 
taas  vakavaksi  ja  miettiväksi.  Eikä  hänen  maljansa  tyh- 
jennyt tiheään  kuin  ennen.  Anna  Fleming,  joka  emännän 
apulaisena  kulki  pöydän  ympärillä  täytellen  maljoja,  vii- 
vähti usein  ihmeissään  setänsä  takana,  kun  tämän  mal- 
jaan ei  enää  syvennytkään  täyttämisen  lovea. 

Anna  viivähti  siinä  miesten  juomapöydän  seutuvilla 
tosin  muistakin  syistä.  Emäntätoimissa  touhutessaan  seu- 
rasi hän  suurimmalla  jännityksellä  herrojen  puheita  ja 
varsinkin  heidän  kaskujaan  talonpoikaisjohtajista  ja  näi- 
den kohtaloista.  Siinä  puhuttiinkin  niistä  paljo,  puhuttiin 
Ilkasta,  Poutusta,  Krankasta  ja  muista,  kerrottiin  pilajuttu 
toisensa  perästä,  vaan  sitä  nimeä,  josta  hän  niin  hartaasti 
olisi  halunnut  kuulla,  ei  mainittukaan.  Näytti  aivan  siltä, 
kuin  hänen  sulhonsa  ei  olisi  ollutkaan  mukana  kapina- 
joukossa  .  .  ,  taikka  oliko  hän  niin  aivan  huomaamatto- 
mana  kaatunut  ja  huvennut,  ettei  kukaan  ollut  välittänyt 

Anna  Fleming.  28 

hänen  kohtalostaan  ottaa  selkoa?  Ja  kumminkin  tiesi 
hän  Hieronymus  Birckholtzin  nimen  kapinan  alussa  mer- 
kinneen hyvinkin  paljon. 

Anna  teki  taas  kierroksen  pöydän  ympäri  ja  saa- 
pui marskin  istuimen  taa,  ruveten  täyttämään  hänen  mal- 
jaansa. 

—  Ei  mulle  enää,  tyttöni,  minä  olen  väsynyt .  .  . 

—  Taasko  tuntuu  Plissovan  haava?  kysyi  Anna  se- 
dältään. 

—  Ei  enää  Plissovan  haava,  muut  haavat  ovat  jo 
pahemmat. 

Ja  marski  viittasi  Olavin  luokseen: 

—  Ole  sinä  isäntänä  täällä,  minä  olen  vanha,  tar- 
vitsen jo  päästä  levolle. 

Hän  rupesi  jo  nousemaan  pöydästä.  Vaan  samassa 
tuli  vanginvartija  sisään  tiedustelemaan  marskilta,  miten 
tuodut  vangit  olivat  Unnaan  sijoitettavat,  —  niitä  oli  tut- 
kittavaksi tuotu  koko  joukko,  jotta  selvä  saataisiin  ka- 
pinan todellisista  syistä.  Anna  kuunteli  sitä  jännityksellä, 
henkeään  pidätellen  .  .  ,  vaan  ei  nytkään  mainittu  hänen 
sulhonsa  nimeä  .  . .  Marski  antoi  määräyksensä  ja  vartija 
poistui.    Mutta  samassa  käännähti  marski  Olavin  puoleen : 

—  Entä  sinun  Ulvilasta  tuotu  vankisi,  onko  hän  jo 
täällä  ? 

—  Birckholtzko,  —  ei,  hänhän  on  Yläneellä,  jonne 
hänet  joulunpyhinä  jätin. 

—  Liekö  se  niin  varma  säilytyspaikka,  tuo  vanha 
huuhkaimenpesä.     Hae   mies  sieltä  jonakin  päivänä  tänne 

talteen,  me  tarvitsemme  hänet  kumminkin,  kun  tästä  kuu- 
lustelu alkaa. 

Varkain  ja  epätäydellisesti  kuuli  Anna  nämä  sanat, 
joita  isä  ja  poika  hiljaa  olivat  vaihtaneet,  vaan  tuo  lyhyt 
keskustelu  ilmaisi  hänelle  jo  kaikki,  mitä  hän  niin  kauan 
ja  kiihkeästi  oli  halunnut  tietää.  Hänen  sulhonsa  oli  siis 
vankina,  oli  ollut  jo  joulusta  saakka  hänen  siitä  tietämättä, 
suljettu  yksin  sinne  vanhaan  maahoviin  kuin  elävältä  hau- 
dattuna. Tuonon  tyrmään  olikin  siis  päättynyt  hänen  toi- 
vorikas retkensä,  —  näin  kauan  oli  hänkin  toivonut  ja 
odottanut  turhaan.  Mutta  Anna  ihmetteli  itse,  että  tämä 
sanoma  nyt  ei  häntä  masentanut  eikä  lannistanut,  hänessä 
päinvastoin  kasvoi  siitä  omituinen,  ennen  tuntumaton, 
tarmo  ja  päättäväisyys  ja  kun  hän  siirtyi  pois  siitä  pöy- 
dän kulmalta,  johon  hän  hetkeksi  oli  jäänyt  mietteihinsä 
seisomaan,  hoki  hän  jo  hiljaa  itsekseen: 

—  Hän  on  pelastettava,  ja  se  on  minun  tehtävä! 

Kaiken  sen  iloisen  ja  rattoisan  mielialan  keskessä, 
joka  tänään  vallitsi  Turun  linnan  sekä  vallashuoneissa 
että  huovien  tuvissa,  kulki  Anna  yksin  miettiväisenä  ja 
huolekkaana  huoneesta^  toiseen,  yhä  harkiten  sitä  yhtä 
ainoata  kysymystään:  vanki  Yläneeltä  on  vapautettava, 
vapautettava  nyt,  ennenkuin  hän  tuodaan  Turkuun,  mutta 
miten?  Mistä  saa  hän  apulaisia,  mistä  saa  hän  neuvoja, 
kenelle  voi  hän  uskoa  salaisuutensa?  Ei  ketään  ole  hä- 
nellä uskottua  ystävää  .  .  ,  oi  jos  EHna  edes  olisi  täällä.. , 
oi,  jospa  hänellä  olisi  orpanansa  toimintavoima  ja  päät- 
täväisyys! Ja  vielä  vuoteellaan  maatessaan  ja  kuullessaan, 
aina   kun   ovissa  käytiin,  ruhtinaansalista  juhlivain  äänek- 

käitä   puheita   ja  iloisia  lauluja,  toisteli  hän  hiljaa  mieles- 
sään: sen  täytyy  tapahtua,  mutta  miten,  miten?  —  — 

Marski  viipyi  nyt  retkeltään  palattuaan  ainoastaan 
pari  päivää  Turun  linnassa  ja  lähti  sitten  perheensä  seu- 
rassa Kuitiaan,  siellä  hiukan  levätäkseen  ja  jatkaakseen 
sieltä  vielä  rekikelillä  matkaansa  Uudellemaalle,  Pikkala- 
laan,  —  vielä  kerran  tahtoi  hän  tarkastaa  laivastonsa, 
johon  hän  alkavassa  ottelussa  niin  paljo  luotti  —  ;  ensi 
avovedellä  täytyi  hänen  taas  olla  Turussa,  valppaana  ja 
varmana  vastaanottamassa  sitä  hyökkäystä,  joka  tulossa 
oli.  Vaan  Anna  ei  tahtonut,  ei  voinut  seurata  setänsä 
perhettä  Kuitiaan,  hän  tekeysi  lähtöpäivänä  sairaaksi  .  .  , 
hän  olikin  melkein  sairas. 

—  Mikä  sinua  näihin  aikoihin  oikein  vaivaa,  Anna, 
kysyi  marski  kummissaan.  —  Oletko  kysynyt  tohtori 
Samuelilta  neuvoa? 

—  Oi  en,  niin  sairas  en  ole,  olen  vain  vähän  väsy- 
nyt.    Tulen  hiukan  myöhemmin  Kuitiaan. 

—  No,  jää  sitten  lepäämään;  voit  tulla  Kuitiaan 
muutamain  päiväin  perästä  Gröningin  kanssa,  joka  tänne 
vielä  jääpi  kirjeitämme  valmistamaan,  —  hän  seuraa  sit- 
ten minua  Tikkalaan. 

Ebba-rouva  suostui  vastenmielisesti  tuohon  tuumaan, 
hänestäkin  oli  Annan  käytös  viime  aikoina  ollut  niin  kum- 
mallinen; vaan  Anna  oli  tällä  kertaa  päätöksessään  hie- 
vahtamaton.  Hän  tunsi  välttämättömän  pakon  toimittaa 
jotakin  suurta,  tärkeätä,  ratkaisevaa,  ja  vaikkei  hänellä 
vielä  ollut  aavistustakaan,  miten  hän  sen  suorittaisi,  oi- 
valsi hän,  että  nyt  hän  ei  täältä  voinut  lähteä.    Ja  kohta 

marskin  matkustettua  perheineen  linnasta  ryhtyi  hän 
tuumiaan  toteuttamaan.  Hän  aikoi  ensiksi  epätoivossaan 
uskoa  huolensa  Gröningille  .  .  ,  olihan  tämä  Hieronymon 
lanko  ja  olihan  hän  aikoinaan  melkein  ollut  heidän  liitto- 
laisena. Kautta  rantain  hän  senvuoksi  kerran  Grönin- 
giltä  kyseli  Hieronymosta,  vaan  hän  huomasi  heti,  ettei 
hänen  ollut  tämän  eikä  kenenkään  muunkaan  apuun  luot- 
tamista. 

—  Sääli  iloista  miestä,  lankoni  hän  on  ja  paljo  hä- 
nestä aikoinaan  pidin.  Mutta  syyttäköön  itseään  .  .  ,  hän 
lähti  alunpitäin  väärälle  tolalle  —  siitä  häntä  varotin — ja 
rupesi  vaaralliseen  peliin,  —  siitä  hän  nyt  palkkansa  saa. 

—  Ja  mikä  se  palkka  on,   —  hirttoköysi  ? 

—  Niin,  kapinankiihottajan  palkka,  —  sääli  hilpeää 
miestä  .  .  . 

Anna  vetäytyi  lohdutonna  yksinäisyyteensä  miet- 
timään. Silloin  kuuli  hän  eräänä  aamuna  Olavin  kertovan 
Prinkkalan  herralle,  että  hän,  koska  keli  rupee  huonone- 
maan, huomenna  lähtee  pienellä  huovijoukoUa  noutamaan 
Yläneeltä  erään  kalliin  vangin  Turkuun  .  .  ,  valmistetta- 
koon sille  otukselle  varma  paikka  asunnoksi.  Tuskan 
hiki  nousi  Annan  ohimoille  ja  hän  virkahti  puoHääneensä : 
nyt,  taikka  se  on  myöhää! 

Viipymättä  käski  hän  valjastaa  hevosen,  —  sanoi 
Olaville  lähtevänsä  virkistyksekseen  ajelemaan  —  ja  aja- 
jakseen  hän  valitsi  tuhmimman  ja  juopoimman  rengin, 
minkä  linnassa  tunsi.  Pienen  mytyn  hän  varusti  rekeensä 
ja  lähti  niin  enempää  ilmoittamatta  ajamaan  ulos  kaupun- 
gista.    Hän   ei   enää   osannut   arastella  mitään,  omituinen 

pakko  ikäänkuin  ehdottomasti  ajoi  häntä  toimimaan  .  .  . 
Eikä  hänellä  kumminkaan  ollut  vielä  ensinkään  selvillä, 
miten  hän  oli  suorittava  tehtävänsä,  hän  tiesi  vain,  että 
nyt  se  on  suoritettava;  Yläneellä  on  hänen  sulhonsa  van- 
kina, sinne  hänen  on  päästävä  häntä  vapauttamaan  .  .  . 
Hepo  juoksi,  neljänneksiä  kului;  ajaja  kääntyi  aina  toisi- 
naan kysyvin  katsein  neitoseen  päin,  vaan  tämä  ei  virk- 
J<anut  mitään.     Vihdoin  mies  kysyi: 

—  Minne  asti  sitä  ajetaan? 

—  Yläneen  kartanoon. 

—  Yläneelle   asti  .  .  ,  eikä  otettu  appeita  hevoselle ! 

—  Sieltä  saadaan,  aja  vain  ,  .  . 

Mies  nyökkyi  unisena  reen  keulalla,  vaan  sitä  jän- 
nittyneempänä  istui  reen  perässä  neitonen,  rauhatonna 
käännyskellen  vällyjen  välissä;  hänen  jäntereensä  olivat 
pingoittuneet,  hänen  hermonsa  tuntuivat  polttavan,  sitä 
enemmän,  kuta  lähemmäs  saavuttiin  vanhaa  herraskar- 
tanoa. Iltapuoleen  oltiin  vihdoin  perillä  .  .  .  Anna  antoi 
ajajalleen  pari  vaskikolikkoa,  käski  hänen  ostaa  itselleen 
olutta  ja  viettää  iltansa  miten  parhaiten  osasi.  Ja  niin 
tämä  siitä  luvasta  riemastui,  että  tuskin  hevosen  malttoi 
valjaista  päästää. 

Oudoksuen  ja  ihmetellen,  mutta  samalla  liehakoit- 
sevana,  otti  kartanon  viirusilmä  emäntä  vastaan  harvi- 
naisen vieraan ;  vuosikausiin  ei  ollut  sitä  kummaa  sattunut, 
että  isäntäväen,  Flemingin,  perheestä  ketään  oli  käynyt 
tätä  syrjäistä  kartanoa  katsomassa,  ja  siksi  tahtoi  emän- 
nöitsijä  esiintyä  niin  edukseen  kuin  mahdollista. 

—  Eikö  sieltä  muita  tule,  kun  kerran  lähdettiin,  ky- 
seli hän  tutkistelevasti  Annalta. 

—  Tulee,  huomenna  tulee  toisiakin.  Meidän  on  täällä 
katsastettava,  voidaanko  näitä  huoneita  vielä  panna  asut- 
tavaan kuntoon,  sillä  marski  tuumaa  lähettää  perheensä 
tänne  sisämaahan  kesäksi,  koska  se  ei  näinä  sotaisina  ai- 
koina ole  rannikolla  turvassa. 

Anna  lausui  tämän  hätävalheen,  joka  juuri  siinä  tuo- 
kiossa hänen  päähänsä  lensi,  sellaisella  varmuudella,  ettei 
akka  osannut  siitä  mitään  epäillä,  vähän  vain  ihmetteli, 
miksi  armollinen  neiti  näin  yksin  ennakolta  oli  tälle  asialle 
lähtenyt.  Mutta  hänen  huomionsa  kiintyi  kumminkin  ko- 
konaan siihen  mahdollisuuteen,  että  Yläneen  kartanokin 
kerran  saisi  marskin  perheen  luokseen.  Ja  hän  rupesi 
Annalle  kertomaan,  kuinka  herrasväet  Eerik  vainajan, 
marskin  isän,  aikana  usein  olivat  täällä  Pyhäjärven  ran- 
noilla rakastaneet  asua,-  ja  muistelemaan,  ketkä  Flemingit 
juuri  täällä  olivat  syntjmeetkin. 

Vaan  Anna  ei  kuullut  hänen  kertomuksiaan;  hän 
seurasi  melkein  vaistomaisesti  eukkoa  sisälle  vanhaan^ 
ränstyneeseen  päärakennukseen,  oli  tarkastelevinaan  sen 
seiniä  ja  kattoja,  mutta  hänen  ajatuksissaan  pyöri  koko 
ajan  yksi  ainoa  selvä  mielle:  täällä  hän  on,  täältä  hän  on 
pelastettava ! 

—  Armollinen  neiti  kai  jääpi  yöksi,  on  ehkä  pantava 
joku    huone   lämmitä,   kysyi   akka  paapatustensa  sekaan. 

—  Niin  yöksi  .  .  ,  tietysti  on  huone  pantava  läm- 
mitä .  ,  . 

He  kulkivat  siten  huoneesta  huoneeseen,  eukon  ker- 
toessa niiden  ikää  ja  merkiUisyyksiä,  ja  tulivat  vihdoin 
eräälle  ovelle,  jonka  edessä  oh  luja  munalukko  ja  paksu 
puomi.  Anna  säpsähti;  hän  arvasi  kohta,  mikä  huone 
siinä  oli,  arvasi,  että  siellä,  honkasen  loukun  takana,  oU 
hänen  sulhonsa  vangittuna,  ja  hänen  täytyi  koota  kaiken 
malttinsa,   voidakseen  välinpitämättömällä  äänellä  kysyä: 

—  Mitä  teillä  tuossa  huoneessa  on? 

—  Siinähän  se  on  vielä  se  talvella  tuotu  vanki; 
Olavi-herra  sitä  käski  pitää  täällä,  kunnes  hän  tuhsi  nou- 
tamaan, mxutta  eipä  häntä  ole  kuulunut.  Tahtooko  ar- 
mollinen neiti  katsoa  sitäkin  huonetta? 

—  Oh,  en  välitä,  —  taikka  ehkä  kumminkin.  — 
Anna  tunsi  polvensa  notkahtavan  .  .  ,  hänen  äänensäkin 
varmaankin  värähti  .  .  ,  vaan  hän  pakotti  sen  taas  vaka- 
vaksi, kun  hän,  eukon  seUtellessä  avainkimppua  vyöltään, 
jatkoi : 

—  Olavi  lienee  unhottanut  vangin  tänne,  nythän  on 
kapina  jo  aikoja  sitten  lopussa. 

Puomi  putosi  alas,  rautanen  telje  narahti  ja  ovi  kään- 
nähti saranoillaan.  Annalla  melkein  päätä  pyörrytti,  hän 
tunsi  jalkansa  horjuvan  ja  pelkäsi,  ettei  hän  voisi  mie- 
lensä malttamattomuutta  hillitä.  Ja  siksi  hän  oven  aue- 
tessa vetäysi  silmänräpäykseksi  pielen  suojaan;  vaan  jo 
seuraavassa  tuokiossa  astui  hän  esiin,  painaen  sormen 
suulleen  äänettömyyden  merkiksi. 

Raskas,  ummehtunut,  kostea  ilma  tulvahti  vastaan 
puolipimeästä  huoneesta,  eikä  Anna  ensi  silmäyksellä  voi- 
nut   erottaa   muuta,    kuin  joukon  olkipahnoja  nurkassa  ja 

niillä  lepäävän  ryysykasan.  Vasta  silmän  totuttua  huo- 
neen hämärään  näki  hän  kalvakan,  kuihtuneen  miehen 
nousevan  seisalleen  vuoteelta,  laihat  raajat,  kuopille  pai- 
nuneet, likaset  kasvot  ja  omituisesti  syvältä  kiiltävät  sil- 
mät, —  vaivoin  tunsi  hän  iloisen,  verevän,  reippaan  sul- 
honsa piirteet.  Kovasti  hän  puristi  kädellään  ovenpieltä, 
johon  hän  nojausi,  eikä  puhunut  kotvaan  aikaan  mitään. 
Ja  kalvakka  nuorukainen,  jonka  kasvoille  ensiksi  niin  vil- 
kas ilme  oli  välähtänyt,  huomasi  myöskin  heti  hillitä  itsensä 
ja  seisoi  siinä  pää  kumarassa,  äänetönnä  ja  nöyränä.  Vaan 
Annan  silmä  tarkasti  huoneessa  olevaa  siivottomuutta  ja 
ryysyjen  likaisuutta,  hän  kauhistui  ajatellessaan,  että  ihmi- 
sen oli  tuossa  kopissa  kuukausia  täytynyt  virua  ja,  kään- 
tyen eukon  puoleen,  lausui  hän  suuttuneen  kiivaudella: 

—  Onko  Olavi  käskenyt  kiduttaa  vankia  tällaisessa 
liassa  .  .  ,  ei,  sitä  hän  ei  ole  tehnyt.  Hyi,  miksi  ette  ole 
ihmisiksi  hoitanut  vankianne? 

Eukko  säikähti  tuota  ankaraa,  nuhtelevaa  ääntä,  — 
moisia  nuhteita  hän  ei  ollut  odottanut,  päinvastoin  kiitosta 
Olavilta.  Ja  hän  rupesi  nyt  anteeksipyytävänä  selittä- 
mään: 

—  Olavi-herra  käski  niin  tarkoin  vartioida  vankia, 
ettei  ole  uskallettu  päästää  häntä  ulos.  Ja  joka  päivä  on 
odotettu,  että  joku  tulisi  vankia  noutamaan. 

Anna  huomasi  eukon  peljästyneen  ja  sen  hän  sa- 
massa oivalsi  keinoksi  pelastaa  onneton  nuorukainen.  Hän 
oli  nyt  vankemmalla  puolella,  oli  käskijä,  —  ja  siitä  tuo- 
kiosta hänen  ohjelmansa  olikin  valmis.  Varmalla  ja  anka- 
ralla äänellä,  jota  hän  itsekin  ihmetteU,  nuhteh  hän  eukkoa: 

—  Teidän  ei  ole  käsketty  harjoittaa  täällä  ihmis- 
rääkkäystä,  varokaa  vain,  etten  anna  teidän  siitä  marskin 
edessä  vastata.  Nyt  on  vanki  heti  siirrettävä  toiseen 
huoneeseen,  hänelle  on  annettava  vettä  peseytyäkseen  ja 
puhtaat  vaatteet,  minä  käsken  sen  Klaus  Flemingin  ni- 
messä. Tällä  tavalla  te  tapatte  vangin,  joka  on  mars- 
kille niin  kallisarvoinen.  No,  käskyni  ovat  heti  täytet- 
tävät! 

Ja  hän  käännähti  inholla  vankihuoneen  ovelta,  ikään- 
kuin hän  itse  tuosta  ryysysestä  miehestä  ei  vähääkään 
välittäisi,  —  mutta  hän  oli  jo  nähnyt  nuorukaisen  sil- 
mästä, että  tämä  oli  hänen  tarketuksensa  oivaltanut. 
Vaan  eukko  juoksi  hätääntyneenä  hakemaan  miehensä 
avukseen,  vanki  siirrettiin  toiseen,  suurempaan  huonee- 
seen, jonka  ovella  ei  ollut  telkeitä,  ja  hänen  päälleen  puet- 
tiin vuokraajan  omat  juhlavaatteet;  ja  kahle,  jolla  hän 
komerossaan  oli  ollut  seinään  kytketty,  jäi  siihen,  joten 
Hieronymo  pääsi  vapaana  liikkumaan  uudessa  huonees- 
saan. Pönkän  varasi  eukko  lähtiessään  huoneen  ovelle 
lukon  vahvikkeeksi,  kun  ei  ehtinyt  siihen  saada  puomia 
sovitetuksi. 

Anna  ei  ollut  näitä  puuhia  enää  huomaavinaankaan, 
hän  hankkiusi  muka  jo  itse  levolle  huoneessaan  raken- 
nuksen toisessa  päässä,  vaan  hän  seurasi  kumminkin  tar- 
koin kaikkia  talonväen  toimia  ja  harkitsi  sillaikaa  mieles- 
sään suunnitelmansa  yksityiskohtia  myöten  valmiiksi. 
Hänen  sielunsa  oli  kuin  äärimmilleen  pingoitettu,  jokainen 
risaus  pani  hänet  hypähtämään.  Ja  tuskalla  hän  odotti, 
että  joutuisi  yö,   —   yö,  pimeä  ja  hiljaisuus. 

Ilta  tuli,  huhtikuun  leppeä,  kuutamaton  ilta  ja  Anna 
sulkeusi  hänelle  valmistettuun  vierashuoneeseen,  sammutti 
tulet  ja  odotti.  Vaan  makuulleen  hän  ei  ruvennut  .  .  , 
hän  istui  ja  kuunteli,  hänen  kuuloaistinsa  tuntui  yhtäkkiä 
kehittyneen  äärettömän  teräväksi,  hän  kuuli  etäältäkin 
pienimmänkin  liikauksen.  Tuvasta  hän  kuuli  oluttajuo- 
vain  miesten  sekavaa  porinaa,  kuuli,  kuinka  siellä  sitten 
vähitellen  kaikki  kävi  hiljaiseksi.  Tallista  hän  kuuli  he- 
vosten kavioiden  kopsetta,  vaan  sekin  vaikeni,  eikä  kohta 
enää  kuulunut  muuta,  kuin  joskus  päärakennuksen  toisesta 
päästä  joku  pehmyt,  varovainen  askel.  Silloin  Anna  hil- 
jaa puki  päälleen  mukanaan  tuomansa  palvelustytön  pu- 
vun, hiipi  kuin  kissa  varpaillaan  ulos  ja  seisoi  kauan  lii- 
kahtamatta kinoksessa.  Ei  tuulenkaan  henkäystä  kuulunut. 
Hän  terästi  mielensä,  meni  talliin,  riisui  tiuvut  längistä,  valjasti 
hevosen,  —  siihen  hän  oli  toki  lapsena  oppinut,  mutta  ih- 
meteltävällä varmuudella  ja  taitavuudella  hän  sen  nyt 
suoritti  — ,  ajoi  sen  hiljaa  tielle  ja  kiirehti  takasin  sisään . . . 
Hän  toimi  kuin  varas,  nopeasti,  päättävästi,  varman  suun- 
nitelman mukaan,  ja  kumminkin  hän  mielestään  toimi  kuin 
unessa,  vaistomaisesti,  jonkin  välttämättömän  pakon  aja- 
mana .  .  . 

Jo  seisoi  hän  pönkitetyn  oven  takana,  tarttui  pönk- 
käpuuhun  .  .  .  Siltapalkki  narahti  .  .  ,  Anna  hytkähti,  oli 
pudottaa  romauttaa  raskaan  malon  lattialle.  Vaan  hän 
keräsi  vielä  kerran  kaiken  malttinsa  ja  voimansa.  Lukko 
risahti,  ovi  aukeni  pimeään  huoneeseen,  —  vaan  samassa 
Anna  tunsi  käsivarsiparin  syleilevän  itseään  ja  vetävän 
häntä  varovasti  ulos  .  .  . 

Paluutie  oli  vapaa,  ei  ollut  hetkeäkään  hukata.  He 
oikasivat  hangen  yli  maantietä  kohden,  juoksivat  kuin  vai- 
notut; siinä  tie,  siinä  reki,  sen  perässä  he  jo  istuvat  ja  hepo 
lähtee  hölkkäämään  eteenpäin,  Hieronymon  vielä  hakiessa 
ohjaksia  käsiinsä.  Hän  tempoo  suitsista,  virkku  juoksija 
parantaa  vauhtinsa.  Vaan  Anna  ei  tätä  enää  huomaa- 
kaan, hänen  voimansa,  hänen  neuvokkuutensa  on  lopussa, 
hän  makaa  siinä  kuin  tiedotonna  ja  avutonna.  Mutta 
yhtäkkiä  hän  havahtuu: 

—  Minne  päin? 

—  Länteen,  länteen,  pois  Suomen  mantereelta.  Mei- 
dän on  ennen  aamun  valkenemista  oltava  merellä. 

Ja  Hieronymo  kiirehtii  yhä  hevostaan,  joka  jo  pa- 
nee parastaan.  Keli  on  pehmyt,  kevät  on  jo  pitkälle  eh- 
tinyt ja  sää  on  Suojanen.  Lauhkea  on  yö,  metsä  pimeä 
ja  äänetön  ja  äänetönnä  rekikin  edelleen  vierii. 

Reessä  istujatkaan  eivät  katkase  sitä  äänettömyyttä, 
he  eivät  ensi  aluksi  puhu  toisilleen  mitään,  sana  ei  lähde 
suusta,  he  vain  katselevat  pimeään,  pilviseen  yöhön.  Mutta 
yhtäkkiä  Hieronymo  kohoo  reessä,  käännähtää  tyttönsä 
puoleen  ja  päästää  hiljasen  naurun: 

—  Tottatosiaan,  kuiskaa  hän,  sinä  olet  soma  talon- 
tytön  puvussa,  Anna.  Entä  minä,  vuokraajan  väljissä 
juhlavaatteissa  ja  ilman  lakkia,  —  minkälainen  olen  minä? 

Tosiaankin,  mies  oli  ilman  lakkia.  Sitä  ei  ollut  eukko 
hänelle  uuteen  huoneeseensa  hankkinut  eikä  ollut  Anna- 
kaan sitä  arvannut  mukaansa  varata.  Tuo  hullunkurinen 
havainto  yhtäkkiä  vapautti  heidät  siitä  jännittyneestä  mie- 
lentilasta   ja   juhlallisesta    hiljaisuudesta,   jossa    he   näihin 

asti  olivat  kulkeneet,  ja  he  ratkesivat  molemmat  lapselli- 
seen, herttaseen,  helpottavaan  nauruun,  joka  kuin  taika- 
voima tuntui  sulattavan  heidän  mielensä  hilpeään,  keveään 
iloon.  Olipa  kuin  kaikki  muut  huolet,  kärsimykset,  pelot 
ja  jännitykset  olisivat  yhtäkkiä  karanneet,  eivätkä  he  sillä 
hetkellä  näyttäneet  muistavan  enää  muuta,  kuin  että  nuo- 
rukainen ajoi  avopäin,  ilman  lakkia,  keväisessä  yössä. 

—  Missä  lakkisi  .  .  ,  avopäin  .  .  ,  sinähän  vilustut, 
puhui  Anna  naurunsa  sekaan. 

—  Siitä  ei  hätää  ole,  yö  on  lauha  ja  mulla  on  vielä 
vankka  tukka,  vaikka  sitä  kyllä  jäikin  Yläneelle.  Ja  sitä- 
paitsi, saadaanhan  me  lakkikin  .  . ,  noin,  tietysti  ukolla  on 
äimä  peräsimineen  takkinsa  liepeessä  ja  olisipa  kumma, 
ellei  reen  pohjalta  löytyisi  kirvestä,  —  sehän  on  aina 
mukana. 

—  Lakki  äimästä  ja  kirveestä  .  .  ? 

—  Niin,    pidä   suit-sia  tuokion,    tyttöni,  aja  nopeasti. 

Hieronymo  löysikin  kirveen  reen  pohjalta.  Hän  ko- 
hotti esiin  karhuntaljan  lievettä,  jolla  he  istuivat,  iski  siitä 
kirveellä  irti  tarpeellisen  viipaleen  karvaista  nahkaa  ja 
istui  sitten  rauhallisesti  pimeän  päässä  ompelemaan  itsel- 
leen lakkia.  Ja  lakki  siitä 'syntyi,  tosin  ei  mitään  hienoa 
tekoa,  vaan  tarkotuksensa  täysin  vastaava. 

Tuo  pieni  juttu  oli  katkaissut  pakotunteen  kahleh- 
tivan lumousvoiman  ja  siitä  pitäin  lähti  tarina  kepeästi 
luistamaan  reen  perällä,  sitä  vilkkaammin,  kuta  enemmän 
matka  kului  ja  kuta  kauemmas  jäi  Yläneen  kartano.  He 
pääsivät  reippaalle,  rohkealle  tuulelle,  Hieronymo  var- 
sinkin   oli    vallaton    kuin    poika.     Tuo   terve,    raitis   ilma, 

jota  hän  nyt  ensi  kerran  hengitti  kolmeen  kuukauteen, 
nousi  hänelle  kuin  päähän,  tuo  vapauden  helpottava  tunne, 
jota  hän  niin  kauan  oli  kaivannut,  hänet  hurmasi  ja  huu- 
masi. Ja  Annassakin  oli  tuo  riuhtova  mielen  jännitys,  tuo 
sielun  hätä  ja  tuska,  muuttunut  autuaaksi  tunteeksi  siitä, 
että  hän  sittenkin,  kaikista  vaikeuksista  huolimatta,  oli 
löytänyt  pitkällisten  unelmainsa  päämäärän,  elämänsä  kai- 
hotun onnen.  Ja  siksi  tuntui  tämä  yö  molemmista  kuin 
onnen  ja  autuuden  yöltä. 

Vaan  sen  tunteen  seassa  piili  vielä  pelkoakin,  joka 
vähäväliä  pulpahti  esiin. 

—  Olemmeko  turvassa,  jos  takaa-ajajilta  pääsem- 
mekin merelle  asti?  kysyi  Anna  huolissaan. 

—  Me  olemme  nyt  jo  turvassa.  Sinä  olet  paljo  mi- 
nun vuokseni  uskaltanut,  Anna,  se,  mikä  on  jälellä,  se  on 
vain  leikkiä. 

—  Sinä  tiedät,  mikä  minulle  on  voimaa  antanut,  niin, 
se  antaa  sitä  kyllä  vieläkin. 

—  Sitä  pidä  vireillä,  se  meidät  auttaa  perille. 

Ja  he  kertoivat  toisilleen  vaiheitaan  ja  taisteluitaan 
ja  mieltensä  toivottomia  ponnistuksia  koko  siltä  pitkältä 
ajalta,  jonka  he  olivat  erossa  olleet,  aina  siitä  elokuun 
illasta  asti,  jolloin  he  Kastelholman  edustaisella  luodolla 
olivat  kauaksi  unhottuneet  jäähyväissyleilyynsä.  Pienin 
paloin,  yksityisin  piirtein  he  tarinoivat  merkillisimpiä  muis- 
tojaan, —  muistoja,  jotka  melkein  kaikki  olivat  katkerat 
ja  synkät.  Mutta  monta  yötä  he  tuntuivat  tarvitsevan, 
ennenkuin  ehtisivät  kertoa  toisilleen  kaikki. 

—  Mutta  nyt  hiiteen  mustat  muistot  ja  raskaat  miet- 
teet! huudahti  Hieronymo  äkkiä,  teivien  tyttöään  vyötä- 
reiltä.  —  Hei,  Anna,  me  ollaan  taas  vapaita,  olkoon  mie- 
lemmekin  kepeä  kuin  lentävän  linnun.  Sarastavan  toivomme 
valossa  kalpenevat  pian  vaivojemme  muistot,  —  olemme- 
han taas  yhdessä.  Ajatelkaamme  tulevaisuutta,  suunni- 
telkaamme se  armaaksi  ja  kauniiksi,  —  noin,  sinä  hymyi- 
let, sinä  luotat  jo  onneemme  sinäkin. 

Riemu  täytti  todella  Annankin  mielen  ja  innolla 
hänkin  antautui  noita  tulevaisuuden  tuumia  suunnittelemaan. 

Mutta  tunteja  kului,  aamu  jo  sarasti  ja  taas  palasi 
huoli  neitosen  mieleen: 

—  Oi,  minne  ajamme,  missä  voimme  piillä  setäni 
vihaa?     Huovit  ovat  jo  ehkä  kintereillämme! 

—  Ei  vielä,  ei  hetikään,  lohdutti  häntä  nuorukainen. 
—  Onni  on,  ettei  marski  itse  ole  Turussa.  Ja  meillä  on 
nyt  voitettuna  yö  ja  ehkä  päiväkin,  —  minun  viirusilmä 
emäntäni  ja  sinun  juoppo  renkisi  tuskin  niin  valeen  toi- 
puvat hämmästyksestään.  Sillaikaa  me  ajamme  kauas, 
ajamme  Ahvenaan  saakka,  jossa  jo  olemme  puoleksi  tur- 
vassa, ja  sieltä  Ruotsiin. 

^  Vaan  luuletko  jäitten  kestävän,  kevät  on  pitkälle 
ehtinyt,  ilma  on  leuto? 

Tätä  seikkaa  oli  Hieronymo  jo  itsekseen  huolehtinut. 
Hän  vaikeni  hetkeksi  ja  virkkoi  sitten: 

—  Juuri  siksi  meidän  on  merelle  riennettävä.  Vielä 
kestää  jää  lähimmässä  saaristossa,  ajetaan,  niin  pitkälle 
kuin  ehditään,  kävellään,  jos  ei  ajaa  voi,  —  aina  olemme 
turvallisempia  siellä  kuin  mantereella.    Ja  kun  kerran  saa- 

ristossa  olemme,  loppukoon  kernaasti  keli;  jos  se  estää 
meitä  kulkemasta,  estää  se  myös  hakijoitamme.  Mutta 
katsoppas  tuossa,  siinä  on  jo  meri  edessämme,  taaksemme 
jää  Suomen  manner. 

He  olivat  ajaneet  oijusteitä  rannikolle  Maskun  pitä- 
jän kautta,  pohjoispuolitse  Naantalin  vanhan  luostarikylän, 
ja  laskivat  nyt  aamun  vaietessa  salmen  yli  Merimaskuun, 
—  hyvin  tunsi  Hieronymo  monilta  retkiltään  nämä  tiet  ja 
osasi  vältellä  valtamaanteitä.  Eikä  heitä  kyläpaikoissa- 
kaan ollut  kukaan  huomannut,  ihmiset  nukkuivat  vielä  ja 
elävää  näkemättä  he  pääsivät  aavemmankin  meren  par- 
taalle. Mutta  siellä  täytyi  jo  lepuuttaa  hevosta,  joka  ru- 
pesi uupumaan.  Saariniityn  ladosta  haki  Hieronymo  heinä- 
sylen,  antoi  hevosen  haukata  hetkisen,  —  kauan  ei  maltettu. 
Ja  taas  he  painoivat  länttä  kohden.  Keli  kesti,  saaret  siir- 
tyivät jälelle  ja  näkymättömiin  häipyi  manner.  Päivem- 
mällä  tapasivat  he  tiellään  useita  suuria  railoja  ja  ilta- 
puoleen  heidän  täytyi  poiketa  muutamaan  taloon  Velkuan 
saaristossa,  tiedustelemaan  matkan  turvallisuutta,  syöttä- 
mään hevosta  ja  itsekin  ravintoa  saamaan. 

—  Minne  vieraat  kulkevat?  —  siihen  tavalliseen  ky- 
symykseen, joka  aina  ja  harvoin  kuljetuilla  teillä  varsinkin 
on  matkustajaa  vastassa,  saivat  pakolaisemmekin  nyt  vas- 
tata ja  Hieronymo  oli  jo  edeltäkäsin  varustautunut  siihen 
rauhallisesti  vastaamaan: 

—  Kotiin  Ahvenaan,  —  niinkauan  kuin  tässä  vielä 
keliä  riittää.  —  Ja  hän  koetti  olla  hyvin  kodikkaana  Yiä- 
neen  vuokraajan  väljässä  juhlapuvussa,  vaan  Annan  oli 
oudompikin  liikkua  lainamekossaan. 

—  Vai  ahvenalaisia,  mistä  sieltä? 

—  Kastelholmasta,  leskikuningattaren  kartanoväkeä. 
Palaan  Suomesta,  naimasta. 

—  Hoo,  siinähän  onkin  näppärä  nuorikko! 

—  Pitäspä  sen  olla,  ettekö  tunne  Kankaisten  sie- 
vimpiä  tyttöjä? 

—  Eipä  ole  nyt  äsken  käyty  Kankaisissa.  Milloin 
te  jo  tästä  sinne  matkustitte? 

—  Johan  siitä  on  toista  viikkoa  .  .  ,  kulin  Turun 
kautta  silloin  .  .  ,  vaan  nyt  täytyy  kiirehtiä  suorinta  tietä 
kotiin,  kun  kevät  rupesi  näin  joutumaan. 

Saaristolaiset  eivät  epäilleet  mitään,  kulkihan  siitä 
aina  meren  poikki  kaikenlaista  väkeä,  mikä  milläkin  asioilla. 
Hevonen  sai  ruokaa,  matkustajat  myöskin,  ja  illan  suussa 
hankkiusivat  nämä  taas  taipaleelle.  Jäitten  kestävyyttä 
saaristolaiset  kyllä  epäilivät,  mutta  olihan  siitä  eilen  vielä 
kulkenut  Turusta  palaavia  ulkosaaristolaisia  ja  tyyni  oli 
ollut  ilma  .  .  ,  Iniön  aukko  oli  ainakin  vielä  kuljettavassa 
kunnossa. 

—  Koettaa  täytyy  ainakin,  tuumi  Hieronymo,  — 
mikä  siinä  on  muu  kuin  palaaminen,  jos  meri  aukiaa 
vastaan. 

Vaan  palata  hän  ei  aikonut  missään  tapauksessa  ja 
arvelematta  he  ajoivat  edelleen,  aina  vain  länttä  koh- 
den, —  tuonne  etäältä  kuumottaviin  saariin  heidän  aina- 
kin täytyi  yöksi  päästä  ja  ne  lähenivätkin  jo  lähenemis- 
tään. Mutta  railoja  vilkkui  myös  jo  aivan  läheltä  tietä  ja 
vaivoin  he  muutamain  ylitse  pääsivät.  Tuuli  virisi  illan 
kuluessa  ja  pari   tuntia   ajettuaan   kuulivat  reessä  istujat 

yhtäkkiä  hulahduksen  .  .  ,  jää  oli  erään  halkeiman  reu- 
nassa murtunut  hevosen  alta  ja  tämä  upposi  korskahdel- 
len  siihen  aventoon,  vetäen  rekeä  perässään.  Nuolena 
lennähti  silloin  nuorukainen  jään  reunalle,  tempasi  tytön 
syliinsä  reestä,  joka  jo  sekin  oli  veteen  vaipumassa,  ja 
kantoi  kiinteälle  jäälle.  Sitten  koetti  hän  auttaa  hevosta 
ylös,  vaan  siihen  hänen  voimansa  eivät  riittäneet;  hevo- 
nen kangistui  kylmässä  vedessä,  vaipunut  reki  veti  sitä 
alaspäin,  se  painui,  ponnisti  vielä  —  ja  katosi. 

—  Hukkui  tuo  kelpo  eläin,  pelastajamme! 

—  Rauha  sen  haudalle.  Vaan  meillä  on  nyt  itsel- 
lämme tosi  kysymyksessä.  Pimeä  ehtii,  tuuli  kiihtyy,  rai- 
loja aukenee,  —  kiirehdittävä  on  meidän  maata  kohden, 
tuonne  lähimmälle  rannalle.  Kestävyyttä,  Anna,  roh- 
keutta, —  tänne  kätesi! 

Ja  reippaasti  kävellen  lähtivät  he  taivaltamaan  maata 
kohden.  Päivä  pimeni,  yö  tapasi,  pitkäksi  kävi  taival  ja 
Anna  yritti  väsymään.  Leveitä  railoja  oli  kierrettävä, 
uusia  syntyi  myötään.  Tuuli  näet  kiihtyi  kiihtymistään, 
vinkui  pitkin  aavikkoa  ja  rynnisti  jäitä  vastakkain;  kaa- 
mealta kuului  kumea  kohina  ulohtaalta  auvenneelta  selältä 
ja  jään  pauke  oli  pelottava.  Vaan  sitä  vinhemmin  he 
puolijuoksussa  ponnistivat  maata  kohden  ja  siinä  olikin 
edessä  jo  tumma  piiru,  kallioinen  rannikko.  Sinne  he 
syöksivät  ja  heidän  saaren  alle  saapuessaan  tuntui  jo  jää 
alla  notkuvan  ja  heiluvan  .  .  . 

Vaan  he  olivat  maissa,  joskin  väsyneinä  ja  märkinä, 
ja  kappaleen  rantaa  kuljettuaan  he  löysivät  kalastajamö- 
kin  ja  pääsivät  sisälle  lämpimään.    Saari  oli  pieni  pirstale 


—  451  — 

Iniön  saariryhmää,  jossa  näihin  aikoihin  pelkkiä  kalastajia 
asui,  eikä  tällä  saarella  ollut  kalastajamökkejäkään  kuin 
kaksi.  Ystävällisesti  otti  mökin  väki  pakenijat  vastaan, 
osanotolla  kuunnellen  heidän  kertomusta  vaarallisesta  seik- 
kailustaan halkeilevalla  jäätiköllä.  He  saivat  ruokaa  ja 
yösijaa  ja  nukkuivat  kohta  uupuneen  syvää  unta. 

Mutta  kun  pakolaiset  aamulla  herättyään  kävelivät 
rantaan,  oli  öinen  myrsky  jo  tehnyt  ihmeitä;  heidän  tiensä, 
jota  he  olivat  tulleet,  oli  kateissa,  laajoja  jäälauttoja  ja 
korkealle  kasaantuneita  jäävuoria  uiskenteli  vaahtopäisten 
laineiden  lomassa  ja  aallokko  repi  parhaallaan  auki  etääm- 
mällä olevan,  vielä  kiinteän  jään  reunaa.  He  olivat  saa- 
puneet viime  hetkessä,  muutamia  tunteja  myöhemmin  oli- 
sivat he  saaneet  jakaa  hevosensa  kohtalon. 

Nyt  he  olivat  taas  vankina,  mutta  se  ei  heitä  pelot- 
tanut; he  olivat  armeliaan  luonnon  vankeja,  vankeja  yh- 
dessä, vankeja  vapaudessa.  Ja  turvassa  he  myös  tiesivät 
olevansa.  Mökin  väki  kohteli  heitä  hyvin,  ja  rauhallisesti 
he  siis  asettuivat  odottamaan  meren  lopullista  aukene- 
mista, päästäkseen  sitten  johonkin  laivaan,  joka  heidät 
veisi  suoraan  Ruotsin  rannalle. 

Vaan  verkkaseen  aukeni  meri,  etäältä  kuultava  sisä- 
saaristo näkyi  vielä  kauan  olevan  jään  peitossa,  ja  koko 
sen  ajan  oli  kaikki  liike  katkaistu  Iniön  saariin.  Kului 
viikko,  kului  toinen,  —  vaan  ikäviksi  ne  eivät  pakolaisille 
käyneet.  He  viettivät  täällä  kuin  kuherruskuukausiaan, 
seuraten  keväiseltään  heräävää  luontoa  ja  kävellen  saaren 
louhisilla  rannoilla.  Alusta  ei  näkynyt  tulevaksi  Suomesta 
päin,  jolla  he   olisivat   päässeet   meren   yli.     Vihdoin   he 

eräänä    päivänä    näkivät    ulompana   merellä    purjeveneen, 
joka  näytti  luovivan  Ahvenaan  päin.    Hieronymon  pyyn- 
nöstä läksi  kalastaja  soutamaan  sen  luoville  ja  kysymään, 
ottaisiko  purjehtija  kahta  matkustajaa  mukaansa. 
Kalastaja  palasi,  purjehtija  jatkoi  luoviaan. 

—  Hän  siis  ei  ottanut  pysähtyäkseen?    Kuka  se  oli? 

—  Se  oli  sananviejä,  joka  kertoi  matkansa  kiirehti- 
vän, hänellä  oli  vietävänä  tärkeitä  viestejä  Ruotsiin. 

—  Mitä  tärkeitä  viestejä? 

—  Semmoisia,  että  Klaus  Fleming  on  kuollut . . . 

Nuoret  pakolaiset  hytkähtivät,  he  eivät  voineet  pi- 
dättää hämmästyksen  huudahdusta.  Kalastaja  katseU  ai- 
van kummissaan,  kuinka  valtavan  vaikutuksen  tämä  uuti- 
nen teki  noihin  talonpoikasiin  ihmisiin,  —  sehän  näytti  heihin 
aivan  mieskohtaisesti  koskevan.  Mutta  mitäpä  se  häneen 
kuului,  hän  rupesi  korjaamaan  venettään  rannalla.  Kauan 
pysyivät  pakolaiset  ääneti,  Anna  istuen  rantakivellä,  leuka 
käteen  nojauneena,  Hieronymo  vieressä  seisten  ja  mietti- 
väisenä katsellen   ulapalle.     Vihdoin  nuorukainen  virkkoi: 

—  Anna,  nyt  me  lähdemme  Turkuun,  meillä  on 
siellä  asioita  ajettava,  ennenkuin  Ruotsiin  joudamme. 

—  Turkuun,  kuinka  uskaltaisimme? 

—  Turvallisesti  voimme  sinne  nyt  lähteä,  saatamme 
huoletta  riisua  valepuvutkin  pois,  mutta  voimmehan  ne 
varoiksi  pitääkin.  Klaus  Fleming  on  kuollut,  runko  on 
taittunut,  koko  maa  on  neuvotonna  ja  päätönnä,  —  meitä 
ei  nyt  kukaan  ahdistele,  ei  kenkään  uskalla  enää  nostaa 
kättään  herttuan  airutta  vastaan.  Niin,  me  lähdemme 
Turkuun,  minun  täytyy  sieltä  herttualle  viedä  tästä  merkki- 

tapauksesta  tarkemmat  viestit  ja  Turustahan  pääsemme 
parhaiten  ruotsalaiseen  laivaan. 

Ja  kääntyen  kalastajan  puoleen,  joka  siinä  syrjem- 
mässä venheensä  ääressä  puuhasi,  virkkoi  Hieronymo: 

—  No,  nyt  lähdette  meitä  viemään  Turkuun,  ei  täältä 
muuten  näy  pääsevän  Ahvenaan.  Ja  onhan  sieltä  jo  tei- 
dänkin tuotava  suolat  ja  jauhot. 

Se  oli  totta  sekin,  kalastaja  suostui  ehdotukseen.  Ja 
hän  rupesi  kohta  panemaan  suurta  silahkavenettään  kun- 
toon Turkuun  lähteäkseen. 

XV. 

Tammi  kaatuu,  oksat  varisevat. 

Verkkasesti  ajoi  yksinäinen  ratsastaja  keväiseltään 
jo  sulauturnistilassa  olevain  maisemain  läpi  iltahämärissä 
Perniöstä  etelään  päin  Pohjan  pitäjää  kohden.  Tie,  jota 
hän  ajoi,  oli  musta  ja  lionnut,  hevosen  oli  siitä  vaikea 
illan  pimetessä  löytää  kovinta  kohtaa  ja  usein  sillä  upot- 
tikin  jalka,  taikka  yritti  se  kompastumaan  kaljamalla. 
Mutta  ratsastaja  kiirehti  sitä  siltä  yhä  parantamaan  vauh- 
tiaan. 

—  Hölkkää  pois,  taival  on  pitkä  .  . ! 

Tämä  yksinäinen  ratsastaja,  joka  siten  usein  kohot- 
tausi  hevostaan  kannustamaan,  oli  Kaspar  Gröning.  Mutta 
sillävälin  hän  ratsasti  pää  kumarassa  ja  hervotonna  suitsia 
pidellen,  ikäänkuin  vaipuneena  raskaita  mietteitä  hauto- 
maan. ¥ä  hän  oikeastaan  tiennyt,  miksi  hänen  mieles- 
sään risteili  niin  synkkiä  aavistuksia  eikä  mistä  ne  mustat 

mietteet  nyt  olivat  kotosin.  Vaikuttiko  siihen  tuo  illan 
yksinäinen^  jylhä  hiljaisuus,  jonka  keskestä  ainoastaan 
joskus  kuului  huokauksentapaista  huminaa,  kun  tuuli  hei- 
lautti metsän  mustina  seisovain  puiden  latvoja,  vai  syn- 
tyivätkö nuo  tuumat  niistä  tapauksista,  joiden  vaikutuk- 
sesta hän  näin  yksin  oli  tälle  öiselle  matkalle  joutunut .  .  ? 
Niin,  ne  olivat  varmaankin  lainamietteitä,  tarttuneita  Ebba- 
rouvan  huolista  ja  epäilyksistä  . . ,  hänen  emäntäänsä  oli- 
vat koko  päivän  synkät  aavistukset  vaivanneet. 

—  Pysy  tiellä,  ruuna,  elä  nuku! 

Tälle  yksinäiselle  ratsastukselle  oli  Klaus  Flemingin 
kirjuri  äsken  lähtenyt  Periniön  kuninkaankartanosta,  jo- 
hon he  samana  päivänä  Ebba-rouvan  kanssa  reellä  olivat 
saapuneet  Kuitiasta.  Marski,  joka  oli  ollut  Pikkalassa, 
oli  näet  erityisen  sanantuojan  kautta  kutsunut  vaimonsa 
ja  kirjurinsa  vastaansa  tuohon  Perniön  kuninkaankarta- 
noon, jossa  hän  lupasi  heitä  odottaa.  He  olivat  kohta 
lähteneet  matkalle,  Ebba-rouva  aivan  hätääntyneenä  tuosta 
oudosta  kutsusta,  ja  kärsimätönnä  oli  hän  ikävöinyt  pe- 
rillepääsön  hetkeä  tavatakseen  miehensä.  Mutta  kun  he, 
kelirikon  vuoksi  myöhemmin  kuin  oli  sovittu,  saapuivat 
Perniöön,  ei  marski  siellä  vielä  ollutkaan.  Silloin  oli  Ebba- 
rouvan  levottomuus  kiihtynyt  äärimmilleen,  hän  oli  itse 
aikonut  lähteä  yötä  myöten  jatkamaan  matkaansa  vaik- 
kapa Pikkalaan  asti,  kunnes  miehensä  tapaisi.  Vaan  sel- 
lainen ponnistus  olisi  toki  tällaisella  kelillä  ollut  hänelle 
liian  rasittava  ja  siksi  oli  Gröning  tarjoutunut  yksin  yön 
läpi  edellä  ratsastamaan  marskia  vastaan,  hankkiakseen 
tietoja  hänen  viipymisensä  syistä  .  .  . 


-  456  — 

—  No,   välemmin   ruuna,    meidän  täytyy  joutua  .  .  ! 

Ruuna  paransi  vähän  vauhtiaan  kun  ehti  aavikolle, 
missä  tienpaikan  paremmin  näki,  mutta  hiljenti  taas,  kun 
metsään  tultiin.    Ja  mies  selässä  jatkoi  ääneti  mietteitään. 

Kummallinen  se  oli  ollutkin  tämä  marskin  kutsu, 
koskaan  ennen  ei  hän  ollut  tällä  tavoin  pyytänyt  Ebba- 
rouvaa  vastaansa  .  .  ,  mistä  tämä  hellyys  ja  ikävä  nyt 
yhtäkkiä  oli  kotosin  .  .  ?  Aina  Pohjanmaanretkeltään  pa- 
lattuaan oli  marski  ollut  omituisen  hiljainen  ja  talttunut, 
ikäänkuin  luontonsa  olisi  pehmennyt.  Tuo  kapina  oli  häneen 
syvästi  koskenut  ja  tuntuipa  aivan  siltä,  kuin  hänkin  olisi 
jotakin  varonut  .  .  ?  Mitävarten  hän  yksin  oH  sinne  Tik- 
kalaan lähtenytkin,  ei  malttanut  odottaa,  kunnes  hän, 
Gröning,  olisi  Turusta  mukaan  ehtinyt  .  .  ,  ja  olisihan  hän 
hyvästi  ehtinytkin,  ellei  se  tyttö  silloin  juuri  olisi  ottanut 
kadotakseen  .  .  .  Kummia  kujeita  .  .  ,  ai,  ai,  sinä  lanko- 
mies  .  .  !     Siellä  se  nyt  marski  viipyy,   mikä  lie  syynä  . .  . 

Ilta  kului,  verkkaaseen  edistyi  matka.  Hevonen  oli 
väsynyt  ja  uupumus  rupesi  yön  lähetessä  voittamaan  mie- 
henkin. Mutta  ei  siinä  auttanut  säästää  kumpastakaan, 
Gröning  vain  kiirehti  ratsuaan.  Lepäämättä  hän  aikoi  läpi 
yön  kulkea,  kunnes  yhyttäisi  isäntänsä,  aikoi  vain  Pohjan 
kievarista  vaihtaa  vereksen  hevosen  alleen.  Marski  oli 
hänetkin  kutsunut  luokseen,  siksi  täytyi  joutua,  ja  Ebba- 
rouvalle  piti  myös  viipymättä  saada  laitetuksi  lohduttava 
sana  . . ,  jos  mahdollista  lohduttava  .  .  . 

Jo  aukeni  vihdoin  kylänpaikka  esiin,  siinä  oli  Pohjan 
pitäjän  kirkko,  ja  Gröning  kannusti  ratsuaan,  ajaen  pyrynä 
kievarin   pihalle.     Vaan   täällä  hän,  äkkiä  pysähdj-ttyään, 

vielä  tuokioksi  jäi  satulaan  istumaan  .  .  ,  hän  oli  tuntenut 
marskin  matkareen  pihalla.  Kohta  siihen  ilmestyi  marskin 
seurassa  olleita  huovejakin,  vanha  Eenokki  etupäässä  kä- 
veli verkalleen  hänen  luokseen. 

—  Marski  on  siis  yöpynyt  tähän?  kysyi  Gröning  kum- 
mastuneena, sillä  marskin  ei  ollut  juuri  tapana  näillä  mat- 
koilla yöpyä,  hän  nukkui  reessä  ja  ajoi  yhteen  pohteeseen, 

Eenokki  nyökäytti  päätään  mitään  vastaamatta.  Grö- 
ning hyppäsi  satulasta  ja  uteli  levottomampana: 

—  Onko  hän  sairas,  hä,  mikset  vastaa? 

—  Hän  makaa  tuolla  tuvassa. 

Vanhan  huovipäällikön  ääni  oli  alakuloinen  ja  mel- 
kein kuin  toivoton.  Hän,  itse  rautamarski,  oli  jäänyt  sai- 
raana makaamaan  kievarin  vuoteelle,  johan  se  tuntui  kovin 
oudolta  ja  avuttomalta.  Tämä  ei  Klaus-herran  karais- 
tujen huovien  mielestä  tiennyt  mitään  hyvää  ja  siksi  he 
kuin  turvattomina  astelivat  pihalla  ja  pirtissä,  toisiaankaan 
paljo  puhuttelematta. 

—  Milloin  hän  sairastui?  kyseli  Gröning  vielä. 

—  Hän  oli  pahoinvoipa  jo  Pikkalasta  lähdettäissä, 
vaan  tahtoi  kumminkin  joutua  rouvaansa  vastaan.  Mutta 
täältä  hän  ei  jaksanut  enää  eteenpäin. 

Gröning  kiirehti  sisään  matkustajatupaan.  Huone 
oli  puolipimeä.  Lieden  ääressä,  sitä  pimentäen,  seisoi 
mestari  Markkus,  jonka  Ebba-rouva  oli  Kuitiasta,  huoHs- 
saan  miehensä  terveydestä,  laittanut  Klaun  mukaan,  seisoi 
siinä  kattilaa  hämmentäen,  nähtävästi  keittäen  potilaalle 
joitakin  lääkkeitä.  Varjossa,  karsinanurkassa,  oli  suuri 
vuode  ja  siinä  makasi  Suomen  mahtava  marski  kalpeana 

ja  äänetönnä,  silmät  miettiväisinä  kattoon  päin  tähdät- 
tyinä. Gröning  astui  lähemmäs  ja  silloin  marski  hänet 
huomasi;    hän   vilkastui   kohta  ja  virkkoi  iloisella  äänellä: 

—  Olipa  hyvä,  poikani,  että  saavuit.  Makasin  tässä 
juuri  ja  mietin,  ehtisitkö  tulla,  —  sen  arvasin,  ettei  Ebba 
tänne  tällä  kelillä  joudu. 

—  Hän  on  Perniössä,  hän  pyysi  kohta  lähettämään 
sanan  terveydestänne. 

—  Ei  huolita  häntä  huolettaa  .  . ,  ehkä  jo  aamulla 
jaksammekin  jatkaa  matkaa.  Taikka  ellemme . . .  No 
niin,  istu  tähän  tarinoimaan,  tahdon  tietää  kuulumisia  .  . , 
en  voi  kumminkaan  nukkua. 

Marskin  ääni  oli  melkein  kuiskaava  ja  siksi  Gröning 
istahti  aivan  hänen  päänalusensa  viereen,  jotta  sairaan  ei 
puhuessaan  tarvitseisi  rasittaa  ääntään.  Hän  kertoi  ly- 
hyesti uusimpia  kuulumisia  Turusta  ja  koko  maasta:  ka- 
pinan laineet  näyttävät  kokonaan  laskeutuneen,  hyvillä 
toiveilla  Turussa  odotettiin  meren  aukenemista  .  .  .  Niitä 
kertoessaan  hän  miltei  säälien  katseli,  kuinka  lauenneilta  nyt 
näyttivät  marskin  ennen  niin  voimakkaat  piirteet  ja  kuinka 
syvän  varjon  tuuheat  kulmakarvat  loivat  kalvenneille  kas- 
voille. Vaan  marski  viskasi  peiton  syrjälle  nnnaltaan, 
jota  se  tuntui  ahdistavan,  ja  jatkoi: 

—  Niin,  kevät  kiirehtii,  meri  aukiaa,  meidän  täytyy 
pian  joutua  Turkuun.  Onko  saapunut  vereksiä  tietoja 
herttuan  hommista? 

—  Kelirikko  on  katkassut  kaiken  liikkeen  meren  yli . . . 

—  Niin,  hän  voi  siellä  nyt  salaisuudessa  varustaida 
matkalleen.     Entä  Puolasta,  eikö  sieltäkään  kuulu  mitään? 

—  Ei  mitään, 

—  Rex  crastinus!  Ja  kumminkin  pitäisi  Sigismun- 
don  juuri  nyt,  ei  ainoastaan  julistaa  saapumisestaan  Suo- 
meen, vaan  myöskin  saapua.  Juuri  nyt!  Hetki  käy  rat- 
kaisevaksi. Herttuan  vallanhimo,  kaikki  hänen  salaset 
hankkeensa  olisivat  juuri  nyt  muserrettavat,  muuten  kat- 
sokoon kuningas  valtaistuintaan.  Olemme  siitä  hänelle 
selvästi  kirjoittaneet.  Vaan  hän  ei  tule  .  . ,  ei  saa  lähde- 
tyksi .  .  . 

Marski  makasi  hetkisen  ääneti,  ja  suonet  hänen  ohi- 
moillaan näyttivät  pingoittuvan.  Mestari  Markkus  tarjosi 
hänelle  maljan  höyryävää  keitostaan  ja  varotti  häntä  pu- 
humalla kiihottamasta  mieltään  ja  rasittamasta  voimiaan. 
Vaan  marski  viittasi  häntä  laskemaan  syrjään  maljan. 

—  Tunti  sitten  join  kauhallisen  keitostasi,  kelpo 
Markkus.  En  hikoile,  en  nuku.  Rohtosi  ovat  ehkä  hy- 
vät, vaan  minussa  täytyy  luonnon  voittaa,  voittaa  tai 
taittua. 

Ja  haavurin  varoituksista  huoUmatta  jatkoi  hän  pu- 
hettaan: 

—  Vai  ei  mitään  Puolasta  .  . ,  no,  ehkä  emme  häntä 
täällä  tarvitsekaan.  Laivasto  on  ensi  avovedellä  valmis 
purjehtimaan  Pikkalasta  ja  se  onkin  nyt  kelpo  kunnossa. 
Ja  Turun  linnaa  kestää  herttuan  hyvän  aikaa  paukuttaa.. . 
Vaan  jos  kuningas  nyt  saapuisi,  emme  me  täällä  herttuaa 
odottaisikaan.  Me  purjehtisimme  kohastaan  Tukholmaan, 
keräisimme  Ruotsin  tyytymättömät  joukkoomme  ja  ajai- 
simme   parissa    päivässä    Kaarlon    herttuakuntaansa,    — 

kiittäköön  onneaan,  jos  saa  pysyä  siellä.    Ja  hallitus  Ruot- 
sissa uudelle  kannalle  .  .  . 

—  Jäisittekö  itse  sinne  ?  kysyi  Gröning,  hänkin  jo 
marskin  kuvauksista  innostuneena. 

—  Minä,  en,  en  koskaan,  ei  meillä  ole  sitä  kunnian- 
himoa. Ei,  Suomeen  me  palaisimme,  meillä  on  täällä  paljo 
toimitettavaa  ja  tämän  maan  hallintoon  tohtoisimme  käyt- 
tää viimeiset  vuotemme.  Näihin  asti  on  hallintomme  Suo- 
messa ollut  kuin  sotakomentoa,  raudankovaa  ja  armo- 
tonta .  .  ,  niin,  niin,  se  on  ollut  liian  kovaa,  vaan  se  on 
ollut  pakosta.  Mutta  sitten,  rauhan  palattua,  tahtoisimme 
vielä  katsoa,  mitä  voitaisiin  tehdä  tämän  kiusaantuneen 
kansan  hyväksi  .  .  . 

Heikolla  äänellä,  mutta  innostuneena  ja  tuumiinsa 
kiintyneenä  marski  näitä  kuvaili.  Hän  oli  vilkastunut, 
kääntelihe  vuoteellaan,  poskille  kohosi  veri  ja  silmissä 
paloi  kuuma  hehku.  Vaan  usein  hänen  täytyi  levätä  vä- 
liin, henki  kulki  raskaanlaisesti,  tuntui  kuumentavan  ja 
ahdistavan,  —  hän  oli  niin  tottumaton  tautivuoteessa  ma- 
kaamaan. Turhaan  mestari  Markkus  kehotti  häntä  vaike- 
nemaan ja  voimiaan  säästämään,  turhaan  myöskin  Grö- 
ning tarjoutui  poistumaan,  jättääkseen  isäntänsä  lepää- 
mään. Marski  viittasi  kädellään  häntä  viipymään.  Ja  het- 
ken ääneti  maattuaan  hän  kysyi : 

—  Kuitiassako  lapset  ovat  kaikki?  Anna  kai  on 
niille  siellä  emännöitsemässä,  kun  Ebba  tuli  Perniöön? 

Gröning  kävi  vähän  hämilleen  tuosta  äkillisestä 
kysymyksestä,  hän  vitkasteli  hetkisen  ja  vastasi  sitten 
vältellen : 

—  Niin,  Kuitiassa  ovat  lapsenne,  terveinä  ja  reip- 
paina. 

Vaan  marski  oli  jo  huomannut  hänen  äänessään  jo- 
takin epävarmaa;  hän  käännähti  päin,  loi  kirjuriinsa  te- 
rävän katseen  ja  uteli : 

—  Entä  Anna,  jäikö  hän  vielä  Turkuun?  Mitä,  mikset 
vastaa,  onko  hän  vielä  sairaana? 

—  Ei,    kyllä   hän   on  jo  terve,  hän  toipui  kohta  .  .  . 

—  Mutta  mitä  ?  —  Marski  kohottausi  yhtäkkiä  ryn- 
täilleen vuoteellaan.  —  Mitä,  onko  hän  kadonnut?  Onko 
herttuan  kirottu  kätyri  hänet  löytänyt  ?  Ovatko  he  paen- 
neet yhdessä? 

Turhaan  koettivat  Markkus  ja  Gröning  rauhottaa 
marskia  ja  Gröning  soimasi  ankarasti  itseään,  ettei  hän 
suoralla  valheella  ollut  pitänyt  salassa  noita  Yläneen  ta- 
pahtumia, —  tiesihän  hän,  millä  kiihkolla  Klaus  Fleming 
vihasi  Hieronymoa,  joka  oli  häväissyt  hänen  nimensä  ja 
tuottanut  hänelle  niin  paljo  ikävyyksiä,  ja  kuinka  intohi- 
moisesti hän  oh  vastustanut  Annan  joutumista  tuon  mie- 
hen kynsiin.  Mutta  nyt  oli  jo  liian  myöhää  sekottaa 
pois  asia,  marski  oli  jälillä  ja  uteli  käskevällä,  kiihkeällä 
äänellä : 

—  Kerro  kaikki,  minä  tahdon  kuulla  kaikki.  He 
ovat  siis  paenneet  yhdessä.  Mistä?  Onko  Olavi  pidel- 
lyt vankiaan  liian  höllästi,  häntä  Yläneeltä  tuodessaan? 
Kerro ! 

Gröningin  ei  auttanut  muu  kuin  kertoa  koko  tapaus, 
kuinka  Anna  oli  jäänyt  kateisiin  ajomatkalleen  ja  kuinka 
Olavi,  seuraavana  päivänä  saapuessaan  Yläneen  kartanoon, 

oli  huomannut  linnun  lentäneeksi  tiehensä,  vangin  paen- 
neen Flemingin  neitosen  seurassa.  Oli  lähetetty  huoveja 
hakemaan  pakolaisia,  vaan  paikkakuntalaiset  eivät  olleet 
heitä  nähneet  eikä  ollut  vihoissaan  riehuva  Olavi  saanut 
Yläneen   typertyneiltä  vuokraajiltakaan  mitään  osviittoja. 

—  Mutta  pakolaiset  ovat  otettavat  kiinni,  maksoi 
mitä  maksoi,  tuhat  huovia  heidän  jälilleen  joka  taholle! 
huusi  marski  nyt  vihan  koventamalla  äänellä  ja  hyppäsi 
kiihkoisena  vuoteeltaan,  asettuen  yhsillään  uhkaavan  nä- 
köisenä lattialle  seisomaan.  —  Me  tarvitsemme  tuon 
miehen,  ainoastaan  hän  voi  meille  todistaa  herttuan  syyl- 
hsyyden  kapinaan  .  .  ,  hän  on  vangittava .  .  !  Ja  Anna  . . , 
ei,  herttua  ei  saa  tuntea  sitä  tyydytystä,  että  hänen  el- 
keensä,  naittaa  neitonen  Flemingin  suvusta  orjalleen,  on- 
nistuisi .  .  ,  ei  saa  .  .  ! 

Marski  astui  pari  askelta  eteenpäin,  horjahti,  py- 
sähtyi, ojensi  kätensä  tavattomalla  kiukulla  ja  puhui  kä- 
histen : 

—  Anna,  Anna,  sinussa  oli  Hiaksi  äitisi  halpaa  verta, 
sinä  et  tuntenut  nimesi  arvoa! 

Kauhuissaan  seisoi  siinä  mestari  Markkus  katsellen 
riehuvaa  potilastaan,  ja  vaivoin  sai  Gröning  lempeällä 
pakolla  kiihkonsa  jännittämän,^  mutta  kumminkin  heik- 
kouttaan huojuvan  vanhuksen  laskeutumaan  takasin  vuo- 
teelleen. Hän  koetti  marskia  lohduttaa  vakuuttamalla, 
että  Olavi,  joka  huovijoukoUa  oli  pakolaisia  takaa-aja- 
massa,  kyllä  heidät  tapaisi  ja  toisi  takasin  talteen  Turun 
linnaan. 

—  Ei  hän  tuo,  väitti  marski  vastaan,  nyt  jo  talttu- 
neemmalla,  vaimenneella  äänellä.  —  He  ovat  päässeet 
pakoon,  he  hiipivät  herttuan  turviin  ja  hän  on  sittekin 
voittanut .  . ,  hän  on  nöyryyttänyt  meidät,  hän  on  vielä 
kerran  häpäissyt  Flemingin  nimen.  —  Ja  hiljaa,  murtu- 
neella äänellä  hän  jatkoi,  sammuvat  katseet  kattoon  luo- 
tuina :  —  Me  olemme  siis  pelimme  tapanneet,  olemme 
masennetut,  herttua  vei  voiton  .  .  . 

Hetkisen  hän  siten  hervotonna  makasi,  ikäänkuin 
masentuneen  mielensä  voittamana.  Vaan  se  häiriö,  jonka 
tuo  äkillinen  mielenliikutus  ja  liikanainen  sielun  ja  ruu- 
miin ponnistus  oli  vaikuttanut  heikkoon  potilaaseen,  näkyi 
pian  seurauksista.  Kuume  kiihtyi,  tuokion  kuluttua  oli 
hän  houreissa.  Mutta  siinäkin  tilassa  jatkoi  sairas  ja  kiih- 
tynyt mielikuvitus  vielä  äskeistä  kulkuaan.  Säihkyvin  sil- 
min ja  hosuvin  käsin  oli  hän  ajavinaan  pakenevia  takaa, 
huudellen  huovejaan  kiirehtimään  ...  Ja  hän  oli  näke- 
vinään Kaarlo-herttuan  ilkeän  hymyn  ja  hän  haastoi  juh- 
lallisesti ja  kovasti  herttuaa  kaksintaisteluun,  vaati  häntä 
kiihkein,  loukkaavin  sanoin  miekkasille  .  .  .  Hän  nauraa 
vain  pirullisesti  vastaan  —  ooh!  —  Marski  kääntelihe 
vuoteellaan  kuin  poltteissa.  Mutta  ikäänkuin  voitettuna 
hän  taas  vaipui  alalleen,  kylpien  kylmässä  hiessä. 

—  Ei,  se  on  turhaa,  he  pääsivät  sittenkin" pakene- 
maan, kuiskaili  hän.  —  Kaikki  on  lopussa,  kaikki  ponnis- 
tukset rauenneet ...  Ja  Suomen  herrat,  raukat  .  .  ,  mihin 
helkkariin  te  juoksette,  miksi  te  aina  kyhmitte  ruotsalais- 
ten jähssä,  te  meltomielet ...  Ja  miksi  sitä  muuria  revitte, 
jonka   olen  rakentanut  Suomen  turvaksi  .  .  te  petturit  .  .  , 

te  .  .  te  . .  limannuolijaiset .  .  !  Missä  huovini .  . ,  minä  opetan 
teidät . .  ,  missä  laivastoni,  laivastoni .  .  !  Oh,  kaikki  poissa ; 
ne  ovat  hukkuneet  Pohjanmaalle,  hukkuneet  nuijamiesten 
kanssa  samaan  avantoon  .  .  . 

Huolestuneina  seisoivat  mestari  Markkus  ja  Gröning 
vuoteen  ääressä,  katsellen  tuota  taudin  äkillistä,  vaaral- 
lista käännettä  ja  kuunnellen  hourijan  katkonaisia  lauseita. 
Turhaan  koetti  haavuri  saada  Klaus-herraa  nielemään  hä- 
nen rauhoittavia  rohtojaan  ja  syvästi  katui  nuori  kirjuri, 
että  hän  oli  antanut  aiheen  tähän  ärsyttävään  kohtauk- 
seen. Vihdoin  marski  kumminkin  rauhoittui,  hourekuvat 
näkyivät  väistyvän  pois  ja  potilas  näytti  vaipuvan  vir- 
kistävään uneen.  Virkoavilla  toiveilla  vartijat  sitä  seura- 
sivat henkeään  pidätellen. 

Vaan  jo  tuokion  kuluttua  avasi  marski  silmänsä  ja 
katseli  levoUisesti  vuoteen  vieressä  seisovia.  Mutta  voi- 
mat olivat  äärettömästi  heikentyneet,  hän  tuskin  jaksoi 
päätään  kääntää,  virkkeessään  Gröningille: 

—  Voimani  ovat  lopussa,  hetkeni  on  tullut  . .  ,  niin, 
niin,  minä  tunnen  sen,  enkä  valita  .  .  . 

—  Lähetämmekö  hakemaan  Ebba-rouvaa  .-*  Hän  voi 
olla  jo  aamulla  täällä. 

—  Aamulla  .  .  ,  se  on  myöhää.  Ja  hyvähän  on  näin- 
kin, rauhallisesti  kuolen...     Ja  hyvällä  omallatunnolla 

Tuskin  hengähdystäkään  kuului  tuvassa  noiden  heik- 
kojen kuiskeiden  välillä.  Vielä  loi  potilas  raukenevan  kat- 
seensa kirjuriinsa  ja  puhui  verkalleen: 

•  —  Minua    sanotaan    vallanhimoiseksi  ja  itsekkääksi 
ja  julmaksi,  —  eikö  totta  .  .  ?  Niin,  minä  olen  ollut  julma, 

mutta  käsivarteni  ei  ole  saanut  olla  pehmyt.  Tarketuk- 
seni tunnet  ja  vaikuttimeni  .  .  ,  sinä  olet  myöskin  suoma- 
lainen .  .  .  Olemme  koettaneet  toimia  niin,  että  tämäkin 
maakunta  kerran  voisi,  kuninkaalleen  uskollisena,  seistä 
omilla  jaloillaan  ja  omain  miestensä  varassa  varttua  .  .  . 
Suomalaiset  eivät  ole  meitä  ymmärtäneet  .  .  ,  ei  kansa 
eikä  aatelisto  .  .  ,  ja  siksi  on  rakennuksemme  kaatunut .  . , 
kaatunut .  . 

Sanat  tulivat  katkonaisesti,  vaan  hyvin  ne  Gröning 
ymmärsi,  —  hän  ymmärsi,  että  kaikki  on  lopussa.  Siinä 
makaa  rautanen  mies,  jonka  tarmoa  ei  mikään  maail- 
massa ole  jaksanut  lannistaa  ja  joka  tahdonvoimallaan 
on  hallinnut  tuhansia  .  .  ,  makaa  siinä  yksin  ja  avutonna, 
kuin  rakennuksensa  raunioilla,  ja  tekee  itselleen  elämänsä 
viimeistä  tiliä,   —  maailmalle  hän  sitä  ei  tee. 

—  Minä  tiedän  sen,  jatkoi  potilas  vielä,  —  herttua 
on  voittava  .  .  ,  niin,  hän  on  jo  voittanut  .  .  .  Suomen 
aatelisto  on  suuteleva  ruoskaansa  ...  Ja  syy  on  ehkä 
meidän  .  .  ,  me  pakotimme  heidät  mukaamme  .  .  ,  se  pe- 
rustus ei  kestänyt  .  .  ,  uskoimme  liiaksi  olevamme  suo- 
malaisia .  .  . 

Hän  vaikeni,  makasi  hiljaa.  Yön  hetket  kuluivat, 
tuvassa  ei  kuulunut  muuta  kuin  potilaan  hiljainen  hengitys, 
joka  sekin  toisinaan  aivan  kuulumattomiin  vaimeni.  Var- 
tijat tarkkasivat,  pääsisikö  potilas  uneen,  mutta  ei,  hän 
lepäsi  silmät  auki,  valvovana.  Vihdoin  hän  taas  kerran 
virkahti : 

—  Miksi  olette  niin  ääneti,  ystävät?  Markkus,  lue 
meille  kappale  hartauskirjastasi,  joka  on  laukussasi. 

Anna  Fleming.  30 

Markkus  meni  hakemaan  laukkuaan.  Sillävälin  kuis- 
kasi marski  hiljaa  Gröningille: 

—  Tuota  kirjaa  kuulen  kernaasti;  en  tiedä,  onko  se 
luterilainen  vai  katoolinen,  mutta  se  on  koruton  ja  harras, 
ja  minä  uskon,  että  se  on  otollinen  Jumalalle  .  .  .  Lue, 
mestari,  kappale  ... 

Mestari  luki.  Yksitoikkoisella,  laulavalla  äänellä  hän 
laski  tulemaan  sivun  ja  toisen  ja  Klaus-herra  näytti  rau- 
hallisesti kuuntelevan,  maatessaan  siinä  silmä  raollaan, 
hengitys  tuskin  tuntuvana.  Markkus  luki,  luki  edelleen . . . 
Vaan  hänen  lukiessaan  nousi  Gröning  hiljaa,  tarttui  mars- 
kin peitolla  lepäävään  käteen:  Se  oli  kankea. 

—  Mestari,  sinä  olet  lukenut  kylliksi,  saneli  hän  har- 
vakseen, laskien  kankean  käden  vuoteelle. 

Markkus  laski  kirjansa  alas,  koetteli  vuoteella  ma- 
kaajan sydäntä,  ja  toisti  hiljaa: 

—  Klaus  Fleming  on  kuollut!  —  —  — 

Aamun  sarastaissa,  —  huhtikuun  13  päivänä  1597 
—  ajoi  taas  yksinäinen  ratsastaja  samaa  mustunutta  tal- 
vitietä, jota  hän  edellisenäkin  iltana  oli  kulkenut,  vaan 
tällä  kertaa  Pohjan  pitäjästä  Perniöön  päin.  Matkan  teko 
tuntui  nyt  vielä  paljo  raskaammalta  kuin  eilen.  Keli  oli 
tosin  yönaikana  kovennut  ja  aamun  koetteessa  löysi  he- 
vonen paremmin  tiepaikan,  vaan  itse  ratsastajalla  oli 
taakka  raskaampi.  Hän  oli  nyt  kuljettamassa  sanomaa, 
ensiksi  Perniön  kuninkaankartanossa  odottavalle,  levotto- 
malle rouvalle,  sitten  edelleen  läpi  maan  Turkuun  asti, 
että  Viikin  vapaaherra.  Suomen  käskynhaltija,  valtakun- 
nan  neuvos,    marski  ja  amiraali  Klaus  Eerikinpoika  Fle- 

ming   oli    kuollut.     Ja    sen  sanoman  kuljetus  oli  raskasta 
ratsastajalle,  Kaspar  Gröningille. 

Vaan  hän  teki  tehtävänsä,  kertoi  sanomansa  ja  ku- 
lon nopeudella  lähti  se  leviämään  yli  Suomen  niemen, 
syöksähti  aateliskartanoihin,  pistihe  mökkeihin  ja  muona- 
miesten  majoihin,  kaikkialle  iskien  kuin  odottamaton  uk- 
kosen salama^,  kaikkialla  herättäen  hämmästystä  ja  monia 
mietteitä. 

—  Klaus  Fleming  on  kuollut ! 

Noihin  sanoihin  sisältyi  niin  paljo,  sisältyi  levotto- 
muutta ja  toivoa,  surua  ja  iloa,  epävarmuutta  ja  helpo- 
tuksen tunnetta.  Ihmisten  oli  vaikea  kohta  oivaltaa  tätä 
sanomaa.  Myrsky  oli  käynyt  yli  koko  maan,  jaksamatta 
kukistaa  rautatammea.  Kukaan  ei  tiennyt,  että  tammi 
siinä  myrskyssä  oli  saanut  vamman,  johon  se  tyyneen 
tultua  itsekseen  taittui.  Se  oli  ollut  niin  voimakas  ja 
kova,  se  oH  yksin  hallinnut  kaikki  ja  tuntunut  kukistu- 
mattomalta.  Ja  siksi  loivat  ihmiset,  niin  ystävät  kuin  vi- 
holliset, tämän  sanoman  saapuessa  katseensa  alas  ja  ho- 
kivat  itsekseen: 

—  Klaus  Fleming  on  kuollut! 

Ja  näitä  sanoja  seurasi  tavallisesti  kysymys: 

—  Mikä  kaatoi  mahtavan  miehen? 

Taikausko  loi  siitä  kohta  omat  sehtyksensä.  Poh- 
janmaan noidat,  nuijamiesten  vihan  perijät,  olivat  muka 
kostaneet  Nokian  ja  Santavuoren.  Herttuan  myrkynse- 
kottajat  olivat  raivanneet  pois  tuon  sitkeän  esteen.  Vaan 
se,  joka  kuolonsanomaa  kuljetti,  hymähti  näille  taikatuu- 

mille;  hän  arvasi  syyt  syvemmät,  mutta  maailmalle  hän 
ei  niitä  selittämään  käynyt. 

—  Klaus   Fleming  on  kuollut!     Mitä  tapahtuu  nyt? 

Sitä  ei  kukaan  osannut  ennustella.  Ihmiset  katse- 
livat huolestuneina  ja  arastellen  toisiaan  ja  puistelivat 
miettiväisinä  päätään. 

Vaan  kuolon  sanoman  kuljettaja  jatkoi  matkaansa, 
saapui  Turkuun.  Mutta  kauaksi  hän  ei  sinne  jäänyt,  jo 
viiden  päivän  perästä  oH  hän  palannut  takasin  Pohjan 
pitäjän  nimismiehentaloon,  vanhan  Prinkkalan  herran  ja 
muutamain  muiden  suomalaisten  aatelismiesten  kanssa 
noutamaan  Turkuun  vainajan  ruumista.  Keli  oli  nyt  aivan 
lopullaan,  kun  tämä  saattokulkue  teki  matkaa  Turkuun 
päin.  Paksuun,  mustaan  harsoon  kietoutuneena  ajoi  Ebba 
Fleming  ruumisreen  takana  syvän  surunsa  masentamana, 
Gröning  ratsasti  ääneti  ja  miettiväisnä  siinä  vieressä  ja 
vakavina  seurasivat  aatelisherrat  perästä.  Raskasta  oli 
keUtön  kulku,  raskaita  saattajain  mielet  ja  mietteet.  Vaan 
jäykkänä  ja  kankeana  istui  vanha  Eenokki  etummaisen 
reen  ajolaudalla,  kyyditen  herraansa,  kuten  niin  monasti 
ennen.  Vaan  hän  tiesi  tekevänsä  sen  nyt  viimeisen  ker- 
ran ja  kunnialla  ja  huolella  hän  sen  tehdä  tahtoi,  —  sit- 
tenhän hänellä  ei  ollutkaan  enää  virkaa  maailmassa. 

Eräänä  lauvantaina  huhtikuun  lopulla  saapui  saatto- 
kulkue  vihdoin  Turkuun  ja  kulki  verkalleen  melkein  lume- 
tonta rantakatua  myöten  kaupungin  läpi  linnaan  päin. 
Mustaa  lippua  kantava  airut  ratsasti  edellä  ja  julisti  hauta- 
saaton  saapumisesta  kansalle.  Kuolinkellot  soivat  kau- 
pungin ja  linnan  kirkoissa  —  ne  olivat  jo  yhtämittaa  soi- 

neet  viikon  —  ja  sotaväki,  joka  kadulla  seisoi  kunniavahtina, 
oli  vakavaa  ja  juhlallista.  * 

Äänetönnä  seisoi  väkijoukko.  Siellä  täällä  paljastui 
pää  ruumisreen  ohimennessä,  vaan  yleensä  oli  vastaanotto 
kylmää  ja  tunteetonta.  Miettiväisnä  Gröning  katseli  tuota 
tiheää  laumaa,  joka  rantakadun  täytti,  —  Turkuun  oli  juuri 
näinä  päivinä  meren  auettua  saapunut  ensimmäinen  ryhmä 
saaristolaisia  kevätkauppojaan  tekemään,  olipa  jo  etäi- 
sempiä aluksiakin  satamaan  saapunut  ja  toisia  siitä  val- 
mistautui lähtemään;  ja  siksi  oli  sataman  partaalla  Turun 
oloihin  nähden  harvinainen  väenpaljous,  joka  nyt  seisoi 
ääneti  ja  jäykkänä,  mutta  kumminkin  kunnioittaen,  tie- 
puolissa ruumissaattoa  katsellen.  Tuo  kansa  ei  ole  tässä 
vietävää  vainajata  koskaan  rakastanut,  ajatteli  Gröning,  — 
ei,  vihannut  se  häntä  on,  mutta  se  kunnioittaa  kumminkin 
sitä  rautavoimaa,  jonka  se  ei  luullut  katkeavankaan  . . . 

Yhtäkkiä  Gröning  ikäänkuin  havahtui  näistä  miet- 
teistään. Hän  oli  tuossa  saaristolaisjoukossa  ollut  vilauk- 
selta tuntevinaan  omituisesti  tuttavat  kasvot .  . ,  niin  siinä 
ne  taas  olivat  nuo  silmät,  jotka  hänelle  veitikkamaisesti 
tervehdykseksi  iskevät.  Se  on  nuori  saaristolainen,  vie- 
ressään talonpcikaistyttö  . .  .  Kuka  voisi  se  olla  .  .  ?  Grö- 
ning katsoo  vielä  kerran  ja  tuntee  .  .  ,  sehän  on  Birckholtz, 
hänen  rakas  lankonsa,  tottatosiaan,  se  parantumaton  vei- 
tikka . .  .  Gröning  nyökäyttää  hänelle  vastaukseksi  pää- 
tään ja  ilosesti  viittaa  nuori  saaristolainen  laivaan  päin, 
jossa  juuri  nostetaan  purjeita.  Nyt  Gröning  ymmärtää 
asian,  nyt  hän  arvaa  jo  senkin,  kuka  tuo  tyttö  tuossa 
vieressä  on. 

Ruumisreki  vierii  verkalleen  sataman  ohi  pitkin  lume- 
tonta katua.  Vaan  kun  saapuu  seuraava  reki,  jossa  Ebba- 
rouva  istuu,  vaaleana  ja  syvän  surun  ilmeet  kasvoillaan, 
mutta  siltä  suorana  ja  arvokkaana,  ja  hänen  vieressään  nuori 
Juhana  Klaunpoika  kalvakkana  ja  vakavana,  silloin  tarttuu 
talonpoikaispukuun  puettu  tyttö  suonenvedontapaisesti  vie- 
ressään seisovan  nuorukaisen  käsivarteen,  ikäänkuin  tur- 
vautuen siihen,  ja  silmille  vedetyn  huivin  alta  näkyy  kyy- 
neleitä vierähtävän  hienoselle  poskelle.  Se  tunteiden 
ristiriita,  joka  niin  monesti  oli  Anna  Flemingin  mielessä 
riehunut,  on  taas  saanut  hänessä  vallan.  Tuota  vanhusta, 
joka  nyt  kylmänä  makaa  arkussaan,  on  hän  ihaillut, 
jopa  rakastanutkin,  tuossa  surevassa  perheessä  on  hän 
lapsuutensa  ja  nuoruutensa  viettänyt  ja  sen  ilot  ja  surut 
ovat  olleet  hänen  omiaan.  Hän  on  siinä  kärsinyt,  vaan 
se  on  siltä  ollut  hänen  kotinsa . .  .  Tuossa  pitäisi  hänen 
nyt  olla,  lohduttamassa  isättömiksi  jääneitä  ja  lieventä- 
mässä lesken  surua.  Vaan  sen  sijaan  hän  kiittämät- 
tömänä karkurina  seisoo  siinä  kylmäin  syrjästäkatsojain 
riveissä,  tuotettuaan  tällä  paollaan  taaskin  vereksen  lisä- 
surun  omaisilleen  .  , . 

Annassa  herää  hetkeksi  halu  juosta  esiin  siitä  väki- 
joukosta, viskautua  tätinsä  eteen  rekeen  ja  huudahtaa: 
tässä  olen,  rangaiskaa  minut .  . !  Vaan  hän  säikähtää  sitä 
ajatustaan,  tarttuu  sulhonsa  käsivarteen  .  .  . 

—  Miksi  vapiset,  tyttöni?  kysyy  Hieronymo.  —  Ja 
kyyneleitä!  —  tuossa  perheessä  olet  luullakseni  jo  itkenyt 
kvlliksi. 

—  Olen,  vaan  he  olivat  kumminkin  kasvattajani,  ja 
huonosti  heitä  palkitsen. 

—  Huonostiko,  —  no,  pesäero  on]  nyt  kerran  ta- 
pahtunut; päämies  on  kuollut,  ja  siitä  kuolemasta  meidän 
elämä  alkaa.  Heitä  viimeiset  jäähyväiset,  Anna,  nyt  Klaus 
Flemingin  perheelle,  ja  sitten  laivaan  .  .  ! 

Laiva,  jossa  tuo  nuori  saaristolaispari  oli  varannut 
itselleen  paikat  Ruotsiin  matkustaakseen,  olikin  jo  purjeh- 
duskunnossa, valmiina  lähtemään  joensuusta  merelle,  ja 
hautasaaton  ohimentyä  talutti  Hieronymo  morsiamensa  sen 
kannelle.  Hetken  kuluttua  ruvettiin  siinä  jo  köysiä  maista 
irrottamaan  ja  kääntämään  alusta  laiturista.  Vaan  se  ei 
päässyt  kumminkaan  vielä  kääntymään,  eräs  toinen  laiva, 
lyypekkiläinen  kauppalaiva,  joka  juuri  saapui  satamaan  ja 
pyrki  laituriin,  oli  sen  edessä  ahtaalla  joella,  ja  siinä  syntyi, 
laivoja  köysin  hinattaessa,  vielä  hetkisen  viivykki.  Anna 
Fleming  seisoi  joenpuoleiseen  kaidepuuhun  nojauneena  ja 
katseli,  kuinka  saksalaisessa  laivassa  miehet  köysillä  varp- 
pailivat.  Mutta  yhtäkkiä  hän  näkee  tuon  laivan  kannella 
tutut  kasvot . . ,  hän  ei  voi  olla  hiljakseen  huudahtamatta, 
sillä  sehän  on  Elina  Fincke  tuo,  joka  maston  juurella  noin 
pää  kumarassa  seisoo  .  .  .  Tämä  kuulee  myös  tutun  äänen, 
kohottaa  päänsä,  tulee  lähemmäs  ja  niin  kauan  erossa 
olleet  serkukset  tervehtivät  yhtäkkiä  toisiaan  ilostunein 
kasvoin  ja  vilkkain  liikkein  sen  kapean  juovan  yh,  joka 
erottaa  laivat  toisistaan.  Tuokion  he  ääneti  seisovat, 
ikäänkuin  tapaillen  sanoja  ja  hämmästyneinä  odottamat- 
tomasta tapaamisesta,  vaan  samassa  heille  molemmille 
asema  selviää.     Ja  hymy  kangistuu  heidän  huulilleen. 

—  Sinä  olet  matkalla  toteuttamaan  unelmaisi  onnea, 
Anna,  lausuu  Elina  miltei  katkerasti.  Hän  on  käynyt 
kasvoiltaan  kalvakaksi,  hän  on  tänä  yhtenä  vuonna  paljo 
vanhennut  ja  hänen  silmissään  on  raukea  pettymyksen  ilme. 

—  Niin,  minä  olen  sen  saavuttanut,  —  vihdoinkin. 
Vaan  sinä,  —  sinä  palaat  yksin? 

—  Minun   unelmani  on  särkynyt,  kaikki  on  lopussa, 

—  Et  saanut  häntä  Suomeen? 

—  Hän  ei  luottanut  itseensä,  ei  tulevaisuuteensa,  hän 
pakenee  kutsumustaan,  pakenee  minua . . . 

—  Siis  hyljätty  —  serkku  parka!  Unelmasi  kai  oli, 
Elina,  liian  suuri. 

—  Niin,  minä  haaveksin  suuruutta,  mainetta,  tapailin 
liian  korkealle,  siksi  olen  pudonnut  alas.  Sinä,  Anna, 
haaveksit  pikkusta  onnea  ja  taistelit  sen  puolesta,  —  ol- 
koon se  suUe  täyteläinen! 

Annan  silmään  kierähtää  kyynele,  hän  ei  saa  sanaa 
suustaan;  häntä'  niin  säälittää  serkkunsa  pettymys  ja  suru, 
joka  hänen  koko  käytöksestään,  jopa  äänen  värähdyk- 
sestäkin, ilmenee,  ja  hän  sille  surulle  kyllä  arvon  osaa  antaa. 
Vaan  hän  ei  löydä  sanoja  tulkitakseen  tunteitaan.  Hänen  tekisi 
mieli  omaa  onneaan  valaa  lääkkeeksi  ystävättärensä  kirvele- 
vään haavaan,  vaan  hän  tietää,  että  siihen  ei  lääke  tepsi .  . . 

Jo  on  laituriin  saatu  vapaa  kohta,  lyypekkiläistä 
laivaa  ruvetaan  hinaamaan  sinne  ja  matka  serkusten  vä- 
lillä pitenee.     Silloin  kysyy  vielä  Anna: 

—  Ja  mitä  aijot  nyt,  Elina? 

—  Hämeenlinnaan,  vankina  elämään,  ja  muistelemaan 
unelmaini  kaatumista,  —  ijäksi.     Jää  hyvästi! 

Laivat  ovat  jo  etäällä  toisistaan,  purjeita  laskeutuu 
väliin,  orpanukset  eivät  näe  enää  toisiaan.  Anna  vetäytyy 
kyynel  silmässään  pois  kaidepuun  vierestä;  serkulla  van- 
keus, hänellä  vapaus  edessään  .  . ,  liian  puolueellinen  oli 
sittenkin  kohtalo!  Vaan  muuttaa  sitä  ei  voi,  seurata  vain 
sen  johtoa!  —  Siinä  heidän  laivaa  juuri  loitonnetaan  lai- 
turista .  .  ,  ja  siinä  hänen  sulhonsa  .  .  .  Hieronymo  seisoo 
rannanpuoleiseen  kaidepuuhun  nojaten  keskustelussa  jon- 
kun rannalla  seisovan  tuttavan  kanssa  .  .  ,  niin,  sehän  on 
Gröning,  joka  linnasta  on  kiirehtinyt  takasin  rantaan  lan- 
komiestään  tapaamaan.  Anna  kuulee  vain  viimeiset  lau- 
seet siitä  heidän  hiljaisesta  keskustelustaan, 

—  Sinä  olit  väärällä  puolella,  lankomies,  sitähän  sulle 
aina  sanoin,  väitti  Hieronymo.  —  Näet  nyt! 

—  En  tiedä,  olinko  väärällä,  vaan  minun  täytyi  olla 
sillä  puolella. 

—  Miksi  täytyi  ?- 

—  Sitä  et  ehkä  sinä  ymmärrä.  Mutta  katsos,  minä 
olen  suomalainen  .  . . 

Laiva  loittoni  rannasta,  purjeet  alkoivat  saada  tuulta 
ja  hiljaa  lipui  alus  joen  suuta  kohden.  Kaupunki  häipyi  nä- 
kyvistä saarten  taa,  joiden  rantametsä  jo  kainosti  vihannoi 
hienolla  hiirenkorvalla  ja  joissa  nurmi  pälvipaikoissa,  nie- 
tosten lomissa,  teki  ensimmäistä  nukkaa.  Ja  vähän  ulom- 
pana selällä  näkyi  taas  hienoja  utuaaltoja  liitelevän  ve- 
denpinnalla, kun  keväinen  aurinko  lämmitteli  talviseltaan 
kylmiä  syvänteitä.  Sitä  sumukon  hilpeää  tanssia  katseli 
kauan  laivan  kaidepuuhun  nojautuva  tyttö.  Hänen  mie- 
leensä palasi  niin  elävästi  eräs  keväinen  veneretki,  jolloin 

kaksi  neitosta  oli  tuon  utuaallokon  heiluvasta  hypystä 
ennustellut  vastaisia  vaiheitaan  ja  suunnelmoinut  tulevai- 
suutensa unelmia  ja  toiveita.  Ja  hän  tunsi  kiitollisuutta 
sydämmessään,  noita  kevään  kepeitä  hengettäriä  katsel- 
lessaan, niin  syvää  kiitollisuutta:  sillä  hänelle  ne  olivat 
hänen  pienen  onnensa  taikoneet . . . 

Vaan  etäämpää  rannan  puolelta  näkyivät  vielä  Turun 
linnan  ja  kirkkojen  tornit,  ja  kirkoista  kumahteli  myötä- 
tuuleen kellojen  soitto.     Siellä  hautakelloja  soitettiin. 

